Robert L. Stevenson 
LAIVO SUDUŽIMAS 


Robert L. Stevenson 


LAIVO SUDUŽIMAS 


Robert L. Stevenson 


LAIVO SUDUŽIMAS 


Romanas 


Iš anglų kalbos vertė 


A.MARDOSAITĖ ir R.KANIAVIENĖ 


VILNIUS 2002 


UDK 3-3 I 
St-181 


THE WRECKER 
by 
Robert Louis Stevenson 
London, 1912 


O Vertimas, A.Mardosaitė ir R.Kaniavienė, 2002 
O „Pasviręs pasaulis“, 2002 

Vertimo antrasis pataisytas leidimas 

Pirmasis leidimas, „Vaga“, Vilnius 1964 


ISBN 9955-435-30-5 


PROLOGAS 


MARKIZO SALOSĖ 


Taiohajėje, Markizo salų laivybos uoste, kur daugiausia 
gyveno prancūzų, buvo trečia valanda po pietų. Pūtė stiprus 
audringas pasatas, bangos riaumojo, atsitrenkdamos į 
žvyruotą pakrantę, ir penkiasdešimties tonų karo laivas, 
simbolizuojantis Prancūzijos šlovę ir įtaką šiose kanibalų 
salose, siūbavo prieplaukoje prie Kalėjimo kalvos. Juodi 
debesys slinko Žemai pro kalnų šlaito amfiteatrą; iš ryto 
buvo užėjęs tikras tropikų lietus, stiprus kaip liūtis, ir 
tamsiai žalios šlaitų viršūnės dabar buvo išraižytos daugybės 
upeliukų, žėrinčių tarsi sidabras. 

Šiose salose, kur toks karštas ir sveikas klimatas, žiemos 
yra tik vardas. Lietus neatgaivino ir vėjas nesuteikė žvalumo 
Taiohajės gyventojams. Tiesa, viename pakraštyje 
komendantas pats prižiūrėjo, kaip dirbama jo rezidencijos 
sode už Kalėjimo kalvos, o kadangi visi sodininkai buvo 
katorgininkai, tai norom nenorom turėjo klausyti ko- 
mendanto. Visi kiti žmonės miegojo ir ilsėjosi: Vaekehu, 
čiabuvė karalienė, puošniame savo namelyje po šla- 
mančiomis palmėmis, Taičio misionierius apkabinėtoje 
vėliavomis oficialioje rezidencijoje; pirkliai — ištuštėjusiose 
parduotuvėse, net klubo patarnautojas miegojo klube, 
užsikniaubęs ant prekystalio, virš kurio buvo pakabintas 
pasaulio žemėlapis ir jūrų karininkų vizitinės kortelės. 
Visoje gatvėje, vienintelėje miesto gatvėje, einančioje jūros 
pakrante, kur padriki lentiniai nameliai stovėjo fasadu į 
jūrą ir kur nuo palmių ir žalių bei tankių puraos krito 
malonus pavėsis, nebuvo matyti nė gyvos dvasios. Ir tik 
gale nebetvirto molo, kuris kadaise (geromis Amerikos 

sukilimo dienomis) dejavo, slegiamas Džono Harto 
medvilnės, tarp krūvos sąšlavų galėjai pamatyti garsųjį 
ištatuiruotą baltaodį, gyvą Taiohajės retenybę. 

Jis nemiegojo, o buvo įsispoksojęs užutekin; žiūrėjo į 
kalnų šlaitus, kurie prie užutekio žiočių išsisklaido į atskiras 
uolas; į baltą kunkuliuojančią bangų mūšą prie dviejų lyg 
sargybiniai salelių ir tarp jų į siaurą melsvo horizonto vingį, 
kur išnyra Ua pu salos smailių kalnų viršūnių kontūrai. 
Bet jis nė nematė šių taip pažįstamų gamtovaizdžio bruožų; 
jis čia užsnūsdavo, čia vėl prabusdavo, atminty iškildavo 
padriki praeities fragmentai; rudi ir balti veidai, škiperiai 
ir plaukiojimo draugai, karaliai ir valdovai išnirdavo jam 
prieš akis ir vėl dingdavo. Jis prisiminė senas keliones ir 
seniai matytas žemės slankas saulėtekyje, jam ausyse 
skambėjo būgnai, kviečiantys į žŽmogienos puotą; gal jis 
išvys ir salos princesės atvaizdą, juk dėl jos meilės atsidavė 
į žiaurias tatuiruotojo rankas, ir štai dabar sėdi ant Taiohajės 
molo sąšlavyno, jis, keistuolis europietis. O gal jam prieš 
akis kilo vaizdai iš tolimesnės praeities, iš vaikystės — 
Anglijoje girdėti garsai ir kvapai: smagus katedros varpų 
skambesys, iškyšulio karklyno aromatas, upės čiurlenimas 
prie užtvankos. 

Įlankos žiotyse pavojinga plaukti, ir laivą galima įvesti 
tik pro pat saleles, visai palei uolas. Kai tatuiruotasis 
žmogus sėdėjo snūduriuodamas ir svajodamas, už vakarinės 
salos pasirodė vėjo išpūstas kliveris. Žmogus tuoj išsibudino 
ir atgijo. Dar pasirodė du stakseliai, ir nespėjo tatuiruotasis 
atsistoti ant kojų, o topselinė kelių šimtų tonų škuna staiga 
pasviro prieš vėją ir, apiplaukusi salelę beidevindo kursu, 
įplaukė į užutekį. į 

Miegantis miestelis pabudo tarsi burtininkui pamojus. 
Čiabuviai pasipylė iš visų pašalių, sveikindami vienas kitą 
magiškuoju šūksniu „Ehipi“ — laivas; karalienė įžengė į 


6 


savo verandą, prisidengusi akis nuo saulės ranka, kuri buvo 
tikras tatuiravimo meno stebuklas. Komendantas, palikęs 
tarnus katorgininkus, įbėgo į namus žiūrono; uosto 
nuo Kalėjimo kalvos; septyniolika rudaodžių kanakų ir 
bocmano padėjėjas prancūzas — visa karinės škunos 
komanda — susirinko ant priekinio denio, o visi anglai, 
Taiohajės pirkliai ir tarnautojai — palikę savo tarnybas ir 
krautuves, pagal įsigalėjusį paprotį susirinko ant kelio 
priešais klubą. Šis būrelis baltųjų susirinko taip greitai, — 
atstumai Taiohajėje tokie trumpi — kad jam dar nespėjus 
atsisukti prieš vėją ir išmesti inkaro, visi jau spėliojo, kokios 
šalies šis laivas ir ką atveža. Per akimirksnį Anglijos vėliava 
jau plevėsavo ant didžiojo stiebo. 

— Sakiau, kad čia anglai — pažinau iš stakselių, — 
tarė senas, bet amžinos jaunystės jūrų vilkas, galintis (jei 
kur nors rastų laivo savininką, nieko negirdėjusį apie jo 
gyvenimą) suteikti garbės dar vienam kapitono tilteliui ir 
nuskandinti dar vieną laivą. 

— Sakykit ką norit, ji amerikietiškų formų, — tarė 
suktas škotas, medvilnės valymo fabriko inžinierius. — 
Mano įsitikinimu, tai — jachta. 

— Taigi taigi, — tarė senasis jūrų vilkas, — čia jachta. 
Pasižiūrėkit į valčių keltuvą ir į valtis laivagalyje. 

— Jums jachta vaidenasi, — pasakė glazgovietis. — 
Pasižiūrėkit į raudonus užrašus. Iš kur čia jachta! 

— Kad ir kas čia, galit uždaryti krautuvę, Tomai, — 
tarė mandagus vokietis. — Bon jour, mon Prince! — pridūrė 
jis, kai tamsiaodis protingo veido čiabuvis prarisnojo ant 
gražaus bėrio. — Vous allez boire un verre de biere?“ 


"Laba diena, prince. Ar neišgertumėt stiklo alaus? (pranc.) 


Bet princas Stanilas Moanatinis, vienintelis rimtai 
užsiėmęs žmogus saloje, skubinosi apžiūrėti užslinkusios 
ant kalnų kelio žemės; saulė jau buvo pakrypusi į vakarus, 
tuoj turėjo užeiti naktis, ir jis, jei norėjo išvengti nakties ir 
bedugnės pavojų ir nesusidurti su džiunglių vaiduokliais, 
turėjo atsisakyti nuo šio vaišingo kvietimo. Net jei jis būtų 
sugalvojęs lipti nuo arklio, netrukus paaiškėjo, kad nebūtų 
buvę kuo vaišintis. 

— Alaus! — sušuko glazgovietis. — Dar ko užsimanysit! 
Sakau, kad visame klube yra tik aštuoni buteliai! Šiame 
uoste aš pirmą kartą išvydau laivą su Anglijos vėliava, tad 
visas alus atiteks žmonėms, plaukiantiems šiuo laivu. 

Toks pasiūlymas visai publikai pasirodė teisingas, nors 
ir nelabai linksmas; iš tiesų jau kuris laikas, vien ištarus 
žodį „alus“, klube visiems suspausdavo širdį, ir kiekvieną 
vakarą klubo nariai nusiminę skaičiuodavo likusius butelius. 

— Štai Hevensas, — tarė kažkuris, tarsi patenkintas, 
jog gali nukreipti kalbą. — Ką jūs, Hevensai, manot apie 
šį laivą? 

— Aš ne manau, — ramiai atsakė Hevensas, aukštas, 
šaltas, mandagus anglas su švarutėle storos drobės eilute, 
iš lėto užsitraukdamas cigaretę, — o žinau. Jis man veža iš 
Oklendo „Donaldo ir Edinborou“ firmos prekes. Aš juo 
išplauksiu. 

— Kas tai per laivas? — paklausė senasis jūreivis. 

— Neturiu supratimo, — atsakė Hevensas. — Koks 
nors jų frachtuotas trampas. 

Tai pasakęs, jis neskubėdamas nuėjo toliau ir netrukus 
jau sėdėjo velboto laivugalyje, kur ant jo elegantiškos 
eilutės negalėjo užtikšti nė lašelio, ir nė kiek nepakeltu, 
ramiu, lyg prie pietų stalo balsu davė įsakymus ne- 
sutramdomiems kanakams, kurie, smarkiai ir vikriai 
irkluodami, pričiuožė prie pat škunos. 

Vėjų nugairintas kapitonas sutiko jį prie trapo. 

— Turbūt, jūsų laivas atvežė mums skirtas prekes, — 
tarė jis. — Aš Hevensas. 

— Tikrai taip, sere, — atsakė kapitonas, spausdamas 
Hevensui ranką. — Laivo savininką, poną Dodą, rasite 
kajutėje. Atsargiai, bokštelis šviežiai dažytas. 

Hevensas perėjo tarp bokštelio ir borto ir nusileido trapu 


į saloną. 
— Čia turbūt ponas Dodas, — tarė jis smulkiam vyrui 
su barzda, kažką rašančiam už stalo. — O dangau, ar tik 


jūs ne Laudonas Dodas? — sušuko jis. 

— Taip, tai aš, brangusis drauge, — atsakė apsidžiaugęs 
ponas Dodas, pašokdamas ant kojų. — Aš turėjau šiokios 
tokios vilties, kad tai jūs, kai radau jūsų pavardę 
dokumentuose. Jūs nė kiek nepasikeitęs, vis toks pat ramus 
ir žvalus anglas. 

— Negalėčiau pasakyti, kad jūs nepasikeitęs, nes jūs, 
kaip atrodo, irgi tapote anglas, — pasakė Hevensas. 

— Užtikrinu jus, kad visai nepasikeičiau, — atsakė 
Dodas. — Raudona staltiesė ant stiebo viršūnės — ne mano 
vėliava, ji — mano kompaniono. Jis gyvas, bet į reikalus 


nesikiša. Štai jis, — pridūrė Dodas, rodydamas į biustą, 
kuris buvo vienas iš daugelio keistų šios neįprastos kajutės 
papuošalų. 


Hevensas mandagiai jį apžiūrėjo ir pasakė: 
— Geras biustas, ir labai gražus vyras. 
— Taip, jis geras vyras, — atsakė Dodas. — Mūsų 
firmos galva. 


— Matyt, jam pinigų nestinga, — įsiterpė Hevensas, 
su didėjančia nuostaba dairydamasis po kajutę. 
— Jo pinigai, mano skonis, — pasakė Dodas. — 


Juodo riešutmedžio knygų spintos — Anglijos retenybė; 
visos knygos mano, daugiausia prancūzų renesanso 

laikotarpio. Kad jūs pamatytumėt, kaip nuo jų atšoksta 
šie salų dykinėtojai, kai jie apeina spintas, tikėdamiesi 
rasti ką nors geriau nei romanų. Veidrodžiai tikri ve- 
neciški, tas neblogas, kampe. Teplionės — mano ir jo, 
molis — mano. 

— Molis? Koks molis? — paklausė Hevensas. 

— Tie biustai, — atsakė Dodas. — Jaunystėje buvau 
skulptorius. 

— Tiesa, kažką prisimenu, — tarė anglas. — Man rodos, 
jūs sakėt, kad domėjotės nekilnojamu turtu Kalifornijoje. 

— Ne, šito tai jau negalėjau sakyti, — tarė Dodas. — 
Tik jau nesidomėjau. Gal buvau įsivėlęs į nekilnojamo turto 
spekuliacijas Kalifornijoje. Aš iš prigimties menininkas, ir 
manęs niekas niekada nedomino, tik menas. Žinot, jei mes 
ryt užplauktume su šita sena škuna ant seklumos, — pridūrė 
jis, — aš turbūt vėl būčiau menininkas. 

— Ar jūsų laivas apdraustas? — pasiteiravo Hevensas. 

— Taip, — atsakė Dodas. — Kažkoks kvailys Friske' 
sutiko jį apdrausti ir pasiglemžia didelę mūsų pelno dalį, 
bet mes dar su juo pasirungsim. 

— Ką gi, turbūt krovinį sėkmingai atgabenote? — 
paklausė Hevensas. 

— Tikriausiai, — tarė Dodas. — Ar eisime tvarkyti 
dokumentų? 

— Dar visa diena prieš akis, — atsakė Hevensas. — Be 
to, klube jūsų nesulaukia. C'est Iheure de N'absinthe". Jūs, 
Laudonai, žinoma, vėliau su manim papietausite? 

Ponas Dodas linktelėjo, pamažėle apsivilko švarką, nes 
buvo vidutinio amžiaus ir kiek aptukęs; priėjęs prie vieno 
Venecijos veidrodžio, pasiglostė ūsus ir barzdą ir, pasiėmęs 


*Friskas — sutrumpintai San Franciskas. 
**Dabar laikas išgerti (pranc.). 

plačiakraštę fetrinę skrybėlę, nuvedė Hevensą per kontorą 
į denį. 

Prie laivo jų laukė ištaiginga valtis su minkštomis 
sėdynėmis ir poliruoto raudonmedžio atbrailomis. 


— Jūs vairuokite, — tarė Laudonas, — nes žinot, kur 
geriau priplaukti. 

— Nemėgstu vairuoti svetimų valčių, — atsakė 
Hevensas. 


— Manykit, kad ji mano kompaniono, ir bus gerai, — 
tarė Laudonas, nerūpestingai lipdamas trapu žemyn. 

Hevensas daugiau neprieštaraudamas nusekė iš paskos 
ir paėmė už vairo. 

— Iš tiesų nesuprantu, kaip jums gali apsimokėti šis 
laivas, — tarė jis. — Mano galva, jis per didelis tokiai 
prekybai, be to, perdaug ištaigingas. 

— Aš nesu tikras, kad šis laivas duoda pelno, — pa- 
sakė Laudonas. — Niekad nesidedu biznieriumi. Mano 
kompanionas atrodo patenkintas, o pinigai, kaip sakiau, 
yra jo — taigi iš manęs tik tiek naudos, jog neturiu jokio 
patyrimo. 

— Ir man rodos, tokios pareigos jums patinka? — 
pasiteiravo Hevensas. 

— Taip, — atsakė Dodas, — nors ir kaip keista, man 
jos patinka. 

Jie dar buvo valtyje, kai saulė nusileido, ir saulėlydžio 
proga karinėje škunoje iššovė patranka (tiesą sakant, 
šautuvas); pasirodė vakarinė žara. Sutemos tirštėjo, ir kai 
jie priplaukė krantą, „Tarptautiniame ratelyje" (taip 
oficialiai ir ne be pagrindo vadinosi klubas) sužibo daugybė 
apatinės verandos lempų. 

Atėjo maloniausias paros metas: nepakenčiamos 
nuodingos nukahiva muselės jau rimo, ir nuo žemyno papūtė 
gaivus vėjelis. Klubo nariai susirinko išgerti po stiklelį 

absento. Ponas Laudonas Dodas buvo oficialiai pristatytas 
pačiam komendantui ir jo varžovui prie biliardo stalo — 
pirkliui iš gretimos salos, garbingam klubo nariui, kuris 
pradėjo karjerą kaip dailidės padėjėjas jankių karo laive; 
uosto gydytojui, žandarų brigadininkui, opiumo plantacijų 
savininkui — visiems baltiesiems, kuriuos komercijos 
svyravimas, laivo sudužimas ar nenoras tarnauti karo laivyne 
išmetė prie Taiohajės. Kadangi Dodas buvo malonios 
išvaizdos, mokėjo gražiai elgtis, turėjo retą iškalbą ir vienodai 
gerai kalbėjo tiek angliškai, tiek ir prancūziškai, jis visiems 
nepaprastai patiko. Ir netrukus verandoje prie stalo, kai 
priešais jį buvo pastatytas paskutinis iš aštuonių butelių 
alaus, jis pasidarė gana tylus šnekios draugijos centras. 

Šnekos Pietų jūrose vis tos pačios. Čia vandenynas 
platus, o pasaulis siauras, tik susieis vyrai, tuoj ir užveda 
kalbą apie triukšmadarį Hėjų, jūrų didvyrį, apie kurio 
žygius ir visiškai užsitarnautą galą Europa nieko nežinojo; 
paskui užsimenama apie prekybą kopra, perlais, kartais 
medvilne ir kempinėmis; vyrai kalba abejingai, diletantiškai, 
kaip pašaliniai; visą laiką nuo liežuvio nenueina škunų 
pavadinimai ir kapitonų vardai, pagaliau ramiai pasi- 
keičiama naujienomis apie paskutinį laivo sudužimą ir visa 
tai ramiai aptariama. Pašaliniam šios kalbos iš pradžių gali 
pasirodyti nelabai įdomios, bet netrukus jis prisiderina ir, 
pagyvenęs saloje metus ar daugiau, tik išgirdęs bet kurio 
kapitono vardą, iškart regi vyriškį su pižama ar drobine 
balta eilute. O pripratęs atlaidžiai tarsi pono Hėjaus atmi- 
nimui žiūrėti į kontrabandą, tyčinius laivų sudužimus, 
baratriją ir kitas žmogaus veiklos sritis, jis įsitikina, jog 
Polinezijoje kalbos nė kiek ne mažiau įdomios ir pamo- 
kančios, kaip Pol Mole ar Paryžiuje. 

Nors ponas Laudonas Dodas buvo naujokas Markizo 
salose, jis jau buvo senas, patyręs pirklys. Pažinojo daug 

kapitonų ir laivų; kitose salose jam teko padėti žengti 
pirmuosius žingsnius kokiai nors verslovei, apie kurios 
suklestėjimą dabar buvo kalbama, ar, priešingai, jis galėjo 
papasakoti, kaip dar toliau pietuose baigėsi kokia nors 
istorija, prasidėjusi Taiohajėje. Tarp kitų įdomių naujienų, 
pavyzdžiui, kad Pietų jūrose sutikęs nematytų žmonių, jis 
pranešė ir apie vieno laivo sudužimą. „Džoną T.Ričardsą" 
ištiko toks pat likimas, kaip ir kitas salų škunas. 

— Dikinsonas su juo užplaukė ant Palmerstono sa- 
los, — paskelbė Dodas. 

— Kas jo savininkai? — paklausė vienas klubo narių. 

— Kaip paprastai kompanija „Kepsikum ir Ko", — 
atsakė Laudonas. 

Visa draugija reikšmingai susižvilgčiojo ir nusišypsojo; 

Laudonas išreiškė jų visų nuomonę: 

— Štai kur geras biznis! Kas gali geriau apsimokėti, 
kaip apdrausta škuna, prityręs kapitonas ir stiprus 
patikimas rifas. 


— Geras biznis! Nėra gerų biznių! — pasakė glaz- 
govietis. — Niekas tiek nepasipelno, kiek misionieriai. 
— Nežinau, — paprieštaravo kitas, — bet prekyba 


opiumu tikrai apsimoka. 

— Būtų nebloga prasibrauti į uždraustą perlų seklumą, 
sakykim, į ketvirtųjų metų plotus, — pasakė savo nuomonę 
trečias, — nusiaubti lagūną ir iškėlus visas bures pasprukti, 
kol dar prancūzai nebūtų susigriebę. 

— Gerai būtų rasti gryno aukso, — pareiškė vokietis. 

— Kartais ir sudužęs laivas atneša pelno, — pasakė 
Hevensas. — Prisimenat tą Žmogų iš Honolulu ir laivą, 
užplaukusį ant Vaikikio rifo? Tada pūtė stiprus vėjas, ir 
laivas, vos prisilietęs, ėmė irti. „Loido“' agentas buvo 


"Anglijos jūrų draudimo kompanija. 

pardavęs jį per valandą, ir, dar prieš temstant, kai laivas iš 
tiesų visai sugriuvo, žmogus, nupirkęs jį, prisikimšo pilnas 
kišenes. Jeigu saulė dar kokias tris valandas nebūtų 
nusileidusi, tas žmogus būtų galėjęs visai nieko nebedirbti. 
Bet ir tai jis pasistatė namą Bretanijos gatvėje ir pavadino 
jį laivo vardu. 

— Taip, kartais per laivo sudužimus galima prasi- 
gyventi, — pasakė glazgovietis, — bet nedažnai. 


— Kaip taisyklė, pelno visur velniškai maža, — tarė 
Hevensas. 
— Tikiu, kad tai šventa teisybė! — sušuko jo pa- 


šnekovas. — Aš štai ko norėčiau — sužinoti kokio turtuolio 
paslaptį ir paskui pakratyti jo piniginę. 

— Manau, jūs žinot, kad tai nelabai doras kelias, — 
pasakė Hevensas. 

— Kas man darbo, svarbu, kad man toks kelias tinka, — 
ryžtingai pareiškė glazgovietis. — Tik viena bėda, kad Pietų 
jūrose jokių paslapčių nebūna, paslaptys tik Londone ir 
Paryžiuje. 

— Makgibonas turbūt skaitė kriminalinį romaną, — 
pasakė vienas klubo narys. 

— Jis skaitė „Aurorą Floid“, — pridūrė kitas. 

— Ir kas čia tokio? — įsikarščiavo Makgibonas. — Aš 
neišsigalvoju. Paskaitykit laikraščius! Tik dėl prakeikto 
savo neišmanymo šaipotės. Tai toks pat amatas, kaip 
draudimas, tik šimtą kartų doresnis. 

Šitie staigūs vaidai įtraukė ir Laudoną, taikų žmogų, 
pirma nesikišusį į kalbą. 

— Nors ir labai keista, — pasakė jis, — bet aš 
išbandžiau visus šituos pragyvenimo būdus. 

— Ar jūs radote gryno aukso? — paklausė užsidegęs 
vokietis darkyta anglų kalba. 

— Ne. Kadaise aš pridariau visokiausių kvailysčių, — 
atsakė Laudonas, — bet aukso neieškojau. Kiekvienas 
žmogus turi bent kiek sveiko proto. 

— O ar jūs kontrabanda gabenote opiumą? — pasi- 
domėjo kitas. 

— Taip, gabenau, — atsakė Laudonas. 

— Ar jums apsimokėjo? 

— Dar ir kaip. 

— Ogaljūs ir sudužusį laivą esate pirkęs? — paklausė 
kitas. 

— Taip, pone, — prisipažino Laudonas. 

— Ir kaip viskas baigėsi? — neatstojo anas. 

— Matot, tą kartą buvo ypatingas laivo sudužimas, — 
paaiškino Laudonas. — Atvirai kalbant, niekam nepatarčiau 
šitokios veiklos imtis. 

— Ar jis užplaukė ant seklumos? 

— Greičiau aš užplaukiau, — atsakė Laudonas. — 
Galva neišnešė, ką toliau daryti. 

— O ar jums tada teko griebtis šantažo? — paklausė 
Hevensas. 

— Savaime aišku. 

— Naudingas dalykas? 

— Matot, aš gimęs po nelaiminga žvaigžde. Šiaip turėtų 
būti naudingas. 

— Ar sužinojot kieno nors paslaptį? 

— Tokią didelę kaip Teksaso valstija. 

— O tas žmogus buvo turtingas? 

— Gal jis ir nebuvo Džėjus Guldas', bet, mano nuo- 
mone, jei būtų norėjęs, būtų galėjęs nupirkti šitas salas. 

— Tai kas jums tada sukliudė? Negalėjot jo sučiupti? 


"Džėjus Guldas (1836-1892) — Amerikos milijonierius ir biržos 
veikėjas. 

— Iš pradžių neskubėjau, bet galų gale jį prirėmiau 
prie sienos, ir tada... > 

— Kas tada? 

— Tada viskas apsivertė aukštyn kojom. Aš tapau to 
žmogaus geriausiu draugu. 

— Velniai griebtų! 

— Jūs manot, kad jis buvo nelabai išrankus draugų 
atžvilgiu? — maloniai paklausė Dodas. — Ne, tik jis labai 
plačių pažiūrų žmogus. 

— Jei jūs baigėte pasakoti niekus, Budebaia“ tarė 
Hevensas, — eime pas mane papietauti. 

Lauke naktis ūžė nuo mūšos. Išsibarsčiusios šviesos 
žibėjo žaliame tankumyne. Iš tamsos išeidavo čiabuvės 
moterys po dvi ar tris, šypsojosi ir merkė akis dviem 
baltiesiems, meilingai nusijuokdavo ir vėl dingdavo, 
paskleidusios ore palmių aliejaus ir frandžipani žiedų 
kvapą. Nuo klubo iki pono Hevenso namų buvo pora 
žingsnių, ir kiekvienam europiečiui galėtų pasirodyti, jog 
tai žingsniai į pasakų šalį, jei tik tas europietis galėtų pasekti 
tuos du draugus į namą su plačia veranda, atsisėsti vėsiame 
su pinučiais kambaryje, kur vynas ant staltiese uždengto 
stalo atsispindėjo nuo lempos šviesos; paragauti tų 
egzotiškų valgių — žalios žuvies, duonmedžio vaisių, keptų 
bananų, kepto paršelio su nepakartojamu miti padažu ir 
visų delikatesų delikatesą — palmės šerdies salotų; jei jis 
pamatytų ir išgirstų kartkartėmis pro durų plyšį žiūrinčią 
ar vėl tarp nematomų padėjėjų pradingstančią gražią jauną 
čiabuvę su saku, kuri buvo tokia kukli, jog negalėjo būti 
šeimos narys, ir tokia valdinga, jog negalėjo būti niekas 
kitas. 

Ir jei tas europietis vėl būtų nublokštas į Londono 
priemiestį ar kur kitur — žodžiu, į savo namus, jis tik 
pagalvotų, trindamas akis krėsle prie židinio, ir pasakytų: 

„Na ir prisisapnavo. Galvą dedu, kad tai rojus." Tačiau 
Dodui ir jo šeimiftinkui tokie tropikų nakties malonumai 
ir visi tie salos skanėstai buvo kasdieniniai dalykai, tad jie 
ėmėsi taršyti mėsą kaip išalkę Žmonės, tingiai ir nuobodžiai 
pratardami kokį žodį. 

Greitai buvo prisimintos kalbos klube. 

— Aš niekad negirdėjau, kad jūs šnekėtumėt .tokius 
niekus, Laudonai, — tarė šeimininkas. 

— Man pasirodė, jog pakvipo paraku, ir aš ėmiau 
kalbėti. kad tik kalbėčiau, — atsakė Dodas. — Bet tai ne 
niekai. 

— Negi jūs sakėt teisybę? — sušuko Hevensas. — Ir 
apie opiumą, ir apie tą sudužusį laivą, ir šantažą, ir kad tas 
žmogus tapo jūsų draugu. 

— Kiekvienas žodis buvo teisybė. 

— Tai jūs matėt gyvenimo, — pasakė Hevensas. 

— Taip, tai įdomi istorija, — tarė jo draugas. — Jei 
norite, papasakosiu. 


Toliau seka Laudono Dodo pasakojimas ne toks, kaip 
jis pasakojo draugui, bet kaip vėliau jį užrašė. 

PASAKOJIMAS 


Pirmas skyrius 


RIMTAS KOMERCINIS IŠSIMOKSLINIMAS 


Iš pradžių papasakosiu apie vargšą savo tėvą. Nerasi 
geresnio ir gražesnio žmogaus už jį ir, mano požiūriu, 
nelaimingesnio: jam laimės neatnešė nei komercinė veikla, 
nei malonumai, nei išsirinkti namai, nei (man labaj gaila) 
sūnus. Pradėjęs savo veiklą kaip matininkas, jis netrukus 
pats ėmė pardavinėti žemės sklypus, verstis daugybe 
kitokių spekuliacijų ir įgijo apsukraus Žmogaus vardą 
Maskegono valstijoje. 

„Dodo gera galva", sakydavo žmonės, bet aš nebuvau 
tikras dėl jo finansinių gabumų. 

Tiesa, dėl jo sėkmės ilgai nebuvo jokių abejonių, o dėl 
atkaklumo niekad. Kiekvieną dieną atsidavusiomis kaip 
katino akimis jis stodavo į kovą dėl pinigų; kėlėsi su šviesa, 
valgė greitomis, grįždavo namo nusivaręs ir nusiminęs, 
net kai jam sekdavosi; vengdavo bet kokių pramogų — 
man kartais kildavo klausimas, gal jis visai nemoka 
linksmintis? — o kokius nors kviečių ar aliuminio 
sandėrius, nors jų esmė nedaug kuo skyrėsi nuo apiplėšimo 
kelyje, atlikdavo su neįkainojamu sąžiningumu ir 
atsidavimu. 

Lyg tyčia tada (ir žymiai vėliau) man niekas nerūpėjo, 
tik menas. Mano įsitikinimu, žmogaus gyvenimo tiks- 
las — turtinti pasaulį dvasiniais lobiais ir tuo pat metu 
saugiai gyventi. Turbūt apie antrąjį punktą niekad 
neprasitardavau, nors tik jį vieną sugebėdavau įvykdyti. 
Tėvas, matyt, įtarė, kad aš kai ką nutyliu, ir apšaukė šią 
mano programą įnoringa. 

— Gerai, — prisimenu kartą sušukau, — bet koks gi 
tavo gyvenimas?! Tau tik rūpi turėti daug pinigų, ir kad 
kiti tau juos krautų. 

Jis su apmaudu atsiduso (toks buvo jo įprotis) ir 
žiūrėdamas į mane palingavo galvą. 

— Ak Laudonai, Laudonai, — tarė jis. — Jūs, vaikai, 
manot esą šaunuoliai. Nors ir kaip jūs priešintumėtės, 
žmogus šiame pasaulyje turi dirbti. Žmogus turi būti arba 
doras, arba vagis, Laudonai. 

Patys matote, kad ginčytis su tėvu buvo tuščias darbas. 
Po tokių pasikalbėjimų įpuolus į neviltį, man būdavo dar 
sunkiau dėl sąžinės priekaištų, nes aš kartais pasi- 
karščiuodavau, o jis visados būdavo švelnus; be to, aš 
kovojau tik dėl savo asmeninės laisvės ir malonumų, o jis 
vien tik man gero norėdamas, nors ir savaip tą gerumą 
suprasdamas. Jis vis tikėjosi, kad iš manęs kas nors išeis. 

— Tu geros prigimties, Laudonai, — sakydavo jis, — 
geros. Kraujas prabils, ir kada nors tu būsi žmogus. Nebijau, 
mano berniuk, dėl tavęs bėdos neturėsiu, tik liūdna, kad 
sūnus kartais tokius niekus tauškia. 

Ir tada jis man paplekšnodavo per petį ar ranką taip 
motiniškai, kaip tik jis mokėjo, o tokio gražaus ir stipraus 
vyro švelnumas labai paveikdavo. 

Vos baigiau mokslą, jis atidavė mane į Maskegono 
komercijos akademiją. Jūs užsienietis ir vargu ar patikėsite, 
jog tokia mokslo įstaiga galėjo būti. Prieš pradėdamas apie 
ją pasakoti, užtikrinu, kad kalbu visai rimtai. Tokia mokykla 
iš tiesų buvo ir gal dar šiandien yra; mūsų valstija labai 
didžiavosi ja kaip nepaprastai kultūringa ir modernia, ir 
tėvas, lydėdamas mane į stotį, be abejo, manėme, jog išveda 
mane į kelią, kuriuo aš nueisiu tiesiai į prezidentus. 

— Laudonai, — pasakė jis, — aš tau suteikiu tokią 
galimybę, kokios ir Julijus Cezaris nebūtų galėjęs duoti 

savo sūnui — galimybę pažinti gyvenimą, pačiam dar 
nepradėjus savarankiškai gyventi. Venk neapgalvotų 
sandėrių, stenkis visada būti džentelmenas, ir patarčiau 
"apsiriboti saugių, nusistovėjusių geležinkelio akcijų 
prekyba. Javai didelė pagunda, bet pavojinga, ir tavo metų 
niekad nepradėčiau nuo javų, tačiau tau niekas nedraudžia 
atsargiai išbandyti kitokių vertybių. Žinok, jog tvarkingos 
sąskaitybos knygos — garbės dalykas, ir niekada nein- 
vestuok pinigų ten, kur kartą pralošei. Dabar, brangus 
sūnau, pabučiuok mane atsisveikindamas ir niekados 
nepamiršk, jog tu mano vienintelis džiaugsmas ir kad tėvas 
seks tavo karjerą su meile ir nerimu. 

Komercijos akademijai buvo skirtos geros, erdvios, 
gražiai išplanuotos patalpos miške. Oras čia buvo 
sveikas, maistas puikus, mokestis už mokslą didelis. 
Telefonai jungė akademiją, prospekto žodžiais tariant, 
su „įvairiais pasaulio centrais". Skaitykloje buvo gausu 
komercinės spaudos. Koledže kalbos nuolat sukosi apie 
Volstritą; pagrindinis mokinių (jų būdavo nuo pen- 
kiasdešimt iki šimto) užsiėmimas buvo pasiglemžti vienas 
kito pinigus, taip vadinamą „akademinį kapitalą". Tiesa, 
rytais būdavo pamokos, ir mes mokėmės vokiečių kalbos, 
prancūzų, buhalterijos ir panašių dalykų, bet didesnę 
dienos dalį praleisdavom biržoje, kur buvome mokomi 
spekuliacijos akcijomis ir prekėmis — toks buvo mūsų 
mokymo tikslas. Nei vienas lošėjas neturėjo nė saikelio 
kviečių ir nė dolerio vertės akcijos, todėl apie tikras 
operacijas negalėjo būti kalbos. Tai buvo nepagražintas 
ir nepridengtas azartinis lošimas. Tarp ištaigingų de- 
koracijų, tiksliai atitinkančių tikrąją biržą, buvome 
mokomi to, kas kliudo ir griauna tikrąją komerciją. Kad 
galėtume susipažinti su rinkos kainų kursu ir svy- 
ravimais, mokyklos rinkoje kainos buvo lygiai tokios, 

kaip visoje šalyje. Mes vedėme sąskaitybos knygas, ir 
mėnesio gale vadovas arba kuris kitas mokytojas 
patikrindavo visą tą buhalteriją. Kad viskas būtų kuo 
panašiau į tikrovę, buvo apskaičiuota „akademinio 
kapitalo“ tikroji rinkos vertė. Ir rūpestingi tėvai arba 
globėjai pirkdavo jį mokiniams, mokėdami centą už dolerį. 
Studentai, baigę mokslą, ta pačia kaina parduodavo likusią 
jiems valiutą akademijai, o kai kurie gabūs lošėjai 
realizuodavo dalį savo kapitalo, dar būdami studentai, ir 
slapčia kaimyniniame miestelyje iškeldavo draugams 
vakarienę. Žodžiu, prastesnis mokslas gal buvo tik toje 
akademijoje, kur Oliveris susipažino su Čarliu Beitsu“. 

Kai vadovas pirmą kartą mane nusivedė į biržą parodyti 
mano stalo, buvau priblokštas triukšmo ir sambrūzdžio. 
Salės gale tam tikros juodos lentos buvo prirašytos nuolat 
keičiamų skaičių. Kai pasirodydavo nauji skaičiai, studentai 
imdavo puldinėti iš vieno galo į kitą, garsiai ir atkakliai 
šaukdami man visai nesuprantamus žodžius, užšokdavo 
ant stalų ir suolų, rankomis ir galvomis rodydavo kažkokius 
ženklus ir guviai kažką rašydavosi į savo bloknotus. 

Man rodos, dar niekad nebuvau matęs nemalonesnio 
vaizdo; ir kai pagalvojau, kad visa ši apskaita buvo tik 
įsivaizduota, o visų apyvartoje esančių pinigų vargiai būtų 
užtekę porai pačiūžų nusipirkti, iš pradžių nustebau, bet 
neilgam. Prisiminęs, kaip suaugę labai turtingi vyrai ir 
moterys ima karščiuotis, pralošę skatikus, tuoj pat 
pateisinau savo draugus studentus, ir dabar mane stebino 
tik vadovas; vargšas, pamiršęs parodyti man stalą, stovėjo 
šios maišaties vidury, apkerėtas skaičių, pamiršęs viską 
aplinkui. 


"Oliveris ir Čarlis Beitsas — Dikenso romano „Oliveris Tvistas" 
veikėjai. 

— Žiūrėkit, žiūrėkit, — šaukė jis man į ausį, — kursas 
krinta! Nuo vakar dienos meškos' užkariavo rinką. 

— Na tai kas, — atsakiau, vos perrėkdamas triukšmą, 
nes buvau nepratęs kalbėti tokiame erzelyje, — juk čia tik 
žaidimas. 

— Žinoma, — tarė jis. — Visad turėkit galvoj, kad 
tikrąjį pelną gausite gerai tvarkydami sąskaitybos knygas. 
Tikiuosi, Dodai, kad dėl jų man teks jus tik girti. Jūs 
pradedate su dešimčia tūkstančių dolerių, gana apvalia 
akademinio kapitalo suma, ir jei imsitės patikimo, nu- 
sistovėjusio biznio, jos turėtų užtekti per visą studijų metą... 
O kas gi čia? — jis nebaigė kalbos, nes pamatė, kad ant 
lentos pasikeitė skaičiai. — Septyni, keturi, trys! Jums 
sekasi, Dodai, tokio pagyvėjimo dar nebuvo per visą šį 
semestrą. Ir tik pagalvok, kad lygiai tas pats vyksta 
Niujorke, Čikagoje, Sent Luise ir kituose biznierių cent- 
ruose. Kad juos kur galas, aš pats įsijungčiau su vaikinais 
į lošimą, — sušuko jis, trindamas rankas, — tik taisyklės 
draudžia. 

— Ir ką jūs darytumėt, pone? — paklausiau. 

— Ką daryčiau? — sušuko jis žibančiom akim. — 
Pirkčiau už visus pinigus, kiek turiu. 

— Ar tai būtų saugi ir nepavojinga operacija? — 
pasiteiravau nekaltai kaip avinėlis. 

Jis tik sušnairavo į mane ir paklausė, tarsi norėdamas 
nukreipti kalbą: 

— Matot tą rudaplaukį vyrą su akiniais? Tai Bilso- 
nas, — geriausias mūsų diplomatas. Mes visi neabejojame 
dėl Bilsono ateities. Daug gyvenime pasieksi, Dodai, jei 
seksi Bilsono pavyzdžiu. 


"Meškomis vadinami biznieriai, kurie stengiasi prasigyventi, 
numušdami akcijų kainas, o paskui pusdykiai jas supirkdami. 

Netrukus, vis didėjant sambrūzdžiui, kai skaičiai pa- 
sirodydavo ir dingdavo, o visa salė kaip tikras pragaras 
ūžė nuo „verslininkų“ šauksmų, vadovas, parodęs man 
stalelį, nuėjo sau. Vaikinas šalia manęs, kaip vėliaų 
sužinojau, sąskaitybos knygose sumavo to ryto nuostolius 
ir, pamatęs naują veidą, su džiaugsmu atsitraukė nuo šito 
nelabai malonaus darbo. 

— Ei fuksai, — paklausė jis, — kuo tu vardu? Ką? 
Gudragalvio Dodo sūnus? Kiek turi pinigų? Dešimt 
tūkstančių? Nieko sau! Koks esi skystaprotis, jei pats rūgsti 
prie savo knygų! 

Aš paklausiau, ką man daryti, jei knygos tikrinamos 
kartą per mėnesį. 

— Ak tu išsižiojėli, pasisamdyk raštvedį! — sušuko 
jis. — Kokį subankrutavusį vyruką — tam jie čia ir trinasi. 
Jei sėkmingai statysi biržoje, šitoje apkerpėjusioje akade- 
mijoje tau nereikės nė piršto pajudinti. 

Tuo metu triukšmas pasidarė nebe žmoniškas, naujasis 
mano draugas, pasakęs, kad kažkas tikriausiai „krito“, 
užsisegiojo švarką ir nėrė į besiplaikstančią minią, — jis 
turįs sužinoti visas naujienas ir grįždamas atvesiąs man 
raštininką. Pasirodo, jis neklydo: kažkas sužlugo, karalaitis 
buvo paguldytas ant menčių, mat lošimas kiauliena jam 
buvo lemtingas. Klerkas, atvestas tvarkyti mano knygų, 
daryti už mane visus darbus, įsigyti visą man skiriamą 
išsimokslinimą už tūkstantį dolerių per mėnesį pagal 
akademinę valiutą (dešimt dolerių pagal Jungtinių Valstijų 
valiutą) buvo ne kas kitas, o garsusis Bilsonas, iš kurio 
imdamas pavyzdį, gerai prasigyvensiu. Vargšelis buvo labai 
nuliūdęs. Tik tiek gero galiu pasakyti apie Maskegono 
komercijos akademiją, kad mes visi, net smulkios žuvelės, 
jausdavomės baisiausiai prislėgti, kai subankrutuodavom; 
o sužlugti tokiam pirklių karaliui, kaip Bilsonas, ypatingai 


23 


sunkų, nes savo klestėjimo dienomis jis buvo pasikėlęs į 
puikybę. Bet rimtas požiūris į lošimą įveikė net karčią gėdą, 
ir mano raštvedys, išklausęs parėdymų, su deramu 
paslaugumu ėmėsi vykdyti naujų pareigų. 

Tokie buvo pirmieji mano įspūdžiai šitoje kvailoje 
mokslo įstaigoje, ir, atvirai kalbant, jie nebuvo nemalonūs. 
Kol gyvenau turtingai, vakarus ir popietes leidau kaip 
tinkamas; raštvedys turėjo tvarkyti mano knygas, galėjo 
sau stumdytis ir rėkauti biržoje, o aš tapiau peizažus ir 
skaičiau Balzako romanus — daugiau užsiėmimų tada 
neturėjau. Mano uždavinys buvo išlikti turtingam, ar, 
kitais žodžiais, investuoti pinigus į saugų, nusistovėjusį 
verslą. Aš dar ir dabar ieškau tokio verslo ir manau, kad 
mano tikslą šiame netobulame pasaulyje geriausiai 
išreiškia savotiškas sandėris, kartais paslėptai siūlomas 
vaikystėje: „Pinigas — aš laimėjau, herbas — tu pra- 
laimėjai." Neišleisdamas iš galvos tėvo žodžių, pasakytų 
atsisveikinant, aš nedrąsiai atkreipiau dėmesį į gele- 
žinkelius ir kokį mėnesį išlaikiau tvirtą, nors ir neatnešusią 
šlovės padėtį, mažais kiekiais supirkinėdamas nusi- 
stovėjusias akcijas ir pakęsdamas, kiek įstengiau, savo 
samdyto raštvedžio panieką. Kartą surizikavau toliau 
žengti: tikėdamasis, kad „Pen Hend!" kompanijos akcijos 
dar labiau kris, pardaviau jų už kelis tūkstančius dolerių. 
Vos spėjau jas parduoti, kai kažkokie kvailiai Niujorke 
ėmė kelti akcijų kainą. „Pen Hendl" akcijos kilo kaip ant 
mielių, ir per pusę valandos aš subankrutavau. Kaip sakė 
tėvas, kraujas prabilo, aš narsiai nesitraukiau, visą dieną 
toliau pardavinėjau tas pragariškas akcijas, o jos visą dieną 
kilo. Turbūt aš, trapi kriauklelė, papuoliau po priekine 
Džėjaus Guldo laivo banga; ir tikrai, kiek prisimenu, ši 
rinkos užgaida pasirodė esanti pirmas ėjimas prasi- 
dedančiame stambiame lošime. Bent tą vakarą H.Laudono 

Dodo vardas buvo dažniausiai linksniuojamas akademi- 
jos laikraštyje, ir mudviem su Bilsonu, vėl netekusiu 
prieplaukos, teko varžytis dėl tos pačios raštvedžio vietos. 
Bet visų akys krypsta į prasikišusį daiktą. Tuo metu mano 
nelaimė labiau krito į akis, todėl tą vietą užėmiau aš. 
Matot, net Maskegono akademijoje buvo galima šio to 
pasimokyti. 

Man nelabai skaudėjo galvą, ar išlošiau, ar pralošiau 
tokį atsitiktinį, tokį painų ir tokį nuobodų lošimą, bet, 
rašydamas apie šitas liūdnas naujienas vargšui tėvui, aš 
turėjau pasitelkti visą savo iškalbingumą. Rašiau jam (tai 
teisybė), kad vaikinai, kurie niekad nepralaimi, nieko ir 
neišmoksta, ir jeigu jis nori, kad aš šio to pramokčiau, 
turi džiaugtis ta mano nesėkme. Toliau, nors ir nelabai 
atkakliai, prašiau jo vėl duoti kapitalo, iškilmingai 
pasižadėdamas pirkti tik nusistovėjusias geležinkelio 
akcijas. Galų gale, per toli įsivaręs, ėmiau jį įtikinėti, kad 
verslui esu netikęs, ir maldavau atsiimti iš šitos skylės ir 
leisti Paryžiuje studijuoti dailę. Jis parašė trumpą, švelnų 
ir liūdną laišką, kad jau čia pat atostogos ir tada viską 
aptarsime. 

Prasidėjus atostogoms jis pasitiko mane geležinkelio 
stotyje, ir aš susikrimtau, pamatęs jį tokį pasenusį. Jo 
galvoje, matyt, buvo tik viena mintis — kaip paguosti mane 
ir padrąsinti (jis manė, kad aš nusivylęs savimi). Nereikia 
sielvartauti, daugeliui gerų finansininkų iš pradžių nesisekę. 
Pasakiau, kad mano galva netikusi verslui, ir šviesus jo 
veidas apsiniaukė. 

— Nekalbėk taip, Laudonai, — atsakė jis, — aš niekad 
nemanysiu, kad mano sūnus bailys. 

— Bet man birža nepatinka! — sušukau. — Man 
neįdomu, o dailė įdomu. Kaip dailininkas aš tikrai daugiau 
pasiekčiau. — Užsiminiau, kad geri dailininkai uždirba 

daug pinigų, kad bet kuris Meisonjė' paveikslas kainuoja 
ne vieną tūkstantį dolerių. 

— Oartu manai, Laudonai, — atsakė jis, — kad žmogui, 
sugebančiam nutapyti tūkstančio dolerių vertės paveikslą, 
neužtektų jėgų išlaikyti savo akcijų rinkoje? Ne, mielasis 
pone, tas Meisonas, apie kurį tu šneki, arba kad ir mūsiškis 
amerikietis Bjerstatas“', ryt atsidūrę javų biržoje visiems 
parodytų, ką gali. Klausyk, brangusis Laudonai, Dievas mato, 
kad aš daugiau nieko kito negalvoju, tik noriu tau gero ir 
štai ką siūlau. Kito semestro pradžiai vėl duosiu tau dešimt 
tūkstančių dolerių, parodyk, kad esi vyras, padvigubink šią 
sumą, o tada, jei dar norėsi važiuoti į Paryžių, — nors žinau, 
kad praeis šitas noras, — galėsi važiuoti. Man išdidumas 
neleidžia, kad tu bėgtum kaip išvarytas. 

Man širdis ėmė smarkiau plakti, išgirdus tokį pasiūlymą, 
bet greit vėl nusiminiau. Atrodė lengviau čia pat nutapyti 
tokį kaip Meisonjė paveikslą, negu laimėti dešimt 
tūkstančių dolerių toje biržos parodijoje. Ir man nenorom 
sukosi mintys apie tokį keistą menininko talento iš- 
bandymą. Netgi išdrįsau dėl to pareikšti savo nuomonę. 

Tėvas giliai atsiduso ir tarė: 

— Tu pamiršti, brangusis, kad aš galiu spręsti apie 
viena ir negaliu apie kita. Nors būtumei toks genijus kaip 
Bjerstatas, aš vis vien nesuprasčiau. 

— Beto, — nenutilau, — mano nelygios jėgos. Kitiems 
vaikinams padeda tėvai — jie telegrafuoja ir duoda 
nurodymus. Pavyzdžiui, Džimas Kostelas nieko pats 
nesprendžia, kol tėvas iš Niujorko nepašnibžda, ką daryti. 
Argi nesupranti, kad jeigu kas laimi, tai kas nors turi ir 
pralaimėti? 


*Meisonjė Žanas Lui (1815-1891) — garsus prancūzų dailininkas. 
"“"Bjerstatas Alberas (1830-1902) — amerikiečių peizažistas. 

— Aš tau viską pranešinėsiu, — sušuko tėvas, visas 
nušvitęs, — nežinojau, kad tai nedraudžiama. Telegrafuosiu 
sutartu komerciniu šifru, ir drauge, Laudonai, sudarysim 
lyg ir kompaniją „Dodas ir sūnus". Kaip tau atrodo? — 
Paplekšnojęs man per petį, jis pakartojo su nuoširdžiausiu 
džiaugsmu: — „Dodas ir sūnus", „Dodas ir sūnus". 

Jei tėvas duos nurodymus ir akademinis kapitalas bus 
man laiptai į Paryžių, galiu atvirai žengti į ateitį. Senukui 
taip patiko, kad mes bendradarbiausim šitoje komedijoje, 
jog jis net pažvalėjo. Taigi, stotyje susitikę lyg kokie 
nebyliai, mudu sėdom prie stalo smagūs kaip per šventę. 

Dabar turiu jus supažindinti su nauju herojumi, — jis, 
nors neištarė nė žodžio ir nė piršto nepajudino, nulėmė 
tolimesnę mano karjerą. Jūs esate buvęs Valstijose, tad 
tikriausiai matėte paauksuotą jo galvą, keistai žibančią virš 
medžių plačioje lygumoje; tas naujas herojus yra Mas- 
kegono valstijos kapitelis, tada dar tik projektuojamas. 
Tėvas sveikino šį sumanymą iš patriotizmo ir komercinio 
godumo, ir abiem atvejais buvo visiškai nuoširdus. 

Jis dalyvavo visuose kapitelio statybos komitetuose, 
paskyrė šiam tikslui nemažą sumą ir stengėsi taip tvarkytis, 
kad būtų prikišęs nagus prie visų sričių. Konkursui jau buvo 
atsiųsti projektai, ir tuo laiku, kai parvažiavau iš koledžo, 
tėvas tegalvojo tik apie juos, todėl net patį pirmą vakarą 
paklausė mano patarimo. Toks dalykas mane uždegė. Nieko 
neišmaniau apie architektūrą, bet vis dėlto tai menas; man 
labiausiai patiko klasikinis menas, ir jam aš negailėjau 
pastangų, o tą savybę kažkoks garsus bukagalvis laikė beveik 
genialumu. Griebiausi to darbo visomis keturiomis — 
susipažinau su visais projektais, jų privalumais ir trūkumais, 
skaičiau specialią literatūrą, pasidariau medžiagų atsparumo 
žinovas, išstudijavau statybinių medžiagų kainas, žodžiu, 
taip nuodugniai viską „iššniukštinėjau“, kad kai buvo pradėti 

svarstyti projektai, Gudragalviui Dodui buvo pripažinti nauji 
laurai. Jo įrodymai įveikė visus kitus, jo skoniui pritarė visas 
komitetas, ir aš slapčia džiaugiausi, kad projekto parinkimas 
ir visi argumentai buvo grynai mano. Kai priimtas projektas 
buvo taisomas, mano vaidmuo pasidarė dar didesnis, nes aš 
sugalvojau ir savo ranka nubraižiau groteles tarnybinių 
patalpų židiniams ir — nežinau, ar man tik pasisekė, ar iš 
tikro pelnytai — pataisymai buvo priimti. Per tą laiką 
parodyta mano energija ir gabumai sužavėjo ir nustebino 
tėvą, ir manau, nors šitoje vietoje reikėtų patylėti, kad tik 
jų dėka Maskegono kapitelis nedaro gėdos mano gimtajai 
valstijai. 

Vienu žodžiu, gana smagus grįžau į komercijos koledžą, 
ir pirmosios operacijos biržoje buvo apvainikuotos visiška 
pergale. Tėvas rašė ir telegrafavo be perstojo. „Spręsk savo 
galva, Laudonai, — primindavo jis. — Aš tau tik pasakau 
skaičius, o už kiekvieną operaciją atsakyk pats, ir jeigu ko 
pasieksi, tai tik savo ryžto ir apdairumo dėka." Bet man 
būdavo aišku, ko jis nori, kad padaryčiau, tad visuomet tai 
ir stengdavausi padaryti. Po mėnesio jau turėjau septyniolika 
ar aštuoniolika tūkstančių dolerių akademinio kapitalo. Ir 
tada tapau vienos šios sistemos ydos auka. Kapitalas, kaip 
jau aiškinau, turėjo vieną procentą tikrosios vertės, ir jį 
buvo galima parduoti pagal Jungtinių Valstijų valiutą. 
Pralošusieji nuolat pardavinėjo savo drabužius, knygas, 
bandžas, rankogalių sagutes, norėdami padengti skirtumą; 
laimėtojai, savo ruožtu, dažnai susiviliodavo realizuoti 
„pelną“ ir patirti iš jo nors kokį džiaugsmą. Aš norėjau už 
trisdešimt dolerių įsitaisyti reikmenis tapybai, mat nuolatos 
miške piešdavau etiudus. Kadangi visus iš tėvo gautus 
pinigus asmeniniams reikalams tuo metu buvau išleidęs, o 
gaudamas patarimų iš tėvo buvau pradėjęs galvoti, kad bir- 
ža — tokia vieta, kur pinigai, jei nori, patys krinta į rankas, 

tai nelemtą valandą realizavau tris tūkstančius dolerių 
„akademinės valiutos“ ir nusipirkau molbertą. 

Trečiadienio rytą gavau visus tuos daiktus ir buvau kaip 
devintame danguje. Tėvas (sakyti, kad aš, būtų neteisybė) 
tuo metu bandė surengti „dvigubą kviečių opcioną" tarp 
Čikagos ir Niujorko; tokia operacija, kaip žinote, yra 
labiausiai viliojanti, bet ir labiausiai rizikinga finansinėje 
šachmatų lentoje. Ketvirtadienį, priešingai tėvo apskai- 
čiavimams, laimė nuo mūsų nusisuko, ir penktadienio 
vakare mano pavardė antrą kartą atsidūrė ant lentos tarp 
kitų subankmutavusių lošėjų. Tai buvo skaudus smūgis, ir 
tėvui buvo ypač nelengva, — juk nors ir kaip žmogus 
kremtasi, kai nepasiseka vienturčiui jo sūnui, jo paties 
nesėkmė vis vien yra skaudesnė. Bet vienas lašas mūsų 
kantrybės taurėje tikrai buvo mirtinai nuodingas. Tėvas 
sekė mano padėtį ir pasigedo trijų tūkstančių dolerių 
akademine valiuta; jo požiūriu, aš pavogiau trisdešimt tikrų 
dolerių. Gal tai ir per griežtas požiūris, bet tam tikra prasme 
teisingas, ir nors, mano manymu, visos tėvo operacijos iš 
esmės nepasižymėjo dorumu, jis buvo be galo sąžiningas 
dėl smulkmenų. Įsižeidęs jis parašė liūdną ir švelnų laišką. 
Visą tą prakeiktą semestrą aš dirbau raštvedžiu, par- 
davinėjau drabužius ir etiudus, rinkdamas pinigus be- 
viltiškoms spekuliacijoms, ir galutinai atsisveikinau su 
svajone apie Paryžių. Nebuvau paguostas tėvo nė vienu 
geresniu žodžiu ir nesulaukiau iš jo nė menkiausio 
patarimo. 

Per visą tą laiką jo mintys, be abejonės, sukosi tik apie 
sūnų ir apie tai, ką su juo daryti. Man rodos, tėvas iš tiesų 
buvo išsigandęs, kad aš toks neprincipingas, ir jam atėjo 
mintis, kad geriau mane laikyti kuo toliau nuo pagundos; 
be to, ir kapitelio architektas palankiai kalbėjo apie mano 
projektą. Taigi, kol tėvas svyravo, kuriuo keliu mane vesti, 

įsikišo pati lemtis, ir Maskegono valstijos kapitelis pakreipė 
mano likimą. 

— Laudonai, — tarė šypsodamasis tėvas, sutikęs mane 
geležinkelio stotyje, — jei tu nuvažiuotum į Paryžių, kiek 
laiko užtruktų, kol taptum geru skulptorium? 

— Aš nežinau, tėve, — sušukau, — ką tu laikai geru 
skulptorium! 

— Žmogų, kuriam galima patikėti aukščiausio stiliaus 
skulptūras, — atsakė jis, — pavyzdžiui, apnuogintas, 
patriotinio ar alegoriško stiliaus. 

— Kokių trijų metų, — atsakiau. 

— Ar manai, kad būtinai reikia mokytis Paryžiuje? — 
paklausė jis. — Ir mūsų šaly yra labai gabus skulptorius, 
nors jis tikriausiai užima aukštą padėtį ir nenorės duoti 
pamokų. 

— Tik Paryžiuj ir niekur kitur, — ryžtingai tariau. 

— O žinai, gal ir iš tiesų geriau skambėtų, — nusileido 
jis. — „Jaunuolis, gimęs mūsų valstijoje, garbingo piliečio 
sūnus, išėjęs mokslus pas labiausiai patyrusius Paryžiaus 
meistrus", — pridūrė jis mėgaudamasis. 

— Bet, tėveli, kam visa ta kalba? — pertraukiau jį. — 
Aš niekad nesvajojau būti skulptorius. 

— Matai, kaip yra, — tarė jis. — Aš sudariau sutartį 
aprūpinti naująjį kapitelį skulptūromis. Iš pradžių man tai 
atrodė geras sandėris, paskui šovė mintis, kad nereikėtų 
jo išleisti iš šeimos rankų. Čia tau būtų ir menas, ir galėtum 
uždirbti nemažą pinigą, be to, būtų labai patriotiška. Tark 
žodį ir važiuok į Paryžių, o grįžęs po trijų metų, papuoši 
mūsų gimtosios valstijos kapitelį. Čia tau puiki proga, 
Laudonai; žinok, kad prie kiekvieno uždirbto-tavo dolerio 
pridėsiu dar vieną nuo savęs. Ir kuo greičiau važiuosi, kuo 
atkakliau mokysies, tuo geriau, nes jei pirmosios tavo 
skulptūros nepatiks maskegoniečiams, bus nemalonumų. 

Antras skyrius 
RUSILJONO VYNAS 


Mano motina — škotė, tad buvo nuspręsta, kad, va- 
žiuojant į Paryžių, man reikėtų aplankyti dėdę Edemą 
Laudoną, turtingą buvusį Edinburgo bakalėjininką. Jis buvo 
su manim labai šaltas ir labai ironiškas; maitino mane 
skaniai, davė ištaigingą kambarį, bet jam, matyt, puikiai 
apsimokėjo, nes jis slapta iš manęs tiek prisilinksmindavo, 
kad net jo akiniai žibėdavo ir burna trūkčiodavo. Visos 
tos paprastai slepiamos linksmybės, kaip supratau, kilo 
tik dėl to, kad aš — amerikietis. 

— Taip, — tardavo jis, tempdamas žodį iki begalybės, — 
aš manau, kad jūsų šalyje tai daroma taip ir taip. 

Ir būrys mano pusseserių imdavo linksmai kikenti. Matyt, 
iš tokio anglų požiūrio į amerikiečius ir kilo visokiausių 
anekdotų apie Ameriką. Kartą nebeiškenčiau ir pasakiau, 
kad mano draugai vasarą vaikšto nuogi, o antroji Maskegono 
metodistų vyskupijos bažnyčia išpuošta kaukolėmis. 

Nepasakyčiau, kad tokios mano išmonės būtų juos labai 
pritrenkusios; jos sukėlė ne ką didesnį nustebimą, negu 
tas faktas, kad mano tėvas respublikonas, o aš mokykloje 
buvau mokomas kitokios rašybos, negu Anglijoje. Jei 
būčiau papasakojęs, — ir tai teisybė, — jog tėvas kasmet 
mokėjo nemažą sumą už mano mokslą, taip sakant, lošimo 
namuose, gal ir aš būčiau pateisinęs šitos baisios šeimos 
kikenimą ir pašaipą. 

Negaliu neigti, jog kartais man niežėjo rankos patiesti 
dėdę Edemą ant menčių, ir, man rodos, jog šis noras tikrai 
būtų išsipildęs, jei jie nebūtų iškėlę kviestinių pietų, per 
kuriuos buvau tikras dėmesio centras. Tada labai nustebęs 
ir nusiraminęs sužinojau, jog su manim taip nemandagiai 

jie elgėsi tik šeimos ratelyje, ir net galėjai pamanyti, jog 
tai iš meilės. Svečiams buvau pristatytas su pagarba, ir 
tokie žodžiai, kaip „mano amerikietis svainis, vargšės 
Džeinės vyras, Džeimsas K.Dodas, žinomas Maskegono 
milijonierius", turėjo pripildyti sūnaus širdį išdidumo. 

Vedžioti mane po miestą buvo paskirtas senelio klerkas, 
malonus nuolankus žmogelis, mėgstantis viskį. Su šiuo 
geru, bet nelabai aristokratišku palydovu aš aplankiau 
Artūro krėslą ir Kelton Hilą, klausiausi operos Princo gatvės 
parke, apžiūrinėjau karališkąsias relikvijas ir Ričijo* kraują, 
žavėjausi didžiąja pilimi ant uolos ir begale bažnyčios 
bokštų, didingais pastatais, plačiais prospektais ir siaurais, 
prisigrūdusiais senamiesčio skersgatviais, kur gyveno ir 
mirė mano proseneliai, kai dar nebuvo gimęs Kolumbas. 

Viena retenybė šitame mieste mane domino visų la- 
biausiai — tai mano senelis Aleksandras Laudonas. 
Anksčiau senasis džentelmenas mūrijo namus ir išsimušė į 
aukštesnę padėtį greičiau per savo sumanumą, nei už 
nuopelnus. Jo išvaizda, kalba, manieros kuo puikiausiai 
rodė jo kilmę, o tai buvo peilis po kaklu dėdei Edemui. Jo 
nagai, nors ir rūpestingai prižiūrimi, dažnai būdavo labai 
gedulingi, drabužiai kabėjo ant jo kaip maišas, tarsi artojo 
išeiginė eilutė, ir kalbėjo jis prastai, tarmiškai. Net ir 
palankiausiomis valandėlėmis, kai pavykdavo jį įtikinti, 
kad nekištų liežuvio, kur nereikia, vien tai, kad jis sėdėdavo 
svetainės kampe raukšlėtu, vėjo nugairintu veidu, retais 
plaukais, sugrubusiomis rankomis ir žiūrėdavo gudriomis, 
linksmomis akimis, aiškiausiai išduodavo, jog mūsų šeima 
žemos kilmės. Ir nors kaip maivėsi teta ir rietė nosį mano 
pusseserės, niekas negalėjo paneigti tvirto ir gyvo fakto, 
kad prie židinio sėdi mūrininkas. 

Čia aš supratau, kad gera būti amerikiečiu, nes man nė į 
galvą neatėjo, jog turėčiau gėdintis senelio. Ir senelis netruko 
pajusti tą skirtumą. Mano motiną jis prisiminė su meile galbūt 
dėl to, jog įprato kasdien ją priešpastatyti dėdei Edemui, 
kurio nekentė ligi pasiutimo. Jis nutarė, jog mano gražus 
elgesys su juo yra paveldėtas iš jo mylimiausios dukters. 
Išėjus pasivaikščioti (mes eidavome kasdien), jis, rimtai 
perspėjęs nieko apie tai nesakyti Edemui, kėblindavo į kokią 
anksčiau pamėgtą smuklę, ir jei pavykdavo susitikti senų 
gerų draugų, su pasididžiavimu pristatydavo mane visai 
draugijai, ta pačia proga įgeldamas kitiems savo palikuonims. 

— Štai mano Džeinės sūnus, — sakydavo jis. — O, jis 
geras vaikinas. 

Mūsų ekskursijų tikslas buvo ne ieškoti istorinių vertybių 
ar grožėtis gamtovaizdžiais, bet aplankyti priemiesčius, kur 
senasis džentelmenas didžiuodamasis pareikšdavo, kad jis 
buvo pagrindinis jų rangovas, o kartais netgi architektas. Ne 
dažnai tenka išvysti tokių klaikių namų — sienų plytos turbūt 
raudo, o stogų skalūnas balo iš gėdos, bet aš saugojausi, kad 
apie tai neprasitarčiau greta esančiam senam amatininkui. Ir 
kai jis atkreipdavo mano dėmesį į kokią nors naują baisenybę, 
dažnai paaiškindamas: „Čia aš sugalvojau, pigu ir skoninga, 
turėjo didelę paklausą; mano mintį greit visi pasisavino, ir 
dabar prie Glazgovo stovi ištisi kvartalai su tokiais gotiškais 
bokšteliais ir plintais", aš mandagiai paskubėdavau pareikšti 
savo susižavėjimą ir, pamatęs, kad jam tai labai malonu, 
paklausdavau, kiek kainuoja kiekviena tokia puošmena. 
Suprantama, jog kur buvę, kur nebuvę vis prisimindavom 
Maskegono kapitelį. Iš atminties nupiešiau seneliui visus 
planus, ir jis, vis pasitelkdamas ploną kišeninę knygelę, pilną 
skaičių ir schemų, jei neklystu, Molesvorto vadovėlį, darydavo 
apytikres sąmatas, duodąvo visokių pasiūlymų įvairioms 
sutartims. Maskegono statybininkus jis apšaukė gauja 

besočių, ir ši artima mums abiems tema drauge su mano ar- 
chitektūriniais terminais, žiniomis apie medžiagų atsparumą 
ir statybinių medžiagų valstijose kainas stipriai sujungė mus, 
du žmones, iš pažiūros lyg ir netinkančius į porą; dėl to 
senelis vis pabrėždavo, jog aš „iš tiesų protingas vaikas“. 
Netrukus antrą kartą pamatysite, kad mano gimtosios valstijos 
kapitelis turėjo įtakos mano gyvenimo tėkmei. 

Išvažiavau iš Edinburgo nė neįtardamas, kad puikiai 
pasitarmnavau pats sau, o vien tik džiaugdamasis, jog ištrūkau 
iš niūrių namų ir pasinersiuų į spalvingą miestą Paryžių. 
Kiekvienas žmogus kitoks romantikas; aš svajojau apie dailės 
studijas, Lotynų kvartalo studentų gyvenimą ir Paryžiaus 
pasaulį, atvaizduotą niauraus burtininko, „Žmogiškosios 
komedijos"* autoriaus. Ir aš nenusivyliau — kaipgi galėjau 
nusivilti, jei mačiau ne tikrą Paryžių, o tokį, kokį buvau 
susikūręs? Z.Marka gyveno greta manęs kerėpliškame 
pašvinkusiame viešbuty Rasino gatvėje; šiurpiame res- 
toranėly aš pietavau už vieno stalo su Lusto ir Rastinjaku. Ir 
jei sankryžoje manęs vos nesuvažinėjo dvikinkė, tai ja būtinai 
turėjo važiuoti Maksimas de Trajas. Aš pietaudavau, kaip 
sakiau, vargingame restoranėlyje ir gyvenau nušurusiame 
pensione ne dėl nepritekliaus, o dėl fantazijos. Tėvas dosniai 
man siuntė pinigų, ir jei būčiau norėjęs, būčiau galėjęs 
gyventi „Ouartier de I'Etoile" ir kasdien važiuoti į akademiją 
karieta. Jei būčiau taip daręs, visi kerai būtų dingę; būčiau, 
kaip ir anksčiau, buvęs tik Laudonas Dodas, o dabar buvau 
Lotynų kvartalo studentas, Miuržė*' pasekėjas ir gyvenau 
visiškai taip, kaip rašoma knygose, kurias, viską užmiršęs, 
skaitydavau neatsiskaitydamas Maskegono miškuose. 


"„Žmogiškoji komedija" — O.Balzako romanų serija. Z.Marka, Lusto, 
Rastinjakas, Maksimas de Trajas — Balzako kūrinių personažai. 
"“Miuržė Anri (1822-1861) — romano „Bohemiško gyvenimo scenos" 
autorius. : 

Tuo tarpu visas Lotynų kvartalas ėjo iš proto dėl Miuržė. 
„Bohemos gyvenimas" (nuobodi, ašaringa pjesė) buvo 
pastatyta Odeono teatre, ėjo Paryžiuje negirdėtą daugybę 
sykių ir atgaivino Miuržė legendą. Todėl visose mūsų 
kvartalo mansardose buvo kartojamas tas vaidinimas, ir geras 
trečdalis studentų su neišsakomu pasitenkinimu stengėsi 
pamėgdžioti Rodolfą ar Šonarą'. Vieni toli nuėjo, kiti dar 
toliau. Aš, pavyzdžiui, su baisiausiu pavydu žiūrėjau į vieną 
savo tėvynainį, kuris turėjo studiją Jo didenybės Princo 
gatvėje, — apsiavęs aulinius batus, ant ilgų plaukų užsirišęs 
tinklelį, jis traukdavo į prasčiausią kvartalo smuklę, lydimas 
pozuotojos korsikietės, savo meilužės, apsivilkusios iššau- 
kiančiu drabužiu, derančiu jos tautybei ir profesijai. Tik 
dvasios didybė gali taip išaukštinti netgi tokius kvailiojimus. 
Aš pats tenkinausi, labai uoliai dėdamasis vargšų; į gatvę 
eidavau su feska ir, įsiveldamas į nekokius nuotykius, 
atkakliai ieškojau tos išnykusios žinduolės — grizetės. 
Sunkiausia būdavo ištverti prastą maistą ir prastus gėrimus. 

Iš prigimties buvau išrankus valgiui ir turėjau gerą skonį 
vynui. Tik visiška ištikimybė romantikai suteikdavo man 
jėgų apgraužti menkus lyg katės kauliukus ir užsigerti 
raudonu rašalu, vadinamu Bersi vynu. Kartkartėmis, po 
sunkios darbo dienos studijoje, kur mano atkaklus darbš- 
tumas toli gražu nebuvo nesėkmingas, aš, pasišlykštėjęs 
tomis smuklėmis, nebeiškentęs sprukdavau nuo draugų 
ir, nepaisydamas jokių idėjų, atlygindavau sau už savaitės 
pasiaukojimą gerais vynais ir gardžiais patiekalais; 
atsisėsdavau terasoje arba restorano sodo pavėsinėje, 
priešais pasidėjęs kokią mėgiamo autoriaus knygą, čia 
paskaitydavau, čia vėl pakeldavau nuo jos akis ir taip 
neatsidžiaugdamas savo padėtimi prasėdėdavau, kol 


*Rodolfas ir Šonaras — Miuržė romano herojai. 

užeidavo vakaras ir užsidegdavo miesto žiburiai; tada, 
šviečiant mėnuliui ir žvaigždėms, aš žingsniuodavau 
krantine, apimtas palaimos nuo poezijos ir skanaus valgio. 

Kartą taip atleidęs varžtus, antrais mokslo metais 
patyriau keistą nuotykį, kurį papasakosiu. Iš tiesų tą įvykį 
kaip tik ir norėjau papasakoti, nes per jį susipažinau su 
Džimu Pinkertonu. Vieną spalio mėnesio dieną, kai rusvi 
lapai krito ir sukosi ant bulvarų, o jautrūs žmonės vienodai 
greit galėjo pasiduoti liūdesiui ir linksmybėms, atsisėdau 
vienas pietauti. Restoranas buvo ne dievažin koks, bet 
garsėjo geru rūsiu ir ilgu vynų sąrašu. Tą sąrašą aš ir 
žiūrinėjau su dvigubu įkarščiu, nes mėgstu vynus ir man 
patinka gražūs pavadinimai. Ir staiga mano akį patraukė 
nelabai garsi ir nelabai žinoma markė — Rusiljono vynas. 
Prisiminiau, kad tokio dar nebuvau ragavęs, ir užsisakiau 
butelį; vynas buvo puikus ir jį išgėręs paprašiau, pagal 
savo paprotį, pabaigai dar vienos pintos. Pasirodė, kad 
Rustiljono vynas nedideliais kiekiais nepilstomas. 

— Gerai, — tariau, — tai atneškit dar vieną butelį. 

Staleliai šiame restorane yra greta vienas kito, ir nei iš 
šio, nei iš to staiga pajutau, kad garsiai kalbuosi su 
artimiausiais kaimynais. Matyt, pamažu mano klausytojų ratas 
plėtėsi, nes gerai prisimenu, kad žiūrėjau į salę, kur visos 
kėdės buvo pusiau atsuktos į mane ir visi veidai su šypsenomis 
atgręžti į mano pusę. Prisimenu, ką tuo momentu sakiau, bet 
netgi po dvidešimties metų mane už tai dar svilina gėda. 
Kad jūsų vaizduotė turėtų ko nusitverti, tik tiek pasakysiu, 
jog įkvėpimą man teikė patriotizmas. Buvau sugalvojęs 
nukeliauti į kokią kitą kavinę, lydimas kelių naujų draugų, 
bet, vos išėjęs į šaligatvį, pamačiau, jog kažkodėl esu vienui 
vienas. Nelabai stebėjausi tuo metu, ir dar mažiau dabar; tik 
šiek tiek nusiminiau, kai atsimušiau į kioską. Ėmiau galvoti, 
jog paskutinis butelis man pamaišė, ir nusprendžiau, kad 

nuo kavos ir konjako atsigausiu. „Šaltinio" kavinėje, kur 
nuėjau šių stiprinančių vaistų, pamačiau ir labai nustebau, 
kad fontanas naujai pastatytas: malūnėlis ir visokios kitokios 
figūros nuostabiai gražiai sukosi ir judėjo. Kavinėje buvo 
nepaprastai karšta ir taip šviesu, jog net menkiausias daiktelis 
buvo labai ryškus — ir lankytojų veidai, ir laikraščių šriftas 
ant stalų, — 0 visa salė smagiai lingavo kaip hamakas iš 
vienos pusės į kitą. Visos šios smulkmenos mane džiugino, ir 
maniau, kad niekad nenusibos į jas žiūrėti; tik nei iš šio, nei 
iš to man pasidarė labai liūdna, ir taip pat netikėtai staiga 
supratau, jog esu girtas ir geriau eičiau miegoti. 

Iki mano viešbučio buvo keli žingsniai. Paėmęs iš 
durininko degančią žvakę, pakilau į savo kambarį ketvirtame 
aukšte. Nesiginu, kad buvau girtas, bet mano protas veikė 
aiškiai ir praktiškai. Man labai rūpėjo rytą laiku atsikelti į 
darbą, ir, pamatęs, jog laikrodis ant židinio atbrailos sustojęs, 
sumaniau vėl nusileisti laiptais ir pasakyti durininkui, kad 
pažadintų. Palikęs degančią žvakę kambaryje ir neuždaręs 
durų, kad grįžęs matyčiau, kur eiti, pasileidau laiptais. Visame 
name buvo tamsu, bet kadangi kiekvienoj laiptų aikštelėj 
buvo po trejas duris, paklysti negalėjau ir ramiai lipau laiptais, 
tikėdamasis apačioje išvysti durininko šviesą. Suskaičiavau 
keturis aukštus, bet durininko nepamąčiau. Aš, žinoma, 
skaičiuodamas galėjau suklysti, todėl ėmiau lipti dar toliau 
ir dar toliau ir vis skaičiavau, kol priėjau absurdišką skai- 
čių — devynis aukštus. Dabar buvo visiškai aišku, jog kažkaip 
praėjau pro durininko būdelę, jos nepastebėjęs; iš tiesų aš 
dabar buvau atsidūręs mažų mažiausiai penkiais aukštais 
žemiau gatvės ir pasinėręs į žemės gelmes. Tikrai įdomus 
atradimas, kad viešbutis pastatytas ant kažkokių katakombų; 
jei nebūčiau turėjęs galvoje tik vieno tikslo, gal būčiau ir 
toliau visą naktį tyrinėjęs šią požeminę karalystę. Bet aš gerai 
žinojau, jog rytą reikia laiku atsikelti, todėl būtinai turiu rasti 

durininką. Taigi apsigręžiau ir kuo rūpestingiausiai skai- 
čiuodamas ėmiau lipti, kol atsidursiu ties gatvės lygiu. Užlipau 
penkis, šešis, septynis aukštus, o durininko kaip nėra, taip 
nėra. Man atsibodo belaipioti, ir, prisiminęs, kad esu netoli 
savo kambario, nutariau eiti miegoti. Užlipau jau aštuonis, 
devynis, dešimt, vienuolika, dvylika, trylika aukštų; mano 
atidarytos durys prapuolė lyg į vandenį kaip ir durininkas su 
visa būdele. Prisiminiau, kad namas daugių daugiausia šešių 
aukštų, tad dabar geriausiu atveju buvau trečiame aukšte 
virš stogo. Jei pirma man buvo įdomu, tai dabar, ir ne be 
pagrindo, ėmiau niršti. „Mano kambarys turi būti čia", — 
tariau ir žengiau prie durų su ištiestom rankom. Ten nebuvo 
nei durų, nei sienos, tik žiojėjo tamsus koridorius, ir aš kurį 
laiką ėjau pirmyn, nesutikdamas jokio pasipriešinimo. Šitoks 
koridorius name, kur kiekvienam aukšte vos užteko vietos 
trims kambariams, laiptams ir laiptų aikštelei, buvo kažkokia 
nesąmonė, tad nelabai nustebsite, išgirdę, kad man pasidarė 
pikta. Tą akimirką ant grindų pamačiau šviesos ruoželį; 
ištiesęs ranką, užčiuopiau durų rankeną ir, nieko 
nelaukdamas, įėjau į kambarį. Viduje buvo jauna dama; ji 
ruošėsi miegoti ir jau buvo beveik apsirengusi, 0 gal 
priešingai — kaip jums patinka. 

— Tikiuosi, atleisite man už šį įsiveržimą, — tariau. — 
Mano kambarys dvyliktas, bet šiam prakeiktam namui 
kažkas nutiko. 

Ji pasižiūrėjo į mane ir tarė: 
— Jei dabar išeitumėt, aš jus nuvesčiau į dvyliktą kambarį. 
Šitaip mudu abu kuo ramiausiai susitarėm. Palaukiau 
jos už durų. Greitai ji išėjo su chalatu, paėmė mane už 
rankos, užvedė vienu aukštu aukščiau, vadinasi, į ketvirtą 
virš stogo, ir įleido mane į mano kambarį, kur aš, visai 
nusivaręs nuo kojų po tokių nepaprastų atradimų, išsitiesiau 
ir užmigau it vaikas. 

Aš ramiai jums pasakoju — taip, kaip man viskas atrodė 
tą naktį, bet, pabudęs kitą rytą ir pasitelkęs atmintį į 
liudininkus, turėjau pripažinti, kad visas šitas atsitikimas 
daug kur neįtikėtinas. Šiaip ar taip, į studiją eiti nebenorėjau, 
tad patraukiau į Liuksemburgo sodą šaltai ir blaiviai viską 
apmąstyti tarp žvirblių, statulų ir krintančių lapų. Šį sodą 
aš visados mylėjau. Gera čia sėdėti — ši vieta garsi ir iš 
istorijos, ir iš literatūros. Bara ir Fuše“ žiūrėjo pro šituos 
langus. Lusto ir Banvilis*' (pirmasis man toks pat gyvas, kaip 
ir antrasis) ant šių suolų rimavo eiles anapus sodo grotų 
verda gyvenimas, o šiapus, šalia manęs, šlama medžiai, 
čiauška vaikai ir žvirbliai, amžinu žvilgsniu žvelgia statulos. 
Čia, priešais įėjimą į galeriją, aš atsisėdau apsvarstyti nakties 

Dieną mačiau, kad namas, kaip ir anksčiau, buvo šešių 
aukštų. Kiek išmaniau apie architektūrą, šitame aukštyje 
niekaip negalėjo tilpti tokia begalybė laiptų ir tame plotyje 
įsisprausti ilgas koridorius, kuriuo kėblinau naktį. Ir aš 
susidūriau su dar didesniu sunkumu. Kažkur buvau skaitęs 
aforizmą, jog viskas gali neatitikti savęs, tik ne Žmogus. 
Namas gali paaukštėti arba paplatėti — taip bent gali 
pasirodyti džentelmenui po gerų pietų. Vandenynai gali 
išdžiūti, uolos ištirpti saulėje, žvaigždės kristi iš dangaus 
kaip obuoliai rudenį, ir visa tai nė kiek nesutrikdytų filosofo. 
Atsitikimas su jaunąja ledi yra visai kito pobūdžio. Moterys 
nesikeičia taip visapusiškai, bent tokia prasme — priešingu 
atveju jos būtų perdaug visapusiškos. Taip aš ir galvojau, 
ir visa, ką prisiminiau, piršo vieną išvadą, kuria beveik 
norėjau patikėti. Staiga dingtelėjusi nauja mintis galutinai 
tą mano išvadą patvirtino. Prisiminiau, kokius žodžius mes 


"XVIII a. pabaigoje Liuksemburgo rūmuose buvo Direktorijos vyriau- 
sybė; Bara ir Fušė — jos nariai. 
“Banvilis Teodoras — prancūzų poetas. 

vienas kitam pasakėm; ir aš, ir ji kalbėjome angliškai. 
Vadinasi, šis atsitikimas — fantazija: ir katakombas, ir 
laiptus, ir maloniąją damą aš tik sapnavau. 

Sulig tokiu mano sprendimu per rudenišką sodą papūtė 
vėjo gūsis; pasipylė nuvytusių lapų liūtis, pakilo tirštas 
kaip pūga būrys žvirblių ir čirškėdami ėmė suktis man 
virš galvos. Šis malonus triukšmas truko tik akimirką, bet 
pažadino mane iš susimąstymo, į kurį buvau visai pasinėręs. 

Guviai pakėliau galvą ir pamačiau jauną damą rudu švarku 
su etiudininku rankose. Greta jos ėjo jaunuolis, keleriais 
metais vyresnis už mane, ir nešėsi pasispraudęs molbertą. Iš 
jų nešulio ir krypties supratau, jog eina į galeriją, o jaunoji 
dama ten, be abejo, ką nors kopijuoja. Galite įsivaizduoti, 
kaip nustebau, atpažinęs, jog tai buvo mano nuotykio herojė. 
Dėl to negalėjo būti jokių abejonių, nes kai mūsų žvilgsniai 
susidūrė, ji, pamačiusi, jog nepamiršau jos ir prisimenu 
vakarykštį jos apdarą, kiek sumišo ir greit nuleido akis. 

Šiandien nebegalėčiau pasakyti, ar ji buvo graži, ar ne, 
bet ji pasielgė su manim taip gražiai, o aš prieš ją pasirodžiau 
toks apgailėtinas, jog iškart užsiplieskiau troškimu pasirodyti 
jai palankesnėje šviesoje. Be to, jaunuolis buvo, matyt, jos 
brolis. Broliai, kadangi ir jie gali atlikti globėjo vaidmenį, 
jaunesniame amžiuje kartais pasiskubina rodyti savo 
vyriškumą; ir man toptelėjo, jog atsiprašydamas išmintingai 
užbėgsiu už akių galimiems nesusipratimams. Taip viską 
apgalvojęs, priėjau prie galerijos durų; vos užėmiau patogią 
padėtį, jaunuolis išėjo. Taip aš akis į akį trečią kartą 
susidūriau su savo lemtim, nes mano karjerą nulėmė šie 
trys dalykai: tėvas, Maskegono kapitelis ir jis, mano draugas 
Džimas Pinkertonas. Apie jaunąją damą, kuri man tuo metu 
viena buvo galvoje, nuo tos dienos daugiau nieko neteko 
išgirsti. Tai puikus pavyzdys, kad mūsų vadinamas gyve- 
nimas yra žaidimas slėpynių. 

Trečias skyrius 


PAŽINTIS SU PONU PINKERTONU 


Nepažįstamasis, kaip jau sakiau, buvo keleriais metais 
vyresnis už mane, gerai nuaugęs, labai gyvo veido, nuoširdus, 
malonaus elgesio pilkomis, žvitriomis kaip paukščio akimis. 

— Atleiskite, aš norėčiau jums pasakyti porą žodžių. 

— Brangusis pone, — atsakė jis, — nežinau, apie ką 
bus kalba, bet jeigu norite, galite ir šimtą žodžių sakyti. 

— Jūs ką tik buvote su jauna ledi, — tęsiau aš, — 
kurią visai netyčia galėjau užgauti. Jeigu ją pačią pra- 
kalbinčiau, tai tik vėl pastatyčiau į nemalonią padėtį, todėl 
nenoriu praleisti progos jos atsiprašyti ir išreikšti pagarbą 
savo lyties žmogui, jos draugui ir galbūt — pridūriau 
nusilenkdamas, — tikram jos globėjui. 

— Jūs iš to paties krašto, kaip ir aš; jau žinau! — 
sušuko jis. — Aš tai supratau iš jūsų jautrumo moteriai. Ir 
ji iš tiesų to verta. Neseniai buvau su ja supažindintas per 
arbatėlę pas savo draugus; sutikęs ją šįryt, jai panėšėjau 
molbertą. Brangus pone, kuo jūs vardu? 

Nusivyliau, sužinojęs, kad tiek jį teriša su jaunąja ledi, ir 
nors aš pats ieškojau pažinties su juo, dabar jau turėjau 
trauktis. Tuo metu nepažįstamojo akys kažkodėl mane sulaikė. 

— Mano pavardė, — tariau, — Laudonas Dodas. Esu 
iš Maskegono ir čia studijuoju skulptūrą. 

— Skulptūrą? — sušuko jis, tartum šito niekaip nebūtų 
atspėjęs. — Aš Džimas Pinkertonas; džiaugiuosi, kad man 
teko laimė jus pažinti. 

— Pinkertonas! — savo ruožtu sušukau aš. — Ar jūs 
Pinkertonas, Kėdžių laužytojas? 

Jis patvirtino ir nusijuokė patenkintas kaip ber- 
niukas; iš tiesų bet kuris jaunas vaikinas šiame krašte 

būtų didžiavęsis, turėdamas taip galantiškai įgytą 
pravardę. 

Norėdamas paaiškinti, kodėl jis taip pramintas, turiu 
kiek nukrypti ir šiek tiek paaiškinti apie devynioliktojo 
amžiaus papročius. Kai kuriose to meto studijose iš naujokų 
buvo šaipomasi tiesiog barbariškai ir begėdiškai. Du 
atsitikimai, įvykę vienas po kito, pastūmėjo civilizacijos 
pažangą, kaip paprastai, pasitelkus laukinių lygio priemones. 
Pirmasis — neaukšto džentelmeno iš Armėnijos atvykimas. 
Ant galvos jis nešiojo feską, o (to niekas nesitikėjo) kišenėje 
durklą. Pašaipos prasidėjo senu papročiu, bet dėl galvos 
apdangalo auka buvo išjuokta, ko gero, dar audringiau. 
Armėnas iš pradžių kentė su gundančia kantrybe, bet vie- 
nam studentui nedovanotinai įsismaginus jis išsitraukė 
durklą ir staiga smogė tam į pilvą. Šis džentelmenas — aš 
su malonumu tai sakau — kelis mėnesius išgulėjo patale, 
kol pagaliau vėl galėjo atnaujinti studijas. Antrasis įvykis 
atnešė šlovę Pinkertonui. Prisikimšusioje studijoje, kai keli 
studentai žiauriai juokėsi iš drebančio naujoko, aukštas 
pablyškęs jaunuolis pašoko nuo kėdės ir be jokios įžangos 
ar paaiškinimo užriko: „Anglai ir amerikiečiai, vykim tuos 
pasipūtėlius lauk!" Mūsų rasė žiauri, bet ne niekšinga; į 
šaukimą buvo kilniai atsakyta. Kiekvienas anglosaksas 
griebė savo kėdę, ir per akimirksnį studija buvo pilna 
sukruvintų prancūzų, kurie vienas per kitą grūdosi pro duris. 
Apstulbusi auka buvo išvaduota. Per šį grubų ginklų 
išmėginimą abi angliškai kalbančios nacijos nusipelnė šlovės, 
ir aš didžiuojuosi, pareikšdamas, kad viso to pradininkas 
buvo amerikietis, be to, amerikietis patriotas. Tai tas pats 
džentelmenas, kuris vėliau per „L'Oncle Sam"* spektaklį 
turėjo būti laikomas ložės kampe, nes protarpiais 


„Dėdė Semas" (pranc.). 

sukūkčiodavo: „Mano tėvyne, o mano tėvyne!“ Kitas 
amerikietis (naujasis mano pažįstamas Pinkertonas) 
pasižymėjo kaip ryškiausia figūra per pačias kautynes. Nuo 
vieno jo smūgio lūžo kėdė ir stambiausias priešininkas 
nulėkė atatupstas, praplėšdamas mūsų vadinamos „sąži- 
ningai apnuogintos figūros" studiją. Pasirodo, šis puolęs 
karys kaip pasileido iš mūšio lauko, taip ir išlėkė į bulvarą, 
įrėmintas suplyšusioje drobėje. 

Visai suprantama, kad šis įvykis sukėlė daug kalbų 
studentų kvartale, ir aš buvau didžiai patenkintas, galė- 
damas susipažinti su garsiuoju savo tėvynainiu. Tą rytą 
turėjau progos išvysti daugiau donkichotiškų jo būdo 
bruožų. Mes drauge vaikštinėjome, ir aš pamačiau, kad 
atsidūrėme visai prie pat studijos, priklausančios jaunam 
prancūzui, kurio darbus buvau žadėjęs apžiūrėti. Pagal šio 
kvartalo paprotį pakviečiau drauge užeiti ir Pinkertoną. 
Kai kurie to meto mano draugai buvo sunkiai pakenčiami 
vyrukai. Aš tiesiog žavėjausi ir gerbiau kone visus 
subrendusius Paryžiaus dailininkus, tačiau dauguma dailės 
studentų buvo apgailėtini tipeliai, tokie apgailėtini, kad 
dažnai stebėdavausi, iš kur atsiranda geri dailininkai ir 
kur dedasi tie galvijai studentai. Panaši paslaptis gaubia ir 
medikus vidurinėse mokslo studijose, ir kartais sutrikdo 
net visai nepastabius žmones. 

Tas padauža, pas kurį dabar vedžiau Pinkertoną, buvo 
didžiausias kvartalo girtuoklis. Jis mūsų pasigrožėjimui 
atsuko didžiulę drobę, — šventasis Steponas guli kniūbsčias 
kraujuose ant išsekusio tvenkinio dugno, o judėjų minia 
mėlynais, žaliais ir geltonais drabužiais svaido į jį, kaip 
atrodo, bandeles. Kol mes žiūrėjome šį kūrinį, jis linksmino 
mus, pasakodamas ką tik patirtą atsitikimą iš savo biogra- 
fijos, dar neišėjusį jam iš galvos ir, jo nuomone, parodantį jį 
labai herojiškoje šviesoje. Aš esu iš tų kosmopolitų ameri- 

kiečių, kurie (namie ir užsienyje) pasaulį mato tokį, koks 
jis yra, ir labiausiai mėgsta būti žiūrovais. Tačiau net aš to 
pasakojimo klausiausi beveik su neslepiamu pasibjaurėjimu. 
Staiga pasijutau smarkiai tampomas už rankovės. 

— Arjis sako, kad ją nutrenkė nuo laiptų? — paklausė 
Pinkertonas, išblyškęs kaip šventasis Steponas. 

— Taip, — atsakiau, — nustūmė nuo laiptų atsibodusią 
savo meilužę ir dar ją apsvaidė akmenimis. Tada, matyt, 
jam ir gimė šio paveikslo idėja. Jis ką tik graudžiai 
pasiteisino, nurodydamas, kad ji buvusi tokia sena, jog 
būtų tikusi jam į motinas. 

Pinkertonui iš krūtinės išsiveržė lyg ir rauda. 

— Pasakyk jam... — žioptelėjo jis — ... aš nemoku 
šitos kalbos, nors truputį suprantu, — juk negavau gero 
išsilavinimo... — pasakyk, kad aš ištalžysiu jam galvą. 

— Dėl Dievo meilės, nė nebandykite! — sušukau. — 
Jie šitokių dalykų nesupranta. — Jau norėjau jį išvesti. 

— Pirma pasakykit, ką aš apie jį manau, — užprotes- 
tavo jis. — Leiskit pasakyti jam, koks jis atrodo doram 
amerikiečiui. 

— Palikite tai man, — pasakiau, stumdamas Pinkertoną 
tiesiai pro duris. 

— Ou'est-ce gu'il a? — paklausė studentas. 

— Monsieur se sent mal au coeur d'avoir trop regarde 
votrė croute**, — atsakiau ir nelabai oriai pats nėriau 
įkandin Pinkertono. 

— Ką jam pasakėt? — paklausė jis. 

— Vienintelį dalyką, galintį jį užgauti. 

Po šios scenos, kai nesivaržydamas išstūmiau lauk 
naująjį savo pažįstamą ir pats išlėkiau paskui, pasiūliau 


*Kas jam yra? (pranc.) 
"*Ponui pasidarė bloga nuo ilgo žiūrėjimo į jūsų teplionę (pranc.). 

jam kartu papusryčiauti. Pamiršau, kaip vadinasi res- 
toranas, kur jį, visai patenkintą, nusivedžiau; žinau tik, 
kad tas restoranas kažkur Liuksemburgo užkampyje, o už 
jo buvo sodas, kur mudu netrukus susėdome prie stalo ir 
karštai, kaip paprastai jaunimas, ėmėme pasakoti savo 
biografijas ir įpročius. 

Pinkertono tėvai kilimo iš senosios tėvynės Anglijos; 
ten, kaip supratau, jis ir gimė, tik šitą aplinkybę nuolat 
pamiršdavo. Ar jis pats pabėgo, ar jį tėvas išvarė, taip ir 
nežinau, tačiau kokių dvylikos metų jis jau pats pelnė sau 
duoną. Keliaujantis fotografas rado jį kaip obuoliuką šalia 
kelio į Niudžersį, jam patiko vaikigalis, ir jis vežiojosi jį 
drauge visą savo klajoklišką gyvenimą. Išmokęs vaikį visko, 
ko pats mokėjo, — paveiksluoti ir abejoti biblija — pagaliau 
mirė pakelės griovyje kažkur Ohajuje. 

— Tai buvo retas žmogus, — sušuko Pinkertonas. — 
Kad jūs būtumėt jį matęs, pone Dodai! Jis buvo taurios 
išvaizdos ir man primindavo patriarchą. 

Po šio atsitiktinio globėjo mirties berniukas paveldėjo 
visus jo įrankius ir pats ėmė verstis tuo amatu. 

— Geresnio gyvenimo ir nebūčiau troškęs, pone Do- 
dai! — sušuko jis. — Aš pabuvojau gražiausiose vietovėse 
mūsų nuostabaus kontinento, kurio įpėdiniais mes gimėme. 
Kad jūs pamatytumėt mano fotografijų kolekciją, o, kad 
čia jas turėčiau! Aš fotografavau savo malonumui ir 
atminčiai; jose gamta ir didinga, ir neapčiuopiama. 

Klajojant po Vakarų valstijas ir fotografuojant, berniukui 
nuolat į rankas patekdavo gerų, blogų, vidutinių, populiarių 
ir sunkiai įkandamų knygų — nuo Silvano Kobo romanų 
iki Euklido „Elementų“, ir aš negalėjau atsistebėti, kad jis 
taip nuosekliai visas išnagrinėjo. Turėdamas nepaprastai 
aštrią regą ir gerą atmintį, jis greitai susidarydavo nuomonę 
apie Žmones, gamybą, gamtą, ir jo galvoje kaupėsi 

abstrakčios žinios bei kilnūs vaizdiniai, kuriuos laikė esant 
tikromis būtinomis grynakraujo amerikiečio mintimis. Būti 
doram, patriotiškam, ir su beprotišku užsidegimu rieš- 
kučiomis semti pinigus ir kultūrą  — tokie buvo jo 
pagrindiniai įsitikinimai. Vėliau, žinoma, ne per pirmąjį 
susitikimą, aš jo retkarčiais paklausdavau, kam visa tai. 
„Kad sukurtume savo tipą! — sušukdavo jis. — Mes visi 
už tai atsakome: mūsų visų pareiga sukurti amerikiečio 
tipą! Laudonai, tai viso pasaulio viltis. Jei mes sužlugsime 
kaip senieji feodalizmo monarchai, kas gi tada liks?" 

Fotografo amatas pasirodė per ankštas vaikino siekiams; 
jis nesiduoda praplečiamas, paaiškino jis; ir iš tikro tai 
nemodernu. Staigiai pakeitęs profesiją, jis ėmė spekuliuoti 
geležinkelio bilietais. Kas tai per amatas, aš nelabai 
supratau. Jo esmė, matyt, neduoti geležinkeliui dalies jam 
priklausančių pajamų. 

— Aš pasinėriau į šį darbą visa širdimi; būdavau 
pusalkanis, neišsimiegojęs. Labiausiai įgudę meistrai 
pripažino, kad per mėnesį aš užčiuopiau, ko tas darbas 
reikalauja, 0 per metus padariau šioje srityje perversmą, — 
pasakė jis. — Tai įdomus darbas. Smagu, nusižiūrėjus kokį 
praeivį, nustatyti, koks jo būdas, skonis, išlėkti iš kontoros 
ir apstulbinti jį, pasiūlius bilietą kaip tik į tą vietą, kur jis 
nori važiuoti. Vargu ar visame kontinente kas nors būtų 
mažiau kartų suklydęs, negu aš. Bet man tai buvo tik pakopa. 
Taupiau kiekvieną dolerį, nes žiūrėjau priekin. Aš žinojau, 
ko noriu — turtų, išsimokslinimo, ištaigingų namų ir 
pareigingos, išauklėtos žmonos, nes, pone Dodai, — ryžtingai 
sušuko jis, — kiekvienas vyras turi vesti vertesnę už save 
moterį. Jei žmona nėra viršesnė už vyrą, tokios vedybos yra 
vien iš geismo. Tokia bent mano nuomonė. Tam aš ir 
taupiau, ir ne taip mažai! Ne kiekvienas, žinau, toli gražu 
ne kiekvienas, būtų ryžęsis pasielgti taip, kaip aš pasiel- 

giau, — uždariau judriausią agentūrą Seint Džou, kur man 
pinigai plaukte plaukė, išvykau vienui vienas, be draugo, 
nemokėdamas nė žodžio prancūziškai ir čia įsikūręs leidžiu 
visą kapitalą dailės studijoms. 

— Ar jūs anksčiau turėjot tokį potraukį, — paklau- 
siau, — ar jums staiga šovė į galvą? 

— Nei taip, nei anaip, pone Dodai, — prisipažino jis. — 
Žinoma, važinėdamas kaip fotografas, aš išmokau mylėti ir 
vertinti gamtos grožį. Bet ne tai lėmė. Aš tariau sau: „Ko 
labiausiai reikia mūsų epochai ir mūsų kraštui?“ — „Kuo 
daugiau kultūros ir meno", — atsakiau, tad susitaupęs pinigų, 
išsirinkau labiausiai tam tinkamą vietą ir atvykau čionai. 

Šis jaunuolis uždegė mane ir sugėdino. Mažajame jo kojos 
pirštelyje buvo daugiau ugnies nei visame mano kūne. 
Vyriškos dorybės veržte veržėsi iš jo; jis buvo taupumo ir 
drąsos įkūnijimas; ir net jeigu jo, kaip menininko, pa- 
šaukimas tokių ypatingų reikalavimų žmogui, kaip aš, atrodė 
ne visai aiškus, kas galėjo išpranašauti, ką padarys toks 
stiprus, taip apdovanotas fizine ir dvasine jėga kūrėjas? 
Todėl, kai jis pasiūlė man užeiti pasižiūrėti jo darbų — tai 
būtina draugystės stadija Lotynų kvartale, — aš nuėjau su 
didelėm viltim ir susidomėjimu. 

Taupumo sumetimais jis gyveno aukšto namo man- 
sardoje netoli observatorijos; tuščiame kambaryje buvo 
pristatyta lagaminų, ant sienų vietoje apmušalų kabojo 
prasti jo darbai. Baisiai nemėgstu sakyti žmonėms ne- 
malonius dalykus; bet yra sritis, kai parausčiau, jei pagirčiau 
nepelnytai; kai kalba eina apie meną, mano dorumas būna 
tiesiog romėniškas. Porą kartų perėjau tylomis palei sienas, 
norėdamas atskleisti nors kokią kibirkštėlę talento. Jis ėjo 
iš paskos, neatsilikdamas nei per žingsnį ir vogčiomis 
žvilgčiodamas į veidą, — ką aš manau apie jo darbus, — 
kiekvieną naują etiudą rodė, neslėpdamas susirūpinimo, 0 

kai tylomis jį apžvelgdavau ir pripažindavau netinkamu, 
jis nusivylęs švysteldavo savo kūrinį į šalį. Baigę eiti antrąjį 
ratą, mes abu buvome be galo nusiminę. 

— Ak! — sudejavo jis nutraukdamas ilgą tylą. — Galit 
nieko nebesakyti. 

— Ar norite, kad būčiau atviras? Manau, kad veltui 
gaištate laiką, — tariau. 

— Nejaugi nematote jokios perspektyvos? — paklausė 
jis atgaudamas viltį ir pasižiūrėjo į mane tokiomis 
šviečiančiomis akimis, kad aš sutrikau. — Net šitame 
natiurmorte su arbūzu? Vienas vyrukas apie jį geros 
nuomonės. 

Taigi dar kartą atidžiau pasižiūrėjau į arbūzą, po to tik 
papurčiau galvą. 

— Aš iš tiesų labai gailiuosi, Pinkertonai, — pasa- 
kiau, — bet jums toliau studijuoti dailę nepatarčiau. 

Tą akimirką jis atsitiesė, tarsi neviltis būtų suteikusi 
jam jėgų. 

— Ką gi, — tarė jis ryžtingai, — nepasakyčiau, kad 
esu nustebintas. Bet aš tęsiu studijas ir atiduosiu joms visą 
savo širdį. Negalvokite, kad tuščiai leidau laiką. Juk tai 
vis kultūra, ir ji man pagelbės išplėsti ryšius, kai grįšiu 
namo, 0 gal pravers, jei norėsiu įsitaisyti į iliustruotą 
žurnalą; be to, prireikus galėsiu prekiauti paveikslais. — 
Šią klaikią mintį jis pasakė kuo ramiausiai, nors nuo jos 
vienos galėjo subyrėti visas Lotynų kvartalas. — Be to, 
visa tai duoda patyrimo, — tęsė jis, — tik, man rodos, 
dabar patyrimas tinkamai neįvertinamas nei kaip grynas 
pelnas, nei kaip geras investavimas. Nieko tokio. Baikim. 
Bet pasakyti tai, ką jūs pasakėte, reikėjo drąsos, ir aš niekad 
šito nepamiršiu. Štai mano ranka, pone Dodai. Negaliu 
lygintis su jumis nei intelektu, nei talentu. 

— Apie tai jūs negalite kalbėti, — pertraukiau jį, — aš 
jūsų darbus mačiau, o jūs mano — ne. 

— Iš tiesų, — sušuko jis, — tuoj eisime pasižiūrėti. Vis 
vien žinau, kad man toli ligi jūsų. Aš tai jaučiu. 

Tiesą sakant, buvo nepatogu jį vesti į savo studiją — 
nesvarbu, ar mano darbai geri, ar labai prasti, nors jie Žymiai 
stipresni už jo. Jis jau buvo visai atsigavęs, ir aš negalėjau 
atsistebėti, kad jis tokia lengva širdim plepa ir kuria naujus 
projektus. Galų gale suvokiau, kaip yra: čia ne menininkas, 
kuris suprato, kad nieko nepasieks; čia tik labai plačių 
interesų verslo žmogus, kuriam pranešta (gal kiek per 
staigiai), kad iš dvidešimties sandėrių vienas nepavyko. 

Be to, kaip pasirodė, jis jau ieškojo paguodos pas kitą 
mūzą, o aš to nė nejįtariau, ir pats džiaugėsi mintimi, kad 
galės man atsidėkoti už nuoširdumą, sutvirtins mūsų 
draugystę ir tuo pačiu dar įrodys, koks jis talentingas. Jau 
pirma vos tik pradėdavau pasakoti apie save, jis išsitraukdavo 
bloknotą ir kažką pasižymėdavo; ir dabar, kai įėjome į studiją, 
vėl pamačiau, kad jis laiko bloknotą rankoje ir, priglaudęs 
prie lūpų pieštuką, susikaupęs apžiūrinėja nejaukią patalpą. 

— Ar norite sukurti mano studijos etiudą? — nesu- 
silaikęs paklausiau, atidengdamas Maskegono valstijos 
Genijų. 

— O, čia mano paslaptis, — tarė jis. — Nieko tokio. 
Pelė irgi gali padėti liūtui. 

Jis apėjo mano skulptūrą, o aš dėsčiau jam savo 
sumanymą. Pavaizdavau Maskegoną kaip jauną, tiesiog 
visiškai jaunutę motiną, kiek indėniško tipo; kūdikis su 
sparnais ant jos kelių simbolizuoja mūsų kylančią ateitį; 
jos sostas iš graikų, romėnų ir gotiškų skulptūrų fragmentų 
primena senuosius pasaulius, kur gyveno mūsų protėviai. 

— O ar jūs patenkintas ja, pone Dodai? — paklausė 
jis, kai baigiau dėstyti savo sumanymą. 

— Na, — tariau, — draugai mano, kad pirmai pradžiai 
tai ne tokia bloga bonne femme“. Aš ir pats manau, kad tai 
nėra visiškas šlamštas. Štai iš čia geriausia žiūrėti. Taip, 
man rodosi, kad neblogai pavyko, — prisipažinau, — bet 
aš norėčiau geriau dirbti. 

— Čia tai bent pasakyta, — sušuko Pinkertonas, — 
toks pasakymas man patinka! — Ir jis kažką brūkštelėjo 
savo bloknote. 

— Kas dėl Dievo meilės jums užėjo? — paklausiau. — 
Čia gi paprasčiausias angliškas posakis. 

— Kuo toliau, tuo geriau! — patenkintas prunkštelėjo 
Pinkertonas. — Genijus, nesuvokiantis savo genialumo. 
Viešpatie, išeina nuostabiai! — Ir jis vėl ėmė rašyti. 

— Jei jūs imsite mane liaupsinti, aš baigsiu šitą 
komediją, — pasakiau, ketindamas uždengti skulptūrą. 

— Ne, ne, — pasakė jis, — neskubėkite. Papasakokite 
daugiau. Parodykite, kas joje ypatingai gera. 

— Aš norėčiau, kad jūs pats tai pamatytumėt, — atsakiau. 

— Visa bėda, — tarė jis, — kad niekad nebuvau rimtai 
susidomėjęs skulptūra. Aš nekalbu apie tai, kad ja žavėjausi 
kaip kiekvienas sielą turintis žmogus. Būkit toks geras ir 
paaiškinkit, kodėl jums ši meno šaka patinka, ką jūs siekiate 
pavaizduoti ir kokie jos privalumai. Tai mane pralavins. 

— Matote, skulptūroje svarbiausia visuma. Tai galų 
gale architektūros rūšis, — pradėjau aš ir pailiustruodamas 
čia esančiu savo paties šedevru apie šią meno šaką 
perskaičiau visą paskaitą, kurios, jeigu jūs neprieštarausite 
arba jei ir prieštarausite, čia nebekartosiu. 

Džimas klausėsi užsidegęs, — jei ko pasiteiraudavo, tai jo 
klausimai rodė jį esant nors ir neišsilavinusį, bet gan aky- 
lų, — ir toliau kažką rašėsi ir plėšė švarius lapus iš bloknoto. 


"Gera moteris (pranc.). 

Mane pagavo įkvėpimas, matant, kad mano žodžiai 
užrašomi kaip kokio profesoriaus paskaita; dar niekada 
nepatyręs, kas yra spauda, aš nežinojau, kad visi mano 
žodžiai bus iškraipyti. Dėl tos pačios priežasties (šitoks 
amerikiečio naivumas gali pasirodyti neįtikėtinas) aš nė 
neįtariau, kad jie bus taip pagražinti, o aš pats — mano 
asmenybė ir mano darbai — būsiu lyg koks kepsnys 
patiektas sekmadienio laikraščio skaitytojų džiaugsmui. 
Maskegono Genijų jau buvo paglemžusi naktis, kai išsisėmė 
mano teorinė gražbylystė, tačiau aš išsiskyriau su savo 
nauju draugu, sutaręs susitikti kitą dieną. 

Šis mano tėvynainis iš tiesų padarė man įspūdį, ir kai 
labiau su juo susipažinau, jis mane vienodai domino, žavėjo 
ir juokino. Aš negaliu kalbėti apie jo trūkumus ne vien dėl 
to, kad burną man užčiaupia dėkingumas, bet ir todėl, 
kad jie atsirado grynai dėl išsilavinimo stokos, mat, jis 
juos puoselėjo ir tobulino, manydamas, jog tai dorybės. 
Tačiau nedrįstu teigti, kad nebūčiau turėjęs vargo dėl šio 
draugo, ir bėdos prasidėjo greitai. 

Po kokių dviejų savaičių aš atskleidžiau to bloknoto 
paslaptį. Nelaimingasis, kaip paaiškėjo, siuntinėjo kores- 
pondencijas kažkokiam laikraščiui Vakaruose ir viename 
straipsnyje aprašė mane. Pasakiau jam, kad jis neturėjo 
jokios teisės taip daryti, manęs nepasiklausęs. 

— Taip ir maniau! — sušuko jis. — Aš pastebėjau, kad 
jūs nusupratote, nors ir buvo sunku tuo patikėti. 

— Bet, mielas drauge, jūs turėjot įspėti mane, — 
prieštaravau. 

— Žinau, kad to reikalauja etiketas, — pripažino jis, — 
bet kai tarp draugų darai tik norėdamas pasitarnauti, manau, 
jog įspėti nebūtina. Norėjau, kiek įmanoma, jums padaryti 
staigmeną; norėjau, kad jūs, kaip tas lordas Baironas, 
pabudęs rastumėte laikraščiuose parašyta vien apie save. 

Pripažinkite, kad toks noras savaime suprantamas. O kas 
gi mėgsta iš anksto girtis savo paslaugomis? 
— Viešpatie Dieve, kaip jums atėjo į galvą, kad aš tai 


laikysiu paslauga?! — sušukau. 
Jis bematant puolė į nusivylimą. 
— Jūsų nuomone, aš savavališkai pasielgiau, — tarė 
jis. — Suprantu. Geriau būčiau ranką nusikirtęs. Aš viską 


dabar sustabdyčiau, bet jau vėlu. Iki šio laiko jau išspausdino. 
O aš rašiau su tokiu pasididžiavimu ir malonumu! 

Dabar jau man parūpo, kaip jį nuraminti. 

— Ak, tai menkniekis, — pasakiau. — Žinau, kad jūs 
man gero norėjote, ir galvą guldau, jog straipsnis bus su 
skoniu parašytas. 

— Dėl to galite neabejoti! — sušuko jis. — Tai doras, 
puikus, pirmarūšis laikraštis — Seint Džou „Sandi Herald". 
Šitą korespondencijų seriją aš pats sugalvojau. Nuėjau 
pasišnekėti su redaktorium, viską jam išdėsčiau; jam patiko 
mano idėja, ir aš išėjau iš jo kabineto, turėdamas sutartį 
kišenėje. Tą vakarą į Seint Džou parašiau savo pirmą laišką 
iš Paryžiaus. Redaktorius, tik žvilgterėjęs į pavadinimą, 
pasakė: „Tokio žmogaus, kaip jūs, mums ir reikia." 

Šitoks apibūdinimas to literatūros žurnalo, kur turėjau 
pirmą kartą pasirodyti, manęs toli gražu nenuramino, bet 
daugiau aš nieko nesakiau ir kantriai laukiau, kol vieną 
dieną gavau laikraščio numerį, kurio kampe buvo užrašyta: 
„Sveikinimai nuo Dž.P." Aš išskleidžiau jį su drebančia 
širdim; ir štai, įspraustas tarp pranešimo apie pedikiūrą — 
įsivaizduokit, kad ir apie pedikiūrą rašomi jumoristiniai 
straipsniai! — radau pusantros skilties, kur buvau įamžintas 
aš ir mano skulptūra. Kaip tas redaktorius, gavęs pirmą 
šios serijos korespondenciją, aš peržvelgiau antraštę ir likau 
gana patenkintas. 

NAUJAS PIKANTIŠKAS PINKERTONO INTERVIU 
Paryžiaus dailininkai 
DIDINGAS MASKEGONO KAPITELIS 
MILIJONIERIAUS DODO SŪNUS 
PATRIOTAS IR MENININKAS 
Jis nori dirbti dar geriau 


O pačiame tekste man krito į akis keli sukrečiantys 
išsireiškimai: „kiek apkūnus", „šviesi intelektuali šypsena", 
„genijus, nesuvokiantis savo genialumo". „Pasakykite, pone 
Dodai, — tęsė korespondentas, — kuo, jūsų nuomone, 
pasižymi grynai amerikietiška skulptūra?" Tiesa, toks 
klausimas man buvo užduotas, deja, buvo. Aš į jį atsakiau, 
ir štai čia mano atsakymas — tiesiog kažkokia makalynė, 
atspausdinta kuo abejingiausiu tonu, išstatyta visų pajuokai. 

Dėkojau Dievui, kad mano draugai prancūzai studentai 
nemoka angliškai;bet kai prisiminiau studentus anglus, — 
pavyzdžiui, Mainerį ar brolius Stensius — norėjau bėgti 
pas Pinkertoną ir apskaldyti jam ausis. Norėdamas užmiršti, 
jei tai įmanoma, šią negandą, paėmiau tėvo laišką, atėjusį 
tuo pačiu kartu. Voke buvo to laikraščio skilties iškarpa, ir 
vėl man krito į akis „Milijonieriaus Dodo sūnus... kiek 
apkūnus..." ir visi kiti žeminantys tauškalai. Ką pagalvojo 
apie tai tėvas? Aš ėmiau skaityti jo laišką. 

„Brangus berniuk, siunčiu tau iškarpą iš aukšto lygio 
Seint Džou laikraščio, kuri man suteikė daug džiaugsmo. 
Pagaliau tu, atrodo, prasimušei; aš tik džiaugiuosi ir dėkoju 
Dievui, pagalvojęs, kaip mažai tėra tavo amžiaus jaunuolių, 
kuriems būtų skirta beveik du laikraščio stulpeliai. Taip 
norėjau, kad tavo brangioji motina būtų buvusi šalia ir 
būtų galėjusi pro mano petį viską perskaityti; tikėkimės, 
kad ji danguje džiaugiasi kartu su manimi. Aš, žinoma, 
nusiunčiau šitą laikraščio numerį tavo seneliui ir dėdei į 

Edinburgą; taigi tą, kurį tau įdėjau, gali pasilaikyti. Atrodo, 
kad verta draugauti su Džimu Pinkertonu; sena gera 
taisyklė — palaikyti pažintį su žurnalistais." 

Tikiuosi, kad man bus užskaityta kaip nuopelnas, kad, 
vos perskaičius šiuos graudžiai naivius žodžius, mano pyktis 
ant Pinkertono dingo, ir aš pajutau jam dėkingumą. Iš 
visų mano veiklos momentų — išskyrus gal tik gimimą — 
nė vienas neatnešė tėvui tokio didelio džiaugsmo, kaip šis 
straipsnis „Sandi Herald" laikraštyje. Koks aš buvau kvailys, 
kad verkšlenau! Pagaliau man pirmą kartą pavyko gal tik 
kelių paraudimų kaina sumokėti bent menką dalį skolos 
tėvui. Todėl, kai kitą kartą susitikau Pinkertoną, per daug 
nebeširdau. Mano tėvas patenkintas, ir, jo nuomone, 
straipsnis labai protingas, pasakiau jam. Aš pats nenoriu 
būti garsinamas ir, manau, kad visuomenei turi rūpėti ne 
menininkas, bet jo menas; taigi, nors pripažinau, kad 
straipsnis parašytas labai apgalvotai, prašiau jo kaip pa- 
slaugos daugiau šito nedaryti. 

— Mat, — tarė jis beviltiškai, — aš įžeidžiau jus. Manęs 
neapgausi, Laudonai. Neturiu takto, esu nepataisomas. — 
Jis atsisėdo, ranka parėmęs galvą. — Matot, vaikystėje 
negavau išsilavinimo, — pridūrė jis. 

— Visiškai ne, brangus drauge, — tariau. — Kitą sykį, 
jei norėsite man pasitarnauti, rašykite tik apie mano darbą, 
o mane, nelaimingąjį. ir mano šnekas palikit ramybėje. 
Visų svarbiausia, — pridūriau nenorom nusipurtęs, — nera- 
šykite, kaip aš kalbėjau. Ten yra tokia frazė: „Patenkintas, 
su linksma šypsena". Argi kam nors rūpi, ar aš šypsojausi, 
ar nesišypsojau? 

— Ak Laudonai, jūs smarkiai klystate, — pertraukė jis 
mane. — Skaitytojams tai patinka; čia visas straipsnio 
nuopelnas, literatūrinė vertė. Jiems reikia sukurti visą sceną, 
kad ir menkiausias žmogelis galėtų pasidžiaugti ta pavakare 

kaip ir aš. Įsivaizduokit, ką man būtų reiškę, kai aš, 
klajojantis fotografas, būčiau radęs pusantro stulpelio tikro 
kultūrinio pokalbio, sužinojęs, kaip dailininkas savo 
studijoje užsienyje pasakoja apie savo darbą, kaip jis tuo 
metu atrodė, koks jo kambarys, ką jis valgė pusryčių. 
Šveisdamas pupų konservus kur nors prie upelio, būčiau 
sau galvojęs: jei viskas gerai klosis, anksčiau ar vėliau ir 
aš to paties pasieksiu. Laudonai, aš būčiau jautęsis tarsi į 
dangų žvilgtelėjęs! 

— Gerai, jeigu tai teikia tiek daug džiaugsmo, — 
pasakiau, — nukentėjusiems nėra ko skųstis. Tik dabar 
jau tegul būna kitam eilė. 

Šis įvykis galų gale tik dar labiau suartino mane su tuo 
žurnalistu. Jeigu aš ką išmanau apie žmogaus prigimtį — 
ir jeigu jungtukas „jeigu“ nėra paprasta kalbos dalis, bet 
iš tiesų išreiškia nuoširdžią abejonę — jokios abipusės 
paslaugos, net drauge išgyventi pavojai taip greit nebūtų 
sutvirtinę mūsų draugystės, kaip ji sutvirtėjo, išvengus šio 
ginčo, prisipažinus ir supratus, jog mūsų skoniai ir 
auklėjimas iš pagrindų skiriasi. 

Ketvirtas skyrius 
AŠ PATIRIU LIKIMO UŽGAIDAS 


Ar taip buvau išauklėtas, ar todėl, kad kelis kartus 
subankrutavau komercijos koledže, o gal čia tiesioginis 
paveldėjimas iš senojo Laudono, Edinburgo mūrininko, bet 
aš tikrai buvau taupus. Žiūrėdamas į save iš šalies, manau, 
kad tai vienintelė mano vyriška dorybė. Per pirmuosius 
dvejus metus Paryžiuje aš ne tik pragyvenau iš tėvo 
siunčiamų pinigų, bet dar susitaupiau nemažą sumą banke. 
Sakysit, kad čia nieko ypatingo, jei gyveni apsimetęs vargšu 
studentu, bet juk elgtis priešingai būtų buvę dar lengviau. 
Išties nuostabu, kad aš nesišvaisčiau pinigais, bet trečiųjų 
metų pradžioje, tai yra greit po pažinties su Pinkertonu, 
labai keistas atsitikimas parodė, kad aš elgiausi išmintingai. 
Paskirtą dieną nesulaukiau iš tėvo pinigų. Išsiunčiau jam 
laišką, apie tai užsiminęs, bet pirmą kartą negavau 
atsakymo. Telegrama buvo veiksmingesnė, bent atnešė 
vilties, kad į mane bus atkreiptas dėmesys. „Tuojau 
parašysiu", — telegrafavo tėvas, bet man ilgokai teko laukti 
jo laiško. Aš nežinojau, ką galvoti, širdau ir baiminausi; 
bet, turėdamas santaupų, nesusidūriau su piniginiais 
sunkumais. Man tik buvo labai sunku dėl vargšo tėvo, ir 
aš liūdėjau, kankinausi, kad jis ten, Maskegone, plūkiasi 
su visokiais negandais, o vakare, grįžęs po dienos nesėkmių 
ir tuščios rizikos, gal verkdamas skaito paskutinį žiaurų 
vienintelio sūnaus laišką ir, ko gero, neturi drąsos atsakyti. 

Praėjus beveik trims mėnesiams, kai mano piniginiai 
reikalai pašlijo, aš galų gale gavau laišką su įprastiniu 
čekiu. 

„Brangus berniuk, — rašė tėvas, — spaudžiamas 
rūpesčių biržoje aš ir į laiškus tau neatsakiau, ir kurį laiką 

net pinigų neišsiunčiau. Būk geras ir atleisk vargšui savo 
tėvui, nes jam buvo sunkus metas; dabar, kai jau viskas 
praėjo, gydytojas sako, kad man reikia permainos ir 
pataria pasiėmus medžioklinį šautuvą važiuoti į Adi- 
rondekus. Nemanyk, kad aš sergu, esu tik pervargęs ir 
išsekęs. Daug mūsų žymių finansininkų neišlaikė: Džonas 
T.Bredis su svetimu kapitalu išmovė į Kanadą; Bilis 
Sendvitas, Čarlis Daunsas, Džou Kaizeris ir daug kitų 
žymių mūsų miesto vyrų užplaukė ant seklumos. Bet 
gudragalvio Dodo šį kartą nepalaužė audros ir, manau, 
kad aš taip sutvarkiau reikalus, jog dar iki rudens mes 
būsim kaip niekada turtingi. 

Štai, brangusis, ką tau siūlau. Tu rašai, jog su pirmąja 
skulptūra padarei geroką pažangą; susigriebk vyriškai ir 
baik ją, ir jei tavo mokytojas — niekaip neatsimenu, kaip 
reikia rašyti jo pavardę — atsiųs man pažymėjimą, kad ji 
atitinka rinkos reikalavimus, gausi dešimt tūkstančių 
dolerių ir savo nuožiūra galėsi juos leisti namie ar Paryžiuje. 
Kadangi tu sakai, jog tame mieste daug palankesnės 
sąlygos darbui, tai, manyčiau, jog tau vertėtų nusipirkti ar 
pasistatyti ten namelį, ir pirmasis tavo svečias būtų tavo 
tėvas. Aš iš tiesų viską metęs pas tave atvažiuočiau, nes 
jau senstu ir labai pasiilgau savo sūnaus, bet čia dar yra 
tokių operacijų, kurių negalima išleisti iš akių, o reikia 
pačiam atlikti. Pasakyk savo draugui ponui Pinkertonui, 
kad jo laiškus skaitau kas savaitę; ir nors pastaruoju metu 
veltui juose ieškojau savo Laudano vardo, vis vien šį tą 
sužinojau, koks jo gyvenimas ten, senajame pasaulyje, 
atvaizduotame gabios plunksnos." 

Turbūt nerastum jaunuolio, kuris, perskaitęs tokį laišką, 
galėtų ištverti vienas. Kai šitaip reikalai susiklosto, reikia 
turėti patikimą draugą. Tuo draugu aš išsirinkau ne ką 
kitą, o Džimą Pinkertoną. Gal turėjo įtakos ir tai, kad tėvas 

jį paminėjo laiške, bet kažin, — mes jau ir taip gerokai 
buvom suartėję. Aš nuoširdžiai pamėgau šį savo tėvynainį; 
juokdavausi iš jo, plūsdavau jį, bet mylėjau. Jis savo ruožtu 
atsidavęs kaip šunelis žavėjosi manim, žiūrėjo, kaip į 
aukštesnį, nes aš buvau gavęs tokį išsilavinimą, kokio jis 
taip troško. Jis sekiodavo iš paskos, kvatodavo iš kiek- 
vieno mano pasakyto juokelio, net draugai jį praminė 
„ginklanešiu“. Taip nejučiomis jis ėmė man vergauti. 

Mudu su Pinkertonu perskaitėm šią nepaprastą naujieną 
kelis kartus, ir, galiu prisiekti, kad jis džiaugėsi ja iš visos 
širdies kaip ir aš, tik daug triukšmingiau. Statula buvo 
beveik baigta; po kelių dienų darbo ji būtų tikusi parodai. 
Maestro davė sutikimą. Ir vieną giedrą gegužės rytą 
susirinkome mano studijoje išgirsti lemiamo sprendimo. Į 
švarko kilpą maestro buvo įsikišęs margą ordino juostelę; 
jis atėjo lydimas dviejų prancūzų, mano studijų draugų, 
dabar žinomų Paryžiaus skulptorių. Kapralas Džonas (kaip 
mes jį vadinom) tą rytą paliko molbertą, nusižengdamas 
savo įpročiui ir santūrumui, atnešusiems jam šlovę visame 
pasaulyje, ir atėjo palaikyti savo tautiečiui dvasią. Mielasis 
Romnis atėjo, specialiai paprašytas, nes kas iš jo pažįstamų 
būtų patyręs pilną džiaugsmą, jei su juo kartu nesidžiaugtų 
ir Romnis, ir kam nebūtų palengvėjusi širdis, kai Romnis 
guosdavo? Dar atėjo anglas Džonas Maineris ir broliai 
Stenisai — Stenisas vyresnysis ir Stenisas brolis (kaip jie 
figūravo Barbizono sąskaitose), pora vėjavaikių škotų, ir, 
be abejo, Džimas, baltas kaip drobė ir iš rūpesčio su- 
prakaitavęs. 

Atidengdamas Maskegono Genijų, aš pats turbūt ne ką 
geriau atrodžiau. Maestro rimtai apėjo aplink ir nusišypsojo. 

— Jau neblogai, — pasakė jis labai juokinga anglų 

kalba, nes labai didžiavosi, kad moka angliškai, — ne, jau 
neblogai. 

Mes visi lengviau atsikvėpėm; ir kapralas Džonas, kaip 
gabiausias iš čia esančių studentų, paaiškino profesoriui, 
kad skulptūra turės puošti visuomeninį pastatą, kaip ir 
prefektūrą. 

— He! guoi? — sušuko maestro prancūziškai. — Ou'est- 
ce gue vous me chantez la?* A, Amerikoje, — pridūrė jis, 
kai jam skubiai buvo plačiau paaiškinta, — a, čia kas kita. 
Tada labai gerai — labai gera skulptūra. 

Pasakyti, kad mums reikalingas pažymėjimas, mes 
turėjome kaip sąmojų — tai neva užgaida turtuolio, ne ką 
toliau pažengusio kaip Fenimoro Kuperio raudonodžiai 
indėnai; ir mes visi drauge turėjom smarkiai pasukti galvas, 
kaip parašyti pažymėjimą, kad jis būtų priimtinas abiem 
pusėm. Galų gale sugalvojom — kapralas Džonas parašė 
neišskaitoma ranka, maestro sankcionavo jį vingiuotu 
parašu, aš įkišau į voką su vienu iš tų dviejų laiškų, kuriuos 
turėjau jau parašytus kišenėje, ir kai mes visi patraukėme 
bulvaru pusryčių, Pinkertonas, pasisamdęs vežiką, nuvežė 
voką tiesiog į paštą. 

Pusryčiai buvo užsakyti pas Lavenju, kur negėda pa- 
sikviesti ir profesorių; stalas buvo patiestas sode, meniu 
sudariau aš pats. Sušaukta „karo taryba“ kuo sėkmin- 
giausiai išrinko vynus, ir kai tik maestro liovėsi darkęsis 
angliškai, visi ėmėm įnirtingai šnekėti vienas per kitą. 

Tiesa, keliami tostai pertraukdavo mūsų šnekas. Žinoma, 
išgėrėm į maestro sveikatą, ir jis atsakė trumpa šmaikščia 
kalba, pilna užuominų apie mano ateitį ir Jungtines Valstijas; 
po to buvo išgerta į mano sveikatą, o paskui ne tik buvo 
pasiūlytas tostas ir išgerta už mano tėvą, bet ir smulkiai 
apie tai jam pranešta telegrama. Toks ekstravagantiškumas 
vos nepribaigė mūsų maestro. Išsirinkęs kapralą Džoną savo 


"Ką jūs čia man pasakojat? (pranc.) 

patikėtiniu (tikriausiai manydamas, kad jis jau toks geras 
dailininkas, kad liko amerikietis tik pavarde), jis išreiškė 
savo apstulbimą, vis kartodamas: „C'est barbare!"* Be šių 
malonių formalumų, mes daug šnekėjom, — šnekėjom apie 
meną ir tik taip, kaip šneka dailininkai. Čia, Pietų jūroje, 
kalbos daugiausia sukasi apie laivus, o Lotynų kvartale mes 
kalbėdavomės apie meną — su tokiu pat neblėstančiu 
susidomėjimu ir taip pat tuščiai. 

Netrukus maestro išėjo, kapralas Džonas (jis jau pats, 
galima sakyti, buvo jaunas maestro) nusekė iš paskos; jiems 
išėjus, visi eiliniai mirtingieji pasijuto laisviau. Dabar mes 
buvome visi lygūs, buteliai ėjo ratu, liežuviai atsirišo. Aš 
kaip šiandien girdžiu brolius Stenisus sakant savo tiradas, 
Dižoną, apkūnų mano draugą prancūzą, žarstant riebius kaip 
ir jis pats sąmojus; kitas draugas (jis nekaip mokėjo svetimas 
kalbas) užsidegęs vidury kalbos išrėždavo kokį prancūzišką 
posakį ir tada, vienu įkvėpimu išsakęs visus prancūziškus 
žodžius, nutildavo ir nuščiuvęs pasitraukdavo. Jis bent 
suprato prancūziškai, o Pinkertonui vienintelis džiaugsmas 
tikriausiai buvo triukšmas, vynas, saulė, lapų šešėliai ir 
ypatinga garbė, kad dalyvauja užsieniečių puotoje. 

Mes susėdome prie stalo apie pusę dvyliktos; apie antrą 
valandą, iškilus kažkokiam klausimui, kaip pavyzdys buvo 
paminėtas vienas paveikslas ir buvo pasiūlyta aplankyti 
Luvrą. Aš apmokėjau sąskaitą, ir bematant mes žygiavome 
Reino gatve. Karštis svilino, Paryžius žėrėjo išviršiniu 
spindesiu, tokiu maloniu gerai nusiteikusiam žmogui ir 
tokiu slegiančiu, kai esi puolęs dvasia. 

Nuo vyno man žibėjo ir raibuliavo akys, spengė ausyse. 
Ir man dabar atrodo, kad tokių gražių paveikslų kaip tą 
dieną, kai neužsičiaupdami mes pralėkėm nemirtingąją 


"Tai barbariškumas (pranc.). 

galeriją, daugiau niekad nemačiau, o mūsų nuomonės, 
kurias ten sakėm, buvo tikriausia, išsamiausia ir labai 
sąmojinga kritika. 

Ir tik išėję iš muziejaus mes iškrikome dėl nacionalinių 
polinkių skirtumo. Dižonas norėjo, kad eitume į kavinę ir 
prie alaus bokalo baigtume popietę; vyresnysis Stenisas 
užprotestavo ir pasiūlė vykti kur toli už miesto — jei galima, 
į mišką — pasivaikščioti. Prie šio pasiūlymo prisidėjo visi 
anglai; net ir aš, draugų ne kartą išjuoktas, kad esu 
namisėda, negalėjau atsispirti pagundai pakvėpuoti grynu 
oru laukų ramumoje. Netrukus paaiškėjo, jog, sugavę 
vežiką, mes dar būtume spėję į greitąjį traukinį į Fon- 
teneblo. Mes buvome nepasiruošę, neturėjome jokių, kaip 
dailiai, bet gana miglotai sakoma, „asmeninių daiktų" ir 
visai rimtai ėmėme svarstyti, ar dar spėsime užbėgti į namus 
kai ko pasiimti. Broliai Stenisai išsižiojo dėl tokio mūsų 
ištižimo. Juk jie atvyko iš Londono prieš savaitę kaip sto- 
vi — tik su paltais ir dantų šepetukais. Jokių lagaminų — 
štai gyvenimo paslaptis. Be abejonės, taip gyventi brangiai 
atsieina, nes kiekvieną kartą, kai reikia keisti patalynę ar 
baltinius, turi išmesti juos lauk ir pirkti naujus, bet šitie 
jauni džentelmenai tvirtino, jog geriau bet kas, kad tik 
nebūti krepšių vergais. „Žmogus turi pamažu atsikratyti 
prisirišimo prie daiktų — štai kur vyriškumas, — sakė 
jie, — ir kol tavo rankos surištos namo, skėčio ar portfelio, 
tol tau motinos pienas nuo lūpų nenudžius." Šita žavinga 
teorija patraukė daugumą mūsų. Tiesa, abu prancūzai su 
panieka tyčiodamiesi pasitraukė, o Romnis, dėl savo 
varganų išteklių negalėdamas prisidėti prie mūsų eks- 
kursijos ir dėl išdidumo nenorėdamas skolintis, nepa- 
stebėtas dingo. Tuo tarpu visa likusi draugija susigrūdo 
ant karietos suolų; arklys lėkė, kaip paprastai, kai vežiko 
kišenė ką nors nujaučia. Prie traukinio atlėkėme per minutę 

ir, nepraėjus nė pusantros valandos, giliai kvėpavome 
maloniu miško oru ir žirgliavome kalnuotu keliu iš 
Fonteneblo į Barbizoną. Ėjusieji priekyje šį nuotolį įveikė 
per penkiasdešimt vieną su puse minutės, ir, manau, kad 
pasiekė rekordą, išgarsinusį mūsų koloniją Lotynų kvartale. 
Turbūt nenustebsite, sužinoję, kad aš nuo jų buvau gerokai 
atsilikęs. Maineris, linkęs filosofuoti britas, kartu su manim 
ėjo pamažėle; nepaprastas saulėlydis, ilgi šešėliai, 
nepakartojami kvapai, susikaupęs miškas nuteikė mane 
tylai, ir mano bendrakeleivis pamažu užsikrėtė šia nuotaika; 
prisimenu, kai jis pagaliau prašneko, aš krūptelėjau, nes 
buvau visai nugrimzdęs į mintis. 

— Jūsų tėvas, matyt, labai jums geras, — tarė jis. — 
Kodėl jis neatvažiuoja jūsų aplankyti? 

Turėjau sugalvojęs bent dvylika priežasčių pasiteisinti 
ir dar daugiau būčiau galėjęs išrasti, bet Maineris su tokiu 
įžvalgumu — dėl ko jo visi bijojo ir garbino — staiga 
įsistebeilijo į mane pro akinius ir paklausė: 

— Ar kvietėt jį kada? 

Man pasidarė karšta. Ne, niekada jo nekviečiau, netgi 
neužsiminiau. Aš didžiavausi juo, didžiavausi gražia jo 
išvaizda, gerumu ir švelnumu ir kad jis moka džiaugtis 
kitų laime; taip pat didžiavausi — gal tai ir žemas 
išdidumas — jo dideliais turtais ir nepaprastu dosnumu. 

Ir vis dėlto Paryžiaus gyvenime jis man būtų kliudęs, 
o ir jam būtų nepatikę, kaip aš gyvenu. Bijojau jo pašaipų, 
jo naivių pasisakymų apie meną ir pats save beveik 
įtikinau, kad jis visai nenori atvažiuoti. Buvau ir dabar 
esu įsitikinęs, kad niekur kitur, tik Maskegone, jis gali 
būti laimingas; vienu žodžiu, turėjau tūkstančius 
priežasčių ir nuoširdžių, ir gudrių, bet nė viena nei per 
plauką nepakeitė to fakto, — ir aš tai žinojau, — kad jis 
mano kvietimo laukia nesulaukia. 

— Dėkui, Maineri, — pasakiau, — jūs daug geresnis 
nei maniau. Šįvakar aš jam parašysiu. 

— Irjūs doras žmogus, — atsakė Maineris, kaip visada, 
nerimtai, bet šį kartą aš jam buvau dėkingas, nes jo 
žodžiuose nebuvo įprastinės ironijos. 

Geros buvo tos dienos, ir aš apie jas galiu galvoti be 
perstojo. Geros buvo ir vėlesnės, kai mudu su Pinkertonu 
vaikštinėjome po Paryžių ir jo priemiesčius, nužiūrinėdami 
man namą, susižinodami kainas, ar kai visi dulkini 
grįždavom iš antikvarų, apsikrovę kinų dievais ar varinėmis 
keptuvėmis. Pamačiau, kad Pinkertonas gerai žinojo, kur 
galima gauti tokių dalykų, kiek jie kainuoja, ir visai 
neblogai apie juos nutuokia. Pasirodo, jis supirkinėjo 
paveikslus ir visokias retenybes, tikėdamasis parduoti 
Amerikoje; ir nors jis nepasidarė meno žinovas, bet 
būdamas pedantiškas ir stropus, daug ko išmoko. Patys 
kūriniai jam maža teikė džiaugsmo, tačiau jam buvo 
savotiškai malonu, jog jis susigaudo, kaip juos pirkti ir 
parduoti. 

Šitaip mums vaikštinėjant laikas bėgo, ir kai jau turėjau 
iš tėvo gauti atsakymą, atėjo dvi siuntos, bet tėvo laiško 
nebuvo. Tik su trečiu paštu gavau ilgą, nenuoseklų laišką, 
kuriame jis ir graužėsi, ir drąsinosi, ir guodėsi, ir puolė į 
neviltį. Iš šio liūdno dokumento, kurį (iš pagarbos tėvui) 
perskaitęs tuoj sudeginau, supratau, jog burbulas apie tėvo 
turtus sprogo, kad jis ligotas ir be skatiko; ir aš, užuot 
sulaukęs dešimties tūkstančių dolerių, kuriuos su jaunat- 
višku ekstravagantiškumu norėjau iššvaistyti, turėjau 
dairytis, kur gauti pragyvenimui pinigų, nes tėvas nebe- 
atsiųs. Mano padėtis buvo gan sunki, bet turėjau pakan- 
kamai supratimo ir sąžinės pareigą atlikti. Pardaviau visas 
savo retenybes, tiksliau, nusiunčiau Pinkertoną parduoti. 
Jis pardavė taip apdairiai, kaip buvo pirkęs, ir aš beveik 

neturėjau jokio nuostolio. Šie pinigai su dar užsilikusiais 
tėvo pinigais sudarė penkis tūkstančius frankų. Penkis 
šimtus pasilikau neatidėliotiniems reikalams, visus kitus 
tą pačią savaitę išsiunčiau į Maskegoną tėvui, ir jie buvo 
gauti laiku užmokėti tėvo laidotuvių išlaidoms. 

Žinia apie jo mirtį man nebuvo nei labai netikėta, nei 
tokia skaudi. Neįsivaizdavau tėvo skurstant. Jis per ilgai 
gyveno pertekliuje, negailėdamas pinigų nei sau, nei 
kitiems, ir nebūtų pakėlęs tokio pasikeitimo; tad nors man 
buvo labai liūdna, džiaugiausi, jog tėvas pasitraukė iš mūšio 
lauko. Sakau, aš tikrai liūdėjau, ir dėl gana daug priežasčių. 
Netekau tėvo; netekau pragyvenimo šaltinio; visi mano 
pinigai (įskaitant ir tuos, kurie grįžo iš Maskegono) vos 
sudarė tūkstantį frankų; ir netgi sutartis dėl skulptūros 
perėjo į kitas rankas, — mat naujasis rangovas turėjo sūnų 
ar sūnėną. Man buvo pranešta trumpai drūtai, kad savo 
ožkas varyčiau į kitą turgų. Tuo tarpu, atsisakęs kambario, 
miegojau ant sudedamos lovelės savo studijos kampe ir, 
kai skaitydavau prieš užmiegant ar prabusdavau rytą, 
Maskegono Genijus, šis nereikalingas griozdas, nuolat man 
buvo prieš akis. Vargšė akmeninė ledi, atėjusi į šį pasaulį 
viešpatauti po auksiniu naujo kapitelio kupolu. Koks bus 
jos likimas? Kokiu žemu tikslu ji bus sudaužyta kaip 
netinkantis plaukioti laivas, ir kas laukia po nelaiminga 
žvaigžde gimusio jos kūrėjo, su tūkstančiu frankų kišenėje 
stovinčio ant sunkaus vienišo skulptoriaus gyvenimo 
slenksčio? 

Apie tai mes dažnai ir rimtai kalbėdavome su Pin- 
kertonu. Jo nuomone, aš tuoj pat turėjau atsisakyti savo 
profesijos. 

— Mesk tuoj pat, — sakydavo jis. — Važiuojam drauge 
namo ir griebkimės kokio verslo. Aš turtingas, o tu 
kultūringas. Dodas ir Pinkertonas — geresnių pavardžių 

reklamai dar nemačiau; tu net nežinai, Laudonai, kiek daug 
priklauso nuo pavardės. 

Savo ruožtu turėjau pripažinti, kad, norint būti skulp- 
toriumi, reikia vieno iš trijų dalykų: kapitalo, įtakingų 
globėjų arba tiesiog pragariškos energijos. Pirmų dviejų 
dabar aš netekau, o energija niekad negalėjau pasigirti. Ir 
vis tiek nebuvau toks bailus, o gal drąsus, kad be kovos 
būčiau atsisakęs savo pasirinkimo. Be to, jam pasakiau, 
kad nors ir menkos mano galimybės tapti geru skulptorium, 
esu įsitikinęs, jog dar menkesnės pasidaryti biznierium, 
nes tam man vienodai trūksta ir pomėgio, ir sugebėjimo. 
Tačiau šiuo atveju jis buvo kaip mano tėvas, — įtikinėjo, 
jog kalbu neišmanydamas, jog kiekvienas išsilavinęs ir 
kultūringas žmogus šioje srityje turi suklestėti, jog aš vis 
vien paveldėjęs iš tėvo finansinių sugebėjimų, ir, šiaip ar 
taip, tokiai veiklai nuosekliai buvau apmokomas komer- 
cijos koledže. 

— Pinkertonai, — tariau, — negi nesupranti, kad aš 
ten ničnieku nesidomėjau ir nieko neišmokau? Ten man 
buvo tiesiog užnuodytas gyvenimas. 

— Neįmanoma, — užprieštaravo jis, — to negali būti. 
Kaip tu, gyvendamas pačiam šitokio gyvenimo sūkury, 
galėjai nepamatyti jo žavumo? Tokia poetiška siela, kaip 
tavo, negalėjo tam atsispirti. Laudonai, tu varai mane iš 
proto. Manai, kad žmogus gali netekti galvos dėl kokio 
nors saulėlydžio, o likti visai abejingas tai vietai, kur per 
vieną dieną galima užkariauti turtus ir juos prarasti; 
abejingas karjerai, kuriai padaryti reikia pažinti gyvenimą 
kaip savo penkis pirštus, iššniukštinėti kiekvieną plyšį, 
kur, įkišus ranką, galima ištraukti dolerį ir stovint pačiame 
sūkuryje — viena koja ant bankroto ribos, kita ant pasi- 
skolinto dolerio — semti rieškučiomis pinigus, nepaisant 
nei baimės, nei lemties. 

Šiai biržos romantikai aš priešpastatydavau meno 
romantiką (tai irgi dorybė!), primindamas jam tuos 
pavyzdžius, kai jokios nelaimės negalėjo sugriauti žmonių 
atsidavimo savo mūzai — pradedant Milė“ ir baigiant mūsų 
draugais ir pažįstamais, pasirinkusiais šį nelygų gyvenimo 
kelią ir dabar drąsiai einančiais akmenuotu uolų keliu, 
nors ir be skatiko, bet nepalūžę dvasia. 

— Tu niekad šito nesuprasi, Pinkertonai, — sakyda- 
vau, — nes vaikaisi rezultatų, nori, kad visos tavo pastangos 
duotų kokį nors pelną; todėl tu niekad neišmoksi tapyti, 
nors sulauktum Matusalio amžiaus. Rezultatai — tai nulis; 
menininkas turi savo vidinį gyvenimą, jam svarbiausia jo 
dvasia. Pasižiūrėk į Romnį. Štai kokia menininko prigimtis. 
Jis neturi nė cento, bet jei rytoj tu jam pasiūlytum vadovauti 
armijai ar būti Jungtinių Valstijų prezidentu, jis neapsiimtų; 
tu pats žinai, kad ne. 

— Turbūt, kad ne, — atsakydavo Pinkertonas, abiem 
rankom braukdamas sau per plaukus, — ir nesuprantu 
kodėl; nesuprantu, ko, po galais, jam reikia; aš, matyt, 
niekad nepakilsiu iki tokių minties aukštybių, žinoma, dėl 
to, kad jaunystėje negavau išsimokslinimo. Laudonai, aš 
toks niekingai menkas, jog manau, kad šitoks pasielgimas 
būtų kvailas. Matai, — pridurdavo jis nusišypsojęs, — kam 
man tas vidinis gyvenimas, jei pilvas tuščias? Ir tu man 
neišmuši iš galvos, kad šventa žmogaus pareiga mirti 
turtingam, jei tik jis įstengia. 

— Kuriam galui? — kartą jo paklausiau. 

— Nežinau, — atsakė jis. — Bet jeigu taip, tai kodėl, po 
šimts pypkių, žmogus pasirenka skulptūrą? Man ir pačiam 
patiktų būti skulptoriumi. Tik tiek nesuprantu — kodėl tu 
nenori nieko kito daryti? Tai lyg ir rodo skurdžią prigimtį. 


"Milė Žakas Fransua — prancūzų dailininkas. 

Nežinau, ar jis išmoko mane suprasti, ar ne — nuo to 
laiko aš taip buvau blaškomas, kad pats save kažin ar 
besupratau — bet greit suvokė, jog aš kalbu rimtai, ir po 
kokių dešimt dienų liovėsi ginčijęsis, pareiškė, kad čia 
tuščiai leidžiąs savo kapitalą ir tuoj vyksiąs namo. Be 
abejonės, jis jau seniai būtų išvykęs ir dar vis delsė dėl 
mūsų draugystės ir mano nelaimės. Bet Žmogaus protas 
yra taip neteisingai surėdytas, kad užuot sujaudinęs mane, 
jis tik apkartino mano apmaudą. Man atrodė, jog išva- 
žiuodamas jis meta mane; aš to nesakiau, bet, be abejo, 
išsidaviau. Nedrąsi jo išraiška ir elgesys įtikino mane, jog 
jis pats graužiasi. Šiaip ar taip, kol jis ruošėsi kelionėn, 
mūsų draugystė gerokai atšalo, ir man gėda tai prisiminti. 
Paskutinę dieną jis pakvietė mane į restoraną, kur anksčiau 
lankydavausi, bet paskutiniu metu neidavau tik taupumo 
sumetimais. 

Jis buvo kaip nesavas; aš pykau, man buvo gaila, kad 
jis išvažiuoja, ir mes valgėm daugiau tylėdami. 

— Matai, Laudonai, — tarė jis su matoma pastanga, 
kai atnešė kavą ir mes užsirūkėme pypkes, — tu niekad: 
nesuprasi, kaip aš tau dėkingas ir prisirišęs prie tavęs. Tu 
nežinai, kokia palaima susidraugauti su žmogum, stovinčiu 
civilizacijos viršūnėje, ir net nežinai, kaip aš pasidariau 
jautresnis, tyresnis, kaip atgijau dvasia; aš noriu tau 
pasakyti, kad galėčiau mirti prie tavo durų kaip šunelis. 
nedavė. 

— Leisk man viską išsakyti! — sušuko jis. — Aš 
lenkiuosi tau, jog širdim esi atsidavęs menui; aš negaliu 
tiek pakilti, bet irgi turiu menininko gyslelę, Laudonai, ir 
esu visam tam jautrus. Noriu, kad liktum ištikimas savo 
pašaukimui, ir aš tau padėsiu. 

— Pinkertonai, kokius niekus šneki? — pertraukiau jį. 

— Nesikarščiuok, Laudonai, tai paprasčiausias sandė- 
ris, — pasakė jis, — kasdieninis dalykas ir netgi tipiškas. 
Kaip tie visi vyrukai — Hendersonas, Samneris, Longas — 
atsidūrė Paryžiuje? Ta pati pasaka: iš vienos pusės jaunas 
talentingas menininkas, o iš kitos — verslo žmogus, turintis 
pinigo per akis. 

— Kvaily, bet tu esi plikas kaip tilvikas! — sušukau. 

— Palauk, kol įsivažiuosiu! — užsitvieskė Pinkerto- 
nas. — Aš praturtėsiu ir noriu, kad pinigai man teiktų 
kokio nors džiaugsmo. Štai pirmai pradžiai. Paimk kaip iš 
draugo. Man, kaip ir tau, draugystė šventas dalykas. Čia 
tik šimtas frankų; šitiek gausi kas mėnesį, o kai geriau 
įsikursiu, gausi padoresnę sumą. Ir čia jokia malonė, tik 
leisk man parduoti tavo skulptūras Amerikos rinkoje; tai 
bus geriausias biznis mano gyvenime. 

Praėjo gera valanda, mums abiems suteikusi daug 
džiaugsmo ir skausmo, kol aš galų gale įstengiau atsisakyti 
jo pasiūlymo ir tik leidau užsakyti butelį seno vyno. Jis 
liovėsi ta tema kalbėti, staiga taręs: „Nieko tokio; tam jau 
galas", ir daugiau apie tai neužsiminė, nors kartu praleidom 
visą popietę ir nulydėjau jį iki Seint Lezaro stoties lau- 
kiamojo durų. Jaučiausi keistai vienišas; kažkoks balsas 
man sakė, kad nepaklausiau išmintingo patarimo ir atstū- 
miau ištiestą draugo ranką. Eidamas per didelį apšviestą 
miestą, pirmą kartą į jį pasižiūrėjau priešo akimis. 

Penktas skyrius 
PARYŽIUJE NUO MANES NUSISUKA LAIMĖ 


Nei viename pasaulio kampelyje badauti nėra malonu, 
bet, manau, visų pripažinta, kad niekur nėra taip sunku 
badauti, kaip Paryžiuje. Gyvenimas čia reiškiasi ypatingai 
linksmai, jis tarsi ištaigingas restoranas — namai išpuošti, 
teatrų tiek daug, ekipažai važiuoja tokiu žvaliu žingsniu, 
kad susikrimtęs ar sergantis žmogus čia pasijunta vienas 
kaip pirštas. Jis sau atrodo vienintelis tikras padaras 
šmėklų pasaulyje. Plepūs kavinių lankytojai, eilės prie 
teatrų durų, karietos su pigių malonumų ieškančiais 
jaunuoliais, gatvės moterys su akį rėžiančiais drabužiais, 
išpuoštos juvelyrinių parduotuvių vitrinos — šalia panašių 
vaizdų tavo nelaimės, skurdas ir vienatvė pasidaro dar 
baisesni. Bet jei žmogus tokio pat kirpimo, kaip aš, jį 
palaiko vaikiškas pasitenkinimas. 

— Štai kur gyvenimas, — jis gali tarti sau, — štai kur 
tikrovė. Gelbėjimo ratui, ant kurio plaukiau, dabar išleistas 
oras, vandenyne daugiau nebeturiu kuo pasikliauti, ir nuo 
mano paties pastangų priklauso, ar išsigelbėsiu, ar žūsiu; 
dabar man pačiam teks patirti, kuo žavėjausi, skaitydamas 
apie Lusto ar Liusjeną, Rodolfą ar Šonarą. 

Nesileisiu smulkiai pasakoti apie savo skurdą. Paprastai 
studentai nuolat gaudavo, gražiai išsireiškiant, „paskolas“, 
nors niekad neketino jų grąžinti, ir ne vienas gyveno iš jų 
metų metus. Tačiau mane nelaimė ištiko labai blogu laiku. 
Daugelis mano draugų buvo išvažiavę, o kiti patys vos 
vertėsi. Pavyzdžiui, Romniui teko vaikštinėti po Paryžių 
su klumpėmis, o vienintelis jo kostiumas taip švietė (nors 
ir labai sumaniai skylės buvo užsegiotos segtukais), kad 
Liuksemburgo muziejaus direkcija netgi paprašė jį išeiti. 

Dižonui irgi atėjo paskutinioji, ir jis darė laikrodžių ir 
dujinių bra eskizus kažkokiam makleriui. Daugių 
daugiausia jis man galėjo pasiūlyti kampą studijoje, kur 
galėčiau dirbti; savo studijos, aišku, tuo metu neturėjau, ir 
Maskegono Genijus buvo galų gale išskirtas su savo 
autorium. Jei nori turėti didelę statulą, žmogui reikia 
studijos, galerijos ar bent teisės ją pastatyti kokiame 
sodelyje. Negali jos vežiotis vežimo kampe kaip lagamino 
ir negali su tokiu monumentaliu draugu gyventi penkiolikos 
pėdų pločio mansardoje. Pirmiausia man šovė į galvą 
išeinant ją palikti. Gal čia, savo gimimo vietoje, ji įkvėps 
tą, kuris po manęs apsigyvens. Tačiau namo savininkas, 
su kuriuo lyg tyčia buvau susipykęs, pasinaudojo proga 
padaryti man nemalonumą ir pareikalavo išsigabenti visą 
turtą. Žmogui, šitaip įklimpusiam kaip aš tada, reikėjo 
gerokai apsvarstyti, prieš ryžtantis samdyti vežiką, bet net 
ir to nebūčiau pabūgęs, jei būčiau žinojęs, kur pasisamdžius 
važiuoti. Mane pagavo isteriškas juokas, kai vaizduotėje 
pamačiau save stovintį vidury Paryžiaus, neturintį nė 
mažiausio supratimo, kur dingti. Gal važiuoti prie ar- 
timiausios šiukšlių krūvos ir išmesti savo numylėtą 
kūrybos kūdikį tarp miesto sąšlavų? Neteko griebtis tokio 
kraštutinumo, nes man buvo laiku pasiūlyta statulą 
parduoti; taigi už trisdešimt frankų išsiskyriau su savo 
Maskegono Genijum. Kur jis dabar stovi, kokiu vardu jį 
žmonės šlovina ar kritikuoja, istorija nutyli; manau, kad 
jis puošia kokį priemiesčio arbatinės sodelį, ir šventės 
dienomis ten susirinkusios pardavėjos kabina savo 
skrybėlaites ant motinos, o jų kavalieriai (norėdami būti 
galantiškai malonūs) vadina sparnuotą kūdikį meilės 
dievu. 

Vienoj vežikų smuklėje susitariau pietauti skolon. Daviau 
suprasti, kad vakarienės man nereiks, nes vakarais sėsiu 

prie išrankaus turtingų pažįstamų stalo. Toks susitarimas 
buvo baisiai neapgalvotas. Ši pasaka iš pradžių, kol dar 
mano drabužiai buvo geri, atrodė įtikėtina, bet paskui turbūt 
pasirodė įtartina, kai švarko kraštai apsitrynė ir atplyšę batų 
puspadžiai šlepsėjo į smuklės grindis. Valgyti kartą per dieną 
man buvo pagal kišenę, bet ne pagal skilvį. Į šią smuklę aš 
anksčiau dažnai užeidavau iš smalsumo, norėdamas 
paragauti neturtingesnių už mane studentų gyvenimo. Tais 
laikais aš negalėjau įeiti nepasišlykštėjęs, 0 išėjus man 
pasidarydavo bloga. Keista, kad dabar aš godžiai sėsdavausi 
prie stalo, patenkintas atsikeldavau ir skaičiuodavau, kiek 
dar liko valandų, kol vėl prie jo sėsiu. Badas didelis 
stebukladaris. Kai išleidau visus pinigus ir nebegalėjau 
apraminti alkio puodeliu šokolado ar duonos žiaubere, 
turėjau pasikliauti tik šia vežikų smukle ir ilgai laukiamomis, 
ilgai nepamirštamomis, lyg iš dangaus nukritusiomis 
gėrybėmis. Pavyzdžiui, kai Dižonui sumokėdavo už jo darbą, 
ar koks senas draugas pravažiuodavo pro Paryžių, man 
būdavo užsakomas valgis pagal mano paties skonį ir pagal 
Lotynų kvartalo taisyklę gaudavau paskolą, kurios užtekdavo 
tabakui ir pusryčių kavai kokiom dviem savaitėm; ko gero, 
ta paskola — visų svarbiausia. Gali pasirodyti, jog gyvenimas 
pusbadžiu atbukino mano skonį. Nieko panašaus, kuo 
prasčiau Žmogus maitinasi, tuo labiau moka įvertinti 
skanėstus. Savo paskutiniuosius pinigus, apie trisdešimt 
frankų, aš sąmoningai išleidau per vienerius pietus, ir nemaža 
laiko, likęs vienas, praleisdavau, smulkiai galvodamas apie 
visokias puotas. 

Man žybtelėjo viena vilties kibirkštėlė — turtingas 
pietietis užsisakė biustą. Jis buvo dosnus, sąmojingas ir 
linksmas, mane juokino pozuodamas, o po to kviesdavo 
pietų ar apžiūrėti Paryžiaus. Valgiau ligi soties, net pasi- 
taisiau; šiaip ar taip, biustas išėjo labai panašus ir, 

prisipažinsiu, jog vaizdavausi savo ateitį užtikrintą. Kai 
biustas buvo baigtas ir išsiunčiau jį per Atlantą, nebegavau 
jokios žinios, ar jis pasiekė adresatą, ar ne. Šitas smūgis 
parbloškė mane, ir aš turbūt nė piršto nebūčiau pajudinęs 
dėl savo teisių, jeigu čia nebūtų buvusi įpainiota mano 
tėvynės garbė. Mat Dižonas, pasinaudojęs tuo atsitikimu, 
kaip europietis man pirmą kartą paaiškino, kokie papročiai 
Amerikoje: ten esąs tik banditų lizdas, ir tvarkos ar įstatymų 
nėra nė užuomazgos, o skolos atgaunamos ne kitaip, kaip 
su šautuvu. 

— Visas pasaulis tai žino, — pasakė jis, — tu vienintelis, 
Laudonai, nežinai tokių dalykų. Neseniai Aukščiausiojo 
teismo teisėjai Sinsinatyje kovėsi su durklais teisme. Paimk 
mano draugo knygelę „Le Touriste dans le Far-West"“, 
apie viską ten perskaitysi gražia prancūzų kalba. 

Galų gale per dienas įsiutintas šitokių šnekų ir 
norėdamas įrodyti, kad taip nėra, atidaviau bylą į velionio 
tėvo advokato rankas. Po kurio laiko aš su pasitenkinimu 
išgirdau, jog mano skolininkas mirė nuo geltonosios 
karštligės Ki Veste, o jo visų reikalų ir galo nesurasi. 
Neminėsiu jo pavardės; nors jis ir pasielgė lengvabūdiškai 
ir žiauriai, bet gal ir norėjo dorai atsiskaityti. 

Netrukus vežikų smuklėje į mane imta kitaip žiūrėti, ir 
taip prasidėjo naujas mano nevilties etapas. Pirmą dieną 
tariau sau, kad man taip atrodo; kitą dieną pamačiau, kad 
tai teisybė, o trečią, pagautas panikos, aš nebėjau į smuklę 
ir beveik dvi paras pasninkavau. Tai buvo tikra beprotybė, 
nes skolininkas, nesirodantis į akis, yra tik dar labiau 
pastebimas, o stalauninkas, neatėjęs pavalgyti, be abejonės, 
apkaltinamas neištikimybe. Todėl ketvirtą dieną aš grįžau 
širdyje drebėdamas. Šeimininkas kreivai pasižiūrėjo į mane, 


"Turistas Tolimuosiuose vakaruose (pranc.). 

padavėjos, jo dukterys, nuleido negirdom mano rei- 
kalavimus ir į mano perdėtai smagų pasisveikinimą tik 
patempė lūpą; man viskas pasidarė aišku kaip ant delno, 
kai paprašius sūrio, kuris visad paduodamas prie pietų, 
man buvo atrėžta, jog nebėra. Buvo akivaizdu, kad priėjau 
liepto galą; buvau per plauką nuo skurdo bedugnės ir dabar 
pamačiau, kad jau riedu į ją. 

Visą naktį nesudėjau akių, o rytą pirmiausia pasukau į 
Mainerio studiją. Dėl šito žingsnio aš daug svarsčiau ir 
ilgai nesiryžau, nes su tuo anglu nebuvau artimai 
susibičiuliavęs; žinojau, kad jis pinigų turi per akis, bet iš 
to, kiek pats mačiau ir girdėjau, buvo aišku, kad elgetai 
geriau į jį nesikreipti. 

Radau jį tapantį paveikslą, kurį iš visos širdies pagyriau; 
jis buvo apsivilkęs paprasta, bet gražia, išlyginta eilute, ir 
nutrintas mano švarkpalaikis baisiai skyrėsi nuo jo rūbų. 
Bešnekant jis įdėmiai žvilgčiojo čia į savo drobę, čia į riebią 
pozuotoją, kuri, grakščiai sulenkusi ranką virš galvos, 
nuoga sėdėjo gale studijos. Pasakyti savo prašymą man 
būtų buvę sunku palankiausiomis aplinkybėmis, o stovint 
tarp Mainerio, įnikusio į savo meną, ir baltos riebios moters 
juokinga poza, tai buvo neįmanoma. Vis stengiausi 
užsiminti, ko atėjęs, bet pradėjęs tuoj įsileisdavau liaupsinti 
paveikslą. Galų gale moteris gavo valandėlę poilsio ir 
patenkinta ėmė mus šnekinti; švelniu silpnu balseliu 
išpąsakojo, kaip klesti jos reikalai, kaip graudu, kad jos 
sesuo išėjo iš doros kelio ir todėl supykdė tėvą, griežtos 
moralės valstietį, kilimo iš Šalono prie Mano. Kai ji vėl 
sėdo pozuoti ir aš atsikrenkščiau, bet vėl neišdrįsęs 
pasakiau kažkokią banalybę apie paveikslą, Maineris staiga 
prirėmė mane prie sienos. 

— Turbūt ne šitų niekų pliaukšti čia atėjot? 
— Ne, — atsakiau niūriai, — atėjau pinigų pasiskolinti. 

Jis kiek padirbėjo tylėdamas. 

— Mes, rodos, nebuvom labai artimi draugai? — 
paklausė jis. 

— Ačiū, — atsakiau, — daugiau nėra ko šnekėti. — Ir 
jau stojausi eiti, visas kunkuliuodamas iš įniršio. 

— Žinoma, jei norit, galit eiti, — tarė Maineris, — bet 
patarčiau likti ir viską išsakyti. 

— Ką čia dar sakyti? — sušukau. — Sulaikote, kad be 
reikalo būčiau pažemintas? 

— Klausykit, Dodai, pasistenkit sutramdyti savo pyk- 
tį, — tarė jis. — Šito pokalbio jūs norėjote, o ne aš; jei 
manote, kad jis man labai malonus, klystate; o jei manote, 
kad aš duosiu jums pinigų, nežinodamas, ar galėsite juos 
grąžinti, laikote mane kvailiu. Be to, — pridūrė jis, — 
sunkiausia jūs jau padarėte, paprašėte, ir dabar iš viso ko 
galime spręsti, jog jums atsakysiu. Nenoriu suteikti jums 
tuščių vilčių, bet jums vertėtų leisti man ištirti, kokia padėtis. 

Ir taip... (vos nepasakiau „padrąsintas") užsikirsdamas 
viską jam išklojau: pasakiau, kad gaudavau skolon pietus 
vežikų smuklėje, bet dabar matau, kad taip bus nebeilgai; 
pasakiau, kad Dižonas užleido man studijos kampą, kur aš 
stengiausi daryti ornamentus, figūrėles laikrodžiams, — 
Laiką su dalge, Ledą su gulbe, Muškietininkus žvakidėms 
ir kitus niekniekius, — kurie iki šios dienos dar neužsitarnavo 
nė mažiausio pagyrimo. 

— O kurjūs gyvenat? — paklausė Maineris. 

— Dėl kambario ne bėda, — atsakiau. — Šeimininkė 
labai gera sena dama ir dar nė neužsiminė apie pinigus. 

— Nesuprantu, ar todėl ji turėtų būti nubausta, kad 


yra sena ir gera, — burbtelėjo Maineris. 
— Ką jūs turit galvoj? — neiškentęs paklausiau. 
— Štai ką, — tarė jis. — Prancūzai tarpusavy labai 


daug ką duoda kreditan. Jiems tai apsimoka, kitaip tokia 

tvarka vargu ar užsilaikytų. Bet prie ko čia mes? Nemanau, 
kad mums, anglosaksams, būtų gražu pasinaudoti jų 
papročiais, o paskui mauti per Lamanšą ar kaip jūs, jankiai, 
per Atlantą. 

— Bet aš niekur nežadu bėgti, — paprieštaravau. 

— Žinoma, — atsakė jis. — O kodėl gi ne? Man rodos, 
jūs gana piktai kalbate apie vežikų smuklės savininkus; 
pats iš savo pajamų nepragyvenate; kuo jūs čia ilgiau 
gyvensite, tuo daugiau nuostolių padarysite vargšei senai 
damai, savo šeimininkei. Štai ką aš siūlau: jei sutiksite 
išvykti, nupirksiu jums bilietą į Niujorką ir apmokėsiu visas 
išlaidas ir kelionę geležinkeliu iki Maskegono, jei teisingai 
prisimenu šio miesto pavadinimą, kur gyveno jūsų tėvas, 
kur liko jo draugai, ir ten, be abejo, jums blykstels kokia 
nors prošvaistė. Nelaukiu iš jūsų dėkingumo, nes jūs 
neabejotinai mane laikote galviju, bet labai prašau grąžinti 
pinigus, kai turėsite. Šiaip ar taip, tiek aš galėčiau padaryti. 
Būtų visai kas kita, jei laikyčiau jus genijum, Dodai, bet aš 
taip nemanau ir nepatarčiau jums apie save taip galvoti. 

— Manau, kad paskutiniai sakiniai ne į temą. 

— Man atrodo, kad tai į temą, — tarė jis nė kiek 
nesumišęs, — be to, jeigu jūs prašote manęs pinigų be 
jokios garantijos, kad grąžinsite, tai naudojatės draugo 
teise, vadinasi, ir aš galiu ja pasinaudoti. Bet ne apie tai 
kalba, ar ne? 


— Ne, labai ačiū, — tariau. — Man dar liko viena 
išeitis. 

— Gerai, — tarė Maineris, — pagalvokite, ar ji bus 
sąžininga. 


— Sąžininga?! — užsidegiau aš. — Kokią jūs turit teisę 
abejoti mano sąžine? 

— Nekalbėsim, jei jums nepatinka, — atsakė Maine- 
ris. — Jums atrodo, kad būti sąžiningam, tai tas pat, kaip 


75 


eiti slėpynių. Man ne. Mes galbūt šią sąvoką nevienodai 
suprantame. 

Po šio erzinančio pokalbio, per kurį Maineris nė va- 
landėlės nesiliovė tapęs, nuėjau tiesiai į senojo savo maestro 
studiją. Man buvo likusi viena nelošta korta, ir dabar aš 
nusprendžiau ja eiti: reikia nusimesti džentelmeno fraką ir 
imtis meno, apsivilkus darbininko drabužiais. 

— O, tai mažasis Dodas! — sušuko maestro; ir kai jis 
pamatė, kokie nušiurę mano drabužiai, jo veidas aptemo. 

Pasakiau savo prašymą angliškai; žinojau, kad jo 
vienintelė tuštybė — anglų kalbos mokėjimas. 

— Maestro, — tariau, — gal priimtumėt mane vėl į 
savo studiją, bet šį kartą kaip darbininką? 

— Maniau, kad tavo tėvas nepaprastai turtingas? — 
pasakė jis. 

Pasakiau, kad dabar esu našlaitis ir neturiu nė skatiko. 

Jis papurtė galvą ir tarė: 

— Pas mane veržiasi daug geresni darbininkai, daug 
geresni. 

— Jūs neblogai atsiliepėt apie mano darbą, — maldau- 
damas pasakiau. 

— Taip, ne visai blogai, ne, — tarė jis; — turtuolio 
sūnui to užtenka, bet neužtenka našlaičiui. Matot, maniau, 
kad jūs išsimokysite ir būsite dailininkas, nemaniau, kad 
mokotės būti darbininku. 

Nuošaliame bulvare netoli Napoleono antkapio, su- 
nykusio medžio šešėlyje stovėjo suolelis, nuo kurio galėjai 
matyti tik purviną kelią ir pliką sieną. Ant to suolelio aš ir 
atsisėdau apmąstyti savo varganos padėties. Oras buvo 
niūrus, apsiniaukęs; per tris dienas buvau valgęs vieną 
kartą, neturėjau tabako, batai buvo kiaurai permirkę, kelnės 
apskretusios nuo purvo; mano nuotaika ir visi susidėję 
įvykiai liūdnai derinosi su ta vieta. Štai du žmonės gerai 

kalbėjo apie mano darbą, kai buvau turtingas ir man nieko 
netrūko, o dabar, kai esu vargšas ir nieko neturiu, „tu ne 
genijus", — pareiškė vienas, „našlaičiui to neužtenka", — 
pasakė kitas. Pirmasis pasisiūlė užmokėti už bilietą kaip 
nuskurdusiam emigrantui, antrasis atsisakė samdyti už 
akmenskaldį — žmogui su tuščiu pilvu atsakyta trumpai 
ir aiškiai. Praeityje jie nebuvo nenuoširdūs, bet ir dabar 
nuoširdžiai kalbėjo; pasikeitus aplinkybėms, atsirado naujas 
matas, štai ir viskas. 

Ir nors aš nekaltinu abiejų guodėjų nenuoširdumu, bet 
toli gražu nemanau juos esant neklystančius. Kiek daug 
dailininkų buvo pripažinti niekam tikusiais, o paskui jie 
dar pasijuokė iš tokių žinovų. Kokio amžiaus buvo Koro, 
kai jis pagaliau atrado brangaus savo talento gyslelę? Ar 
buvo koks jaunuolis (ir su rimtesniu pagrindu) labiau 
išniekintas, negu mano dievaitis Balzakas? O jei man 
reikėjo dar stipresnio paskatinimo, turėjau atsigręžti ten, 
kur pro purius debesis tviskėjo Invalidų namų auksinis 
kupolas, ir prisiminti žmogų, kuris ten ilsisi, prisiminti tas 
dienas, kai smarkios panos juokdavosi iš jo, jauno artilerijos 
leitenanto, ir pravardžiuodavo Batuotu katinu, ir tas, kai 
jam kelias buvo karūnomis ir pergalėmis klojamas, šimtai 
pabūklų ir šimtai kavaleristų trypė nustebusios Europos 
kelius, o jis ėjo aštuoniasdešimt mylių priešais didžiąją 
armiją. Grįžti, pasiduoti, prisipažinti nevykėliu garbėtroška, 
aukštai šokus, taip žemai nutūpti? Negi aš, Laudonas 
Dodas, su panieka atsisakęs visų kitų gyvenimo kelių, 
išreklamuotas Seint Džou laikraštyje „Sand Herald" kaip 
menininkas patriotas, grįšiu į gimtąjį Maskegoną tarsi 
netinkanti pardavimui prekė ir, atkišęs kepurę, apeisiu tėvo 
pažįstamų ratą prašydamas, kad priimtų į kokią kontorą? 
Ne, prisiekiu Napoleonu! Aš mirsiu skulptorius; ir tiedu, 
paniekinę mane šiandien, dar pavydės man garbės arba 

po laiko gailėdamiesi lies ašaras, eidami paskui mano, 
elgetos, karstą. 

Nors drąsos ir nepraradau, bet nuo to nepasidariau 
sotesnis. Netoliese, už purvinų vežimų eilės, purvinos plačios 
gatvės pakrašty buvo manoji smuklė, ji mane ir traukė, ir 
gąsdino. Gal mane įsileis ir aš ten prisikimšiu pilvą; o gal ši 
diena kaip tik bus lemtinga ir mane, garsiai plūsdami, išvarys. 
Reikėtų pabandyti, aišku, reikėtų; bet per tą rytą aš patyriau 
tiek nuoskaudų, kad geriau ryžausi badauti, negu iškentėti 
dar vieną. Aš nebijojau ateities, bet tai dienai pritrūkau 
drąsos. Visą drąsą buvau sukaupęs lemiamoms kautynėms 
ir neliko nė lašelio išankstiniam susirėmimui vežikų 
smuklėje. Todėl sėdėjau kaip sėdėjęs ant suolelio netoli 
Napoleono palaikų; čia snaudžiau, čia man apsisukdavo 
galva, čia ji pasidarydavo tuščia kaip puodynė, ir aš jutau 
gyvulišką pasitenkinimą, kad galiu visai atsipalaiduoti; 
paskui vėl galvojau, kūriau planus, prisimindamas viską su 
neregėtu ryškumu, sekiau sau pasakas apie staiga aptiktus 
lobius, gardžiuodamasis užsakinėjau ir godžiai kimšau 
išgalvotus patiekalus ir galų gale užmigau. 

Jau temo, kai, pažadintas šalto lietaus, pašokau ant kojų 
ir vėl išgirdau nenumalšintą alkio balsą. Valandėlę stovėjau 
sutrikęs; visos mano mintys ir svajonės vėl praskriejo 
galvoje; mane vėl gundė, lyg už virvės traukė vežikų 
smuklė, bet vėl susivaldžiau, prisiminęs galimus įžeidimus. 
„Oui dort dine"', pamaniau sau ir netvirtu žingsniu 
šlapiomis gatvėmis pasukau namo; tik lempos ir vitrinos 
dabar švietė ir, man einant, dar rikiavo mano vaizduotėje 
visokiausius pietus. 

— Mesjė Dodai, — pasakė durininkas, — jums yra 
registruotas laiškas. Laiškanešys jį rytoj vėl atneš. 


„Kas miega, tas pietauja" — prancūziška patarlė. 

Jau seniai jokio laiško negavau, iš kur man registruotas? 
Kas jame galėtų būti, nežinojau nė ką ir manyti. Bet aš ir 
neslėpiau, tuo labiau nekūriau jokių planų, o paprasčiausiai 
ėmiau meluoti ir taip natūraliai, tarsi visą gyvenimą 
nebūčiau nieko daugiau daręs. 

— O, — pasakiau, — galų gale atsiuntė pinigus! Kaip 
gaila, kad negavau šiandieną! Gal galėtumėt man paskolinti 
iki rytojaus šimtą frankų? 

Iki šio akimirksnio aš nemėginau skolintis iš durininko, 
bet registruotas laiškas buvo kaip garantija, ir durininkas 
man atidavė visus, kiek turėjo — tris napoleondorus ir 
kelis sidabrinius frankus. Aš nerūpestingai įsikišau pinigus 
į kišenę, dar pajuokavau su durininku ir tingiai iš- 
žingsniavau pro duris; paskui, kiek nešė drebančios kojos, 
pasileidau link Kliunio kavinės. Vikrūs ir greiti prancūzų 
kelneriai man tada pasirodė per lėti, ir vos padavėjas spėjo 
pastatyti ant stalo butelį ir sviestą su duona, aš, nepai- 
sydamas jokio mandagumo, prisipyliau taurę ir prisikimšau 
pilną burną. Nepaprastoji Kliunio kavinės duona, nepa- 
prastoji pirmoji taurė senojo burgundiško vyno, taip ir 
išsiliejusi po visą mano kūną, nenusakoma pirmoji alyva 
iš karštojo patiekalo. Man atrodo, kad ir mirties patale, 
kai mano gyvybė ims blėsti, aš vis dar prisiminsiu jų skonį! 
Kiti patiekalai ir visas vakaras paskendo miglose; gal viskas 
man aptemo nuo burgundiškojo vyno, o gal greičiau, 
persivalgius po badavimo. 

Tik aiškiai žinau, kad kitą rytą man buvo gėda, aš 
puoliau į neviltį, prisiminęs, kad apmoviau sąžiningą vargšą 
durininką; to dar negana, sudeginau visus tiltus ir pražu- 
džiau paskutinį savo prieglobstį, mansardą. Durininkas 
laukia pinigų, o aš neturiu iš ko grąžinti skolos, namuose 
kils skandalas, ir kaltininkas turės išsikraustyti. „Kas tau 
davė teisę abejoti mano sąžine?"“ — vakar prieš pietus aš 

pardaviau stogą virš galvos, savo ateitį ir savigarbą, kad 
tik galėčiau pavalgyti Kliunio kavinėje! 

Man šitaip verkšlenant, laiškanešys atnešė garsųjį 
registruotą laišką, ir jame buvo išsigelbėjimas iš visų bėdų. 
Išsiųstas iš San Francisko, kur Pinkertonas gyveno iki kaklo 
pasinėręs į begales įvairiausių reikalų. Laiške Pinkertonas 
pakartotinai siūlė pinigus, o kadangi jo padėtis dabar buvo 
kur kas geresnė, galėjo duoti dviejų šimtų frankų sumą 
per mėnesį; jei kartais aš dabar priremtas prie sienos, tai 
jis pradžiai įdedąs keturiasdešimties dolerių čekį. Yra šimtai 
rimtų priežasčių, kodėl žmogus šioje savarankiškoje 
epochoje turi vengti priklausyti nuo kito; tačiau daugybė 
svarbiausių argumentų atpuola, kai padėtis be išeities, kaip 
tada man: taigi vos atsidarė bankai, čekis buvo iškeistas. 

Buvo gruodžio pradžia, kai šitaip parsidaviau vergijon, 
ir pusę metų aš vilkau vis ilgėjančias dėkingumo ir 
nesmagumo grandines. Dar pasiskolinęs aš pranokau save 
ir užtemdžiau Maskegono Genijų, padaręs Salonui' ne- 
didelę, bet labai patriotišką skulptūrą „Vėliavnešys"; ji buvo 
ten priimta, prastovėjo tam tikrą dienų skaičių visai 
niekieno nepastebėta ir grįžo pas mane tokia pat patrio- 
tiška, kaip ir pirma. Aš dėjau visą širdį (kaip pasakytų 
Pinkertonas), puošdamas laikrodžius ir žvakides; bet gyvatė 
žvakidžių liejikas vis ko nors prie jų prikibdavo. Net kai 
Dižonas, begaliniai gero būdo ir begaliniai niekinąs tokį 
atsitiktinį darbą, sutiko parduoti jas, sumaišęs su savo 
darbais, užsakovams vis vien nepatiko manosios, ir jie jas 
atmetė. Jos grįžo pas mane, ištikimos kaip ir Vėliavnešys, 
kuris, stovėdamas viso bataliono mažesnių stabų priekyje, 
lindo į akis ankštoje mano draugo studijoje. Mudu su 
Dižonu susėsdavom ir valandomis pražiūrėdavom į šią 


"Salonas — kasmetinė Paryžiaus dailės paroda. 

figūrų draugiją. Ir kokių tik čia nebuvo, — ir griežto, ir 
žaismingo, ir klasikinio, ir Liudviko XV stiliaus! Čia buvo 
ir Žana d'Ark su kareiviška kirasa, ir Leda su gulbe; o, 
teatleidžia man, neišmanėliui, Dievas, juokingų čia irgi 
buvo. Kaip sakiau, sėdėdavom, žiūrėdavom, kritikuodavom, 
ir taip pasukdavom, ir anaip, ir prisikišę ištyrinėdavom, — 
jos atrodė kaip tikros statulėlės, o niekas ir dovanai 
nenorėjo jų imti. 

Tuštybė miršta sunkiai, o ypatingai atkakliais atvejais 
pergyvena net žmogų. Bet maždaug po pusmečio, kai jau 
turėjau apie du šimtus frankų skolos Pinkertonui ir per 
pusę tiek skolų visame Paryžiuje, vieną rytą nusibaigė mano 
tuštybė. Giliau bristi į skolas nebedrįsau, dėl savo skulptūrų 
nebeturėjau jokių vilčių ir galiausiai prisipažinau, kad esu 
pribaigtas. 

Atsisėdęs su naktiniais marškiniais prie lango, žvilg- 
telėjau į medžių viršūnes bulvaro gale, iš kur pasigirdo 
taip malonūs mano ausiai gatvės eismo garsai, ir parašiau 
atsisveikinimą Paryžiui, menui, ankstesniam gyvenimui ir 
tokiam sau, koks buvau ligi tel. „Pasiduodu, — rašiau. — 
Kai vėl atsiųsi pinigų, važiuosiu tiesiog į Vakarus, kur tu 
su manim galėsi daryti, ką tinkamas." 

Tenka pripažinti, kad Pinkertonas tam tikra prasme nuo 
pat pradžių spyrė mane atvažiuoti, rašė, koks jis vienišas 
tarp naujų pažįstamų, „kurių nė vieno nerasi tokios 
kultūros, kaip tu"; kalbėjo apie mūsų draugystę tokiais 
gražiais žodžiais, jog man net nesmagu pasidarydavo, kad 
negalėsiu tuo pačiu atsakyti, skundėsi, kaip jam sunku be 
pagalbininko, ir čia pat imdavo girti mano pasiryžimą ir 
įkalbinėti, kad likčiau Paryžiuje. „Tik prisimink, Laudo- 
nai, — rašė jis, — jei kada tau atsibos visa tai, Čia yra 
aibės darbo, ir tu padėsi atskleisti šios tolimos, dar 
nepaliestos valstijos lobius. Aš, žinoma, jau nekalbu apie 

tai, koks man būtų džiaugsmas, jei mes dirbtumėm ranka 
rankon." Dabar viską apgalvodamas, aš negaliu atsistebėti, 
kad taip ilgai spyriojausi šiam šauksmui ir vis toliau leidau 
pinigus taip, kaip jam tikrai nebūtų patikę. Galų gale 
atsitokėjęs, kokioje esu padėtyje, galutinai prasiblaiviau 
ir nutariau ne tik paklausyti jo patarimo dėl ateities, bet ir 
atlyginti nuostolius, padarytus dėl manęs praeityje. Patekęs 
į šiuos keblumus, prisiminiau, jog dar turiu kai kurių 
galimybių, ir nusprendžiau, nepaisydamas jokių paže- 
minimų, aplankyti Laudonus jų istoriniame mieste. 

Iškūriau naktį, nors nelabai oriai, bet be jokių kliūčių. 
Kadangi neturėjau nė poros batų, vertų pasiimti, tai palikau 
visą savo mantą be jokio gailesčio. Dižonas paveldėjo Žaną 
d'Ark, Vėliavnešį ir muškietininkus. Jis buvo kartu su 
manim, kai nusipirkau lagaminą ir keletą kelionei rei- 
kalingų daiktų. Prie lagaminų parduotuvės aš ir atsisvei- 
kinau su juo, nes norėjau praleisti paskutines valandas 
vienas. Likęs vienas aš pietavau (žymiai prabangiau, negu 
leido kišenė), vienas nusipirkau bilietą Seint Lezaro stotyje 
ir vienui vienutėlis, nors vagonas buvo prisikimšęs žmonių, 
žiūrėjau į atsispindintį mėnulį Senoje, į Ruano bokštus ir į 
laivus Diepo uoste. Kai rytmečio žara pažadino mane iš 
neramaus miego ant denio, džiaugsmingai pažvelgiau į 
aušrą; aš su džiaugsmu žiūrėjau į žalius Anglijos krantus, 
kylančius iš rausvo rūko, su pasi-tenkinimu kvėpiau sūrų 
orą į plaučius, bet staiga mane vėl nusmelkė mintis, kad 
aš jau nebe dailininkas, kad aš jau kitas, kad palieku tai, 
kas man buvo svarbiausia, ir grįžtu prie to, ką niekinau, 
kad esu skolų ir dėkingumo vergas, visų pripažintas 
nevykėlis. 

Nenuostabu, kad po tokių minčių apie savo gėdą ir 
nelaimes man palengvėjo, kai prisiminiau, jog Pinkertonas 
laukia manęs su neblėstančiu prisirišimu ir nepelnytai mane 

vertindamas, todėl nusprendžiau, kad jis gali tikėtis, kad 
jo vilčių nesutrypsiu. Mane sukrėtė mintis, kad tarp mūsų 
tokia nelygybė. Būčiau buvęs baslys, jei būčiau nesi- 
gėdindamas galėjęs galvoti apie mūsų draugystę — aš 
beveik nieko nedaviau, o gavau tiek daug. Man reikėjo 
Londone išbūti visą dieną, tad nusprendžiau nors žodžiais 
atitaisyti padėtį. Atsisėdęs baro kampe ir imdamas lapą 
po lapo popieriaus, išliejau visą savo dėkingumą, gailestį 
dėl praeities ir pasiryžimą ateičiai. Rašiau, kad iki šiol 
gyvenau kaip tikras egoistas. Egoistiškai elgiausi su tėvu 
ir draugu, naudojausi jo pagalba, bet atsisakydavau suteikti 
jiems apgailėtino malonumo pabūti kartu — juk nieko 
daugiau jie ir neprašė. 

Literatūra stebuklingai paguodžia! Kai parašiau ir iš- 
siunčiau laišką, savo dorybių suvokimas įkaitino man kraują 
kaip geras vynas. 


83 


Šeštas skyrius 
AŠ VYKSTU Į VAKARUS 


Kitą rytą pasiekiau dėdės duris, kai visa šeima sėdo 
pusryčių. Prabėgo daugiau kaip treji metai — ir beveik be 
jokių pasikeitimų šiame nepajudinamame namų ūkyje — 
nuo to laiko, kai aš, jaunas studentas, čia buvau atvažiavęs 
ir nežinojau, nuo kurio galo valgyti man nematytus 
skanėstus — rūkytą menkę, rūkytą lašišą, avienos kumpį — 
ir tuščiai sukau galvą, spėliodamas, kas yra ant arbatinuko 
po pasipūtusia lėle. Jei čia ir buvo koks pasikeitimas, tai 
tik tas, kad aš išaugau šeimos akyse. Prideramai paminėjus 
tėvo mirtį — kaip tikri škotai, visi iškilmingai patempė 
apatines lūpas, o moterys palingavo galvas, — tuoj buvo 
pradėta linksmesnė kalba (padėk man Dieve!) apie mano 
laimėjimus. Jie buvo labai patenkinti, išgirdę apie mane 
tokias geras naujienas — dabar aš esąs didelis žmogus. O 
kur stovinti ta gražioji skulptūra, kažkoks Genijus? „Čia 
neatsivežei? Ne? Iš tikrųjų?" — klausinėjo manęs linksmos 
pusseserės, purtydamos garbanas, tarytum aš tą skulptūrą 
būčiau atsivežęs ir dabar slėpęs prie savęs kaip dovaną 
gimimo dienai. Ši šeima, nepratusi prie tropiškų vakarų 
tauškesio, buvo visiškai patenkinta laikraščiu „Sandi 
Herald" ir nelaimingais Pinkertono sapaliojimais. Neno- 
rėjau išgalvoti problemų, kurios būtų galėjusios labiau 
mane prislėgti; prisimenu, kad per visus pusryčius jaučiausi 
kaip iškarštas mokinukas. 

Pagaliau, kai pusryčiai ir šeimos maldos baigėsi, aš 
paprašiau, ar dėdė Edemas nemalonėtų pasikalbėti sų 
manim apie reikalus. Išgirdus šį grėsmingą posakį, vargšo 
dėdės veidas ištįso, ir kai seneliui (jis neprigirdėjo) dar 
kartą buvo pakartotas šis pasiūlymas ir jis pareiškė norą 

dalyvauti mūsų pokalbyje, man rodos, nuliūdęs dėdė net 
susinervino. Žinoma, jis šito neparodė, tik širdingai 
išsiviepė, ir mes visi trys iškilmingai nuėjom į greta esančią 
biblioteką — niūrų teatrą tokiam liūdnam pokalbiui. Senelis 
prisikimšo molinę pypkę ir jaudindamasis rūkė kampe prie 
nepakurto židinio; už jo, nors rytas apsiniaukęs ir vėsus, 
buvo pravertas langas ir pusiau nuleista užuolaida. Net 
negaliu aprašyti, kaip senelis čia netiko, — jis atrodė tarsi 
būtų išmestas po laivo sudužimo. Dėdė Edemas atsisėdo 
prie darbo stalo, viduryje. Vertingų knygų eilės žvelgė į 
kankinio vietą, ir aš girdėjau, kaip sode čirškia žvirbliai, o 
smarkioji mano pusseserė barbina pianiną viršuje, svetai- 
nėje, ir spigiai traukia dainelę. 

Tokioje aplinkoje kaip mokėdamas trumpiau, kiek 
pasipūtęs lyg vaikas ir įsmeigęs akis į grindis, apsakiau 
giminaičiams, kokia mano finansinė padėtis, kiek skolingas 
Pinkertonui, kaip neįmanoma pragyventi iš skulptūros, 
kokia karjera man siūloma Valstijose, taigi, prieš dar labiau 
įsiskolindamas svetimiems, nutariau viską išdėstyti savo 
artimiesiems. 

— Labai gaila, kad tu pirmiausia nesikreipei į mane, — 
tarė dėdė Edemas. — Drįstu sakyti, kad taip būtų buvę 
daug gražiau. 


— Ir man taip atrodo, dėde Edemai, — atsakiau. — 
Bet atminkite, aš nežinojau, kaip jūs pasižiūrėsite į mano 
prašymą. 


— Manau, kad niekad nebūčiau nusigręžęs nuo savo 
giminės — juk mūsų gyslose teka vienas kraujas, — pasakė 
jis, pabrėždamas žodžius; neramiai mano ausiai pasigirdo, 
kad juose daugiau pykčio, negu nuoširdumo. — Niekad 
nepamiršiu, kad esi mano sesers sūnus. Tai laikau savo 
šventa pareiga. Aš imuosi atsakomybės už padėtį, kurioje 
atsidūrei, kaipgi kitaip. 

Nežinojau, ką man daryti, ir tik sumurmėjau „Ačiū“. 

— Taip, — varė jis toliau, — sakytum pranašo ranka 
tave čia atsiuntė kaip tik geru laiku. Senojoj firmoj, kur aš 
tarnavau, yra laisva vieta; ji dabar vadinasi „Italų urmi- 
ninkai", — tęsė jis, lyg sakydamas juoką. — Žinok, kad 
tau pasisekė, — kai aš tarnavau, jie buvo tik bakalėjininkai. 
Aš tave ten įtaisysiu rytoj. 

— Lukterėkit, dėde Edemai, — pertraukiau jį. — Aš 
visai ne to prašau. Prašau jūsų sumokėti Pinkertonui, nes 
jis neturtingas. Prašau ištraukti mane iš skolos, o ne tvarkyti 
mano gyvenimą ar nors jo dalį. 

— Jei būčiau šiurkštus, galėčiau priminti, kad elgeta 
turi imti tai, kas jam duodama, — pasakė dėdė. — O savo 
gyvenimą tu jau mėginai susitvarkyti savarankiškai ir pats 
matai, kas iš to išėjo. Dabar turi nusileisti, kad tau 
vadovautų vyresnieji, ir (kad ir ką galvotum) protingesni 
už tave. O visų šitų tavo draugo (tarp kitko, aš nieko apie 
jį nežinau) projektų ir kalbų apie perspektyvas Vakaruose 
aš nenoriu ir klausytis. Neturiu nė mažiausio supratimo, 
kaip tu bastysies po visą Ameriką, gaudydamas lauke vėjus. 
Toje vietoje, kurią, laimė, aš galiu tau pasiūlyti ir kurios 
griebtųsi ne vienas gerai išauklėtas jaunuolis, tu pradžiai 
gausi aštuoniolika šilingų per savaitę. 

— Aštuoniolika šilingų per savaitę! — neištvėriau. — 
Juk mano vargšas draugas man dykai daugiau davė. 

— Ir jei neklystu, tam pačiam draugui tu stengiesi 
atsimokėti, — tarsi labai svarų argumentą pasakė dėdė. 


— Edemai, — prabilo senelis. 

— Man labai nemalonu, kad jums tenka dalyvauti 
tokiuose reikaluose, — prabilo dėdė Edemas, nuolankiai 
atsigręždamas į mūrininką, — bet turiu priminti, kad jūs 
čia savo noru. 

— Edemai! — suriko senelis. 

— Gerai, pone, klausau, — pasakė dėdė. 

Senelis tylėdamas porą kartų užsitraukė pypkę ir pasakė: 
— Į tave graudu žiūrėti, Edemai. 

Dėdė pasišiaušė nuo tokio įžeidimo. 


— Gaila, kad jūs taip manote, — tarė jis, — ir dar 
labiau gaila, kad tai sakote prie tokių žmonių. 
— Ir man taip regis, — atrėžė senasis Laudonas, — 


bet keisčiausia, man į tai nusispjaut. Klausyk, vaike, — jis 
atsisuko į mane. — Ar aš tau senelis, ar ne? Neimk į gal- 
vą, ką Edemas kalba. Aš pasirūpinsiu, kad čia tavęs ne- 
skriaustų. Aš turtingas. 

— Tėve, — pasakė dėdė Edemas. — Norėčiau jums 
vienam porą žodžių pasakyti. 

Atsistojau eiti. 

— Sėdėk, kur sėdėjęs! — užriko senelis kone įnir- 
šęs. — Jei Edemas nori ką pasakyti, tegu sako. Pinigai 
čia mano, ir, velniai griebtų, manęs čia turi visi klausyti. 

Po tokio niekingo padrąsinimo dėdė, atrodo, daugiau 
nebeturėjo ką sakyti; du kartus paragintas „išsakyti, kas 
jam susikaupė“, jis du kartus niūriai nutylėjo, ir, tiesą 
sakant, tuo metu man jau pasidarė jo gaila. 

— Klausyk, Džeinės sūnau! — vėl prabilo senelis. — Aš 
tau praskinsiu kelią. Tavo motina buvo mano mylimiausia 
duktė. Su Edemu niekad nesusišnekėdavau. Ir tu pats man 
patinki; tu sveikai galvoji ir iš prigimties turi nuovoką apie 
statybininko darbą, buvai Prancūzijoje, o aš girdėjau, kad 
ten geri tinkuotojai. Luboms tinkas — nuostabus dalykas. 
Turbūt visoje Škotijoje nėra tokio statybininko, sunaudojusio 
tiek tinko, kiek aš. Jis labai tinka papuošimui. Taigi, kaip 
sakiau, jei imsies šito amato, su tuo kapitalu, kurį tau žadu 
duoti, gali užgyventi tiek turto, kaip aš. Žinok, kad po mano 
mirties tu būtum gavęs savo dalį. Kadangi tau dabar prireikė, 
tai gausi mažėliau, kaip dera. 

Dėdė Edemas atsikrenkštė. 

— Tai labai gražu, tėve, — pasakė jis, — ir esu 
įsitikinęs, jog ir Laudonas taip mano. Labai gražu, ir kaip 
jūs sakėte, taip ir dera. Bet jeigu jūs neprieštarausite, gal 
būtų geriau tai juodu ant balto užrašyti. 

Jų širdy rusenąs priešiškumas nuo šitų ne laiku pasakytų 
žodžių vos neįsiliepsnojo. Mūrininkas atsigręžė į savo 
atžalą, ir, kaip Dievą myliu, jo apatinė lūpa atsikišo it 
beždžionės. Mirtinoje tyloje jis įsispitrino į sūnų, paskui 
tarė: „Pašauk Gregą!" 

Buvo akivaizdu, kaip paveikė šie žodžiai. Dėdė pra- 
lemeno: 

— Jis bus išėjęs į kontorą. 

— Pašauk Gregą! — pakartojo senelis. 

— Sakau jums, kad bus išėjęs į kontorą, — nenusileido 
Edemas. 

— O aš tau sakau, kad jis rūko, — kaip kirviu nukirto 
senis. 

— Na ir labai gerai! — suriko dėdė ir guviai pašoko 
ant kojų, tarsi nudiegtas naujos minties. — Tai aš pats jį 
pašauksiu, 

— Nieko tu nepašauksi! — užriko senelis. — Sėdėsi 
kaip sėdėjęs. 

— Tai kaip, po velnių, man jį pašaukti? — neištvėrė 
dėdė ne be priežasties įniršęs. 

Senelis, nebeturėdamas, ką atsakyti, su pašaipa pažiūrėjo 
į sūnų kaip supykęs mokinukas ir patraukė skambutį. 

— Paimk sodo raktą, — pasakė dėdė Edemas tarnui, — 
ir jei ten rasi notarą poną Gregą (jis paprastai sėdi po 
raudonąja gudobele), perduok jam sveikinimus nuo senojo 
pono Laudono ir pasakyk, gal malonėtų čia užeiti valandėlei. 

„Notaras Gregas!" Man iškart paaiškėjo, ko iki šiol 
neišnešė galva; kodėl taip reikšmingai kalba senelis ir ko 


88 


taip išsigandęs dėdė Edemas; matyt, mūrininko testamentas 
atsidūrė ant svarstyklių. 

— Klausykite, seneli, — pasakiau, — man nieko 
panašaus nereikia. Aš tik norėjau, kad man paskolintumėt, 
tarkime, du šimtus svarų. Aš pats savimi pasirūpinsiu; 
Amerikoje prasimušiu, ten manęs laukia geri draugai... 

Senelis mane nutildė ranka. 

— Čia aš kalbu, — kirste nukirto jis, ir mes visi trys 
tylėdami laukėme ateinant notaro. Pagaliau kambarinė 
įvedė jį — liesą, su akiniais, bet malonios išvaizdos žmogų. 

— Gregai, — sušuko senelis, — aš tik noriu vieno 
dalyko paklausti. Kokią Edemas turi teisę į mano tes- 
tamentą? 

— Aš galbūt nelabai suprantu klausimą, — pastatė 
akis notaras. 

— Kokią Edemas turi teisę į mano testamentą? — 
pakartojo senis, kumščiu daužydamas per kėdės atramą. — 
Ar mano pinigai yra mano, ar Edemo? Ar Edemas turi teisę 
kištis? 

— A, aišku, — pasakė ponas Gregas. — Žinoma, ne. 
Per vedybas abiem jūsų vaikams buvo išmokėta tam tikra 
suma, ir jie gavo ją visai teisėtai. Jūs to fakto, tikriausiai, 
nepamiršote, pone Laudonai? 

— Vadinasi, jei aš noriu, — užbaigė senelis, pabrėž- 
damas kiekvieną žodį, — po mirties galiu palikti visus 
savo pinigus kad ir Didžiajam Meganui, — jis, matyt, 
galvoje turėjo Didįjį Mogalą. 

— Be abejonės, — atsakė Gregas šyptelėdamas. 

— Ar girdi, Edemai? — paklausė senelis. 

— Leiskite pasakyti, jog galėjau to ir negirdėti, — 
atsakė dėdė. 

— Labai gerai, — tarė senelis. — Judu su Džeinės sūnum 
galit eiti pasivaikščiot. Aš su Gregu turiu pasišnekėti. 


89 


Atsidūręs vestibiulyje vienas su dėde Edemu, labai 
nesmagus atsigręžiau į jį: 

— Dėde Edemai, jūs pats suprantate, man nėra ko ir 
sakyti, kad man visa tai nemalonu. 

— Taip, labai gaila, kad tu pamatei senelį tokioj nepa- 
lankioj šviesoj, — atsakė šis keistas žmogus. — Bet nesidėk 
savybių, ir nė kiek nesibaiminu, jis tikrai tau bus geras. 

Likti tokiam ramiam, kaip jis, man neužteko jėgų. 
Neištvėriau daugiau šituose namuose ir net negalėjau 
pažadėti, kad dar čion kada sugrįšiu, todėl susitariau, kad 
užeisiu po valandos į kontorą pas notarą, o jį, kai išeis iš 
bibliotekos, dėdė Edemas perspės ir pasakys apie mūsų 
susitarimą. Manau, kad painesnės padėties ir norėdamas 
nesugalvosi. Iš šalies galėjo atrodyti, kad aš paguldytas 
ant menčių, o nepažeidžiamasis Edemas yra dosnus 
nugalėtojas, iš taurumo nesinaudojantis savo pirmenybe. 

Buvo aišku kaip dieną, kad būsiu apdovanotas, o apie 
tai, kokiu mastu ir kokiomis sąlygomis, galėjau visą valandą 
svarstyti vaikščiodamas per vėją vienas naujojo miesto 
prospektais, pasitardamas su Jurgio IV ir Viljamo Pito 
skulptūromis gatvių sankryžose, užsimiršdamas prie gaidų 
krautuvės vitrinų, atnaujindamas pažintį su Edinburgo rytų 
vėju. Po valandos aš nužingsniavau į pono Grego kontorą, 
kur po trumpos atitinkamos įžangos man buvo įteiktas 
dviejų tūkstančių svarų sterlingų čekis ir ryšulėlis knygų 
apie architektūrą. 

— Ponas Laudonas liepė man pasakyti, — tęsė notaras, 
žvilgtelėjęs į popierėlį, — kad nors šios knygos ir labai nau- 
dingos praktiniam statybininko darbui, saugokitės, kad jos 
neužgožtų jūsų savitumo. Kartu jis pataria „nebūti pririš- 
tam" — čia jo žodžiai — prie teorijos, ir kad Portlendo cemen- 
tas, sumaišytas su tam tikru kiekiu smėlio, labai patvarus. 

Nusišypsojau ir pasakiau, kad tikriausiai labai pa- 
tvarus. 

— Man teko gyventi mano kliento statytame puikiame 
name, ir tada man į galvą įlindo mintis, kad namas per 
daug patvarus. 

— Tokiu atveju, pone, — pasakiau, — jums palengvės, 
jei pasakysiu, kad neturiu jokių ketinimų būti statybininku. 

Tai išgirdęs, jis nuoširdžiai nusijuokė. Kai tarp mūsų 
ledai buvo pralaužti, aš galėjau pasitarti su juo, kaip man 
toliau elgtis. Jis primygtinai įrodinėjo, kad aš turiu dar 
grįžti į tuos namus, — bent pavalgyti priešpiečių ir kartą 
išeiti pasivaikščioti su Laudonu. 

— Vakare, jei norite, galiu jus išvaduoti pakviesdamas 
viengungiškų pietų pas save, — pasakė jis. — Bet prieš- 
piečių ir pasivaikščiojimo neišvengsite. Jis jau senas ir, 
man rodos, tikrai jus myli, tad, žinoma, jam bus sunku, jei 
pajus, kad nenorite pabūti su juo. O dėl pono Edemo, 
man rodos, jūs be reikalo taip jaudinatės... Ką jūs, pone 
Dodai, manote daryti su tais pinigais? 

O, čia iš tiesų rimtas klausimas. Turėdamas du tūkstančius 
svarų sterlingų — penkis tūkstančius frankų! — galėčiau 
grįžti į Paryžių studijuoti dailės ir gyventi kaip princas ar 
milijonierius taupiame Lotynų kvartale. Rodos, turėjau dar 
tiek sąžinės, jog širdies kampely džiaugiausi išsiuntęs iš 
Londono laišką, bet labai gerai prisimenu, jog visos kitos 
piktosios mano jėgos karčiai gailėjosi šito veiksmo. Tačiau 
vienu klausimu mano daugialypė vyriška prigimtis buvo 
vieninga; jei jau laiškas išsiųstas, nieko nebepakeisi, reikia 
važiuoti. Todėl perskyriau pinigus į dvi nelygias dalis: pirmai 
daliai ponas Gregas man įrašė čekį Dižono vardu, kad tas 
sumokėtų visas mano skolas Paryžiuje, o antrajai daliai, 
kadangi kelionės išlaidoms dar turėjau grynais, davė čekį į 
San Francisko banką. 

Visą kitą laiką Edinburge (nepasakosiu apie labai 
malonius pietus su notaru, nei apie klaikius priešpiečius su 
giminėmis) praleidau, vaikštinėdamas su mūrininkų; jis šį 
kartą vedėsi mane ne į priemiestį, pastatytą senomis jo 
rankomis, bet, paskatintas labai gražaus ir tikro impulso, 
nusivedė į patvaresnį prieglobstį, jo išrinktą visai gimi- 
nei, — į kapines. Kažkokiu keistu sutapimu jos buvo 
kalėjimo pylimo ribose, ant uolos krašto, žalios nuo dirvono 
ir vijoklių, pilnos senų antkapių. Rytų vėjas (maniau, kad 
jis per žvarbus seneliui) lingavo medžių šakas, ir, šviečiant 
blausiai Škotijos saulei, šokinėjo jų šešėliai. 

— Norėjau, kad tu pamatytum tą vietą, — pasakė 
jis. — Štai ten akmuo. Jufimija Ros — tai mano pati, o 
tavo senelė; tegu tave galas, sumaišiau, ji buvo mano 
pirmoji žmona ir su ja neturėjau vaikų; tavo senelė — tai 
mano antroji žmona Meri, gimė tūkstantis aštuoni šimtai 
devynioliktaisiais, mirė penkiasdešimtaisiais. Kai pagalvoju, 
gera buvo moteris, paprasta, neaikštinga. Aleksandras 
Laudonas, gimė tūkstantis septyni šimtai devyniasdešimt 
antraisiais, mirė — toliau nieko nėra — tai man. Aš 
Aleksandras vardu. Kai buvau dar vaikas, mane vadino 
Ekiu. Ei Eki, Eki, tu jau visai sukriošęs! 

Dar vienas ir daug liūdnesnis mano apsilankymas 
kapinėse buvo jau kitur, Maskegono mieste, kurio naujojo 
kapitelio kupolas, paskendęs žalumynuose, iš karto traukė 
akį. Jau buvo pavakarys, kai aš atvažiavau, ir lijo. 

Einant plačiomis gatvėmis, kurių nė pavadinimų nežino- 
jau, pro mane dviem, trim ar net keturiom eilėmis žvangėjo 
arklių tramvajai, virš galvos buvo šimtai susiraizgiusių 
telegrafo ir telefono vielų, o iš abiejų pusių aukšti, nors ir 
ryškiai nudažyti, tačiau niūrūs namai; prisiminiau Rasino 
gatvę, vežikų smuklę, ir mano akys paplūdo ašaromis. Šis 
monotoniškas Babelis nuo mano išvažiavimo taip staiga 

išaugo, ar greičiau išsipūtė, kad aš nuolat turėjau klausinėti 
kelio; net kapinės buvo naujutėlaitės. Tačiau mirtis nesnaudė: 
antkapių čia jau buvo daugybė. Lyjant skyniausi kelią tarp 
prabangių neskoningų milijonierių rūsių, pro juodus 
paprastus vengrų darbininkų kryžius, kol atsitiktinai, ar, 
vedamas instinkto, priėjau tėvo kapą. Akmuo buvo pastatytas 
(aš jau žinojau) „nuo ištikimų draugų". 

Iš pirmo žvilgsnio galėjai nustatyti, koks jų skonis 
paminklams. Jų literatūrinį skonį nuspėjau, todėl nė nėjau 
arčiau skaityti užrašo. Bet pavardė priešais mane buvo 
užrašyta didelėmis raidėmis — Džeimsas K.Dodas. „Koks 
keistas daiktas pavardė, — pagalvojau, — ji prilimpa prie 
žmogaus, nuolatos rodo žmogų ne tokį, koks jis yra, ir 
paskui jį pergyvena!" Ir man pasidarė graudu ir juokinga, 
kad aš niekad nežinojau ir turbūt nesužinosiu, ką reiškia 
raidė K. Kingas, Kilteris, Kėjus, Kaizeris — man į galvą 
lindo visokie vardai, o galų gale prisiminęs Cezarį ir 
juokingai iškreipęs Kezariu, vos garsiai nenusikvatojau. 
Šitoks vaikiškas aš daugiau niekada nebuvau galbūt todėl, 
kad dar niekada nebuvau taip sukrėstas, nors tada atrodė, 
jog visi mano jausmai apmirę. Po šitokios nervų išdaigos 
mane ėmė graužti sąžinė, ir aš išskubėjau iš kapinių. 

Tokia pat niūri nuotaika kaip per laidotuves mane slėgė 
ir vėliau, kai Maskegone kelias dienas lankiau tėvo 
pažįstamus. Iš pagarbos tėvui aš čia užsilaikiau, nors galėjau 
ir išvengti viso to skausmo — juk prisiminimai apie jį jau 
buvo visai išblėsę. Vien dėl jo mane maloniai priimdavo, o 
vien dėl manęs su nemažom pastangom pažįstamieji 
stengdavosi palaikyti kalbą apie velionio dorybes. Seni jo 
draugai prie manęs kalbėjo apie jo talenią verslui ar jo 
dosnumą visuomenės labui, o kai tik išeidavau pro duris, 
jie daugiau jo nebeprisimindavo. Tėvas mane mylėjo, o aš 
jį palikau gyventi vienišą tarp svetimų ir dabar sugrįžęs 

radau jį mirusį, palaidotą ir užmirštą. Nors ir krimtausi, jam 
padėti nebegalėjau, tad bent ryžausi atlikti kitą gerą darbą. 
Dar viena vargšė širdis mylėjo mane — tai Pinkertonas. Aš 
neturiu du kartus padaryti tos pačios klaidos. 

Šitaip užtrukau savaitę, nieko apie tai nepranešęs 
draugui. Kai Kaunsil Blafse persėdau į kitą traukinį, va- 
gono gale pamačiau žmogų su telegrama rankoje, klau- 
sinėjamtį, ar nevažiuoja čia žmogus „pavarde Londonas 
Dodas". Pagalvojęs, kad mano pavardė beveik tokia, 
pareikalavau telegramos. Ji buvo nuo Pinkertono: „Kada 
atvyksti? Nepaprastai svarbu". Nusiunčiau jam telegramą, 
pranešdamas atvykimo dieną ir valandą, ir Ogdene manęs 
jau laukė dar viena telegrama. „Puiku. Man neišsakomai 
palengvėjo. Sutiksiu Sakramente". Paryžiuje buvau jam 
sugalvojęs pravardę, apmaudo valandėlėmis vadindavau 
jį „Patrakėliu“, ir dabar šis vardas pynėsi man ant liežuvio. 
Ko dabar iš jo tikėtis? Kokį naują patiekalą maloningoji 
pabaisa užmaišė savo Frankenšteinui? Į kokią naują 
kebeknę aš pateksiu Ramiojo vandenyno pakrantėje? 
Mano pasitikėjimas šiuo žmogum buvo begalinis, o 
nepasitikėjimas absoliutus. Žinojau, kad jis nieko nedarys 
iš blogos valios, ir buvau įsitikinęs, jog niekada nepasielgs 
teisingai. 

Galbūt nuo tokio neaiškaus nujautimo man dar niū- 
resnės rodėsi ir taip niūrios vietovės, važiuojant per 
Vajomingą, Jutą, Nevadą“, jos tarsi stūmė mane atgal į 
mano antrąją gimtinę — Lotynų kvartalą. Tačiau kai 
pervažiavau Siera kalnyną ir traukinys, taip ilgai puškėjęs 
ir dunksėjęs, pasileido žemyn į slėnį, kai išvydau šią 
neaprėpiamą klestinčią šalį, nusitiesusią nuo miškingų plotų 
link jūros, mėlynus kalnus ir beribius nokstančių kukurūzų 

laukus, augalotus žydinčius vaiskiame ore medžius, 
apspitusius traukinį kaimiečius berniukus su figomis ir 
persikais, konduktorius, tamsiaodžius palydovus, aiškiai 
sužavėtus tokio vietovės pasikeitimo, aš pats tarsi sparnus 
įgijau: rūpestis nukrito man nuo pečių, ir kai Sakramente 
minioje pamačiau Pinkertoną, daugiau nieko nebenorėjau, 
tik šaukiau ir mojavau jam, o pripuolęs sugriebiau už rankos 
kaip savo brangiausią draugą — toks jis ir buvo. 

— O Laudonai! — sušuko jis. — Kad žinotum, kaip aš 
tavęs pasiilgau! Atvažiavai čia pačiu laiku. Jau visi apie 
tave žino ir laukia. Aš tave išreklamavau, ir ryt vakare 
gausi skaityti paskaitą „Paryžiaus studento gyvenimas ir 
pramogos". Tūkstantis du šimtai bilietų parduoti visi aliai 
vieno. O, koks tu sublogęs! Štai, nugerk bent gurkšnį. 

Ir jis ištraukė butelį su etikete: „Pinkertono Auksinis 
trylikos žvaigždučių konjakas su licencija". 

— Viešpatie pasigailėk! — dusdamas ir mirksėdamas 
ištariau, nurijęs pirmą gurkšnį šito deginančio skysčio. — 
Ką reiškia „su licencija" ? 

— Laudonai, turėtum žinoti! — sušuko Pinkertonas. — 
Tai grynai angliškas posakis, jį gali pamatyti prie kiekvienos 
alinės. 

— Jei neklystu, tai reiškia visai ką kita, ir taikoma 
alinei, o ne joje parduodamiems gėrimams. 

— Gali būti, — atsakė Džimas, nė nemirktelėjęs. — 
Šiaip ar taip, tai daro įspūdį, ir sakau, sere, ji išgarsino 
šitą spiritą — dabar jį jau dėžėmis perka. Tarp kitko, tu 
tikriausiai neprieštarausi, kad aš, reklamuodamas paskaitą, 
po visą San Franciską išplatinau tavo portretą, padidintą 
iš tos vizitinės kortelės „H.Laudonas Dodas, Paryžiaus 
amerikietis skulptorius". Štai per rankas platinamas pa- 
vyzdys; afišos tokios pačios, tik šriftas keturiolika kartų 
didesnis, atspausdintas mėlyna ir raudona spalva. 

Pažvelgiau į reklamą, ir man akys aptemo. Kam dar 
šnekėti? Vis vien neišaiškinsi Pinkertonui, koks klaikus 
pasakymas „Paryžiaus amerikietis". Nieko nelaukdamas, 
jis nurodė, jog tai „gana vykęs posakis, visapusiškai 
nusakantis esmę; norėčiau, kad ir paskaita būtų tokio 
pobūdžio". 

Net atvažiavus į San Franciską, kai aš, priblokštas savo 
atvaizdo, išklijuoto gatvėse, pratrūkau plūstis, jis niekaip 
negalėjo suprasti, ko taip pykstu. 

— Kad būčiau žinojęs, jog tau nepatinka raudonos 
raidės! — tiek jis tesuprato. — Tavo teisybė, aiškios juodos 
raidės būtų buvę geriau ir labiau kristų į akis. Aš jaudinausi 
tik dėl vieno dalyko — dėl portreto; prisipažįstu, man 
atrodė, kad jis geras. Ir iš tiesų nuoširdžiai gailiuosi, 
brangus drauge. Dabar suprantu, kad tu turėjai teisę ne 
šito tikėtis. Bet juk aš gero norėjau, Laudonai, ir visa spauda 
sužavėta. 

Tą akimirką, nepaisydamas jokio mandagumo, išdrožiau, 
kas visų svarbiausia. 

— Pinkertonai, — surikau, — iš visų tavo beprotysčių 
šita paskaita — pati didžiausia! Kaip aš parašysiu paskaitą 
per trisdešimt valandų? 

— Tau nieko nereikės daryti, Laudonai, — sušuko jis 
pergalingai. — Viskas padaryta. Gali pasikliauti manim. 
Paskaitą rasi atspausdintą mano stalčiuje, namuose. Aš 
šiam darbui pasamdžiau didžiausią San Francisko talentą, 
Harį Milerį — gabiausią miesto žurnalistą. 

Šitaip jis toliau tarškėjo, nė negirdėdamas mano kuklių 
prieštaravimų, dėstydamas savo sudėtingus reikalus, 
vardydamas naujus pažįstamus, vis apgailestaudamas, kad 
dabar negali supažindinti su „nuoširdžiu, nepaprastu 
vaikinu, ypatingai sumaniu", apie kurį vien pagalvojus man 
kūnas pagaugais nueidavo. 

Ką gi, aš jau nebepajėgiau priešintis Pinkertonui nei 
dėl portreto, nei dėl atspausdintos paskaitos. Tik vieno 
pažado išreikalavau, kad jis daugiau nieko nedarys mano 
vardu be mano žinios. Pamatęs, kaip susikrimto ir nusiminė 
Patrakėlis, ėmiau graužtis ir daugiau nebesiskųsdamas 
daviausi įkinkomas į jo vežimėlį. Ar pasakiau Patrakėlis? 
Galiūnas būtų arčiau tiesos. 

Kad kas mane būtų pamatęs, kai atsisėdau peržiūrėti 
Hario Milerio paskaitos! Tas Haris Mileris turėjo gerą liežuvį. 
Jis galantiškai pasakojo apie nepadorius dalykus, nuo kurių 
man darėsi bloga, ir saldžiu, net melodramišku tonu rašė 
apie grizetes ir badaujančius genijus. Supratau, kad jis su 
malonumu pasinaudojo mano laiškais, rašytais Pinkertonui. 
Man atsitikę įvykiai buvo klaikiausiai iš-kraipyti, o 
pergyvenimai pavaizduoti tokie išpūsti, kad aš raudau juos 
atpažinęs. Bet kas teisybė, tai teisybė — Haris Mileris turbūt 
savotiškai talentingas, o gal net genialus; visos pastangos 
prislopinti jo toną bergždžios, o Hari-milerizmas neiš- 
naikinamas. Kur tau, šis baidyklė turėjo savo ryškų stilių — 
o gal neturėjo jokio, nes tie saikingesni puslapiai, kuriuos 
norėjau įterpti, klaikiai nesiderino su visa paskaita ir 
menkino, jei tai dar buvo įmanoma, bendrą įspūdį. 

Paskirtą vakarą dar gerokai prieš paskaitą mane būtu- 
mėt galėję išvysti „Pudelio" restorane, pietaujant su savo 
agentu — taip Pinkertonas patenkintas vadino save. Iš čia 
kaip jautį į skerdyklą jis mane nuvedė į salę, kur buvau 
greitai išstatytas vienui vienas priešais susirinkusį San 
Franciską; mano vieninteliai sąjungininkai buvo stalas, 
stiklinė vandens, krūva ranka ir mašinėle rašytų lapų — 
Hario Milerio ir mano kūryba. Paskaitą aš skaičiau, nes 
neužteko nei laiko, nei noro mokytis šį šlamštą atminti- 
nai — skaičiau paskubom, susitraukęs, aiškiai gėdydamasis. 
Kartkartėmis, susidūręs publikoje su protingu žvilgsniu ar 

rankraštyje užėjęs sodresnę Hario Milerio vietą, netekdavau 
drąsos ir imdavau bambėti sau po nosim. Klausytojai žiovavo, 
nesmagiai gręžiojosi, nepatenkinti murmėjo ir galų gale 
neištvėrę ėmė šaukti: „Garsiau, nieko negirdėti!" Aš ėmiau 
praleidinėti ištisus puslapius ir, neturėdamas nė menkiausio 
supratimo apie tekstą, kaip Pilypas iš kanapių pradėdavau 
skaityti naują pastraipą, visai nesusietą su ankstesne. Ir man 
darėsi nejauku, kad niekas nesijuokia iš šitų nesėkmių. 
Ėmiau laukti paties baisiausio — ar nebus pasikėsinta į 
mano asmenį, kai staiga suvokiau, kaip visa tai juokinga. 
Vos nepradėjau kvatoti balsu, todėl kai kažkas vėl sušuko, 
kad skaityčiau garsiau, pirmą kartą nusišypsojau, pasižiūrėjęs 
į savo klausytojus. 

— Gerai, — pasakiau, — pasistengsiu, nors nemanau, 
kad kas nors nori manęs klausytis; beje, tai suprantama. 

Publika ir lektorius prisijuokė iki ašarų, mano čia pat 
sugalvotas sąmojis buvo sutiktas garsiais ir netylančiais 
plojimais. 

Ir kai dar kartą, pervertęs tris puslapius, linksmai pa- 
sakiau: „Matot, praleidžiu, kiek tik įmanoma“, žiūrovų 
pagarba man padidėjo, o kai pagaliau nuėjau nuo scenos, 
jie patenkinti juokėsi, trypė, šaukė ir mojavo skrybėlėmis. 

Pinkertonas buvo už kulisų ir karštligiškai kažką rašėsi 
į užrašų knygelę. Pamatęs mane ateinant, pašoko, ir jo 
skruostais tikrai riedėjo ašaros. 

— Mano brangusis! — sušuko jis. — Niekada sau 
nedovanosiu, ir tu man šito negalėsi dovanoti. Na, tiek to. 
Juk aš norėjau, kad būtų kuo geriau. Kaip puikiai tu baigei! 
Buvau išsigandęs, kad mums prie išėjimo reikės grąžinti 
pinigus. 

— Taip būtų buvę teisingiau, — pasakiau. 

Žurnalistai atsekė man iš paskos; jų prieky buvo Haris 
Mileris. Labai nustebau, kad jie gana malonūs vaikinai; net 

pats Haris Mileris atrodė tikras džentelmenas. Užsakiau 
austrių ir šampano — juk už paskaitą gerai uždirbau — o 
kadangi mano nervai buvo labai įtempti, žerte žėriau juokus, 
ir visas stalas be perstojo kvatojo. Aš tikrai daugiau niekada 
gyvenime neturėjau tokio įkvėpimo, kaip tada, pasakodamas, 
kaip skaičiau Hario Milerio kūrinį, ir ką jaučiau priešais 
publiką. Vyrai prisiekinėjo, kad aš visos draugijos siela ir 
visų lektorių karalius. Ir nuostabi spaudos galia! — jei 
būtumėt paskaitę kitos dienos laikraščius, būtumėt pamatę, 
kad paskaita praėjo su nematytu pasisekimu. 

Tą vakarą grįžau namo puikiausiai nusiteikęs, O vargšas 
Pinkertonas sielojosi už mus abu. 

— Ak Laudonai, — pasakė jis, — aš sau niekad 

neatleisiu. Kai pamačiau, jog mintis skaityti paskaitą tau 
nepatinka, man pačiam reikėjo ją perskaityti. 

Septintas skyrius 
DIRBAME ATSIRAITOJĘ RANKOVES 


Kvailio ir išminčiaus, dramblio ir žvirblio kūniškas maistas 
maža kuo skiriasi: panašūs cheminiai elementai, įvairiais 
pavidalais palaikantys visiems mirtingiesiems gyvybę. 
Pastebėjęs Pinkertoną naujoje aplinkoje, įsitikinau, jog 
panaši tiesa taikintina ir protiniam penui, nes protinis penas 
už mūsų pinigus mums teikia vadinamąjį gyvenimo 
džiaugsmą. Kaip Maino Rido prisiskaitęs mokinukas šliaužia 
per įsivaizduojamus miškus, pasispaudęs po pažastim netikrą 
šautuvą, taip ir Pinkertonas leisdavosi Kirnio gatve tvarkyti 
savo reikalų, įsivaizduodamas, kad jam tenka ryškus 
vaidmuo gyvenimo vaidinime, ir nenustygdavo iš laimės 
kelias valandas, jei kartais iš netyčių susidurdavo su 
milijonieriumi. Jam tikrovė atrodė romantiška; jis didžiavosi 
savo užsiėmimais ir mėgavosi reikalais. Įsivaizduokite, kad 
žmogus Koromandelio pakrantėje užplaukė ant paskendusio 
geleono, ir kol jo šauni škuna dreifuoja pakrantėje, šėlstant 
bangoms prie degančio laivo šviesos jis kibirais semia aukso 
luitus. Tačiau toks žmogus, nors ir turėdamas daug daugiau 
turto, nepatirtų šitokio romantinio susižavėjimo, kaip Pin- 
kertonas, tuščioje kontoroje savaitės gale suvesdamas 
balansą. Kiekvienas laimėtas doleris jam būdavo tarsi išneštas 
į krantą iš paslaptingų gelmių, o kiekvienas rizikingas 
žingsnis — panėrimas į jūros dugną; kai jis panerdavo savo 
drąsią ranką į pinigų rinkos raizgalynę, sužavėtas pajusdavo, 
kaip sudreba šiuolaikinio gyvenimo kertiniai akmenys, o 
tolimose šalyse, tarsi atsiliepdami į kovos šūkį, žmonės imasi 
darbo ir milijonierių stalčiuose krūpteli auksiniai. 

Niekada neaprėpiau visos jo veiklos, bet buvo penki atskiri 
verslai, apie kuriuos jis atvirai kalbėjo ir labai jais didžiavosi. 

„Auksinis trylikos žvaigždučių konjakas su licencija" (gan 
pasibaisėtinas skystis) užėmė geroką jo minčių dalį, o 
publikai buvo reklamuojamas iškalbingoje, bet klaidi- 
nančioje brošiūroje „Kam gerti prancūzišką konjaką? Keli 
žodžiai išmintingiesiems!"“ Jis laikė reklamos kontorą — 
čia davė patarimus, kūrė projektus, buvo tarpininkas tarp 
spaustuvių savininkų ir neįgudusių, neišradingų Žmonių. 
Bukagalvis galanterininkas ateidavo pas jį naujų sumanymų, 
o miklus teatrų agentas norėdavo iš jo sužinoti apie vietines 
sąlygas, ir nė vienas interesantas neišeidavo be brošiūros 
„Kaip, kada ir kur arba reklamos vadovas“. Kiekvieno 
šeštadienio popietę ir vakarą jis užfrachtuodavo garlaivį ir 
norinčius veždavo į pajūrį, aprūpindamas juos už penkis 
dolerius vienam žmogui meškerėmis ir jauku šešių valandų 
meškeriojimui. Man pasakojo, kad kai kurie iš jų, žinoma, 
geri meškeriotojai, pasipelnė iš šito sandėrio. Retkarčiais 
jis pirkdavo sudužusius arba laužui skirtus laivus, ir jie, 
pats nežinau kokiu būdu, vėl išplaukdavo į jūrą, tik jau kitu 
pavadinimu ir toliau gana pergalingai skrosdavo vandenynų 
bangas su Bolivijos ar Nikaragvos vėliavomis. Galų gale 
dar buvo ir kažkokia žemės ūkio mašina, žėrinti ryškiai 
raudona ir mėlyna spalva ir, pasirodo, užpildžiusi „seniai 
jaučiamą spragą". Pinkertonui priklausė maždaug dešimtoji 
jos patento dalis. 

Tokia buvo jo pagrindinė ir oficiali veikla, o šalia jos, 
kaip sakydavosi, jis turėjo visokiausių gana paslaptingų 
užsiėmimų. Nė vienas jam priklausęs doleris neužsi- 
gulėdavo, visi tuo pačiu metu būdavo paleisti iš rankų — 
nelyginant žonglieriaus apelsinai. Savo paties uždarbį, kai 
ėmiau gauti savo pelno dalį, pamatydavau tik akimirką, ir 
jis vėl prapuldavo, kaip tie iliuziniai pinigai, kuriuos vaikas 
išvysta, mesdamas į bažnyčios aukų skrynutę. Suvedęs 
savaitinį balansą, Pinkertonas grįždavo visas švytėdamas, 

patapšnodavo man per petį, pareikšdavo gavęs milžinišką 
pelną, bet netrukus paaiškėdavo, jog neturi nė dvidešimt 
penkių centų viskio stiklinei. 

— Kur tu, po galais, dėjai tą pelną? — klausdavau aš. 

— Jis vėl apyvartoje, visas iš naujo įdėtas į verslą, — 
sušukdavo jis su begaliniu džiaugsmu. Jis visuomet sa- 
kydavo žodį „indėlis“ ir nepakęsdavo to, ką vadindavo 
lošimu biržoje. 

— Nekišk, Laudonai, pirštų prie akcijų, — nuolat kar- 
todavo jis, — žiūrėk tik teisėto verslo. 

Tačiau Aukščiausiasis mato, kad ne vienas azartinis 
lošėjas būtų sustingęs iš siaubo, vos užsiminus apie kurį 
nors Pinkertono indėlį. Man kartą pavyko susekti, koks 
buvo vienas jo indėlis, ir tai gali būti geras pavyzdys. 
Pinkertonas pirko kažkokios nelemtos škunos, turinčios 
plaukti į Meksiką, septintąją frachto dalį. Vienu reisu ji 
turėjo kontrabanda nugabenti ginklus, o kitu — cigarus. 
Šio verslo pabaiga, neapsiėjusi be škunos sudužimo, jos 
konfiskavimo ir bylinėjimosi su draudimo kompanija, yra 
tokia liūdna, kad nenoriu toliau prie jos apsistoti. 

— Šį kartą teko nusivilti, — tiek pasakė mano draugas, 
bet aš mačiau, kad jo piniginiai reikalai pašlijo. Visa kita 
apie šį sandėrį aš sužinojau iš netyčių, nes Pinkertonas 
tuo metu nebedrįso man patikėti savo paslapčių. Kodėl 
taip nutiko, jūs tuoj pat išgirsite. 

Kontora, kuri daugybei paskleidžiamų dolerių buvo (ar 
bent turėjo būti) rimties taškas, tebuvo aukštas erdvus kam- 
barys su daugybe veidrodinių langų. Stikliniame poliruoto 
raudonmedžio bufete tiesiai prieš akis stovėjo kokie du šim- 
tai butelių su ryškiomis etiketėmis. Jie visi buvo pripilti 
„Pinkertono trylikos žvaigždučių konjako", nors būtų reikėję 
tikro žinovo, kad iš kito kambario galo galėtų atskirti ten 
esant ne Kurvuasjė prancūzišką fonjaką. Aš erzindavau savo 

draugą dėl šitokio panašumo ir siūlydavau išspausdinti naują 
laidą jo brošiūrų su šitaip patikslintu pavadinimu: „Kam 
gerti prancūzišką konjaką, jei mes patiekiam jums tokias 
pačias etiketes?" Sekcijos durys visą dieną neužsidarydavo; 
jei tik ateidavo koks Žmogus, dar nežinantis šio konjako 
privalumų, jis neišeidavo iš kontoros be butelio. Kai bandžiau 
prieštarauti dėl tokio ekstravagantiškumo, Pinkertonas 
užriko: 

— Mielasis Laudonai, tu dar nesupranti verslo pagrindų. 
To gėrimo savikaina yra be galo maža. Ir ieškodamas 
nerasčiau pigesnės reklamos. 

Į sekciją buvo atremtas rainas skėtis, saugomas čia kaip 
relikvija. Mat kai Pinkertonas jau norėjo paleisti į rinką 
savo „Trylika žvaigždučių", artėjo lietingas metas. Jis be 
skatiko kišenėje laukė pirmosios liūties, ir vos ėmė lyti, į 
visas pagrindines gatves tarsi pagal ženklą pasipylė jo 
agentai, pardavinėdami reklaminius skėčius. Visas San 
Franciskas — ir makleris, skubantis į keltą, ir ledi, laukianti 
ant kampo tramvajaus, — dengėsi nuo lietaus skėčiu su 
keistu užrašu: „Ar jūs peršlapot? Pabandykit „Trylikos 
žvaigždučių". 

— Pasisekimas buvo nepaprastas, — sakydavo Pinker- 
tonas ir atsidusdavo nuo tokio malonaus prisiminimo. — 
Aplinkui — nė vieno kitokio skėčio. Stovėjau prie šito lango, 
Laudonai, ir negalėjau akių atitraukti. Aš tikrai jaučiausi 
kaip Vanderbiltas!“ 

Šitoks sumanus vietinio klimato panaudojimas padėjo 
Pinkertonui: pradėjo eiti prekyba „Trylika žvaigždučių" ir 
atsirado visa reklaminė agentūra. 

Viduryje kambario (toliau apžvelgsime kontorą) stovėjo 
didelis stalas, apkrautas stirtomis reklaminių lapelių ir 


*Vanderbiltas — amerikietis milijardierius. 

brošiūrų „Kam gerti prancūzišką konjaką" ir „Reklamos 
vadovas". Prie vieno stalo krašto sėdėjo dvi mašininkės, 
neturinčios nė valandėlės poilsio tarp devynių ir keturių, 
o ant kito stovėjo žemės ūkio mašinos modelis. Sienos, 
neskaitant telefonų ir dviejų fotografijų, kurių viena 
vaizdavo užplaukusį ant seklumos laivą „Džeimsas Mudis", 
o kita — šeštadienio buksyrinį garlaivį, sausakimšą mėgėjų 
meškeriotojų, buvo aklinai nukabinėtos paveikslų su akį 
rėžiančiais rėmais. Dauguma jų buvo relikvijos iš Lotynų 
kvartalo, ir aš noriu pripažinti Pinkertonui kaip nuopelną, 
kad nė vienas jų nebuvo prastas, o keli turėjo net didelės 
meninės vertės. Jie buvo pirkti pamažu, bet už geras sumas. 
Ir jų vietą užėmė vietinių dailininkų darbai. Mano tiesioginė 
pareiga buvo apžvelgti ir pasakyti savo nuomonę apie 
pastaruosius. Kai kurie buvo klaikūs, tačiau pardavimui 
visi tinkami. Aš taip ir pasakiau, ir tuoj pat supratau, kad 
esu pasigailėtinas perbėgėlis į priešo stovyklą. Dabar turėsiu 
vertinti paveikslus ne kaip dailininkas, o kaip supirkėjas; 
pamačiau, jog bedugnė tarp manęs ir to, ką aš mylėjau, 
vis platėja. 

— Dabar, Laudonai, — pasakė Pinkertonas kitą rytą 
po paskaitos, — mes dirbsim ranka rankon. To aš ir troškau. 
Norėjau, kad būtų dvi galvos ir keturios rankos. Ir štai 
dabar aš jas turiu. Pamatysi, čia tas pats, kas menas — 
reikia ir pastabumo, ir vaizduotės, tik, aišku, daugiau tenka 
veikti. Palauk, ir tu pajusi visą žavesį. 

Kažkiek galėjau laukti. Gal buvau nejautrus, bet man 
visas mūsų gyvenimas atrodė sekinantis blaškymasis, ir 
tai vietai, kurioje mes blaškomės, mano manymu, būtų 
derėjęs vardas „Žiovulio rūmai". Aš miegodavau mažame 
narvelyje už kontoros, o Pinkertonas pačioje kontoroje, 
išsitiesęs ant patentuotos sofos, kuri kartkartėmis sugriū- 
davo, ir tada jo poilsiui tegrėsdavo tik žadintuvas. 

Pažadinti šitos velniškos išmonės, mes keldavomės su 
šviesa, anksti eidavom pusryčiauti ir apie devintą grįždavom, 
kaip Pinkertonas sakydavo, į darbą, o aš — į kankynę. 
Reikėjo atplėšti, perskaityti ir atsakyti krūvas laiškų; į kai 
kuriuos laiškus atsakydavau prie pagalbinio stalo, atnešto į 
kontorą tą rytą, kai atvažiavau, o į kitus atsakydavo mano 
aiškiaprotis draugas, žingsniuodamas iš vieno kambario galo 
į kitą kaip liūtas narve ir diktuodamas tarškinančioms 
mašininkėms. Reikėdavo peržiūrėti begalę korektūrų, 
užrašyti mėlynu pieštuku „kursyvu“, „tarpas“, „išretinti 
intervalus", o kartais ir aistringesnius terminus, pavyzdžiui, 
tokį (prisimenu, kaip Pinkertonas sukeverzojo jį ant „Rami- 
nančio sirupo" afišos lanko): „Surinkti iš naujo. Ar jūs pirmą 
kartą afišas spausdinat? Būsiu už pusvalandžio“. Be to, 
kiekvieną dieną mes viską užregistruodavome sąskaitybos 
knygose. Toks buvo gana pakenčiamas mūsų darbo 
pagrindas, tačiau kur kas didesnę laiko dalį prarydavo 
interesantai, be abejonės, puikūs, didžiadvasiai vyrai, 
apsukrūs kaip vijurkai, bet, labai gaila, man visai neįdomūs. 
Kai kurie buvo aiškūs silpnapročiai, ir tekdavo su jais plepėti 
kokią valandą, kol jie ryždavosi kokiam nors sprendimui, 
kurį, grįžę į kontorą po dešimties minučių atšaukdavo. Kiti 
įlėkdavo skubėdami, tarsi labai užsiėmę, bet, kaip pastebėjau, 
tai būdavo tik apsimetimas. Prie veikiančio žemės ūkio 
mašinos modelio šie „darbštuoliai" lipte prilipdavo. Aš 
mačiau, kaip jie užsimiršę sukdavo jos rankeną po penkias 
minutes, dėdamiesi, kad domisi ja praktiniais sumetimais. 
„Neblogas daiktelis, a, Pinkertonai? Daug parduodi? Cha! 
Gal ją būtų galima panaudoti mano prekių reklamoms pla- 
tinti?" (Tos prekės galėjo būti tualetinis muilas.) Treti, dar 
prastesni, vesdavosi mus į artimiausią smuklę lošti kauliukais 
iš kokteilių, o kai už kokteilius būdavo užmokėta, — iš do- 
lerių ant prekystalio kampo. Šitų žmonių trauka prie lošimo 


105 


kauliukais tikrai nepaprasta; viename klube, kur aš pietavau, 
kaip „mano partneris, ponas Dodas", dėžutė kauliukų buvo 
atnešta kartu su vynu paprasčiausiai palošti. 

Iš visų mūsų klientų, man turbūt labiausiai patiko Impe- 
ratorius Nortonas; jau vien paminėjęs jo vardą, aš prisimenu, 
jog nesu teisingas San Francisko gyventojams. Kokiam kitam 
mieste toks nepavojingas beprotis, įsivaizduojantis esąs 
abiejų Amerikų imperatorius, būtų taip palaikomas ir 
remiamas? Kur kitur net praeiviai gatvėse būtų skaitęsi su 
vargšo iliuzijomis? Kur kitur bankininkai ir pirkliai būtų 
sutikę jį išklausyti, priimti jo čekius ir išmokėti nedideles 
sumas? Kur kitur būtų pakentę jo apsilankymus ir kalbas 
per iškilmes mokyklose ir koledžuose? Kur kitur šiame 
margame pasaulyje jis būtų galėjęs užsisakyti skaniausių 
valgių geriausiuose restoranuose ir išeiti, nieko nesu- 
mokėjęs? Sako, jis buvęs labai išrankus klientas, ir jei likdavo 
kuo nors nepatenkintas, grasindavęs, jog ten daugiau 
nesilankysiąs; labai galimas daiktas, nes jo veidas buvo tikro 
smagurio. Šis monarchas paskyrė Pinkertoną savo ministru. 
Aš pats mačiau tą įsakymą ir tik nusistebėjau, koks geras 
spaustuvės savininkas, kad už dyką atspausdino blankus. 
Mano draugas buvo užsienio reikalų ar švietimo ministras, 
tiesą sakant, tai mažas skirtumas, nes visų ministrų pareigos 
vienodos. Netrukus po atvažiavimo pamačiau Džimą, einantį 
savo valstybinę pareigą. Jo didenybė apsilankė mūsų kon- 
toroje; šis riebokas, suglebęs tauraus veido Žmogus darė 
labai gailų ir kvailą įspūdį, nes prie šono turėjo kardą, o į 
kepurę buvo įsikišęs povo plunksną. 

— Aš užėjau priminti jums, pone Pinkertonai, kad jūs 
vėluojate mokėti mokesčius, — pasakė jis su senamadišku 
didingu mandagumu. 

— O kiek turiu mokėti, jūsų didenybe? — paklausė 
Džimas. Ir kai šis pasakė sumą (paprastai ji būdavo ne 

didesnė, kaip du arba trys doleriai), čia pat jam buvo 
sumokėta ir kaip priedas dar duotas „Trylikos žvaigždučių" 
butelis. 

— Aš visuomet su malonumu globoju nacionalinę 
gamybą, — tarė Nortonas Pirmasis. — San Franciskas 
atsidavęs savo imperatoriui, ir tikrai šis miestas myli- 
miausias iš visų Mano valdų. 

— Žinai ką, — pasakiau, kai jis išėjo, — šis klientas 
man labiau patinka, negu visi kiti. 

— O, tai didelė garbė, — pripažino Džimas. — Turbūt 
jis atkreipė į mane dėmesį, kai nuskambėjo garsas apie 
skėčius. 

Ir kiti, dar didesni žmonės, teikėsi atkreipti į mus dėmesį. 
Būdavo ir tokių dienų, kai Džimas atrodydavo nepaprastai 
užsiėmęs ir ryžtingas, kalbėdavo trumpais sakiniais kaip 
žmogus, neturintis nė valandėlės laiko, ir jam nuolat 
išsprūsdavo tokios frazės „Longherstas man pasakė šį rytą" 
arba „Iš paties Longhersto sužinojau." Nieko nuostabaus, 
kad tokie titanai tarėsi su Pinkertonu, nes šio Žmogaus 
išradingumui ir energijai apsakyti trūksta žodžių. Pirmo- 
siomis dienomis, kai jis dar pasakodavo man visus savo 
sumanymus, žingsniuodamas po kambarį, kurdamas planus, 
apskaičiuodamas, nustatydamas išgalvotus procentus, 
trigubindamas įsivaizduojamą kapitalą, o jo proto variklis, 
kaip sakoma, dirbo visu pajėgumu, aš niekaip negalėjau 
nuspręsti, ar jis man daugiau kelia pagarbos, ar juoko. Bet 
tos geros dienos greitai praėjo. 

— Tai, žinoma, šaunu, — kartą pasakiau. — Bet ar tu 
manai, Pinkertonai, jog tai sąžininga? 

— Otu manai, kad ne? — užsigavo jis. — Dieve mano, 
argi aš tikėjausi, kad iš tavo lūpų išgirsiu tokius žodžius? 

Pamatęs, kaip jis nusiminė, aš nė neparaudęs pakartojau 
Mainerio žodžius: 


107 


— Tikriausiai manai, kad būti sąžiningam, tai tas pat, 
kas eiti slėpynių? Tai subtilesnis dalykas, toks pat subtilus, 
kaip menas. 

— Ak štai kas! — sušuko jis, visai pragiedrėjęs. — Tai 
kazuistika. 

— Aš tik puikiai žinau vieną dalyką: tai, ką tu siūlai, 


nesąžininga, — nenusileidau. 
— Na tai daugiau nė nebešnekėk, taip ir bus, kaip 
sakai, — tarė jis. 


Žodžiu, vos išsižiodavau, ir mano būdavo viršus. Tik visa 
bėda, kad tokie nesutarimai vis dažniau iškildavo, ir galų 
gale mes vienas į kitą ėmėm žiūrėti su nepasitikėjimu. Pinker- 
tonas vertino savyje vienintelį dalyką — sąžiningumą — ir 
šiame pasaulyje brangino tik mano gerą nuomonę; ir kai 
per komercinę jo veiklą vienam ir antram pakibdavo grėsmė, 
jis baisiai kankindavosi. Man būdavo nė kiek ne lengviau. 
Juk buvau Pinkertonui tiek skolingas, juk ir pats gyvenau 
ir klestėjau iš šitų abejotinų operacijų, be to, kam malonu 
visą laiką priekabiauti? Jei būčiau buvęs principingesnis ir 
kovingesnis, nežinau, kuo mūsų nesutarimai būtų baigęsi. 
Atvirai kalbant, buvau toks žemas, kad mieliau naudojausi 
gėrybėmis, nesidomėdamas, iš kur jos, negu kėliau scenas. 
Pinkertonas buvo gudrus ir mokėjo naudotis mano silpnumu, 
ir mums abiem palengvėjo, kai tolimesnę savo veiklą jis 
ėmė gaubti padoraus paslaptingumo skraiste. 

Paskutinis mūsų ginčas, turėjęs visai netikėtų pasekmių, 
prasidėjo dėl spekuliacijos nurašytais laužui laivais. Jis 
nupirko kažkokią nelaimingą geldą ir atėjęs, trindamas 
rankas, man pareiškė, kad jinai jau kitu vardu stovi doke 
ir bus remontuojama. Kai pirmą kartą išgirdau apie šitokį 
verslą, nieko nesupratau, tačiau nuo ilgų mūsų ginčų mano 
protas prašviesėjo ir dabar jau daug ką išmaniau. 

— Čia aš neprisidėsiu, Pinkertonai, — pasakiau. 

Jis pašoko kaip įgeltas. 

— Darko! — sušukojis. — Kas tau užėjo? Man atrodo, 
kad visa, kas duoda pelno, tau nepatinka. 

— „Loido“ agentas nurašė šį laivą kaip netinkamą, — 
pasakiau. 

— Aš sakau tau, kad tai biznis; laivas dar stiprutėlis, 
jam nieko nėra, tik reikia naujo achterštevenio ir kilsono. 
Už „Loido" agentus irgi galvos nedėk, kaip ir už visus 
kitus. Tu tik apsigauni dėl to, kad jie anglai. Jei jie būtų 
amerikiečiai, sumaišytum juos su visais velniais. Tai 
anglomanija, tik anglomanija, — ėmė šaukti jis vis labiau 
niršdamas. 

— Aš nenoriu krautis pinigus, rizikuodamas žmonių 
gyvybėmis, — pasakiau kategoriškai. 

— Viešpatie Dieve, argi visos spekuliacijos — ne rizika? 
Argi išleisdamas į kelią sąžiningiausiai pastatytą laivą, 
nerizikuoji žmonių gyvybėmis? O argi kalnakasyba ne 
rizikinga? Ar manai, kad nėra pavojaus verstis elevatoriais? 
Ar aš nerizikavau, kai pirkau elevatorių? Jis galėjo būti 
visai netikęs, ir kas tada man būtų buvę? Laudonai, — jis 


jau rėkė visa gerkle, — aš tau sakau teisybę: tu perdaug 
skrupulingas šiam pasauliui. 

— Tu pats save pasmerkei, — atsakiau. — „Sąžinin- 
giausiai pastatytas laivas“, — prasitarei. Gerai, tai ir 


užsiimkite tik sąžiningais sandėriais. 

Mestas akmuo pataikė, Patrakėlis nutilo. Nepraleidau 
progos ir šokau į ataką. Aš pareiškiau, kad jam terūpi, 
kaip gauti pinigų. Ir jis apie nieką kitą nesvajoja, tik apie 
dolerius. Kur dingo jo kilnieji, pažangieji jausmai? Argi 
jis pamiršo kultūros siekius? Kur amerikiečio tipas? 

— Visa tai teisybė, Laudonai, — šaukė jis, žirgliodamas 
po kambarį ir taršydamas sau plaukus. — Tavo tikra teisybė. 
Aš darausi materialistas. O, kur aš nusiritau, baisu ir ištarti. 

Aš — materialistas! Laudonai, toliau taip negali būti. Vėl 
įrodei, kad esi man ištikimas draugas. Duok ranką, tu mane 
vėl išgelbėjai. Aš turiu griebtis kraštutinių priemonių. Man 
reikia pradėti ką nors studijuoti, kokį sausą sunkų mokslą. 
Tik kokį? Teologiją? Algebrą? O kas yra algebra? 

— Tai sausas ir gana sunkus dalykas, — pasakiau, — 
a*'+2ab+b?. 

— Ar ji bent žadina žmogaus dvasią? — paklausė jis. 

Pasakiau, jog, mano manymu, žadina, ir kad be jos 
neįmanoma sukurti jokios tautos tipo. 

— Man kaip tik šito ir reikia. Aš studijuosiu algebrą, — 
užbaigė jis. 

Kitą dieną pasiteiravęs savo mašininkės, jis sužinojo, 
kad viena jauna ledi, kažkokia panelė Meimė Makbrait, 
gali jį vesti per šio mokslo tyrus. Kadangi jos materialinė 
padėtis buvo nekokia ir todėl sąlygos saikingos, jiedu su 
Meime greitai susitarė dėl dviejų pamokų per savaitę. Jis 
įsiliepsnojo nematytai greitai, ir, rodos, niekas nebūtų 
galėjęs jo atitraukti nuo šio simbolių meno; valandos 
pamoka užtrukdavo visą vakarą, o sutartos dvi pamokos 
greitai virto keturiomis, o paskui penkiomis. Aš patariau 
jam saugotis moteriškų kerų. 

— Nespėsi nė apsidairyti, kai būsi įsimylėjęs algebros 
mokytoją, — pasakiau jam. 

— Nesakyk taip net juokais, — sušuko jis. — Aš ją 
garbinu. Aš jos negalėčiau apkabinti, kaip negalėčiau 
apkabinti sielos. Laudonai, šioje žemėje tikrai nėra tyresnės 
moters kaip ji. 

Tokia liepsninga kalba nelabai mane nuramino. 

Tuo metu aš jau ginčijausi su savo draugu dėl kito 
dalyko. 

— Aš esu penktas vežimo ratas, — kartojau jam. — 
Tiek naudos, kiek aš duodu, galėčiau duoti ir būdamas 

Senegambijoje. Atsakyti į tuos laiškus, kuriuos tu man 
pavedi, galėtų ir žindomas vaikas. Žinok, Pinkertonai, jei 
tu man nerasi kokio darbo, aš pats imsiu ieškoti. 

Šitai pasakiau, žvilgčiodamas kaip visada, meno pusėn, 
ir nė nesapnavau, ką man ruošia likimas. 

— Jau radau tau darbą, Laudonai, — kartą pasakė 
Pinkertonas. — Man atėjo mintis važiuojant tramvajumi. 
Neturėjau pieštuko, tai pasiskolinau iš konduktoriaus ir 
važiuodamas per miestą apytikriai skaičiavau. Čia pagaliau 
darbas kaip tik tau, atsiskleis visi tavo sugebėjimai, bus 
pritaikyti visi tavo talentai ir išsiauklėjimas . Štai skelbimo 
škicas. Žvilgtelėk. „Saulė, ozonas ir muzika! Pinkertono 
hebdomaderiniai' piknikai." „Hebdomaderinis“ — geras, 
dėmesį patraukiantis žodis, nors ir sunkiai ištariamas. Aš 
jį pastebėjau, kai ieškojau žodyne, kaip rašyti „hektago- 
nalinis". „Juk tu visų žodžių žodis, — tariau. — Nė mirk- 
telėti nespėsi, o jau būsi surinktas šriftu, ne trumpesniu už 
tave patį." Ir štai, pats matai: „Penki doleriai kiekvienam, 
damoms nemokamai. Pasakiškos linksmybės. (Kaip tau 
patinka?) Vaišės dykai žalių medžių paunksmėje. Šokiai 
minkštoje vejoje. Kelionė namo per saulėlydžio žarą. 
Valdytojas ir garbės palydovas skvairas H.Laudonas Dodas, 
garsus meno žinovas." 

Stebėtina, kaip žmogus nuo Scilės plaukia prie Charib- 
dės!“* Aš taip stengiausi, kad būtų išbrauktas vienas etapas, 
jog nė nesipriešindamas sutikau dėl viso skelbimo ir to, kas 
iš jo išplaukė. Ir todėl žodžiai „garsus meno žinovas" buvo 
išbraukti, bet H.Laudonas Dodas tapo valdytoju ir garbingu 
Pinkertono hebdomaderinių piknikų palydovu, šis vardas, 
visuotinu pritarimu, buvo sutrumpintas į „Dromederį". 


*Savaitiniai (graik.). 
"*Scilė ir Charibdė — pagal graikų legendą pabaisos, gyvenusios 
priešinguose sąsiaurio krantuose. 

Kiekvieną sekmadienį aštuntą valandą ryto susirinkę 
dykinėtojai galėdavo manimi gėrėtis prieplaukoje. Juodas 
frakas su rausva juostele kilpoje ir prikimštomis saldainių 
bei pigių cigarų kišenėmis, melsvos kelnės, cilindras, 
blizgantis kaip veidrodis, ir lakuota lazdelė buvo mano 
oficialus apdaras. 

Man iš vienos pusės puškėjo ir dunksėjo didokas garlaivis 
ir plevėsavo jo vėliavos, simbolizuojančios „Dromederį" ir 
patriotizmą. Iš kito šono mane užstojo bilietų kasa, kuriai 
tvirtai vadovavo patikimas škotas, prisisegęs tokią pat 
juostelę, kaip ir jo viršininkas, ir tokios šventės proga 
rūkantis cigarą. Pusę devintos, įsitikinęs, kad nemokami 
priešpiečiai sukrauti, aš ir pats užsitraukdavau cigarą ir 
laukdavau pasigirstant orkestro. Neilgai tekdavo laukti, nes 
orkestrantai buvo punktualūs vokiečiai, taigi po kelių mi- 
nučių gatvės gale pasigirsdavo būgnų dundesys ir pasi- 
rodydavo tuzinas mulkių, žingsniuojančių priešais orkestrą 
meškos kailio kepurėmis bei odinėmis prijuostėmis ir 
mojuojančių tviskančiais kirviais. Orkestrui mes, žinoma, 
mokėjome, tačiau San Franciske tokia stipri aistra viešiems 
pasirodymams, jog tie asilai (kaip aš tuos mulkius 
vadindavau) tarnaudavo dykai, vien iš atsidavimo, ir mums 

Muzikantai išsirikiuodavo laivo priešakyje ir trenkdavo 
linksmą polką; „asilai“ stodavo sargybon prie praėjimo 
bei bilietų kasos, ir netrukus mus užgriūdavo publika: iš 
pilnų mašinų pasipildavo šeimos: tėvas, motina, vaikai, 
įsimylėjusių poros ir vieniši jaunuoliai. Susirinkdavo nuo 
keturių iki kokių šešių šimtų žmonių, daugiausiai vokiečių, 
linksmų kaip vaikai. Kai jie visi būdavo nuvesti į laivą ir 
būtinai du ar trys pavėlavusieji spėdavo įšokti į denį visai 
publikai garsiai pritariant, lynas būdavo nuimamas ir mes 
išplaukdavom įlankon. 

Ir štai tada garbingajam palydovui išmušdavo darbo ir 
šlovės valanda. Aš apeidavau minią, žerdamas meilius 
žodžius ir juokus, nesigailėdamas saldainių nei cigarų. 
Nekaltai pajuokaudavau su ištįsusiomis paauglėmis, 
mirktelėdavau jaunoms drovioms poroms, kad čia vedusiųjų 
laivas, šelmiškai paklausdavau susimąsčiusių, ar jie galvoja 
apie savo mylimąsias, pasiūlydavau šeimos tėvams po 
cigarą, sužavėtas mažiausio mamos pyplio, pasidomėdavau, 
kiek jam metų, ir linksmai jai sakydavau, kad jis tuoj 
peraugs motiną; kartais, jei motina būdavo protingo veido, 
man šaudavo mintis, kad ji galėtų man patarti, ir aš visai 
rimtai klausdavau, ar ji nežino kokios ypač gražios vietelės 
mūsų piknikui Sokelito ar San Rafaelio pakrantėje, tarsi 
mes iš anksto nebūtume jos parinkę. Netrukus aš vėl 
lengvabūdiškai juokaudavau su jaunomis damomis, ap- 
linkui sukeldamas juoką ir įkandin girdėdamas tokias 
pagyras: „Koks ponas Dodas humoristas!" arba „Ak, jis 
nepaprastai malonus žmogus!" 

Po valandos šitokių linksmybių aš dar kartą apeidavau 
visą publiką, pasiėmęs pilną maišą spalvotų kortelių su 
smeigtukais ir su aiškiais įrašais: „Senoji Vokietija", 
„Kalifornija“, „Ištikima meilė", „Seni keistuoliai", „Puikioji 
Prancūzija", „Žalioji Airija", „Pyragėlių kraštas“, „Va- 
šingtonas", „Mėlynasis kėkštas", „Raudonpilvė liepsnelė". 
Kiekvieno pavadinimo būdavo dvidešimt kortelių, nes mes 
sėsdavom priešpiečių po dvidešimt. Šie lapeliai būdavo 
išdalinami su nepaprastu taktų; aš tai iš tikrųjų laikiau 
subtiliausia savo pareiga — nors iš pažiūros juos dalindavau 
visai nerūpestingai, visiems juokaujant, linksmai klegant. 
Keleiviai tuoj pat juos prisisegdavo prie skrybėlių ir skry- 
bėlaičių, ir visiškai nepažįstami su nepaprastu nuoširdu- 
mu šaukė į krūvą savo stalo draugus, kaip juos juokais 
vadindavome, ir visas denis skambėjo nuo šauksmų: „Visi 

mėlynieji kėkštai į kairįjį bortą“ arba „Negi aš esu vienas 
kalifornietis šiame nelemtame laive?" 

Tuo metu mes priartėdavome prie paskirtos vietos. Aš 
užlipdavau ant tiltelio, visos publikos akys įsmigdavo į 
mane, ir aiškiai, pabrėždamas žodžius, kad visi girdėtų, 
pasakydavau: 

— Kapitone, atrodo, kad daugumai keleivių patinka 
užuolanka prie trečiojo iškyšulio. 

— Gerai, pone Dodai, — nuoširdžiai atsakydavo ka- 
pitonas, — man vis vien. Tik aš nelabai gerai žinau šitą 
vietą, gal jūs iš čia. man parodytumėt, kaip priplaukti. 

Ir aš rodydavau su savo lazdele, o publika neapsakomai 
džiaugdavosi, nes (kam slėpti?) aš čia buvau mėgiamas 
žmogus. Mes mažinam greitį ir artėjam prie žalio slėnio su 
skaidriu upeliu, apaugusio pušimis ir laukinėmis vyšniomis. 
Numetamas inkaras, nuleidžiamos valtys — dvi jau pri- 
krautos improvizuoto baro gėrybių, ir orkestras, lydimas 
nuostabiųjų „asilų“, sėdasi į trečią valtį ir plaukia prie 
kranto skambant kerinčiai melodijai „Bufalo merginos, ar 
ateisit šįvakar?" Pagal mūsų programą vienas „asilas“ per 
savo nerangumą išlipdamas turėdavo įmesti savo dirbtinį 
kirvį į vandenį, ir tada publikos linksmumui nebūdavo nei 
galo, nei krašto. Kartą toks kirvis ėmė plaukti, ir žmonės 
pradėjo juoktis, tik šį sykį iš mūsų. 

Per dešimt ar dvidešimt minučių valtys vėl priplaukia 
prie laivo, kiekvienas „stalas“ susėda į atskirą valtį, ir visas 
piknikas plaukia prie kranto, o ten jau laukia orkestras ir 
improvizuotas baras. Tada nuplukdomi krepšiai su ne- 
mokamu valgiu ir sukraunami pakrantėje, o atsidavę „asilai“, 
užsidėję kirvius ant pečių, sustoja jų saugoti. Štai ir aš, 
pasiėmęs į rankas užrašų knygutę, atsistoju po vėliava su 
užrašu: „Čia reikia pasiimti vaišes". Kiekviename krepšyje 
yra pilnas komplektas dvidešimčiai žmonių: šalti užkandžiai, 

lėkštės, stiklinės, peiliai, šakutės, šaukštai ir prie dangtelio 
priklijuotas jausmingas kreipimasis, parašytas aistringos 
Pinkertono plunksnos, maldaujantis saugoti stiklines ir stalo 
sidabrą. Alus, vynas ir limonadas plaukte plaukia iš bufeto, 
o margi būriai po dvidešimt traukia į mišką, perkišę lazdas 
per krepšius ir pasispaudę butelius po pažastim. Ne per 
daug nuošaliai, kad būtų girdėti orkestras, iki pirmos visi 
puotauja. Nuo pirmos žaliojoje vejoje prasideda šokiai ir 
trunka iki ketvirtos; bufetas pasiutusiai prekiauja, 0 gar- 
bingasis palydovas, išsikvėpęs, linksmindamas visų nuo- 
bodžiausią „stalą“, dabar nenuilstamai šoka su pačia pil- 
kiausia dama. Ketvirtą nuaidi trimitas, ir po pusvalandžio 
mes vėl ant denio: ir orkestras, ir rifliuotas skardos baras, 
tušti buteliai ir visa kita. Tuo tarpu garbingasis palydovas, 
galų gale atlikęs savo pareigas, aprimsta kajutėje prie butelio 
konjako su soda ir knygos. Aš pasakiau „atlikęs pareigas" ? 
Jam prieš akis dar pašėlęs išlipimas prie molo ir lydimam 
dviejų policininkų sunki kelionė su tos dienos pajamom į 
Pinkertono kontorą. 

Aš čia nupasakojau eilinį pikniką, tačiau mes ypatingai 
pataikaudavom San Francisko skoniui, todėl rengdavome 
ir tam tikras šventes. „Senų laikų pikniką“, plačiai išrek- 
lamuotą skelbimų, prasidedančiu: „Dėmesio! Dėmesio!“, į 
kurį gausiai suplaukė riterių, vienuolių ir markizų, visai 
netikėtai užklupo liūtis, ir tokio vargano reginio, kaip tada, 
kai mes permirkę grįžom į miestą, aš daugiau niekada 
nemačiau. Maloni priešingybė buvo „Klanų“ suėjimas", arba 
„Škotiškas piknikas“, turėjęs didžiausią pasisekimą. Šitiek 
daug baltų kaip sūris kelių tuo pačiu metu niekada nebuvo 
viešai išstatyta. O sprendžiant iš stiuartų pledų ir erelio 
plunksnų, draugija buvo tikrai kilminga. Aš visiems pa- 


"Škotų gimininė bendruomenė. 

reiškiau, kad mano protėviai kilę iš škotų, ir po apžiūros, 
visiems plojant, buvau priimtas į kažkurį klaną. Tik vienas 
debesėlis pritemdė tą nuostabią dieną. Atsargai buvau per 
daug pasiėmęs nacionalinio gėrimo, vadinamo škotiškų 
viskiu, o jis, matyt, buvo tikrai stiprus skystimėlis, ir aš nuo 
keturių ligi pusės penkių iš peties darbavausi, gabendamas 
į denį kaip negyvus škotų vadų kūnus. 

Į vieną paprastą mūsų pikniką inkognito atvyko pats 
Pinkertonas su savo algebriste už parankės ir pavergė visą 
savo dvidešimtuką. Pasirodo, panelė Meimė buvo gana 
graži mergelė su didelėmis giedromis akimis, neprie- 
kaištingo elgesio, ir aš dar nebuvau girdėjęs, kad iš 
žmogaus lūpų liete lietųsi tiek taisyklingų posakių. Kadangi 
labai griežtai buvo žiūrima Pinkertono inkognito, neturėjau 
progos arčiau susipažinti su šia ledi, tik vėliau man buvo 
pranešta, kad, jos nuomone, aš „pats sąmojingiausias 
žmogus, kokį jai kada nors tekę sutikti". „Viešpatie, padėk 
jai išgirsti tikrą sąmojį", pamaniau, bet, neslėpsiu, tokia 
buvo visų nuomonė. Vienas mano juokelis apkeliavo visą 
San Franciską, ir teko girdėti, kaip nežinodami, kad aš 
ten esu, žmonės jį kartojo smuklėse. Ilgainiui mane beveik 
visi ėmė pažinti; man praėjus, kildavo bruzdesys, ypač 
varginguose kvartaluose. 

— Kas čia toks? — klausdavo vienas. 

— Čia gi Dromederis Dodas, — atsakydavo kitas arba 
su pašaipa paklausdavo: — Negi nepažįsti pono Dodo, 
piknikų palydovo? 

Iš tiesų populiarumas darėsi gana sunki likimo našta, 
mat mūsų piknikai, nors kiek vulgaroki, būdavo linksmi ir 
nekalti kaip aukso amžius. Esu tikras, kad niekada žmonės 
taip smagiai ir gerai neprisilinksmindavo, ir man pačiam 
dažniausiai būdavo malonu, nors ir reikėdavo viskuo 
rūpintis. 

Tiesą sakant, pilnam džiaugsmui trukdė du dalykai. 

Visų pirma man reikėdavo juokauti su paauglėmis, o 
aš negalėdavau jų pakęsti. Antra bėda gal ne tokia svarbi, 
bet ji mane dar labiau kankino. Vaikystėje, kai dar buvau 
po mamos sparneliu, kaip gerai išauklėtas jaunuolis iš- 
mokau (ir iki šiol neįstengiu pamiršti) dainelę „Prieš 
kautynes". Kai aš dainuoju, gražus mano balsas vos girdėti 
kitoj stalo pusėj, o viršutines gaidas reikėtų laikyti tylėjimu. 
Žinovai sako, kad aš dainuoju atvira gerkle. Beje, jei net 
būčiau geriausias dainininkas pasaulyje, argi tokia daina, 
kaip „Priešų kautynės“ atitiktų mano subrendusį skonį, 
argi ją pasirinkčiau? Per vieną gana nuobodų pikniką, kai 
visi mano sugebėjimai linksminti publiką išsisėmė, iš 
nevilties aš užtraukiau šitą dainą. Ir užtraukiau lemtingą 
valandą. Nežinau, ar mes turėjom nuolatinį keleivį, nors 
aš jo niekaip negalėjau susekti, ar į patį garlaivį įsigėrė 
šita tradicija, bet per kiekvieną pikniką pasklisdavo gandas, 
jog „ponas Dodas geras dainininkas, jis dainuoja „Prieš 
kautynes" ir dabar ponas Dodas mums padainuos". Tai 
tapo būtinu numeriu, kaip ir netikro kirvio metimas į 
vandenį. Ir sekmadienis po sekmadienio aš graudžiai 
traukiu dainelę, o kai baigiu, publika mane apdovanoja 
gausiais aplodismentais. Kokia graži žmogaus prigimtis — 
kiekvieną kartą mane būtinai prašydavo pakartoti! 

Aš gerai uždirbdavau, netgi už dainavimą. Po sekma- 
dienio mudu su Pinkertonu vidutiniškai pasidalindavom 
penkis šimtus dolerių. Man šitie piknikai netiesioginiu būdu 
atnešė gana apvalią sumą. Tai įvyko sezono gale, po 
„Didžiojo atsisveikinimo maskarado“. Daugumas mūsų 
krepšių buvo gerokai susidėvėję, todėl nutarėm juos par- 
duoti, o prieš kitą sezoną įsigyti naujų. Vienas pirkėjas 
buvo darbininkas, pavarde Spidis. Negavęs pinigų, nors 
nusiunčiau kelis laiškus, nuėjau pas jį asmeniškai, pats 

sau stebėdamasis, kad vėl atsidūriau ne ten, kur norėčiau 
ir esu kreditoriaus vaidmeny. Nors ir išsigandęs, Spidis 
mane sutiko karingai. Jis neturėjo iš ko sumokėti, o, 
pasirodo, krepšius jau buvo pardavęs ir dabar mane įžūliai 
ragino griebtis kraštutinių priemonių. Prarasti savo pinigus 
man buvo nemalonu, o Pinkertono — baisu, be to, mūsų 
skolininko elgesys mane įsiutino. 

— Ar jūs žinot, pone Spidi, kad galėčiau jus pasodinti 
į kalėjimą, — pasakiau, norėdamas išdrožti jam pamokslą. 

Šitie šiurpūs žodžiai buvo išgirsti gretimame kambaryje. 
Tą pačią akimirką stora raudonskruostė airė įbėgo ir puolė 
mane maldauti ir įtikinėti. 

— Negi jums širdis leis taip pasielgti, pone Dodai? Juk 
visi žino, koks jūs geras ir malonus žmogus. Ir jūsų veidas 
toks geras, visai kaip mano mirusio brolio. Teisybė, jis 
mėgdavo išgerti, nuo jo būdavo taip ir trenkia, ką jau čia 
slėpti. Bet pas mus namuose daugiau nieko nėra, tik baldai 
ir štai šios akcijos. Mielasis, pasiimk akcijas. Jos man didelius 
pinigus kainavo, o, sako, nevertos nė surūdijusio skatiko. 

Šitaip maldaujamas aš pasijutau nesmagiai, kam buvau 
toks atšiaurus su šiais žmonėmis, ir galiausiai sutikau paimti 
nemažą dalį šių išpūstų akcijų, į kurias ši puiki, tik gal 
nenuovoki moteris sukišo taip sunkiai uždirbtus pinigus. 
Vargu ar šis sandėris man apsimokėjo, bet užtat moteriškė 
nusiramino; kita vertus, aš ne ką rizikavau, nes šitos akcijos 
(jas vadinsiu „Katemaunto sidabro kasykla") jau nebegalėjo 
daugiau kristi; jos nejudėjo iš vietos (kaip visi sueikvoti 
popieriai) ir gal tik subankrutavusių lošėjų galėjo vėl būti 
paleistos į biržą. 

Po poros mėnesių pamačiau laikraštyje, kad „Kate- 
maunto" akcijos kyla; į pavakarę už jas galėjau gauti maišą 
pinigų. Pasiteiravęs sužinojau, kad šiose užleistose ka- 
syklose atrasta nauja gysla ir dabar iš jos tikimasi stebuklų. 

Puiki tema filosofams: apleistose kasyklose, kurių akcijos 
ką tik buvo bevertės, randamos naujos sidabro gyslos. 
Spidžiai, visai nė nepagalvodami, laikėsi teisingos politi- 
kos — jie laukė, todėl jų akcijos nepapuolė sindikatui į 
rankas. Dar būtų lukterėję, ir, jei nebūčiau jų prirėmęs 
prie sienos, ponia Spidi dabar vaikščiotų pasipuošusi šilkais. 
Aš, žinoma, nenorėjau pralobti per atsitiktinumą ir nuėjau 
pas juos grąžinti akcijų. Namuose buvo didžiausias sam- 
brūzdis: susirinkę kaimynai (irgi mėgindavę biržoje laimę) 
guodė ponią Spidi, kuri sėdėjo viduryje būrio, ir jai ašaros 
upeliais tekėjo. 

— Penkiolika metų taupiau, — skundėsi ji, kai įėjau, — 
vaikams pieno gailėdama — kaip mane žemė nešiojo! — 
kad tik galėčiau sumokėti už tas prakeiktas akcijas. Ir dabar 
būčiau ponia, karietomis važinėčiau, jei tik būtų pasaulyje 
teisybė. Kad tas Dodas šviesios dienos nematytų! Vos jį išvy- 
dau, iš karto pasakiau, kad pats velnias į mūsų namus įėjo. 

Sulig tais žodžiais aš pasirodžiau, ir nors ši akimirka 
buvo gana dramatiška, ji nė iš tolo negalėjo lygintis su 
tuo, kas paskui atsitiko. Mat kai paaiškėjo, kad atėjau 
grąžinti prarastus jų turtus, ir kai ponia Spidi, gausiai 
liedama ašaras man ant krūtinės, atsisakė juos priimti, ir 
kai ponas Spidis, iškviestas šia proga iš kaimyninio baro, 
irgi atsisakė priimti, ir kai aš nenorėjau nusileisti, ir jie 
nenorėjo nusileisti, o kaimynai palaikė ir rėmė paeiliui čia 
mane, čia juos, ir kai galų gale buvo sutarta, kad mes šias 
akcijas pasidalinsim į tris dalis — viena man, viena ponui 
Spidžiui ir viena jo pačiai — galite įsivaizduoti, koks kilo 
entuziazmas šitame pustuščiame kambaryje, kurio viename 
kampe stovėjo siuvimo mašina, kitame miegojo vaikai, o 
ant geltonai dažytų sienų kabojo Garfildo ir Getisbergo 
kautynių paveikslai. Vienas susijaudinęs kaimynas atnešė 
portveino, ir mes jį gėrėm, atskiesdami ašaromis. 

— Aš geriu į jūsų sveikatą — už poną piknikų Dodą, 
geriausią žmogų pasaulyje. Ir aš tik meldžiu Dievulį, kad 
jis duotų jam sveikatos ir laimės iki gyvenimo pabaigos. 

Galų gale paaiškėjo, kad aš daugiausia laimėjau, nes 
pardaviau savo dalį, kol akcijos kaina buvo penki tūks- 
tančiai dolerių, o Spidžiai, vėl rizikuodami, nepardavė 
savosios dalies, kol sindikatas vėl ėmė mušti šioms akcijoms 
kainas, ir jiems bepavyko gauti maždaug ketvirtąją šios 
sumos dalį. Gal taip ir geriau, nes didžiąją pinigų dalį jie 
vėl „įdėjo“ (kaip sakydavo Pinkertonas) į naujas akcijas; 
kai kitą kartą sutikau ponią Spidi, nors ir prašmatniai 
apsirengusią iš pirmojo pasisekimo išteklių, jos akys vėl 
buvo pilnos ašarų dėl naujos katastrofos. 

— Mes vėl likome be skatiko, mano brangusis. Visus 
pinigus, kiek turėjom, ir siuvamąją mašiną, ir Džimo 
uniformą įdėjom į „Auksinius vakarus“, o tie niekdariai 
liovėsi mokėti dividendus. 

Metų pabaigoje mano padėtis buvo štai kokia. Aš gavau: 


Už Katemaunto sidabro kasyklas 5000 dolerių 
Už piknikus k 3000 dolerių 
Už paskaitą 600 dolerių 


Pelno už kapitalą, įdėtą į Pinkertono verslą 1350 dolerių 


9950 dolerių 


Dar reikia pridėti: 
Senelio dovanos liekaną 8500 dolerių 


18450 dolerių 


Antra vertus, pasirodo, aš išleidau 4000 dolerių 
Vadinasi, man liko 14450 dolerių 

Nesigėdiju ir sakyti, kad žiūrėjau į tokį rezultatą di- 
džiuodamasis ir su dėkingumu. Aštuoni tūkstančiai iš šios 
sumos buvo banke, ir aš, kada tik panorėjęs, galėjau gauti 
grynais. Kur kiti sukosi, paklusdami burtininko Pinkertono 
kerams, nei mačiau, nei girdėjau — jie atsispindėjo tik 
sąskaitybos knygose. Mano doleriai yrėsi link Meksikos 
krantų, jiems grėsė vandenyno gelmės ir pakrantės sargyba, 
jie žvangėjo ant smulkių prekystalių Tomstoune, Arizonos 
valstijoje, žibėjo ant lošimo stalų aukso ieškotojų 
palapinėse, net vaizduotė neįstengdavo jų pasiekti — jie 
taip plačiai pasklisdavo ir guviai sukdavosi lyg pagal 
burtininko lazdelę. Ar šen jie krypo, ar ten, vis tiek jie 
buvo mano, ir geriausias to įrodymas — gana nemaži 
dividendai. „Mano turtas", kaip aš juos vadinau, paverstas 
doleriais ir netgi britų svarais, sudarė geroką sumą; pavertus 
prancūzų frankais, tai buvo tikras lobis. Jau tikriausiai 
prasitariau, ir jūs galbūt spėjate, kur krypo mano viltys, ir 
imate mane kaltinti nepastovumu. Bet pirmiausia išklau- 
sykite mano pasiteisinimus ir pasakojimą apie pasikeitimus 
Pinkertono gyvenime. 

Savaitė po pikniko, į kurį Pinkertonas buvo atsivedęs 
Meimę, jis man atvirai prisipažino apie savo jausmus. 
Pamatęs, kaip Meimė savo giedromis akimis garlaivyje 
žiūrėjo į Pinkertoną, aš patariau tam droviam įsimylėjėliui 
nesustoti pusiaukelėje, ir jau kitą vakarą jis nusivedė mane 
pas savo sužadėtinę. 

— Laudonai, būk jai draugas, kaip visada buvai man, — 
pasakė jis susigraudinęs. 

— Ir rėžti į akis nemalonius dalykus? Kažin, ar tai 
būtų geras būdas įgyti jaunos damos palankumui? — atsa- 
kiau. — Per piknikus šioj srity įsigijau nemažą patyrimą. 

— Per piknikus tu nuostabus; man trūksta žodžių ap- 
sakyti susižavėjimui, — sušuko jis. — Bet ką tu jai galėtum 

rėžti į akis, juk ji — tikra tobulybė. Vienas Dievas žino, 
kaip aš nusipelniau jos meilę. Oho, kokia tai atsakomybė 
netašytam bernui ir dar nevisada teisingam. 

— Na, na, drauguži, — padrąsinau jį. 

Kai mes atėjom į pensioną, kur gyveno Meimė, jis kone 
su ašarom mane pristatė, sakydamas: 

— Čia Laudonas, Meime, norėčiau, kad jį mylėtum, 
nes jis nepaprastos sielos. 

— Aš jau jus pažįstu, pone Dodai, — maloningai pa- 
sakė ji. — Džimas be paliovos galėtų kalbėti apie jūsų 
gerumą. 

— Brangioji ledi, — pasakiau, — kai jūs arčiau pažinsite 
mūsų draugą, pamatysite, kad jis daug ką pagražina per 
savo gerą širdį. Mano gerumas susidėjo iš to, kad leidausi 
jo maitinamas, rengiamas, leidau dirbti dėl manęs, nors 
tai jam buvo ir nelengva. Ir jei dabar esu gyvas — tai tik 
jo dėka, nes niekas pasaulyje neturėjo geresnio draugo. 
Kaip galėdama juo rūpinkitės, — pridūriau, dėdamas jam 
ranką ant peties, — ir padėkite jam, nes jis reikalingas 
pagalbos. 

Ši kalba labai paveikė Pinkertoną, bijau, kad ir Meimę. 
Prisipažįstu, kad tai buvo netaktiška šneka. „Kai arčiau 
pažinsite mūsų draugą", — nekaip pasakyta, o žodžiai „jis 
reikalingas pagalbos" galėjo būti suprasti kaip įžeidimas. 
Tačiau tikiu, jog jūs nemanote, kad kalbėjau globėjišku 
tonu. O jei ši ledi net ir būtų taip nusprendusi, negalėčiau 
labai kaltinti nei jos, nei savęs; Pinkertonas jai turbūt buvo 
tiek įkyrėjęs šnekomis apie mane, kad vargšelei, gal vien 
mano vardą paminėjus, bloga darėsi; taigi, net jei būčiau 
jai padainavęs it Apolonas, ji vis vien būtų pasipiktinusi. 

Taigi iškilo dvi priežastys, dėl kurių turėjau važiuoti į 
Paryžių: Džimas ruošėsi vesti, todėl mano draugystė jam 
buvo mažiau reikalinga, be to, neįtikau jo nuotakai, tad 

geriau nesimaišyti jai akyse. Vieną vėlyvą vakarą pasakiau 
šitą mintį savo draugui. Ta diena man buvo laiminga: įdėjau 
į banką penkis tūkstančius dolerių, gautus už „Kate- 
maunto“ akcijas. Kadangi Džimas buvo atsisakęs ir pirštą 
pridėti prie šių akcijų, visa rizika ir visas pelnas atiteko 
man vienam; šį įvykį pažymėjau alumi ir džiūvėsiais. 
Pirmiausia pasakiau, jeigu tai, ką jis išgirs, suteiks jam 
skausmo ar apsunkins darbą, tegul tik taria žodį, ir aš 
daugiau nė neužsiminsiu. Juk tokio gero ir ištikimo draugo, 
kaip jis, niekada neturėjau ir neturėsiu, ir būtų nematytas 
dalykas, jei nepadaryčiau jam kokios nors paslaugos. Tik 
prašiau jo pagalvoti, ar ta paslauga jam tikrai reikalinga, 
nes mano gyvenimas tuščiai slenka. Aš ne savo vežime 
sėdžiu — visai kas kita traukia mano širdį. Be to, turėjau 
priminti, kad jis ketina vesti, jam atsiras kitų rūpesčių ir 
kad mudviejų artumas gali būti nemalonus jo žmonai. 

— One, Laudonai, čia tu tikrai klysti, — pertraukė jis 
mane karštai, — ji iš tiesų tave vertina. 

— Tuo geriau, — pasakiau aš. 

Jam nurodžiau, kad mes gal išsiskirsim neilgam; jeigu 
viskas klosis, Džimas galės atvažiuoti pas mane su savo 
ištekliais, nors Jungtinėse Valstijose gal ir kukliais, bet 
Prancūzijoje — tikru turtu. Mes galėsime susidėję Paryžiuje 
nusipirkti namą žiemai, o netoli Fonteneblo — vasarnamį, 
ir mūsų laimės niekas netemdys; mes auginsime mažuosius 
Pinkertonus, auklėsime, kad jie būtų praktiški, darbštūs ir 
menui jautrūs žmonės, nesugadinti Vakarų pinigų karšt- 
ligės. Ir aš užbaigiau: ž 

— Tad leisk man išvažiuoti ne kaip dezertyrui, o kaip 
vėliavnešiui, vedančiam Pinkertonus į žygį. 

Aš jį įtikinėjau ir maldavau iš visos širdies, o mano 
draugas sėdėjo priešais, parėmęs galvą ranka ir neskaitant 
to vieno įsiterpimo visą laiką tylėjo. 

— Aš tikėjausi šito, Laudonai, — pasakė jis kai bai- 
giau. — Man skaudu, ir nieko nepadarysi, nes esu toks 
pasigailėtinas egoistas. Be abejonės, piknikams tai bus 
mirtinas smūgis; čia nepaneigsi, tik tavo dėka piknikai 
gyvavo. O be tavęs su lazdele, be tavo apsiėjimo, sąmojo, 
juokų ir galantiškumo, juose nebeliks draugiško linksmumo. 
Ir vis dėlto tu teisus, tau reikia iš čia išvažiuoti. Gali 
pasikliauti keturiasdešimčia dolerių per savaitę, o jei Dipju 
Sitis — vienas iš tikriausių šios valstijos centrų, — suklestės 
bent taip, kaip aš maniau, galėsiu šią sumą padvigubinti. 
Šiaip ar taip, keturiasdešimt dolerių irgi pinigas, prisimink, 
kad prieš dvejus metus kone elgetavai. 

— Aš tikrai elgetavau, — atsakiau. 

— O tie galvijai tau nė kiek nepadėjo! Bet dabar aš 
džiaugiuosi! Aš didžiuojuosi, kad tu grįši triumfuodamas. 
Kokiom akim tave sutiks maestro ir tas beširdis Maineris? 
Tegul tik pakyla Dipju Sičio akcijos, ir tu galėsi išvažiuoti, 
o lygiai po dviejų metų aš atvyksiu į Paryžių kartu su 
Meime, telaimina ją Dievas. 

Šitaip nusiteikę mes prašnekėjom iki nakties. Aš taip 
džiūgavau, vėl atgavęs laisvę, Pinkertonas taip didžiavosi 
mano pergale, buvo toks patenkintas, kad aš laimingas, ir 
taip jausmingai kalbėjo apie išsirinktą puikiąją nuotaką. 
Mūsų kambarys lūžte lūžo nuo oro pilių ir Fonteneblo 
vasarnamių, tad nieko stebėtino, jog miegas nemerkė mums 
akių, ir tik kai laikrodis išmušė tris, Pinkertonas galų gale 
išskleidė savo sudedamą sofą. 

Aštuntas skyrius 
ŽMONĖS MIESTE 


Įprasta manyti, kad gyvenimas padalintas į dvi dalis — į 
darbą ir pramogas, kaip, sakysim, į sapną ir tikrovę. Apie 
savo darbą San Franciske aš jau pasakojau, dabar priėjau 
prie pramogų skyriaus, ir įsitikinsite, jog pramogos irgi atliko 
didelį vaidmenį per laivo sudužimą nukentėjusiam džen- 
telmenui; apie jo pasirodymą netrukus papasakosiu. 

Nors ir labai buvau užsiėmęs, kiekvieną savaitę šešias 
popietes ir dar papildomai porą vakarų galėjau leisti kaip 
tinkamas; ši aplinkybė buvo tuo malonesnė, kad aš dar 
visai nepažinojau šito savotiškai gražaus miesto. Iš 
„Paryžiaus garbintojo", kaip save vadinau, pasidariau ar 
dariausi vaikštinėtoju po krantines, slampinėtoju po uostus, 
nuolatiniu įtartinų kvartalų lankytoju, pažinčių su keistomis 
asmenybėmis ieškotoju. 

Aš lankiau kinų ir meksikiečių lošimų namus, slaptas 
vokiečių draugijas, jūrininkų pensionus ir visokiausias 
pavojingas nekokios šlovės skyles. Mačiau, kaip mek- 
sikiečiui peiliu buvo prismeigtos rankos prie stalo už 
sukčiavimą, kaip pilnoje gatvėje būdavo partrenkiami 
jūrininkai ir be sąmonės nunešami į laivą, kur trūkdavo 
darbo rankų, kaip susiginčiję peštukai kokioje nors 
smuklėje susišaudydavo, ir dūmų kamuoliai su visa 
kompanija išvirsdavo pro duris. Man teko girdėti, kaip 
šaltakraujai lenkai svarstė, koks būtų geriausias būdas iš 
pagrindų sudeginti San Franciską, kaip įsikarščiavę 
darbininkai šaukė ir prisiekinėjo iš tribūnos prie Sandlo, 
mano akyse pats Kernis padėjo parašą kartuvių pastatymui, 
išvardino fabrikantus, kurie turėjo jas papuošti kaba- 
ruojančiais savo kūnais, ir sužavėtai miniai garsiai perskaitė 


125 


valstybinės įstatymų leidžiamos valdžios nario pritarimo 
telegramą, bet vien nuo pono Koulmano vardo ir šlovės 
buvo suniekinti ir pakirsti visi proletariato pasiruošimai 
kovai. Užtekdavo šiam budruoliui liūtui pasikelti ir pa- 
judinti ausis, ir visa triukšminga minia nutildavo. Aš vis 
galvodavau, koks tai keistas žmogus — iš pažiūros 
nežymus, privatus pirklys, o įbauginęs visą miestą. Ir nors 
man, kaip žiūrovui, kai viskas baigėsi, nepaleidus nė vieno 
šūvio ir nepakorus jokio milijonieriaus, teko nusivilti, 
filosofuodamas priėjau išvadą, jog toks reginys tikrai būtų 
daug vaizdingesnis. Šimtuose miestų per įvairiausias 
epochas būčiau turėjęs progos pamatyti bailumo ir gatvių 
skerdynių, bet kur daugiau, jei ne čia, būčiau išvydęs 
Koulmaną, tą permainingą despotą, ramioje miesto dalyje 
krypuojantį į kalną, susimąsčiusį ir švelniai plekšnojantį 
sau per šlaunis? 

Ši istorinė figūra slapčia prasigauna į mano prisiminimų 
kampelį apie San Franciską. Visa kita — tik bastūno 
dailininko prisiminimai. Aš žavėjausi lindynėmis. Kur 
buvęs, kur nebuvęs eidavau į „Mažąją Italiją“. Pro langus 
žiūrėdavau į mažas užkandines, kurios buvo tarsi perkeltos 
čia iš Genujos ir Neapolio su makaronais, vyno buteliais, 
Garibaldžio portretais ir spalvotomis politinėmis kari- 
katūromis arba įėjęs į vidų, karštai ginčydavausi su kokiu 
nors auskaruotu įlankos žveju dėl „Ostrijos"“ ar „Rušijos" 
planų. Mane būtų buvę galima išvysti, jei būtų buvę kam 
į mane žiūrėti, nuošalioje ir kalvotoje „Mažojoje Meksikoje" 
su keisčiausių formų mediniais namais, begale netvirtų 
medinių laiptų ir pavojingais kalnų ožkų takais smėlyje. 
Mane viliodavo ir sulaikydavo tūkstančiai kinų kvartalo 
netikėtumų, man niekad nenusibosdavo dviprasmiška, tarsi 
gyveniman grąžinto muziejaus atmosfera. Niekaip ne- 
galėjau atsistebėti jų nematytomis neoromantiškomis 

daržovėmis, išdėliotomis paprasčiausių amerikietiškų 
krautuvių vitrinose, atviromis šventyklų durimis ir iš ten į 
Amerikos orą sklindančiais džos lazdelių kvapais, jų mur- 
zinais rytietiškais aitvarais, kabaruojančiais ant vakarietiškų 
telegrafo vielų, ir skrajojančiomis popierinėmis maldomis, 
kurias pasatai išnešioja ir išsklaido po Vakarų nuteka- 
muosius vamzdžius. Šiauriniame pajūryje spoksodavau į 
sąsiaurius, į grasinantį Tamalpajų ir didelį Keip Hornerį, 
įsiterpusį į jūrą. Iš čia, eidamas namo, užsukdavau į keistą 
bjaurią pašiūrę plūkta asla ir laukinių paukščių ir žvėrelių 
narveliais nukabinėtomis sienomis, kur beždžionėms 
spygaujant ant aplūžusio prekystalio, troškiame žvėryno 
ore savininkas, nešvarus kaip ir jo žvėrys, pilstydavo 
keturiasdešimties laipsnių viskį. Neaplenkdavau ir Nobhilo, 
kuris irgi yra savotiška lindynė, apgyvendinta vien 
milijonierių. Jie gyvena ant kalvos viršūnės, aukštai iškilę 
virš žmonių triukšmo, ir pasatai pro jų rūmus lekia tuščiomis 
gatvėmis. 

Bet San Franciskas įdomus ne tik kaip margas Jungtinių 
Valstijų miestas ir didžiausias rasių ir brangakmenių lydymo 
katilas. Jis atveria vartus į Ramųjį vandenyną, jis yra uostas 
į kitą pasaulį, į ankstesnes žmonijos istorijos epochas. Niekur 
kitur neišvysit tiek didelių laivų, kaip čia, atplaukiančių iš 
Kinijos, Sidnėjaus, Indijos ir aplenkusių Horno iškyšulį. 
Tačiau tarp šitų milžinų, raižančių jūros platybes, beveik 
nepastebimi sukinėjasi kitos rūšies laivai — grakštaus 
korpuso ir takelažo salų škunos, nelyginant jachtos pasi- 
nėrusios giliai į vandenį, ant kurių denių zuja rudaodžiai 
malonių akių čiabuviai jūreiviai, kalbantys švelnia kalba; 
didelės škunų valtys byloja apie pašėlusias mūšas prie kora- 
linių rifų. Jos įsmunka ir pasprunka niekieno nepastebėtos, 
netgi spaudos, tik kartais kronikos skiltyje pasirodo kelios 
eilutės: „Tokia ir tokia škuna išplaukė į Japoniją ir: Pietų 

jūros salas". Jos išsiveža įvairiausius krovinius: lašišos 
konservus, džiną, spalvoto perkelio rietimus, moteriškas 
skrybėlaites, pigius laikrodžius, o po metų sugrįžta 
prisikrovusios sulig bokšteliu kopros, vėžlių kiautų ar 
perlinių kriauklelių. Tačiau manęs, Paryžiaus garbintojo, ši 
salų prekyba ir gyvenimas neviliojo, man nemagėjo jų 
pažinti. Aš stovėjau ant paties Vakarų ir šių dienų slenksčio. 
Prieš septyniolika šimtmečių už septynių tūkstančių mylių 
į rytus nuo čia koks nors legionierius stovėjo ant Antonijaus 
sienų ir žiūrėjo į šiaurę link Piktso kalnų. Nors mane nuo jų 
skyrė didelis laiko ir erdvės tarpas, bet kai žiūrėjau nuo 
uolos į Ramiojo vandenyno platybes, buvau to žmogaus 
įpėdinis ir panašus į jį: mes abu stovėjom ant Romos 
imperijos (ar kaip mes dabar sakom, vakarų civilizacijos) 
ribos ir abu žvelgėm į neromėniškas sritis. Tik aš buvau 
bukagalvis — žiūrėjau atgal — ir tegalvojau vien apie 
Paryžių; turėjo praeiti daugybė vienas su kitu susijusių 
įvykių, kol mano abejingumas virto susidomėjimu ir netgi 
aistringu smalsumu, kurį patenkinti tada nė nesapnavau. 
Per pirmąjį iš tų įvykių susipažinau su vienu San Fran- 
cisko gyventoju, kurio vardas žinomas toli už šio miesto 
ribų ir vertinamas daugelio geros anglų literatūros mylėtojų. 
Kartą užtikau dar nepažįstamą kvartalą — pavojinguose 
smėlėtuose skardžiuose, giliose lomose stovėjo vieniši 
senoviniai namai, vingiavo aklinos gatvės. Per šį kvartalą 
ėjo ištisinė gatvės lempų eilė, o miestas aplink jį buvo 
ankštai prisišliejęs iš visų pusių, ir iki čia atsklisdavo gatvių 
eismo garsai. Neabejoju, kad šiandien to kvartalo nebėra 
nė ženklo, bet tuomet nedideliame plote ten buvo nuos- 
tabiai ramu ir (rytais, kai ten dažniausiai nueidavau) 
nuošalu, beveik kaip kaime. Ant vienos be galo stačios 
smėlėtos pakriaušės vos laikėsi būrelis namų su nedideliais 
sodeliais, ir, matyt, visi jie buvo apgyventi. Aš ten dažnai 

užlipdavau byrančiu takeliu ir atsisėdęs palei paskutinįjį 
namą tapydavau. 

Pirmąją dieną pamačiau, kad iš apatinio aukšto lango į 
mane žiūri jaunas gražus vyras, be laiko nuplikęs, gyvo ir 
patrauklaus veido. Antrą dieną, kadangi buvom vieninteliai 
gyvi žmonės horizonte, mudu vienas kitam linktelėjom, 
trečiąją jis tiesiai priėjo prie manęs, pagyrė mano eskizą ir 
nesivaržydamas, su menininko nuoširdumu nusivedė mane 
į namus; netrukus aš jau sėdėjau jo kambary — tikrame 
keistenybių muziejuje. Čia buvo irklų, kovos vėzdų, krepšių, 
grubiai nutašytų akmeninių dievų, papuošalų iš suvertų 
kiautelių, taurių iš kokoso riešuto kevalo, sniego baltumo 
kopros plunksnų — kiekvienas jų kito krašto, kito klimato, 
kitos rasės ir kitokios (gal kiek grubesnės) kultūros pa- 
vyzdžiai. Ir apie visus šituos daiktus mano naujasis pa- 
žįstamas labai gražiai paaiškino. Be abejonės, esate skaitę 
jo knygą ir žinote, kaip jis keliavo ir badavo ir kad jam tai 
atmokėjo gyvenimas salose. Galite įsivaizduoti, su kokiu 
malonumu jo klausiausi po ilgų mėnesių kontoroje ir pik- 
nikų, ir kaip Žaviai jis pasakojo, sutikęs mane, menininką. 
Su didžiausiu noru mes sueidavome ir šnekučiuodavomės, 
ir Čia aš pirmą kartą išgirdau šių salų vardus ir pirmą kartą 
jos mane pakerėjo. Netrukus grįžau vakare namo labai 
patenkintas, po viena pažastim pasispaudęs išmargintą 
statulėlę, o po kita — naujojo draugo nuotykių knygą. 

Antras įvykis buvo daug dramatiškesnis ir, be to, turėjo 
tiesioginės įtakos mano ateičiai. Kartą stovėjau prieplaukoje 
prie Telegraf Hilo. Didelė, kokio tūkstančio aštuonių šimtų 
tonų talpos barža priplaukė daug arčiau negu kiti laivai. 
Aš žiūrėjau į ją su tingiu abejingumu ir pamačiau, kaip du 
vyrai peršoko falšbortą, įlipo į priplaukusią nuo kranto 
valtį ir, atėmę iš valtininko irklus, ėmė irtis ten, kur stovėjau 
aš. Po kelių akimirkų jie jau bėgo laiptais į viršų, ir aš 

pamaniau, kad jie negali būti paprasti jūreiviai, nes per 
gražiai apsirengę, ypač pirmasis, tikras dabita. Abudu 
atrodė baisiai susijaudinę. 

— Kur artimiausia policijos nuovada? — sušuko pir- 
masis. 


— Štai ten, — atsakiau ir nuskubėjau drauge, neatsi- 
likdamas nuo jų. — Kas atsitiko? Koks čia laivas? 
— Čia „Pjovėjas“, — atsakė jis. — Aš esu pirmasis 


kapitono padėjėjas, o šis džentelmenas — trečiasis, mums 
reikia duoti savo parodymus pirmiau už jūrininkus. Mat, 
jie gali pasakyti, kad mes esam išvien su kapitonu, o aš 
šito nepageidauju. Esu plaukiojęs su visokiais žmonėmis, 
bet jų nė iš tolo nebūtų galima lyginti su mūsų seniu. Kai 
pradėjo šaudyti, tai ir šaudė be paliovos visą plaukiojimą, 
o kai nušovė paskutinį žmogų, dar nepraėjo nė šešiolika 
valandų. Nors mūsų komandoje buvo rinktiniai galva- 
žudžiai, bet net jiems darydavosi šleikštu, kai kapitonas 
užsimanęs imdavo šaudyti. 

— Na, dabar jam galas, — pasakė antrasis. — Daugiau 
į jūrą jis neišplauks. 

— Nenoriu nė klausyti tokių šnekų, — atšovė pirma- 
sis. — Jei jis sveikas išlips į krantą ir jo per dešimt minučių 
nenulinčiuos, tai išsisuks. Laivų savininkai turi geresnę 
atmintį, negu publika, ir jie senį palaikys, nes šitokie 
sumanūs kapitonai nesimėto. 

— Ką ir kalbėt, geras kapitonas! — karštai suriko 
antrasis. — Štai jau trečias reisas „Pjovėjo“ komandai algų 
nemoka. 

— Nemoka algų? — sušukau, nes jūrininkystėje dar 
buvau naujokas. 

— Tik jūrininkams nemoka, — paaiškino kapitono 
padėjėjas. — Jie išlaksto, nesulaukę, kol bus atsiskaityta. 
Tai ne vienintelis laivas, kur nemoka algų. 

Pamačiau, kad mūsų žingsnis po truputį lėtėja; aš įtariau, 
kad jų skubotumas išlipus buvo tik dėl akių. Bet vienas 
dalykas aiškus — kai mes atėjom į policijos nuovadą ir abu 
pareigūnai papasakojo baisenybes apie penkis žmones, 
kapitono nužudytus iš laukinės aistros ir iš šalto apskai- 
čiavimo tarp Sendi Huko ir San Francisko, policija sukruto 
kaip tik tada, kai jau buvo vėlu. Kol mes su policija atvykom, 
niekšas jau buvo prasmukęs į doką, įsimaišęs minioje ir 
pasislėpęs savo pažįstamų namuose; laive radome tik jo 
aukas. Jis gerai padarė, kad pasiskubino, nes kai žinia 
pasklido po visą pajūrį ir paskutinė auka buvo išvežta į 
ligoninę, o tie, kuriems per stebuklą pavyko išvengti kruvinų 
skerdynių, viską papasakojo miniai ir parodė savo žaizdas, 
šita dalis miesto buvo, kaip reta, sukrėsta ir pasipiktinusi. 
Vyrai viešai verkė, nakvynės namų šeimininkai, pripratę 
prie žvėriškumų, ypač prie žvėriško elgesio su jūreiviais, 
grasė kumščiais dangui. Jeigu jie būtų nutvėrę „Pjovėjo" 
kapitoną, jam neilgai būtų tekę laukti mirties. Tą naktį, jei 
tikėsime gandais, jis buvo uždarytas į statinę ir pergabentas 
į kitą įlankos pusę. Jau dviejuose laivuose jis nusipelnė 
kalėjimo ir kartuvių, o štai, paskutinėmis žiniomis, jis vėl 
veda laivą per vakarų vandenyną. 

Kaip jau sakiau, visą laiką abejojau, ar ponas Neirsas, 
pirmasis padėjėjas, nebus tyčia padėjęs kapitonui pabėgti. 
Juk jis taip ištikimai laikėsi įstatymų ir taip stengėsi būti 
atsargus! Bet tai tik mano spėliojimas. Nors paskui aš 
pažinau jį arčiau, bet jis niekada apie tai nešnekėdavo ir 
aplamai neužsimindavo apie savo plaukiojimą „Pjovėju“. 
Be abejo, jo santūrumui buvo priežasčių. Kai ėjom į policiją, 
jam reikėtų ne tik pranešti apie kapitoną, bet ir pačiam 
pasiduoti policijai. Bet nusprendė, kad neverta, juk „iš to 
vis vien nieko nebus, net jei ką nors užuostų — aš San 

Franciske turiu daug gerų draugų“. Iš tiesų nieko iš to 
nebuvo, nes ponas Neirsas tuoj pat dingo iš akiračio ir 
buvo ne blogiau paslėptas, kaip jo kapitonas. 

O su Džonsonu aš dažnai susitikdavau. Taip ir nesu- 
žinojau, kokios jis tautybės, nors sakėsi esąs amerikietis, 
bet jo akcentas ir išsilavinimas tai neigė. Veikiausiai jis 
buvo kilimo iš Skandinavijos, ilgai vėjo gairinamas anglų 
ir amerikiečių laivuose. Galimas daiktas, jog kaip ir kiti jo 
tėvynainiai, plaukioję svetimuose laivuose, jis pamiršo savo 
gimtąją kalbą. Bent jo mintys buvo visai nutautėjusios — 
galima sakyti, kad jis galvojo angliškai. Nors geriausios, 
švelniausios ir ramiausios prigimties, jis taip buvo pripratęs 
prie žiauraus jūrų gyvenimo, kad man kūnas pagaugais 
nueidavo, kai jis kikendamas pasakodavo kokią nors 
istoriją. Jis buvo aukštas, liesokas, tvirtų kilnių bruožų, 
šviesiaplaukis ir įdegęs kaip visi, kurie daug būna gryname 
ore. Kai jis sėdėdavo, galėdavai pamanyti, kad tai baronetas 
arba armijos karininkas, tačiau vos atsistodavo, iš lin- 
guojančios eisenos iš karto suprasdavai, jog tai jūreivis, ir 
vos jis prasižiodavo, tuoj išgirsdavai jūreivišką žargoną. 
Jam nemažai teko plaukioti ir prie Pietų jūrų salų, o, 
praplaukęs Horno iškyšulį, kur siautė pūgos ir ištisi ruožai 
buvo užšalę, jis pareiškė „ketinąs užsukti pas kanakus". 
Maniau, kad greitai mums teks išsiskirti, tačiau pagal 
nerašytą jūrininkų įstatymą jis visų pirma turėjo prašvilpti 
gautus pinigus. „Paūšim, kad net velnias juoksis", — 
pasakė jis, bet kiek pagražino, nes visas dienas ramiai 
prasėdėjo „Juodojo Tomo“ smuklės svetainėje su keliais 
ypatingais pažįstamais, kurie visi buvo ilgai plaukioję Pietų 
jūrose, gėrė alų, rūkė trumpas pypkes ir pasakojo ilgas 
istorijas. 

„Juodasis Tomas" iš pažiūros buvo nešvari smuklė, 
kurioje neturtingi jūrininkai kanakai rūkė prastą tabaką, 

gėrė prastą džiną ir plerpino išsistygavusias gitaras ir 
bandžas. Smuklės šeimininkas, stiprus spalvotasis, buvo 
vietinis politinis vadeiva, kažkokios gaujos, pasivadinusios 
„ėriukais“, vadas. Sklido gandai, kad partijų vadovai ir 
miesto meras prisibijojo šios gaujos ir nelaikydavo nuodėme 
pasinaudoti jos paslaugomis. Didžiojoje salėje būdavo 
triukšminga, nelabai padoru ir netgi pavojinga. Man teko 
matyti ir prastesnių klientų lankomas smukles, bet šitiek 
skandalų ten nebūdavo. Be abejonės, „ėriukai“ buvo kai 
kam naudinga organizacija, nes kitu atveju ši smuklė būtų 
buvusi seniai uždaryta. Prisimenu, kartą prieš pat rinkimus 
į smuklę prie prekystalio buvo atvestas gražiai pasipuošęs 
aklas žmogus, ir jis ilgai tarėsi su šeimininku. Šie du žmonės 
atrodė taip keistai, o pagarba, su kuria visi smuklės lankytojai 
pasitraukė į šalis, kad jie galėtų visiškai slaptai pasišnekėti, 
man pasirodė labai mįslinga, ir aš pasiteiravau savo kaimyno, 
kas čia toks. Jis paaiškino, kad aklasis yra žymus politinis 
veikėjas, netgi vadinamas San Francisko karaliumi, plačiau 
žinomas kinų jam duota vaizdinga Aklojo Baltojo Velnio 
pravarde. 

— Matyt, jam labai prireikė „ėriukų“, — pridūrė mano 
pašnekovas. 

Nupiešiau Akląjį Baltą Velnią, pasilenkusį ant preky- 
stalio, o už poros valandų kitame albumo puslapyje atsirado 
eskizas, kaip Juodasis Tomas grasina visai miniai „Smit ir 
Veson" revolveriu. 

Štai su kokiais kontrastais man tekdavo susidurti di- 
džiojoje smuklės salėje. 

Tuo pat metu mažojoje salėje visą laiką posėdžiavo 
neoficialus Pietų jūrų klubas ir kalbėjo apie visai kitą pasaulį 
ir, žinoma, visai kitą gyvenimą. Čia rinkdavosi seni škiperiai, 


puikūs žmonės, pasidarę dar jautresni, gyvendami tarp 

švelnios ir linksmos tautos. Ir jie buvo išmintingi, nors išmintį 
įgijo ne iš knygų, o iš neįprastos patirties. Per dienų dienas 
su neblėstančiu malonumu klausydavausi jų pasakojimų. 
Jie visi iš tiesų turėjo poetinę gyslelę. Juk valkata jūreivis, 
jei jis ne galutinis niekšas, yra tolimas menininko giminaitis. 
Net iš padrikų Džonsono pasakymų: „O taip, kanakai neblogi 
žmonės" arba „Velniai žino, kas per sala — kalnai nusileidžia 
prie pat vandens", „Ir ko aš iš ten išvažiavau?", buvo matyti, 
kad jis jaučia, ką sako, o kiti jo draugai buvo tikrai geri 
pasakotojai. Jų ilgos kalbos, taikliai nupieštos žmonių ir 
gamtos charakteristikos mano vaizduotėje sukūrė tų salų ir 
jų gyvenimo paveikslą. Ten pavojingi krantai, aštrios kalnų 
viršūnės, tamsus pavėsis nuo kalnuotų miškų, nenutylantis 
mūšos ošimas ir begalinė lagūnos ramybė. Ten saulė, mėnulis 
ir žvaigždės nepaprasto ryškumo, moterys žavesnės už Ievą; 
ten negalioja pirmasis prakeikimas, o svečiui užleidžiamas 
ir patalas, ir valtis; ten gyvenimas plaukia tarsi nesibaigianti 
muzika, o ilgus vakarus skamba lyriški chorai. Tik žmogus, 
nusivylęs savo, kaip menininko talentu, badavęs Paryžiaus 
gatvėse, nešęs Pinkertono komercijos jungą, gali pajusti 
tokį ilgesį, koks tada užpuldavo mane. Palyginus su juo, 
blėso triukšmingas margaspalvis San Franciskas, nenu- 
rimstanti kontora, kur mano draugas Džimas kasdien nuo 
dešimtos ligi keturių blaškėsi kaip liūtas narve, kartais netgi 
nublėsdavo prisiminimai apie Paryžių. Kitas vyras, gal net 
mažiau gundomas, būtų viską metęs, kad tik galėtų 
įgyvendinti savo vizijas; bet aš iš prigimties esu neryžtingas 
ir nelinkęs į nuotykius. Kad palikęs senus takus galėčiau 
išplaukti į rojaus salas, mane turėjo kas nors pastūmėti. Tik 
pati lemtis galėjo parinkti tam įnagį; bet aš tada nė nemaniau, 
kad tą įnagį ji jau laikė savo plieninėje rankoje. 

Vieną pavakarę sėdėjau erdvaus šviesaus baro kampe, 
kur vienas dailininkas mane vaišino pusryčiais, norėdamas 


134 


sužinoti Mano nuomonę apie savo „apnuogintą figūrą“. Tuo 
metu staiga pasigirdo kojų trypimas, ūžesys, plačiai prasivėrė 
durys ir tarsi viesulas į salę įsiveržė būrys žmonių. Visi, 
daugiausiai jūreiviai, nepaprastai susijaudinę, ėjo apsupę 
kažkokį branduolį, bendrą visų dėmesio centrą, — keletą 
vyrų, — panašiai kaip vaikai eina iš kiemo į kiemą paskui 
klajojantį senį su lėlių teatru. Tuoj it miške ugnis pasklido 
po barą žinia, kad čia atėjo kapitonas Trentas su likusiais 
gyvais anglų jūrininkais iš sudužusio anglų brigo „Skra- 
jojantis debesis", kuriuos išgelbėjo karo laivas Midvėjaus 
salose. Jie šį rytą atplaukė į San Francisko įlanką ir, davę 
prideramus pranešimus valdžiai, atėjo tiesiai čia. Tuo metu 
juos galėjau gerai matyti. Keturi įdegę jūreiviai su stiklinėmis 
rankose stovėjo prie baro, o iš visų pusių apspitę žmonės 
bėrė klausimus. Man pasakė, kad vienas jų — kokas — 
esąs kanakas; kitas laikė narvelį su kanarėle, kuri retkarčiais 
pragysdavo; trečiajam buvo parišta ranka, jis atrodė liguistai, 
tarsi ką tik atsikėlęs po sunkios ligos, o pačiam kapitonui, 
raudonskruosčiui, mėlynakiui, tvirto sudėjimo keturiasdešimt 
penkerių metų vyrui, buvo sutvarstyta dešinioji ranka. Man 
pasirodė labai keista, kad kapitonas, kokas ir du jūreiviai 
drauge vaikšto gatvėmis ir lanko smukles. Ir kaip visada, 
kai man kas nors padaro įspūdį, atsiverčiau albumą ir ėmiau 
piešti tuos keturis vyrus iš sudužusio laivo. Aplink susigrūdę 
žmonės, pamatę, ką aš darau, truputį pasitraukė į šonus, ir 
aš gerai įsižiūrėjau į kapitono Trento veidą ir visą išvaizdą, 
nors jis manęs nė nepastebėjo. 

Įkaitęs nuo viskio ir paskatintas susirinkusiųjų smalsu- 
mo, šis džentelmenas dabar pasakojo apie juos ištikusias 
nelaimes. Aš girdėjau tik nuotrupas, kaip jis „plaukė de- 
šiniuoju halsu“, kaip „staiga papūtė šiaurės vakaris“ ir 
„brigas užplaukė ant seklumos". Kartkartėmis jis kreipdavosi 
į kurį nors iš saviškių: „Ar ne tiesa, Džekai?" Ir tas atsa- 

kydavo: „Visiškai taip, kapitone Trentai". Pagaliau jis visiškai 
palenkė klausytojų širdis, kai pasakė: 

— Tegu velniai griebia visus Admiraliteto žemėlapius, 
štai kaip. 

Iš linksinčių galvų ir pritariamo šnibždesio supratau, 
kadžmonės, pasiklausę kapitono Trento pasakojimo, 
susidarė apie jį gerą nuomonę kaip apie jūrininką ir žmogų. 
Tuo laiku jau baigiau visų keturių vyrų ir kanarėlės eskizus, 
(visi, ypač kanarėlė, išėjo labai panašūs), užverčiau albumą 
ir išslinkau iš baro. 

Nė nenumaniau, jog baigiau savo gyvenimo dramos pir- 
mojo veiksmo pirmąjį paveikslą; tačiau tas vaizdas, ar veikiau 
kapitono veidas, man gana ilgai neišėjo iš galvos. Sakau, 
kad aš menkas pranašas, bet mėgstu stebėti, ir kada matau 
žmogų, apimtą siaubo, visada pastebiu. Anglų brigo „Skra- 
jojantis debesis" kapitonas Trentas buvo sąmojingas, 
sumanus, triukšmingas, tačiau jo mėlynose akyse ir išraiškoje 
mačiau nepraeinantį siaubą. Ar jis baiminosi, kad neteks 
kapitono liudijimo? Mano manymu, dėl to jam nebūtų dre- 
bėjusi ranka su stikline viskio. O gal jį taip sukrėtė nelaimė 
ir jis negali atsipeikėti po brigo sudužimo? Vieną mano 
draugą, likusį gyvą po traukinio katastrofos, visą mėnesį 
krėtė drebulys, ir jis nuolat krūpčiojo. Nors „Skrajojančio 
debesies" kapitonas Trentas neatrodė nervingas žmogus, 
mėginau save įtikinti, kad čia toks pat atvejis. 

Devintas skyrius 


LAIVO „SKRAJOJANTIS DEBESIS" SUDUŽIMAS 


Kitą rytą, kai atsikėliau, Pinkertonas jau sėdėjo prie 
stalo ir įnikęs skaitė „Deili Oksidentel". Šis laikraštis skyrėsi 
(sakau „buvo“, nes nežinau, ar šiandien jis dar gyvuoja) 
nuo kitų Vakaruose leidžiamų dienraščių. Čia nerasi nei 
didžiosiomis raidėmis drastiškų pavadinimų niekingos 
informacijos, nei išpūstų faktų, nei tuščių gražbylysčių, 
nei panašaus į Hario Milerio banalaus jumoro, nei ne- 
jaudinančio patoso. Vienintelis laikraščio „Oksidentel", 
leidžiamo nuobodoko, sveikai galvojančio krikščionies, 
tikslas buvo teisinga informacija. Aš vertinau šitą jo 
privalumą, o Pinkertonas jį skaitė todėl, kad šis laikraštis 
geriausiai žinojo visas biržos ir komercines paslaptis. 

— Laudonai, — tarė jis, pakėlęs akis nuo straipsnio, — 
tau kartais atrodo, kad aš iš sykio griebiuosi per daug darbų. 
Aš manau, kad žmogus, pamatęs ant žemės pinigą, turi jį 
pakelti. O dabar prie koralinio rifo Ramiajame vandenyne 
pamačiau visą krūvą pinigų. 

— Žinai, Džimai, man tavęs gaila! — sušukau. — Argi 
tau neužtenka Dipju Sičio, šito gamtos duoto valstijų centro? 

— Tik pasiklausyk, — pertraukė Džimas. — Na, čia 
prastai parašyta. „Oksidentel" reporteriai nemoka žmonių 
uždegti, bet manau, jog faktai tikri. — Ir jis pradėjo skaityti: 

- 


„ANGLŲ BRIGO 
„SKRAJOJANTIS DEBESIS" SUDUŽIMAS 
Vakar į San Franciską atplaukęs karo laivas „Audra" 
atgabeno anglų brigo „Skrajojantis debesis" kapitoną Trentą 
ir keturis komandos žmones, kurie po laivo sudužimo vasario 
dvyliktą dieną prie Midvėjaus salos jau kitą dieną buvo 

laimingai išgelbėti. „Skrajojantis debesis" yra 200 tonų talpos 
ir priklauso Londono uostui; paskutinius dvejus metus jis 
plaukiojo kaip krovininis laivas. Kapitonas Trentas išplaukė 
iš Honkongo vasario aštuntą ir plaukė į San Franciską su 
pilnai apdraustu ryžių, šilko, arbatos ir kinų galanterijos 
kroviniu. Laivo žurnale parašyta, kad oras buvo gražus, pūtė 
pastovus vėjas, tik kartkartėmis užeidavo ir vėl nurimdavo 
škvalas. Dvidešimt aštuntame laipsnyje šiaurės platumos ir 
šimtas septyniasdešimt septintame vakarų ilgumos kapitonas 
Trentas, pasibaigus brige vandens ištekliams, suklaidintas 
Hoito „Vadovo po šiaurinę Ramiojo vandenyno dalį“, esą 
Midvėjaus salose yra anglies stotis, pasuko prie jos krantų. 
Pasirodo, ten buvo smėlio sekluma, apsupta koralinių rifų, 
kurių dauguma pasislėpę vandeny. Saloje jie rado daug 
paukščių, o lagūnoje — puikios žuvies, tik neturėjo kuro, ir 
vanduo šuliny, kurį jie išsikasė, buvo sūrokas. Kapitonas 
Trentas užėjo neblogą stovėjimo vietą šiaurinėje didelės 
seklumos dalyje, kur gylis penkiolika sieksnių, dugnas 
smėlėtas su koralų ruožais. Dėl štilio jis čia prabuvo savaitę, 
jo komanda ėmė sirgti, nes vanduo jau buvo visai sugedęs. 
Ir tik vasario dvyliktos vakare iš šiaurės rytų papūtė gūsingas 
vėjas. Nors jau buvo vėlu, kapitonas Trentas tuoj pat pakėlė 
inkarą ir bandė išplaukti į jūrą. Kol laivas skynėsi kelią 
siaurame praėjime tarp rifų, vėjas staiga persimainė, papūtė 
škvalas iš šiaurės ir šiaurės vakarų ir maždaug be dvidešimt 
šešios brigą užnešė ant smėlėto kranto. Džonas Valentas, 
kilimo suomis, ir Čarlzas Holdorsenas, kilimo švedas, 
paskendo, kai bandė nuleisti valtį, nes jie nemokėjo plaukti, 
buvo tamsu ir per bangų ūžimą nieko nebuvo girdėti. Tuo 
pačiu metu nukritęs skersinis sulaužė jūreiviui Džonui Braunui 
ranką. Kapitonas Trentas paskui pasakė „Oksidentel" 
reporteriui, kad brigas smarkiai atsitrenkė priekine dalimi, 
jo nuomone, į koralų rifą, po to perlėkė per šią kliūtį ir dabar 

guli smėlyje, smarkiai pasviręs į priekį dešiniuoju bortu. Nuo 
pirmojo atsitrenkimo jis, matyt, nukentėjo, nes per priekį 
ėmė tekėti vanduo. Ryžiai turbūt visi sugedę, laimė, kad 
vertingesnė krovinio dalis užpakalyje. Kapitonas Trentas jau 
ruošė velbotą plaukimui į jūrą, kai „Audra“, vykdydama 
Admiraliteto įsakymus patikrinti, ar salose nėra Žmonių iš 
sudužusių laivų, atplaukė ir išgelbėjo kapitoną nuo tolimesnių 
pavojų. Vargu ar reikia pasakoti, su kokiu dėkingumu 
nukentėjusio laivo kapitonas ir jūrininkai kalba apie parodytą 
jiems vaišingumą karo laive. Štai likusių gyvųjų pavardės: 
Džeikobas Trentas, kapitonas, kilęs iš Hulio, Anglija; Elijas 
Godedalas, padėjėjas, iš Kristiansendo, Švedija, A.Vingas, 
kokas, iš Sanos, Kinija; Džonas Braunas iš Glazgovo, Škotija; 
Džonas Hardis iš Londono, Anglija. „Skrajojantis debesis" 
yra dešimties metų, ir šį rytą bus parduotas iš varžytinių 
savininkų naudai toks, koks šiuo metu yra. Varžytinės įvyks 
dešimtą valandą Prekybos biržoje. 

Papildomos žinios. Kiek vėliau mūsų reporteriui 
pavyko „Pelis“ viešbutyje susitikti su leitenantu Sebraitu, 
vienu „Audros“ karininku. Narsusis jūreivis kažkodėl 
neturėjo laiko, bet patvirtino kapitono Trento parodymus 
iki pat smulkmenų. Jis pridūrė, jog „Skrajojantis debesis“ 
guli geroje vietoje ir galės ten sulaukti žiemos, jei tik nekils 
štormas iš šiaurės vakarų, bet taip greičiausiai neįvyks.“ 


— Tu taip nieko ir neišmanysi apie literatūrą, — 
pasakiau, kai Džimas baigė. — Tai neblogas, doras, 
paprastai parašytas straipsnis, aiškiai nupasakojantis įvykį. 
Jame radau tik vieną klaidą — virėjas ne kinas, o kanakas, 
man rodos, iš Havajų salų. 

— Oiš kur tu žinai? 

— Vakar visus mačiau smuklėje, — atsakiau. — Ir net 
girdėjau visą pasakojimą, ar bent nuotrupas, iš paties 

kapitono Trento. Man krito į akis, kad jis buvo itin 
susinervinęs ir labai norėjo gerti. 

— O man tai nė motais! — suriko Pinkertonas. — 
Man tik rūpi doleriai, kurie dabar guli ant rifo. 

— Ar tai apsimokės? — paklausiau. 

— Ir dar kaip! — sušuko Pinkertonas. — Argi nesu- 
pranti, kad tas anglų karininkas sako, jog laivas dar geras? 
Ir negi nematai, kad visas krovinys įvertintas dešimčia 
tūkstančių? Dabar ne sezonas, ir aš galėčiau už du šimtus 
penkiasdešimt dolerių per mėnesį užsifrachtuoti kokią nors 
škuną. Kaip tada išeina? Man lieka trys šimtai procentų 
gryno pelno. 

— Tu pamiršti — paprieštaravau aš, — kad pats 
kapitonas pareiškė, jog ryžiai jau bus sugedę. 

— Aišku, aš tai žinau, — sutiko Džimas. — Tačiau ryžių 
ir taip niekas nestvarsto — juos ima daugiausia kaip balastą. 
Man rūpi arbata ir šilkas. Mes tik išsiaiškinsim, kokie jų 
kiekiai. Žvilgtelėsiu į laivo dokumentus ir viskas bus aišku. 
Aš dėl to skambinau į „Loido“ kontorą; kapitonas ten ateis 
už valandos su manim susitikti, ir aš taip gerai viską žinosiu 
apie brigą, tarsi pats būčiau jį statęs. Be to, tu neturi jokio 
supratimo, kas lieka iš sudužusio laivo: varis, švinas, 
takelažas, inkarai, grandinės, netgi virtuvės rakandai! 

— Man rodos, tu pamiršti vieną smulkmeną, — pa- 
sakiau. — Norėdamas šį laivą išardyti, visų pirma turi jį 
nusipirkti. O kiek jis kainuos? 

— Šimtą dolerių, — šaute atšovė Džimas. 

— Viešpatie, kodėl manai, kad būtinai šimtą?! — 
sušukau. 

— Aš ne manau, o žinau, — atsakė Komercijos geni- 
jus. — Gal aš nieko neišmanau apie literatūrą, bet tu, mielas 
berniuk, niekad nenutuoksi apie verslą. Kaip, tavo nuomo- 
ne, aš nupirkau „Džeimsą L.Mudį“ už du šimtus penkias- 


140 


dešimt dolerių, jei vien jo valtys kainavo keturis kartus 
daugiau? Todėl, kad mano pavardė buvo pirmoji sąraše. 
Ir štai ji vėl pirma, ir aš turėsiu paskelbti sumą. O paskelbsiu 
mažą dėl to, kad laivas šitaip toli. Kad ir kokią sumą 
paskelbčiau, tokia ir būtų laivo kaina. 

— Viskas atrodo labai paslaptinga, — pasakiau. — Ar 
šios viešos varžytinės nevykdomos kokiame nors pože- 
miniame rūsyje? Ar galėtų, pavyzdžiui, paprastas pilietis, 
aš, ateiti ir viską pamatyti? 

— O, viskas vyksta atvirai ir garbingai! — sušuko jis 
pasipiktinęs. — Bet kas gali ateiti, tik niekas atėjęs nekelia 
mums kainų. O jei koks pabandytų, mes jį ėste suėstume. 
Kartą vienas pamėgino, tai visi pasimokė. Mes — sindikato 
nariai, mes turime visokių ryšių ir galime pakelti tokią kainą, 
prieš kurią nebeatsilaikys nė vienas pašalinis: mūsų galioje 
du milijonai dolerių, ir mums ranka nesudrebės. Tarkim, 
kad kas nors paveržia mums laivą, tai matytum, Laudonai, 
jis pamanytų, jog visas migstas pašėlo. Kaip mane gyvą 
matai, mieste jis nepadarytų nė vieno sandėrio. Viskam, ko 
jam reikėtų — škunoms, narams, jūreiviams — pakiltų tokios 
kainos, kad jis neišsimokėtų. 

— Kaipgi tu papuolei į tą sindikatą? — paklausiau. — 
Kažkada buvai pašalinis kaip visi kiti? 

— Supratau, kas tai per dalykas, Laudonai, ir jį gerai 
išstudijavau, — pasakė jis. — Mano vaizduotė įsiliepsnojo, 
viskas atrodė taip romantiška, ir tada pamačiau, jog čia 
galima turėti daug naudos. Po to galutinai pasikausčiau. 
Niekas nė nenumanė, kad žadu supirkinėti sudužusius laivus, 
kol vieną gražų rytą užėjau į Duglo B.Longhersto kontorą, 
išskaičiavau visus faktus ir sumas ir tiesiai pareiškiau: „Ar 
imat mane į sindikatą, ar man įkurti savo?" Jis paprašė 
pusvalandžio apsigalvojimui ir kai grįžau pasakė: „Pin- 
kertonai, aš jus užrašiau." Kai kitą kartą mano pavardė 

atsidūrė pačioje pradžioje, aš nupirkau „Mudį“, o dabar aš 
vėl pirmas. 

Tuo metu Pinkertonas, žvilgtelėjęs į laikrodį, išsižiojo 
ir, skubiai paskyręs man pasimatymą prie Prekybos biržos 
durų, išdūmė peržiūrėti laivo dokumentų ir pasišnekėti 
su škiperiu. Aš iš lėto surūkiau cigaretę kaip Žmogus, 
baigiantis piknikui, ir pagalvojau, jog iš visų dolerių 
medžioklės formų vaizduotę man labiausiai žadino 
sudužusių laivų supirkinėjimas. Net kai išėjau į miestą ir 
žingsniavau judriomis, vėsiomis, tokiomis pažįstamomis 
San Francisko gatvėmis, man akyse stovėjo sudužęs laivas, 
kepinamas karštos saulės, virš kurio susispietę jūros 
paukščių būriai. Ir štai toks vaizdas be jokios kitos 
priežasties patraukė man širdį. Ir jei ne aš pats, tai bent 
žmogus, vykdantis mano įpareigojimus, turės nukeliauti į 
tą mažą plotelį vandenyno platybėse ir nusileisti į tuščią 
kajutę. 

Sutartą valandą Pinkertonas laukė manęs kietai su- 
čiauptomis lūpomis, iškilmingai nusiteikęs, kaip žmogus, 
pasiryžęs dideliems sprendimams. 

— Na? — paklausiau. 

— Na, — atsakė jis, — galėjo būti ir geriau, ir blogiau. 
Kapitonas Trentas nepaprastai doras žmogus — tai vienas 
iš tūkstančio. Kai tik sužinojo, kad ir aš dalyvausiu var- 
žytinėse, atvirai papasakojo man viską apie ryžius. Jo 
apskaičiavimu, ten daugių daugiausia bus likę trisdešimt 
maišų. Tačiau iš dokumentų linksmesnių dalykų sužinojau. 
Ten yra šilko, arbatos ir riešutų aliejaus maždaug už penkis 
tūkstančius dolerių, o kadangi jie sukrauti antrame denyje, 
tai išliko sveikutėliai, tarsi būtų čia, Kernio gatvėje. Brigas 
prieš metus buvo naujai apkaltas variu. Ir laive yra pusantro 
šimto sieksnių inkaro grandinės. Ką gi, tai ne aukso 
kasyklos, tačiau vis vien pelninga. 

Jau artinosi dešimta, ir mes tuojau nuėjome į varžytinių 
vietą. „Skrajojantis debesis", taip dominęs mus, rodos, 
nelabai rūpėjo visuomenei. Aukcionatorių supo koks 
dvidešimt žiūrovų, daugiausia tikrų vakariečių — aukštų, 
plačiapečių, ilgakojų vyrų, visai bereikalingai, pagal 
neišsilavinusių žmonių skonį, šia proga išsipuošusių. Visi 
buvo linksmi ir pabrėžtinai draugiški, vadino vieni kitus 
pravardėmis ir ėjo lažybų. „Vaikinai“, kaip jie save vadino, 
tikrai valiūkavo; buvo aišku, kad jie čia atėjo ne rimtų 
reikalų spręsti, o pasilinksminti. Už jų, kaip ryškią prie- 
šingybę šiems džentelmenams, aš pamačiau kapitoną 
Trentą, atėjusį pasiklausyti, koks jo laivo galas. Jis buvo 
kitaip, negu vakar, apsitaisęs: juodu, nelabai gerai gulinčiu 
kostiumu iš gatavų rūbų krautuvės. Iš viršutinės kairiosios 
švarko kišenaitės buvo išlindęs kraštelis šilkinės nosinės, 
o iš dešinės apatinės kelnių kišenės kyšojo pundas laik- 
raščių. Ką tik Pinkertonas apie jį labai gerai atsiliepė. Iš 
tiesų atrodė, kad jis labai atvirai kalbėjo apie savo laivą, ir 
aš pasižiūrėjau į jį, norėdamas atsekti šį bruožą veide. Jo 
veidas buvo raudonas, platus, susijaudinęs ir man pasirodė 
nenuoširdus. Atrodė, kad šį žmogų graužia kažkoks ne- 
žinomas rūpestis; stovėdamas čia ir nejausdamas, kad jį 
stebiu, jis kandžiojo nagus, įsmeigęs rūstų žvilgsnį į grindis, 
kartkartėmis veriamai ir išgąstingai žvilgterėdamas į 
praeinančius pro šalį žmones. Aš savotiškai sužavėtas 
spoksojau į šį žmogų, kai prasidėjo varžytinės. 

Buvo ištarškintos kelios įžanginės frazės, nelabai 
pagarbiai tebesilinksminant „vaikinams“, ir tada, gal kiek 
publikai aprimus, aukcionatorius pragydo kaip lakštingala. 
Puikus brigas, naujai apmuštas variu, vertingi įrengimai, 
trys geros valtys, nuostabus rinktinis krovinys — tai iš 
tiesų nepaprastas ir užtikrintas sandėris; bet gana, ponai, 
jis daugiau nieko nebeaiškins, tik be jokių abejonių (kurgi 

abejos toks drąsus aukcionatorius?) pasakys sumą, kurią 
galima pelnyti, turint galvoje ir šį, ir tą, ir aną, ir kitą; 
pirkėjas gali tikėtis, kad jo pelnas peršoks sumą, lygią 
visai įkainoto krovinio vertei, kitais žodžiais tariant, dešimt 
tūkstančių dolerių, džentelmenai. Sulig šiuo kukliu ap- 
skaičiavimu lubos virš aukcionatoriaus galvos (manau, 
įsiterpus kuriam nors žiūrovui, turinčiam polinkį į pilva- 
kalbystės meną) aiškiai užgiedojo.,„kakariekū", visi 
prapliupo juokais, ir net pats aukcionatorius maloningai 
su visais nusijuokė. 

— Na džentelmenai, tai ką mes siūlome? — kalbėjo jis 
toliau, tiesiai ir meilingai žvilgčiodamas į Pinkertoną. — Ką 
gi mes siūlome, norėdami laimėti tokį retą pirkinį? 

— Šimtą dolerių, — tarė Pinkertonas. 

— Ponas Pinkertonas siūlo šimtą dolerių, — tarė auk- 
cionatorius, — šimtą dolerių. Ar niekas nenori pasiūlyti 
daugiau? Šimtas dolerių, tik šimtas dolerių. 

Aukcionatorius tokiu pat balsu ir toliau sau bumbėjo, o 
aš su užuojauta ir kartu smalsiai sekiau, kaip kapitono 
Trento veide neslepiamai atsispindėjo visi jo jausmai. Tik 
staiga mes visi pašokome nuo šaižaus balso: 

— Šimtas penkiasdešimt. 

Pinkertonas, aukcionatorius ir „vaikinai“, visi gerai 
žinoję sindikato paslaptį, dabar net aiktelėjo. 

— Atleiskite, — tarė aukcionatorius, — kažkas pakėlė 
kainą? 

— Šimtas penkiasdešimt, — pakartojo tas pats balsas; 
aš pamačiau, kad tai pasakė kažkoks mažas, susisukęs 
žmogelis. Jo veidas buvo pilkas, dėmėtas, jis kalbėjo lyg 
dainuodamas ir gana liūdnai, o rankos ir galva judėjo tarsi 
sirgtų liga, vadinama švento Vito šokiu. Prastai apsirengęs, 
jis atrodė pasipūtęs, ir tuo pačiu metu lyg ko susigūžęs, 
tarytum didžiavosi, jog yra čia ir dalyvauja varžytinėse, ir 

prisibijojo, kad jo kas neišprašytų pro duris. Sakyčiau, dar 
nebuvau matęs tokio išbaigto tipo, nors man visiškai ne- 
pažįstamo. Iš karto nemačiau jokios paralelės, o dabar 
instinktyviai prisiminiau Balzaką ir žemesniuosius „žmo- 
giškosios komedijos" sluoksnius. 

Pinkertonas valandėlę nedraugiškai žiūrėjo į įsibrovėlį, 
paskui išplėšė lapą iš užrašų knygelės, kažką greitomis 
užrašė pieštuku, atsigręžė, pamojavo pasiuntinukui ir 
sušnibždėjo: „Longherstui.“ Berniukas tuoj pat nubėgo 
vykdyti pavedimo, o Pinkertonas vėl žiūrėjo tiesiai į auk- 
cionatorių. 

— Du šimtai dolerių, — tarė Džimas. 

— Du penkiasdešimt, — pasakė priešininkas. 

— Darosi įdomu, — sušnibždėjau Pinkertonui. 

— Čia kažkokia suktybė, — atsakė jis. — Nieko, mes 
jį pamokysim. Palauk, kol! pasikalbėsiu su Longherstu. — 
Ir garsiai pridūrė: — Trys šimtai. 

— Trys šimtai penkiasdešimt, — pasigirdo lyg aidas. 

Kaip tik tuo metu aš vėl pažvelgiau į kapitoną Trentą. 
Jo veidas dabar buvo kaip vyšnia, švarkas, visas atsegiotas, 
lapatavo, šilkinė nosinė buvo paleista į darbą, o šviesiai 
mėlynos akys iš susijaudinimo blizgėjo it stiklinės. Jis vis 
dar buvo susirūpinęs, tik dabar, jei teisingai supratau, jo 
rūpestis nebebuvo beviltiškas. 

— Džimai, — sušnibždėjau, — žvilgtelk į Trentą. Kertu 
iš ko nori, kad jis to tikėjosi. 

— Taip, — pasakė Pinkertonas, — čia kažkokia 
velniava. 

Jis vėl pakėlė kainą. 

Suma buvo pasiekusi netoli tūkstančio, kai žmonės 
priešais mus sujudo, ir atsigręžęs pamačiau, kaip aukštas 
ir gražus elegantiškas vyras lengvu žingsniu atėjo į priekį 
ir davė ženklą aukcionatoriui. 

— Lukterkit, pone Bordenai, — pasakė jis. Ir tada 
kreipėsi į Džimą. — Na, Pinkai, kiek jūs pakėlėt kainą? 

Džimas pasakė sumą. 

— Iki tiek aš kėliau savo atsakomybe, — pridūrė Džimas 
paraudęs. — Maniau, kad tai bus teisinga. 

— Žinoma, teisinga, — pasakė Longherstas, švelniai 
plekšnodamas jam per petį kaip patenkintas dėdė. — Na, 
dabar mes imsimės lošimo. Galite baigti. Pakelkit iki penkių 
tūkstančių, o jei jis dar pridės, tegu sau sveikas ir perka. 

— Tarp kitko, kas jis toks? — paklausė Pinkertonas. — 
Jis atrodo kažko prislėgtas. 

— Aš pasiunčiau Bilį sužinoti, — atsakė Longherstas. 

Tą akimirką Longherstui vienas prabangiai apsirengęs 
džentelmenas padavė sulankstytą popierėlį. Jis buvo pa- 
leistas per rankas, ir jį gavęs perskaičiau: „Henris Belersas, 
advokatas, gynė Klarą Verden, jam du kartus vos nebuvo 
atimtos advokato teisės". 

— Kaip sau nori, nesuprantu, — tarė Longherstas. — 
Kas galėjo samdyti tokį advokatėlį? Aiškus dalykas — ne 
pinigingi žmonės. O jeigu jūs staiga smarkiai užkeltumėt 
kainą? Aš, Pinkai, taip daryčiau! Na, likit sveikas. Čia 
jūsų partneris ponas Dodas? Džiaugiuosi, galėdamas su 
jumis susipažinti, pone, — pasakė didysis žmogus ir nuėjo. 

— Kokios tu nuomonės apie Duglą? — sušnibždėjo 
Pinkertonas, pagarbiai žiūrėdamas jam įkandin. — Jis tikras 
džentelmenas, kultūringas iki pat panagių. 

Per tą laiką varžytinės buvo sustojusios. Ir aukcio- 
natorius, ir žiūrovai, ir netgi Belersas gerai žinojo, kad 
vadovas yra Longherstas, o Pinkertonas šoka pagal jo 
dūdelę. Ir kai Olimpo Jupiteris pasišalino, ponas Bordenas 
pamanė, jog derėtų būti griežtesniam. 

— Na, Pinkertonai, tai jūs ir toliau keliate kainą? — 
pasakė jis atšiauriai. 

Ir Pinkertonas, pasiryžęs priremti priešininką prie sienos, 

tarė: 
— Du tūkstančiai. 

Belersas nė nemirktelėjo. 

— Du tūkstančiai penkiasdešimt, — pasakė jis. 

Visi žiūrovai subruzdo, o svarbiausia, kapitonas Trentas 
pabalo ir tik rijo seilę. 

— Džimai, dar užkelk, — pasakiau. — Trentas jau pasi- 
duoda. 

— Trys tūkstančiai, — tarė Džimas. 

— Trys tūkstančiai penkiasdešimt, — atsiliepė Belersas. 

Kaina vėl ėmė kilti, kaip ir iš pradžių, šimtais ir pen- 
kiasdešimtimis, ir tuo laiku aš padariau dvi išvadas. Visų 
pirma, Belersas paskutinį kartą užkėlė kainą išdidžiai 
šypsodamasis, ir mačiau, kad šis padaras triumfuoja, jog 
atsidūrė tokioje nepaprastoje padėtyje, iš kurios tariasi 
išeinąs nugalėtoju. Antra, kainai pakilus iki trijų tūkstančių, 
Trento veido spalva dar kartą pasikeitė, ir kai vėl pasigirdo 
Belerso „Trys tūkstančiai penkiasdešimt“, jam iš tikro 
aiškiai palengvėjo. Turbūt štai kaip buvo: jų abiejų interesai 
sutapo, tačiau vienas nežinojo kito ketinimų. Ir tai ne viskas. 
Dar kelis kartus pakilus kainai, mano ir kapitono Trento 
žvilgsniai netyčia susidūrė, ir jis tuoj pat, kaip man pasirodė, 
kaltai nukreipė žibančias iš susijaudinimo akis. Vadinasi, 
jis norėjo nuslėpti, kad jam ne vis tiek, kas čia dedasi. 
Kaip Džimas sakė, čia iš tiesų kažkokia velniava. Aišku 
kaip dieną, šie du žmonės, taip keistai susieti ir tokie 
skirtingi, iš paskutiniųjų stengiasi už didžiulę kainą pasi- 
glemžti iš mūsų sudužusį laivą. 

O gal šis laivas vertas daugiau, negu mes manėme? 
Mane išpylė karštis. Kaina artėjo prie Longhersto nustatytos 
penkių tūkstančių ribos. Dar valandėlė, ir jau bus vėlu. 
Įkvėptas tuščio pasitenkinimo, kaip man atrodė, dėl savo 

pastabumo ir sumanumo, išplėšiau lapą iš savo užrašų 
knygutės ir užrašiau beprotišką sprendimą: „Jei nori, ne- 
sustok, atiduosiu visą savo kapitalą". 

Džimas perskaitė ir sumišęs atsigręžė į mane; tada jo 
"akys nušvito, ir vėl žiūrėdamas į aukcionatorių jis tarė: 

— Penki tūkstančiai šimtas dolerių. 

— Penki tūkstančiai šimtas penkiasdešimt, — pasakė 
monotonišku balsu Belersas. 

Pinkertonas tuoj pat užrašė: „Kas tai galėtų būti?" ir aš 
jam popieriuje atsakiau: „Pats gerai nežinau, bet čia kažkas 
tūkstančių, pamatysi". 

Ir jis tikrai pakėlė kainą iki dešimties tūkstančių, o mes 
pasiūlėm dar daugiau. Jau daug anksčiau pasklido žinia, 
kad vyksta karališkos kautynės, ir minia apspito mus ir 
nustebusi žiūrėjo. O kai Pinkertonas pasiūlė dešimt tūks- 
tančių dolerių — tiek geriausiu atveju galėjo kainuoti visas 
krovinys, net jei laivas būtų stovėjęs San Francisko įlanko- 
je, — ir Belersas, išsivėpęs iki ausų, kad atsidūrė tokio 
dėmesio centre, pasakė „Dešimt tūkstančių penkias- 
dešimt", visi ėmė karščiuotis. 

— Dešimt tūkstančių šimtas, — tarė Džimas. Tai 
pasakęs, mostelėjo ranka, jo veidas persimainė, ir aš 
pamačiau, kad jis atspėjo, ar bent jam pasirodė, jog atspėjo 
paslaptį. Ir kai jis vėl ėmė rašyti į savo užrašų knygutę, jo 
ranka trūkčiojo it telegrafisto. 

„Kontrabandos krovinys, — parašė jis, ir toliau didžiu- 
lėmis raidėmis per visą puslapį išvedžiojo: — Opiumas!“ 

Iš tiesų, pamaniau, čia ir yra visa paslaptis. Žinojau, 
kad nerasi tokio laivo, kuris, išplaukęs iš kokio nors Kinijos 
uosto, nebūtų vežęsis slaptoje vietoje gniūžtelę šio brangaus 
nuodo. Be abejonės, tokio lobio būta ir „Skrajojančiame 
debesyje". Kažin, kokia jo vertė? Mes nežinojome ir lošėm 

spėtinai. Tačiau Trentas ir Belersas žinojo, todėl mes 
galėjome juos stebėti ir daryti sprendimus. 

Tuo metu mudu su Pinkertonu jau buvome pametę 
galvas. Džimas stovėjo kaip nesavas, jo akys degė lyg 
žarijos, o aš visas virpėjau. Jei koks pašalinis būtų įėjęs, 
kai kaina artėjo prie penkiolikos tūkstančių, mudu su 
Pinkertonu jam būtume pasirodę labiau pasigailėtini netgi 
už Belersą. Tačiau mes nenusileidome, ir minia stebėjo 
mus čia nuščiuvusi, čia vėl kažką šnibždėdama. 

Buvo pasiekta septyniolika tūkstančių, kai Duglas Long- 
herstas, skverbdamasis pro minią žiūrėdamas į Džimą, 
atvirai kelis kartus papurtė galvą. Džimas jam nusiuntė 
raštelį: „Savo sąskaita", Longherstas atidžiai perskaitė, 
įspėdamas pagrasino pirštu ir, kaip man atrodė, išėjo nusi- 
minęs. 

Nors ponas Longherstas nieko nežinojo apie Belersą, šis 
neaiškus advokatas viską žinojo apie sudužusių laivų 
sindikato šeimininką. Jis su maloniu lūkesčiu žiūrėjo į 
Longherstą, įeinantį į salę, kai kilo kaina, ir vėliau palydėjo 
akimis jį išeinantį aiškiai nustebęs ir nusivylęs. „O, — turbūt 
pamanė jis, — vadinasi, aš čia varžiausi ne su sindikatu?" 
Ir nusprendęs smarkiau pakelti kainą, jis tarė: 

— Aštuoniolika tūkstančių. 
— Aštuoniolika tūkstančių penkiasdešimt, — tarė Dži- 
mas, laikydamasis priešininko taktikos. 

— Dvidešimt tūkstančių, — tarė Belersas. 

— Dvidešimt tūkstančių penkiasdešimt, — atsiliepė 
Džimas, nervingai sukikenęs. 

Vėl lyg susitarę jie grįžo prie to paties ritmo, tik dabar 
Belersas skelbė šimtus, o Džimas penkiasdešimtis. Jau dabar 
visi buvo priėję tą pačią išvadą kaip ir mes, ir girdėjau iš 
lūpų į lūpas sklindantį žodį „Opiumas"; iš žvilgsnių, 
nukreiptų į mus, supratau, jog kiti mano mus esant slapta 

informuotus. Ir tada įvyko grynai San Franciskui būdingas 
dalykas. Man už nugaros kurį laiką sėdėjo stambus pa- 
gyvenęs vyriškis, malonių akių, gražiai susigarbiniavusiais 
plaukais ir simpatingo rausvo veido. Jis nei iš šio, nei iš to 
įsijungė į varžytines kaip trečias konkurentas, per keturis 
kartus pakėlė „Skrajojančio debesies" kainą keturiais 
tūkstančiais ir staiga vėl pasitraukė iš mūšio lauko — toliau, 
kaip ir ligi tol, tylėjo kaip susidomėjęs žiūrovas. 

Kai po antrojo Longhersto įsikišimo niekas nepasikeitė, 
Belersas susijaudino ir parašė raštelį. Maniau, kad nea- 
bejotinai jį pasiųs kapitonui Trentui, tačiau parašęs jis 
atsigręžė ir apžvelgė minią, nė nepastebėdamas kapitono, 
dėl ko aš neapsakomai nustebau. 

— Pasiuntinuko, pasiuntinuko, — pasakė jis. — Pa- 
kvieskit man pasiuntinuką. 

Pagaliau kažkas, tik ne kapitonas, pakvietė jam 
pasiuntinuką. 

„Jis nori gauti nurodymų“, — parašiau Pinkertonui. 

„Pinigų, — atrašė jis. — Gal vėl pakelti? Man rodos, 
dabar laikas." 

Aš linktelėjau. 

— Trisdešimt tūkstančių, — pasakė Pinkertonas, pa- 
daręs beveik trijų tūkstančių dolerių šuolį. 

Pamačiau, kad abejonė šmėkštelėjo Belerso akyse, bet 
tuoj jis vėl ryžtingai tarė: 

— Trisdešimt penki tūkstančiai. 
— Keturiasdešimt tūkstančių, — pasakė Pinkertonas. 

Stojo ilga pertrauka, ir Belersas niekaip negalėjo pasi- 
ryžti. Ir tik tada, kai jau plaktukas grėsė trečią kartą 
subelsti, jis pasakė: 

— Keturiasdešimt tūkstančių penki doleriai. 

Mudu su Pinkertonu reikšmingai pažvelgėme vienas į 

kitą. Abudu buvom tos pačios nuomonės: Belersas per 

staiga užkėlė, dabar suprato klaidą ir nori užvilkinti laiką, 
užtęsti varžytines, kol grįš pasiuntinukas. 

— Keturiasdešimt penki tūkstančiai dolerių, — susi- 
jaudinęs pasakė Pinkertonas, o jo balsas aidėjo kaip iš po 
žemės ir drebėjo. 

— Keturiasdešimt penki tūkstančiai penki doleriai, — 
tarė Belersas. 

— Penkiasdešimt tūkstančių, — sulemeno Pinkertonas. 

— Atleiskite, pone Pinkertonai, ar jūs ką nors siūlė- 
te? — paklausė aukcionatorius. 

— Man... man sunku kalbėti, — pralemeno Džimas, — 
aš pasakiau penkiasdešimt tūkstančių, pone Bordenai. 

Belersas pašoko ant kojų. 

— Prašyčiau aukcionatorių išleisti mane trim minutėms 
pasikalbėti telefonu. Aš čia atstovauju savo klientui, kuriam 
ką tik parašiau raštelį. 

— Kas man darbo, — šiurkščiai pasakė aukcionato- 
rius. — Man svarbu parduoti sudužusį laivą. Ar jūs siūlote 
daugiau kaip penkiasdešimt tūkstančių? 

— Aš jau turėjau garbės jums pranešti, pone, — vėl 
prakalbo Belersas, iš paskutiniųjų stengdamasis būti orus, — 
kad mane įgaliojęs žmogus penkiasdešimt tūkstančių nurodė 
kaip galutinę sumą, tačiau jei jūs padarytumėt mažą nuolaidą 
ir išleistumėt porai minučių paskambinti... 

— Ak, niekai! — tarė aukcionatorius. — Jei jūs nekeliat 
kainos, aš parduodu laivą ponui Pinkertonui. 

— Perspėju jus! — suriko advokatas šaižiu balsu. — 
Žiūrėkit, ką darot. Jūs turėtumėt veikti laivo savininkų, o 
ne pono Duglo Longhersto naudai. Šios varžytinės jau buvo 
gėdingai pertrauktos, kad šis žmogus galėtų patarti savo 
favoritui. Apie tai daug kas kalbėjo. 

— O kodėl laiku nesiskundėt? — paklausė aukciona- 
torius, aiškiai sutrikęs. — Jums tada ir reikėjo skųstis. 

— Aš čia ne tam, kad vadovaučiau varžytinėms, — at- 
sakė Belersas. — Man už tai nemoka. 

— O man moka, — atgavęs drąsą, įžūliai atkirto auk- 
cionatorius ir vėl užtraukė savo dainelę: — Kas duoda dau- 
giau kaip penkiasdešimt tūkstančių dolerių? Kas daugiau, 
ponai? Sudužęs brigas „Skrajojantis debesis" parduodamas 
už penkiasdešimt tūkstančių... Parduodamas... Parduo- 
damas... Parduotas! 

— Viešpatie, Džimai, kaip mes sumokėsim tokius 
pinigus? — sušukau, kai paskutinis plaktuko trenksmas 
pažadino mane iš sapno. 

— Kiek trūks, reikės pasiskolinti, — pasakė jis, išbalęs 
kaip popierius. — Bus perkūniškai sunku, Laudonai. 
Kredito mes gausime, tik reikės palakstyti. Išrašyk man 
čekį savo kapitalui. Susitiksime po valandos „Vakarų“ 
viešbutyje. 

Pasirašiau čekį ant stalo, tačiau ir pats nebūčiau pažinęs 
savo parašo. Akimirksniu Džimas dingo, Trentas anks-čiau 
buvo išėjęs, liko tik Belersas, kuris plūdosi su aukcio- 
natorium. Ir klausykit, kai prasiskverbiau prie išėjimo, 
susidūriau su pasiuntinuku. 

Kelios akimirkos lėmė, kad mes tapome „Skrajojančio 
debesies" savininkais. 

Dešimtas skyrius 


VISA ĮGULA DINGSTA 


Prie biržos durų aš atsidūriau greta to žemo, pagyvenusio 
džentelmeno, kuris taip energingai ir taip trumpam buvo 
įstojęs į didžiąsias kautynes. 

— Sveikinu jus, pone Dodai, — tarė jis. — Jūs su savo 
draugu kilniai nenuleidote ginklų. 

— Ne jums už tai ačiū, — atšoviau. — Kėlėt kainą kas 
kartą po tūkstantį, gundydamas visus San Francisko 
spekuliantus jums nenusileisti. 

— O aš neilgam buvau pametęs galvą, — atsakė jis, — 
ir dėkoju Aukščiausiam, kad neįkliuvau. Jūs čia einat, 
pone Dodai? Aš paėjėsiu su jumis. Malonu senam vilkui 
pasigrožėti, kaip verda kraujas jaunose gyslose. Kažkada 
šitame pačiame mieste, kai jis dar buvo mažesnis, o aš 
jaunesnis, esu azartiškai lošęs biržoje. O aš jus pažįstu, 
pone Dodai. Iš matymo, galima sakyti, pažįstu labai gerai 
ir jus, ir visus jūsų draugus škotiškais sijonėliais. Mat aš 
lyg tyčia turiu vilą netoli jūsų piknikų pakrantės. Būtų 
labai malonu, jei užeitumėte pas mane kurį sekmadienį, 
suprantama, be savo svitos su sijonais. Išgertume butelį 
vyno, ir aš jums parodyčiau geriausią Jungtinėse Valstijose 
biblioteką apie Arktikos tyrinėjimus. Mano pavardė Mor- 
ganas, teisėjas Morganas. Persikėliau čia iš Velso keturias- 
dešimt devintaisiais. 

— O, tai jūs pionierius! — sušukau. — Ateikite pas 
mane, aš jums padovanosiu kirvį. 

— Man rodos, jums dar pačiam prireiks kirvių, — tarė 
jis, skvarbiai į mane žvilgtelėjęs. — Jei neturit slaptų žinių, 
jums teks visą laivą į šipuliukus sukapoti, ko! rasite tą... 
opiumą, ar ne taip? 


153 


— Žinot, arba ten yra opiumo, arba mes iš proto išsi- 
kraustėme, — atsakiau. — Tačiau patikėkite, mes neturim 
jokių slaptų žinių. Mes veikėme kaip turbūt ir jūs, — grynai 
pagal savo stebėjimus. 

— Taijūs, pone, mėgstate stebėti? — paklausė teisėjas. 

— Galima sakyti, kad tokia yra mano profesija, greičiau 
tokia buvo, — pasakiau. 

— O kokios jūs nuomonės apie Belersą? — paklausė 
jis. 

— Nelabai kokios, — atsakiau. 

— Atvirai kalbant, man nesuprantama, kaip tokiam 
žmogui, kaip jis, buvo patikėtos šitokios pareigos? Aš jį 
gerai pažįstu, ir jis mane pažįsta, nes mums tekdavo 
susidurti teisme. Ir tikėkit manim, jis jau visur prarado 
gerą vardą. Rizikuoji, patikėdamas jam dolerį, o čia jo 
rankose buvo penkiasdešimt tūkstančių. Man galva 
neišneša, kas galėjo juo pasikliauti. Tikrai koks naujokas, 
o ne San Francisko gyventojas. 

— Gal kas iš laivo savininkų? — tariau. 

— Jokiu būdu ne! — užprotestavo teisėjas. — Savi- 
ninkai Londone nieko nežino apie kontrabanda vežamą 
opiumą iš Honkongo į San Franciską. Jie sužinotų tik tuo 
atveju, jei opiumas būtų aptiktas muitinės sargybos ir laivas 
būtų konfiskuotas. Aš maniau, gal jis kapitono atstovas. 
Tačiau iš kur kapitonas būtų turėjęs tiek pinigų, tuo labiau 
kad jų reikėjo pirkti šiai prekei Kinijoje? Nebent jį būtų 
įgaliojęs kas nors iš San Francisko, tačiau tada — čia kaip 
užburtas ratas — Belersas nebūtų buvęs pasamdytas. 

— Aš galiu užtikrinti jus, kad jis ne kapitono statytinis. 
Jiedu su kapitonu nepažįstami. 

— Ar kapitonas yra tas raudono veido žmogus, kuris 
vis šluostėsi prakaitą spalvota nosinaite? Bet jis labai jau- 
dindamasis sekė Belerso ėjimus, — nesutiko Morganas. 

— Jūs neklystat, — atsakiau. — Trentas buvo baisiai 
susidomėjęs, ir manau, kad jis pažįsta Belersą ir žino, ko 
tas čia. Tačiau galvą dedu, kad Belersas Trento nepažįsta. 

— Dar vienas galvosūkis, — tarė teisėjas. — Ką gi, 
buvo puikus rytas. Tik jūs paklausykite seno teisininko 
patarimo ir kuo greičiausiai vykite į Midvėjaus salas. Ten 
gyvas pinigas, o Belersas su kompanija ne iš skrupulingųjų. 

Šitaip pataręs atsisveikindamas Morganas paspaudė man 
ranką ir nuėjo Montgomerio gatve, o aš įėjau į „Vakarų“ 
viešbutį, ant kurio laiptelių mes ir baigėm pašnekesį. Vieš- 
bučio tarnautojai mane gerai pažinojo, ir kai pasakiau, jog 
laukiu Pinkertono ir mes čia pusryčiausime, buvau pakviestas 
pasėdėti kontoroje. Čia nuošaliame kampe pamažu pradėjau 
atsigauti po šitokių smarkių sukrėtimų, kai staiga ne kas 
kitas, o pats Henris Belersas skubiai įėjo ir, šnektelėjęs su 
klerku, puolė prie telefono. Manykite apie mane ką norite, 
bet neatsispyriau pagundai ir pakilęs atsistojau užpakaly 
jo. Gal tik tiek galiu pasiteisinti, kad aš dažnai šitokiu nekaltų 
būdu grynai dėl linksmumo pasiklausydavau nepažįstamų 
žmonių pašnekesių. Iš tiesų, vargu, ar gali būti kas nors 
kvailiau, negu vienos pusės šneka telefonu. 

— Centrinė, — tarė advokatas, — du du keturi vienas ir 
penki aštuoni keturi bė. (Ar kažkokį panašų skaičių.) Kas 
kalba? Gerai. Ponas Belersas iš „Vakarų“ viešbučio... Kitoj 
vietoj telefonas sugedęs... Taip, maždaug trys minutės... Taip, 
taip. Man labai gaila, bet ta suma, kurią jūs pasakėt... Ne... 
Aš neturėjau tokių įpareigojimų... Nei daugiau, nei mažiau... 
Turiu pagrindo manyti... O, Pinkertonas, Montana... Taip, 
taip... Labai gerai, pone... Kaip jūs norite, pone... Išjunkite 
penki aštuoni keturi bė. 

Belersas pasisuko ir norėjo eiti, bet pamatęs, kad aš 
buvau užpakaly, atšoko, prisimerkė ir pakėlė rankas, tarsi 
bijodamas, kad negautų mušti. 

— O, tai jūs! — sušuko jis ir, kiek atsipeikėjęs, pridū- 
rė: — Pono Pinkertono partneris, jei neklystu. Džiaugiuosi 
jus matydamas ir galėdamas pasveikinti su pergale. — 
Nužemintai nusilenkęs, jis pasišalino. 

Man atėjo pašėlusi mintis. Aišku, Belersas šnekėjosi su 
savo klientu. Nors nežinau jo pavardės, bet žinojau telefono 
numerį. Jei aš tuojau paskambinčiau, galima neabejoti, 
kad jis pats vėl prieitų prie telefono. Kodėl man nors per 
telefoną nesusipažinus su šia paslaptinga asmenybe ir už 
savo pinigus truputį nepasismaginus? Nukėliau ragelį. 

— Centrinė, — pasakiau. — Vėl sujunkit su du du 
keturi vienas ir penki aštuoni keturi bė. 

Telefonistė pakartojo numerį, stojo tyla, ir tada man 
prie ausies prašneko, matyt, kultūringas žmogus; negarsiu, 
dainingu kaip anglo balsu jis pasakė: 

— Du du keturi vienas. Ar tai vėl jūs, pone Belersai? 
Sakiau, nėra prasmės. Ar tai jūs, pone Belersai? Kas čia 
kalba? 

— Norėčiau jūsų paklausti vieno dalyko, — tariau 
mandagiai. — Kodėl jūs norite pirkti „Skrajojantį debesį" ? 

Jis nieko neatsakė. Ragelis traškėjo ir ūžė nuo daugybės 
miesto pašnekesių, tik abonentas du du keturi vienas tylėjo. 
Dar porą kartų pakartojau klausimą, tačiau jau neišgirdau to 
tylaus ir dainingo anglo balso. Vadinasi, tas žmogus pabūgo 
mano akiplėšiško klausimo. Man tai atrodė įtartina — matyt, 
vagiui kepurė dega. Pasiėmiau abonentų knygą ir susiradau 
numerį du du keturi vienas. „Ponia Kin, Misijos gatvė Nr. 
942". daugiau aš nieko ir negalėjau padaryti, jei nenorėjau 
važiuoti ir asmeniškai pakartoti šio įžūlaus klausimo. 

Tačiau vėl atsisėdęs kontoros kampe suvokiau kažkokį 
mūsų žingsnio netikrumą, paslaptingumą, o gal net pavojų. 
Ir mano vaizduotės galerijoje greta sudužusio laivo, apgulto 
jūros paukščių, bei kapitono Trento, šluostančio supra- 

kaitavusią rausvą kaktą, iškilo naujas vaizdas — žmogus 
prisideda prie ausies telefono ragelį ir pabąla kaip drobė, 
išgirdęs tokį atvirą klausimą. 

Iš tų minčių mane pažadino laikrodžio dūžiai. Nuo to 
laiko, kai Pinkertonas nuėjo pinigų, jau buvo praėjusi 
valanda ir dvidešimt minučių. Jis vėlavo jau dvidešimt 
minučių, ir man, žinančiam, kaip greitai jis sugeba padaryti 
sandėrį, ir taip dažnai besižavinčiam jo geležiniu punk- 
tualumu, tai daug ką sakė. Dvidešimt minučių jau virto 
valanda, viena valanda greitai užsitęsė iki dviejų, 0 aš vis 
sėdėjau kontoros kampe arba žingsniavau mar-murinėmis 
vestibiulio grindimis, graužiamas rūpesčio ir atgailaudamas. 
Pietų metas jau beveik buvo praėjęs, kai staiga prisiminiau 
nieko nevalgęs. Mato Aukščiausiasis, jog aš visai nenorėjau 
valgyti, tačiau manęs laukė daugybė darbų, ir aš turėjau 
tausoti jėgas, kad galėčiau pakelti manęs laukiančių, ko 
gero, nekokių naujienų. Palikęs kontoroje raštelį 
Pinkertonui, nuėjau į restoraną ir užsi-sakiau sriubos, 
austrių ir butelį šampano. 

Neilgai trukus grįžo mano draugas. Jis buvo išbalęs ir 
net susenęs, apie valgį nė girdėti nenorėjo ir užsisakė tik 
arbatos. 

— Turbūt nieko neišėjo? — paklausiau aš, ir man širdį 
baisiai suspaudė. 

— Ne, — atsakė jis, — aš išsikapanojau, Laudonai, 
tiesiog išsikapanojau. Visame San Franciske nebūčiau 
galėjęs pasiskolinti nė cento daugiau. Niekas mūsų 
nepalaiko. Longherstas net išplūdo ir pasakė, kad jis ne 
koks nors kortininkas. 

— Tai kas yra? — paklausiau. — Juk mums daugiau 
nieko ir nereikėjo, ar ne? 

— Žinai, Laudonai, už tuos pinigus aš krauju su- 
mokėjau! — niauriai sušuko Pinkertonas su laukiniu 

įkarščiu. — Ir skolą turiu grąžinti per devyniasdešimt dienų, 
nes niekas nesutiko laukti ilgiau nei vienos dienos. Jei 
mes neatsisakysim šio reikalo, tau teks plaukti, Laudonai, 
ir taip dirbti, kad net kibirkštys kiltų. Aš, žinoma, pasiliksiu 
ir turėsiu plūktis čia, mieste, nors tikrai labai norėčiau 
išvažiuoti. Aš parodyčiau tiems rambiems jūrininkams, kaip 
reikia dirbti. Iššniukštinėčiau kiekvieną laivo kampelį, kol 
jie nebūtų spėję dar užlipti į denį. Juk tu padarysi viską, 
ką galėsi, Laudonai, aš dėl to neabejoju. Akmens ant ak- 
mens neturi likti, ir jūsų devizas turi būti „Greičiau!“ Jei 
šis laivas su visu lobiu čia nebus per tris mėnesius, mums 
bankrotas! 

— Prisiekiu, Džimai, aš stengsiuos iš paskutiniųjų. 
Dirbsiu dieną naktį, — pasakiau. — Dėl mano kaltės tu 
įsipainiojai į šį reikalą, ir aš tave gelbėsiu, kaip mane gyvą 
matai. Tačiau kodėl tu sakai „jei neatsiskaitysim"? Negi 
mums dar yra kitas kelias? 

— Apie tai ir norėjau pakalbėti, — tarė Džimas. — Tai 
geras sandėris, aš nė kiek neabejoju. Ir tu savęs nekaltink, 
nes kaip tik čia išryškėjo, kad tu turi biznieriaus gyslelę. 
Seniai sakiau, jog turi finansinių gabumų, ir štai dabar jie 
pasireiškė. O tas gyvatė advokatpalaikis turbūt žinojo, ką 
daro, ir tik stengėsi pakelti kainą. Mums tai vis vien turėtų 
būti pelninga, ir ne dėl to aš kremtuosi. Blogiausi tos 
devyniasdešimt dienų ir tai, kad aš išsėmiau visą kreditą — 
aplaksčiau visą miestą, skolindamasis, maldaudamas, kur 
reikia patepdamas, kad tik gaučiau pasiskolinti. Tikrai 
visame mieste niekas kitas, — staiga sušuko jis nepaprastai 
patenkintas savimi, — nebūtų sugebėjęs pasiskolinti 
paskutiniųjų dešimt tūkstančių. Dar vienas dalykas. Aš 
turėjau vilties, kad tu išparduosi opiumą ten pat salose, nes 
šitaip pelningiau ir ne tiek pavojinga. Tačiau mus pjauna 
trijų mėnesių terminas, ir tu turėsi plaukti tiesiai į Honolulu, 

o čia grįši garlaiviu. Aš pasistengsiu ten tau paruošti dirvą: 
užmegsiu ryšį su žmogum, kuris užsiiminėja panašiais 
dalykais. Kai tik nusigausi ligi salų, dairykis jo išplėtęs akis, 
nes jis dar jūroje tave gali sutikti velbotu ar kateriu ir tiesiog 
škunoje sumokėti pinigus. 

Iš to matyti, kaip moraliai puoliau pagyvenęs San 
Franciske. Netgi tada, kai visas mūsų kapitalas pakibo 
ant plauko, aš neturėjau sutikti ir tapti kontrabandininku. 
Tačiau tylomis sutikau nė kiek nesipriešindamas, nė 
nemirktelėjęs. 

— O jeigu, — prabilau, — tas opiumas taip gerai 
paslėptas, kad negalėsiu jo rasti? 

— Tai turėsi ten būti tol, kol iš brigo liks tik šipuliai, ir 
tada su kišeniniu peiliu suskaldysi visus šipulėlius. Mes 
žinom, kad ten yra opiumo, ir jis turi būti surastas. Tačiau 
juk tai ne vienintelė mūsų galimybė, nors aš taip karštai 
to reikalo griebiausi, tarsi kitaip mes nebūtume galėję 
uždirbti pinigų. Taigi, dar nespėjęs pasiskolinti nė cento 
ir jau galvodamas apie antrą variantą, visų pirma už- 
frachtavau škuną. Tai „Nora Krein", šešiasdešimt keturių 
tonų talpos. Mums kaip tik geras didumas, nes ryžiai vis 
tiek sugedę, o iš visų tokio tonažo laivų San Franciske ji 
yra geriausia. Už du šimtus dolerių avanso ir tris šimtus 
mėnesinio nuomos mokesčio galėsiu su ja daryti, ką noriu. 
Atlyginimas ir maistas kainuos kokius keturis šimtus — 
tai lašas jūroje. Dabar jau bus dvi valandos, kai ji iškrau- 
nama, mat buvo dalinai prikrauta. Maždaug tuo pat metu 
Džonas Smitas gavo užsakymą aprūpinti maistu. Štai kaip 
turėtų būti tvarkomi reikalai. 

— Aš tuo neabejoju, — pasakiau. — O koks gi tas 
kitas variantas? 

— Štai koks, — atsakė Džimas. — Matei, kad Belersas 
buvo pasiryžęs mums nenusileisti? 

Supratau, kur jis suka. 

— Taip. Na ir kas? — paklausiau. — Tai čia antrasis 
tavo variantas? 

— Taip, Laudonai Dodai, — tarė Džimas. — Jei Belersas 
su savo klientu man primokėtų, perleisčiau jiems laivą. 

Man dingtelėjo viena baisi mintis. Gal taip ir yra? Gal 
vaikiška mano išdaiga išgąsdino tą klientą ir sugriovė 
paskutinę mūsų galimybę trauktis? Susigėdęs nieko apie 
tai Pinkertonui nepasakiau, o ir toliau šnekėdamas nė 
neužsiminiau, kad buvau sutikęs Belersą ir žinau adresą 
Misijos gatvėje. 

— Aišku, penkiasdešimt tūkstančių gal iš pradžių buvo 
pasakyta tik kaip apvali suma, — tariau, — ar bent taip 
Belersas manė. Tačiau, kita vertus, tai galėjo būti ir galutinė 
riba, o tam, kad padengtume išlaidas, kurias jau padarėme, 
skolindamiesi pinigų ir užfrachtuodami škuną (aš tavęs 
jokiu būdu nekaltinu, nes suprantu, kaip svarbu būti 
pasiruošus bet kuriam atvejui), mums reikės daug didesnės 
sumos. 

— Belersas sutiktų pirkti ir už šešiasdešimt tūkstančių 
dolerių. Ir manau, jei jį gerokai prispaustume, jis nupirktų 
ir už šimtą tūkstančių, — atsakė Pinkertonas. — Prisimink 
varžytinių pabaigą. 

— Dėl Belerso ir man toks įspūdis susidarė, — pri- 
sipažinau, — tik matai, ir Belersas galėjo būti suklaidintas. 
Jam taip pat galėjo pasirodyti, kad penkiasdešimt 
tūkstančių buvo pasakyta kaip apvali suma, 0 gal tai iš 
tikrųjų buvo galutinė kaina. 

— Ką gi, Laudonai, jei taip iš tiesų yra, — tarė Džimas 
nepaprastai rimtai, — tegul jis perka „Skrajojantį debesį" 
už penkiasdešimt tūkstančių dolerių ir tesidžiaugia. Man 
geriau turėti nuostolių. 

— Argi, Džimai, mes taip įklimpom?! — sušukau. 

— Mes užsimojom ne pagal jėgas, Laudonai, — sakė 
jis. — Žinai, brolau, tie penkiasdešimt tūkstančių, kol mes 
išsimokėsim vekselius, mums atsieis septyniasdešimt. 
Mums kas mėnesį kainuos daugiau kaip dešimt procentų, 
mat niekaip negalėjau gauti skolos geresnėmis sąlygomis, 
ir nė vienas gyvas žmogus šito nebūtų galėjęs. Ir tai aš 
gavau per stebuklą, Laudonai. Pats savimi negaliu atsi- 
žavėti. O, jei mums būtų davę keturių mėnesių terminą! 
Žinai, Laudonai, dar ne viskas prarasta. Būdamas tokios 
energijos ir toks sumanus, tu blogiausiu atveju galėsi taip 
vadovauti škunai, kaip vadovavai piknikams. Ir mums dar 
gali nusišypsoti laimė. O jei mes išeitume nugalėtojais, tai 
būtų stulbinanti operacija. O kokia reklama! Iki gyvenimo 
pabaigos užtektų kalbų ir būtų ką prisiminti! Tačiau, — 
jis staiga pakeitė toną, — pirmiausia turim pamėginti 
nerizikuodami pasitraukti. Eime pas tą žiurkę. 

Ir vėl mane užpuolė visokios mintys. Gal nors dabar 
prisipažinti, kad žinau adresą — Misijos gatvę? Tačiau 
palankus momentas jau praėjo ir dabar mano padėtis buvo 
keblesnė, nes būčiau turėjęs prisipažinti ne tik žinąs adresą, 
bet ir tai, jog jau kartą nutylėjau. Man, be to, vis lindo 
mintis, kad to žmogaus adreso teirausimės, kaip priimta, 
pas jo agentą, ir mane slėgė įsitikinimas, kad mes vis vien 
jau pavėlavom, nes tas žmogus prieš porą valandų išvyko 
iš San Francisko. Todėl aš dar kartą nieko nepasakiau. 
Paskambinę advokatui ir sužinoję, kad jis kontoroje, 
patraukėm pas jį. 

Begalinės Amerikos miestų gatvės eina per keistus 
prabangos ir skurdo kvartalus; ant to paties pavadinimo 
gatvės stovi ir monumentalūs sandėliai, ir vagių landynės 
bei tavernos, žaliuoja turtingų vilų vejos ir krūmokšniai. 
San Franciske šiuos kontrastus dar labiau pabrėžia staigūs 
grunto nelygumai ir daug priėjimų prie jūros. Gatvė, kurios 

mums reikėjo, prasideda vėjo pustomuose smėlynuose, iš 
kur atsiveria Louno kalno kapinių reginys, paskui kurį laiką 
eina per gana vėjuotą Nobhilą ar, tiksliau, tęsiasi jo 
pakraščiu, tada suka pro aukštumą su nedideliais gana įžūliai 
išdažytais nameliais, kur ant siaurų margų durų į akis krinta 
ant varinių lentelių užrašyti moterų vardai — Nora, Lilė ar 
Florensa, — aiškiai nusakantys, kas ten gyvena. Paskum ši 
gatvė kerta kinų rajoną su rūsiuose paslėptu opiumu — čia 
triušių narvelių pavyzdžiu yra gausybė durų, praėjimų ir 
galerijų. Po to prieš akis blyksteli aukštosios visuomenės 
buveinės prie Kernio gatvės kampo, o toliau gatvė leidžiasi 
tarp sandėlių link krantinės ir vandens žiurkių rajonų. Ir 
šios gatvės gale, netoli krantinės, gana nešvarioje ir 
nuošalioje vietoje, kur tylą trukdo tik vežimo ratai, stovi 
vienas namelis, atrodantis palyginti tvarkingai, su netašytais 
laiptais iš lauko pusės. Prie laiptų ant stulpo prikalta juoda 
lentelė su bronziniu užrašu: „Henris D. Belersas, advokatas. 
Priėmimo valandos nuo 9 iki 6". Užlipę laiptais, pamatėm 
duris į galeriją su užrašu "Pono Belerso priimamasis". 

— Ką dabar darysim? — paklausiau. 

— Gal einam tiesiai, — pasakė Džimas ir kaip tarė, 
taip padarė. 

Mes atsidūrėme švariame, bet labai tuščiame kambaryje: 
jame buvo tik gana senoviškas sekreteras prie sienos su 
šalia stovinčia kėde, o kitame kampe knygų lentyna su 
juridinėmis knygomis. Daugiau neprisimenu jokio kito 
baldo. Piršosi mintis, kad ponas Belersas pripratęs pats 
sėdėti, o savo klientus laiko stačius. Pačiam kambario gale, 
pridengtame tamsios drobės užuolaidų, buvo durys į kitus 
kambarius. Iš ten, kosėdami ir trypčiodami, mes ir išsi- 
kvietėme advokatą. Jis baugščiai išėjo tarsi bijodamas, kad 
kas nepultų muštis, o kai mus pažino, jį, kaip man pasirodė, 
ištiko mandagumo priepuolis. 

— O, ponas Pinkertonas su savo kompanionu! — tarė 
jis. — Tuoj atnešiu kėdes. 

— Nereikia, — pasakė Džimas. — Mes labai skubam. 
Geriau pastovėsim. Štai koks reikalas, pone Belersai. Šįryt, 
kaip jūs žinot, aš nupirkau užplaukusį ant seklumos laivą 
„Skrajojantis debesis". 

Teisininkas linktelėjo. | 

— Ir nupirkau, — tęsė mano draugas, — už sumą, 
kaip atrodo, neatitinkančią krovinio vertės. 

— Tai dabar jūs apsigalvojot ir norėtumėt atsikratyti 
šio pirkinio? Aš to ir tikėjausi, — tarė mums Belersas. — 
Neslėpsiu, mano klientas buvo nepatenkintas manim, kad 
taip pakėliau kainą. Man rodos, mes abu per daug 
įsikarščiavome, pone Pinkertonai, bet nieko nepadarysi — 
konkurencija, lenktyniavimo dvasia. Aš būsiu atviras, nes 
žinau, kad turiu reikalo su džentelmenais, taigi garantuoju, 
jei manimi pasikliautumėt, mano klientas perpirktų iš jūsų 
laivą, ir jūs neturėtumėte, — jis įsispitrijo į mus skvarbiomis 
savo akutėmis ir šaižiu balsu pridūrė, — jokių nuostolių. 

Ir tada Pinkertonas apstulbino mane. 

— Čia viskas kiaurai matyti, — pasakė jis. — Laivas 
jau mano, aš žinau, kad jame yra brangių prekių, ir visai 
nežadu parduoti. Aš tik norėčiau gauti kelis nurodymus, 
kad veltui nereikėtų daryti išvadų, o už juos esu pasiruošęs 
sumokėti grynais. Jūs tik nuspręskite, ar man su jumis 
tartis, ar su pačiu klientu. Jei jūs pasiryžęs papasakoti tuos 
dalykus, ką gi, sakykit kainą. Tik štai kas, — pridūrė 
Džimas, pakėlęs pirštą, — sakydamas „grynais“, aš turiu 
galvoje vekselius, kurie bus apmokėti, kai grįš laivas ir 
paaiškės, kad jūs suteikėt teisingų žinių. Katės maiše 
nenoriu pirkti. 

Mačiau, kaip advokato veidas akimirką nušvito, o 
Džimui pasakius šią išlygą, vėl aptemo. 

— Manau, kad jūs apie šį sudužusi laivą žinot daugiau, 
negu aš, pone Pinkertonai, — tarė jis. — Man buvo 
pasakyta tik jį nupirkti, ir aš stengiausi, bet man nepavyko. 

— Dėl vieno dalyko man patinkate, pone Belersai, — 


jūs veltui laiko negaištate, — pasakė Džimas. — Taigi 
pasakykit savo kliento pavardę ir adresą. 

— Esu tos nuomonės, — atsakė Belersas be galo 
paslaptingai, — kad neturiu teisės pranešti savo kliento 


pavardę. Jei norite, paveskite man, ir su malonumu dėl 
jūsų paskambinsiu, bet adreso pasakyti negaliu. 

— Labai gerai, — tarė Džimas ir užsidėjo kepurę. — 
Drąsokas žingsnis, ar ne? — Tarp kiekvieno sakinio jis 


darė ryškias pauzes. — Neapsigalvojot? Na, neapsirikit, 
duodu dolerį. 
— Pone Pinkertonai! — sušuko įžeistas advokatas. 


Iš tiesų net aš išsigandau, kad Džimas, neteisingai 
įvertinęs šį žmogų, per toli nuėjo. 

— Tai dabar jums dolerio nereikia? — paklausė Dži- 
mas. — Klausykit, pone Belersai, mes abu užsiėmę žmonės, 
ir aš jums tiesiai siūlau didžiausią kainą, kokią galiu. 

— Liaukis, Pinkertonai, — įsikišau. — Aš žinau adresą: 
Misijos gatvė Nr. 924. 

Nežinau kuris — Pinkertonas ar Belersas — buvo labiau 
pritrenktas. 

— Tai ko, po velnių, iki šiol nesakei, Laudonai?! — 
sušuko mano draugas. 

— O tu manęs pirma neklausei, — atsakiau ir nuo 
susirūpinusio Džimo žvilgsnio paraudau kaip vėžys. 

Stojusią tylą pertraukė Belersas, maloniai pranešdamas 
tai, kas dar man buvo likę sužinoti. 

— Kadangi jūs žinote pono Diksono adresą, — pasakė 
jis, baisiai norėdamas mus išprašyti, — jus užlaikyti nebėra 
prasmės. 


164 


Nežinau, kaip jautėsi Pinkertonas, bet kai nulipom lauko 
laiptais iš tos prakeiktos žiurkės urvo, man širdį buvo 
užgulęs sunkumas. Laukdamas Džimo klausimo, išsi- 
tempiau it styga ir buvau pasiruošęs kone su ašaromis 
viską prisipažinti... Bet mano draugas nieko neklausinėjo. 

— Reikia pasisamdyti vežiką, — tarė jis, leisdamasis 
link artimiausio sustojimo. — Negaišime nė minutės. Matei, 
kaip aš viską pakreipiau? Kuriam galui tam advokatėliui 
mokėti komisinius? < 

Vėl laukiau, kad jis pasiteiraus, ko tylėjau, ir vėl man 
teko nusivilti. Buvo aišku, kad Džimas bijo šito klausimo, 
ir ta jo baimė man žadino neapykantą. Galų gale, kai jau 
mes sėdėjome ekipaže ir važiavome į Misijos gatvę, ne- 
ištvėręs pasakiau: 

— Tu manęs nieko neklausi dėl adreso. 

— Ne, — burbtelėjo jis droviai. — Iš tiesų man įdomu, 
kaip tu jį sužinojai? 

Dėl drovėjimosi įsižeidžiau tarsi būčiau gavęs per ausį 
ir užsiplieskiau kaip žarija: 

— Prašyčiau manęs neklausinėti, nes negaliu pasakyti. 

Leptelėjęs tuos kvailus žodžius, būčiau nepagailėjęs visų 
žemės turtų, kad tik būčiau galėjęs juos atšaukti. Ir 
neturėjau vietos, kai Pinkertonas, paplekšnojęs man per 
ranką, tarė: 

— Gerai, mielas drauge, daugiau neklausiu nė žodžio. 
Viskas. Esu įsitikinęs, kad elgeisi kuo teisingiausiai. 

Vėl grįžti prie to paties man neužteko drąsos, tik širdy 
prisiekiau, jog nepagailėsiu jėgų, kad galėtume atsikratyti 
beprotiško pirkinio, ir greičiau duosiuos pakariamas, negu 
leisiu Džimui dėl to prarasti bent vieną dolerį. 

Bet kai atvykome prie reikiamo namo, mano galvą 
užplūdo kitos mintys. 

— Diksonas? Jis išvykęs, — atsakė šeimininkė. 

— Kur jis išvyko? 


— Tikrai negalėčiau pasakyti, — atsakė ji. — Jis Čia 
buvo apsistojęs pirmą kartą. 

— Ar jis išsiuntė savo daiktus, ponia? — paklausė 
Pinkertonas. 


— Kad jis jokių daiktų neturėjo, — išgirdome atsaky- 
mą. — Atvažiavo vakar vakare, o šiandien, pasiėmęs savo 
lagaminėlį, vėl išvažiavo. 

— O kada jis išvažiavo? — pasiteiravau. 

— Apie pietus, — tarė šeimininkė. — Kažkas jam 
paskambino ir, matyt, pasakė kokią nors naujieną, nes jis, 
pakalbėjęs telefonu, tuoj pat išvažiavo, nors kambarį buvo 
išsinuomavęs savaitei. Galbūt kas nors mirė, nes jis buvo 
labai susigraužęs. 

Man širdis taip ir sustojo plakusi. Gal jis išsiskubino 
dėl mano idiotiškos išdaigos? Kilo klausimas — kodėl? 
Mane pagavo sūkurys nelabai pagrįstų spėliojimų. Vėl 
atsitokėjau, kur esu, kai Pinkertonas klausė šeimininkės: 

— O kaip jis atrodė? 

— Na, toks gražiai nusiskutęs, — pasakė moteris, ir 
daugiau iš jos nebuvo galima sužinoti jokio reikšmingesnio 
bruožo. 

— Sustokit prie artimiausios vaistinės, — pasakė Pinker- 
tonas vežikui. Iš vaistinės jis paskambino į Ramiojo van- 
denyno keleivių laivininkystės kontorą ir paklausė: — Koks 
pirmas garlaivis, plaukiantis į Kiniją, užsuks į Honolulu? 

— „Pekino miestas". Jis išplaukė šiandien pusę ant- 
ros, — buvo atsakyta. 

— Aišku, jis pabėgo, — tarė Džimas. — Jis iškūrė, 
arba aš ne Pinkertonas. Nori pirma mūsų pakliūti į Mid- 
vėjaus salas. 

Man kažkodėl kitaip atrodė. Pinkertonas ne viską žino- 
jo, — pavyzdžiui, ko buvo išsigandęs kapitonas Trentas, 

todėl, nors ir be rimto pagrindo, man atkakliai lindo į 
galvą mintis, kad poną Diksoną įbauginau aš. 

— O gal peržiūrėkime keleivių sąrašą? — pasiūliau. 

— Diksonas velniškai dažna pavardė, — atsakė Dži- 
mas. — be to, viešbutyje jis tikriausiai pasirašė ne savo pavarde. 

Man intuicija kitaip sakė. Gatvės vaizdas, įstrigęs visai 
nesąmoningai, kai buvau užsigalvojęs apie kitką, dabar 
kuo ryškiausiai iškilo atminty: lipant laiptais iš Belerso 
buvo matyti purvina gatvė, prikrauti vežimai, telegrafo vielų 
raizgalynė, kinas pasiuntinukas su krepšiu ant galvos, o 
beveik priešpriešiais, gatvės kampe, ant bakalėjos durų 
užrašas bronzinėmis raidėmis „Diksonas". 

— Taip, — pasakiau, — tavo teisybė. Jis buvo parašęs 
svetimą pavardę. Tačiau aš nemanau, kad ir Diksonas jo 
tikroji pavardė. Jis gal ją nužiūrėjo iš bakalėjininko prie 
Belerso. 

— Visko gali būti, — stovėdamas ant šaligatvio tarė 
Džimas, vis dar suraukęs antakius. 

— Ką toliau darysim? — paklausiau. 

— Mums reikėtų paraginti, kad škuną greičiau paruoštų 
kelionei. Tik kažin ar verta? Pakambinau kapitonui, kad 
nežiopsotų, ir jis klusniai atsakė, jog sukasi, kaip įma- 
nydamas. Žinai, Laudonai, o gal susisiekime su Trentu? 
Aišku, kad jis ten įsipainiojęs iki ausų. Jei jis negalės iš 
mūsų nupirkti, tai gal mums bent kai ką nušvies. 

— Ir aš taip manau, — pasakiau. — O kaip jį rasim? 

— Žinoma, per anglų pasiuntinybę. Ir tai dar viena 
priežastis, dėl ko reikia pirmiausia jį surasti. Škuna visą vakarą 
niekur nedings, o kai uždarys pasiuntinybę, tada nieko nepeši. 

Pasiuntinybėje sužinojom, kad Trentas apsistojo 
„Linksmybės“ viešbutyje. Nuvažiavę į tą didelį, nelabai 
aristokratišką viešbutį, kreipėmės į stambų portjė, kuris 
čiulpė dantų krapštiklį, žvelgdamas tiesiai prieš save. 

— Ar čia gyvena kapitonas Trentas? 

— Išvažiavo, — atsakė portje. 

— Kur išvažiavo? — paklausiau. 

— Negaliu pasakyti. 

— O kada išvažiavo? — vėl pasiteiravau. 

— Nežinau, — atsakė portjė ir su karaliaus laisvumu 
atsuko mums plačią nugarą. 

Ką mes toliau būtume darę, baisu ir pagalvoti, nes 
Pitkertono įkarštis jau buvo pasiekęs pavojingą ribą. 
Pasirodęs antras portje išgelbėjo mus nuo skandalo. 

— O, ponas Dodas! — sušuko jis, puldamas prie mū- 
sų. — Kaip malonu jus čia išvysti, pone. Kuo galėčiau 
pasitarnauti? 

Gėris visada susilaukia atpildo. Šiam jaunuoliui suteikiau 
per kažkokį pikniką džiaugsmo, padainavęs „Prieš kau- 
tynes", ir štai tokią sunkią gyvenimo valandą jis tarsi iš 
dangaus nukrito man padėti. 

— Sudužusio laivo kapitonas Trentas? 'O taip, pone 
Dodai, jis ir dar vienas jūreivis išvyko apie dvyliktą. 
Kanakas išplaukė anksčiau su „Pekino miestu". Prisimenu, 
nes išsiunčiau jo skrynelę į uostą. Kapitono Trento? Aš 
galiu paklausinėti, kas išsiuntė jo bagažą, pone Dodai. Taip, 
jie visi čia buvo apsistoję. Štai jų pavardės knygoje. 
Pasižiūrėkit, jei jums įdomu, o aš einu pasiteirauti apie 
bagažą. 

Prisitraukęs knygą stovėjau, žiūrėdamas į keturias pa- 
vardes, parašytas tuo pačiu stambiu negražiu braižu: 
„Trentas, Braunas, Hardis ir vietoj A.Vingo — Džozefas 
Amalu." 

— Pinkertonai, ar dar turi tą „Oksidente!“ numerį? 

— Ašjo ir išsiėmęs nebuvau, — atsakė jis traukdamas 
laikraštį. 

Peržvelgiau straipsnį apie laivo sudužimą. 

— Štai, — pasakiau, — dar viena pavardė. Elijas 
Godedalas, padėjėjas. Kodėl daugiau niekur nesusidūrėme 
su šia pavarde? 

— Iš tiesų, — tarė Džimas. — Juk tu jo nematei drauge 
su kitais smuklėje? 

— Man rodos, jo ten nebuvo, — atsakiau. — Jie atėjo 
keturiese ir nė vieno nebuvo panašaus į padėjėją. 

Tuo metu portjė grįžo su žiniomis. 

— Kapitonas pasisamdė furgoną, — pasakė jis, — ir 
kartu su vienu jūrininkų išnešė tris skrynias ir didelį 
lagaminą. Durininkas padėjo jiems išnešti, bet jie nuvažiavo 
patys vieni. Durininkui atrodė, kad jie nuvažiavo pajūrio 
pusėn. Tada buvo pirma valanda. 


— Jie dar galėjo spėti į „Pekino miestą“, — tarė Džimas. 
— O keliese jie čia gyveno? — pasiteiravau. 
— Trise, sere, ir kanakas, — atsakė portjė. — Apie 


antrąjį jūrininką taip nieko ir nesužinojau, bet jis Čia gy- 
veno. 

— O padėjėjas ponas Godedalas nebuvo čia apsis- 
tojęs? — paklausiau. 

— Ne, pone Dodai, tik tie, kurie yra knygoje, — pasakė 
portjė. 

— Ir jums neteko girdėti, kur jis? 

— Ne. Ar jums labai svarbu surasti šiuos žmones? — 
susidomėjo portjė. 

— Mes su šiuo ponu nupirkom jų laivą, — paaiški- 
nau, — ir norėjom smulkiau apie jį sužinoti, taigi labai 
gaila, kad jie visi jau išvykę. 

Pamažu apie mus susispietė būrelis, nęs žmonės dar 
negalėjo pamiršti varžytinių, ir vienas iš žiūrovų, stambus 
jūreivis, staiga prabilo: 

— Padėjėjas dar nebus išvažiavęs. Jis serga, girdėjau, 
kad „Audroje“ iš patalo nesikeldavo. 

Džimas truktelėjo mane už rankovės. 

— Eime vėl į pasiuntinybę, — pasakė jis. 

Netgi pasiuntinybėje nieko nebuvo apie jį žinoma. 
„Audros“ gydytojas padėjėjui išdavė pažymėjimą, kad jo 
būklė sunki. Padėjėjas atsiuntė šiuos dokumentus į 
pasiuntinybę, tačiau pats nepasirodė. 

— Ar turite telefoninį ryšį su „Audra“? — paklausė 
Pinkertonas. 

— Turim nuo vakar, — pasakė klerkas. 

— Gal jūs paskambintumėte arba leistumėte man 
paskambinti? Mums labai svarbu susisiekti su ponu Gode- 
dalu. 

— Gerai, — pasakė klerkas ir paėmė ragelį. — Labai 
gaila, — netrukus tarė jis, — bet ponas Godedalas išvyko 
iš laivo, ir niekas nežino kur. 

— Ar jūs apmokate sudužusių laivų įgulos kelionę į 
tėvynę? — paklausiau, staiga nusmelktas vienos minties. 

— Jei jie prašo, — paaiškino klerkas, — bet jie ne 
visada prašo. Šį rytą mes apmokėjome už kanako kelionę 
į Honolulu, o iš kapitono Trento kalbos supratau, kad visi 
kiti važiuos į tėvynę drauge. 

— Vadinasi, jiems dar nesumokėjote už kelią? — 
paklausiau. 

— Dar ne, — tarė klerkas. 

— Ar jūs gerokai nustebtumėte, jei pasakyčiau, kad 
jie visi jau išvyko? — paklausiau. 

— Jūs klystate, jie dar neišvykę, — atsakė klerkas. 

— Tačiau tai tiesa, — pasakiau. 

— Aš tikras, kad jūs suklydote, — nenusileido klerkas. 

— Galiu paskambinti jūsų telefonu? — paprašė Pinker- 
tonas, ir kai tik jam buvo leista, išgirdau, kad jis skambino į 
spaustuvę, kur paprastai būdavo spausdinamos mūsų 
reklamos. Daugiau nieko negirdėjau, nes staiga prisiminęs 

stambų negražų braižą „Linksmybės“ viešbučio knygoje, 
paklausiau pasiuntinybės klerko, ar jis negalėtų man parodyti 
kapitono Trento rašysenos pavyzdžio. Tada sužinojau, kad 
kapitonas negalėjo rašyti, nes prieš pat katastrofą buvo 
susižeidęs ranką; net laivo dienoraštį paskutinėmis dienomis 
rašė ponas Godedalas, o Trentas pasirašinėjo kairiąja ranka. 
Kol gavau šias žinias, Pinkertonas jau buvo pakalbėjęs. 

— Daugiau mes čia nieko negalime padaryti. Eime į 
škuną, o rytoj vakare Godedalas bus surastas, arba aš ne 
Pinkertonas. 

— Kaip tu jį rasi? — Man pasidarė įdomu. 

— Pamatysi dar šįvakar, — pasakė jis. — O dabar po 
tos maišalynės, po visokių klerkų ir nusususių Belersų 
aplankyti škuną bus maloni permaina ir geras nusiraminimas. 
Ten darbas turbūt virte verda. 

Tačiau, priėję prieplauką, pamatėm, kad ten visiška 
ramybė, ir vienintelis gyvybės ženklas „Noroje Krein" buvo 
rūkstantis iš virtuvės dūmelis. Pinkertonas pabalo ir su- 
kandęs lūpas įšoko į denį. 

— Kur kapitonas šios?.. — ir jis nebaigė sakinio, 
neradęs pakankamai stipraus epiteto išreikšti savo jaus- 
mams. 

Nežinia, į ką jis kreipėsi, tik pro duris tuoj išlindo, matyt, 
koko galva, ir iš lėto, dar gromuluodamas, jis pasakė: 

— Kajutėje pietauja. 

— Ar jau škuna iškrauta? 


— Ne, pone. 

— Nė kiek? 

— Šiek tiek jau iškrovėm. Rytoj labiau sukrusim. 

— Kai kas turės už tai atsakyti, — tarė Pinkertonas ir 


nužingsniavo į kajutę. 
Prie gausiai apkrauto stalo radome rimtai sėdintį storą 
ramų brunetą. Mums įėjus, jis pakėlė akis. Pamatęs, kad 

Pinkertonas stovėjo prieš jį tylėdamas, sukryžiavęs rankas, 
nenusiėmęs kepurės ir sučiaupęs lūpas, ramus kapitonas 
nustebo ir susierzino. 

— Kągi, — pasakė Džimas, — tai jūs šitaip skubinatės? 

— Kas jūs toks? — riktelėjo kapitonas. 

— Aš? Aš Pinkertonas, — atkirto Džimas tarsi jo pa- 
vardė būtų burtažodis. 

— Kad ir kas jūs būtumėt, nesate labai mandagus, — 
pasakė kapitonas, tačiau vis tik buvo paveiktas, nes atsistojo 
ir skubiai pridūrė: — Žmogui reikia papietauti, pone Pin- 
kertonai. 

— Kur jūsų padėjėjas? — rėžė Džimas. 

— Išėjęs į miestą, — atsakė tas. 

— Akį miestą! — pasimėgdžiojo Pinkertonas. — Žinot, 
kas jūs esate? Jūs esate sukčius ir, jei nebijočiau susitepti 
bato, išlėktumėt į dokus su visais pietumis. 

— Ir aš jums turiu ką pasakyti, — nenusileido ka- 
pitonas, išraudęs kaip burokas. — Aš neplauksiu su škuna 
tokiam žmogui, kaip jūs, net jei keliais prieš mane 
šliaužiotumėt. Iki šiol aš turėdavau reikalų tik su džen- 
telmenais. 

— Oašjums galiu išvardinti visas pavardes džentelmenų, 
su kuriais jums daugiau neteks turėti reikalų — tai Long- 
hersto kompanija. Aš jums pakišiu koją, drauguži. Kuo 
greičiausiai išsinešdinkit iš Čia su visa savo gauja. Dar šįvakar 
aš pasamdysiu kapitoną, kuris bus tikras jūrininkas, ir kelis 
jūreivius. 

— Aš išeisiu, kada man patiks, ir ne anksčiau rytojaus 
ryto, — sušuko mums įkandin kapitonas, kai lipome į 
krantą. 

— Kažkas šiandien nutiko; visas pasaulis turbūt 
apsivertė aukštyn kojom, — sudejavo Pinkertonas. — Ir 
Belersas, ir viešbučio portjė, ir dabar šitas sukčius! O kaip 

man surasti kapitoną, Laudonai, jei Longherstas prieš 
valandą išėjo namo ir visi vaikinai išsiskirstė? 

— Aš žinau, — tariau, — lipk į kebą. — O vežikui 
pasakiau: — Į Juodojo Tomo smuklę! 

Ten mes nudardėjom ir, praėję didžiąją salę, radom kaip 
aš ir tikėjausi, Džonsoną su visu klubu. Stalas buvo 
nustumtas į vieną pusę, kampe kažkoks Pietų jūrų pirklys 
grojo lūpine armonikėle, o vidury kambario Džonsonas, 
susikibęs su kažkokiu jūreiviu, nerangiai šoko. Kambaryje 
buvo šalta ir ankšta, dujinė lempa, kuri, rodės, tuoj nukris 
šokėjams ant galvų, skleidė menką šviesą, lūpinė ar- 
monikėlė grojo šaižiai ir liūdnai, ir visų veidai buvo rimti 
kaip bažnyčioje. Be abejonės, būtų buvę negražu pertraukti 
tokį iškilmingą pasilinksminimą, tad mes atsisėdome 
kampe, tarsi pavėlavę į koncertą klausytojai, ir kantriai 
laukėme pabaigos. Pagaliau muzikantas, pritrūkęs kvapo, 
staiga vidury takto liovėsi grojęs. Nutrūkus muzikai, sustojo 
ir šokėjai, kiek palingavo, vis dar apsikabinę, ir tada 
išsiskyrė, laukdami žiūrovų aplodismentų. 

— Puikus šokis! — tarė vienas žiūrovas, tačiau, matyt, 
šokėjams tai pasirodė per menkas pagyrimas, ir jie, pamiršę 
gerą patarlę, patys ėmė save aukštinti. 

— Hm, — pasakė Džonsonas, — gal aš ir nekoks 
jūreivis, bet šokti moku. 

Jo partneris tiesiog su jaudinančiu įsitikinimu pridūrė: 

— Kai aš šoku, kojom žemės nesiekiu. 

Pamatęs, kur vėjas pučia, galit neabejoti, ir aš pridūriau 
pagyros žodį, prieš išsivesdamas Džonsoną vieną į koridorių. 
Šitaip jį pamaloninęs, apšviečiau, kiek, mano manymu, buvo 
reikalinga, kokia mūsų padėtis, ir ėmiau maldauti, jei pats 
negalėtų imtis šių pareigų, surasti gerą Žmogų. 

— Aš! — sušuko jis. — Greičiau sau sprandą leisiu 
nusukti, negu imsiuos šito darbo. 

— Maniau, kad jūs kapitono padėjėjas, — pasakiau. 

— Aš ir esu padėjėjas, — sukikeno Džonsonas. — Tik 
jokiu būdu manęs nepriviliotumėt plaukioti. Bet jei norit, 
galiu pasikalbėti su Arčiu Neirsonu. Jūs matėt Artį — jis 
pirmos rūšies jūreivis, nors iš būdo — tikras šunsnukis. — 
Toliau jis man paaiškino, kad ponui Neirsonui už šešių 
mėnesių, kai viskas nurims, yra pažadėta puiki barka, tačiau 
dabar jis gyvena labai atsiskyręs ir bus patenkintas dėl 
tokios permainos. 

Pasišaukęs Pinkertoną viską papasakojau. 

— Neirsas! — sušuko jis tik išgirdęs šį vardą. — 
Laudonai, nepraleisčiau progos pasamdyti žmogų, kuris 
nors Neirso kelnėmis būtų apsimovęs. Jis geriausias giliųjų 
vandenų kapitono padėjėjas visame San Franciske; jis netgi 
reguliariai gauna dividendus, kai dirba ir kai nedirba. 

Taigi Džonsono pasiūlymas buvo nuoširdžiai priimtas. 
Džonsonas pažadėjo iki šeštos valandos ryto pristatyti 
mums Neirsą, o Juodasis Tomas, pakviestas pasitarimui, 
tai pačiai valandai prižadėjo parūpinti mums keturis šaunius 
jūrininkus, netgi visai blaivius, o tai mums visiems pasirodė 
neįtikėtina. 

Kai išėjom iš Juodojo Tomo, visi gatvių žibintai jau buvo 
uždegti, viena gatvė po kitos sužibo nuo dujų ir elektros 
lempų, tolimų šviesų ruožai kilo į stačius kalvų šlaitus tamsos 
skliautų link. Iš kitos pusės — ten, kur nepastebimi virpėjo 
užutekio vandenys, — šimtai plaukiančių žibintų žymėjo 
daugybės laivų padėtį. Jūros rūkas buvo pakilęs aukštai į 
dangų, o ten, kur bėga žmogaus gyvenimas, buvo giedra ir 
vėsu. Lyg pagal susitarimą mes sumokėjom vežikui ir 
pasukom į „Pudelį" vakarieniauti. Prie vieno sandėlio 
pamačiau afišų klijuotoją. Tokiu vėlyvu metu niekas 
skelbimų neklijuoja, tad sustabdžiau Pinkertoną, kol buvo 
išvyniotas visas lapas. Štai ką perskaičiau: 

DU ŠIMTUS DOLERIŲ 
ATLYGINIMO GAUS 
SUDUŽUSIO LAIVO „SKRAJOJANTIS DEBESIS" 
KARININKAI IR JŪREIVIAI, 

Jei laišku arba asmeniškai 
Rytoj, antradienį, 12 dieną, iki pietų 
Kreipsis 
Į DŽIMO PINKERTONO KONTORĄ 
MONTANOS GATVĖJE 


— Tai tavo sumanymas, Pinkertonai! — sušukau. 

— Taip. Jie negaišo laiko, galiu drąsiai sakyti, ne taip, 
kaip tas sukčius, — tarė jis. — Bet žinok, Laudonai, kad 
čia dar ne viskas. Pats gražumas štai kur: mes žinom, kad 
Godedalas serga, taigi tokie skelbimai išsiųsti į visas 
ligonines, vaistines ir kiekvienam San Francisko gydytojui. 

Žinoma, Pinkertonas turėjo daug pažinčių, todėl tie 
skelbimai galėjo būti atspausdinti ir su nuolaida, bet vis 
dėlto aš persigandau dėl tokio išlaidumo ir tai jam pasakiau. 

— Kokios reikšmės dabar turi keli doleriai? — atsakė 
jis liūdnai. — Po trijų mėnesių vis vien būsim priremti 
prie sienos. 

Mes nuėjom tylėdami, purtomi šiurpulio. Net „Pudelyje" 
valgėme nenoriai ir nieko nekalbėdami. Ir tik po trečios 
šampano taurės, kai Pinkertonas apšilo, jis atsikrenkštė ir 
pasižiūrėjo į mane priekaištingu žvilgsniu. 

— Laudonai, — pasakė jis, — tu nenorėjai liesti vienos 
temos. Aš kalbėsiu apie tai netiesiogiai. Ar tai nebuvo, — 
sumikčiojo jis, — ar tai nebuvo todėl, kad esi nepatenkintas 
manimi? — baigė jis virpančiu balsu. 

— Pinkertonai! — sušukau. 

— Dabar nesakyk nė žodžio, — kalbėjo jis toliau, — 
leisk man širdį išlieti. Aš labai vertinu tavo subtilumą, nors 


175 


ir negaliu toks būti. Labai gerai suprantu, kad tu verčiau 
mirtum, negu apie tai pasakytum, tačiau širdy gal vis vien 
manim esi nusivylęs. Aš pats matau, kad galėjau geriau 
padaryti. Tačiau kai įsitikinau, kaip sunku gauti šiame 
mieste pinigų, ir kai net toks žmogus, kaip Duglas 
Longherstas, kuris čia atsikėlė keturiasdešimt devintaisiais 
ir išsilaikė prie įlankos kviečių sklypelyje penkias valandas 
prieš San Djablo įsibrovėlius, netenka ryžto šiai operacijai, 
aš tau atvirai sakau, kad puoliau į neviltį. Gal padariau 
daug klaidų, gal šimtai žmonių būtų veikę daug geriau, 
negu aš, bet štai, Laudonai, mano ištikima ranka, aš 
padariau viską, ką galėjau. 

— Vargšeli Džimai, — pasakiau, — tarsi aš kada būčiau 
tavim abejojęs, tarsi nežinau, kad tu darei stebuklus. Visą 
dieną negalėjau atsižavėti tavo energija ir sumanumu. O 
dėl to reikalo... 

— Ne, Laudonai, nesakyk daugiau nė žodžio! Nenoriu 
girdėti! — sušuko Džimas. 

— Teisybę sakant, ir nenorėčiau tau pasakoti, nes man 
dėl to gėda. 

— Gėda, Laudonai! Ir nekalbėk, nesakyk tokių žodžių 
net juokais, — užprotestavo Pinkertonas. 

— Ar tu nieko nesi padaręs, dėl ko paskui buvo gė- 
da? — paklausiau. 

— Ne, — pasakė jis išpūtęs akis — Kodėl? Kartais esu 
gailėjęsis, kad viskas išeidavo ne taip, kaip būdavau 
apskaičiavęs. Bet nesuprantu, kodėl būčiau turėjęs gėdytis? 

Valandėlę sėdėjau ir susižavėjęs galvojau apie savo 
draugo būdo tiesumą. Paskui atsidusau. 

— Žinai, Džimai, ko labiausiai gailiuosi? — paklau- 
siau. — Kad per tavo vestuves negalėsiu būti pajauniu. 

— Mano vestuvės! — pakartojo jis atsidusęs. — Kokios 
dabar gali būti vestuvės? Tuojau einu pas ją ir viską 

pasakau. Turbūt dėl to mane visą dieną drebulys purtė. 
Po to, kai susižiedavau, aš jaučiuosi tarsi nebūčiau turėjęs 
teisės šitaip neatsargiai pasielgti. 

— Džimai, juk tu žinai, kad viskas per mane, ir todėl 
visą kaltę versk man, — pasakiau. 

— Jokiu būdu! — sušuko jis. — Aš buvau toks pat 
užsidegęs, kaip ir tu, tik iš pradžių gal ne toks supratingas. 
Ne, dėl visko aš kaltas. Ir vis dėlto man labai sunku. 

Kai Džimas nuėjo su tokia skausminga misija, aš grįžau 
į kontorą, užsidegiau dujas ir atsisėdau apsvarstyti šios 
atmintinos dienos įvykių: apie keistą ir neaiškų laivo 
sudužimą; apie kažkur dingusius žmones, siaubą ir dideles 
pinigų sumas; apie pavojingą ir nedėkingą uždavinį, 
laukiantį manęs netolimoje ateityje. 

Žvelgiant atgal į tokius reikalus, sunku nepriskirti sau 
praeityje tų Žinių, kurias turime šiandien. Galiu pasakyti 
nenusižengdamas teisybei, kad tą vakarą buvau išsekintas 
įtarimų ir smalsumo karštligės, mano fantazija išsisėmė 
bedarant visokius sprendimus, kuriuos vis tik atmečiau, 
kaip neatitinkančius teisybės. Ir vis dėlto paslaptingumas, 
kuris, mano įsitikinimu, gaubė mane, žadino drąsą ir buvo 
geras sąžinės ramintojas. Net jei tai būtų buvęs paprastas 
plaukimas, nesakau, kad būčiau traukęsis. Kontrabanda 
yra vienas iš žemiausių nusikaltimų, nes taip mes apiplėšiam 
visą šalį ir todėl visuomet nuskurdinam neturtinguosius. 
Kontrabanda opiumu yra ypač sunkus nusižengimas, nes 
jis gali būti priskirtas prie žudynių. Iš viso man buvo aišku, 
kad mano polinkiai visais atžvilgiais kirtosi su mano 
interesais, ir jei čia nebūtų buvęs įpainiotas Džimas, aš 
apie savo nepasisekimą gal net būčiau galvojęs su 
pasitenkinimu. Tačiau dabar nuo mano sėkmės priklausė 
Džimas, jo turtas ir vestuvės. Ir man labiau rūpėjo Džimas, 
negu visi Pietų jūrų salų gyventojai. Gal tokia moralė ir 

menka bei egoistiška, bet tokia jau mano moralė, ir 
geresnės neturiu. Ir nė kiek nesigėdiju, kad ėmiausi šios 
avantiūros, o didžiuojuosi, kad dėl savo draugo kėliausi 
su aušra ir guliau vėlai, kad viską dariau savo rankom, 
tiesiai pasitikau pavojus ir nors kartą gyvenime elgiausi 
vyriškai. Tuo pačiu metu gal būčiau troškęs kitokios 
veiklos, todėl buvau labai patenkintas, kad viską gaubia 
paslaptingumas. Be to nebūtų buvę užsidegimo, nors būčiau 
vis vien nesustojęs ir lygiai taip pat veikęs. Viltis, kad ten 
aptiksiu atsakymus į šimtus klausimų, sužinosiu, kodėl 
kapitonas Trentas taip vėdinosi rausvą veidą biržoje ir kodėl 
ponas Diksonas pabėgo nuo telefono pensione Misijos 
gatvėje, kurstė tą vakarą nekantrų troškimą greičiau išvysti 
jūrą, salą ir užplaukusį ant seklumos laivą. 

Vienuoliktas skyrius 


MUDU SU DŽIMU IŠSISKIRIAME 


Aš užmigau jausdamasis nelaimingas; tas jausmas 
neapleido manęs ir miegant. Kitą rytą pramerkiau akis 
slegiamas kažkokio neaiškaus nelaimės nujautimo. Galva 
svaigo, sąnariai buvo sustingę. Turbūt aš ilgokai pragulėjau 
nejudėdamas, jausdamasis kvailai nelaimingas, kol išgirdau 
pakartotiną beldimą į duris. Tą patį akimirksnį mano protas 
prablaivėjo, ir aš atsiminiau viską: ir varžytines, ir sudužusį 
laivą, ir Godedalą, ir Neirsą, ir Džonsoną, ir Juodąjį Tomą, 
žodžiu, — visas vakarykščias nesėkmes ir išaušusios dienos 
rūpesčius. Ši mintis sutelkė mane kaip trimitas mūšio 
valandą: aš iššokau iš lovos, perėjau per kontorą, kur ant 
sudedamosios sofos kietai miegojo Pinkertonas, ir pasitikau 
mūsų svečius tarpduryje, tik spėjęs užsimesti chalatą. 

Pirmasis nelyginant šveicorius peržengė slenkstį besišypsąs 
Džonsonas. Truputį toliau pamačiau kapitoną Neirsą su 
užsmaukta ant akių skrybėle ir rūkstančiu cigaru dantyse. 
Jis šaltai linktelėjo man, matyt, prisiminęs mūsų pirmąją 
pažintį. Už jo, laiptų aikštelėje, keletas jūreivių trynėsi į sienas 
nugaromis ir alkūnėmis. Tai buvo „Noros Krein" įgula. Palikęs 
juos už durų, karininkus pakviečiau į kontorą. Priėjęs ėmiau 
purtyti Džimą, stengdamasis jį pažadinti. Pagaliau jis atsisėdo 
ir įbedė blausias akis į naująjį kapitoną. 

— Džimai, — tariau, — tai kapitonas Neirsas. Kapitone, 
susipažinkite, tai ponas Pinkertonas. 

Neirsas vėl linktelėjo, netardamas nė žodžio. Man 
pasirodė, kad jis mus labai įdėmiai stebi. 

— O! — tarė Džimas. — Tai kapitonas Neirsas, ar ne? 
Labas rytas, kapitone Neirsai. Malonu su jumis susipažinti, 
pone. Jūsų reputacija man gerai žinoma. 

Vargu, ar prie esamų aplinkybių tai buvo galima 
palaikyti komplimentu. Neirsas tik kažką burbtelėjo. 

— Na, kapitone, — tęsė Džimas, — jūs žinote, ko mums 
reikia? Jūs privalote nuplukdyti „Norą Krein" iki Midvėjaus 
salų, išardyti sudužusį laivą, užsukti į Honolulu ir vėl grįžti 
į šį uostą. Tikiuosi, jums viskas aišku? 

— Dėl tam tikrų priežasčių, kurias, spėju jus gerai 
žinant, šis reisas man tinka, — atsakė Neirsas vis su tokiu 
pat priešiškų santūrumu, — bet reikia apsvarstyti porą 
klausimų. Mes dar smulkiau pasikalbėsime, pone Pin- 
kertonai. Bet ar aš sutiksiu, ar ne, laivui vis tiek reikės 
plaukti, todėl nėra prasmės gaišti laiko. Duokite ponui 
Džonsonui raštą ir tegul jis su visa įgula vyksta į škuną ir 
kruopščiai viską patikrina. Tie galvijai atrodo blaivūs, — 
pridūrė jis su didžiausiu pasibjaurėjimu, — todėl juos reikia 
pristatyti prie darbo, kol nesuspėjo pasigerti. 

Taip ir susitarėme. Džonsonui su jūreiviais pasišalinus, 
Neirsas su palengvėjimu atsiduso. 

— Dabar mes vieni ir galime pasikalbėti, — pasakė jis. — 
Kaipgi yra iš tikrųjų? Jūsų sumanymas sukėlė daug 
triukšmo, ir visas pajūris tekalba apie jūsų iškabintas afišas. 
Man tai nepatinka, nes šiuo metu aš geriau norėčiau laikytis 
šešėlyje. Kad ir kaip ten būtų, prieš imdamas vadovauti 
laivui, aš turiu žinoti, kur ir kokiu tikslu turėsiu plaukti. 

Tada Pinkertonas jam papasakojo visą istoriją. Jis 
pradėjo kalbėti dalykiškai ir santūriai, kaip tikras biznierius, 
bet pamažu beaiškindamas pats užsidegė. Neirsas sėdėjo 
ir rūkė, nenusiimdamas skrybėlės ir kiekvieną sykį, išgirdęs 
ką nors nauja, niūriai linktelėdavo galvą. Tačiau jo šviesiai 
mėlynos akys ėmė išdavikiškai žibėti. 

— Dabar jūs suprantate, — baigė Pinkertonas, — kad 
Trentas greičiausiai bus nuskubėjęs į Honolulu — ten jis 
pigiau nei už penkiasdešimt tūkstančių dolerių nusisamdys 

šaunų laivą ir pasieks Midvėjų. Štai kodėl man reikalingas 
geras kapitonas! — sušuko Džimas su užkrečiama energi- 
ja. — Sudužęs laivas priklauso man, aš sumokėjau už jį 
grynais, ir jeigu teks kautis, tai kausimės kaip dera. Aš 
pasakysiu jums atvirai — jei jūs negrįšite per 90 dienų, manęs 
laukia toks bankrotas, kokio dar negirdėjo šis pajūris. Tai 
mirties ar gyvybės klausimas ir ponui Dodui, ir man. Gali 
būti, kad saloje kils grumtynės; todėl vakar, išgirdęs jūsų 
vardą, ir tuo labiau šį rytą, kai pamačiau jus patį, aš tariau 
sau: Neirsas kaip tik toks žmogus, koks man reikalingas! 

— Kiek suprantu, — tarė Neirsas, žiūrėdamas į savo 
cigaro pelenus, — kuo greičiau išvesiu škuną į atvirą jūrą, 
juo labiau būsite patenkintas. 

— Štai žmogus, apie kurį svajojau! — sušuko Džimas, 
pašokdamas lovoje. — Visu šimtu procentų. 

— Palaukite, — sustabdė jį Neirsas. — Dar yra vienas 
klausimas. Aš girdėjau, kad laive būsiąs superkargas“. 

— Tai ponas Dodas, mano kompanionas, — pasakė 
Džimas. 

— Keista, — atsainiai tarė kapitonas. — Kiek man 
teko plaukioti, laive visada būdavo tik vienas kapitonas. 

— Neapvilkite manęs, nekalbėkite nepagalvojęs, — tarė 
Pinkertonas. — Juk aš negaliu jums pavesti firmos sąskaitų? 
Aišku, ne. Šis reisas nėra paprastas; tai komercinė operacija 
ir ji priklauso mano kompanionui. Jūs vadovausite laivui, 
prižiūrėsite sudužusio laivo išardymą ir laikysite įgulą savo 
rankose, žodžiu, jums rūpesčių pakaks. Tik nepamirškite 
vieno dalyko: viskas turi būti daroma taip, kad ponas Dodas 
būtų patenkintas, kadangi už viską moka jis. 

— Esu pratęs taip dirbti, kad manimi būtų patenkinti, — 
smarkiai nuraudęs atšovė ponas Neirsas. 


“Žmogus, atsakingas už krovinio priėmimą ir išdavimą. 

— Aš tuo neabejoju ir suprantu jus! — atsakė Pinker- 
tonas. — Jūs mėgstate elgtis savaip, bet jumis galima 
pasikliauti. 

— Tačiau reikia išsiaiškinti padėtį, tiksliau sakant, mano 
padėtį, — kiek švelniau pasakė Neirsas. — Aš nemanau 
būti škiperiu, gana ir to, kad sutikau įkelti koją į tą maželytę 
škuną. 

— Žinote, ką aš jums pasakysiu? — tarė Džimas, 
linksmai mirktelėjęs. — Jūs tik nesiginčykite su manimi 
dėl balasto, ir mes tą škuną paversime brigu. 

Neirsas šyptelėjo. Taip netaktiškumas padėjo Pinker- 
tonui dar kartą nugalėti. 

— Bet yra dar vienas punktas, kurį reikia aptarti, — 
pridūrė kapitonas, nieko daugiau nebeužsimindamas apie 
pirmąjį. — Kaip į tai pažiūrės savininkai? 

— Palikite tai man; jūs žinote, kad aš priklausau 
Longhersto kompanijai, — su neapsakomu pasipūtimu 
pareiškė Džimas. — Žmogus, kuris patinka man, bus 
tinkamas ir jiems. 

— Kas jie tokie? — pasiteiravo Neirsas. 

— Makintairas ir Spitlas, — atsakė Džimas. 

— Gerai, duokite man savo kortelę ir galite jiems 
nerašyti, — tarė kapitonas. — Su Makintairu ir Spitlu aš 
pats susitarsiu. 

Pagyra prieš pagyrą; tai buvo abiejų, Neirso ir Pin- 
kertono silpnybė, dviejų pačių tuščiausių žmonių, kokius 
man teko sutikti. Tokiu būdu apgynęs savo reputaciją savo 
paties akyse, kapitonas pakilo ir, porą kartų atsainiai 
linktelėjęs, išėjo. 

— Džimai, — sušukau, vos tik jis uždarė duris, — man 
tas Žmogus nepatinka. 

— Tau teks jį pamėgti, Laudonai, — atsakė Džimas. — 
Tai tipiškas amerikietis jūrininkas — drąsus kaip liūtas, 

išradingas ir labai vertinamas laivų savininkų. Tai Žmogus, 


užsirekomendavęs... 
— Kaip tikras žvėris, — pridūriau aš. 
— Kalbėk kaip nori, — sušuko Pinkertonas, — bet 


mums pasisekė, kad jį gavom. Aš nors rytoj patikėčiau 
jam Meimės gyvybę. 

— Tiesa, o kaip reikalai su Meime? — paklausiau. 

Džimas taip ir sustingo su pusiau užtrauktomis kelnėmis. 

— Tai pati tauriausia siela šiame pasaulyje! — sušuko 
jis. — Laudonai, aš norėjau tave pažadinti naktį, ir 
nemanyk, kad aš to nepadariau iš nedraugiškumo. Bet 
grįžęs pamačiau tave miegantį, mačiau, kad buvai labai 
išvargęs, ir palikau tave ramybėje. Naujienos gali palaukti. 
Net tu, Laudonai, nesugebėsi suprasti, ką aš jaučiu. 

— Kokios naujienos? — paklausiau. 

— Štai kaip viskas buvo, — pradėjo Džimas. — Aš jai 
paaiškinau, kokioje padėtyje mes atsidūrėme, ir pasakiau, 
kad grąžinu jai žodį. „Ar tu manęs nebemyli?" — paklausė 
ji. Dieve, saugok ją! Aš dar kartą jai išaiškinau viską, 
pasakiau, kad mums gresia bankrotas, kad tau reikia 
išvažiuoti, kad aš būtinai noriu, jog tu būtumei mano 
pabroliu vestuvėse, žodžiu, viską. „Jeigu tu mane dar myli, 
yra viena išeitis, — pasakė ji. — Iškelkime vestuves rytoj, 
ir ponas Laudonas galės pabūti pabroliu, prieš išplauk- 
damas." Taip ji ir pasakė, džiugiai ir švelniai, tarsi kokia 
Dikenso herojė. Mudviejų bankrotas visai jos neišgąsdino. 
„Juo labiau aš būsiu jums reikalinga“, — pasakė ji. 
Laudonai, aš meldžiu Dievą, kad sugebėčiau būti jai geras; 
naktį aš meldžiausi prie tavo lovos, kol tu miegojai — už 
tave, už Meimę ir save. Nežinau, ar tu tiki maldomis, ir aš 
pats esu truputį pagonis, bet kažkokia ramybė mane apėmė 
ir aš tai palaikiau atsaku į mano maldas. Aš laimingiausias 
žmogus pasaulyje. Tavo, mano ir Meimės likimo gijos 

susipynė neišardomai. Kas būtų, jei kuris nors iš jūsų 
numirtų! Ji taip tave myli, sako, kad tu labai apsišvietęs 
ir savitas žmogus; ji ne mažiau už mane norėtų, kad tu 
būtumei pabrolys. Ji vadina tave „ponu Laudonu" — kaip 
tai maloniai skamba! Vakar sėdėjo iki trečios valandos 
nakties ir siuvo vestuvinę suknelę. Kaip man buvo gera, 
Laudonai, žiūrėti į ją dirbančią ir girdėti kalbant: „Matai, 
kaip aš skubu, Džimai, kad ištekėčiau už tavęs!" Aš negaliu 
tuo patikėti, viskas taip panašu į pasaką! Pagalvojus apie 
anuos laikus, kai buvau keliaujantis fotografas, man galva 
ėmė suktis; juk aš buvau toks storžievis, nemokša, vie- 
nišas, o dabar gyvenu kaip inkstas taukuose, ir tegul mane 
velniai rauna, jei aš suprantu, už ką mane likimas taip 
apdovanojo. 

Taip jis išliejo širdį perpildžiusį naivų savo džiaugsmą; 
o aš iš tų padrikų šūkčiojimų stengiausi susigaudyti, kokie 
jo artimiausi planai. Paaiškėjo, kad vestuvės turi įvykti 
šiandien ir pusryčiai jau užsakyti Frenko restorane, vakare 
jie apsilankys „Noroje Krein", ir tada mudviejų su Džimu 
keliai išsiskirs: jo lauks ramus šeimyninis gyvenimas, o 
manęs — kelionė. Jei aš kada nors ir nemėgau panelės 
Meimės, tai dabar jai viską atleidau: toks drąsus ir gražus, 
toks puikus ir ryžtingas buvo jos sprendimas. 

Dangų aptraukė švininiai debesys; kiek prisimenu, San 
Franciskas niekada dar nebuvo toks juodas, niūrus, menkas 
ir netvarkingas. Atrodė, kad tas miestas per anksti paseno. 
Visą tą laiką, kol aš blaškiausi su įvairiais reikalais po 
uostą ir bėgiojau judriomis gatvėmis tarp šiurkščių garsų 
ir nemalonių veidų, mano bičiulio laimės prisiminimas man 
skambėjo tarsi lengvos muzikos motyvas. 

Diena iš tikrųjų buvo pilna įvairiausių įvykių. Paskubomis 
prarijęs pusryčius, Džimas išbėgo į municipalitetą ir į Frenko 
restoraną rūpintis vestuvėmis, o aš išskubėjau pas Džoną 

Smitą tartis dėl maisto atsargų ir apžiūrėti „Noros Krein". 
Apsupta didžiulių galingų laivų ji man pasirodė dar mažesnė 
nei anksčiau. Joje viešpatavo betvarkė. Prieplauka buvo 
užversta tokia gausybe statinių, dėžių, skardinių dėžučių, 
įrankių, virvių ritinių ir miniatiūrinių parako statinaičių, jog 
atrodė, kad joks žmogiškas sumanumas nepadės sutalpinti 
visų tų daiktų į škuną. Džonsoną raudonais marškiniais ir 
medvilninėmis kelnėmis radau ant denio, jo akys degė 
entuziazmu. Kiek pasišnekėjęs su juo, aš pasukau siauru 
praėjimu tarp borto ir kapitono tiltelio ir nusileidau trapu į 
bendrąją kajutę, kur kapitonas su uosto valdininku 
gurkšnojo vyną. 

Su pasibjaurėjimu aš apžvelgiau tą siaurą dėžę, kuri 
man turėjo ilgam laikui tapti namais. Dešinėje pusėje buvo 
atitverta kajutė kapitonui, o kairėje — du nešvarūs gultai, 
vienas viršum kito, besiremią į aplūžusį bufetą. Sienos 
geltonos ir drėgnos, grindys juodos, primintos. Visur mėtėsi 
daugybė šiaudų, senų laikraščių ir sulūžusių lagaminų. 
Vienintelis papuošalas buvo padėklas stiklinėms, termo- 
metras, padovanotas reklamai kokio nors viskio pirklio, ir 
palubėje siūbuojanti lempa. Buvo sunku įsivaizduoti, kad 
po kelių dienų ta pati kajutė atrodys man linksma, šviesi, 
pilna gaivaus oro ir netgi pakankamai erdvi. 

Kapitonas supažindino mane su uosto valdininku ir su 
jo jaunu bičiuliu, atvestu, matyt, tik tam, kad gautų parūkyti 
cigarų. Kai mes išgėrėme į vienas kito sveikatą po stiklą 
kalifornietiško portveino, truputį per saldaus ir lipnaus 
tokiam ankstyvam metui, valdininkas išskleidė ant stalo 
savo popierius ir liepė sušaukti komandą. Jūreiviai tuoj 
pat sugarmėjo į kajutę ir sustingo, įsmeigęs akis kas į 
grindis, kas į lubas. Jie stovėjo sumišę, bijodami pakrutėti. 
Iš visų skyrėsi kinas virėjas, ramus, išdidus, su sniego 
baltumo chalatu — tikras jūrų riteris. 

Manau, kad jums niekada neteko dalyvauti panašiame 
farse, kaip tas, kuris dabar prasidėjo. Jungtinių Valstijų 
jūreivystės įstatymai yra sukurti su tėvišku griežtumu ir 
remiantis tvirtai įsigalėjusiu įsitikinimu, kad kiekvienas 
jūrininkas yra idiotas, o jo samdytojai — sukčiai ir apgavikai. 
Kiekvienam Žmogui atskirai buvo perskaitytas ilgiausias 
visokių perspėjimų ir teisių sąrašas. Išklausęs jį paeiliui 
penkis kartus, aš, atrodo, turėjau įsiminti turinį. Bet 
garbingasis valdininkas, kuriam kasdien tekdavo atlikti vieną 
ir tą pačią pareigą kaip kunigui apeigas, skaitė tokiu tempu, 
kad net aš, apsišvietęs ir sugebąs susikaupti žmogus, 
tegalėjau suprasti atskiras nuotrupas, tad ką kalbėti apie 
jūrininkus. Nesikeikti duodant komandą, nesinešioti peilių, 
paskyrimo vieta — Midvėjaus sala ar bet kuris uostas, kurį 
nurodys kapitonas per šešis mėnesius, alga bus išmokėta, 
sugrįžus į šį uostą — tai maždaug tokie trumpi nurodymai, 
išdėstyti be galo žodingai. Baigdamas valdininkas kiekvieną 
kartą giliai atsidusdavo ir paskui jau natūraliu balsu 
paaiškindavo: „Taigi, mielasis, tu pasisamdei jūrininku į šią 
škuną už tam tikrą Amerikos dolerių sumą. Parašyk čia 
savo pavardę, jei ją turi ir jei moki rašyti." Kai jūreivis su 
dideliu vargu pasirašydavo, valdininkas užpildydavo oficialų 
blanką, pažymėdamas žmogaus išvaizdą, ūgį ir t.t. Kurdamas 
šiuos literatūrinius portretus, jis, atrodė, pasikliovė vien 
įkvėpimu, nes aš nepastebėjau, kad jis bent kartą būtų 
žvilgtelėjęs nors į vieną iš savo pozuotojų. Jam padėjo 
kapitonas trumpomis pastabomis: „Plaukai mėlyni, akys 
raudonos... nosis penkios pėdos septyni coliai... ūgio nėra" 
ir panašiais juokais, senais kaip ir Amerikos laivynas ir, 
kaip ir kitos panašios linksmybės, nuolatos pagražinamais. 
Humoro viršūnė buvo pasiekta, kai valdininkai užrašė kino 
virėjo pavardę „Šok žemyn". Į jo protestus valdininkas atsakė 
tik linksmu kikenimu. 

— Kapitone, — jūrininkams išėjus tarė valdininkas, 
rinkdamas savo popierius, — įstatymas reikalauja, kad laive 
būtų laivo krautuvėlė ir medicinos reikmenys. 

— Žinau, — atsakė Neirsas. 

— Tikiuosi, kad taip, — pastebėjo valdininkas, pilda- 
masis portveino. 

Jam išėjus, aš kreipiausi į Neirsą su tuo pačiu klausimu, 
nes gerai žinojau, kad neturime nei vieno, nei kito. 

— Kaipgi? — sumurmėjo Neirsas. — Prieplaukoje guli 
supakuota apie šešiasdešimt svarų tabako ir apie dvidešimt 
svarų konservų; be to, išvykdamas į jūrą, aš visada pasiimu 
ko nors skausmui nuraminti. 

Tiesą sakant, šito gero pas mus buvo net per daug. 
Jūreivių papročiu, kapitonas buvo apsirūpinęs įvairiais 
patentuotais gėrimais ir naudojo juos kasdien, su nepa- 
kartojamu nepastovumu nuolat maišydamas rūšį. Be to, 
buvo dar nemaža atsarga kažkokių apipelijusių, su 
nusitrynusiomis etiketėmis butelių, kuriuos Neirsas kartais 
uostydavo ir tyrinėdavo, garsiai svarstydamas: „Kvepia kaip 
antpilas nuo kosulio. Įdomu būtų sužinoti... Gal paban- 
džius?.." Tuo tarpu laivo krautuvėlėje vienintelė prekė 
tebuvo pigus tabakas. Štai kaip sudaromi mūsų tėvynės 
įstatymai ir štai kaip jų laikomasi; kai mūsų škuna išplaukė 
į jūrą, jai, kaip ir daugeliui kitų laivų, visai teisėtai galėjo 
būti uždėta mažiausiai šešių šimtų dolerių bauda. 

Šis įvykis, kurio aprašymas čia užėmė tiek laiko, tetruko 
akimirksnį, palyginus su kitais tos dienos rūpesčiais ir 
pergyvenimais. Reikėjo herojiškų pastangų, kad nuo aušros 
iki sutemų spėtume paruošti laivą išplaukimui ir atšvęstume 
vestuves. Visą dieną mudu su Džimu bėgiojome po miestą, 
tai juokdamiesi, tai vos neverkdami, tai vėl susijaudinę 
tarėmės vienu ar kitu klausimu. Čia su karštais priekaištais 
lėkėme pas siuvėją, laiku nebaigusį kostiumo, čia vėl 

blaškėmės tarp škunos ir Džono Smito kontoros. Kas antrame 
kampe mūsų pačių milžiniškos afišos šaukte šaukė mums 
apie beviltišką mūsų padėtį. Aš vis tik suspėjau aplankyti 
apie pusę tuzino juvelyrinių parduotuvių, ir mano dovana, 
nors skubotai išrinkta, buvo priimta labai maloniai. Po šio 
paskutinio (nors anaiptol ne mažiausio) mano rūpesčio senas 
geraširdis kunigas buvo ištemptas iš namų ir tarsi dresiruotas 
pudelis pristatytas į mūsų kontorą. Čia, tirštėjant sutemoms, 
tarp 200 blizgančių „Trylikos žvaigždučių" konjako butelių 
ir margo žemės ūkio mašinos egzemplioriaus Meimė ir 
Džimas buvo sujungti amžiams. Nors aplinka nelabai tiko 
tokioms apeigoms, pati ceremonija man pasirodė graži ir 
efektinga: mašininkės su meiliomis šypsenomis ir puikiomis 
puokštėmis, Meimė, kukliai nuleidusi akis, ir Džimas — 
nežinau, kaip aprašyti tą vargšelį, toks jis buvo pasikeitęs. 
Prieš prasidedant sutuoktuvių ceremonijai jis pasišalino su 
kunigu į tolimiausią kontoros kampą. Nežinau, ką jie ten 
kalbėjo, bet turiu pagrindo spėti, kad jis įrodinėjo esąs 
nevertas tokios laimės. Kalbėdamas jis verkė, ir senasis 
kunigas, pats didžiai susijaudinęs, guodė jį ir drąsino, o 
vieną sykį net nugirdau tokį posakį: „Užtikrinu jus, pone 
Pinkertonai, nedaug tėra žmonių, kurie galėtų taip pasakyti 
apie save", — ir padariau išvadą, kad mano bičiulis, apibėręs 
save priekaištais, pagaliau neiškentė nepasigyręs. Po šio 
paslaptingo pokalbio Džimas priėjo prie manęs, ir nors jis 
sugebėjo tik ištarti mano vardą ir stipriai paspausti ranką, 
jo susijaudinimas persidavė ir man. Pagaliau ceremonija 
prasidėjo, visi buvome apimti švelnaus ir kilnaus nerimo. 
Džimas jautėsi kaip devintame danguje. Kunigas susižavėjo 
Džimu — tai buvo matyti iš jo balso ir elgesio, ir baigdamas 
sutuoktuvių ceremoniją tėviškai kreipėsi į Meimę „mano 
brangioji" ir pasveikino ją su laime, gavus tokį nuostabų 
vyrą. Pasak jo, jam retai tekę tuokti tokią įdomią porą. Šią 

minutę, bendram visų džiaugsmui, buvo įteikta Duglo 
Longhersto kortelė su sveikinimais ir dėžė su keturiais 
tuzinais šampano butelių. Vieną tuoj pat atkimšome. Kunigas 
išgėrė į jaunosios sveikatą, net ir pamergės, kiek pasimai- 
viusios, išlenkė po stiklą. Po to aš pakėliau taurę ir pasiū liau 
linksmą tostą. Tik vargšui Džimui neteko paragauti šampano. 
Nutaikęs progą, aš jam sukuždėjau: „Negerk, tu taip 
susijaudinęs, kad tuoj pat būsi girtas kaip šiaudų kūlys." 
Džimas atsakė man rankos spustelėjimu ir karštai su- 
šnibždėjo: „Tesaugo tave Dievas, Laudonai. Tu vėl išgelbėjai 
mane." 

Tuoj po to sekė vakarienė Frenko restorane, kurios metu 
mes kukliai pasilinksminome, o paskui, pasiėmę apie 20 
šampano butelių (daugiau imti aš neleidau), kebu nuvy- 
kome į „Norą Krein". 

— Koks mielas laivukas! — sušuko Meimė, pamačiusi 
škuną. Paskui, atsisukusi į pabrolį, pridūrė: — Koks jūs 
drąsus, pone Dodai, jei tokiame kiautelyje plaukiate toli į 
okeaną. — Aš pastebėjau, kad žymiai pakilau jos akyse. 

„Mielajame laivuke" viešpatavo neapsakomas chaosas. 
Jūreiviai buvo išvargę ir pikti. Virėjas kraustė konservus 
iš kajutės į sandėlį, keturi suprakaitavę ir paniurę jūreiviai 
iš rankų į rankas perdavinėjo juos iš denio į kajutę. 
Džonsonas snaudė, užsikniaubęs ant stalo. Kapitonas, 
išsitiesęs savo kajutėje ant gulto, niūriai rūkė cigarą. 

— Žinote, be reikalo jūs čia atėjote, — tarė jis atsis- 
todamas. — Mes negalime nutraukti darbo, jei norime rytoj 
išplaukti. Laive, besiruošiančiame palikti uostą, nėra vietos 
pašaliniams žmonėms. Jūs tik trukdysite mano vyrams. 

Aš jau norėjau tarti jam porą aštrių žodžių, bet Džimas, 
gerai pažindamas panašią publiką, nes jam nuolat tekdavo 
turėti su ja reikalų, paskubėjo įpilti alyvos į banguojančią 
jūrą. 

— Kapitone, — tarė jis, — žinau, kad mes jums truk- 
dome, o jūs labai užsiėmęs, bet aš tik norėjau, kad išger- 
tumėte su mumis stiklą šampano, kurį Longherstas mums 
atsiuntė vestuvių ir Laudono, tai yra pono Dodo, išvykimo 
proga. 

— Na, kaip norite, — burbtelėjo Neirsas. — Man 
pusvalandis neturi reikšmės. Sustokite, — šūktelėjo jis 
jūreiviams, — pailsėkite pusvalandį, paskui galėsite suktis 
dar gyviau. Džonsonai, parūpink damai kėdę. 

Jo tonas atitiko žodžių šiurkštumą; bet kai Meimė 
pažvelgė į jį švelniai spindinčiomis akimis ir pareiškė, kad 
jis — pirmas jūrų kapitonas, kurį jai tenka matyti, ne- 
skaitant, žinoma, garlaivių kapitonų, ir kai išreiškė savo 
susižavėjimą pono Neirso drąsa bei netiesiogiai užsiminė 
(tai moterys moka daryti ne blogiau už vyrus) apie jo 
vyrišką išvaizdą, mūsų lokys nenoromis suminkštėjo. Lyg 
atsiprašydamas jis ėmė pasakoti apie rūpesčius ir nema- 
lonumus, kurie jį išvedė iš kantrybės. 

— Čia velniai žino kokia painiava, — aiškinosi jis. — 
Pusė atsargų sugedę, ir tam Džimui Smitui už tai kada 
nors sprandą nusuksiu. Paskui buvo prikibę du bjaurybės 
korespondentai, norėjo gauti iš manęs interviu, kol pagaliau 
aš pagrasinau, kad paleisiu jiems į galvą pirmą po ranka 
pasitaikiusį daiktą. Po to prie manęs priskreto kažkoks 
misionierius, kuris siūlėsi dirbti laive veltui, kad nuvežtume 
jį į Rajatėją ar dar kažkur... Aš pažadėjau jį išspirti iš laivo, 
ir jis keikdamasis pasišalino. 

Kol Neirsas porino su jam būdingu keistu, juokingu ir 
šiurkščiu lakoniškumu, aš stebėjau Džimą, kuris įdėmiai 
tyrinėjo kapitoną lyg kokį keistą, bet gerai pažįstamą 
daiktą; man tai pasirodė net juokinga. 

— Išeikime minutėlę, mielasis, — tarė jis, staigiai 
atsisukęs į mane. Išsitempęs mane į denį, jis pasakė: — 

Šis žmogus kol gyvas laikysis savo nuomonės. Niekada 
nesikišk į jo reikalus, neprieštarauk jam. Pažįstu tokius, 
kaip jis: geriau numirs, bet nepaklausys patarimų; jeigu jį 
įsiutinsi, jis tave sutryps. Aš retai peršu savo patarimus, 
Laudonai, bet kada tai darau, gerai žinau, ką kalbu. 

Kukli puota, prasidėjusi taip nevykusiai, vyno ir moters 
dalyvavimo sušvelninta, užsibaigė maloniai ir linksmai. 
Meimė su plačiakrašte pliušine skrybėle ir vyninės spalvos 
šilkine suknia, skurdžioje kajutėje apsupta savo draugų, 
atrodė kaip karalienė. Blanki kajutės šviesa švelniais 
šešėliais pabrėžė jos dailumą; smaluotas Džonsonas kaip 
kontrastas paryškino jos grožį; šioje varganoje aplinkoje 
ji spindėjo tarsi žvaigždė. Aš, niekada nebuvęs jos gerbėju, 
pasijutau sužavėtas. Net kapitonas, šiaip nejautrus 
moteriškajai lyčiai, pakurstė mane, kad pieštuku įamžinčiau 
šią sceną. Tai buvo paskutinis to vakaro įvykis. Nors aš 
labai skubėjau, pusė valandos išsitęsė į tris valandas, kol 
piešinys buvo baigtas: Meimė pavaizduota labai kruopščiai, 
su visomis smulkmenomis, visi kiti tik bendrais bruožais; 
tarp jų užpakaliniame plane ir paties dailininko figūra, 
kurioje buvo įžiūrėta labai daug panašumo su originalu. 
Bet visą dėmesį aš skyriau Meimei, ir ji buvo labai 
patenkinta savo portretu. 

— Ak, — sušuko ji, — ar aš tikrai taip atrodau? Tada 
nenuostabu, kad Džimas... — Ji nutilo. — Portretas toks 
gražus, koks Džimas geras, — pagaliau užbaigė ji. 

Šis posakis visiems patiko, ir mes ilgai jį kartojome. 
Paskui šaukėme ir mojavome porelei, tolstančiai žibintų 
apšviesta pakrante. 

Paskutiniai mūsų atsisveikinimo žodžiai paskendo 
linksmo juoko garsuose, ir mes išsiskyrėme. Aš tai supratau 
tik tada, kai jau viskas buvo baigta. Dvi figūros išnyko 
tamsoje, jų žingsnių garsas ištirpo tyliame mieste; laive 


191 


jūreiviai grįžo prie savo darbų, kapitonas prie savo cigaro. 
Po dienos, pilnos darbo ir išgyvenimų, aš pagaliau likau 
vienas su savo mintimis. Man spaudė širdį; gal čia dėtas 
nuovargis. Aš rymojau ant kapitono tiltelio, žvelgiau į 
apsiniaukusį dangų, stebėjau šviesų atspindžius mirgu- 
liuojančius vandens paviršiuje ir staiga pajutau, kad visos 
mano viltys žuvę; kapo tyla man tą valandą būtų atrodžiusi 
ramus prieglobstis. 

Taip bestovėdamas aš staiga prisiminiau „Pekino 
miestą", kuris šiuo metu trylikos mazgų greičiu skuba 
Honolulu link, nešdamas prakeiktą Trentą, o galbūt ir 
paslaptingąjį Godedalą. Nuo šios minties kraujas užvirė 
man gyslose. Atrodė, kad mums nėra jokios vilties — juk 
mes dar tebestovėjome prieplaukoje ir kvailai gaišome 
brangų laiką, kraustydami konservų dėžutes. „Tegul jie 
nuplauks pirmi, — pamaniau. — Tegul. Mes nedaug 
atsiliksime." 

Tą akimirką mano gyvenimo patirties bagažas prisipildė 
dar vienu pojūčiu, kurio iki šiol nebuvau patyręs: aš ėmiau 
džiūgauti, pagalvojęs apie būsimą kraujo praliejimą. 

Dar negreitai triukšmas kajutėje nutilo ir aš atsiguliau. 
Bet miegas atkakliai bėgo nuo manęs; pagaliau aš užmigau, 
0 už poros minučių (kaip man pasirodė) mane pažadino 
žmonių šauksmai ir tempiamų lynų girgždėjimas. 

Kai užbėgau į denį, laivas, pakėlęs inkarą, jau tolo nuo 
prieplaukos. Pro ankstyvos aušros rūką priekyje pamačiau 
šviesas ir dūmus, — tai mūsų vilkikas taškė raibuliuojantį 
įlankos vandenį. Už mūsų, ant kalvų, apsuptų rūko, mirgėjo 
miesto pašvaistė. Ryto metą tos šviesos atrodė keistai, nes 
diena jau tiek buvo išaušusi, kad aš įžiūrėjau vienišą figūrą 
prieplaukoje. Man suspaudė širdį. Galbūt greičiau širdimi 
nei akimis aš atpažinau tą siluetą migloje. Tai buvo Džimas, 
atėjęs atsisveikinti. Mes suspėjome tik pamojuoti rankomis; 

šaukėme vienas kitam, bet žodžių nebegalėjome suprasti. 
Tai buvo mūsų antrasis išsiskyrimas, tik šį kartą vaidmenys 
pasikeitė. Aš turėjau keliauti, skubinti įvykius, planuoti ir 
įgyvendinti, kas užsibrėžta, jei reikės, net savo gyvybės 
kaina. Jis liko namuose laukti ir skaičiuoti dienas. Viena 
mintis džiugino mane: aš žinojau, kad mano bičiulio 
pamokymai davė vaisius. Romantika, kuria buvo apgaubtas 
mūsų verslas (jeigu taip galima vadinti mūsų fantastišką 
sumanymą), sujaudino mano diletantišką prigimtį, ir kol 
mes plaukėme putojančiais įlankos sąsiauriais, jankių 
kraujas mano gyslose užvirė nuo susijaudinimo ir nežinios. 

Išplaukus į atvirą jūrą, tarsi paklusdamas mano norams, 
papūtė stiprus šiaurės rytų vėjas. Mes negaišome laiko. 
Saulė dar nebuvo patekėjusi, kai vilkiko locmanas atkabino 
lyną ir sušvilpęs tris kartus atsisveikinimui pasuko į krantą, 
jau nušviestą pirmųjų tekančios saulės spindulių. Horizonte 
nesimatė jokio laivo. „Nora Krein" iškėlė visas bures ir 
pradėjo savo ilgą ir vienišą kelionę. 

Dvyliktas skyrius 
„NORA KREIN" 


Aš dažnai su malonumu prisimenu ramią ir monotonišką 
kelionę Ramiuoju vandenynu, kai netilstantis pasatas dieną 
naktį gena laivą pirmyn. Aš stebėjau ir piešiau įvairiausiai 
apšviestus didžiulius pasatinių debesų kalnus: piešiau juos 
dengiančius žvaigždes, nublankusius mėnulio šviesoje ir 
nutviekstus purpurinio saulėlydžio, piešiau debesis, tamsia 
juosta užtvėrusius horizontą arba snieguotomis viršu- 
kalnėmis tviskančius vidurdieny tarp žydro dangaus 
skliauto ir mėlynos jūros platybės. Aš prisimenu lėtai 
slenkančias dienas mažoje škunoje ir naujus, nepažįstamus 
vaizdus: nuo laivo priekio žeberklais gaudomus delfinus; 
„kryžiaus žygį" prieš ryklius; virėją, prie didžiojo liuko 
maišantį duonai tešlą; plaukimą per rifus artėjant audrai; 
štormą, kada širdis sustoja plakusi ir, atrodo, griūva dangus; 
palengvėjimą ir vėl sugrįžusį gyvenimo grožio pojūtį po 
štormo, kai nušvinta saulė ir mūsų ką tik nugalėtas pavojus 
lyg juodas taškelis dangaus mėlynėje tolsta pavėjui. Aš 
mėgstu prisiminti ir norėčiau dar kartą išgyventi visa tai, 
kas taip įstringa į širdį, bet, deja, laikui bėgant, užsimiršta. 
Atmintis taip protingai sukurta, kad atsisako įamžinti 
skausmą, taip pat neišsaugo prisiminimų ir apie malonius 
išgyvenimus. Ilgai trukęs gėris neužsilaiko mūsų atmintyje 
visa savo didybe, išlieka tik miglotas prisiminimas kažko 
malonaus — tik tiek. 

Tačiau galiu būti tikras, kad vieną dalyką gerai prisimenu. 
Diena iš dienos viskio pirklio termometras saulės paauk- 
sintoje kajutėje rodė 84*F (4+28*C). kiekvieną dieną oras 
buvo vis toks pat gaivus ir švelnus, prisotintas saldybės ir 
drėgmės lyg gyvybės alsavimas. Diena iš dienos saulė 

liepsnojo danguje, o kiekvieną naktį jame švytėjo mėnulis 
ir spindėjo ištisi pulkai žvaigždžių. Aš jaučiau kažkokį dvasinį 
pasikeitimą, gal net greičiau kūnišką atsinaujinimą. Man 
buvo taip lengva. Jaučiausi pagaliau suradęs sau tinkamą 
klimatą ir su pasigailėjimu prisiminiau tuos drėgnus ir 
vėjuotus orus, kažkodėl vadinamus vidutiniu klimatu, 

— Dveji metai tokio gyvenimo kur nors ramioje 
vietelėje gali visai išmušti žmogų iš vėžių, — kartą pasakė 
kapitonas. — Ir tada jis niekur kitur nebesijaus laimingas. 
Taip atsitiko su vienu iš mūsų miesto. Laive, vežusiame 
anglis, kilo gaisras. Jis pateko į kažkurią Navigatorių 
archipelago salą. Vėliau jis man rašė, kad tik po mirties 
galės jį iš ten išvežti. Jis turtingas, jo tėvas — laivų savi- 
ninkas, tačiau Biliui geriau patinka karštas smėlis ir 
duonmedžio vaisių paplotėliai. 

Nuojauta sukuždėjo man, kad ir manęs laukia Bilio 
likimas. Bet kada tai buvo? „Nora Krein" visą laiką plaukė 
į pietus; greičiausiai, tai buvo kelių gražių dienų įspūdis, 
kurį aš nesąmoningai pratęsiau ilgesniam laikui, o gal tas 
jausmas atsirado vėliau, pakeliui į Honolulu. Aš tikrai žinau 
tik tai, kad pamilau Pietų jūras, dar neišvydęs nė vienos 
salos, vertos to vardo. Po tokiu dangum net tuščia jūra 
nepabosta; jokios vietos pasaulyje aš nemainyčiau į škunos 
denį, kur nuolatos pučia pasatai. 

Jeigu ne rūpestis dėl kelionės pabaigos, kuri laukė mūsų, 
tai praleistos škunoje dienos būtų atstojusios puikiausią 
poilsį. Jaučiausi nuostabiai sveikas: dangaus ir jūros vaizdai 
žadino įkvėpimą piešti; be to, dažnai turėjau progos pa- 
miklinti protą, studijuodamas nepastovų savo bičiulio 
kapitono charakterį. Dabar vadinu jį bičiuliu, bet tada mūsų 
santykiai anaiptol nebuvo tokie draugiški. Mane taip dažnai 
atstumdavo tai, ką vadinau jo vulgarumu, per daug var- 
gindavo ir erzindavo jo tuštybė, kad aš būčiau galėjęs į jį 

žiūrėti kitaip, nei į man užkrautą kryžių. Tik pamažu, retomis 
geros nuotaikos valandėlėmis, kai jis užmiršdavo savo 
silpnybes, kurių tiek daug turėjo, ir jas užmiršti priversdavo 
net mane, aš ėmiau prie jo priprasti. Pagaliau į jo trūkumus 
ėmiau žiūrėti iš kito taško — jie man atrodė kaip disonansai 
muzikoje; pripratau prie jų ir net pajutau, kad jie patrauk- 
lūs — taip gamtoje mes gėrimės rūkstančiu vulkanu arba 
neprieinamu brūzgynu klampioje pelkėje. 

Kapitonas buvo kilęs iš geros šeimos vienoje rytinėje 
valstijoje ir mokęsis puikioje mokykloje. Jau vaikystėje jis 
pasižymėjo nesuvaldomu charakteriu; galbūt tai buvo 
paveldėta, ir tai, kad ryšiai su šeima nutrūko, buvo ne 
vien jo kaltė. Jis pabėgo iš namų į jūrą. Žiaurus ir sunkus 
gyvenimas, kurį vėliau patyrė, neprivertė jo gailėtis 
padaryto žingsnio, bet tik dar daugiau užgrūdino. Iš laivo 
jis pabėgo kažkokiame Pietų Amerikos uoste; čia įrodė 
savo sugebėjimus ir dar būdamas vaikas uždirbo nemažą 
sumą pinigų, bet, patekęs tarp vagių, viską prarado. Tada 
jis pasiprašė į laivą jūrininku ir dirbo be atlyginimo, kad 
tik galėtų sugrįžti į Valstijas, ir vieną rytą pasibeldė į duris 
pas savo buvusią kaimynę, seną ledi, kurios sodą anksčiau 
dažnai nusiaubdavo. Atrodė, tokia pažintis nežadėjo nieko 
gero, bet Neirsas žinojo, ką darė. Išvydusi savo senąjį priešą 
tarpduryje, drebantį ir apiplyšusį, senoji pana susijaudino. 

— Aš visada mėgau tą senąją ledi, — pasakė Neirsas, — 
net tada, kai ji vydavo mane lauk iš savo sodo ar grūmodavo 
man siuvamuoju piršteliu ir kretėdavo žilais garbiniais lange, 
pamačiusi mane einantį pro šalį. Aš visada maniau, kad ji 
gera senutė. Tą rytą, kai pasibeldžiau į jos duris, aš taip jai ir 
pasakiau ir pridūriau, jog užplaukiau ant seklumos. Ji tuoj 
pat pakvietė mane į vidų ir pavaišino pyragu. 

Senutė aprengė Neirsą, išmokslino ir vėl išleido į jūrą, 
bet jau ne paprastu jūreiviu; kiekvieną kartą iš visos širdies 

sveikindavo jį sugrįžusį, o mirdama paliko jam visą savo 
turtą. 

— Gera buvo senutė, — dažnai sakydavo Neirsas. — 
Žinote, pone Dodai, man būdavo velniškai linksma, kai 
mudviem su senąja ledi vaikštinėjant po sodą, mano senis 
raukydavosi, žiūrėdamas į mus pro tvorą. Ji buvo mano 
tėvo kaimynė, ir gal kaip tik dėl šios priežasties aš 
pasiprašiau prieglobsčio pas ją. Aš norėjau, kad jis žinotų, 
kaip man sunku, ir suprastų, kad geriau sutiksiu eiti į 
pragarą, nei grįžti pas jį. Dar daugiau — kažkada per mane 
jis susipyko su ja dėl tų pačių obuolių; manau, kad paskui 
tas jį ypatingai siutino. Nėra ką sakyti, geras diegas buvau 
jaunystėje, bet savo seneliukės visada klausydavau. 

Vėliau, po daugybės nuotykių jis pasidarė protingas ir 
sumanus jūrininkas. Senosios ledi palikimas atiteko jam 
plaukiojant „Pjovėju"; dabar, tylant paskutinių įvykių sukeltos 
kalbos, jis turėjo būti paskirtas laivo kapitonu. Mano nuomo- 
ne, jam buvo apie trisdešimt metų. Tai buvo stiprus, energin- 
gas vyriškis melsvomis akimis ir tankiais, žemai ant kaktos 
užaugusiais riešutmedžio spalvos plaukais, energingu ir visada 
švariai nuskustu smakru. Jis turėjo gražų balsą, gerai grojo 
jūrininkų numylėtu instrumentu — akordeonu, buvo protingas 
ir labai pastabus. Jei panorėdavo, sugebėdavo būti nuostabiai 
mandagus, bet retkarčiais būdavo baisiausias galvijas. 

Jo elgesys su jūrininkais, jų perkrovimas darbu, gąsdi- 
nimas ir nuolatinis priekabių ieškojimas, pastovus grubus 
tyčiojimasis būtų galėjęs iššaukti net galerų vergų maištą. 
Užtekdavo vairininkui į ką nors užsižiūrėti valandėlę, ir 
Neirsas prapliupdavo: 

— Tu šioks ir toks, tu nusmurgęs avigalvi, tave reikia 
apspardyti, tada laikysiesi kurso! Ak tu, priemiesčio purve! 
Tokius pažįstu iš pirmo žvilgsnio. Nedrįsk atitraukti akių 
nuo kompaso, jei nenori, kad aš tave gerai pamokyčiau! 

Arba, pavyzdžiui, koks nors jūreivis, vienu ar kitu 
reikalu pašauktas į laivo priekį, užtrukdavo ten pora mi- 
nučių. 

— Pone Danielsai, gal malonėsite tuoj pat pasitraukti 
iš čia? — kreipdavosi kapitonas į jį su triuškinančiu 
mandagumu. — Dėkoju. Ir gal teiksitės pasakyti, kokio 
velnio jums čia reikia? Aš nenoriu, kad tokie driskiai 
slankiotų aplinkui. Aš pats galiu surasti jums tokį darbą, 
kad po to porą savaičių praleisite ligoninėje. 

Panašios užuominos, nukreiptos į pačias jautriausias 
jūreivių vietas (kapitonas gerai pažinojo savo auditoriją) 
būdavo palydimos tokia grasinančia veido išraiška ir 
žiauriais žvilgsniais, kad nelaimingus susitraukusius jo 
pavaldinius imdavo krėsti drebulys. Grasinimai dažnai 
būdavo sustiprinami smūgiais. Aš užsidegdavau pykčiu, 
matydamas tuos žeminančius užpuldinėjimus, — juk 
jūreivis negali atsakyti tuo pačiu, kitaip jis bus nubaustas 
pagal įstatymą. Sumuštasis pakildavo nuo denio ir 
apspangęs nuslinkdavo šalin, — įsivaizduoju, kokį keršto 
troškimą jis nusinešdavo sužeistoje širdyje. 

Galbūt atrodys keista, kad vėliau aš pamėgau šitą tironą. 
Ne mažiau keista gali atrodyti tai, kad aš tik stebėdavau, 
o nesipriešindavau ir neužkirsdavau kelio panašiems 
išsišokimams. Bet aš nebuvau toks geltonsnapis, kad 
velčiausi į ginčą visiems matant; geriau jau vienas kitas 
žmogus nukentės, negu leisti, kad kiltų maištas, per kurį 
pusė mūsų būtų išskersta, o kita pusė patektų į kartuves. 
Bet mes leisdavomės į nesibaigiančus ginčus, kai tik 
likdavome vieni du. 

— Kapitone, — kartą tariau jam, bandydamas užgauti 
jame patriotinę gyslelę, nes jis laikė save patriotu, — 
netinka taip elgtis su amerikiečiais jūrininkais. Nedera 
amerikiečiui elgtis su jūreiviais lyg su šunimis. 

— Amerikiečiais? — niūriai pakartojo jis. — Nejaugi 
tuos olandus“ ir juodsnukius pietiečius jūs vadinate ame- 
rikiečiais? Aš jau keturiolika metų plaukioju jūromis, 
tačiau man tik vieną vienintelį kartą teko matyti jūrininką 
amerikietį po Amerikos vėliava. Galbūt jų galėdavote 
sutikti tais laikais, kai algos siekdavo trisdešimt penkis 
dolerius, o laivams būdavo vadovaujama taip, kaip 
priderėjo. Bet tie laikai negrįžtamai praėjo, ir dabar vien 
tik valkatos samdosi į amerikiečių laivus. Jūs to ne- 
supIantate ir net negalite įsivaizduoti. Kaip jūs jaus- 
tumėtės, manimi dėtas, kai reikia praleisti keturiolika 
mėnesių laive, kur ant jūsų pečių gula visas darbas, taip 
pat ir atsakomybė už kiekvieno laive esančio jūreivio 
gyvybę, o pats turi bijoti, kad naktį, išėjęs iš kajutės, ne- 
gautum peiliu į nugarą ar neišlėktum lyg akmuo iš laivo 
arba nebūtum viešai užpultas po kokio ginčo. Ne, nors ir 
bjauru, bet vienintelis būdas valdyti komandą yra laikyti 
ją baimėje. 

— Bet paklausykite, kapitone, — tariau, — juk viskam 
yra ribos. Jūs žinote, kad amerikiečių laivai turi blogą vardą. 
Taip pat puikiai žinote, kad, jeigu ne didelės algos ir geras 
maistas, nė vienas žmogus pasaulyje nesisamdytų į mūsų 
laivus. Todėl daugelis geriau tarnauja britų laivuose, nors 
ten blogas maistas ir algos mažos. 

— O, tie citrinininkai, — patenkintas prunkštelėjo 
Neirsas. — Man rodos, jie taip pat moka pašokdinti jūreivius. 
Tiesa, neneigsiu, kad kai kurie iš jų gana minkštos širdies... 

Tai sakydamas jis šyptelėjo, lyg ką prisiminęs. 

— Štai aš prisiminiau vieną dalyką, — tęsė jis, — ir dėl 

juoko papasakosiu, nors tai man ir ne į naudą. Tai atsitiko 


"Ramiojo vandenyno jūreivių žargonu olandais vadinami vokiečiai 
ir Skandinavijos šalių gyventojai. (Autoriaus pastaba.) 

septyniasdešimt ketvirtaisiais metais. Aš parsisamdžiau 
padėjėju į anglų laivą „Marija“, kuris plaukė iš Frisko į 
Melburną. Man niekada neteko matyti keistesnio laivo. 
Maistas buvo baisus, — bjauru net lūpas priliesti, ir visas 
prisigėręs sugedusios citrinų sunkos. Man darydavosi bloga, 
pažvelgus į jūreivių pietus; ne ką geresni buvo ir man skirtieji 
patiekalai. Kapitonas buvo gana geras, pavarde Grinas. 
Tai — švelnus, tėviškas senukas. Bet komanda — vienos 
padugnės, kokioms vadovauti dar man nebuvo tekę. Kada 
tik pabandydavau truputį įkrėsti jiems proto, senis stodavo 
užjuos! Tegu juos velniai griebia! Bet kaip mane gyvą matot, 
neleisiu niekam savęs stumdyti. „Kapitone Grinai, — 
pasakiau, — jūs galite duoti man įsakymus ir pamatysite, 
kad aš juos įvykdysiu. Visa kita jūsų neliečia. Jūs įsitikinsite, 
kad savo pareigas aš atliksiu. Kokiu būdu aš tai padary- 
siu — mano reikalas, ir dar negimė toks žmogus, kuris 
galėtų mane mokyti." Taigi „Marijos“ laive buvo nemaža 
visokių niekšų. Senasis kapitonas įsiutino mane ir, be abejo, 
sukiršino visą įgulą. Nė vienas budėjimas neapsieidavo be 
muštynių. Žmonės ėmė manęs taip nekęsti, kad vos tik 
prisiartindavau, imdavo griežti dantimis. Vieną dieną aš 
užklupau milžiną olandą žiauriai mušantį jungą. Vienu šuoliu 
atsidūriau šalia ir patiesiau jį ant žemės. Kai jis pakilo ant 
kojų, trenkiau jam dar kartą. „Jeigu dar negana, pasa- 
kyk, — tariau jam, — ir aš tau sugrūsiu šonkaulius į vidų." 
Aišku, jis to nepanorėjo ir tuoj pat nurimo tarsi kunigas per 
laidotuves. Draugai nunešė jį į kubriką, kur jis pasinėrė į 
atsiminimus apie savo gimtąją Olandiją. 

Kartą naktį mes patekome į bjaurų škvalą. Tuo metu 
mes buvome pasiekę 25* pietų platumos. Matyt, visi buvome 
užmigę. Kol aš atsipeikėjau iš miego, audra nulaužė for- 
bramselį. Iššokau į denį, šaukdamasis visų pragaro galybių. 
Man bėgant pro didįjį stiebą, kažkas skaudžiai perrėžė petį. 

Pačiupinėjau petį sveikąja ranka ir, prisiekiu šventuoju 
Jurgiu, užčiuopiau žeberklą. Tie galvijai persmeigė mane 
kaip banginį. „Kapitone!“ — surikau. — „Kas atsitiko?“ — 
klausia jis. — „Jie mane persmeigė žeberklų, — sakau. — 
Dievas mato, ne vienas galvijas atsakys už tai savo gal- 
" — „Pone Neirsai, geriau lipkite žemyn, — atsakė 
jis. — Jeigu aš būčiau jų vietoje, jums taip lengvai nebūtų 
pasibaigę. Ir prašyčiau daugiau nesikeikti denyje. Jau 
gana, kad dėl jūsų elgesio aš netekau forbramselio; jeigu 
taip bus ir toliau, prarasime visus tris stiebus." 

Štai kaip senasis Grinas palaikė savo įgulą. Bet pa- 
laukite, svarbiausia dar priešakyje. Kai atvykome į Mel- 
burną, senis ir sako man: „Pone Neirsai, mudu toliau 
negalime plaukti kartu. Neginčiju, jūs esate puikus 
jūrininkas. Bet man dar niekada neteko plaukioti su labiau 
nepakenčiamu žmogumi. Aš negaliu pakęsti jūsų išsi- 
reiškimų ir jūsų elgesio su įgula. Manau, bus geriausia 
mudviem išsiskirti." 

Dėl tarnybos aš per daug nesijaudinau, galite būti tikras. 
Bet mane suėmė siutas, ir nutariau už šunybę atsilyginti 
tuo pačiu. Todėl pasakiau, kad vykstu į krantą apsižvalgyti; 
pamatęs, jog neblogai galėsiu įsikurti, grįžau ir užlipau į 
„Marijos“ denį. „Ar jūs pasiimsite bagažą drauge, pone 
Neirsai?" — paklausė kapitonas. — „Ne, — atsakiau, — 
nemanau, kad mes išsiskirsime, negrįžę į Friską. Pagaliau, 
jūsų valia: aš mielai atsisveikinčiau su „Marija“, bet 
nežinau, ar jūs galėsite sumokėti man už tris mėnesius." 
Jis tuoj pat išsitraukė piniginę. „Sūnau, — pasakė jis, — 
man rodos, aš mielai sumokėčiau ir daugiau.“ Taip jis man 
įgėlė paskutinį kartą. 

Tai buvo keista išpažintis, ypač turint galvoje mūsų 
ginčą, tačiau ji visiškai atitiko Neirso būdą. Jeigu kartais 
man pasisekdavo jį nuginčyti arba net teisingai pasi- 

piktindavau kokiu nors jo poelgiu ar išsireiškimu, jis, kaip 
vėliau sužinojau, tuoj viską užsirašydavo į savo dienoraštį 
(vesti dienoraštį buvo viena iš įo keistų užgaidų), kur 
pripažindavo mane teisiu. Taip pat buvo ir su jo tėvu: jis 
nekentė jo, bet pasakodavo apie jį taip atvirai ir nuoširdžiai, 
kad aš net žavėdavausi. Niekada anksčiau nebuvau sutikęs 
tokio keisto būdo žmogaus. Jis buvo apdovanotas protu, 
nebuvo jam svetimas ir teisybės jausmas, tačiau ne mažesnę 
įtaką jo poelgiams turėjo įgimta tuštybė ir pagieža, o 
pastaroji dažniausiai nugalėdavo protą. 

Tokia pat keista buvo ir jo drąsa. Šis žmogus drąsiai 
eidavo pasitikti pavojų; nelaimė, nors ir labiausiai netikėta, 
neužklupdavo jo nepasiruošusio. Kita vertus, man niekada 
neteko sutikti tokio nervingo Žmogaus, slegiamo blogiausių 
nujautimų. Jis nelaukė nieko gero iš gyvenimo, o iš 
jūrininko gyvenimo — tuo labiau. Jo drąsa kildavo iš šaltos, 
apskaičiuotos baimės. Jis priversdavo mūsų mažą laiviūkštį 
drąsiai stoti į kovą su štormu, atsisakydamas dreifuoti; aš 
tokiais atvejais laikydavau save žuvusiu, o jūreiviai panikoje 
blaškydavosi po denį. 

— Aš manau, — sakydavo Neirsas tomis akimirko- 
mis, — nė vienas žmogus negalėtų ištverti taip ilgai, kaip 
aš; dabar niekas neišdrįs pasakyti, kad aš blogas jūrininkas. 
Tiek girtas, tiek blaivas aš galiu išvengti katastrofos kaip 
ir bet kuris kapitonas. 

Bet čia pat jis pradėdavo jaudintis ir abejoti, kuo viskas 
baigsis, imdavo daug plepėti apie pavojus jūroje, 0 ypač 
plaukiant škuna su tokiu burių įrengimu, kuris jam atrodė 
neleistinas; jis išskaičiuodavo visas galimybes nuskęsti, 
pasakodavo apie laivus, kurie išnykdavo už horizonto ir 
niekada nebegrįždavo atgal. 

— Pagaliau, — graudendavosi jis, — tai neturi jokios 
reikšmės. Aš nesuprantu, kodėl mes taip trokštame gy- 

venti? Jeigu aš galėčiau sugrįžti į vaikystę, įsilipti kieno 
nors obelin ir visą likusį gyvenimą praleisti valgydamas 
vogtus obuolius, tada dar suprasčiau. Bet kas tenka 
suaugusiųjų daliai — jūreivystė, politika, bažnyčia ir visa 
kita — yra beprasmiška. Man jau geriau eiti tiesiog į dugną. 

Sunku įsivaizduoti, kaip audros metu tokios kalbos 
slegia žmogų, nepratusį prie jūros. Jūrininkams (kaip mes 
juos įsivaizduojame ir kokie jie iš tikrųjų yra) baisiai netinka 
toks nuolatinis nelaimės šaukimasis. 

Bet iki kelionės pabaigos su šia Neirso būdo puse man 
dar teko daug arčiau susipažinti. 

Išėjęs į denį septynioliktosios dienos rytą, pamačiau, 
kad visos burės sutrauktos rifais, o škuna vis tiek smarkiai 
skrieja neramiu jūros paviršiumi. Iki šiol mus lydėjo pasatų 
šniokštimas ir ištemptų burių plazdėjimas. Artėjant prie 
salos, mane vėl apėmė ilgai tramdytas susijaudinimas. Jau 
keletą dienų mano dėmesys buvo sutelktas į loto paro- 
dymus, į kasdieninius ilgumos ir platumos matavimus ir į 
mūsų nueito kelio žymėjimą žemėlapyje. Ir dabar pažvelgęs 
į kompasą, paskui į loto parodymus, aš įsitikinau, kad 
mums sekasi: mes laikėmės savo kurso ir nuo vakar vakaro 
devintos valandos skriejome virš aštuonių mazgų į valandą 
greičiu. Aš su pasitenkinimu giliai atsikvėpiau. Staiga mano 
dėmesį patraukė keista jūros ir dangaus spalva ir man 
nusmelkė širdį. Škuna pasirodė man kažkokia labai mažytė, 
paniurę ir susirūpinę žmonės nuolatos žvalgėsi į dangų. 
Surūgęs Neirsas net nesiteikė man linktelėti labo ryto. Jis 
taip pat, atrodo, buvo susirūpinęs ir įdėmiai sekė laivo 
plaukimą. Negera nuojauta dar labiau sustiprėjo, kai prie 
vairo pamačiau patį Džonsoną. Aš pastebėjau, kad jis 
įtempdavo visas jėgas, norėdamas pasukti vairą. Kai laivo 
užpakalyje iškildavo juoda ir grėsminga vandens siena, jis 
skubiai lyg vejamas žvėris mesdavo žvilgsnį atgal per petį 

ir dar daugiau įtraukdavo galvą į pečius, tarsi laukdamas 
smūgio. Visa tai aiškiai rodė, kad kažkas ne visai gerai, ir 
tuo metu nebūčiau galėjęs gauti tiesaus atsakymo į tuos 
klausimus, kurių nedrįsau niekam užduoti. Jeigu nepai- 
sydamas, kad kapitono veidas toks neramus, būčiau išdrįsęs 
paklausti, jis man būtų priminęs mano — superkargo — 
pareigas (jis niekada nepraleisdavo progos šį vardą ištarti 
su pašaipa) ir būtų šiurkščiai pataręs sėdėti kajutėje. Man 
neliko nieko kito, kaip tik spėlioti, kol kapitonas pats teiksis 
paaiškinti padėtį. Tai įvyko greičiau, negu tikėjausi. Kinas 
virėjas pašaukė mus pusryčių, ir mudu susėdome kajutėje 
už siauro stalo vienas prieš kitą. 

— Paklausykite, pone Dodai, — pradėjo jis, keistai 
pažvelgęs į mane, — mums reikia aptarti vieną reikalą. 
Paskutines dvi dienas jūra labai nerami, o dabar ėmė kilti 
aukštos bangos. Barometras krinta, vėjas kas minutę 
stiprėja, ir man atrodo, kad artėja didelė audra. Jeigu 
gulsime į dreifą, mus gali nunešti dievai žino kur — net į 
pasaulio kraštą. Jeigu laikysimės kurso, tai salą pasieksime 
ryt po pietų ir galėsime pasislėpti užuovėjoje, jei ir 
nebeįplauksime į įlanką. Dabar jūs turite nuspręsti štai ką: 
ar mes dreifuosime, tuo suteikdami progą kapitonui Trentui 
mus aplenkti, ar rizikuosime savo škuna. Aš privalau taip 
vadovauti laivui, kad jūs būtumėte patenkintas, — pridūrė 
jis piktai išsišiepdamas. — Taigi, šitą klausimą privalo 
spręsti būtent superkargas. 

— Kapitone, — atsakiau pastiręs iš baimės, — geriau 
jau rizika, negu tikras pralaimėjimas. 

— Visas gyvenimas — rizika, pone Dodai, — tarė jis. — 
Bet reikia spręsti tuojau arba niekada. Po pusvalandžio nė 
pats archangelas Gabrielius nesugebės paguldyti škunos į 
dreifą. 

— Tegul bus taip! — pasakiau. — Plaukiame pirmyn. 

— Gerai, pirmyn! — pakartojo kapitonas ir įniko į 
savo pusryčius. Likusį pusvalandį jis valgė pyragą ir tuščiai 
svajojo, kaip dabar būtų gera atsidurti San Franciske. 

Vėl nuėjęs į denį kapitonas perėmė vairą iš Džonsono, 
nes tokiame ore nė vienam iš jūreivių nebuvo galima jo 
patikėti. Aš stovėjau šalia, ir dėl to jaučiausi saugus. 
Džiaugiausi, žiūrėdamas į putotą jūrą ir galvodamas apie 
ryžtingą savo sprendimą, nors mano džiaugsmas buvo 
atmieštas baime. Stiprus vėjas siautė virš galvų, kartais 
taip sustaugdamas, kad man širdis iš baimės nutirpdavo. 
Jūra be atvangos puolė mus, ir didžiulės bangos talžė 
bortą. Jos ėmė lieti denį ir mums teko skubiai uždaryti 
liukus. 

— Ir visa tai kenčiame dėl pono Pinkertono dolerių! — 
staiga sušuko kapitonas. — Dėl tokių biznierių, kaip jūsų 
draugas, pone Dodai, jūroje žuvo daugybė šaunių vyrų. 
Kas jiems vienas laivas, net ir du? Juk laivai apdrausti. 
Ką jiems reiškia jūreivių gyvybė, palyginus su tūkstančiais 
dolerių? Jiems tik reikia, kad skubiai nuplauktum iš vieno 
uosto į kitą, ir tokio kvailio kapitono, kaip aš, kuris gena 
laivą į tikrą pražūtį. Aš pats nesuprantu, kodėl apsiėmiau. 

Kuo greičiausiai, kiek tik leido padorumas, pasi- 
traukiau į kitą laivo pusę. Šitoks mūsų pokalbis visai 
nepataisė mano nuotaikos, o priešingai, privertė mane 
nenoromis apmąstyti savo padėtį. Aš rizikavau savo 
gyvybe ir stačiau į pavojų dar septynis žmones. Dabar 
turėjau pakankamai laiko apgalvoti — kam visa tai 
daroma? Tam, kad įsigytume didelį kiekį mirtinų nuo- 
dų — štai koks atsakymas. Aš pagalvojau, jeigu kalbos 
apie pomirtinį gyvenimą nėra vien pasakos ir jeigu man 
dabar tektų stoti prieš amžinąjį teisėją, tai man tikrai 
būtų sunku surasti pasiteisinimą. „Tiek to, Džimai, — 
pamaniau, — visa tai darau dėl tavęs." 

Apie vienuoliktą valandą buvo sutrauktas trečias groto 
rifas, ir Džonsonas, atsisėdęs sukryžiuotom kojom ant šlapių 
grindų, kartu su dviem jūreiviai ėmė skubiai taisyti štorminį 
grotą. 

Po pietų nulipau nuo denio į kajutę ir susmukau kampe. 
Vargšė „Nora Krein" šuoliavo kaip medžiotojų persekiojamas 
elnias; aš atsitrenkdavau tai į stalą, tai į gultus, ir greitai 
visas mano kūnas pasidengė mėlynėmis. Viršuje siautėjo jūra, 
ir visi audros garsai — vėjo cypimas, laivo korpuso girgž- 
dėjimas, virvių pliaukšėjimas, bangų dūžiai į bortus, — 
susiliejo į vientisą gausmą. Kartais tariausi girdys kažkokį 
kitą širdį veriantį garsą, lyg angelo verksmą, kuris viską 
nustelbdavo. Man rodės, kad žinau to angelo vardą, — jo 
sparnai juodi kaip naktis. Atrodė neįtikėtina, kad žmogaus 
rankų tvarinys galėtų atsispirti barbariškai jūros jėgai: škuna 
buvo mėtoma nuo vieno vandens kalno ant kito; vandens 
masės ritosi per jos viršų ir draskė, laužė laivą per kiekvieną 
sudūrimą. Kiekviena lentelė meldė pasigailėjimo, bet škuna 
nenusileido vėjui ir bangoms, ir nejučiomis aš pajutau 
simpatiją šiam mažam laivui ir jo didvyriškoms pastangoms. 
Ėmiau žavėtis jo patvarumu, ir šios mintys nors trumpam 
išblaškydavo mane ir nuvydavo šalin mirties baimę. Širdyje 
laiminau žmones, kurie pastatė tokį mažą ir stiprų laivo 
korpusą. Dirbdami jie galvojo ne vien apie atlyginimą, bet ir 
apie tuos, kuriems teks tuo laivu plaukioti. 

Visą vakarą ir visą naktį aš sėdėjau kajutės kampe ar 
gulėjau ant savo gulto atviromis akimis. Auštant naujas baimės 
priepuolis išvijo mane į denį. Niekada man neteko patirti. 
sunkesnių valandų. Džonsonas ir Neirsas paeiliui keitė vienas 
kitą prie vairo. Baigę savo pamainą, jie nusileisdavo į kajutę. 
Pirmą žvilgsnį jie mesdavo į barometrą, paskui imdavo 
susiraukę jį stuksenti — barometras nepaliaujamai krito. Po 
to, jeigu tai būdavo Džonsonas, išsiimdavo iš bufeto sviestainį 

ir, atsirėmęs į bufetą, stačiomis jį sukramtydavo. Jis pa- 
darydavo man malonę, kreipdamasis į mane sąmojingomis 
pastabomis, kaip antai: „Velniškai šalta ten viršuje, pone 
Dodai"“ arba su pašaipa: „Patikėkite, tokią naktį nelabai 
malonu vilkėti pižamą.“ Pasakęs ką nors pašaipaus, jis 
virsdavo ant gulto ir kietai miegodavo dvi valandas iki kito 
budėjimo. O kapitonas nei valgė, nei miegojo. „Jūs čia, pone 
Dodai?" — pažiūrėjęs į barometrą, jis kreipdavosi į mane. — 
„Tad štai mes esame per šimtą keturias mylias (ar panašiai) 
nuo salos ir lekiame kaip pasiutę. Mes pasieksime ją rytoj 
apie ketvirtą valandą, o gal ir ne, visaip gali būti — štai 
kokios naujienos. Dabar, pone Dodai, kai aš jums paaiškinau 
padėtį, kraustykitės ant savo gulto atgal, nes matote, kad aš 
mirtinai pavargęs." Po šitokios mandagios pastabos jis kietai 
sukąsdavo savo cigarą ir likusį laiką praleisdavo spoksodamas 
į lempą, mirksinčią tabako dūmų debesyje. Vėliau jis 
prisipažino man, kad tada jautėsi laimingas. Aš niekada to 
nebūčiau įspėjęs. „Žinote, — pasakė jis, — vėjas mums buvo 
labai palankus, bet jūra įsiutusi, o čia dar škuna ėmė ožiuotis. 
Barometras rodė, kad mes labai arti tikro pragaro, ir nebuvo 
galima suprasti, ar mes tolstame nuo jo, ar lekiame į patį 
centrą. Tokiais momentais viskas tampa kažkaip iškilminga, 
ir žmogus pakyla pats savo akyse. Taip jau mes esame sutverti, 
pone Dodai.“ 

Rytmečio skaistumas nelėmė nieko gero; oras buvo 
grėsmingai vaiskus, dangus grynas, horizontas švarus ir 
aiškus. Vėjas ir didžiulės bangos, dabar dar labiau iš- 
augusios, nenuilstamai mus persekiojo. Aš stovėjau ant 
denio, žado netekęs iš siaubo, ir jaučiau, kad raumenys 
atsisako klausyti manęs; laivui neriant į prarają, man kojos 
sulinkdavo per kelius kaip popierinės, ir širdis sustodavo 
plakus, kai juodas vandens kalnas visa savo mase griūdavo 
ant borto ir aš iki kulkšnių atsidurdavau vandenyje. 


207 


Teturėjau vieną troškimą — nuslėpti mane apėmusį siaubą, 
elgtis kaip pridera ir, kas man beatsitiktų, neprarasti 
savitvardos, tarsi „taip jau mes esame sutverti", kaip sakė 
kapitonas. Atėjus pusryčių metui, aš prisiverčiau išgerti 
karštos arbatos puodelį. Po to buvau nusiųstas pažiūrėti, 
kiek laiko. Ašarojančiomis akimis spoksodamas į chro- 
nometrą, aš stebėjausi, kam reikalingas škunos vietos 
nustatymas, jei ji lekia kaip iššautas sviedinys per šėlstan- 
čią jūrą. 

Priešpiečio valandos slinko kankinamai monotoniškai, 
kupinos pavojaus nujautimo. Kiekvienas vairo posūkis buvo 
rizikingas ir drauge neišvengiamas kaip gaisrininko šuolis 
nuo liepsnojančių kopėčių. 

Atėjo vidurdienis. Kapitonui pietus atstojo jo darbas, o 
man — kapitono stebėjimas. Jis pažymėjo laivo vietą 
žemėlapyje su pedantišku tikslumu; tai man atrodė 
juokinga ir pasigailėtina — juk gali būti, kad to žemėlapio 
nebepamatys nė vienas žmogus, gal tik smalsios žuvys. 
Išmušė pirma valanda, paskui antra. Kapitonas kas valandą 
darėsi vis niūresnis ir labiau įsiutęs; aš pirmą kartą pa- 
mačiau žmogaus akyse užslėptą kraujo troškimą. Gaila 
būtų jūrininko, kuris tokią akimirką išdrįstų jo nepaklausyti. 

Staiga jis pasisuko į stovintį Džonsoną. 

— Du rumbai nuo laivo priekio, — išgirdau jo žodžius, 
ir jis pats stojo prie vairo. 

Džonsonas linktelėjo ir persibraukė per akis atgalia 
ranka. Jis palaukė, kol škuna atsidūrė ant bangos keteros 
ir puolė lipti į grotstiebį. Aš stebėjau, kaip jis kilo aukštyn, 
apmirdamas, kai škuna slysdavo nuo bangos, ir nau- 
dodamasis kiekvienu akimirksniu, kai ji išsilygindavo. 
Pagaliau jis pasiekė rėją ir, viena ranka apsikabinęs stiebą, 
įsmeigė žvilgsnį į horizontą pietvakariuose. Dar kiek, ir, 
mikliai nuslydęs lynu žemyn, jis jau stovėjo denyje, visa 

savo išvaizda patvirtindamas kapitono spėjimą. Dar aki- 
mirksnis — ir jis vėl buvo savo vietoje prie vairo; išvargęs 
prakaituotas jo veidas suspindo šypsena, vėjas taršė jam 
plaukus ir rūbus. 

Neirsas atsinešė iš kajutės žiūronus ir ilgai tylėdamas 
stebėjo horizonto liniją. Aš taip pat stengiausi ką nors 
įžiūrėti plika akimi. Pamažėle baltoje vandenų platybėje 
ėmiau skirti lopelį, kuris atrodė baltesnis už vandenį, ir 
pieniškai baltą miglą. Mano ausys staugiančiame uragane 
išgirdo žemesnę, grėsmingesnę gaidą — ilgą griausmingą 
į rifus dūžtančių bangų dundesį. Neirsas patrynė žiūronus 
į rankovę ir padavė man, ranka parodydamas kryptį. Nesu- 
skaičiuojamos siuntančių bangų keteros mirgėjo ir šoko 
žiūrono apibrėžtame apskritime. Švystelėjo blyškus dangaus 
lopinėlis, aštri horizonto linija, iškapota bangų viršūnių, ir 
staiga — tik vieną trumpą akimirksnį — aš išvydau tai, 
dėl ko mes taip sunkiai ir ilgai keliavome: pamačiau brigo 
stiebus su plevėsuojančia vėliava ir vėjo blaškomą suplėšytą 
topselį. Dar ir dar kartą aš su didžiausiu vargu suradau tą 
tašką. Žemės nebuvo matyti, sudužęs laivas tarsi kabėjo 
tarp vandens ir dangaus — niekad gyvenime man neteko 
matyti vienišesnio daikto. Kai arčiau priplaukėme, 
pamačiau, kad į abi puses nuo jo tęsiasi bangų mūšos 
linija, žyminti rifo pakraštį. Ties šia linija aukštai ore 
driekėsi vandens purslų debesis, ir bangų mūša dundėjo 
tarsi kanonada. 

Po pusvalandžio mes visai priartėjome prie rifo. Dar 
kiek laiko sugaišome, plaukdami palei jį; pagaliau jūra 
šiek tiek aprimo, ir škuna ėmė plaukti lygiau. Vadinasi, 
mes užplaukėme už salos — taip aš tikslumo dėlei pa- 
vadinau tą vietą, kur tesimatė putos, vandens purslai ir 
perkūniškai dundėjo dūžtančios bangos. Aplenkę povan- 
deninę uolą, mes pagaliau pasukome į lagūną. 

Tryliktas skyrius 
SALA IR SUDUŽĘS LAIVAS 


Komanda džiūgavo. Tai buvo matyti iš jų skubėjimo ir 
spindinčių veidų. Džonsonas šypsodamas sukinėjo vairą, 
Neirsas tyrinėjo salos žemėlapį, ir jo žvilgsnis dabar buvo 
ramus. Jūrininkai susigrūdo denio priešakyje ir garsiai šne- 
kučiuodami rodė vienas kitam salą — po daugelio dienų, 
praleistų bekraštėje jūroje, tas mažas žemės sklypelis traukė 
visus kaip pakerėtas. Mūsų džiaugsmas dar sustiprėjo, kai, 
pasiekus saugią vietą, aprimo ir vėjas, — tai vienas iš tų 
keistų sutapimų, dėl kurių likimas kartais atrodo panašus 
į išdykusį mokinuką. 

O man vienas rūpestis pakeitė kitą. Vos praėjo baimė 
dėl gyvybės, mane tuoj suėmė kita baimė — vos spėjau 
įsitikinti, kad mes saugioje vietoje, mane nusmelkė mintis, 
kad Trentas galėjo čia būti buvęs prieš mane. Aš įkopiau į 
stiebą ir atidžiai apžvelgiau koralinio rifo ir dūžtančių bangų 
žiedą, kuris supo žydrąją lagūną. Joje aiškiai galėjau išskirti 
dvi saleles — Midl Bruks ir Louver Bruks — kaip buvo 
nurodyta jūrų žinyne. Dvi žemos, krūmais apaugusios, 
smėlėtos žemės juostos su žėrinčiais paplūdimiais tęsėsi į 
rytus ir į vakarus kokią mylią ar pusantros. Jas skyrė siauras 
kanalas. Virš jų sukosi, rykavo, klykė ir plazdeno sparnais 
nesuskaičiuojami pulkai baltų ir juodų jūros paukščių. 
Juodieji buvo žymiai didesni. Šis sparnuočių debesis 
blaškėsi ore, susivydamas lyg verpetas tai Čia, tai ten, 
blizgėjo saulėje, tai susimesdamas į krūvą, tai vėl pasklis- 
damas virš lagūnos; nuo to mirguliavimo man ėmė raibti 
akys. Truputį toliau, kur prie pat kriokiančios bangų mūšos 
linijos sukosi kitas pulkas, juodavo „Skrajojantis debesis". 
Jo burės, išskyrus sudraskytą topselį, buvo glaudžiai 

suvyniotos, ir ant grotstiebio plevėsavo raudona anglų 
prekybinio laivyno vėliava. Laivas, pareikalavęs tiek daug 
statytojų pastangų, palikęs tiek prisiminimų daugelio 
žmonių gyvenime ir aplankęs tolimiausius vandenyno 
kampelius, dabar pamažu ardomas monotoniškų bangų 
smūgių baigė savo egzistavimą. Grakšti „Nora Krein" 
artinosi prie jo, tarsi grobuonis prie maitos. Kiek mano 
žvilgsnis aprėpė, niekur aplink nesimatė nei žmonių, nei 
jų buvimo pėdsakų. Nesimatė škunos iš Honolulu su 
ginkluotais varžovais, niekur nekilo dūmelis nuo laužo, 
prie kurio aš jau vaizdavausi Trentą kepant jūrų paukštį. 
Atrodė, kad mes suspėjome atvykti laiku, ir aš su 
palengvėjimu giliai atsikvėpiau. 

Bet galutinai tuo įsitikinau tik tada, kai mes visai pri- 
artėjome prie mūšos linijos ir jūrininkas su svambalu 
rankoje užėmė savo vietą, o kapitonas užlipo ant fokstiebio 
rėjos, ruošdamasis pravesti laivą siauru praėjimu tarp 
koralinių rifų. Visos aplinkybės buvo mūsų naudai: 
besileidžianti saulė švietė mums į nugarą, vėjas smagiai 
pūtė bures, ir atoslūgis dar nebuvo prasidėjęs. Dar aki- 
mirksnis — ir mes pilnu greičiu pračiuožėme tarp dviejų 
rifų, apie kuriuos kunkuliavo vandens verpetai; buvo 
matuojamas gylis, kapitonas nekantriai svaidė komandas, 
ir škuna mikliai laviravo tarp pavojingų povandeninių uolų. 
Už valandos mes nuleidome inkarą šiaurės rytiniame Midl 
Bruks salos gale, penkių sieksnių gylyje. Burės tuoj buvo 
suvyniotos ir parištos, po to reikėjo išvalyti valtis nuo visų 
tų atliekų, kurių prisirenka ilgai būnant jūroje; darbas 
užtruko arti valandos, ir visą tą laiką aš blaškiausi po denį, 
lyg kankinamas dantų skausmo. Perėjimas iš siautėjančios 
jūros į palyginti ramią lagūną sukrėtė mano nervus, aš 
negalėjau nustygti vietoje; lėti jūrininkų judesiai, mirtinai 
nuvargusių audros metu, siutino mane tarsi asmeninis 

įžeidimas, o paukščių klyksmai kažkodėl priminė laidotuvių 
giesmes. Man palengvėjo tik tada, kai su Neirsu ir pora 
jūreivių įšokome į valtį ir pagaliau pasukome prie „Skra- 
jojančio debesies". 

— Jo išvaizda gana pasigailėtina, ar ne? — pasakė 
kapitonas, linktelėjęs į sudužusį laivą, kai mes priartėjome 
prie jo per pusę mylios. — Atrodo, jam nelabai patinka šis 
uostas, ir nematyti, kad kapitonas Trentas būtų labai 
rūpinęsis savo laivu. Greičiau, vyručiai, — kreipėsi jis į 
jūreivius, — šiandien visi gausite leidimą į krantą, galėsite 
aplankyti paukščius ir sukelti visą miestą ant kojų. 

Visi nusikvatojome, išgirdę tokį pasiūlymą, ir valtis 
ėmė dar greičiau slysti raibuliuojančiu lagūnos pa- 
viršiumi. „Skrajojantis debesis“ būtų atrodęs menkas 
didžiulėje San Francisko prieplaukoje, bet už „Norą 
Krein", kuri taip ilgai mums atstojo visą pasaulį, jis buvo 
bent tris kartus didesnis. Kai mes sustojome prie jo borto, 
mus prislėgė jo milžiniškas dydis. Laivas gulėjo priekiu 
į rifą, į kurį be paliovos dužo mėlyni vandens kalnai. 
Norėdami patekti prie dešiniojo borto, turėjome api- 
plaukti laivagalį. Vairas buvo atsuktas iki galo, ir mes 
galėjome perskaityti užrašą: 


SKRAJOJANTIS DEBESIS 
Hulis 


Iš kitos pusės, maždaug ties jutu, per bortą kabėjo 
virvinių kopėčių liekanos. Jomis mes ir užlipome viršun. 

Tai buvo talpus laivas — jutas iškilęs virš denio per tris 
pėdas; tuoj už fokstiebio jūreivių kubrikas ir kambuzas. Viena 
valtis gulėjo prie vairininko būdelės, o kitos dvi, didesnės, 
buvo pritvirtintos abiejose denio pusėse savo vietose. Iš lauko 
ir iš vidaus brigas buvo išdažytas baltai, kaip ir tinka 

tropikuose; vėliau mes sužinojome, kad falšbortas ir liukai 
buvo apvedžioti žalia spalva. Tačiau, pirmą kartą įžengę į 
laivą, nieko negalėjome išskirti, nes viską dengė guano — 
paukščių išmatų — sluoksnis. Paukščiai klykdami suko ratus 
apie vienišą laivą. Atidarę duris į kambuzą, mes atšokome 
atgal, — tokia daugybė paukščių ėmė verstis laukan. Jie 
buvo laukinės išvaizdos, dideliais snapais, kai kurie juodieji 
savo dydžiu prilygo ereliams. 

Viduriniame denyje po guano sluoksniu mes aptikome 
porą statinaičių. Šiek tiek jas apvalę, pamatėme, kad jose 
gėlas vanduo ir sūdyta kiauliena. Matyt, Trentas su savo 
jūrininkais jau buvo paruošęs maisto atsargas ir ketino 
valtimis pasiekti Honolulu, kai horizonte pasirodė „Audra“. 
Daugiau denyje mes neaptikome nieko įdomaus. Vėjo 
plakamas topselis buvo sutraukęs laivavirves, ir dabar jas 
švilpdamas plaikstė vėjas. 

Nedrąsiai ir kartu kažkaip iškilmingai mudu su Neirsu 
nusileidome į laivo vidų. Sraigtiniai laiptai nuvedė mus 
prie pertvaros, kuri dalino jutą į dvi dalis. Pirmoje buvo 
sukrautos kai kurios atsargos ir stovėjo du gultai, Neirso 
nuomone, virėjo ir antrojo padėjėjo. Antrojoje dalyje buvo 
pasagos formos kajutkompanija, kairėje pusėje — sandėlis 
ir vyresniojo padėjėjo kajutė, o dešinėje — kapitono kajutė 
ir tualetas. Mes ten tik žvilgtelėjome; mus domino kajut- 
kompanija. Čia buvo tamsu, nes liukas buvo ištisai 
padengtas paukščių mėšlu; oras buvo tvankus ir dvokiantis. 
Spiečiai musių sukosi mums apie veidus. Aš nustebau, radęs 
musių Midvėjaus salose, — visada maniau, kad jos yra 
neišvengiamos žmogaus ir jo maisto likučių palydovės. 
Tikriausiai jos čia pateko su kokiu nors laivu, ir, matyt, 
gana seniai, nes jų spėjo privisti gausybė. 

Ant grindų mėtėsi netvarkingai suversti rūbai, knygos, 
jūreivystės prietaisai ir įvairiausi daiktai, kurių atsiranda 

jūrininkų lagaminuose po ilgo plaukiojimo. Visa tai buvo 
išmėtyta, staiga kilus pavojui. Buvo kažkaip keista kapstytis 
toje tamsioje kajutėje, drebančioje nuo bangų smūgių ir 
pilnoje veriančio paukščių klyksmo; čiupinėti daiktus, 
kuriuos tie žmonės vertino ir kurie dengė jų kūnus, — senus 
suadytus apatinius baltinius, pižamas su keistais raštais, 
sunešiotus šarvus, odines striukes, kvepalų buteliukus, 
siuvinėtus marškinius, švarkus iš japoniško šilko, — rūbus, 
tinkamus nešioti visokiais atvejais, pradedant naktiniu 
budėjimu denyje ir baigiant viešbučio veranda. Tarp jų 
mėtėsi knygos, cigarai, pypkės, tabakas, daug raktų, surū- 
dijęs pistoletas ir daugybė pigių niekniekių — bronziniai 
papuošalai iš Benareso, kiniškos vazelės ir paveikslai, keistos 
kriauklės, suvyniotos į vatą, — visa tai, be abejo, buvo skirta 
artimiesiems, greičiausiai gyvenantiems Hulyje, iš kur kilęs 
Trentas ir kur statytas laivas. 

Mūsų dėmesį patraukė pietums padengtas stalas, ap- 
krautas masyviais indais, kuriuose tebebuvo maisto 
liekanos: indas su uogiene, kavos tirščiai puodeliuose, 
užkandžių likučiai, paskrudinta duona ir dėželė konden- 
suoto pieno. Staltiesė, anksčiau buvusi raudonos spalvos, 
prie kapitono lėkštės buvo aplieta kažkokiu tamsiu skysčiu, 
matyt, kava; kitoje stalo pusėje ji buvo atversta, ir ant 
pliko stalo stovėjo rašalinė su plunksnakočiu. Kėdės 
netvarkingai sustatytos aplink stalą, tarsi žmonės, baigę 
pietauti, būtų dar sėdėję rūkydami ir šnekučiuodamiesi; 
viena sulaužyta kėdė gulėjo ant grindų. 

— Žiūrėkite, jie dar rašė žurnalą, — tarė Neirsas, 
rodydamas į rašalinę. — Reiškia, jie buvo užklupti netikėtai, 
kaip paprastai. Turbūt nėra nė vieno kapitono, kurio žur- 
nalas nelaimės valandą būtų visiškai tvarkingas. Paprastai 
tenka iš karto užpildyti viso mėnesio spragą, tenka užsiimti 
romanų rašymu, kaip kokiam Čarliui Dikensui. Iš karto 

matyti, kad tai citrinininkai, — pridūrė jis su panieka. — 
Uogienė ir skrudinta duona — kapitono patiekalas! 
Bjaurios, purvinos kiaulės! 

Ši panieka čia nesantiems žmonėms nemaloniai mane 
paveikė. Aš nejaučiau Trentui ar bet kuriam jo dingusios 
gaujos nariui jokių simpatijų, bet ši apleista griūvanti 
kajutė, kadaise buvusi jų prieglobsčiu, prislėgė mane. 
Žmogaus rankų tvarinio žuvimas toks pat liūdnas kaip ir 
žmogaus mirtis, ir mane apvaldė nuojauta, kad mane 
supantys daiktai saugo prisiminimą apie čia įvykusią 
tragediją. 

— Man čia negera, — tariau. — Eikim verčiau į denį 
pakvėpuoti grynu oru. 

Kapitonas linktelėjo. 

— Nyku, ar ne? — pritarė jis. — Bet pirmiausia 
norėčiau surasti signalinius ženklus. Norėčiau iškelti 
signalą „Komandos apleistas" ar ką nors panašiai, tai 
papuoštų mūsų salą. Kapitonas Trentas dar nepabuvojo 
čia, bet netrukus jis gali pasirodyti — tai nudžiugs, pamatęs 
signalus ant brigo. 

— Ar nebūtų galima panaudoti kokį nors oficialų 
išsireiškimą? — paklausiau, užsikrėtęs jo fantazija. — 
Pavyzdžiui, „Parduota draudimo kompanijai. Smulkesnę 
informaciją galima gauti pas Dž.Pinkertoną, San Franciskas, 
Montana." 

—- Ką gi, — atsakė Neirsas, — manau, kad koks nors 
senas bocmanas galėtų tai padaryti, jei tam reikalui 
duotumėte jam kokią dieną ir dosniai apdovanotumėte 
tabaku. Bet man ši užduotis per sunki. Aš galiu sugalvoti 
ką nors trumpai ir aiškiai, pavyzdžiui, KB — skubus 
pranešimas „Suk atgal" arba LM — įspėjimas „Šis rajonas 
yra pavojingas", o gal jums patinka POH — „Praneškite 
laivo savininkams, kad laivas sutvarkytas"? 

— Truputį per anksti, — tariau, — bet Trentui tai 
smarkiai įgels. Man patinka POHR. 

Signalines vėliavėles radome kapitono kajutėje. Jos buvo 
tvarkingai sudėliotos į stalčiukus, pažymėtus raidėmis. 
Neirsas atrinko reikalingas vėliavėles, ir mes grįžome į 
denį. Saulė buvo beveik pasislėpusi už horizonto, ir jau 
temo. 

— Ei tu! Neliesk to vandens, kvaily! — suriko kapitonas 
jūrininkui, kuris sėmė vandenį iš statinaitės. — Vanduo 
pašvinkęs! 

— Atleiskite, pone, — atsakė šis, — jo skonis visai 
geras. 

— Palauk, aš paragausiu, — tarė Neirsas ir, pasėmęs 
kaušą, kilstelėjo prie lūpų. — Iš tikrųjų, — nustebo jis. — 
Vadinasi, jis buvo prašvinkęs, o paskui vėl pasidarė šviežias. 
Keista, ar ne tiesa, pone Dodai? Aš girdėjau apie panašų 
atsitikimą viename laive, plaukusiame pro Keip Horną. 

Kažkokia keista gaidelė suskambo jo balse, ir aš pa- 
žvelgiau jam į veidą. Jis stovėjo pasistiebęs ant pirštų galų 
ir smalsiai dairėsi aplink laivą, o jo išraiška rodė tramdomą 
susijaudinimą. 

— Jūs patys netikite tuo, ką sakote! — sušukau. 

— O, aš žinau, ką kalbu, — atsakė jis ir ramindamas 
uždėjo ranką man ant peties. — Tokie atsitiktinumai visai 
galimi. Bet man dabar rūpi kas kita. 

Tai pasakęs, jis pasišaukė vieną jūreivį, padavė jam 
signalines vėliavėlės, o pats priėjo prie svarbiausio 
signalinio falo. Po valandėlės vietoje raudonos britų vėliavos 
suplevėsavo amerikietiška, o ant fokstiebio suplazdėjo 
signalas POH. 

— O dabar stokite prie pompų. — tarė Neirsas, kiek 
pasigėrėjęs signalu su amerikiečių jūrininkui būdinga 
savimeile. — Reikia pažiūrėti, koks vanduo čia, lagūnoje. 

Vožtuvai buvo atidaryti, ir pasigirdo laukinė paleistos 
pompos kakofonija; dvokiančio vandens srovės pasipylė 
ant denio ir išvagojo guaną. Neirsas rymojo ant turėklų, 
stebėdamas purvino vandens srovę, tarsi matytų joje kažką 
įdomaus. 

— Ko jūs taip susirūpinęs? — paklausiau. 

— Ką gi, galiu paaiškinti, — atsiliepė jis. — Bet 
pirmiausia štai ką noriu pasakyti: pažvelkite į tas valtis — 
viena prie bokštelio, o kitos dvi abiejuose laivo šonuose. 
Tai kur ta valtis, kurią Trentas nuleido, kai dalis jo jūreivių 
nuskendo? 

— Tikriausiai jis vėl ją įkėlė į brigą — atsakiau. 

— Gerai, bet paaiškinkite kam? — atrėžė kapitonas. 

— Išeina, kad brige buvo dar viena valtis, — išreiškiau 
aš savo spėliojimą. 

— Gal ir buvo, neneigiu, — pasakė Neirsas. — Tik 
nežinau, kam ji reikalinga, nebent kapitonui mėnesienos 
naktimis paplaukioti apie brigą grojant akordeonu. 

— Bet argi tai svarbu? — tariau. 

— Ir aš taip pat manau, — pasakė jis žvelgdamas per 
petį, kaip pro špigatus teka vanduo. 

— Ar ilgai dar ta pompa riaumos? — paklausiau. — 
Juk taip mes perpompuosime visą lagūną. Pats kapitonas 
Trentas sakė, kad laivas nusėdo ant seklumos su pramuštu 
priekiu. 

— Jis taip sakė? — nutęsė Neirsas reikšmingu tonu. 
Vos jam ištarus tuos žodžius, pompa porą kartų užspringo 
ir visai nutilo; jūreiviai metė šalin rankenas. — Na, ką jūs 
dabar pasakysite? — paklausė jis. — Tai štai, pone Do- 
dai, — tęsė kapitonas tylesniu balsu, bet vis taip pat 
nerūpestingai stovėdamas prie turėklų, — šis laivas sveikas 
kaip ir „Nora Krein"“. Man toks įtarimas kilo dar prieš 
patenkant į brigą, o dabar aš galutinai tuo įsitikinau. 

— Tai neįmanoma! — sušukau. — Jūs, vadinasi, norite 
pasakyti, kad Trentas... 

— Aš nieko nenoriu pasakyti apie Trentą; nežinau, gal 
jis melagis, o gal tik baili boba. Aš tik pranešu faktą, — 
pasakė Neirsas. — Ir dar štai ką pasakysiu: man pačiam 
ne kartą teko plaukioti laivais su didele grimzle, ir aš žinau, 
ką kalbu; taigi sakau, kad tada, kai brigas užplaukė ant 
seklumos, tereikėjo pasidarbuoti šešias ar septynias va- 
landas, ir jis lengvai būtų buvęs nukeltas. Tai aišku 
kiekvienam žmogui, kuris bent porą kartų buvo jūroje. 

Aš riktelėjau iš nustebimo. Neirsas įspėdamas pakėlė 
pirštą. 

— Atsargiai, jie neturi apie tai nieko žinoti, — pasakė 
jis. — Manykite, ką norite, tik nieko nekalbėkite. 

Aš apsidairiau. Jau visai baigė temti. Tolumoje spindėjo 
žiburėlis — ten stovėjo „Nora Krein". Mūsų jūreiviai, baigę 
savo darbus, rūkė viduriniame denyje, ir smilkstančių 
pypkių liepsnelės apšvietė jų veidus. 

— Kodėl Trentas nenukėlė laivo nuo seklumos? — 
paklausė kapitonas. — Kodėl jis buvo pasiryžęs sumokėti 
pasakišką sumą už jį San Franciske, kai pats būtų galėjęs 
jį ten atplukdyti? 

— Galbūt jis tada dar nežinojo, ko jis vertas? — 
spėliojau. 

— O ar mes žinome? — sušuko Neirsas. — Tačiau aš 
nenoriu jūsų nuliūdinti, man jūsų gaila, pone Dodai. Juk 
suprantu, kaip visa tai jus jaudina. Galiu pasakyti tik štai 
ką: atvykau čia, negaišdamas laiko, ir dabar imsiuos šio 
darbo, pasiraitęs rankoves. Noriu jus nuraminti bent dėl 
vieno dalyko — su manimi neturėsite bėdos. 

Jo balsas skambėjo nuoširdžiai ir draugiškai, ir aš 
sugriebęs stipriai spustelėjau jam ranką, — angliškai 
kalbantys žmonės tuo labai daug ką pasako. 

— Tai štai, drauguži, — tarė jis, — mudu pasidarėme 
neblogi draugai, ir, patikėkite, tai nė kiek nepakenks 
reikalui. O dabar plaukiame vakarieniauti. 

Po vakarienės, tenkindami savo smalsumą, mes 
išplaukėme į mėnulio nušviestą Midl Bruks salą. Iš visų 
pusių ją juosė nuolaidus paplūdimys. Toliau visa sala buvo 
apaugusi tankiais krūmais, ne aukštesniais kaip penkios 
pėdos, kuriuose buvo susisukę lizdus jūros paukščiai. Mes 
pabandėme prasiveržti pro tankumyną, bet lengviau būtų 
perkirsti Trafalgaro aikštę parado metu, negu prasibrauti 
pro šią sumigusią jūros paukščių karalystę. Mes kliuvome 
už lizdų ir traiškėme kojomis kiaušinius, paukščiai sparnais 
mušė mums į veidus ir galėjo iškapoti akis aštriais snapais, 
ausys tiesiog plyšo nuo jų klyksmo. Saloje kilo didžiausias 
triukšmas ir klegesys. 

— Geriau eikime paplūdimiu, — tarė Neirsas, kai mes 
pagaliau išlindome iš krūmų atgal į pakrantę. 

Jūrininkai rinko paukščių kiaušinius, todėl mes nuėjome 
vieni. Mudu žingsniavome suplaktu smėliu palei pat vandenį. 
Iš vienos pusės tamsavo krūmai, iš kurių mes buvome taip 
triukšmingai išvyti, iš kitos — lygus lagūnos paviršius su 
spindinčiu mėnesienos takeliu; už lagūnos, tai kildama, tai 
nuslūgdama, tiesėsi amžinos bangų mūšos linija. 

Paplūdimyje mėtėsi daug srovės atneštų nuolaužų. Mes 
pastebėjome keletą raudonmedžio rąstų, du džonkų stiebus 
ir europietiško laivo vairagalio liekanas. Tie niūrūs jūros 
trofėjai padarė mums nemalonų įspūdį, ir mes susimąstėme 
apie jūroje slypinčius pavojus ir baisų žmonių likimą, laivui 
sudužus. Kalbėdamiesi šiomis liūdnomis temomis, mudu 
beveik apsukome visą salą. Pietų pusėje gerai apžiūrėjome 
kaimyninę salą, perėjome visą vakarinę pakrantę, užgožtą 
tamsių krūmų šešėlio, ir vėl išėjome į mėnesienos nušviestą 
šiaurinį salos kraštą. 

Dešinėje, per pusę mylios nuo kranto, mūsų škuna 
lengvai suposi ant inkaro. Maždaug per pusę mylios žemiau 
nesiliaujantis paukščių klegesys rodė, kad ten, už krūmų, 
įsismaginę jūrininkai teberinko kiaušinius. Ir staiga tiesiai 
prieš save mažoje daubelėje pamatėme valtį. Ji gulėjo ant 
kairiojo šono, toli ištraukta iš vandens. 

Neirsas atatupstas žengtelėjo į krūmų šešėlį. 

— Kas čia galėtų būti? — sušnibždėjo jis. 


— Trentas, — atsakiau, ir man suvirpėjo širdis. 
— Kokie mes kvailiai, kad išlipome į krantą be gink- 
lų, — tarė jis. — Bet reikia viską išsiaiškinti! 


Tamsoje jo veidas atrodė ypač baltas, o balsas išdavė 
stiprų susijaudinimą. Jis išsiėmė iš kišenės švilpuką. 

— Gali prireikti, jei užsimanysiu sugroti melodiją, — 
niūriai pasakė jis ir, tvirtai sukandęs švilpuką dantimis, 
žengė į mėnesienos nušviestą plotą. Mes greitai perkirtome 
jį, atsargiai dairydamiesi aplink. Nė lapas nekrustelėjo. 
Prisiartinę prie valties, pamatėme, kas ji jau seniai apleista. 
Tai buvo paprastas aštuoniolikos pėdų ilgio velbotas su 
irklais ir įkabėmis. Jame radome keletą statinaičių, kurių 
viena buvo pralaužta ir baisiai dvokė. Apžiūrėję statinaites, 
mes radome jose sūdytą kiaulieną su tuo pačiu Naujosios 
Zelandijos ženklu, kaip ir sudužusiame brike. 

— Štai jums ir valtis, — tariau. — Vadinasi, viena iš 
jūsų mįslių įminta. 

— Hm, — burbtelėjo Neirsas. Jis pasilenkė ir paragavo 
vandens, kuris teliūskavo valties dugne. 

— Šviežias. Lietaus vanduo, — pasakė. 

— Jums tai nepatinka? — paklausiau. 

— Ne, kodėl gi. 

— Tai kas jums kelia nerimą? — sušukau. 

— Atvirai, pone Dodai, — atsakė jis, — velbotas, penki 
uosiniai irklai ir prašvinkusios kiaulienos statinaitė. 

— Trumpiau tariant, viskas? — paklausiau. 

— Matote, — pagaliau jis teikėsi man paaiškinti, — 
man apskritai nepatinka, kad buvo ketvirta valtis, o šis 
velbotas tuo labiau. Aš nesakau, kad velbotai nenaudojami 
šiose jūrose, čia nėra ko nė abejoti. Visos škunos, plau- 
kiojančios tarp salų, turi tokius velbotus. Bet „Skrajojantis 
debesis", gilių vandenų laivas, kursavo tarp stambių uostų: 
Kalkutos, Ranguno, San Francisko, Kantono... Nesuprantu, 
kam jam galėjo būti reikalingas velbotas? 

Mes kalbėjomės, nugara atsirėmę į velboto bortą, ir 
kapitonas, stovintis arčiau valties priešakinės dalies, 
užsimiršęs žaidė valtims rišti lyno — bakštovo — galu. 
Staiga jis tarsi sustingo, persmelktas kažkokios minties. 
Jis pakėlė lyną prie akių ir ėmė įdėmiai jį apžiūrinėti. 

— Kas nors ne taip? — paklausiau. 

— Ar žinote, pone Dodai, kad bakštovas buvo nupjau- 
tas? — paklausė jis kažkokiu keistu balsu, — Jūrininkas 
visada jį atriša nuo lyno, bet šis yra tiesiog nukirstas kažkokiu 
aštriu daiktu. Mūsų jūreiviai geriau tegu to nemato, — 
pridūrė jis. — Palaukite, aš tuoj sutvarkysiu viską. 

— Bet ką tai galėtų reikšti? 

— Tai reiškia, kad Trentas melavo, — atsakė jis. — Aš 
spėju, kad „Skrajojančio debesies" istorija buvo kur kas 
įdomesnė, negu jis mums papasakojo. 

Po pusvalandžio velbotas jau suposi šalia „Noros Krein", 
mudu su Neirsu nuėjome gulti, visiškai suklaidinti pasku- 
tiniųjų atradimų. 

Keturioliktas skyrius 
„SKRAJOJANČIO DEBESIES" KAJUTĖ 


Rytmečio saulė dar nebuvo išsklaidžiusi krantą apgaubusio 
rūko; lagūna, salelės ir bangų mūšos linija, dabar daug 
žemesnė nei vakar, aiškiai skyrėsi rausvoje aušros prie- 
blandoje, kai Neirsas, aš, kapitono padėjėjas ir du jūrininkai, 
apsiginklavę naujais aštriais kirviais, pasikėlėme į „Skra- 
jojančio debesies" denį, pasiruošę kovai su tuo milžinu. 
Manau, kad ne aš vienas atsikvėpiau pilna krūtine; žmogui 
įgimtas niokojimo instinktas, ir jam sunku atsispirti prieš bet 
kokios medžioklės žavesį. Dabar mes kaip tik ketinome 
paragauti šio malonumo — patirti dvigubą džiaugsmą nuo 
galimybės sulaužyti žaisliuką ir pažaisti „šilta šalta", ko nesame 
patyrę nuo pat vaikystės. Žaisliukas, kurį mes ketinome 
sulaužyti į gabalus, buvo giluminis laivas, o paslėptas fantas, 
kurį mes turėjome surasti, — pasakiškas lobis. 

Kai atplaukė valtis su pusryčiais, „Skrajojančio debesies" 
deniai jau buvo išplauti, pagrindinis liukas atidarytas ir 
skrysčiai sutaisyti. Sudužęs brigas kas žingsnis man kėlė 
įtarimą, ir aš buvau maloniai nustebintas, kai, pažvelgęs į 
triumą, pamačiau jį pilną puikiausių ryžių, supakuotų kinišku 
papročiu į nedidelius maišelius. 

Po pusryčių Džonsonas su jūrininkais ėmėsi tvarkyti laivo 
krovinį. Mudu su Neirsu išdaužėme šviesos liuką ir ėmėme 
nuodugniai tyrinėti kajutes. 

Žinoma, negaliu iš eilės ir su visom smulkmenom aprašyti 
visko, ką mes nuveikėme tą pirmąją dieną ir, tiesą sakant, 
per kitas dienas. Tai galėtų padaryti gal tik karinis jūrų 
dalinys, vadovaujamas keleto karininkų ir padedant pri- 
tyrusiam stenografistui. Mes, du paprasti žmonės, nepratę 
darbuotis kirviu ir deginami troškimo kuo greičiau pamatyti 

savo darbo rezultatus, teprisiminėme tik ištisą košmarą, kuris 
susidėjo iš įtempto darbo, karščio, skubėjimo ir nusivylimo. 
Mūsų veidais žliaugė prakaitas, tarp kojų šmirinėjo žiurkės, 
smarvė, kylanti iš triumo, dusino mus, o nuo kirvių poškėjimo 
spengė ausyse. Aš apsiribosiu papasakodamas tik apie svar- 
biausius mūsų atradimus, laikydamasis daugiau logikos, 
negu įvykių eilės. Tačiau viena ir kita praktiškai beveik 
sutapo — tik baigę apžiūrinėti kajutę, galėjome nustatyti, 
koks laivo krovinys. 

Mudu su Neirsu pirmiausia iš bendrosios kajutės iš- 
metėme ir prie šturvalo suvertėme visus rūbus ir visokius 
kitokius daiktus: indus, kilimą, sušvinkusias maisto liekanas, 
mėsos konservus, — žodžiu, viską, ką buvo galima išnešti. 
Paskui ėmėmės kapitono kajutės. Ištiesę paklodes kaip 
neštuvus, mes sukrovėme ir ištempėme ant denio knygas, 
instrumentus, rūbus, po to Neirsas keturpėsčias palindo po 
kapitono gultu ir pasirausęs ištraukė keletą dėžių maniliškų 
cigarų. Aš atplėšiau porą tų dėžių ir net sulaužiau keletą 
cigarų, bet veltui — jose neradau paslėpto opiumo, kas 
būtų paskatinę mane tęsti ieškojimus. 

— Žiūrėkite, kas man papuolė į rankas! — staiga sušuko 
Neirsas. Aš mečiau savo cigarus į šalį ir atsisukęs pamačiau, 
kad jis išvilko į kajutės vidurį sunkią geležinę dėžę, pri- 
kaustytą prie pertvaros grandine su užrakinama spyna. Mane 
akimirksniu apvaldė džiaugsmas, bet Neirsas žiūrėjo į dėžę 
nustebęs ir sumišęs. 

— Pagaliau radome! — sušukau ir jau norėjau paspausti 
kapitonui ranką, bet jis nepastebėjo mano ketinimo, o gal 
tyčiomis apsimetė nesupratęs. 

— Pirma pažiūrėkime, kas joje yra, — šaltai tarė Neirsas. 
Jis pastatė dėžę ant šono ir keliais kirvio smūgiais numušė 
spyną. Aš parpuoliau šalia jo ant kelių. Nežinau, ką aš 
tikėjausi išvysti, kai bus nukeltas dangtis; tą valandą mane 

gal būtų patenkinę tik milijoninės vertės brangakmeniai; 
man skruostai degė, širdis daužėsi, rodės, tuoj išlėks iš 
krūtinės. Deja! Dėžėje gulėjo tik tvarkingai perrištas ap- 
lankas su popieriais ir čekių knygutė. Aš griebiau aplanką, 
trokšdamas greičiau sužinoti, kas yra po juo, apačioje, bet 
sunki ir kieta kapitono ranka mane sustabdė. 

— Neskubėkite, šeimininke! — ramiai tarė jis. — Priva- 
lome atidžiai apžiūrėti laivą, o ne viską surausti į vieną krūvą. 

Ir ėmė ramiai atrišinėti aplanką ir skaityti popierius su 
tokia rimta išvaizda, tarsi norėtų tyčia uždelsti laiką. Jis, atrodė, 
užmiršo mane ir mano nekantrumą. Baigęs, porą minučių jis 
sėdėjo susimąstęs ir švilpiniuodamas, paskui gražiai sudėjo 
popierius, surišo ir tik tada iš lėto pakėlė aplanką. 

Pamačiau dėžutę nuo cigarų, perrištą valu, ir keturis kietai 
prikimštus drobinius maišelius. Neirsas išsiėmė peilį ir perpjo- 
vė valą ir atidarė dėžutę. Ji buvo iki pusės pilna soverenų. 

— O maišeliai? — sušnibždėjau. 

Kapitonas pradūrė juos vieną po kito, ir iš ten, barš- 
kėdamos į geležinės dėžės dugną, lyg upelis pasipylė 
smulkios sidabrinės monetos. Netaręs nė žodžio, kapitonas 
ėmė skaičiuoti pinigus. 

— Kas tai? — paklausiau. 

— Laivo kasa, — atsakė jis, atkakliai tęsdamas darbą. 

— Laivo kasa? — paklausiau. — Pinigai, kuriais Trentas 
apmokėdavo savo kelionių ir prekybos išlaidas? O čia — 
čekių knygelė tai sumai, kurią jam išdavė laivo savininkai? 
Nejaugi jis galėjo visa tai palikti? 

— Kaip matote, — atžariai tarė Neirsas, pasižymėdamas 
sumas užrašų knygelėje; aš sumišęs prikandau liežuvį ir 
neištariau nė žodžio, kol jis baigė savo skaičiavimus. 

Viso buvo trys šimtai septyniasdešimt aštuoni svarai 
sterlingų, devyniolika svarų — sidabru. Viską sudėjome atgal. 

— Ką jūs apie tai manote? — paklausiau. 

— Pone Dodai, — tarė jis, — jums šis reikalas atrodo 
keistas, bet jūs net neįsivaizduojate, kaip jis sunkiai paaiš- 
kinamas. Jus domina pinigai, o mane visai sutrikdė šie 
popieriai. Ar jums žinoma, kad laivo kapitonas tvarko laivo 
kasą, išmoka jūrininkams algas, ima mokestį už krovinį ir 
keleivius ir tvarko sąskaitas kiekviename uoste? Jis tai 
atlieka kaip laivo savininko agentas. Savo sąžiningumą jis 
įrodo gaunamomis sąskaitomis. Patikėkite, kapitonas grei- 
čiau pamirš apatines kelnes, negu tuos dokumentus, kurie 
laiduoja jo sąžiningumą. Aš pažinojau žmonių, kurie 
nuskendo, bandydami išgelbėti štai tokius dokumentus, — 
o jie buvo labai skrupulingi žmonės. Tačiau tuo atveju 
paliečiama kapitono reputacija. O kapitonas Trentas paliko 
juos, nors jam negrėsė jokia nelaimė ir čia pat jo laukė 
anglų šarvuotis. Aš nenoriu išsireikšti perdaug stipriai, visi 
faktai prieš mane, bet kartoju, — tai neįmanoma. 

Netrukus mums buvo paduoti pietūs. Valgėme ant 
denio, tylomis kiekvienas laužydami galvą, kaip įspėti šią 
paslaptį. Aš taip giliai pasinėriau į savo mintis, kad 
pamiršau sudužusį brigą, lagūną ir salas, klykiančias 
žuvėdras, saulę, kepinančią man pakaušį ir paniurusį 
kapitoną greta savęs. Mintyse kūriau ir grioviau įvairiausias 
hipotezes, lyginau jas su vaizdiniais, užsilikusiais sąmonėje. 
Toliau vyniodamas atsiminimų siūlą, aš pagaliau mintimis 
sugrįžau prie scenos smuklėje, ir staiga man prieš akis 
iškilo kanako veidas. 

— Vieną dalyką galiu tvirtinti neabejodamas, — sušukau, 
atstumdamas valgį ir vikriai pašokdamas ant kojų. — Aš 
prisimenu, kad smuklėj su kapitonu Trentu mačiau kanaką, 
o laikraščiuose ir laivo sąrašuose jis buvo vadinamas kinu. 
Aš noriu apžiūrėti jo gultą ir sužinoti teisybę. 

— Gerai, — sutiko Neirsas. — O aš dar kiek patin- 
giniausiu, pone Dodai, atrodo, visai suglebau. 

Mes jau buvome rūpestingai apieškoję tris ketvirtadalius 
vairagalio patalpų. Visi daiktai iš kapitono ir jo padėjėjo 
kajučių bei kajutkompanijos gulėjo suversti į krūvą prie 
šturvalo. Priešakinėje laivo dalyje dar nepaliesti buvo du 
ir virėjui. Ten aš ir nuėjau. Šita kajutė buvo pustuštė. Ant 
pertvaros prisegta keletas nuotraukų, viena iš jų labai 
nepadori; vienintelė skrynia atidaryta ir kaip visos kitos 
sujaukta. Pundas pigių romanų liudijo, kad jų savininkas 
galėjo būti tik europietis. Joks kinas nebūtų jų įsigijęs, o ir 
pačiam mokyčiausiam kanakui, kokį tik galima surasti tarp 
jūreivių, ir vieno tokio romano būtų buvę per daug. Aišku, 
kad tai ne virėjo gultas, ir man reikėjo ieškoti kitur. 

Jūrininkai sunaikino lizdus ir išvijo paukščius iš kambuzo, 
ir aš galėjau ten patekti be jokių kliūčių. Vienos durys jau 
buvo užverstos ryžių maišais, todėl viduje buvo prietema. 
Kambuze smarkiai dvokė, palubėje sukosi spiečius musių. 
Iš čia turbūt buvo labai skubomis išbėgta, nes visi daiktai 
netvarkingai išmėtyti aplinkui. O gal tai kambuze apsi- 
gyvenusių paukščių nuopelnas... Grindys, kaip ir denis, buvo 
padengtos lipniu purvu. 

Tolimiausiame kampe prie sienos aš radau dailią skrynelę 
iš kamforo medžio, apkaustytą variu. Tokios skrynelės labai 
mėgstamos kinų jūrininkų, arba, teisingiau pasakius, visų 
jūrininkų, plaukiojančių Ramiajame vandenyne. Taigi jos 
išorė man nieko nepasakė, o vidaus negalėjau pamatyti, 
nes buvo užrakinta. Visos kitos skrynelės, kurias mes 
apieškojome, kaip aš jau minėjau, buvo atidarytos ir daiktai 
išmėtyti aplinkui. Panašiai daiktai atrodė ir kubrike, kurį 
mes apžiūrėjome vėliau. Tik šita skrynelė, uždaryta ir 
užrakinta, buvo išimtis. 

Aš paėmiau kirvį, lengvai nudaužiau nedidelį kinišką 
užraktą ir kaip muitininkas, panėręs abi rankas į vidų, ėmiau 

raustis tarp daiktų. Pagaliau ištraukiau porą gabalų šilkinio 
audinio, išmarginto keistais raštais. Šis radinys iš karto 
parodė, kas skrynelės šeimininkas: tai buvo užuolaidėlės, 
labai plačiai naudojamos paprastų kinų. Taip pat ir kiti 
daiktai, rasti skrynelėje, patvirtino mano spėjimą: ten buvo 
originaliai išmargintos pižamos, tristygis kiniškas smuikas, 
nosinė, išpuošta piešiniais, mažutė pypkė opiumui rūkyti ir 
gausi opiumo atsarga. Neliko abejonių, kad virėjas buvo 
kinas. Taigi kas tada Džozefas Amalu? Galbūt Džozefas 
pavogė dėžę, prieš patekdamas į laivą, ir paskui pasivadino 
išgalvota pavarde? Tai, žinoma, galėjo būti, bet toks 
sprendimas vedė į dar didesnę painiavą. Kodėl ši skrynelė 
palikta nepaliesta, kai tuo tarpu visos kitos išvartytos ir 
sujauktos? Ir iš kur Džozefas gavo tą antrąją skrynelę, su 
kuria jis, kaip tvirtino „Linksmybės“ viešbučio klerkas, 
išvyko iš Honolulu? 

— Kaip jums sekėsi? — paklausė kapitonas, kurį aš 
radau patogiai sėdintį ant mūsų suverstos daiktų krūvos 
denyje. Jo tonas, paraudęs veidas ir slepiamas susijaudinimas 
jį išdavė, ir aš supratau, kad ne tik man vienam pasisekė. 

— Aš radau kambuze kinišką skrynelę, — tariau. — 
Savininkas, matyt, nelabai rūpinosi savo opiumu. 

Neirsas ramiai išklausė mano žodžius. 

— Tikrai? O dabar pažvelkite štai čia ir pripažinkite, 
kad aš laimėjau, — pasakė jis ir paklojo ant denio prieš 
mane keletą laikraščių. Aš spoksojau į juos, nesuprasdamas, 
ką tai galėtų reikšti. — Gerai įsižiūrėkite, pone Dodai, — 
garsiai šūktelėjo kapitonas. — Nejaugi jūs nematote? — ir 
jis murzinu pirštu pabraukė lapkričio 26-osios „Sidnei 
Morning Herald" antraštę. — Nejaugi nesuprantate? — vis 
labiau jaudinosi kapitonas. — Žinokite, pone, kad šis 
laikraštis išėjo Australijoje trylika dienų anksčiau, negu 
Trentas išplaukė iš Honkongo. Kokiu būdu „Sidnei Morning 

Herald" galėjo patekti į Honkongą per trylika dienų? Trentas 
visą laiką buvo atviroje jūroje ir iki šios vietos nesutiko nė 
vieno laivo. Šį laikraštį jis galėjo gauti arba Honkonge, arba 
čia. Kur — spėkite patys! — užbaigė jis ir vėl nuvargęs 
atsilošė ant drabužių krūvos. 

— Kur juos radote? — paklausiau. — Tame juodame 
krepšyje? 

— Taip, — atsakė kapitonas. — Ir galite jame nesi- 
knisti — ten nieko nėra, išskyrus pieštuką ir nudilusį peilį. 

Aš vis tiek žvilgtelėjau į krepšį, ir ne be reikalo. 

— Kiekvienas žmogus turi savo amatą, kapitone, — 
atšoviau. — Jūs kaip jūrininkas nurodėte man daugelį faktų, 
susijusių su jūreivyste, o aš, kaip menininkas, galiu užtikrinti, 
kad mano radinys toks pat keistas kaip jūsų. Tokiais peiliais 
dailininkai valo palitrą, o pieštukas yra „Vindzoro ir Niu- 
tono" firmos, 3B numerio. Dailininko peilis ir pieštukas 3B 
prekybiniame laive! Tai prieštarauja gamtos dėsniams! 

— Gali protas susimaišyti nuo viso šito, ar ne tiesa? — 
tarė Neirsas. 

— Sutinku, — tęsiau aš toliau. — Šiuo pieštuku 
naudojosi dailininkas, tik pažiūrėkite, kaip jis nudrožtas — 
jokiu būdu ne rašymui. Tokiu smailiu pieštuku rašyti 
neįmanoma. Vadinasi, čia buvo dailininkas, ir tiesiai iš 
Sidnėjaus. Kaip jis galėjo atsirasti laive? 

— O, tai labai lengva paaiškinti, — piktai nusišiepė 
Neirsas. — Jie telegrafu jį išsikvietė laivo žurnalui iliustruoti. 

Kiek laiko abu susimąstę tylėjome. 

— Kapitone, — pagaliau tariau aš. — Šitą brigą gaubia 
kažkokia nešvari paslaptis. Jūs didesnę savo gyvenimo dalį 
praleidote plaukiodamas jūromis. Turbūt jums teko girdėti 
daug paslaptingų istorijų, atsitikusių laivuose. Tai kas gi 
čia yra? Gal tai afera su draudimo mokesčiu? Ar plėši- 
kavimas? Kas po visu tuo slepiasi ir kam tai reikalinga? 

— Pone Dodai, — atsakė Neirsas. — Jūs teisus, kad 
mano gyvenimo didesnioji dalis praėjo jūroje. Jūs taip pat 
neklystate, manydamas, kad aš žinau, kaip nesąžiningas 
kapitonas gali uždirbti ar apgauti laivo savininkus, nepa- 
kenkdamas savo reputacijai. Tam yra daug būdų, bet ne 
tiek daug, kaip jums atrodo; tačiau Trentas nepasinaudojo 
nė vienu iš jų. Visoje šioje istorijoje su Trentu ir jo laivu aš 
nematau nei prasmės, nei naudos kam nors, nei jokio tiks- 
lo, — čia kažkokia painiava. Ir meskite iš galvos tą sausumos 
žiurkių įsitikinimą, kad laivuose viešpatauja savivalė. Laivo 
vidinis gyvenimas yra taip pat viešai žinomas, kaip 
populiarios aktorės asmeniniai reikalai. Jo daliai tenka nė 
kiek ne mažiau interviu ir publikos dėmesio; be to, laivo 
daliai tenka didesni nuostoliai, nes laivas — tai kapitalas, o 
aktorė — tik įdomi asmenybė. Visuose pasaulio uostuose 
knibždėte knibžda žmonių, pasiruošusių pasodinti kapitoną 
už grotų, jei tik jo sąžinė nebus gryna kaip doleris ir skaisti 
kaip Aušrinė. O ką bekalbėti apie „Loido" agentus, sekančius 
laivą visuose trijų vandenynų uostuose, draudimo kom- 
panijas, muitininkus, uostų gydytojus, konsulus? Kapitonas 
turi tiek pat galimybių ką nors nuslėpti, kaip Žmogus, 
apsuptas šimto penkiasdešimties seklių, arba keleivis 
nepažįstamame kaime. 

— Ojūroje? — paklausiau. 

— Na, jūs ir vėl iš naujo, — atsakė kapitonas. — 
„Jūroje... jūroje..." Juk negalima pasilikti visam gyvenimui 
jūroje! Anksčiau ar vėliau tenka mesti inkarą kuriame nors 
uoste. Ne, „Skrajojančio debesies“ istorija — tai muilo 
burbulas, ir daugiau nieko. Jeigu čia yra kas nors svarbiau, 
tai ir labiausiai patyręs seklys neįspės. Aš siūlau vėl imtis 
kirvių ir ieškoti, traukti į dienos šviesą viską, ką tik slepia 
šis nuostabus brigas. Ir nereikia taip jaudintis, — pridūrė 
jis pakildamas. — Mūsų kelyje pasitaikys dar nemaža 

panašių mikroskopinių atradimų, kad mes per daug nenuo- 
bodžiautume. 

Tačiau tą dieną jokie nauji atradimai nebestebino mūsų, 
ir, saulei leidžiantis, mes palikome brigą, taip ir neįminę tos 
dienos mįslių. Vertingiausius radinius — knygas, instru- 
mentus, dokumentus, šilkinius daiktus ir suvenyrus — 
mes susivyniojome į antklodę ir pasiėmėme, ketindami 
paįvairinti sau vakarą. Po vakarienės stalas buvo nukraus- 
tytas, ir Džonsonas pats vienas sėdo žaisti kribedžo. Mudu 
su kapitonu ištiesėme antklodę ant grindų ir ėmėme tyrinėti 
atsivežtus daiktus. 

Pirmiausia mūsų dėmesį patraukė knygos. Neirsas su 
panieka pastebėjo, kad jų, kaip „citrinininkams“, gana daug. 
Panieka anglų prekybiniam laivui yra giliai įsišaknijusi 
kiekvieno amerikiečių jūrininko širdyje, ir kadangi tas 
jausmas ne abipusis, reikia manyti, kad tam yra kažkokios 
priežastys. Šiaip ar taip, anglų jūrininkai nepasižymi didele 
meile literatūrai. Tačiau „Skrajojančio debesies" karininkai, 
kaip maloni išimtis, naudojosi nemaža biblioteka, kurioje 
netrūko tiek grožinės literatūros, tiek ir profesinės. Ten buvo 
penki Findlėjaus žemėlapiai su pastabomis ir pataisymais; 
keletas knygų apie navigaciją, signalizacijos vadovėlis ir 
paskutinės laidos admiraliteto žinyno „Ramiojo vandenyno 
rytinės dalies salos" trečiasis tomas. Iš smulkiai prirašinėtų 
pastabų buvo matyti, kad juo dažnai naudojamasi. Puslapiai, 
kuriuose aprašytos mūsų — Midvėjaus — salos, taip pat 
išmarginti. 

— Admiraliteto žinynas gražiai aprašo mūsų salą, — 
pastebėjo Neirsas, perskaitęs pastraipą apie Midvėjaus sa- 
las. — Tiesa, ji pavaizduota gražesnė, negu yra, bet matyti, 
kad tas žmogus pažįsta vietas, apie kurias rašo. 

— Kapitone, — sušukau staiga. — Jūs palietėte dar 
vieną šios beprotiškos painiavos punktą. Klausykitės, — 

aš išsitraukiau iš kišenės suglamžytą „Deili Oksidentel“ 
iškarpą, kurią buvau paėmęs iš Džimo, ir įsikarščiavęs 


perskaičiau: — „Suklaidintas Hoito „Vadovo po šiaurinę 
Ramiojo vandenyno dalį"... Kur yra Hoito vadovas? 
— Pažvelkime į jį, — tarė Neirsas. — Aš specialiai jį 


įsidėjau į šį reisą. 

Jis paėmė „Vadovą“ nuo savo lentynėlės, atvertė ties 
Midvėjaus salų aprašymu ir garsiai perskaitė. Ten buvo 
sakoma, kad Ramiojo vandenyno pašto kompanija ruošiasi 
įsteigti Midvėjaus salose savo centrą (vietoj Honolulu) ir 
jau įrengė ten stotį. 

— Norėčiau sužinoti, kas teikia panašias informacijas 
vadovų autoriams? — nusistebėjo Neirsas. — Po to negalima 
kaltinti Trento. Niekada gyvenime negirdėjau įžūlesnio melo. 
Nebent prezidento rinkimų metu... 

— Na, tiek to, — įterpiau aš. — Šis storas, puikus 
„Vadovas“ priklauso jums. Bet aš norėčiau žinoti, kur yra 
Trento „Vadovas“? 

— Jis pasiėmė išplaukdamas, — sukikeno Neirsas. — 
Viską paliko — pinigus, čekius, sąskaitas, visą turtą. Bet 
buvo priverstas ką nors pasiimti, kitaip „Audros“ jūrininkams 
būtų pasirodę įtartina. „Puiki mintis, — pamanė Tren- 
tas, — pasiimsiu Hoito „Vadovą". 

— Ar jums neatėjo į galvą, — tęsiau, — kad visi pasaulio 
Hoito „Vadovai“ nebūtų galėję suklaidinti Trento, nes jis 
turėjo paskutinės laidos admiraliteto žinyną, kuriame 
ypatingai smulkiai aprašytos Midvėjaus salos? 

— Iš tikrųjų! — suriko Neirsas. — Galiu kirsti lažybų, 
kad Trentas pirmą kartą pamatė Hoito „Vadovą" tik kurioje 
nors San Francisko bibliotekoje! Ar neatrodo, kad jis bus 
čia atplukdęs savo brigą specialiai? Bet kaip tada suprasti 
jo elgesį aukciono metu? Tikra bėda su tuo brigu: kiek 
teorijų besugalvotumei, jos visos prieštarauja viena kitai. 

Po to mes pasinėrėme į laivo dokumentus, kurių at- 
sivežėme nemažą pluoštą. Aš tikėjausi iš jų susidaryti kokią 
nors konkretesnę nuomonę apie kapitoną Trentą, bet, deja, 
nusivyliau. Mes tik priėjome išvadą, kad jis tvarkingas 
žmogus, nes visi dokumentai buvo rūpestingai sužymėti ir 
gerai saugomi. Kai kurie dokumentai rodė, kad jis taupus, 
gal net šykštokas. Laiškai buvo sausi ir oficialūs tiekėjų 
pranešimai. Išimtį sudarė tik vienas laiškas, pasirašytas 
Hanos Trent, kuriame adresatė karštai maldavo, kad jis 
atsiųstų pinigų. „Tu žinai, kokia nelaimė mane prislėgė, — 
rašė Hana, — ir kaip aš nusivyliau Džordžu. Mano buto 
šeimininkė iš pradžių atrodė maloni moteris. Bet po kiek 
laiko ji parodė savo tikrąjį veidą. Jeigu šitas mano paskutinis 
laiškas nesuminkštins tau širdies, aš bijau pagalvoti, koks 
likimas laukia tave mylinčios..." — toliau sekė parašas. 
Laiškas buvo be adreso ir be datos, ir nujautimas pakuždėjo 
man, kad jis ir liko be atsako. 

Apskritai laiškų laive tebuvo mažai. Bet vienas, rastas 
jūrininko skrynelėje, patraukė mano dėmesį, ir aš pacituosiu 
keletą sakinių. Laiškas išsiųstas iš kažkokio miestelio prie 
Klaido“. „Mielas sūneli! Pranešu tau, kad tavo mylimas tėvas 
pasimirė sausio dvyliktą. Mirties valandą jis paprašė, kad 
atsisėsčiau prie jo ir padėčiau tavo ir Deivido fotografijas 
ant lovos. „Aš noriu, kad mes visi būtume drauge", — pasakė 
jis ir palaimino mus visus. Mielas sūneli, kodėl judu su 
Deividu nebuvote čia? Jam būtų buvę lengviau numirti. Jis 
visą naktį kalbėjo apie jus kuo švelniausiai, prisiminė, kaip 
jūs šeštadieniais dainuodavote „Kelvino giraitę" ir paprašė, 
kad aš jam padainuočiau. Aš išpildžiau jo norą, nors ir buvo 
sekmadienis. Aš dainavau, o jis, vargšelis, žiūrėjo į savo 
smuiką. Nebegaliu dabar to smuiko matyti, nes jis niekad 

nebegros. O, mano vaikeli, sugrįžk, nes dabar esu visai 
vieniša!" Toliau laiškas buvo labai religingas ir visai padrikas. 

Aš perdaviau laišką Neirsui ir nustebau, pamatęs, kokį 
stiprų įspūdį jis padarė. Iš pradžių, vos perskaitęs porą 
žodžių, Neirsas sviedė laišką šalin, bet tuoj pasiėmė ir vėl 
pradėjo skaityti. Taip pasikartojo keletą kartų, kol pagaliau 
jis perskaitė laišką iki galo. 

— Graudus laiškas, ar ne? — paklausiau. 

Vietoje atsakymo Neirsas prapliupo bjauriai keiktis. Tik 
po kokio pusvalandžio jis paaiškino kodėl. 

— Aš jums papasakosiu, kodėl tas laiškas taip mane 
paveikė. Mano senis taip pat griežė smuiku, nors baisiausiai 
klysdavo. Vienas-iš jo mėgstamiausių dalykų buvo „Kančia“. 
Atsimenu, man tai būdavo tikra kančia. Jis buvo blogas 
tėvas, o aš — blogas sūnus. Aš taip norėčiau dabar dar 
kartą išgirsti jį Ččirpinant smuiką. Ką gi, — pridūrė jis, — 
mes visi esame galvijai. 

— Visi sūnūs tokie, — tariau. — Mano sąžinę slegia ta 
pati nuodėmė. Paspauskime vienas kitam rankas. 

Taip mes ir padarėme. 

Tarp dokumentų radome gana daug nuotraukų. Dau- 
giausia tai buvo jaunos malonios išvaizdos merginos arba 
pagyvenusios moterys mebliuotuose kambariuose. Bet 
viena nuotrauka mums padėjo padaryti patį įdomiausią 
atradimą. 

— Gražuoliais jų nepavadinsi, — pasakė Neirsas, 
paduodamas man tą nuotrauką. — Kaip jums atrodo, ponas 
Dodai? 

— Ką taip? — paklausiau, mechaniškai imdamas 
nuotrauką ir ranka slėpdamas žiovulį. Jau buvo vėlu ir po 
tokios sunkios dienos aš troškau kuo greičiau atsidurti lovoje. 

— Trento su visa kompanija, — pasakė jis. — Čia visa 
jų gauja. 

Aš pasukau nuotrauką į šviesą ne per daug susidomėjęs, 
mat jau buvau matęs kapitoną Trentą ir nejaučiau didelio 
noro gėrėtis jo fizionomija. Nuotrauka buvo padaryta brigo 
denyje, įgula stovėjo įprasta tvarka — jūreiviai škafute, 
karininkai — laivo priekinėje dalyje. Nuotraukos apačioje 
parašyta: „Brigas „Skrajojantis debesis", „Rangūnas“ ir data. 
Ties kiekviena figūra kup rūpestingiausiai išvedžiotas vardas 
ir pavardė. 

Bežiūrint staigi mintis pervėrė mane lyg žaibas. Aki- 
mirksniu išgaravo visas mano snaudulys ir nuovargis. 
Netikėtai aš suvokiau, kad fotografijoje matau visai 
nepažįstamus žmones. Užrašas „I.Trentas, kapitonas" 
ir didele balta barzda. Jis buvo su fraku ir baltomis kel- 
nėmis, į atlapą įsmeigta gėlė. Į akis krito jo stambus 
smakras, smarkiai atsikišęs į priekį, ir kietai, ryžtingai 
suspaustos lūpos. Jis visai nebuvo panašus į jūrininką, 
greičiau į griežtą prižiūrėtoją — sausas, pedantiškas tipas, 
kažkuo primenantis kokios nors religinės sektos pa- 
mokslininką; su kapitonu Trentu iš San Francisko jis 
neturėjo jokio panašumo. Visi jūrininkai taip pat buvo man 
nepažįstami. Kokas, be abejonių, kinas su tautiniais rūbais, 
atskirai stovėjo priekinėje laivo dalyje ant laiptelių. 
Labiausiai mano dėmesį patraukė žmogus, ties kuriuo buvo 
užrašyta: „E.Godedalas, pirmas kapitono padėjėjas“. Aš 
niekada nebuvau jo matęs, gal tai ir buvo tas pats žmogus. 
Jis galėjo padėti atskleisti visą paslaptį. Aš žiūrėjau į jo 
bruožus su tikru seklio įkarščiu. Tai buvo stambaus 
sudėjimo vyras, matyt, šviesiaplaukis kaip vikingas. Plaukai 
sukosi stambiomis garbanomis, ir nepaprastai dideli ūsai 
styrojo į abi puses tarsi kokio keisto žvėries iltys. Visa jo 
vyriška išvaizda ir ryžtinga poza keistai nesiderino su jo 
veido išraiška — pašėlusia, herojiška ir kartu moteriškai 

švelnia; aš nenustebčiau, sužinojęs, kad šis žmogus sen- 
timentalus ar net pamatęs jį verkiant. 

Kiek laiko aš tylomis svarsčiau, kaip čia efektingiau 
pranešti savo atradimą kapitonui. Staiga prisiminiau savo 
piešinių bloknotą. Greitai jį paėmiau iš krūvos kitų daiktų, 
suverstų ant lentynėlės gulto kojūgalyje, ir atskleidžiau 
puslapį, kur nupieštas kapitonas Trentas ir likę gyvi anglų 
brigo „Skrajojantis debesis" jūreiviai San Francisko smuklėje. 

— Neirsai, — tariau, — aš jums pasakojau, kad pirmą 
kartą pamačiau kapitoną Trentą San Francisko smuklėje; 
kaip jis atėjo su savo jūrininkais, tarp kurių buvo ir kanakas 
su kanarėle narvelyje; kaip paskui jis nustebo ir mirtinai 
išsigando, ėmus kilti kainoms? Tai štai, — tariau, ištiesdamas 
prieš jį savo piešinį, — čia yra žmogus, kurį aš mačiau — 
kapitonas Trentas iš San Francisko ir trys jo jūreiviai. Labai 
būsiu jums dėkingas, jei parodysite man juos nuotraukoje. 

Neirsas tylėdamas palygino piešinį ir nuotrauką. Pagaliau 
jis prabilo: 

— Ką gi, man tai net patinka: šiek tiek nušviečia visą 
reikalą. Mes ir patys galėjome susiprotėti, radę daugiau 
skrynelių, negu laive buvo jūreivių. 

— Argi tai ką nors paaiškina? — paklausiau. 

— Tai paaiškintų viską, — atsakė Neirsas, — jeigu ne 
varžytinės. Viskas būtų aišku kaip dieną, jeigu ne tas faktas, 
kad jie iš paskutiniųjų stengėsi nupirkti savo sudužusį laivą. 
Štai čia mes ir atsiduriame į akliną sieną. Kad ir kaip ten 
būtų, pone Dodai, šis reikalas nėra švarus. 

— Tai panašu į piratavimą, — pridūriau aš. 

— Velniai žino, į ką tai panašu! — sušuko kapitonas. — 
Ne, geriau neapgaudinėkite savęs — ne mudviejų jėgoms 
išnarplioti šią painiavą. 

Penkioliktas skyrius 
„SKRAJOJANČIO DEBESIES" KROVINYS 


Jaunystėje buvau labai ištikimas savo kartos idealams. 
Branginau patogumus, mėgau visa tai, ką mes vadiname 
civilizacija, gerbiau vaizduojamąjį meną, buvau dažnas 
restoranų lankytojas. Tais laikais aš turėjau draugą, kuris 
nebuvo menininkas, tačiau dažnai sukdavosi mūsų ratelyje. 
Jis buvo labai populiarus mūsų pasaulėlyje, mėgstamas 
dėl savo drąsos ir šmaikščių aforizmų. Pasižiūrėjęs į 
prancūzų gurmanų be galo ilgą meniu ir atsikišusius pilvus, 
jis juokomis pavadino mane „restoraninių taukų augintoju", 
mat, prisipažįstu, aš juos kiek mėgdžiodavau. Bijau, kad 
jo pranašystė būtų buvusi labai tiksli, jeigu ir toliau mano 
gyvenimas būtų ramiai slinkęs: turbūt būčiau pasidaręs 
panašus į apvalią statinaitę, o dvasia ir protu — į tokios 
rūšies menininką, kuris nesidomi niekuo, išskyrus savo 
menu; kitaip sakant, būčiau pavirtęs paprasčiausiu mie- 
sčioniu ir filisteriu. 

Aš manau, kad virš kiekvienos meninės mokyklos 
vertėtų iškabinti plakatą, kuriame auksinėmis raidėmis būtų 
parašyta Pinkertono kažkada išreikšta mintis: „Nesuprantu, 
kodėl tu nenori užsiimti kuo nors kitu?" Žmonės negimsta 
iš karto nuobodūs; jie tampa tokie dėl to, kad visai pasineria 
į kurią nors vieną žmogiškos veiklos sritį. Tai atsitinka tuo 
labiau, jei tas užsiėmimas reikalauja sėslaus, vienodo ir 
nepavojingo gyvenimo. Tuomet dalis žmogaus įgimtų 
savybių lieka neišreikštų, neranda sau pritaikymo gy- 
venime. Kita dalis yra nuolat pereikvojama, dėl didelio 
įtempimo per daug išsigimsta. Mane dažnai stebindavo 
įžūlumas žmonių, kurie sprendžia ir aprašo gyvenimo 
problemas, neturėdami nė menkiausio supratimo apie 

žmogiškąją prigimtį ir jos išsivystymo laipsnį. Tie, kurie 
dirba studijose ir kabinetuose, gal ir sugeba nutapyti puikų 
paveikslą ar parašyti įdomų romaną, bet jie neturi jokios 
teisės spręsti apie tikrąjį Žmogaus pašaukimą, nes nieko 
apie tai nenusimano. Jų pačių gyvenimas — tai momento 
padarinys, pasmerktas blykstelėti ir pražūti margoje 
amžinybėje. Amžinas Žmogaus gyvenimas, praleistas 
dirbant sunkų fizinį darbą saulėje ir vėjyje, beveik nepakito 
nuo pat pradžios. Jeigu galėčiau, mielai nugabenčiau visus 
tuos mano laikų rašytojus ir dailininkus į Midvėjaus salas. 
Tegu jie ten patirtų tą prarastos vilties jausmą, suprastų, 
ką reiškia karštis ir nesibaigiantis darbas, pajustų naktimis 
išvargusių sąnarių ir nutrintų rankų skausmą ir minčių 
užtemimą dėl nepaprasto nuovargio. Norėčiau, kad jie 
pamatytų to krašto gamtą, išgirstų mano draugų grubią 
šneką ir pamatytų vėjo nugairintus jų veidus; tegul jie 
išvystų saulės nutviekstą denį ir nusileistų į dvokiančias 
triumo sutemas, tegu išgirstų milijardų jūros paukščių 
klyksmą ir, svarbiausia, patirtų tą jausmą, jog esi atskirtas 
nuo viso pasaulio, nuo gyvenimo, tarytum čia dar būtų 
kiti, priešistoriniai laikai. Čia, salose, diena prasideda ne 
rytmetiniu laikraščiu, o saulės patekėjimu; valstybės, 
religijos, karai, menas, — viskas kažkur labai toli ir tarsi 
visai neegzistuoja. Štai kokios buvo mano gyvenimo 
sąlygos, į kurias, jei tik galėčiau, aš mielai būčiau perkėlęs 
visus savo tėvynainius ir bendraamžius, kad jie nors 
trumpam pamirštų savo įsitikinimus ir pasišvęstų vienin- 
teliam konkrečiam tikslui. 

Aš dar šį tą noriu papasakoti apie tą darbą, kurį mes 
buvome užsibrėžę atlikti. Priekinėje laivo dalyje buvo 
sukrautos laivo krautuvėlės prekės, triumas užverstas 
ryžiais, o apatinis denis — šilkais ir arbata. Viską reikėjo 
iškrauti. Bet tai buvo tik darbo pradžia. Triumas buvo 


237 


padalintas į keletą skyrių. Kai kurie iš jų, skirti, matyt, 
brangesnėms prekėms, buvo dar apmušti colinėmis 
lentomis. Kažkur čia, kajutėje, o gal ir pačiuose laivo 
bortuose, įrengta slėptuvė. Todėl mums teko nuplėšti 
didesnę dalį laivo vidaus apmušalų ir įrengimų, o likusią 
dalį pamažu stuksenti ir klausyti, kaip gydytojas džio- 
vininko krūtinę. Kada garsas atrodydavo duslus, mes 
griebdavomės kirvių ir lauždavome tą vietą. Tai buvo 
bjaurus ir varginantis darbas, nes kirvio smūgiai sukeldavo 
debesis dulkių. Taip su kiekviena diena „Skrajojančio 
debesies" griaučiai darėsi vis plikesni  — medinės sijos 
viena po kitos buvo suskaldytos į šipulėlius, vis naujos 
lentos buvo plėšiamos nuo bortų ir metamos laukan, — ir 
kiekvieną dieną mes iš naujo nusivildavome, taip ir 
nepasiekę savo karštai trokštamo tikslo. Nors ir kasdien 
nusivildamas, aš nė kiek nepraradau energijos, tik ėmiau 
smarkiai abejoti, ar ne be reikalo vargstame. Net Neirsas 
pasidarė tylus ir paniuręs. Po vakarienės mudu prabū- 
davome kokią valandą kajutėje beveik nesikalbėdami. Aš 
vartydavau kokią nors knygą, o Neirsas niūriai ir atkakliai 
gręžinėdavo jūros kriaukles. Pašaliniam stebėtojui galėjo 
atrodyti, kad mes susipykę; iš tikrųjų šios tylaus užsiėmimo 
valandos tik dar labiau stiprino mūsų draugystę. 

Iš pradžių, kai mes tik pradėjome ardyti sudužusį laivą, 
mane stebino, kaip mūsų jūrininkai klauso kiekvieno 
kapitono žodžio. Negaliu sakyti, kad jie jį mėgo, bet būčiau 
neteisus, sakydamas, kad jo negerbė. Vieną švelnesnį jo 
žodį jūrininkai daugiau vertino, negu pagyras ir pusę 
dolerio iš manęs. Užtekdavo kapitonui nors minutėlę nebūti 
rūsčiam, ir visa laivo įgula tuoj nušvisdavo šypsenomis. 
Aš ėmiau galvoti, kad kapitono teorija, netgi privesta iki 
kraštutinumo, turėjo tam tikrą pagrindą. Bet slinko dienos, 
ir pagaliau ėmė atrodyti, kad nei pagarba, nei teroras 

nebeturi jokios įtakos jūrininkams. Žmones išvargino be- 
viltiškas, neužtikrintas ieškojimas ir ilgas, jėgas čiulpiantis 
darbas. Jie ėmė išsisukinėti nuo darbo ir murmėti. Aišku, 
jie būdavo tuoj nubausti, bet po to nepasitenkinimas dar 
labiau padidėjo. Su kiekviena diena darėsi vis sunkiau 
priversti juos atlikti kasdieninį darbą. Vakarais, sėdėdami 
savo ankštoje kajutėje, mes tiesiog jautėme mus supančią 
mūsų pagalbininkų neapykantą. 

Nors mes ir slėpėme, mūsų ieškojimų tikslas jau buvo 
puikiai žinomas visai įgulai. Be abejo, neliko nepastebėtos 
ir kai kurios keistenybės, kurios taip stebino kapitoną ir 
mane. Porą kartų aš nugirdau jūrininkus besiginčijant, kas 
per vienas tas kapitonas Trentas, ir spėliojant, kur galėtų 
būti paslėptas opiumas. Aš įtariau, kad jie slapta klausėsi 
mano ir kapitono pokalbių, tad, pasitaikius progai, ne- 
sigėdijau pastatyti ausis ir jų pasiklausyti. Iš nugirstų 
pokalbių galėjau spręsti apie jūrininkų nuotaikas ir ištirti, 
kas jiems žinoma apie „Skrajojančio debesies" paslaptį. 
Pasiklausęs porą kartų, aš supratau, kad įgula nusiteikusi 
maištingai, ir staiga man kilo puiki mintis. Per naktį aš 
viską apsvarsčiau ir iš pat ryto pasakiau kapitonui. 

— Gal man pavyks pakelti jūrininkų nuotaiką, — 
paklausiau, — jei pasiūlysiu jiems pinigų? 

— Jeigu jūs manote, kad iki šiol jie labai stengėsi, tai 
apsirinkate, — atsakė Neirsas. — Bet kitų Žmonių pasirinkti 
negalime, o jūs čia esate superkargas. 

Šie žodžiai, ištarti tokio žmogaus, kaip Neirsas, galėjo 
būti palaikyti visišku sutikimu, ir komanda tuoj pat buvo 
sušaukta į denį. Kapitono veidas buvo toks rūstus, jog visi 
manė, kad atidengtas koks nors nusikaltimas, už kurį dabar 
turėjo sekti baisi ir neregėta bausmė. 

— Ei jūs! — šūktelėjo Neirsas per petį, žingsniuodamas 
po denį. — Ponas Dodas nutarė paskirti premiją tam, kuris 

pirmas ras opiumą laive. Asilą galima priversti eiti dviem 
būdais (abu, aš manau, neblogi): galima jį mušti arba vilioti 
morkomis. Ponas Dodas ketina išbandyti morkas. Žinote 
ką, vyručiai, — čia jis pirmą kartą atsigręžė į jūrininkus, — 
jei per penkias dienas nesurasime opiumo, aš pabandysiu 
jus paskatinti smūgiais. 

Jis nutilo ir linktelėjo man; aš kreipiausi į jūrininkus: 

— Štai ką aš siūlau, vyrai: skiriu šimto penkiasdešimties 
dolerių premiją. Suradęs opiumą gaus visą šią sumą. Tas, 
kuris nurodys, kur jo ieškoti, gaus šimtą dvidešimt penkis 
dolerius, o likusieji pinigai atiteks tam, kas pirmas atras 
opiumą. Mes pavadinsime tai Pinkertono prizu, kapito- 
ne, — pridūriau nusišypsojęs. 

— Tuomet jį pavadinkime Didžiuoju prizu, — sušuko 
kapitonas, — nes aš nenoriu atsilikti nuo jūsų. Klausykite, 
vyručiai, šią sumą aš padidinu iki dviejų šimtų penkiasdešimt 
dolerių ir išmoku Amerikos aukso valiuta. 

— Dėkoju, kapitone Neirsai, — tariau, — tai labai 
gražus jūsų gestas. 

— Taip pat ir jūsų, — atkirto jis. 

Piniginis atlyginimas paveikė jūreivius; jie dar nebuvo 
spėję kaip reikiant įsivaizduoti pasiūlytos sumos dydžio ir 
dar tik pradėjo dalintis pirmaisiais įspūdžiais, o kinas virėjas 
staiga išėjo į priekį, šypsodamasis ir mandagiai link- 
čiodamas. 

— Kapitone, — pradėjo jis, — aš dvejus metus iš- 
tarnavau amerikiečių laivuose, o dar šešerius plaukiojau 
paketbotu'. Aš daug esu matęs. 

— O! — šūktelėjo Neirsas. — Daug esi matęs? O kodėl 
dabar nebematai? 


*Paketbotas — senas pašto laivo pavadinimas. 

— Aš maniau, kad ilgainiui tatai geriau apsimokės, — 
atsakė virėjas, išdidžiai šypsodamasis. 

— Ką gi, viskas aišku, — pritarė kapitonas. — Dabar, 
kai paskelbta premija, tu sutinki kalbėti? Sakyk, ką žinai, 
ir jei tavo spėjimas bus teisingas, gausi atlyginimą. Su- 
pIratai? 

— Aš jau seniai pastebėjau, — tęsė kinas, — kad ryžių 
maišai labai maži. Man kilo mintis, ar tuose mažuose 
maišuose tarp ryžių nebus paslėptas opiumas. 

— Ką jūs į tai pasakysite, pone Dodai? — paklausė 
kapitonas. — Galbūt jo tiesa, o gal jis klysta. Aš norėčiau 
juo patikėti, nes kurgi kitur tas opiumas galėtų būti pa- 
slėptas? Antra vertus, jei jis klysta, tai mes be reikalo 
išmesime šimtą penkiasdešimt tonų gerų ryžių. Reikia viską 
gerai apsvarstyti. 

— Nėra ko svarstyti, — tariau. — Reikia žiūrėti į šį 
klausimą iš esmės. Kas mums tie ryžiai? Jie mūsų 
nepraturtins ir neišgelbės nuo bankroto. 

— Kitokio atsakymo iš jūsų nė nelaukiau, — pastebėjo 
Neirsas. 

Mes tuoj pat sėdome į valtį ir nuplaukėme į brigą, 
norėdami vietoje patikrinti savo spėliojimą. 

Triumas jau buvo visai ištuštintas. Maišai (apie keturias- 
dešimt tokių maišų svėrė toną) buvo sukrauti denyje. Visas 
škafutas ir priekinis denis buvo užversti ryžiais. Mes turėjome 
ištuštinti ir patikrinti šešis tūkstančius maišų ir tuo pačiu 
sunaikinti šimtą penkiasdešimt tonų brangaus maisto. 
Aplinkybės, kuriomis vyko tas darbas, buvo ne mažiau 
keistos. Mes visi nusitvėrėme peilius ir ėmėme šturmuoti 
kiekvienam paskirtą rietuvę maišų. Peiliu prapjovę maišą, 
mes graibėme rankomis po ryžius ir pylėme juos į denį. 

Greitai denyje išaugo didžiuliai kalnai ryžių, kurie, 
mindomi kojomis, pasklido po denį, užpildė visus jo latakus 

ir pagaliau net ėmė birti pro špigatus į jūrą. Ties brigu, 
pavirtusiu milžinišku grūdų sandėliu, sukosi debesys 
nepaprastai suįžūlėjusių jūros paukščių. Pamatę šitiek 
maisto, jie visai pakvaišo: šaižiai klykė, puolė tiesiai ant 
žmonių, smogdami sparnais į veidą, ir grobė grūdus tiesiai 
iš rankų. Jūrininkai, kruvinai subraižyti aštrių jų nagų ir 
snapų, įsiuto ir, išsitraukę peilius, ėmė kovoti su paukščiais. 
Jie badė juos peiliais, trypė ant denio, ir čia pat, nekreipdami 
dėmesio į besiblaškančius po kojomis sparnuočius, vėl 
įnikdavo raustis ryžiuose. Tai buvo šiurpus paveikslas — 
besiblaškantys paukščiai, jų krauju nudažyti ryžiai, srautas 
grūdų, trykštantis pro špigatus; aukso karštligės apimti 
žmonės, skrodžiantys ryžių maišus ir besiginantys nuo 
paukščių, ir virš viso to — milžiniškas laivo takelažo voratink- 
lis ir Ramiojo vandenyno dangaus žydrynė. Jūrininkus ska- 
tino viltis laimėti po penkiasdešimt dolerių, o mane masino 
kur kas didesnis laimikis — penkiasdešimt tūkstančių. Todėl 
nenuostabu, kad mes nesigailėjome nei paukščių, nei ryžių. 

Taip tęsėsi maždaug iki dešimtos valandos ryto. Staiga 
Neirsas, ką tik prapjovęs naują maišą, iš ryžių ištraukė mažą, 
į popierių suvyniotą metalinę dėžutę ir sviedė ją ant denio. 

— Na ar aš nesakiau? — sušuko jis. 

Visa įgula aiktelėjo. Tuoj po to, užmiršę savo nusivylimą, 
jūrininkai taip garsiai sušuko triskart „valio“, kad net 
žuvėdros išsigando. Jie susigrūdo aplink kapitoną ir, 
stumdydami vienas kitą, panėrė rankas į ryžių masę. Viena 
po kitos iš ryžių pasirodė metalinės dėžutės, įpakuotos, 
kaip jau sakiau, į popierių, išmargintą kiniškais orna- 
mentais. Jų buvo šešios. 

Neirsas atsisuko į mane ir paspaudė man ranką. 

— Aš jau buvau pradėjęs baimintis, kad ši diena nie- 
kada neateis, — tarė jis. — Sveikinu jus, pone Dodai, kad 
taip puikiai laikėtės. 

Kapitono tonas, kuriuo buvo pasakyti šie žodžiai, giliai 
mane sujaudino; kai Džonsonas ir jūrininkai susibūrė aplink 
ir ėmė spausti ranką, sveikindami su radinių, pajutau, kad 
mano akys sudrėko nuo ašarų. 

— Kiekvienoje dėžutėje bus kiek daugiau kaip du 
svarai, — tarė Neirsas, pasverdamas vieną dėžutę ranko- 
je, — galima sakyti, kad kiekviename maiše bus opiumo 
už du šimtus penkiasdešimt dolerių. Į darbą, vyručiai! Dar 
prieš sutemstant mes padarysime poną Dodą milijonieriumi. 

Buvo keista žiūrėti, su kokiu įniršiu mes vėl puolėme į 
darbą. Dabar jūreiviai jau nebesitikėjo didesnio atlyginimo, 
tačiau pati mintis apie milžinišką pinigų sumą įkvėpė juos. 
Maišai buvo skrodžiami ir tuštinami vienas po kito, ryžiai 
škafute siekė mums iki kelių, prakaitas žliaugė per veidus, 
ėsdamas akis, rankos skaudėjo nuo nepaliaujamo darbo, 
bet mūsų įkarštis nė kiek nemažėjo. Atėjo pietų metas. 
Mes buvome per daug išvargę, kad galėtume valgyti, ir 
tiek užkimę, kad net negalėjome kalbėtis. Tačiau vos spėję 
papietauti, vėl pašokome ir įnikome raustis ryžiuose. Iki 
vakaro visi aliai vieno maišai buvo išnaršyti, ir mes 
sustojome, apstulbinti savo darbo rezultatų. 

Visoje neaiškioje „Skrajojančio debesies" istorijoje šis 
faktas buvo labiausiai nesuprantamas. Iš šešių tūkstančių 
maišų tik dvidešimtyje radome paslėptą opiumą, kiek- 
viename maiše maždaug vienodai — po dvylika svarų. Iš 
viso tai sudarė du šimtus keturiasdešimt svarų. Pagal 
paskutines San Francisko kainas, svaras opiumo buvo 
vertas dvidešimt dolerių; neseniai pasklido gandai, kad 
Honolulu mieste, kur opiumo įvežimas buvo griežtai 
uždraustas, buvo galima gauti po keturiasdešimt dolerių 
už svarą. 

Skaičiuojant aukščiausia Honolulu kaina, visas opiumas, 
kurį radome „Skrajojančiame debesyje", galėjo būti 

įvertintas maždaug dešimčia tūkstančių dolerių, o San 
Francisko kainomis — tik penkiais tūkstančiais. Tuo tarpu 
mudu su Džimu sumokėjome už jį penkiasdešimt tūkstančių 
dolerių. O Belersas buvo pasiryžęs mokėti dar daugiau! 
Sunku nusakyti mano apstulbimą, pamačius šitokius re- 
zultatus. 

Žinoma, buvo galima spėlioti, kad dar ne viskas prarasta: 
laive galėjo būti ir kita slėptuvė. Visai suprantama, kad 
nusivylimo valandą atėjo man į galvą panašūs argumentai. 
Vargu ar kada nors kuris laivas buvo taip rūpestingai 
apieškotas. Nė vienas daiktas neliko nepajudintas, buvo 
išbandyta viskas, kas tik galima. Diena po dienos su vis 
didėjančiu nusivylimu mes naršėme brigo vidurius, 
skatindami jūrininkus pažadais ir dovanomis. Kas vakarą 
mudu su Neirsu sėdėjome vienas prieš kitą siauroje 
mudviejų kajutėje ir sukome galvas, ieškodami kokios nors 
netikėtos galimybės, kuri laiduotų pasisekimą. Aš galėjau 
prisiekti savo sielos išganymu, kad laive nebeliko nieko 
vertingo, išskyrus medį, iš kurio jis buvo pastatytas, ir 
varines vinis. Buvo aišku, kad mūsų padėtis apverktina: 
mes paklojome penkiasdešimt tūkstančių dolerių, be to, 
sumokėjome už škunos krovinį ir sutikome nežmoniškais 
paskolos procentais, tikėdamiesi, kad, pasisekimo atveju, 
turėsime apie aštuonis tūkstančius gryno pelno. Dabar mes 
ne tik subankrutavome, bet dar patekome į tokią kvailą 
padėtį, kad kiekvienas galėjo juoktis iš mūsų ir gatvėje 
rodyti pirštais. 

Atrodo, kad aš sugebėjau pakelti šį smūgį su reikiamu 
išoriniu ramumu. Tiesą sakant, jau seniai buvau viską 
apsvarstęs, ir nuo tos dienos, kada aptikome opiumą, 
praradau bet kokią viltį. Bet mintys apie Džimą ir Meimę 
kėlė man fizinį skausmą, ir aš užsidariau savyje, vengdamas 
draugijos ir pokalbių. 

Štai kokia buvo mano nuotaika, kai kapitonas pasiūlė 
man pasivaikščioti po salą. Aš mačiau, kad jis nori man 
kažką pasakyti, ir labai bijojau, kad jis nepradėtų manęs 
guosti. Galėjau pakelti skausmą, bet tik ne užuojautą. 
Tačiau nebuvo ką daryti, ir aš sutikau su jo pasiūlymu. 

Kurį laiką tylėdami ėjome paplūdimiu. Karšti saulės 
spinduliai spigino mums galvas; smėlio spindėjimas ir 
vandens mirguliavimas vargino akis. Paukščių riksmai ir 
tolumoje gaudžianti bangų mūša liejosi į kažkokią laukinę 
simfoniją. 

— Aš manau, jums nebereikia aiškinti, kad toliau ieškoti 
nebėra jokios prasmės? — paklausė Neirsas. 

— Ne, — atsakiau. 

— Aš ketinu rytoj išplaukti, — tęsė jis toliau. 

— Tai geriausia, ką jūs šiuo momentu galite padary- 
ti, — atsakiau. 

— Ar užsuksime į Honolulu? — paklausė jis. 

— Ką gi, laikykimės numatyto plano! — sušukau. — 
Tegul bus Honolulu! 

Vėl stojo tyla. Neirsas krenkštelėjo: 

— Mudu tapome gerais draugais, pone Dodai, — tarė 
jis. — Mudu drauge pakėlėme nemaža karčių valandų. 
Mums teko labai daug dirbti ir skaudžiai nusivilti. Per 
visą šį sunkų metą mudu nė karto nesipykome. Nenoriu 
sakyti komplimentų pats sau, — juk tai buvo mano pareiga, 
už kurią man mokama, tokiomis sąlygomis augau ir prie 
jų esu pripratęs. Jūs — visai kas kita. Jums visa tai nauja, 
ir man buvo smagu, kad jūs taip puikiai laikėtės ir dirbote 
ištisomis dienomis lygiai su visais, kad sutvardėte savo 
nusivylimą, — juk mes visi supratome, kas dėjosi jūsų 
širdyje. Leiskite pasakyti jums, pone Dodai, kad jūs visą 
laiką elgėtės vyriškai ir gražiai. Ir dėl to visi jus pamilo ir 
pajuto jums pagarbą. Ir leiskite pridurti, kad man dėl jūsų 

nesėkmės taip pat skaudu, kaip ir jums. Man gniaužia 
kvapą, pagalvojus, kad pralaimėjome. Jeigu mūsų buvimas 
saloje galėtų duoti kokios naudos, aš nepajudėčiau iš čia 
tol, kol visi išmirtume badu. 

Aš norėjau jam padėkoti už šiuos taurius žodžius, bet 
jis užbėgo man už akių. 

— Aš jus pakviečiau į krantą ne tam, kad žarstyčiau 
komplimentus, — atsakė jis į mano mintis. — Dabar mes 
vienas kitą suprantame, štai ir viskas. Manau, kad jūs galite 
manimi pasikliauti. Aš norėjau pakalbėti svarbesniu reikalu, 
kurio negalima atidėlioti. Ką mes darysime su „Skrajojančiu 
debesiu" ir visa šia paslaptinga istorija? 

— Tiesą sakant, aš apie tai nepagalvojau, — atsa- 
kiau, — bet nemanau šito taip palikti. Jeigu tas apsišaukėlis 
kapitonas Trentas dar gyvas, aš vis tiek jį surasiu. 

— Jums tereikia papasakoti visą istoriją, — tarė 
Neirsas. — Ji sukels didžiausią skandalą. Tokie perliukai 
ne taip dažnai papuola reporteriams į rankas; aš įsi- 
vaizduoju, kaip viskas eis toliau. Ta istorija, pone Dodai, 
sklis telegrafu, ji bus atspausdinta laikraščiuose su 
rėksmingomis antraštėmis, sukels pasipiktinimą ir, nors 
bus valdžios paneigta, smogs apsišaukėliui kapitonui 
Trentui kokioje nors Meksikos smuklėje; ji sunaikins apsi- 
šaukėlį Godedalą kokiame nors Baltijos jūros uoste ir 
užbaigs Hardžio ir Brauno gyvenimą kokioje nors jūreivių 
užeigoje Grinoke. Neabejoju, kad jums pavyks surengti 
tikrą paskutinio teismo dieną. Bet lieka tik išspręsti 
klausimą, ar jūs to norite? 

— Ką gi, — atsakiau, — aš tiek težinau, kad mudu su 
Pinkertonu nenorime likti visuotinės pajuokos objektu. Mes 
pasirodytume esą tokie sąžiningi, kad net rizikavome imtis 
opiumo kontrabandos, ir tokie protingi, kad sumokėjome 
penkiasdešimt tūkstančių dolerių už katę maiše! 


246 


— Be abejo, tai pakenktų jūsų verslo reputacijai, — 
sutiko kapitonas, — ir man labai patinka, kad jūs taip 
žiūrite į visą šį dalyką. Aš taip pat nenorėčiau kelti triukšmo. 
Nėra abejonių, kad šioje istorijoje ne viskas švaru, bet 
jeigu imsime persekioti visą tą kompaniją pagal įstatymus 
(tebūnie jie palaiminti!), būkite tikras, kad svarbiausi 
nusikaltimai dings mums iš panosės drauge su savo grobiu, 
o į mūsų rankas pateks vien bukagalviai vargšeliai, kurie 
visai nė nežino, kas po visu tuo slepiasi. Kaip žinote, aš 
nelabai gerbiu tuos prekybinio laivo jūreivius, bet tie 
nelaimingieji neturi teisės nedirbti, kas jiems paliepta. Jeigu 
jūs pakelsite triukšmą, statau dešimt prieš vieną, kad 
atsakyti teks kaip tik tokiam nekaltam žmogui. Kas kita, 
jei mes žinotume, kas čia įvyko, bet kadangi nežinome, 
patarčiau be reikalo nekelti triukšmo. 

— Jūs taip kalbate, lyg tai priklausytų nuo mūsų va- 
lios, — tariau. 

— Taip ir yra, — atkirto jis man. 

— O jūrininkai? — paklausiau. — Jie žino daugiau, 
negu reikia, ir jų nepriversite laikyti liežuvio už dantų. 

— Nepriversiu? — atšovė Neirsas. — Pamatysime! 
Jie išlips į krantą jau gerokai įkaušę, iki vakaro visai 
nusigers, o kitą rytą atskirais laivais išplauks į visas 
keturias pasaulio šalis. Galbūt aš negalėsiu uždrausti jiems 
plepėti, bet nors sugebėsiu padaryti taip, kad jie visi 
plepės kiekvienas atskirai, o ne kartu. Jeigu kalbės visa 
įgula, gal ir galėtum ja patikėti, bet jei tai darys koks 
nors vienas jūreivis, tai bus panašu į kasdienines jų 
melagystes. Be to, jie neprašnekės anksčiau, kaip po šešių 
mėnesių, arba, jei mums pasiseks ir juos pavyks įgrūsti į 
kokį nors banginių medžiotojų laivą, tai ne anksčiau, kaip 
po trejų metų. Per tiek laiko, pone Dodai, visa ta istorija 
jau bus pasenusi. 

— Jei neklystu, panašūs dalykai vadinami priverstiniu 
verbavimu, — pasakiau. — Aš iki šiol maniau, kad taip 
būna tik bulvariniuose romanuose. 

— Bulvariniuose romanuose būna nemaža tiesos, — 
atsakė kapitonas. — Jie būtų visai neblogi, tik, deja, ten 
atsitinka iš karto daug daugiau nuotykių, negu jų būna 
gyvenime. Na, o apie jūreivystę ten rašomos nesąmonės. 

— Tai jūs manote, kad galėsime nutylėti visą tą istori- 
ją? — susimąstęs nutęsiau. 

— Tik jis vienas gali ką nors išplepėti, — tarė kapito- 
nas. — Nors netikiu, kad jis galėtų dar ką nors naujo atskleisti. 

— Kastasjis? — paklausiau. 

— Laivas, — atsakė kapitonas, rodydamas į brigą. — 
Aš žinau, kad jame nieko neliko, bet bijau, kad kada nors 
kas nors pateks į šią visų užmirštą salą — juk dažniausiai 
atsitinka tai, kas mažiausia įtikėtina. Jie aplankys brigą, ir 
pirmas daiktas, kuris pateks jiems į akis, gali būti kaip tik 
ta smulkmena, kurią mes pražiopsojome ir kuri jiems 
atidengs visą tiesą. Jūs galite paklausti, kodėl man staiga 
pagailo tų apgavikų. Jie sužlugdė jus ir poną Pinkertoną, 
savo mįslėmis privertė mane pražilti ir, be abejo, jie įmaišyti 
į kažkokią tamsią istoriją, — štai ir viskas, ką apie juos 
žinau. Tačiau kaip tik dėl to , kad taip mažai težinau, kas 
po tuo slepiasi, tokiomis nelemtomis aplinkybėmis bus 
geriau, jei paliksime viską, kaip yra. Leiskite pasielgti su 
tuo laivu, kaip man patinka. 

— Darykite, kaip norite, — išsiblaškęs sutikau, bet 
staiga nauja mintis privertė mane sušukti: — Kapitone, 
jūs klystate, mes negalėsime nutylėti šios istorijos. Jūs 
pamiršote vieną dalyką. 

— Kokį? — paklausė jis. 

— Apsišaukėliai kapitonas Trentas ir Godedalas bei 
visa ta apsišaukėlė įgula išsiskirstė kas sau, — tariau. — 

Jeigu mūsų spėjimai yra teisingi, nė vienas iš jų nepasieks 
namų. Nejau jūs manote, kad toks faktas liks nepa- 
stebėtas? 

— Juk jie jūreiviai, — tarė kapitonas, — tik paprasti 
jūreiviai. Jeigu jie visi būtų iš vieno miesto, tada aš dar 
suabejočiau, bet juk jie visi pasuks į skirtingas puses: vienas 
į Hulį, kitas į Švediją, trečias prie Klaido, ketvirtas prie 
Temzės. Kiekvienas į atskirą miestą. Ir kas tada? Nieko 
ypatingo. Pasiges vieno jūreivio — galbūt jis mirtinai 
nusigėrė, gal paskendo, o gal netyčia pasiliko kuriame 
nors tolimame uoste. Juk tai įprasta jūrininko gyvenimo 
pabaiga! 

Užslėpta širdgėla, nuskambėjusi kapitono balse, tariant 
šiuos žodžius, mane giliai sujaudino. 

— Aš norėčiau, kad ir mane ištiktų panašus likimas! — 
sušukau pašokdamas nuo žemės, nes mes jau seniai 
sėdėjome. — Aš nenoriu grįžti pas Džimą su tokiomis 
naujienomis. 

— Žinote ką, — atsiliepė Neirsas su netikėtu taktu, — 
man jau laikas grįžti į laivą. Džonsonas brige taiso bures, 
o aš turiu šį tą sutvarkyti „Noroje“ prieš išplaukiant į jūrą. 
Gal jūs norite likti vienas šioje paukščių fermoje? Prieš 
vakarienę atsiųsiu jums valtį. 

Aš su malonumu priėmiau jo pasiūlymą. Mano nuotaika 
buvo tokia, kad man būtinai reikėjo pabūti vienam, nors ir 
rizikuojant gauti saulės smūgį ar apakti nuo smėlio bliz- 
gesio. Greitai likau vienas šioje nelemtoje saloje. Būtų 
sunku pasakyti, apie ką aš galvojau — apie Džimą ir 
Meimę, apie mūsų prarastą turtą, žlugusias viltis, apie 
manęs laukiantį likimą: sunkus, vienodas darbas, ne- 
teikiantis nei garbės, nei džiaugsmo, diena po dienos, iki 
ateis mirties valanda. Aš taip nugrimzdau į nusivylimą, 
kad visai nemačiau, kur einu. Atsitiktinumas (o gal koks 

kitas, geresnis jausmas, vadovaująs mūsų poelgiams, kai 
protas būna per daug sutrikęs) atvedė mane į tą salos dalį, 
kur beveik neperėjo paukščiai. Kažkokiais nepastebimais 
takais, kurių paskui nebegalėjau atsekti, aš pasiekiau 
aukščiausią salos vietą. Čia, pabudęs iš savo susimąstymo, 
padariau paskutinį atradimą. 

Iš tos vietos, kur stovėjau, kaip ant delno matėsi lagūna, 
apsupta rifų, ir begalinė horizonto linija. Aš mačiau antrąją 
salelę, brigą, „Norą Krein“ ir valtį, skubančią į salą. 
Liepsnojanti saulė jau siekė horizontą, ir iš mūsų škunos 
rūko dūmai. Dėl šių priežasčių aš neturėjau laiko įdėmiau 
apžiūrėti šio stebinančio ir tiek daug reiškiančio radinio. 
Aš pamačiau didžiulio laužo liekanas — krūvą juodų 
nuodėgulių. Iš visa ko buvo matyti, kad čia kūrenosi 
milžiniškas laužas, liepsnojęs net porą dienų. Iš didžiulio 
apsvilusio balkio, gulėjusio laužo pakraštyje, supratau, kad 
laužą kūreno ne vienas žmogus. Aš tuoj įsivaizdavau saujelę 
vienišų, nelaimės ištiktų žmonių, kurie, atsidūrę šiame visų 
užmirštame žemės kampelyje, susikūrė čia savo signalinį 
laužą. Tą pat akimirką išgirdau mane šaukiant pakrantėje. 
Baidydamas paukščius, aš tiesiai per krūmus prasiskverbiau 
prie valties ir amžinai atsisveikinau su apleista sala. 

Šešioliktas skyrius 


AŠ VIRSTU KONTRABANDININKU, 
O KAPITONAS LEIDŽIASI Į KAZUISTIKĄ 


Paskutinę naktį, praleistą Midvėjaus salos lagūnoje, beveik 
nemiegojau. Rytą su saulės patekėjimu denyje kilo triukšmas 
ir stumdymasis, kaip paprastai prieš pakeliant inkarą, bet aš 
tebegulėjau, apimtas sunkaus snaudulio. Kai išlipau į denį, 
škuna jau plaukė siauru išėjimu į atvirus vandenis. Prie pat 
jos borto putojo riaumojančios bangos. Truputį atsigręžęs 
atgal, pamačiau dūmų kamuolius, gaubiančius išdraskyto 
brigo liekanas. Dūmų sruogos blaškėsi pavėjui, iš vidaus pro 
liukus veržėsi liepsna; išgąsdinti jūros paukščiai pasklido po 
visą lagūną. Kuo labiau tolome nuo salos, tuo įnirtingiau 
ugnis rijo „Skrajojantį debesį". Kai pagaliau Midvėjaus salos 
išnyko iš akių, dar ilgai horizonte matėme didžiulį dūmų 
stulpą, lyg tolumoje plaukiančio garlaivio ženklą. Paskui dūmų 
stulpas dingo iš akių ir „Nora Krein" atsidūrė nykiame vandens 
ir debesų pasaulyje; tik po vienuolikos dienų lygią horizonto 
liniją sudraskė nauji siluetai — atšiaurūs Oachu kalnai. 

Vėliau dažnai su palengvėjimu prisimindavau, kad mes 
sunaikinome išdavikiškas „Skrajojančio debesies" liekanas; 
kartais mane apimdavo keistas jausmas, pagalvojus, kad 
tą lemtingąjį laivą paskutinį sykį prisiminiau iš dūmų stulpo, 
kuris šioje istorijoje daug kartų suvaidino tokį svarbų 
vaidmenį: vienus įviliojo į pražūtį, pažadėdamas kažką 
laukiama ir nežinoma, kitiems sukėlė neįsivaizduojamą 
siaubą. Mūsų matytas dūmų stulpas buvo jau paskutinis 
šioje istorijoje. Jam išnykus, „Skrajojančio debesies" 
paslaptis buvo palaidota nuo smalsių akių. 

Su pirmaisiais aušros spinduliais pamatėme Oachu, 
didžiausią Havajų archipelago salą. Per naktį visai buvome 

priartėję prie jos. Dangus buvo giedras, pūtė lengvas brizas, 
ir mes plaukėme išilgai kanalo, laikydamiesi kiek galima 
arčiau jo. Plaukdami stebėjome atšiaurius kalnų šlaitus, 
gauruotas kokoso palmes, būdingas šiai gana nuobodžiai 
salai. Apie ketvirtą valandą po pietų aplenkėme Vaimanolo 
kyšulį, iš vakarų užstojantį Honolulu įlanką, ir apie 
dvidešimt minučių kreisavome viso miesto akivaizdoje; po 
to vėl pasukome į pavėjinę Vaimanolo kyšulio pusę ir ten 
dreifavome iki vakaro. 

Sutemus dar kartą aplenkėme kyšulį ir su didžiausiu 
atsargumu prisiartinome prie Per! Locho žiočių, kur, Džimo 
nurodymu, aš turėjau susitikti su kontrabandininkais. 
Laimė, naktis buvo visai tamsi, jūra — rami. Mes plaukėme, 
kaip buvo sutarta, visai be šviesų, palikę tik du raudonus 
žibintus prie pat vandens. Ant bušprito stovėjo vienas 
sargybinis, kitas užsiropštė ant rėjos, o visa įgula susigrūdo 
laivo pirmagalyje, žvalgydamasi, ar nepasirodys priešai ar 
draugai. Nuo šio momento priklausė viso mūsų sumanymo 
sėkmė. Dėl sumos, tokios mažos žmogui mano padėtyje, 
kad man norėjosi karčiai nusijuokti, mes rizikavome laisve 
ir geru savo vardu. Bet spektaklis jau buvo pradėtas, ir 
mes turėjome suvaidinti savo vaidmenis iki galo. 

Kurį laiką matėme tik tamsią kalnų liniją, blykčiojančius 
vietinių žvejų žibintus pakrantėse ir ryškių šviesų iliu- 
minaciją, kuri puošė Honolulu miestą iš jūros pusės. Paskui 
nuo kranto atsiskyrė raudonas žiburėlis ir palengva ėmė 
artintis prie mūsų. Tai buvo sutartas ženklas, ir mes 
pasiskubinome atsakyti, įžiebdami baltą šviesą ant kapitono 
tiltelio ir užgesindami du raudonus žibintus. Žiburėlis iš 
lėto artėjo prie mūsų, ant vandens pasigirdo irklų pliauk- 
šėjimas ir žmonių balsai. Paskui kažkas šūktelėjo: 

— Ar tai ponas Dodas? 
— Taip, — atsakiau. — Ar Džimas Pinkertonas su jumis? 

— Ne, pone, — atsakė balsas. — Bet čia yra jo siųstas 
žmogus, pavarde Spidis. 

— Tai aš, pone Dodai, — atsiliepė Spidis. — Aš turiu 
jums laiškų. 

— Puiku! — atsakiau. — Lipkite į laivą, ponai, ir leiskite 
man peržiūrėti mano korespondenciją. 

Prie škunos prisiartino velbotas, ir į denį pakilo trys 
vyriškiai: senas mano pažįstamas iš San Francisko, akcijų 
savininkas Spidis, mažas rauplėtas žmogelis, pavarde 
Šarpas, ir stambus išsiblaškiusios išvaizdos storulis Fauleris. 
Du pastarieji, kaip vėliau sužinojau, dažnai tvarkydavo 
panašius reikalus drauge. Šarpas parūpindavo kapitalą, o 
Fauleris, populiarus šiose salose ir turintis nemažą padėtį, 
panaudodavo savo energiją, drąsą ir savo plačias pažintis, 
kurios labai daug reiškė panašiais atvejais. Kiek suprantu, 
abu juos viliojo tam tikra romantika, susijusi su panašios 
rūšies verslu; Faulerį šis bruožas ypatingai žavėjo. Vėliau 
jis man labai patiko, bet tą pirmą mūsų susitikimo momentą 
aš buvau per daug susikrimtęs, ir naujieji pažįstami man 
visai nerūpėjo. Dar nespėjus Spidžiui ištraukti laiškų, aš 
jau sužinojau apie mus ištikusią nelaimę. 

— Mes atvežėme labai prastas naujienas, pone Do- 
dai, — tarė Fauleris. — Jūsų firma subankrutavo. 

— Kaip, taip greitai? — sušukau pritrenktas. 

— Reikia stebėtis, kad Pinkertonas sugebėjo taip ilgai 
išsilaikyti, — atsakė Fauleris. — Laivo pirkimas buvo per 
stambus sandėris, atsižvelgiant į jūsų kreditą. Jūsų firma 
varė plačią prekybą, bet kapitalas buvo labai nedidelis. Kai 
padėtis išaiškėjo, jūs turėjote subankrutuoti. Pinkertonas 
gana neblogai išsisuko: kreditoriai gavo po septynis centus 
už dolerį, buvo šiek tiek kalbų, bet tuo viskas ir baigėsi; 
laikraščiai labai mažai apie jus teužsiminė — aš manau, 
Džimas turi pažinčių šiuose sluoksniuose. Viena tik bėda, 

kad visa ta „Skrajojančio debesies" istorija plačiai išgarsėjo 
spaudoje, visas Honolulu jumis susidomėjęs. Kuo greičiau 
priimsime prekę ir paklosime dolerius, tuo bus geriau mums 
visiems. 

— Ponai, — tariau, — jūs turite man atleisti; mano 
bičiulis kapitonas jus pavaišins šampano stiklu, kad nebūtų 
taip nuobodu; aš negaliu su jumis kalbėtis, kol neper- 
skaitysiu šių laiškų. 

Atvykusieji buvo nelabai tuo patenkinti, ir iš tikrųjų, 
užtęsti derybas buvo gana pavojinga, bet mano nusiminimas, 
kurio aš nebeįstengiau nuslėpti, giliai paveikė juos, tad 
pagaliau jie paliko mane vieną denyje, ir aš, prisikišęs prie 
užmaskuoto žibinto, perskaičiau šiuos liūdnus laiškus. 

„Mano brangusis Laudonai, — taip jis kreipėsi į mane 
pirmajame laiške, — šį laišką tau įteiks tavo bičiulis Spidis, 
su kuriuo buvai pasidalinęs „Katemaunto"“ akcijomis. 
Atsižvelgdamas į jo įgimtą sąžiningumą ir didelį prisirišimą 
prie tavęs, aš numačiau, kad jis geriausiai tiks būti mūsų 
agentu Honolulu mieste, nes ten mums reikės susidurti 
anaiptol ne su naiviais žmonėmis. Tarp jų svarbiausia — 
Bilis Fauleris (turbūt esi girdėjęs apie Bilį?). Jis politikuoja 
ir gerai sugyvena su muitininkais. Manęs laukia sunkus 
laikotarpis kontoroje, bet aš jaučiuosi stiprus ir energingas. 
Meimė su manimi; mano kompanionas, iškėlęs visas bures, 
skuba per vandenyną prie turto, paslėpto sudužusiame 
laive, ir aš jaučiu, kad šiuo momentu lengvai galėčiau 
žongliruoti Egipto piramidėmis, kaip fokusininkas 
aliumininiais sviediniais. Aš tik meldžiuosi, Laudonai, kad 
tu jaustumei tą patį įkvėpimą, kaip ir aš. Man rodos, kad. 
nejaučiu žemės po kojomis, aš tarsi plaukiu. Meimė yra 
tiesiog stebuklas, geresnės padėjėjos negalėčiau rasti. Ji 
įkvepia mane. Aš viršijau visus rekordus. 

Tavo ištikimas kompanionas Dž.Pinkertonas" 

Antrojo laiško tonas buvo visai kitoks: 

„Brangusis Laudonai! 

Kaip man paruošti tave tokiai skaudžiai naujienai? Aš 
bijau, kad tu nepakelsi šio smūgio. Šiandieną be ketvirčio 
dvyliktą mūsų firma subankrutavo. Pradžią šiai katastrofai 
padarė Bredlio vekselis dviem šimtams dolerių, kuris kaip 
paskutinis lašas perpildė taurę. Mūsų skolos siekia du šimtus 
penkiasdešimt tūkstančių dolerių. Kokia gėda! Kokia nelaimė! 
O juk tik trys savaitės praėjo nuo tavo išvykimo! Laudonai, 
nekaltink savo kompaniono: jei tai būtų buvę įmanoma 
Žmogaus jėgoms, aš būčiau radęs išeitį iš padėties. Bet viskas 
sugriuvo kaip kortų namelis, Bredlio vekselis tik davė tam 
pradžią. Juk visas šis verslas buvo muilo burbulas. Aš 
išmokėsiu viską, ką tik sugebėsiu. Kreditoriai apipuolė mus 
iš visų pusių. Aš dar tiksliai nežinau, kiek kapitalo susidarys, 
nes mūsų firmos prekyba buvo labai išsiplėtusi; tačiau dirbu 
dieną ir naktį ir tikiuosi, kad surinksiu nemažą sumą. Jeigu 
sudužęs laivas atneš bent pusę to pelno, kurio mes tikėjomės, 
manau, kad vis tiek bus mūsų viršus. Aš kaip visada esu 
pilnas jėgų ir energijos, ir jokios nelaimės man nebaisios. 
Meimė yra man tarsi stiprybės šaltinis. Kažkodėl man atrodo, 
kad bankrotas palietė tik mane, o jūs su Meime likote 
nuošalyje. Skubėk. Tai viskas, ką tu šiuo metu gali daryti. 

Visada tavo Dž.Pinkertonas" 


Trečiasis laiškas buvo visiškai liūdnas. 

„Mano vargšas Laudonai, — rašė Džimas. — Aš dirbu 
per naktis, stengdamasis kiek sutvarkyti mūsų reikalus. Tu 
negali įsivaizduoti, kokie jie sudėtingi ir supainioti. Duglas 
Longherstas juokais pasakė, kad nieku gyvu nenorėtų būti 
teismo įgaliotiniu mūsų firmos reikalais. Tiesą sakant, kai 
kurie iš jų atrodo gan įtartini. Aš dėkoju Dievui, kad tau, 
Laudonai, tokios jautrios širdies žmogui, nereikėjo susidurti 

su teismo įgaliotiniais. Tų žmonių širdyse nėra nė lašelio 
gailesčio. Viską dar būtų galima iškentėti, jei ne spaudos 
užpuldinėjimai. Kaip dažnai, Laudonai, aš prisimenu tavo 
teisingus priekaištus mūsų spaudos sistemai! 

Jie išspausdino mano interviu, bet ten nebuvo nieko 
panašaus į tai, ką aš kalbėjau, be to, dar pridėjo pajuokiančių 
pastabų. Tau būtų kraujas užviręs gyslose, jei tu būtumei 
pamatęs, koks ten nežmoniškas pasityčiojimas. Aš ne- 
galėčiau taip rašyti net apie pasiutusį šunį, jei jis patektų 
tokion nelaimėn, kaip aš. Meimė tiesiog apstulbo, o juk iki 
tol ji puikiai viską ištvėrė. Kaip tu teisingai pastebėjai anais 
laikais Paryžiuje, sakydamas, kad niekada nereikia juoktis 
iš žmogaus išorės! Tas vyrukas parašė... (toliau keli žodžiai 
buvo išbraukti, ir mano vargšas draugas perėjo prie kitos 
temos.) Man sunku rašyti apie mūsų dabartinę padėtį. Mes 
visai neturime jokio aktyvo. Net „Trylika žvaigždučių“ 
negelbsti padėties, nors vargu ar gali būti dar pelningesnis 
biznis. Po to, kai pirkome brigą, tarsi prakeikimas prislėgė 
viską, ką mes bedarytume. O kas iš jo! Kad ir kokį turtą 
rastum tame sudužusiame laive, vis tiek jo neužteks apmokėti 
mūsų skoloms. Mane kankina mintis, kad tu kaltini mane 
dėl visko, kas įvyko. Aš prisimenu, kaip nepaklausiau tavo 
įspėjimų. O Laudonai, būk gailestingas, nesmerk perdaug 
griežtai savo vargšo bičiulio. Mane graužia sąžinė, kad ne 
viskas taip, kaip turėtų būti. Man baisu, pagalvojus apie 
tavo aukštus moralinius principus. Aš negaliu ramiai pri- 
siminti to fakto, kad ne visi mano dokumentai be priekaišto, 
ir aš nežinau, ką man daryti; viskas susimaišė, atrodo, kad 
mano smegenys visai suminkštėjo. 

Laudonai, jei bus kokių nors nemalonumų, būk tikras, 
aš padarysiu viską, kad jie nepaliestų tavęs, kad tavo vardas 
nebūtų įpainiotas. Aš jau paskelbiau visiems, kad tu į firmos 
reikalus niekad nesikišdavai ir visai jų neišmanai. Nenoriu 

tikėti, kad šiuo atveju pasielgiau teisingai! Žinau, kad 
neturėjau teisės taip padaryti, ir tu gali būti manimi 
nepatenkintas, bet jeigu tu būtumei girdėjęs, ką jie kalbėjo! 
O juk aš niekada nenusikaltau įstatymams! Netgi tu, kad 
ir koks esi skrupulingas, nieko negalėtumei prikibti, jei 
viskas mums būtų ėję kaip reikia. Tu puikiai žinai, kad 
„Skrajojančio debesies" pirkimas buvo didžiausia mūsų 
rizika, 0 juk tai tavo idėja! Meimė sako, kad ji niekada 
neišdrįstų pažvelgti tau į akis, jeigu aš būčiau pasiūlęs 
pirkti brigą. Ji tokios jautrios sąžinės! 
Tavo nusikamavęs Džimas" 


Paskutiniame laiške nebebuvo jokio kreipimosi. 

„Mano komercinė karjera baigta. Aš pasiduodu; daugiau 
nebeturiu jėgų. Turbūt turėčiau džiaugtis, nes jau įvyko 
teismas, ir dabar viskas baigta. Nežinau, kaip byla praėjo, 
aš nieko neprisimenu. Jeigu mūsų sumanymas pavyks — 
aš turiu galvoje sudužusį laivą, — mes išsikelsime į Europą 
ir gyvensime iš rentos. Dirbti aš nebegalėsiu. Aš imu drebėti, 
jei kas nors mane prakalbina. Laikiausi iki paskutinės 
akimirkos, neprarasdamas vilties, dirbdamas kaip jautis ir 
pagaliau — styga trūko! Dabar aš tenoriu gulėti sode ir 
skaityti Šekspyrą ir E.P.Pou. Nemanyk, kad tai bailumas, 
Laudonai. Aš esu ligonis. Man būtinai reikalingas poilsis. 
Aš visą gyvenimą sunkiai dirbau, niekad netausojau savęs, 
kiekvienas mano uždirbtas doleris buvo aplaistytas kruvinu 
prakaitu. Niekada nedirbau niekšybių, stengiausi dorai 
gyventi ir buvau gailestingas vargšams. Kas gali turėti 
daugiau teisių į poilsį negu aš? Aš atostogausiu ištisus metus, 
nes kitaip numirsiu iš nuovargio ir rūpesčių arba išsi- 
kraustysiu iš proto. Negalvok, kad perdedu, taip yra iš 
tikrųjų. Jeigu tu ką nors radai, pasitikėk Spidžiu ir pasistenk, 
kad kreditoriai nesuuostų tavo radinio. Aš padėjau tau sunkią 

valandą, dabar tu padėk man. Neapgaudinėk savęs: jeigu 
nepadėsi man dabar, paskui bus vėlu. Aš dirbu klerku ir 
esu niekas. Meimė dirba Feniks Guano biržoje mašininke. 
Man jau nieko nebeliko gyvenime. Žinau, kad tau bus 
nemalonu padaryti tai, ko prašau, tačiau pagalvok, nes yra 
sprendžiamas mano mirties ar gyvenimo klausimas. 

P.S. — Mes išmokėjome po septynis centus už dolerį. 
Koks smukimas! Na ką gi, dabar jau nieko nepataisysi, ir 
aš neverkšlensiu, Laudonai, aš noriu gyventi. Aš atsisakiau 
visų viliojančių sumanymų, noriu tik vieno — gyventi. Dar 
ne viskas prarasta! Aš tapau blogu klerku. Žinau, kad, 
būdamas šeimininku, tokio darbuotojo nelaikyčiau nė ketu- 
riasdešimt minučių. Bet aš jau niekada nebūsiu šeiminin- 
kas. Tu mano paskutinė viltis. Neapleisk manęs. 

Džimas Pinkertonas" 


Po to sekė dar vienas prierašas, pilnas tokių pat skundų 
ir prašymų, ir, be to, į laišką buvo įdėtas gydytojo liudijimas 
apie Džimo sveikatos būklę, kuri nerodė nieko gero. Aš 
tylomis juos perskaičiau. Nesunku suprasti, kokį įspūdį 
visa tai padarė man. Baigęs skaityti, atsistojau ir priėjau 
prie borto. Giliai atsikvėpęs, įsmeigiau žvilgsnį į Honolulu 
žiburius. Pirmą akimirksnį man net pasirodė, kad visas 
pasaulis griūva, bet tuoj pat pajutau, kad sukilo mano 
energija. Džimas daugiau nebegalėjo man padėti. Aš pats 
privalėjau paimti viską į savo rankas, turėjau spręsti ir 
veikti savo atsakomybe, kaip man atrodė geriau. 

Lengva tai pasakyti, tačiau ne taip lengva padaryti. Iš 
pirmo žvilgsnio padėtis atrodė be išeities. Man širdį draskė 
gailestis nelaimingam draugui; jo neviltis slėgė mane. Aš 
prisiminiau, kaip anksčiau jis niekada nenusimindavo, o 
dabar nelaimė taip jį palaužė; nežinojau, nei kaip atmesti 
jo prašymą, nei kaip jį patenkinti. Prisiminimai apie tėvą, 

kurio niekas negalėjo apkaltinti nesąžiningumu, įstatymų 
baimė — į mane tarsi padvelkė suplėkęs kalėjimo oras ir 
ausyse pasigirdo grandinių žvangėjimas, — visa tai skatino 
mane duoti neigiamą atsakymą į Džimo prašymą. Bet 
nelaimingo sergančio mano draugo paveikslas stovėjo man 
akyse ir ragino nuspręsti priešingai. Taip aš ilgai stovėjau, 
draskomas abejonių, bet gerai žinojau, kad, sykį ką nors 
nusprendęs, aš to sprendimo nebeatsisakysiu. 

Čia prisiminiau, kad turiu bičiulį, su kuriuo galėčiau 
pasitarti, ir nusileidau į kajutę. 

— Ponai, — tariau, — jums teks dar truputį palaukti, 
ir aš jus nuliūdinsiu, paverždamas vieną iš jūsų draugijos. 
Aš būtinai turiu tarti porą žodžių kapitonui Neirsui. 

Abu kontrabandininkai pašoko protestuodami. Jie spyrėsi, 
kad reikia greičiau užbaigti sandėrį. Jų nuomone, jie ir taip 
daug rizikavę tiek ilgai užtrukdami ir dabar pareiškė, kad 
jeigu mes tuoj pat nepabaigsime derybų, jie paliks laivą. 

— Kaip jums patinka, džentelmenai, — tariau. — Aš 
dar abejoju, ar galėsiu pasiūlyti jums ką gero. Jeigu taip ir 
būtų, tai dar reikia apsvarstyti daugelį dalykų. Be to, aš 
nemėgstu ką nors daryti, kai man kas lipa ant kulnų. 

— Jūsų tiesa, pone Dodai, — mes visai nenorime jūsų 
prievartauti, — tarė Fauleris, — bet atsižvelkite ir į mūsų 
padėtį. Mums pavojinga čia užtrukti. Juk ne mes vieni 
pastebėjome jūsų škuną Vaimanolo pakrantėje. 

— Pone Fauleri, — atsakiau, — aš ne mažas vaikas. Leis- 
kite ir man pasakyti savo nuomonę — galbūt klystu, bet 
mane perkalbėti jums nepavyks. Jeigu muitinės valdininkai 
ruoštųsi aplankyti mūsų škuną, jie jau seniai būtų čia buvę. 
Kitaip sakant, kažkokia geroji dvasia mus globoja, ir manau, 
kad nesuklysiu pasakęs, jog tos dvasios vardas — Fauleris. 

Abu kontrabandininkai prapliupo kvatoti ir pavaišinti 
dar vienu buteliu šampano iš Longhersto padovanotos dėžės 

daugiau neprotestuodami leido mums su kapitonu pasi- 
šalinti. 

Aš padaviau Neirsui laiškus. Jis tylėdamas perbėgo juos 
akimis. 


— Kapitone, — tariau, — aš labai norėčiau išgirsti 
jūsų nuomonę. Ką visa tai reiškia? 
— Čia nemažai prirašyta, — atsakė Neirsas. — Svar- 


biausia tai, kad jums patariama visur pasitikėti Spidžiu, leisti 
jam laisvai veikti, o pačiam laikyti liežuvį už dantų. Būtų 
geriau, kad jūs man nebūtumėte to parodęs, — pridūrė jis 
nusiminęs. — Nuslėpti pinigai... prekyba opiumu... Visa tai 
panašu į nelabai švarią istoriją. 

— Kas būtų, jei aš taip pasielgčiau? — paklausiau. 

— Taigi, — pridūrė jis. — Kas būtų, jeigu jūs taip 
pasielgtumėte? 

— Yra nemaža argumentų užir prieš, — atsidusęs tariau. 

— Pirmiausia, kalėjimas, — pasakė kapitonas. — Jeigu 
jums net pavyktų jo išvengti, vis tiek jūsų sąžinė liktų nešvari. 
Suma pakankamai didelė, kad dėl jos galėtumėte turėti daug 
nemalonumų, ir per maža, kad vertėtų rizikuoti. Mano 
nuomone, žmogus, kuris parsiduoda už mažesnę kaip šešių 
skaitmenų sumą, krinta savo paties akyse. Bent tokia mano 
nuomonė. Milijonu dar būtų galima susigundyti, bet ir tai 
paliktų ne per daug malonius prisiminimus. Be to, 
nepamirškite Spidžio. Ar gerai jį pažįstate? 

— Ne, nelabai, — atsakiau. 

— Tai va, jis gali išnykti su visais pinigais, jei tik pa- 
norės, bet jeigu to ir nepadarys, vis tiek užsės jums ant 
sprando iki pat savo gyvenimo pabaigos. Nemanau, kad 
jums tai patiktų. Žinoma, jūs negalite pamiršti pono 
Pinkertono, jis buvo artimas jūsų bičiulis, tiesa? Jis ne 
kartą jus išgelbėjo iš sunkios padėties ir padėjo kuo 
galėdamas, ar ne taip? 

— Taip, teisybė, — sušukau susijaudinęs. — Man sunku 
apsakyti, kiek jis yra man padėjęs. 

— Taigi to pamiršti negalima, — sutiko kapitonas. — 
Jeigu čia būtų vien pinigų klausimas, aš trumpai atsakyčiau: 
„Per mažai." Bet kada reikia padėti draugui, tada kartais 
tenka net nusižengti savo principams. Atrodo, kad Pin- 
kertonas labai įgąsdintas ir nesveikas; gydytojas neturi 
vilčių, kad jis pagytų. Įsivaizduokite savo padėtį, jeigu jis 
numirs! Bet nepamirškite, kad visa atsakomybė už pinigų 
nuslėpimą kris ant jūsų, o Pinkertonas niekuo nerizikuoja. 
Jūs galite nusakyti savo padėtį labai aiškiai keliais žodžiais: 
„Mano draugas Pinkertonas gali palikti šį pasaulį; aš galiu 
atsidurti kalėjime. Ko aš labiau bijau?" 

— Jūs ne visai teisingai suformulavote klausimą, — 
paprieštaravau aš. — Čia tenka spręsti, kaip pasielgti: dorai 
ar ne. 

— Visų tų smulkmenų aš nežinau, — atsakė Neirsas, — 
bet stebiuosi, kad jūs visai neabejojote tada, kai bėda jus 
privertė užsiimti opiumo kontrabanda. 

— Taip, — tariau, — ir man gėda tai prisipažinti. 

— Vis dėlto jūs ėmėtės opiumo kontrabandos nesvy- 
ruodamas, — tęsė kapitonas, — ir aš dažnai girdėjau jus 
skundžiantis, kad labai mažai jo radote ir norėtumėte 
parduoti kuo daugiau. Galbūt jūsų kompanionas nėra toks 
smulkmeniškas, kaip jūs; galbūt jis nemato didelio skirtumo 
tarp kontrabandos ir pinigų nuslėpimo. 

— Jūs atspėjote tiesą! — sušukau. — Tikrai jis nemato 
jokio skirtumo tarp šių dviejų dalykų, aš tuo įsitikinęs. O 
aš, nors ir matau, negaliu jums to paaiškinti. 

— Taip visada būna, — pamokomai tarė Neirsas. — 
Tai skonio dalykas. Bet kaip visa tai paveiks jūsų bičiulį? 
Jūs atsisakote jam padėti, teisindamasis aukštais moraliniais 
principais. Tuo pačiu jūs skaudžiai jį apviliate ir prislegiate 

savo panieka. Taip negalima, pone Dodai, patikėkite, ir 
stipriausia draugystė neišlaiko tokio bandymo. Jūs turite 
arba sutikti su savo draugo pažiūromis, arba nutraukti su 
juo santykius. 

— Negali būti! — sušukau. — Jūs nepažįstate Džimo! 

— Na, pats pamatysite, — tarė Neirsas. — O dabar 
aptarkime dar vieną dalyką: kaip bus su pinigais? Ta suma 
pakankamai didelė ponui Pinkertonui ir labai jam reikalinga; 
ji gali jam užtikrinti gyvybę ir sveikatą. Jei padalinsite ją 
kreditoriams, kiekvienam teks menki trupiniai, už kuriuos 
jums niekas net dėkui nepasakys. Visi puikiai žino, kad jūs 
sumokėjote už sudužusį laivą neįtikėtiną sumą. Pasiekęs 
savo tikslą, jūs grįšite į San Franciską ir išmokėsite 
kreditoriams dešimt tūkstančių... Na, gal net dvidešimt 
tūkstančių dolerių. Beje, jums teks pripažinti, kad šios sumos 
dalis yra įgyta kontrabandos keliu. Atminkite, Bilis Fauleris 
niekada neprisipažins, kad buvo įpainiotas į šį sandėrį. O 
dabar pažiūrėkite į viską iš šalies! Aišku kaip dieną, kad jūs 
būsite įtartas nuslėpęs pinigus; tie dešimt tūkstančių jūsų 
neišgelbės, ir žmonės piktinsis jūsų įžūlumu, kad išdrįsote 
pasiūlyti tokią mažą sumą! Jūs pats suprantate, pone Dodai: 
kurį kelią jūs bepasirinktumėte, jūsų reputacija žlugusi, ir 
jums nebėra ko jaudintis. 

— Jūs tikriausiai manimi nepasitikite, — tariau, — bet 
aš jaučiu dėl to didelį palengvėjimą. 

— Vadinasi, mūsų pažiūros šiuo klausimu skiriasi, — 
atsakė Neirsas. — Jeigu jau pradėjome kalbėti apie mane, 
tai pagalvokite ir apie mano padėtį. Aš jums nedarysiu 
jokių kliūčių, jums ir taip užtenka savų rūpesčių. Jei mano 
bičiulį prislėgė nelaimė, aš galiu užmerkti akis ir pasielgti 
taip, kaip jis nori. Tačiau šiuo atveju mano padėtis 
nepavydėtina: mano šeimininkai irgi įeina į jūsų kreditorių 
sąrašą, o aš esu jų įgaliotinis. Man teks užsimerkti, kai 

nuslėptoji nuo jų suma pono Spidžio kišenėse keliaus į 
krantą. Taip pasielgti aš galiu tik dėl jūsų, pone Dodai, ir 
gailiuosi, kad niekuo daugiau negaliu jums padėti. 

— Dėkoju, kapitone, aš jau nusprendžiau, — renkuosi 
dorąjį kelią. Aš tik šiąnakt iki galo supratau tą seną tiesą. 

— Tikiuosi, mano nuomonė neturėjo įtakos jūsų 
sprendimui? — paklausė kapitonas. 

— Iš dalies turėjo, — atsakiau. — Manau, kad tai ne 
bailumas iš mano pusės. Dėl Džimo aš galėčiau net tapti 
vagimi, bet dabar tenka įpainioti į šį dalyką ir jus, ir Spidį, ir 
dar kitus žmones, o tokiu būdu gelbėti Džimo aš negaliu. 
Sugrįžęs į San Franciską, aš dirbsiu iš visų jėgų, kad tik 
galėčiau jam padėti. Galbūt man nepasiseks ir teks matyti jį 
mirštant ant mano rankų ir rauti plaukus iš nusivylimo. Bet 
kitaip pasielgti aš negaliu, — man tėra vienas, tiesus kelias. 

— Negaliu sakyti, kad jūs klystate, ir, nors mane tuoj 
pat pakartų, negaliu suprasti, ar jūs tikrai teisus, taip 
pasielgdamas. Velniai rautų, man tai patinka. Paklausykite: 
ar nebūtų geriau atsikračius mūsų svečių? — pridūrė jis. — 
Neverta rizikuoti kreditorių labui. 

— Kreditoriai visai man nerūpi, — atsakiau, — bet 
mes taip ilgai juos užlaikėme, kad dabar nedrįstu jų 
išprašyti, nieko nepešusių. 

Turbūt tai buvo vienintelis motyvas, paskatinęs sudaryti 
sandėrį, kuris dabar nebedavė man jokios naudos. Bet 
derybos taip mane sudomino, kad aš nebesigailėjau, jas 
pradėjęs. Fauleris ir Šarpas buvo reto apsukrumo biznieriai. 
Jie suteikė man garbės, priskirdami man savo pačių 
silpnybes, ir besibaigiant deryboms ėmė žiūrėti į mane su 
tokia pagarba, kuri nedaug kuo skiriasi nuo garbstymo. 
Jų pagarbos aš nusipelniau tuo, kad sakiau gryną teisybę 
ir neslėpiau visiško abejingumo mūsų derybų rezultatams. 
Turbūt aš pademonstravau visas gero diplomato savybes. 

Jie, žinoma, negalėjo patikėti, kad visa tai, ką aš kalbėjau, 
buvo teisybė. Pavyzdžiui, man užsiminus, kad turiu tik du 
šimtus keturiasdešimt svarų opiumo, abu kontrabandininkai 
pasikeitė reikšmingais žvilgsniais, kurie iškalbingai bylojo: 
„Štai mudviejų vertas priešininkas!" Kai nerūpestingu tonu 
paprašiau po trisdešimt penkis dolerius už svarą, atmetęs 
jų pasiūlymą mokėti po dvidešimt, ir pridūriau: „Man visas 
šis sandėris terūpi tiek, kiek pernykštis sniegas, džentel- 
menai. Jeigu norite, imkite, jei nenorite — nereikia. Leiskite 
pasiūlyti dar stiklą šampano“, — pamačiau, kad Šarpas 
įspėjamai kumštelėjo Fauleriui alkūne, ir tas, vietoj bei- 
šsprūstančio džiugaus sutikimo, užspringo ir atsakė: „Ne... 
ačiū, mes daugiau nebegersime, pone Dodai!" Tai dar ne 
viskas: kai pagaliau sutarėme po trisdešimt dolerių už svarą 
(labai palankiomis sąlygomis mano kreditoriams), mūsų 
svečiai sėdo į velbotą ir nuplaukė; turbūt jie nežinojo, kad 
garsas virš ramaus vandens sklinda labai toli, ir aš išgirdau 
tokią malonią pastabą savo adresu: 

— Su tuo Dodu reikia būti atsargiam, — nuskambėjo 
Šarpo žodžiai. 

— Tegu mane velniai griebia, aš nesupratau, ką jis 
galvoja, — sudundeno Faulerio bosas. 

Mes vėl likome vieni „Noroje Krein". Paskutinės nau- 
jienos, Pinkertono nusiskundimai, žiaurus mano sprendi- 
mas — visa tai persekiojo mane nakties tamsoje ir nedavė 
ramybės. Jei tikėsime romanais, kurių buvau daug pri- 
siskaitęs, tokiais atvejais geriausia paguoda turėjo būti 
tikėjimas teisingu savo poelgiu. Deja, aš tik jaučiau, kad, 
išsigandęs kalėjimo šmėklos ir pabijojęs viešo pasmerkimo, 
paaukojau sergantį draugą. O savo bailumo suvokimas dar 
nė vienam žmogui neteikė nusiraminimo sunkią valandą. 

Septynioliktas skyrius 
NAUJOS ŽINIOS IŠ KARO LAIVO 


Kitą dieną su pirmaisiais saulės spinduliais įplaukėme 
plūdėmis nužymėtu įėjimu į uostą. Iš arti pamatėme miestą, 
skendintį žalumynuose. Uoste stypsojo ištisas miškas stiebų. 
Švelnus brizas palengva mus varė į uostą, ir už poros 
minučių pasiekėme prieplauką. Įplaukiant į uostą, pa- 
stebėjau modernų karo laivą, bet buvau taip prislėgtas 
sunkių minčių, kad net ir neatkreipiau į jį dėmesio. 

Tiesą sakant, aš turėjau labai mažai laiko. Šarpas ir 
Fauleris išvyko praėjusią naktį, tvirtai įsitikinę, kad susidūrė 
su didžiausiu sukčiumi; šis klaidingas įsitikinimas atvedė 
juos į mūsų denį, vos mes spėjome nuleisti inkarą, ir jie 
skubėjo pasiūlyti man savo paslaugas, be kurių aš puikiausiai 
galėjau apsieiti, ir viešnagę. Aš skubėjau baigti tvarkyti savo 
reikalus, man reikėjo žmogaus, kuris man padėtų ir mane 
išblaškytų. Fauleris man patiko, — aš pats negalėjau pa- 
aiškinti dėl ko. Trumpai šnekant, aš leidausi jo globojamas. 
Visą priešpietę išbuvau su Šarpu, ieškodamas pirklių šilkui 
ir arbatai; paskui papietavome atskirame kabinete „Havajų“ 
restorane, nes, pasirodo, Šarpas su pašaliniais buvo griežtas 
blaivybės šalininkas. Apie ketvirtą valandą jis mane perdavė 
Faulerio globai. Pastarasis nusivedė mane į savo bungalą 
Vaikiki paplūdimyje. Čia, Honolulu „aukso jaunuomenės" 
draugijoje, aš buvau lepinamas jūros voniomis, vaišinamas 
įvairiausių rūšių kokteiliais bei pietumis. Vakaro pabaigai 
buvo pasiūlyta sulošti pokerį, ir klausydamiesi hula hula 
garsų bei stiprindamiesi rinktiniais gėrimais, mes prasė- 
dėjome prie kortų stalo iki gilios nakties. Aš niekada 
neturėjau malonumo lošti iš pinigų su kokiu nors įkaušusiu, 
išblyškusiu jaunikliu, bet dabar, būdamas tokios nuotaikos, 

džiaugiausi, švaistydamas savo (ar tiksliau sakant, savo 
kreditorių) pinigus ir gerdamas Faulerio šampaną. 

Kitą rytą pabudau su skaudančia galva ir gana maloniais, 
nors miglotais praėjusios linksmybių nakties prisiminimais. 
„Aukso jaunuomenės" atstovai, dar ne visai išsiblaivę, 
užpuolė virtuvę ir, išviję iš ten kiną virėją, gaminosi 
pusryčius. Kiekvienas degė troškimu pasigaminti valgį 
pagal savo paties receptą ir, nė kiek nesivaržydamas, 
naikino savo bičiulių darbą. Aš pamačiau, kad taip 
besidarbuojant bus sukulta daugybė kiaušinių, iš kurių, 
deja, išeis vos pora omletų, ir nutariau nelaukti rezultatų. 
Radęs ąsotėlį pieno ir duonos riekę, numalšinau alkį. Buvo 
sekmadienis, aš turėjau laisvą visą dieną; nelaukdamas, 
kol vakarykštės linksmybės prasidės iš naujo, tyliai pasi- 
šalinau, trokšdamas vienumos ir tyro oro. 

Aš pasukau jūros link takeliu pro užgesusį kraterį, žinomą 
Daimond Hedo vardu. Taką slėpė tankūs žalių spygliuočių 
šešėliai; kai kur tarp medžių baltavo namai. Čia aš pirmą 
kartą susidūriau su senbuvių gyvenimu: prabėgom pa- 
stebėjau nuogus plačiaakius vaikus, besistumdančius drauge 
su kiaulėmis po kiemą, pastebėjau žolėje miegantį jauną 
vaikiną ir seną džentelmeną, pro akinius studijuojantį Bibliją; 
sumišau, užtikęs jauną merginą, besimaudančią šaltinyje. 
Po to takas pasuko tiesiai į paplūdimį, ir aš išėjau prie jūros. 
Į veidą pūtė stiprus pasatas. Dešinėje tiesėsi spindintis smėlis 
ir nuo burių baltuojanti įlanka. Kairėje buvo krateris ir tiesiai 
į mėlyną dangų kilo statūs, atšiaurūs tarpekliai ir pliki kalnų 
šlaitai. Nors jūroje visur baltavo burlaiviai, mane ši vieta 
nustebino savo vienišumu. Aš prisiminiau pasakojimus, 
girdėtus vakar pietų metu: apie požeminį urvą kraterio 
viduje, kur galima eiti tik su žibintais; jame ilsisi šventikų ir 
karių kaulai, o nematoma upė savo riaumojimu drebina 
požeminius kalno skliautus. Įsivaizdavus visa tai, Fauleris 

su savo bungalu, šviesus, pilnas žmonių miestas ir laivai 
įlankoje, — viskas staiga man pasirodė tolima ir nerealu. 
Prieš daug šimtmečių čia klestėjęs primityvus gyvenimas 
su savo džiaugsmais, pergalėmis, nusikaltimais, dabar 
nugrimzdo į tamsą, kaip ta kalnų upė. Chaldėjos viešpatija 
ir Egipto piramidės išniro iš praeities ir nebeatrodė taip 
paslaptingos. Aš prisiminiau vieną paskui kitą sekančias 
epochas, ir jų fone mano gyvenimas man pasirodė panašus 
į plaštakės. „Pinkertono ir Dodo“ firmos bankrotas buvo 
juokingai menki, palyginus su amžinybe. 

Pasinėręs į tokią liūdną filosofiją (be abejo, čia pa- 
sireiškė audringai praleistos nakties įtaka), aš pajutau, kad 
nusivylimas, slėgęs mane, kažkur dingo. Susimąstęs 
pastebėjau, kaip tako vingis atvedė mane prie signalinės 
stoties su stebėjimo bokšteliu ir plevėsuojančia vėliava. 
Švarus, naujai dažytas namelis stovėjo ant pat uolos krašto, 
atviras visiems pasatams. Vėjo staugimas ir langų stiklų 
drebėjimas drauge su bangomis, dūžtančiomis į uolą, visai 
nuslopino mano žingsnius, ir aš nepastebėtas prisiartinau 
prie dviejų verandoje sėdinčių žmonių. Vienas vyriškis, su 
kuriuo aš taip netikėtai susidūriau, buvo prižiūrėtojas, 
žilstelėjusia barzda ir toliaregėmis jūrininko akimis. Jo veide 
pamačiau tą savotišką išraišką, kuri atsiranda ilgai gyvenant 
vienatvėje. Jo svečias, šnekus vyrukas vasarine karinio 
anglų laivyno jūreivio uniforma, sėdėjo ant stalo ir rūkė 
cigarą. Jie maloniai sutiko mane, ir netrukus aš jau sėdėjau 
drauge su jais, su malonumu klausydamasis jūrininko 
pasakojimų. 

— Jeigu aš nebūčiau gimęs anglu, — prasitarė jis, — 
norėčiau būti prancūzu. Visos kitos tautos jiems ir į 
puspadžius netinka. 

Paskui jis su tuo pačiu įkarščiu ėmė dėstyti savo 
politinius įsitikinimus. 

— Tie liberalai — tai paskutiniai galvijai! Tas šūkių 
nešiojimas ir visa kita tėra vaikų darbas... jiems trūksta 
sveiko proto. Mūsų vyriausias inžinierius pats, sako, 
dalyvavo tokioje demonstracijoje ir nešė šūkį: „Tegyvuoja 
Gladstonas!", „Šalin aristokratiją!" ar kažką panašiai. Kuo 
jiems kliūva aristokratai? Nurodykite man šalį, kurioje jų 
nėra! Tik nekalbėkite apie Jungtines Valstijas — ten juk 
viską galima nupirkti už pinigus! Aš pažinojau vieną 
jūrininką, amerikietį, šaunus buvo vaikinas, tarnavo 
signalizuotoju „Viandotoje“". Jis prisipažino, kad niekada 
nebūtų pasiekęs tokios vietos, jei „nebūtų suradęs bendros 
kalbos su kuo reikia", — taip tiesiai ir pasakė. Mes visi 
čia anglai ir... — jis norėjo tęsti toliau, bet aš jį nutraukiau. 

— Deja, aš esu amerikietis, — tariau atsiprašomu tonu. 

Jis truputį sumišo, bet greitai atsigavo ir su būdingu 
anglams taktiškumu pasakė man komplimentą: 

— Negali būtų! Garbės žodis, aš niekada to nebūčiau 
pagalvojęs! Pažiūrėjęs į jus, niekas to nepasakytų, — 
pridūrė jis, tarsi būčiau prisipažinęs šiek tiek per daug 
truktelėjęs. 

Aš padėkojau jam, kaip visada tokiais atvejais dėkoju 
jo tautiečiams, ne tiek už komplimentą man ir mano vargšei 
tėvynei, kiek už to vien anglams būdingo takto ir pasi- 
tenkinimo savimi pasireiškimą. Mano padėka taip 
sušvelnino jo nusiteikimą prieš mano tėvynainius, kad jis 
net pagyrė amerikietišką burių siuvimo būdą. 

— Jūs daug geriau už mus siuvate bures, — pasakė 
jis, — tai galite tvirtinti gryna sąžine. 

— Dėkoju, — atsakiau. — Būtinai taip darysiu ateityje. 

Nuo to momento mūsų simpatijos vienas kitam ėmė 
augti kaip ant mielių; kai aš pakilau grįžti į Faulerio 
bungalą, naujasis mano pažįstamas pasišovė man į draugiją. 
Aš mielai sutikau, nes mane linksmino jo plepumas. Bet 

kai jis užsidėjo kepurę, aš pajutau, kad mūsų pokalbis bus 
įdomesnis, negu galvojau: ant jo kepurės kaspino aš 
perskaičiau užrašą „Audra". 

Atsisveikinę su visais, mes palikome namelį ir ėmėme 
leistis taku žemyn. 

— Sakykite, — pradėjau pokalbį, — rodos, jūsų laivas 
paėmė nukentėjusius iš „Skrajojančio debesies" ? 

— Taip, — atsakė jis, — „Skrajojančio debesies" 
ekipažui pasisekė. Midvėjaus salos — paties Dievo užmiršta 
vieta. 

— Aš ką tik iš ten, — tariau. — Tai aš nupirkau su- 
dužusį laivą. 

— Atleiskite, pone, vadinasi, jums priklauso baltoji 
škuna? — nustebęs sušuko jūreivis. 

— Taip, man, — atsakiau. 

Mano bendrakeleivis pakėlė ranką prie kepurės, tarsi 
mes tik dabar būtume susipažinę. 

— Suprantate, — tęsiau pokalbį, — man baisiai rūpi ši 
istorija. Labai prašau papasakoti, kokiomis aplinkybėmis 
jūs išgelbėjote juos. 

— Buvo taip, — pradėjo pasakojimą jūreivis. — Mes 
gavome įsakymą užsukti į Midvėjaus salas, patikrinti, ar 
ten nėra išsigelbėjusių iš nuskendusio laivo. Pavakare 
prisiartinome prie salų ir naktį visai sumažinome greitį, 
taip, kad pasiektume salas apie kitos dienos vidurį. Senis 
Tulis — atsiprašau, kapitonas, — labai nenorėjo atsidurti 
ten nakties metu. Apie Midvėjaus salas gausu stiprių ir 
pavojingų srovių, jums tai puikiai žinoma. Turbūt mes 
patekome į tokią srovę, ir ji ėmė mus nešti dideliu greičiu; 
šeštą valandą, kai mes dar turėjome būti toli nuo salų, 
staiga pamatėme baltą burę, o paskui ir visus brigo stiebus. 
Greitai brigas ir sala tarsi išniro iš vandens. Prisiartinę 
pamatėme, kad laivas buvo tvirtai užplaukęs ant seklumos. 

Vimpelas plevėsavo vėjuje, vėliava buvo nuleista. Bangos 
buvo labai didelės, ir mes nerizikavome plaukti arčiau, O 
pasiuntėme porą valčių. Aš pats nesikėliau, tik viską 
stebėjau nuo denio, bet atrodė, kad jie visi buvo labai 
išsigandę ir taip apimti panikos, kad nieko nesuprato, kas 
dėjosi aplinkui. Vienas iš jų visą laiką verkšleno ir grąžė 
rankas; kai jį atvežė į mūsų laivą, jis atrodė kaip išsigandusi 
mergiščia. Pirma į denį pakilo pats Trentas, jo ranka buvo 
aptvarstyta kruvinu skuduru. Aš stovėjau visai šalia jo ir 
mačiau, kad jis visiškai sutrikęs. Girdėjau, kaip jis visą 
laiką duso, lyg jam būtų trūkę oro. Taip, jie visi buvo 
smarkiai išsigandę, ką ir sakyti, juk ne juokai! Sekantis 
buvo Trento padėjėjas... 

— Godedalas! — sušukau. 

— Pavardė kaip tik jam, — sukikeno jūreivis, kuris 
tikriausiai pagalvojo apie tos pavardės sąskambį su keiks- 
mažodžiu, — tai bent pavardė! Gaila, kad tai ne tikra 
pavardė. Savo tikrąją jis slėpė, nes yra kilęs iš kilmingos 
šeimos. Vienas mūsų karininkas buvo anksčiau su juo 
pažįstamas Anglijoje; jis atpažino jį ir priėjęs ištiesė jam 
ranką su tais žodžiais: „Norisai, sveikas, seni!" Šis iki tol 
laikėsi labai drąsiai, — nieko nepadarysi, pone, kilmingas 
kraujas visada matyti, bet vos tik išgirdo savo tikrąjį vardą, 
išbalo kaip lavonas, pažiūrėjo į poną Sibraitą kaip į svečią 
iš ano pasaulio ir (duodu garbės žodį) krito kaip negyvas! 
„Nuneškite jį į mano kajutę, — liepė misteris Sibraitas, — 
tai vargšelis Norisas Kartju." 

— O koks... koks buvo tas ponas Kartju? — vos pa- 
jėgiau ištarti. 

— Karininkams patarnaujantis jūreivis pasakojo man, 
kad jis iš labai garsios šeimos, mokęsis Itone, ir jo tėvas 
baronetas. 

— Bet kaip jis atrodė? — nenurimau. 

— Nieko ypatingo, pažiūrėjus toks pat, kaip jūs ar aš, — 
nesvyruodamas atsakė jūreivis. — Aš bent niekad nebūčiau 
pagalvojęs, kad jis yra aukštos kilmės. Tiesa, nemačiau, kaip 
jis atrodo nusiprausęs ir persirengęs. 

— Kaip tai? — nustebau. — Ak, tiesa, jis visą laiką, iki 
atvykstant į San Franciską, sirgo, ar ne? 

— Gal sirgo, o gal šiaip buvo labai susikrimtęs, — at- 
sakė mano pašnekovas. — Aš manau, kad jis nejautė didelio 
noro rodytis žmonėse. Per visą kelionę jis neišėjo iš kajutės. 
Stiuardas, kuris nešiojo jam valgyti, man sakė, kad jis 
beveik neliesdavo valgio. San Franciske jį slapta nuo visų 
iškėlė į krantą. Kalbama, kad buvo taip: vyresniajam broliui 
mirus, Norisas Kartju tapo įpėdiniu. Kiek aš supratau, prieš 
tai jis buvo susipykęs su šeima, ir niekas iš giminių nežinojo, 
kur jis dingo. Tuo tarpu jis vargo prekiniuose laivuose, o 
po to, laivui sudužus, atsidūrė Midvėjaus salose ir buvo 
besiruošiąs valtimi perplaukti Ramųjį vandenyną. Patekęs 
į mūsų laivą, jis sužinojo, kad tapo stambiu turtuoliu ir 
dar, žiūrėk, rytoj bus išrinktas į parlamentą. Todėl ne- 
nuostabu, kad jis nenorėjo rodytis žmonėms; ir aš su jumis 
taip darytume, juo dėti. 

— Aš irgi taip manau, — pritariau. — Tačiau su kitais 
jūs daugiau susipažinote? 

— Savaime aiškų, — atsakė jis, — ir nieko blogo 
negaliu apie juos pasakyti. Vienas iš jų, Hardis, daug patyrė 
gyvenime. Geras buvo vyrukas, išsilavinęs, mokėjo pran- 
cūzų ir lotynų kalbas. Jis man labai patiko. Be to, jis buvo 
labai gražus. 

— Ar jis smulkiau nepasakojo, kaip jų laivas užplaukė 
ant seklumos? — paklausiau. 

— Man rodos, ten nebuvo daug ką pasakoti, — atsakė 
jūreivis. — Viską aprašė laikraščiai. Hardis dažniausiai 
pasakojo apie savo gyvenimą: apie maklerius, žokėjus, 

aktorius ir panašias kompanijas, kuriose jam tekdavo 
buvoti, — pridūrė jis su panieka. — O štai ir mano arklys, 
čia aš su jumis atsisveikinsiu. 
— Lukterkit, — sulaikiau jį. — Ar ponas Sibraitas laive? 
— Ne, pone, šiandien jis mieste, aš pats nuvežiau jo 
lagaminą į viešbutį, — atsakė jūrininkas. 

Mes išsiskyrėme. Už valandėlės jis pralenkė mane raitas 
ant samdyto arklio, kuris aiškiai rodė antipatiją raiteliui. 
Mane apgaubė jo sukeltas debesis dulkių, įkyrių, kaip ir 
mano mintys. Man rodės, kad aš stoviu ant paties slenksčio 
į paslapčių karalystę. Sužinojau, kad tikrasis Diksono var- 
das — Kartju. Dabar man paaiškėjo, kieno pinigais Belersas 
stengėsi nupirkti brigą, — tai buvo pono Kartju paveldėto 
turto dalis. Prie daugelio paveikslų, kuriuos aš vaizduotėje 
kūriau apie sudužusį laivą, prisidėjo naujas, pats drama- 
tiškiausias. Aš vaizdavausi karinį laivą nykioje vandenyno 
platybėje, kurio denyje susibūrę karininkai ir jūreiviai. Į 
jų tarpą patenka aukštos kilmės ir puikaus išsilavinimo 
žmogus, kuris daugelį metų, prisidengęs svetima pavarde, 
plaukiojo kaip paprastas jūreivis; dabar, išgelbėtas iš 
pražūties, jis krinta be sąmonės, išgirdęs tikrąjį savo vardą. 
Aš negalėjau pamiršti savo pokalbio telefonu su juo. Turbūt 
šito Diksono, Godedalo ar Kartju sąžinė buvo nelabai švari. 
Aš prisiminiau nuotrauką, rastą „Skrajojančiame debesyje"; 
mano nuomone, tokio veido žmogus galėjo būti audringo 
charakterio, ir aš buvau linkęs daryti išvadą, kad tas Go- 
dedalas (arba Kartju) buvo centrinė figūra šioje paslap- 
tingoje istorijoje. 

Man buvo aišku: kol „Audra" dar nepakėlusi inkaro, aš 
turiu susipažinti su Sibraitu ir laivo gydytoju. Padaręs tokią 

„išvadą, aš atsiprašiau poną Faulerį ir grįžau į Honolulu; 
visą likusią dienos dalį praleidau vėsioje viešbučio verandoje. 
Pagaliau devintą valandą įsitikinau, kad laukiau ne veltui. 

— Štai džentelmenas, kurio jūs teiravotės, — tarė mano 
šveicorius. 

Aš pamačiau jauną vyriškį lengvu vasariniu kostiumu, 
nepaprastai glebių manierų. Jis tingiai sukiojo rankose 
lengvutę lazdelę. Sprendžiant iš pavardės, tikėjausi sutikti 
jauną vikingų kilmės bangų ir audrų nugalėtoją; vietoje to 
susidūręs su išlepintu puošeiva, aš nusivyliau ir šiek tiek 
sumišau. 

— Tikiuosi, kad turiu garbės kalbėti su leitenantu 
Sibraitu, — tariau, žengdamas į priekį. 

— Taip, — atsakė jaunuolis, — bet, atleiskite, aš, kiek 
prisimenu, jūsų nepažįstu? (Jis kalbėjo kiek darkydamas 
žodžius, matyt, tai buvo madingumo požymis, bet aš čia 
nesistengsiu perteikti jo iškraipytos tarsenos.) 

— Aš kreipiuosi į jus, kaip tik norėdamas susipažinti, — 
tariau, tuoj pat atgavęs drąsą. Į nemandagumą aš visada 
atsakau tuo pačiu, — tai vienintelis karingas mano būdo 
bruožas. — Mus sieja vienas bendras reikalas, kuriuo aš 
esu labai suinteresuotas; tikiuosi, galėsiu padėti vienam jūsų 
bičiuliui arba bent galėsiu jam pranešti malonių naujienų. 

Paskutinius žodžius ištariau, norėdamas nuraminti savo 
sąžinę; tiesą sakant, aš negalėjau ir nenorėjau padėti ponui 
Kartju, bet buvau tvirtai įsitikinęs, kad jam būtų malonu 
išgirsti, kad „Skrajojantis debesis" yra sudegintas. 

— Aš nežinau... aš nesuprantu jūsų, — užsikirsdamas 
sulemeno Sibraitas. — Jūs klystate, aš neturiu jokių draugų 
Honolulu mieste. 

— Draugas, apie kurį kalbu, yra anglas, — atsakiau. — 
Tai ponas Kartju, kurį jūs paėmėte į laivą prie Midvėjaus 
salų. Mano firma nupirko sudužusį laivą. Aš ką tik iš ten 
sugrįžau ir, norėčiau, kad suprastumėt, būtinai turiu susi- 
siekti su ponu Kartju. Gal malonėtumėt pasakyti man jo 
adresą? 

Matote, kaip greitai aš atsisakiau minties sudominti šį 
pasipūtusį anglą. Mano atkaklumas aiškiai varžė jį. Aš 
mačiau jo baimę, kad neįsipirščiau jam į bičiulius; supratau, 
kad tai bailus, neįdomus ir tuščias žmogus, visiškai be 
iniciatyvos, ir padariau išvadą, kad jis bet kuria kaina 
pasistengs kuo greičiau baigti mūsų pokalbį. Taip ir buvo: 
už minutės jis paliko mane su popieriaus lapeliu rankoje, 
kuriame buvo parašyta: 

Norisas Kartju 
Stolbridž le Kartju 
Dorsetas 

Aš nugalėjau — mano dispozicijoje liko kovos laukas 
ir dalis priešininko arsenalo. Tačiau mūsų pokalbio metu 
aš jaučiausi nė kiek ne geriau už poną Sibraitą, ir dabar 
pajutau, kad toliau tęsti kovą nebeturiu jėgų. Aš atsisakiau 
ketinimo sueiti į pažintį su laivo gydytoju ir nutariau ateityje 
iš tolo vengti anglų. Taip nusiteikęs, nuėjau gulti. Kitą 
rytą viena aplinkybė dar labiau sutvirtino mano nusi- 
statymą: aš sutikau poną Sibraitą, vykstantį į laivą, ir jis 
taip išdidžiai pasisveikino, kad aš visai neatsakiau į jo 
linktelėjimą ir apsimečiau jo nematąs. 

Galite įsivaizduoti mano nustebimą, kai po pusvalandžio 
gavau laiškelį iš „Audros“: 

„Gerbiamasis, mes visi labai domimės „Skrajojančiu 
debesiu". Išgirdę apie mūsų susitikimą, mano laivo ka- 
rininkai pareiškė norą susipažinti su Jumis ir kviečia Jus 
pietų į mūsų laivą. Mes labai džiaugsimės, jei Jūs galėsite 
atvykti šįvakar; jeigu reikalai sutrukdytų, tuo atveju Jūs 
kviečiamas priešpiečių šiandien arba rytoj." 

Po to sekė nurodytos valandos ir parašas: „Dž.Laselas 
Sibraitas" su visais pagarbos pareiškimais. 

„Ne, pone Laselai Sibraitai, jūsų pagarba yra skirta ne 
man, o kažkuriam kitam asmeniui, kurio jūs vengiate. Jūs 

papasakojote jam apie mudviejų susitikimą, buvote 
smarkiai išbartas ir gavote įsakymą parašyti šį raštelį ir 
pakviesti mane į laivą. Aišku, to kvietimo tikslas yra ne 
pažintis su laivo karininkais, o kažkokio suinteresuoto 
asmens noras ištirti, kas aš per vienas. Spėju, kad tas asmuo 
yra laivo gydytojas. Ir taip pat galiu kirsti lažybų, kad viso 
to priežastis man įteiktas pono Kartju adresas." 

Padaręs tokią išvadą, aš tuoj pat atsakiau, kad būsiu 
šiandien priešpiečių. Paskirtą valandą „Noros Krein" valtis 
nugabeno mane į pabūklais apsikaišiusią „Audrą“. 

Šarvuočio karininkai mane sutiko nuoširdžiai. Jie, 
priešingai Sibraitui, su vaikišku užsidegimu klausinėjo 
visokių smulkmenų apie mūsų kelionę ir apie "Skrajojantį 
debesį": kaip jis užplaukė ant seklumos, kokioje būklėje 
jį radau, koks buvo oras, kokia ten įlanka ir srovės palei 
Midvėjaus salas. Porą kartų atsainiai buvo paminėtas 
Kartju vardas. Prisiminta panašus atsitikimas su grafu 
Aberdinu, kuris ir numirė, tarnaudamas amerikiečių laive 
paprastu jūreiviu. Jeigu aš iš jų nieko naujo nesužinojau 
"apie poną Kartju, tai tik dėl to, kad jie patys apie jį labai 
mažai žinojo, nors labai domėjosi jo istorija ir užjautė 
ligos metu. Aš įsitikinau, kad laive nevengta šios temos, 
ir karininkai nieko nenuslėpė nuo manęs, nes neturėjo 
ko slėpti. 

Viskas, atrodo, vyko kuo puikiausiai, tačiau mano mintis 
atkakliai traukė laivo gydytojas. Tai buvo aukštas, stambių 
bruožų vyras, persiritęs per penktą dešimtį, jau žilas judria 
burna ir tankiais antakiais. Jis mažai kalbėjo, bet turėjo 
aštrų liežuvį, o jo negarsus moduliuojantis juokas buvo 
labai užkrečiamas. Aš supratau, kad tarp karininkų jis 
laikomas dideliu pokštininku ir labai gerbiamas. Greitai 
pajutau, kad jis vogčiom stebi mane, ir atsilyginau jam 
tuo pačiu. Jeigu Kartju simuliavo ligą, o visi faktai rodė, 


275 


kad buvo kaip tik taip, — tai šis žmogus turėjo žinoti 
viską arba bent labai daug. Jo griežtas, valingas veidas 
kuo toliau, tuo labiau kėlė man įsitikinimą, kad mano 
spėjimas yra neklaidingas. Žmogaus su tokia burna, su 
tokiomis akimis negalima priversti veikti aklai ar kieno 
nors įsakymu. Antra vertus, sunku buvo patikėti, kad toks 
žmogus padėtų nuslėpti nusikaltimą. Kažkuo jis man 
priminė teisėją. Žodžiu, jis visai netiko tam vaidmeniui, 
kurį aš jam buvau paskyręs vaizduotėje. Mano nustebimas 
ir smalsumas kas akimirką didėjo. 

Priešpiečiams pasibaigus, buvo pasiūlyta pereiti į rūkymo 
kambarį. Veikiamas staigaus impulso, aš, nukirsdamas sau 
kelią atgal, pasiskundžiau lengvu negalavimų ir pasakiau 
norįs pasitarti su gydytoju. 

— Aš esu visai sveikas, daktare Erkvartai, — tiesiai 
pasakiau jam, vos mudu likome vieni. 

Jis kažką neaiškiai burbtelėjo ir įsmeigė į mane pilkas 
akis. Supratau, kad jis neprabils pirmas. 

— Aš norėjau pasikalbėti su jumis apie „Skrajojantį 
debesį" ir poną Kartju, — tariau. — Jūs turėjote jo laukti. 
Esu įsitikinęs, kad žinote viską, ir būdamas įžvalgus turėjote 
įspėti, kad man taip pat daug kas žinoma. Ką mudu turime 
galvoti vienas apie kitą, ir ką aš turiu galvoti apie poną 
Kartju? 

— Aš ne visai jus suprantu, — ne iš karto atsakė 
daktaras. — Man neaiškus jūsų tikslas, pone Dodai. 

— Mano klausimų tikslas? — paklausiau. 

Jis linktelėjo. 

— Manau, kad mes ne visai teisingai vienas kitą 
suprantame, — tariau. — Mano tikslas labai aiškus: aš 
sumokėjau už „Skrajojantį debesį" pasakišką sumą, nes 
ponas Kartju per agentą kovojo iš paskutiniųjų, per jį aš 
subankrutavau. Laive neradau jokio turto, bet už tai radau 

aiškius pėdsakus, rodančius, kad ten buvo įvykdytas 
nusikaltimas. Supraskite mano padėtį: aš netekau viso savo 
turto per žmogų, kurio niekad nesu matęs. Galbūt aš noriu 
keršyti ar gauti kompensaciją; manau, jūs sutiksite, kad 
turiu priemonių pasiekti ir vieno, ir kito. 

Daktaras nieko neatsakė. 

— Nejau jūs nesuprantate, — tęsiau, — su kokiu tikslu 
aš kreipiuosi į jus, žinantį visą paslaptį, ir tiesiai bei 
garbingai klausiu: kaip aš turiu žiūrėti į poną Kartju? 

— Aš prašau jus kalbėti aiškiau, — tarė daktaras. 

— Jūs nenorite man padėti, — atkirtau, — bet pa- 
sistenkite suprasti: aš turiu sąžinę, nors ji ne be priekaištų. 
Nusikaltimų gali būti įvairaus pobūdžio, ir ne visi yra 
griežtai smerktini. Ponas Kartju mano rankose. Aš nesu iš 
tokių, kurie atsisakytų patogios progos, be to, esu smalsus. 
Iš kitos pusės, nesiruošiu jo persekioti. Patikėkite, aš ne 
toks blogas žmogus, kad pasinaudočiau jo nelaime ir jam 
užtraukčiau naujų nemalonumų. 

— Aš jus suprantu, — tarė daktaras. — Tarkime, aš 
duosiu jums savo žodį, kad tam, kas ten įvyko, buvo labai, 
labai svarbių pateisinamų aplinkybių. 

— Tai turėtų man labai didelės reikšmės, daktare, — 
atsakiau. 

— Aš pasakysiu dar daugiau, — tęsė daktaras. — 
Vaizduokimės, kad jūs arba aš buvome drauge su jais, — 
nežinia, kaip mes būtume pasielgę po to, kas ten atsitiko. 
O dabar pabandykite suprasti mano padėtį. Nenuslėpsiu 
nuo jūsų, kad aš viską žinau, jūs esate įžvalgus ir įspėjote, 
kaip aš pasielgiau. Aš prašau jus iš mano elgesio padaryti 
išvadą apie tai, kas man žinoma ir ko aš neturiu nei teisės, 
nei pagrindo atskleisti jums. 

Aš negaliu nusakyti to gilaus įsitikinimo, kurį pajutau 
daktaro Erkvarto žodžiuose. Tiems, kurie jo negirdėjo, gali 

kilti įspūdis, kad jis bandė apdumti man akis mįslėmis. 
Tuo tarpu man atrodė, kad jis davė man gerą pamoką ir 
mane pagyrė. 

— Dėkoju, — tariau, — jaučiu, kad jūs pasakėte man 
viską, ką galėjote, daugiau, negu aš turėjau teisės 
klausinėti. Dėkoju jums už pasitikėjimą, kurį pasistengsiu 
pateisinti. Tikiuosi, kad jūs leisite man laikyti jus savo 
bičiuliu? 

Jis neatsakė į paskutinį mano klausimą ir pasiūlė dėtis 
prie likusios draugijos, bet, mums įėjus į rūkomąjį, 
pasistengė sušvelninti savo poelgį. Draugiškai padėjęs man 
ranką ant peties, jis tarė: 

— Aš prirašiau ponui Dodui stiklą maderos. 

Nuo tos dienos aš niekados nebesutikau daktaro Erk- 
varto, bet jis kaip gyvas išliko mano atmintyje. Nelengva 
buvo jį užmiršti vien dėl to, ką aš iš jo sužinojau. Tikrai 
nebuvo sunku sugalvoti teoriją, paaiškinančią „Skrajojančio 
debesies" paslaptį; bet pasirodė visai neįmanoma sukurti 
pagrindinio jos veikėjo charakterį, — charakterį žmogaus, 
kuris nusipelnė daktaro Erkvarto simpatijos ir pagarbos, 
neturėdamas tam jokių pateisinamų motyvų. Tuo ir baigėsi 
mano atradimai. Aš nesužinojau nieko naujo iki tol, kol 
vieną dieną paaiškėjo viskas iš karto. Skaitytojas, žinantis 
visus faktus, gal bus įžvalgesnis už mane. 

Aštuonioliktas skyrius 


KRYŽMINIS TARDYMAS 
IR MIGLOTI ATSAKYMAI 


Aš keletą kartų nelabai maloniai atsiliepiau apie San 
Franciską. Grįžus į jį, miestas tarsi man atkeršijo už tuos 
žodžius. Niekada jis man neatrodė toks gražus: skaisčiai 
švietė saulė, gatvės buvo pilnos žmonių, kurie kažkur 
skubėjo, visų veiduose mačiau šypsenas, atlapuose — gėles. 
Slegiamas sunkių minčių, pats sau atrodžiau lyg tamsi dėmė 
linksmame miesto fone. Aš pasukau į kontorą, kurioje 
tarnavo Džimas. Suradau ją kažkokiame skersgatvyje 
tamsiame, niūriame name. „Franklino Dodžo spaustu- 
vė" — perskaičiau virš durų. Iškabos apačioje šviežiais 
dažais buvo išvedžiota: „Čia dirba tik baltieji". 

Tamsioje dulkinoje kontoroje už stalo sėdėjo Džimas. 
Baisi permaina visoje jo išvaizdoje pritrenkė mane: jis atrodė 
ligotas ir apšepęs. Džimas, kuris anuo metu su džiaugsmu 
pasinerdavo į dienos darbus ir įveikdavo juos lengvai, kaip 
lenktynių žirgas kliūtis, dabar buku žvilgsniu spoksojo į 
skaičių stulpeliais išmargintą popierių, kramtydamas 
plunksnakotį; protarpiais jis sunkiai atsidusdavo. Jis atrodė 
gyvas abejingumo įsikūnijimas ir tinginio paveikslas. Turbūt 
jis buvo giliai paskendęs nelinksmuose prisiminimuose, nes 
nė nematė manęs, nors aš jau ilgą laiką stovėjau tarpduryje, 
jį stebėdamas. Mane smaugė kaltės jausmas. Kaip buvau 
sakęs Neirsui, norėjau rauti sau plaukus iš skausmo. Aš 
grįžau, apsaugojęs gerą savo vardą, o ligonis mano draugas 
kankinosi be poilsio, be pagalbos. Aš galėjau paklausti save 
Falstafo žodžiais: „Kas yra garbė šiame pasaulyje?" ir jo 
paties žodžiais atsakyti, kad tai yra niekas. 

— Džimai! — pašaukiau. 

— Laudonai! — aiktelėjo jis ir, pašokęs nuo kėdės, 
stabtelėjo visas drebėdamas. 

Pats nepajutau, kaip atsidūriau už barjero ir apkabinau jį. 

— Mano vargše drauge! — sušukau. 

— Garbė Dievui, tu pagaliau sugrįžai, — sukūkčiojo 
Džimas, tapšnodamas per petį. 

— Aš tau nieko gero negaliu pranešti, Džimai, — tariau. 

— Tu sugrįžai, ir daugiau man nieko nereikia, — atsakė 
jis. — Kaip aš pasiilgau tavęs, Laudonai! 

— Negalėjau pasielgti, kaip manęs prašei. Viskas atiteko 
kreditoriams. Negalėjau to padaryti, — pridūriau tyliai. 

— Šššš... — sustabdė mane Džimas. — Aš buvau 
beprotis, tai rašydamas. Aš niekada nebegalėčiau pažvelgti 
Meimei į akis, jei būtume taip pasielgę. Ak Laudonai, tu 
nežinai, kokia ji moteris! Tu manai, kad pažįsti gyvenimą, 
bet iš tikrųjų tu nieko nesupranti. Laudonai, ji tikras an- 
gelas, kokių retai pasitaiko! 

— Džiaugiuosi, — tariau. — Aš taip ir maniau. 

— Vadinasi, „Skrajojantis debesis" — tuščias riešu- 
tas, — toliau kalbėjo Džima. — Aš ne viską supratau iš 
tavo laiško, bet tas man buvo aišku. 

— Tuščias riešutas — tai perdaug švelniai pasakyta, — 
tariau. — Kreditoriai niekada nepatikės, kad mes buvome 
tokie kvailiai. Tiesa, — paskubėjau pakeisti temą, — kaip 
reikalai su mūsų bankrotu? 

— Tau pasisekė, kad tuo metu tavęs čia nebuvo, — 
atsakė Džimas, liūdnai linguodamas galvą. — Džiaukis, 
kad neskaitei to meto laikraščių. Vienas iš jų, „Oksidentel“, 
rašė, kad man prasidėjo smegenų vandenligė, kitas pa- 
vadino mane varle, kuri panoro lygintis su Longherstu ir 
pūtėsi, kol sprogo. Sunku visa tai girdėti per savo medaus 
mėnesį. Aš jau nekalbu apie tai, ką jie rašė apie mano 
išvaizdą, apsirengimą ir kaip nuo manęs čiurkšlėmis tekėjo 

prakaitas. Bet man teikė stiprybės mintis apie „Skrajojantį 
debesį". Kaip ten buvo, Laudonai? Aš kažko nesuprantu... 

„Taigi, nesupranti!" — pagalvojau sau ir tariau garsiai: 

— Mums abiem nepasisekė, Džimai. Aš surinkau sumą, 
pakankamą apmokėti tik einamosioms išlaidoms, o tu 
neišsilaikei per tuos tris mėnesius, kaip žadėjai. Kodėl 
viskas įvyko taip greitai? 

— Apie tai mes pasikalbėsime vėliau, — staiga sukruto 
Džimas. — Man reikia užbaigti darbą, o tu dabar eik pas 
Meimę. Mes gyvename pas Spidį. Ji nekantriai laukia tavęs. 
Ji myli tave kaip brolį, Laudonai. 

Džiaugiausi kiekviena kliūtimi, padedančia atitolinti 
mano pasiaiškinimo valandą ir nors trumpam leidžiančia 
užmiršti „Skrajojantį debesį". Nuskubėjau į Džimio nu- 
rodytą vietą. Ponia Spidi, vis dar sujaudinta mylimo vyro 
sugrįžimo, džiaugsmingai pasveikino ir mane. 

— Jūs puikiai atrodote, pone Dodai, — maloniai tarė 
ji. — Stebiuosi, kaip jūs ryžotės palikti tas salas. Aš ir 
Spidį kiek įtariu, —. pridūrė ji, ir jos akys sužibėjo. — 
Ar nepastebėjote, gal jis buvo susipainiojęs su kokia 
negre? 

Aš pareiškiau, kad Spidžio sąžinė gryna kaip sniegas. 

— Visi jūs, vyrai, slepiate vienas kito nuodėmes, — 
koketiškai tarė ponia Spidi ir įvedė mane į tuščią, nykų 
kambariuką, kur Meimė rašė mašinėle. 

Mane sujaudino nuoširdumas, su kuriuo ji pasisveikino. 
Su nuostabia gracija ji ištiesė man abi rankas, paskui 
pastūmėjo man kėdę ir, išėmusi iš spintos, padėjo prieš 
mane dėželę su mano mėgstamu tabaku ir rūkomą popierių 
tos rūšies, kurį aš visada vartodavau. 

— Matote, pone Laudonai, kaip mes jūsų laukėme! — 
tarė jis su šypsena. — Visa tai buvo nupirkta tą dieną, kai 
jūs išvykote. 

Aš maniau, kad ji jau seniai norėjo man suruošti malonų 
susitikimą, bet tada dar nežinojau, kad tuos nuoširdžius 
jausmus pakurstė kapitonas Neirsas. Nors ir turėdamas aibes 
reikalų, jis surado valandėlę laisvo laiko aplankyti Meimę 
ir visokeriopai jai išgyrė mane, pasakodamas, su kokia 
energija aš apieškojau brigą. Ji nė žodeliu neprasitarė apie 
tą pokalbį, kol aš baigiau pasakoti savo nuotykių istoriją. 

— Ak, kapitonas Neirsas papasakojo visa tai daug 
vaizdingiau, — sušuko ji, vos man nutilus. — Iš jūsų 
pasakojimo aš sužinojau tik vieną naują dalyką — kad jūs 
tiek pat kuklus, kiek ir drąsus. 

Aš karštai stengiausi paneigti tai, bet veltui. 

— Nekalbėkite, — tarė Meimė, — aš iš pirmo žvilgsnio 
galiu pažinti didvyrį. Man pasakojo, kaip jūs kruvinomis 
rankomis kiauras dienas dirbote drauge su jūrininkais ir 
net šūktelėjote kapitonui audros metu „Laikykis!“ (man 
rodos, būtent jis taip pasakė), kai pats kapitonas buvo 
išsigandęs, ir kaip jūs elgėtės, kai kilo maišto pavojus. — 
Matyt, Neirsas, skatinamas draugiškų jausmų, pasistengė 
kuo ryškesnėmis spalvomis nupiešti mano paveikslą. — 
Aš žinau, kad jūs visa tai darėte dėl mudviejų su Džimu, ir 
bijau, kad mes niekad neįstengsime už visa tai atsidėkoti. 

— Meime, — sušukau, — nekalbėkime apie dėkingumą, 
tarp draugų tai nereikalinga. Mudu su Džimu dalinomės 
turtu, dabar taip pat dalinsimės neturtu. Mes padarėme viską, 
ką galėjome, ir daugiau nėra apie ką šnekėti. Didžiausias 
mano rūpestis šiuo metu — susirasti gerą tarnybą, kad jūs 
su Džimu galėtumėte paatostogauti kur nors kalnuose, — 
Džimui būtinai reikia pailsėti. 

— Džimas negali imti jūsų pinigų, pone Laudonai, — 
tarė Meimė. 

— Džimas negali! — sušukau. — Aš jį priversiu. Argi 
aš nesinaudojau jo pinigais? 

Greitai sugrįžo ir Džimas ir, dar nespėjęs nusiimti skry- 
bėlės, pradėjo pokalbį ta pačia nelemta tema. 

— Taigi, Laudonai, dabar mes susirinkome visi drau- 
ge, — tarėjis. — Dienos darbai baigti, visas vakaras mums 
prieš akis, pradėk savo pasakojimą. 

— Pirma pakalbėkime apie reikalus, — mechaniškai 
pasakiau, veltui stengdamasis sugalvoti kokį nors įtikėtiną 
šios istorijos variantą. — Aš norėčiau žinoti, kaip mes su- 
bankrutavome. 

— O, tai jau pasenusi istorija, — sušuko Džimas. — 
Mes išmokėjome po septynis centus už dolerį, ir tai dar 
labai gerai. Teismo agentas... — tariant šiuos žodžius, jo 
veidas persikreipė, ir jis tuoj pakeitė pokalbį. — Bet tai jau 
praėjo ir su visu tuo galutinai baigta. Labai norėčiau sužinoti 
smulkmenas apie sudužusį laivą. Aš dar ne viską supratau, 
man rodos, kad aš už visos šios istorijos slypi dar kažkas. 

— Bet pačiame brige daugiau nieko neslypi, — tariau 
ir apsimestinai nusijuokiau. 

— Kaip tik tuo aš ir norėčiau įsitikinti, — atšovė 
Džimas. 

— Kodėl nieko man nepaaiškini apie bankrotą? Man 
rodos, kad tu vengi šios temos. 

Pasakęs tai, aš pajutau padaręs nepataisomą kvailystę. 

— O man atrodo, kad tu vengi pokalbio apie sudužusį 
laivą, — atšovė Džimas. 

Aš pats įkliuvau į spąstus ir nebegalėjau trauktis. 

— Mano mielas, jeigu tu taip spiriesi, prašau, — ir 
pačiu nerūpestingiausiu tonu ėmiau pasakoti mūsų 
plaukiojimo istoriją. 

Aš pasakojau gyvai ir su humoru; žodžiais piešiau jiems 
salas ir sudužusį laivą, mėgdžiojau jūreivių ir kino virėjo 
žargoną, stengdamasis išlaikyti reikiamą įtampą... Deja, 
prakeiktas žodis! Aš taip gerai išlaikiau pasakojimo įtampą. 

kad, man sustojus — aš negaliu pasakyti „baigus“, nes jokios 
pabaigos nebuvo, — ji nė kiek neatslūgo, ir Džimas su Meime 
liko sėdėti apstulbę, nenuleisdami nuo manęs nustebusių akių. 

— Na, — tarė Džimas. 

— Na, ir viskas, — atsakiau. 

— Bet kaip tu tai gali paaiškinti? — sušuko jis. 

— Aš nieko neaiškinu, — atsakiau. 

Meimė reikšmingai palingavo galvą. 

— Bet, dėl Dievo meilės, už brigą siūlė tokius pinigus! — 
sušuko Džimas. — Čia kažkas ne taip, Laudonai, išeina 
kažkokia nesąmonė!.. Aš žinau, kad jūs su Neirsu padarėte 
viską, ką galėjote, bet aš tvirtinu, kad jūs likote apgauti. Esu 
įsitikinęs, kad opiumas tebėra laive, ir prisiekiu, aš jį surasiu! 

— Iš laivo liko tik medžio ir geležies gabalai! — 
bandžiau jį įtikinti. 

— Pamatysi, dabar aš pats ten nuvyksiu, — tarė Dži- 
mas. — Ir drauge paimsiu Meimę. Longherstas paskolins 
man pinigų nusisamdyti škunai. Tu pamatysi, kaip aš 
iškratysiu tą brigą... 

— Tu negalėsi jo iškratyti! — sušukau. — Mes jį 
sudeginome, 

— Sudeginote! — riktelėjo Meimė ir pašoko iš kėdės, 
kur iki tol ji sėdėjo, įdėmiai klausydama mano pasakojimo. 

Stojo ilga tyla. 

— Atleisk, Laudonai, bet kodėl, po velnių, tu sudeginai 
brigą? — nutraukė tylą Džimas. 

— Taip patarė Neirsas, — atsakiau. 

— Tai iš tikrųjų labai keista, — pastebėjo Meimė. 

— Reikia pripažinti, Laudonai, aš to nesitikėjau, — 
pridūrė Džimas. — Tai kažkaip kvaila... kam tau... kam 
kapitonui Neirsui prireikė deginti tą laivą? 

— Nežinau, juk tai nebeturėjo reikšmės, — atsakiau. — 
Mes paėmėme iš jo viską, ką buvo galima paimti. 

— Tu klysti! — sušuko Džimas. — Viskas aišku, kad 
jūs kažką pražiopsojote. 

-- Kodėl jūs taip įsitikinęs, kad ten nieko nebeliko? — 
paklausė Meimė. 

— Kaip jums paaiškinti?! — sušukau. — Mes apieš- 
kojome kiekvieną lentelę ir įsitikinome. Tai viskas, ką jums 
galiu pasakyti. 

— Aš pradedu tuo tikėti, — reikšmingai atsakė ji. 

— Man rodos, Laudonai, — skubiai įsikišo Džimas, — 
kad tu kaip reikiant neįvertinai, kokia keista to brigo 
istorija. Atrodo, kad ji nelabai tave domina. 

— Nėra prasmės tęsti šio pokalbio, — staiga atsisto- 
dama sviedė Meimė. — Ponas Dodas visai neketina pasa- 
kyti mums, ką jis sužinojo ir ką jis mano apie tai. 


— Meime! — sušuko Džimas. 
— Tu be reikalo taip gerbi jo jausmus, Džimai, nes jis 
visai negerbia tavųjų, — atšovė moteris. — Beje, jis net 


nesistengia to nuslėpti. Be to, tai ne pirmas kartas, kai jis 
įrodo didelį savo santūrumą. Tu užmiršai, kad tada jis žinojo 
to žmogaus adresą ir nesakė tau, kol šis suspėjo dingti. 

Džimas atsigręžė su maldaujama išraiška į mane, — 
mes jau visi stovėjome vidury kambario. 

— Laudonai, — kreipėsi jis į mane, — tu matai, kad 
Meimė kažką prasimanė, ir ne be pagrindo. Turiu prisi- 
pažinti, kad net aš, nors ir kokią turiu praktinę patirtį, 
nieko nesuprantu. Dėl Dievo, Laudonai, paaiškink! 

— Taip man ir reikia, — tariau. — Man nederėjo nieko 
slėpti nuo tavęs; reikėjo iš karto tau pasakyti, kad tu 
patikėtumei manimi. Taip, brigą gaubia daug paslapčių, 
bet tai nesusiję nė su vienu iš mūsų, ir aš esu priverstas 
tylėti. Aš daviau garbės žodį. Patikėk ir atleisk man! 

— Turbūt aš labai kvaila, pone Dodai, — pradėjo Meimė 
su geliančiu mandagumu, — bet, kiek suprantu, jūs išvykote 

į tą kelionę kaip mano vyro agentas ir mano vyro lėšomis? 
Jūs pareiškiate mums, kad esate surištas garbės žodžio, bet 
man rodos, pirmiausia jūs buvote susirišęs su Džimu. Jūs 
sakote, kad mūsų tas neliečia, tai žinokite, kad mes esame 
neturtingi, be to, mano vyras serga, todėl mums labai rūpi, 
kokiomis aplinkybėmis mes netekome visų pinigų ir kodėl 
mūsų firmos atstovas sugrįžo tuščiomis rankomis. Jūs prašote 
pasitikėjimo ir nesuprantate, kad kyla klausimas. Ar ne per 
daug mes jumis pasitikėjome praeityje? 

— Aš neprašau, kad jūs pasitikėtumėte manimi. Aš 
kreipiausi į Džimą. Jis gerai mane pažįsta, — atsakiau. 

— Jūs manote, kad galite mulkinti Džimą, kiek no- 
rėdamas? Jūs pasikliaujate jo prieraišumu prie jūsų, ar ne 
tiesa? Matau, kad su manimi jūs nenorite skaitytis, — 
atsikirto Meimė, — Tai buvo jums nelaiminga diena, pone 
Dodai, kai mes apsivedėme, nes aš nesu akla. Įgula dingsta 
be pėdsakų, laivas parduodamas už milžinišką sumą, jūs 
nuslepiate to žmogaus adresą, pagaliau nerandate to, ko 
buvote siųstas ieškoti; kai mes prašome papasakoti smulkiau, 
paaiškėja, kad jūs davėte garbės žodį tylėti. Bet aš nesu 
surišta jokiais garbės žodžiais ir netylėsiu, matydama, kaip 
pasipūtėlis draugas išduoda mano sužlugdytą, sergantį vyrą. 
Vieną kartą aš jums pasakysiu tiesą į akis. Jus kažkas 
papirko, pone Dodai, ir jūs pasidavėte! 

— Meime, — sušuko Džimas, — nutilk! Nes tavo 
žodžiai man žeidžia širdį. Tu nežinai ir negali to suprasti. 
Jeigu ne Laudonas, aš šiandien negalėčiau pažvelgti tau į 
akis. Jis išgelbėjo mano garbę. 

— Aš jau pakankamai prisiklausiau panašių kalbų, — 
atšovė Meimė. — Tu esi geros širdies kvailutis, už tai aš ir 
myliu tave. Bet aš esu blaivaus proto moteris ir manęs taip 
lengvai neapgausi. Aš matau to žmogaus dviveidiškumą. 
Jis atėjo čia šiandien ir veidmainiškai pareiškė, kad imsiąs 

ieškoti tarnybos... kad dalinsis su mumis savo uždirbtais 
pinigais, kol tu pasveiksi. Veidmainis! Aš negaliu ramiai 
apie tai galvoti! Jis atiduos mums dalį savo uždirbtų pinigų! 
Tai būtų išmalda, skatikai iš tos sumos, kuri sudaro tavo 
dalį šiame biznyje. Tai tu dirbai ir prakaitavai jo labui, kai 
jis elgetavo Paryžiaus gatvėse. Bet mes atsisakome jūsų 
labdarybės: laimė, aš pati galiu išlaikyti savo vyrą! Štai ką 
reiškia padėti džentelmenui! Jis leido tau sušelpti save, 
kai jam buvo bloga, o po to jis sėdėjo, sudėjęs rankas, ir 
leido tau blizginti jam batus, ir dar šaipėsi iš tavęs. Jūs 
visada šaipėtės iš Džimo, visada širdyje jį niekinote, jūs 
pats žinote, kad tai tiesa! — Ji atsigręžė į vyrą: — O dabar, 
kai jis praturtėjo... — ir ji vėl puolė mane: — Taip, taip, 
praturtėjote, nebandykite gintis. Išdrįskite pažvelgti man į 
akis ir paneigti, kad jūs praturtėjote ne mūsų pinigais... 

Nežinia, ką ji būtų dar prišnekėjusi per tą pykčio 
priepuolį. Mane prislėgė skausmas, ir mano širdyje rungėsi 
įvairiausi jausmai: ir simpatija mano kaltintojai, ir neiš- 
sakoma užuojauta vargšui Džimui. Jaučiau, kad man telieka 
pasišalinti. Aš mostelėjau Džimui, tarsi prašydamas iš jo 
atleidimo, ir prislėgtas palikau kovos lauką. 

Dar nespėjus man pasukti už kampo, išgirdau bėgančio 
žmogaus žingsnių garsus, o po to Džimą šaukiant mane 
vardu. Jis pasivijo ir įteikė man laišką, kuris jau seniai 
laukė manęs sugrįžtant. Aš paėmiau laišką lyg sapne. 

— Kaip visa tai sunku, — pasakiau. 

— Tu nepyk ant Meimės, — maldaujamai tarė jis. — 
Taip ji sutverta. Tai vis jos atsidavusi širdis. Aš žinau tavo 
sąžiningumą ir tikiu, kad tu nieko blogo nepadarei, bet 
tu, Laudonai, kažkodėl nepasakei mums visko atvirai. 
Galima buvo pamanyti... aš manau... aš... 

— Nekalbėk apie tai, mano vargšas Džimai, — pertrau- 
kiau jį. — Tu turi puikią ir ištikimą žmoną; aš ją labai gerbiu. 

Aš pats žinau, kad mano pasakojimas atrodė labai įtartinai. 
Aš visada prisiminsiu geruoju jus abu, Džimai. 

— Tai praeis, viskas užsimirš, — tarė jis. 

— Ne, niekada, — pasakiau atsidusdamas. — Nebandyk 
teisinti manęs! Niekada nekalbėk su ja apie mane, nebent 
mane keiktumei. Eik dabar greičiau pas ją. Sudie, mano 
geriausias bičiuli! Tesaugo tave Viešpats! Mes daugiau 
niekada nesusitiksime. 

— O Laudonai, kas galėjo pamanyti, kad mes taip 
išsiskirsime!? — sušuko jis. 

Man nieko daugiau neliko, kaip nusižudyti arba pasigerti. 
Aš vilkausi gatve, nieko nesuvokdamas, negalvodamas, kur 
einu, baisiausiai nusiminęs. Kišenėje užčiuopiau pinigus, 
priklausančius nežinia kam — ar man, ar mano kreditoriams. 
Mano žvilgsnis užkliudė iškabą: „Pudelis“. Aš mechaniškai 
užėjau į restoraną ir atsisėdau už staliuko. Priėjo aptar- 
naujantis kelneris, ir, matyt, aš šį tą užsakiau, nes staiga 
galva prablaivėjo, pasijutau bepietaująs. Ant baltos staltiesės 
pastebėjau laišką. Adresas buvo užrašytas nepažįstamu 
braižu, ant voko pamačiau Edinburgo pašto ženklą ir 
anglišką antspaudą. Puodukas buljono ir stiklas vyno įskėlė 
kažkuriam mano apdujusių smegenų kampelyje smalsumo 
kibirkštį. Laukdamas antro patiekalo ir spėliodamas, ką man 
atneš, atplėšiau laišką ir ėmiau jį skaityti. 


„Gerbiamas pone! Laikau savo pareiga pranešti jums apie 
gerbiamo senelio pono Aleksandro Laudono mirtį šio mėn. 
17 d. Prieš porą dienų, sekmadienį, jis, kaip paprastai, buvo 
bažnyčioje ir, grįždamas namo, sustojo valandėlę pasikalbėti 
su senu bičiuliu. Diena buvo vėjuota. Tą patį vakarą prasidėjo 
stiprus bronchitas. Daktaras Makombis iš karto įspėjo, kad 
liga gali būti lemtinga; senasis džentelmenas taip pat 
nepuoselėjo jokių iliuzijų apie savo sveikatos būseną. Jis 

ne kartą man tvirtino, kad su juo jau „baigta“. „Seniai jau 
metas", — pridūrė jis kartą su būdingu jam irzlumu. Jis nė 
kiek nepasikeitė, atėjus mirties valandai. Manau, kad jums 
bus malonu išgirsti, kad iki paskutinio atodūsio jis visą laiką 
labai nuoširdžiai kalbėjo apie jus, vadindamas jus „Dženės 
sūneliu". „Jis vienintelis man patiko toje šeimoje", — dažnai 
kartojo jis. Velionis labai vertino tą gilią pagarbą, kurią 
visada jam rodėte. Jūs pastebėsite, kad prierašas testamente, 
kuriuo jums skiriamos jo knygos, tarp jų ir Molesvortas, 
padarytas paskutinę dieną prieš mirtį, o tai rodo, kad iki 
paskutinės akimirkos jis galvojo apie jus. Turiu pranešti, 
kad jūsų dėdė ir panelė Jufimija, jūsų pusseserė, su 
didžiausiu švelnumu slaugė jūsų senelį, nors jis buvo gana 
sunkus ligonis. Siunčiu jums testamento nuorašą, iš kurio 
pamatysite, kad esate savo senelio turto paveldėtojas 
lygiomis su ponu Edemu. Septyniolikos tūkstančių svarų 
suma, priklausanti jums, yra mano žinioje. Aš džiaugiuosi, 
kad jūs taip padidinote savo kapitalą, ir laukiu jūsų 
nurodymų, kuriuos tuojau pat įvykdysiu. Gal norėsite 
atvažiuoti į Angliją; nežinodamas jūsų piniginės būklės, aš 
siunčiu jums akredityvą šešiems šimtams svarų. Malonėkite 
pasirašyti pridedamą kvitą ir pirma proga išsiųskite man. 
Nuoširdžiai jus gerbiąs 
Raterfordas Gregas" 


„Tebūnie palaiminti dėdė Edemas, ir pusseserė Jufimija, 


ir ponas Gregas!" — buvo mano pirmoji mintis. 
Aš prisiminiau ilgą, pilką savo senelio gyvenimą, kuris 
pagaliau baigėsi. „Seniai jau laikas" — prisiminiau senojo 


džentelmeno žodžius. Vaizduotė perkėlė mane į ramias 
Edinburgo gatves, kur pučia atšiaurūs rytiniai vėjai ir 
sekmadieniais nykiai skamba varpai. Vaizdavausi tamsų, niūrų 
namą, į kurį senelis Ekis grįžo, pažymėtas mirties rankos... 

Aš pabandžiau įsivaizduoti senelį jaunystėje, kai jis buvo 
grubus, netašytas kaimo vaikinas, mėgėjas pasimeilinti 
merginoms ir šaunus šokėjas. Aš klausiau save, ar iš tikrųjų 
vargšui Ekiui sekėsi gyvenime, ar savo paskutiniame 
mūriniame prieglobstyje Edinburge jis jautėsi laimingesnis, 
negu kuklioje trobelėje, kurioje gimė ir užaugo. Panašios 
mintys buvo puiki paguoda tokiam nevykėliui, kaip aš. 

Taip, aš pavadinau save nevykėliu, bet tuo pačiu metu 
negalėjau nuslopinti nesąmoningo džiaugsmo, kuris apėmė 
mane, staiga įsigijus tokį turtą. Krūvos aukso — keturi 
tūkstančiai du šimtai penkiasdešimt dvigubų erelių, septy- 
niolika tūkstančių bjaurių soverenų, dvidešimt vienas 
tūkstantis du šimtai penkiasdešimt napoleonų — įvairiausios 
monetos žvilgėjo ir skambėjo mano vaizduotėje, nutvieks- 
damos gyvenimą ryškiomis spalvomis. Viskas iš karto 
pasidarė taip paprasta: aš galėsiu išvykti į Paryžių, Kartju 
paslaptis bus išsaugota, Džimas pagydytas, kreditoriai... 

Mintis apie kreditorius iš karto nugramzdino mane atgal 
į juodą nusivylimą, iš kurio aš ką tik buvau išsivadavęs. 
Visi mano pinigai priklausė kreditoriams: mano senelis 
mirė per anksti, kad galėtų išgelbėti mane. 

Turbūt širdies gilumoje aš esu ryžtingas žmogus. Tuo 
kritiškų momentu aš pajutau nepalaužiamą ryžtą bet 
kuriomis priemonėmis išsaugoti savo turtą: aš galėjau viską 
nuveikti, nuvykti į pasaulio galą, pagaliau galėjau pabėgti 
į kurią nors iš tų palaimintų šalių, kurios dar nepasirašė 
tarptautinio susitarimo išduoti kriminalinius nusikaltėlius. 

Nesibaigiančios nesėkmės, išsiskyrimas su senu bičiuliu, 
šis netikėtas turtas, tarsi muilo burbulas tokį trumpą aki- 
mirksnį sumirgėjęs mano akyse ir čia pat išnykęs — visa 
tai taip įskaudino mane ir įstūmė į tokį nusivylimą, kad aš 
net ėmiau mėgautis savo įkaitusios vaizduotės sukurtais 
paveikslais: aš mačiau save su peiliu rankoje, ginantį vogtą 

turtą, vaizdavausi esąs negailestingai persekiojamas ir 
besislapstąs kažkokiose nuošaliose salose. 

Taip būtų tik blogiausiu atveju, ir begalvodamas aš 
suradau geresnę išeitį: atsidūręs saugioje vietoje užsienyje, 
aš galėčiau ramiai vesti derybas su kreditoriais. Padedant 
apsukriam agentui, būtų galima susitarti labai palankiomis 
sąlygomis. Atgavęs viltį, aš prisiminiau mūsų bankrotą. 
Man pasirodė keista, kad Džimas taip atkakliai vengė mano 
klausimų ir nieko neatsakė į juos. Jis taip skubėjo viską 
sužinoti apie „Skrajojantį debesį", kad mano visai pagrįstas 
smalsumas ir liko nepatenkintas. Nors ir labai nemaloni 
man buvo ta mintis, bet aš turėjau grįžti ir išsiaiškinti savo 
padėtį. 

Aš užmokėjau už nebaigtus pietus ir daviau kelneriui 
arbatpinigių auksinę monetą. Mane apėmė kažkoks pašėlęs 
lengvapėdiškumas: nebežinojau, kas priklausė man, kas 
ne, ir visai tuo nesirūpinau; jaučiau, kad nuo šiol turiu 
imti ir švaistyti kiek tik pajėgsiu; svetimo turto pasisa- 
vinimas ir pinigų švaistymas puikiai derinosi su tuo 
vaidmeniu, kurį man numatė likimas. Aš ėjau gatve link 
Džimo namų švilpaudamas ir stengdamasis sukaupti savyje 
kiek galima daugiau įžūlumo, kad neišsigąsčiau Meimės 
ir viso pasaulio, o ateityje gal ir teisėjo. Prie pat durų aš 
sustojau ir užsidegiau cigarą, kad būtų lengviau veidui 
suteikti ramią išvaizdą. Sutelkęs visą drąsą, aš įžengiau į 
kambarį, iš kurio taip neseniai man teko gėdingai bėgti. 

Mano bičiulis su žmona sėdėjo prie stalo ir baigė valgyti 
skurdžius pietus, kuriuos sudarė gabalėlis šaltos avienos, 
pyrago likutis nuo pusryčių ir puodelis skystos kavos. 

— Atleiskite, ponia Pinkerton, — tariau. — Man labai 
nemalonu jus trukdyti, nes žinau, kad mano lankymasis 
nėra pageidautinas. Bet aš būtinai turiu su Džimu aptarti 
vieną svarbų klausimą. 

— Galite nekreipti į mane dėmesio, — šovė Meimė, 
pakildama nuo stalo, ir išdidžiai išėjo pro duris. 

Džimas nusekė ją akimis ir liūdnai palingavo galvą. Jis 
atrodė sergantis ir pasenęs. 

— Kas dar atsitiko? — paklausė jis. 

— Turbūt prisimeni, kad neatsakei nė į vieną iš mano 
klausimų, — tariau. 

— Kokių klausimų? — paklausė jis. 

— Kuriuos aš tau uždaviau, — atsakiau. — Aš taip 
pat, kaip ir tu, norėjau daug ką iš tavęs sužinoti. Jeigu 
mano atsakymai į tavo klausimus pasirodė įtartini Meimei, 
tai tavo visiškas tylėjimas į mano klausimus man visai 
nesuprantamas. 

— Tu nori sužinoti apie bankrotą? — paklausė Džimas. 

Aš linktelėjau. 
Džimas nejaukiai susigūžė kėdėje. 

— Aš turiu tau prisipažinti, kad man buvo gėda, — 
tarė jis. — Bandydamas išvengti to pokalbio, aš negerai 
pasielgiau su tavimi, Laudonai. Aš apgavau tave ir dabar 
turiu raudonuoti prisipažindamas. Vos spėjęs sugrįžti, tu 
iš karto uždavei man tą klausimą, kurio aš labiausiai bijojau: 
kodėl mūsų firma taip greit subankrutavo? Tavo įžvalgumas 
neapgavo tavęs. Tai mano gėda, ir aš vos nenumiriau 
šiandien, kai Meimė taip žiauriai priekaištavo tau. Tuo 
tarpu mano sąžinė šaukte šaukė: „Tai tavo kaltė!" 

— Kas atsitiko, Džimai? — paklausiau. 

— Nieko naujo, Laudonai, — liūdnai atsakė jis, — bet 
aš nežinau, kaip pažvelgti tau į akis po to, kai aš apgavau 
tave? Aš lošiau biržoje, — vos girdimai pridūrė jis. 

— Ir tu bijojai man tai pasakyti! — sušukau. — Tu, 
mano vargšeli, nepataisomas svajotojau! Ar tai turi reikš- 
mės? Juk mes vis tiek jau buvome pasmerkti žlugti. Aš 
norėjau kalbėti visai ne apie tai: aš noriu žinoti savo padėtį. 

Tam yra labai svarbių priežasčių. Pirmiausia sakyk: ar mano 
vardas švarus? Ar yra koks nors dokumentas, liudijantis, 
kad mano kreditoriai patenkinti, o jeigu ne, tai kur aš jį 
galėčiau gauti? Ir kokia data jis buvo parašytas? Tu negali 
įsivaizduoti, Džimai, kiek daug nuo to priklauso! 

— Štai pats baisiausias momentas, — prabilo Džimas, 
tarsi sapnuodamas. — Aš nežinau, ką atsakyti! 

— Kas gi yra? — surikau, ir man širdis nutirpo iš 
baimės. 

— Aš bijau, kad pražudžiau tave, Laudonai, — pasakė 
Džimas ir gailiai pažvelgė į mane. 

— Pražudei mane? — pakartojau. — Kaip? Kaip tai 
suprasti? 

— Aš žinau, kad tai bus smūgis tavo savimeilei, — 
tarė jis, — bet kas man buvo likę daryti? Padėtis buvo be 
išeities, teismo įgaliotinis... — Kaip ir pirma, ties šiuo žodžiu 
jis užsikirto ir staiga nutraukė frazę. — Kilo daug apkalbų, 
Žurnalistai jau ėmė mane persekioti; be to, užgriuvo nema- 
lonumai su Meksikos akcijomis. Aš išsigandęs visai netekau 
galvos. Tavęs nebuvo, ir aš neatsispyriau pagundai. 

Kai jis kalbėjo tokiomis užuominomis, slepiančiomis kažką 
baisaus, aš vos kvėpavau iš siaubo. Ką jis padarė? Iš jo laiškų 
žinojau, kad padėtis buvo be išeities. Kokiai pagundai jis 
neatsispyrė? Kokį būdą jis pasirinko man pražudyti? 


— Džimai, — neiškenčiau, — sakyk pagaliau, kas 
atsitiko. Aš daugiau negaliu pakęsti tokios nežinios! 
— Ką gi, — atsakė jis, — žinau, kad neturėjau teisės 


taip pasielgti... aš pareiškiau, kad tu visai ne mano kom- 
panionas, o tik neturtingas dailininkas, kad tu neturėjai 
nieko bendra su firmos reikalais, ypatingai su pinigais ir 
sąskaitomis. Aš pasakiau, kad tu niekada nesusivokdavai, 
koks turtas kam priklauso. Matai, aš buvau priverstas taip 
pasakyti, nes kai kurie įrašai sąskaitų knygose... 

— Dėl Dievo meilės! — sušukau. — Baik kankinti 
mane! Kuo tu mane apkaltinai? 

— Apkaltinau? — pakartojo Džimas. — Tuo, ką jau 
tau pasakiau. Tu nebuvai oficialiai įformintas mano kom- 
panionu, ir aš pasakiau, kad faktiškai tu dirbai pas mane 
klerku, o aš vadinau tave kompanionu, vien norėdamas 
paglostyti tavo savimeilę. Tokiu būdu man pavyko įtraukti 
tave į kreditorių sąrašą už tavo algą ir pinigus, kuriuos 
man buvai paskolinęs. Ir... 

Aš pajutau, kad viskas aplinkui mane ėmė suktis. 


— Kreditorius! — suriaumojau iš džiaugsmo. — Aš 
esu kreditorius! Vadinasi, aš visai nesubankmutavau? 
— Ne, — atsakė Džimas. — Žinoma, nelabai gražu iš 


mano pusės... 

— Po šimts pypkių, perskaityk štai šitą, — pertraukiau 
aš jį, išskleisdamas ant stalo laišką. — Šauk žmoną čionai, 
mesk lauk tą šlamštą, — aš nusviedžiau šaltos avienos 
likučius į židinį, — ir eikimne visi iškilmingai pavakarieniauti 
ir išgerti šampano. Aš jau pietavau, nors ir neprisimenu, ką 
valgiau, bet mielai dar dešimtį kartų papietausiu tokia proga. 
Skaityk, tu jautrusis asile! Nemanyk — aš neišsikrausčiau 
iš proto. Eikite čia, Meime, — pašaukiau, pravėręs duris į 
miegamąjį. — Susitaikykime, ir pabučiuokite savo vyrą. Po 
vakarienės mes vyksime kur nors pašokti, ir aš su jumis 
suksiuos valso sūkuryje iki aušros. 

— Ką visa tai reiškia?! — sušuko Džimas. 

— Tai reiškia, kad mes šiandien šauniai pavakarieniau- 
sime ir gersime šampaną, o rytoj paliksime šį miestą! — 
tariau. — Meime, eikite persirengti, o tu, Džimai, imk lapą 
popieriaus ir rašyk Franklinui Dodžui, kad jis eitų sau po 
velnių! Brangioji Meime, pasirodo, jūsų tiesa: aš buvau 
turtingas, pats to nežinodamas! 

Devynioliktas skyrius 
KELIONĖ SU APGAVIKU 


Tuo pagaliau ir baigėsi tas viliojantis, bet pražūtingas 
nuotykis su „Skrajojančiu debesimi". Mes išvengėme didelių 
pavojų, mes subankrutavome ir vėl praturtėjome, su- 
sipykome ir vėl susitaikėme. Teliko dėkoti Dievui ir, padėjus 
tašką po visa šia istorija, pradėti gyvenimą iš naujo. Negaliu 
tvirtinti, kad man pavyko visiškai atgauti Meimės pa- 
sitikėjimą; aš to ir nenusipelniau, nes iš tiesų nutylėjau 
daugiau, negu derėjo draugui ir kompanionui. Bet ji puikiai 
laikėsi ir visą tą savaitę, kurią praleidome kartu, nei ji, nei 
Džimas nieko manęs neklausinėjo. Mes nuvykome į 
Kalistogą: sklido gandai, kad ten tuo metu labai pakilo žemės 
kainos. Džimas prisipažino, kad jam būtų malonu iš šalies 
stebėti biznio karštligę, — taip kažkada Napoleonas šventos 
Elenos saloje leido laiką, skaitydamas memuarus. Paties 
Džimo finansinė karjera buvo baigta. Dabar jis puoselėjo 
svajones įsigyti rančą kur nors tarp kalvų, auginti kukurūzus 
ir porą karvių ir žalių miškų paunksnėje ramiai laukti se- 
natvės. 

— Mano vienas troškimas — vartytis žolėje ir nieko 
neveikti. Man neliko nė lašelio energijos. 

Dvi dienas ši nerami siela tikrai ilsėjosi. Trečią dieną 
užtikau jį diskutuojantį su vietinio laikraščio leidėju, ir 
Džimas man prisipažino svarstęs, ar nevertėtų įsigyti 
spaustuvę ir laikraštį. 

— Reikia rasti kokį nors užsiėmimą, — maldaujamu 
balsu jis teisinosi man, — jeigu čia išsiplės didelės statybos, 
tai bus galima uždirbti. 

Ketvirtą dieną jis išnyko iš pat ryto ir negrįžo iki pietų. 
Penktą dieną mes visi nuėjome apžiūrėti sklypo, kurį Džimas 

nutarė pirkti, o šeštąją nuo ryto iki vakaro tvarkėme do- 
kumentus, susijusius su sklypo pirkimu. Džimas vėl atgavo 
buvusią energiją ir pasitikėjimą, jo akyse įsižiebė gerai man 
pažįstamos ugnelės, ir balsas vėl skambėjo linksmai ir gyvai. 
Septintos dienos rytą mes pasirašėme aktą, pagal kurį 
oficialiai tapome kompanionais, — kitaip Džimas nesutiko 
imti iš manęs pinigų. Taip dar kartą įsipainiojęs į Džimo 
kombinacijas, arba, teisingiau, palikęs įpainiotą savo 
piniginę, aš vienas sugrįžau į San Franciską ir apsistojau 
„Palaso“ viešbutyje. 

Tą pačią dieną pasikviečiau Neirsą pietų. Jo įdegęs veidas 
ir originali maniera sukėlė man praėjusių dienų prisiminimus. 
Nedaug laiko prabėgo, o viskas atrodė jau toli praeityje. 
Orkestro melodijoje ir indų skambėjime aš išgirdau bangų 
šniokštimą ir žuvėdrų klyksmą ties Midvėjaus salomis. Dar 
nespėjo sugyti mūsų žaizdotos rankos, o mes štai sėdime 
prabangioje restorano salėje, gardžiuojamės austrėmis ir 
geriame šaldytą šampaną. 

— Prisiminkite mūsų pietus „Noroje“, kapitone, ir 
palyginkite juos su šiandienine aplinka, — tariau. 

— Tai panašu į sapną, — atsakė kapitonas, iš lėto 
apžvelgdamas salę. — Tik ir laukiu, kad staiga atsivoš 
didžiulio liuko dangtis, išlįs milžiniški Džonsono pečiai ir 
galva, pasigirs riksmas: „Aštunta valanda!“ — ir viskas 
išnyks. 

— Praeitis jau išnyko galutinai ir negrįžtamai! — ta- 
riau. — Mums belieka ištarti: „Amen". 

— Kažin ar tikrai taip, pone Dodai. Aš tuo netikiu, — 
atsakė Neirsas. — „Skrajojančio debesies" paslaptis — tai 
pyragas orkaitėje, o virėjas, jei neklystu, vardu Belersas. Jis 
mėgino šį tą sužinoti iš manęs pirmą dieną mums sugrįžus, 
toks apskretęs žmogelis advokato drabužiais; aš iš karto jį 
pažinau iš jūsų nupasakojimo. Netrukdžiau jam berti 

klausimus, kol supratau, kur jis suka. Jis žino daug ką, ko 
mes nežinome, žino didesnę dalį to, kas žinoma mums, o 
likusią dalį gali atspėti. Kai kam gresia nemalonumai. 

Aš nustebau, kaip man anksčiau tokia mintis neatėjo į 
galvą. Belersui buvo žinoma visa šios istorijos paslaptingoji 
dalis, jis pažinojo Diksoną, žinojo apie įgulos dingimą, ir, 
be abejo, jam turėjo kilti įtarimų. Toks žmogus, kaip Belersas, 
negalėjo atsispirti pagundai išnaudoti šią progą savo labui. 

Mano spėjimas pasitvirtino. Kitą rytą jis aplankė mane, 
man dar nespėjus apsirengti. Smalsumo paskatintas, aš 
priėmiau jį. Po miglotos įžangos jis tiesiai man pasiūlė 
dalintis lygiomis. 

— Kuo dalintis? — pasidomėjau. 

— Atleiskite, jei savo mintis reiškiu kiek grubokai, — 
tarė jis. — Aš noriu paklausti: ar jūs vykote į Midvėjaus 
salas pataisyti sau sveikatos? 

— Galbūt, — atsakiau. 

— Patikėkite, pone Dodai, aš niekada nebūčiau išdrįsęs 
žengti tokį žingsnį, jei neturėčiau tam pakankamo pagrin- 
do, — dėstė toliau advokatas. — Aš nemėgstu primesti kam 
nors savo draugijos. Bet šiuo atveju, pone, mes abu siekiame 
to paties tikslo. Jeigu mes dirbsime išvien, aš padėsiu jums 
savo žiniomis apie įstatymus ir praktine patirtimi, įgyta 
vedant labai delikačias bylas, panašias į šitą. Jeigu jūs 
atsisakysite, tai, deja, aš jums tapsiu... — jis valandėlę 
suabejojo, — labai pavojingas konkurentas. 

— Ar jūs paruošėte tą kalbą iš anksto? — maloniai 
pasiteiravau. 

— Gerai pagalvokite, prieš taip sakydamas! — tarė jis 
staiga grasinamai, bet tuojau vėl prašneko, kaip ir pirma, 
nuolankiai: — Užtikrinu, pone, kad atėjau pas jus kaip 
draugas. Man rodos, jūs per mažai vertinate mano žinias. 
Pavyzdžiui, man puikiai žinoma, kad jūs turėjote didelių 

nuostolių ir kad visai neseniai gavote didelę sumą pinigų iš 
Londono. 

— Ir kokią išvadą jūs darote iš to? — paklausiau. 

— Aš žinau, iš ko jūs gavote tą čekį! — sušuko jis ir 
staiga visas susigūžė, tarsi išsigandęs savo drąsos. 

— Kas seka iš to? — skatinau jį savo klausimais. 

— Užmiršote, kad aš buvau pono Diksono patikėtinis, — 
paaiškino jis man. — Jūs žinote jo adresą, pone Dodai. San 
Franciske jis turėjo reikalų tik su manim ir jumis. Jūs pats 
matote, kad išvados peršasi pačios savaime. Aš kalbu su 
jumis tiesiai ir atvirai, kaip visada esu įpratęs elgtis su savo 
kompanionais. Jūs įsitikinote, kad aš daug ką žinau. Esate 
protingas žmogus ir suprantate, kad bus dar geriau, jei 
sužinosiu viską. Jums nepasiseks manęs nusikratyti, — aš 
per daug tampriai susijęs su visu tu, kas įvyko. Jūs pats 
suprantate, kad aš galiu jums labai pakenkti, nė kiek 
nekompromituodamas savęs. Trumpai tariant, aš labai 
lengvai galiu sugadinti jums gyvenimą. Štai, pavyzdžiui, 
pono Pinkertono bankrotas... Mudu, pone, žinome — ir jūs 
ypač — kokią milžinišką sumą pinigų išleidote. Ar ponui 
Pinkertonui viskas žinoma? Diksono adresą žinojote tik jūs 
ir nuslėpėte tai. Jeigu aš kreipsiuosi į poną Pinkertoną... 

— Klausykite, — nutraukiau jo samprotavimus, — 
kreipkitės į poną Pinkertoną ir darykite, ką tik norite, kol 
(atleiskite už grubų posakį) nusprogsite! Aš draudžiu jums 
kreiptis tik į vieną asmenį — į mane. Viso labo! 

Jis nepajėgė nuslėpti savo įsiutimo, nusivylimo ir 
nustebimo. Aš neabejoju, kad koridoriuje jį ištiko eilinis 
mėšlungio priepuolis. 

Šis pokalbis paliko man nemalonų įspūdį, mane skaudžiai 
užgavo neteisingi įtarimai, ir dar skaudžiau buvo, kai išgirdau 
iš šio sukčiaus lūpų tą patį, ką jau kartą buvau girdėjęs iš 
Džimo žmonos. Mane apėmė neaiški baimė. Belerso elgesyje 

aš pajutau kažkokį bailų įtūžimą. Kilo toks įspūdis, lyg mane 
subadyti būtų norėjęs ėriukas. Šio menko žmogelio drąsa 
išdavė jo žūtbūtinį pasiryžimą pasiekti savo tikslą, ši drąsa 
buvo pagimdyta būtinybės ir didelio skurdo. Drauge tai 
rodė, kad savo rankose jis turi stiprų ginklą. Aš prisiminiau 
man nepažįstamą Kartju, ir mane nukrėtė šiurpas, pagalvo- 
jus, kad tas šeškas seka jo pėdomis. 

Pasiteiravęs sužinojau, kad Belersui visai neseniai buvo 
atimtos advokato teisės dėl nešvarių darbelių, ir ši naujiena 
privertė mane dar labiau susirūpinti. Iš vienos pusės — šis 
niekšas be pinigų ir be jokių galimybių juos uždirbti, išmestas 
iš darbo, viešai susikompromitavęs, be abejo, įtūžęs ant viso 
pasaulio, ir iš kitos pusės — turtingas žmogus, apgaubtas 
paslapties, išgąsdintas, besislapstąs, — žmogus, kuris buvo 
pasiryžęs sumokėti penkiasdešimt tūkstančių svarų už 
„Skrajojančio debesies" nuolaužas. Nejučiomis mano sim- 
patija persekiojamai aukai ėmė stiprėti, ir mintis apie jį visą 
dieną neišėjo man iš galvos. Aš spėliojau, ką Belersas žino, 
ką jis galėjo numanyti ir kada pradės puolimą. 

Kai kurie iš tų klausimų liko mįslės visam laikui; kai kas 
paaiškėjo labai greitai. Iki šiol nenutuokiu, iš kur jis sužinojo 
tikrąjį Kartju vardą. Gal jam pasakė kuris nors „Audros“ 
jūreivis, o gal ir daktaras Erkvartas. Bet man pasitaikė būti 
visai arti tuo momentu, kai jis sužinojo adresą. Buvo taip: 
vieną vakarą, turėdamas valandą laisvo laiko iki sutarto 
pasimatymo su vienu pažįstamu, aš išėjau į viešbučio sodą. 
Grojo orkestras. Ryškioje elektrinių žibintų šviesoje viskas 
buvo puikiai matyti, ir tarp vaikštinėjančių žmonių netoliese 
pastebėjau Belersą, kalbantį su vyriškiu, kurio veidas man 
pasirodė labai pažįstamas. Aš jaučiau, kad labai neseniai 
buvau su juo susitikęs, bet kur ir kokiomis aplinkybėmis — 
negalėjau iš karto prisiminti. Paklausiau šalia stovintį 
šveicorių, ir šis man paaiškino, kad mane dominantis ponas 

tarnauja anglų karo laive, kuris stovi Honolulu mieste,ir 
šiuo metu atostogauja dėl ligos. Tikrai, civiliai rūbai ir liguista 
išvaizda taip pakeitė leitenantą Sibraitą, kad ne iš karto 
pažinau seną savo pažįstamą. 

Jų susitikimas nelėmė nieko gero, ir aš paskubėjau prieiti, 
bet Belersas turbūt dar greičiau sužinojo viską, kas jį domino, 
ir išnyko minioje. Aš priėjau prie leitenanto. 

— Arjūs pažįstate tą žmogų, su kuriuo ką tik kalbėjotės, 
pone Sibraitai? — paklausiau. 

— Ne, — atsakė jis. — Aš niekada nebuvau jo matęs 
anksčiau. O kodėl jūs klausiate? 

— Tai labai blogos reputacijos buvęs advokatas, — 
atsakiau. — Gaila, kad anksčiau neįsimaišiau į jūsų pokalbį. 
Tikiuosi, jūs nieko jam nepasakėte apie Kartju? 

Sibraitas paraudo iki ausų. 

— Labai gaila, — atsakė jis, — bet tas žmogus buvo 
labai mandagus, ir aš norėjau kuo greičiau juo nusikratyti. 
Jis prašė tik adreso. 

— Ir jūs pasakėte! — aiktelėjau. 

— Man labai gaila, bet, rodos, kad taip, — atsiliepė 
Sibraitas. 

— Dieve mano! Ką jūs padarėte! — su šiais žodžiais aš 
jį palikau. 

Padėtis darėsi kritiška: Belersas sužinojo adresą, ir aš 
buvau įsitikinęs, kad artimiausiu metu ponui Kartju teks su 
juo susidurti. Mane taip sujaudino ši mintis, kad kitos dienos 
rytą apsilankiau Belerso kontoroje. Iškaba buvo nuimta, ir 
kažkokia senė plovė laiptus. 

— Advokatas Belersas? — pakartojo ji mano klausi- 
mą. — Jis išvyko šiandien rytą. Kreipkitės į advokatą Diną. 

Aš nebeieškojau advokato Dino, o pasukau atgal į savo 
viešbutį, apgalvodamas tai, ką išgirdau. Senė, grandanti 
purvinus laiptus, sužadino mano vaizduotę: aš pagalvojau, 

kad reikia nepaprastai daug vandens ir muilo nuplauti visus 
pėdsakus tų nešvarių darbų, kurie buvo atliekami Belerso 
kontoros prieglobstyje. Dabar tas kampas liko tuščias, nes 
nežinomo teisėjo ranka sunaikino voratinklį, ir išpampęs 
voras nuskubėjo naujos aukos pėdsakais. Kaip jau minėjau, 
paskutiniu metu aš nenoromis vis labiau simpatizavau ponui 
Kartju; sužinojęs, kad jo priešas pradėjo medžioklę, aš ne- 
begalėjau nusiraminti ir ėmiau galvoti, ar neįstengčiau jam 
kaip nors padėti. Prasidėjo „Skrajojančio debesies" tra- 
gedijos paskutinis veiksmas. Pradžia buvo tokia viliojanti, 
kad reikėjo tikėtis, jog pabaiga bus taip pat įdomi. 
Sumokėjus tiek daug, kad pamatyčiau pirmąjį veiksmą, 
vertėjo sumokėti dar truputį, kad išvysčiau jo pabaigą. Aš 
seniai be reikalo stumdžiausi San Franciske, veltui leisdamas 
pinigus ir diena po dienos atidėliodamas savo išvykimą. 
Kodėl man neišvykti dabar paskui Belersą ir sekti jį? Jeigu 
neužtiksiu jo pėdsakų, tai nuo to mano planai nenukentės, 
nes aš atsidursiu arčiau Paryžiaus. Jeigu man pavyks aptikti 
jo pėdsakus ir jį pasivyti, tai tuo atveju galėsiu sukliudyti 
jam pasiekti savo tikslą ir sužinosiu daug ką įdomaus. 

Taip nusiteikęs, nutariau išvykti ir tokiu būdu dar kartą 
įsipainiojau į Kartju ir „Skrajojančio debesies" istoriją. Tą 
patį vakarą parašiau atsisveikinimo laiškus Džimui ir daktami 
Erkvartui, maldaudamas jį įspėti Kartju. Kitą rytą palikau 
San Franciską, o už dešimties dienų jau vaikštinėjau van- 
denynų garlaivio „Denverio miestas" denyje. Per tą laiką 
spėjau nusiraminti ir šaltai viską apgalvoti. Aš įtikinau save, 
kad mano kelionės tikslas — Paryžius arba Fonteneblo, kur 
aš vykau toliau studijuoti dailės; prisimindamas Kartju ir 
Belersą, aš tik juokiausi iš savo pasikarščiavimo. Pirmajam 
aš negalėjau padėti, nors ir labai būčiau norėjęs; antrojo 
nesitikėjau surasti, net jei ir žinočiau, jog mano pastangos 
galėtų jį sulaikyti nuo šantažo. 

Šiaip ar taip, manęs laukė naujas neįtikėtinas nuotykis. 
Pačią pirmą dieną per vakarienę greta manęs prie stalo 
sėdėjo pažįstamas iš San Francisko. Besikalbėdamas suži- 
nojau, kad jis atvažiavo į Niujorką dviem dienom anksčiau 
už mane ir kad nuo jo atvykimo „Denverio miestas" buvo 
pirmasis garlaivis iš Niujorko į Europą. Dvi dienas anksčiau 
už mane — vadinasi, diena anksčiau už Belersą. Tuoj po 
vakarienės nuėjau pas kapitono padėjėją. 

— Belersas? — pakartojo kapitono padėjėjas. — Tarp 
pirmosios klasės keleivių jo tikrai nėra. Galbūt jis pirko 
antrosios klasės bilietą. Keleivių sąrašai dar neparuošti, bet... 
Aha, ieškote Hario D.Belerso? Štai jo pavardė. 

Kitą rytą Belersą pamačiau priešakiniame denyje. Jis 
sėdėjo sudedamoje kėdėje su knyga rankoje, susivyniojęs į 
aptrintą pumos odos apklotėlį. Pašaliniam stebėtojui jis darė 
neturtingo, bet garbingo žmogaus įspūdį. Ilgą laiką aš jį 
stebėjau. Jis labai daug skaitė arba stebėjo jūrą; porą kartų 
apsikeitė keliais žodžiais su kaimynais. Vieną kartą, kai 
netoliese parvirto vaikas ir pravirko, jis prikėlė jį ir nuramino. 
Širdies gilumoje aš neapkenčiau Belerso: aš susidariau įspūdį, 
kad jis visai neskaitė knygos, kurią laikė rankose; galėjau 
prisiekti, kad jūra, kurią jis stebėjo, buvo jam visai neįdomi, 
ir buvau įsitikinęs, kad vaiką, kurį jis pakėlė, mieliau būtų 
išmetęs per bortą. Viskas, ką jis darė, man priminė banalų 
vaidinimą. Aš neabejojau, kad jis šnipinėjo savo kaimynų 
paslaptis, ir nebegalėjau nuo savęs nuslėpti, kad prie mano 
pasibjaurėjimo šiuo sutvėrimu prisidėjo dar panieka jam. 
Jis nė karto nepažvelgė į mano pusę, ir tik vakare sužinojau, 
kad jis jau seniai mane mato. 

Aš sustojau parūkyti prie įėjimo į mašinų skyrių, nes ant 
denio buvo šaltoka. Staiga visai šalia tamsoje išgirdau: 

— Atsiprašau, pone Dodai. 

— Jūs čia, Belersai? — atsiliepiau. 

— Leiskite paklausti, sere: ar jūsų kelionė šiuo laivu 


nėra mūsų pokalbio rezultatas? — pasiteiravo jis. — Jūs 
nemanote pakeisti savo sprendimo? 

— Ne, — tariau. Manydamas, kad jis dar lūkuriuoja, 
pridūriau: — Labos nakties! 


Jis atsiduso ir pasišalino. 

Kitą dieną vėl radau jį denyje, susivyniojusį į pumos 
kailį. Jis kaip ir vakar skaitė knygą arba melancholiškai 
stebėjo jūrą. Kadangi šį kartą arti nebuvo griuvinėjančių 
vaikų, jis keletą kartų paslaugiai patarnavo ligotos išvaizdos 
moteriškei. Niekas taip nekelia įtarimų, kaip sekimas: už- 
tenka sekamam žmogui nusišypsoti, kad jis būtų apkaltintas 
piktais kėslais. Aš tyčia priėjau artyn pasižiūrėti tos moters. 
Iš tikrųjų ji buvo vargingai apsirengusi, pagyvenusi ir labai 
negraži. Aš pajutau sąžinės priekaištus ir, norėdamas kuo 
nors atsilyginti Belersui už mintimis padarytą jam skriaudą, 
prisiartinau prie borto, kur jis stovėjo įprasta poza, stebė- 
damas jūrą. 

— Turbūt jūs labai mėgstate jūrą? — kreipiausi į jį. 

— Tai mano aistra, pone Dodai, — atsakė jis ir pridūrė 
porą Bairono eilių. — Jūra man niekada nenusibosta. Aš 
pirmą kartą plaukiu per vandenyną ir esu sužavėtas jo 
didybės. — Ir buvęs advokatas dar kartą pacitavo ištrauką 
iš Bairono eilėraščio. 

Tas eilutes mokėjau atmintinai mokyklos suole. Turbūt 
per vėlai atsiradau pasaulyje — o galbūt kaip tik per anks- 
ti, — kad sugebėčiau žavėtis Baironu. Tačiau išraiškingas 
šių eilučių padeklamavimas mane labai nustebino. 

— Matau, jūs mėgstate poeziją, — paklausiau jį. 

— Aš labai mėgstu skaityti, — atsakė jis. — Kadaise 
turėjau nedidelę, bet puikiai parinktą biblioteką; vėliau jos 
netekau, man pavyko išsaugoti keletą tomų, daugiausia 
poezijos, kuriuos aš visada vežiojuosi su savimi. 

— Čia viena iš jų? — paklausiau, rodydamas į knygą, 
kurią jis laikė rankoje. 

— Ne, sere, — atsakė jis, ištiesdamas man „Jaunojo 
Vernerio kančių" vertimą angliškai. — Aš neseniai aptikau 
šį romaną. Perskaičiau jį su dideliu malonumu, nors autorius 
ne visai atitinka moralės reikalavimus. 

— Ak, moralė! — sušukau pasipiktinęs. Aš visada 
negalėdavau suvaldyti pasipiktinimo, kai žmonės, nieko 
nenusimaną apie meną ir etiką, imdavo reikšti savo nuomonę. 

— Jūs sutiktumėte su manimi, pone, jei paskaitytumėte 
šią knygą, — tarė Belersas. — Ten aprašomos neleistinos 
aistros su patosu. Tokia knyga netinkama skaityti jaunoms 
merginoms, bet, man atrodo, kad jausmų aprašymo gilumu 
autorius pralenkia daug žymių rašytojų. Net Valteris Skotas, 
Dikensas ar Tekerėjus nesugebėjo taip gražiai pavaizduoti 
meilės jausmo, 

— Jūsų nuomonė sutampa su daugumos, — tariau. 

— Nejaugi, pone? — sušuko jis, nuoširdžiai nuste- 
bęs. — Vadinasi, tai plačiai išgarsėjusi knyga? O kas toks 
buvo Gėtė? Aš dėl to klausiu, kad tituliniame puslapyje 
nėra jokių inicialų, tik paprastai užrašyta „Gėtė“. Ar jis 
buvo įžymus rašytojas? Ar jis parašė ir daugiau knygų? 

Toks buvo mūsų pirmasis pokalbis, po kurio sekė daug 
kitų, labai panašių. Kiekvieno pokalbio metu man atsi- 
skleisdavo vis nauji patrauklūs jo charakterio bruožai ir 
nemalonios ydos. Jis mėgo literatūrą giliai ir nuoširdžiai. Jo 
perdėtas sentimentalumas, iš pirmo žvilgsnio juokingas, vis 
dėlto buvo neapsimestinis. Aš pats stebėjausi savo naivumu. 
Puikiai žinodamas, kad daugeliui garsių žmonių nebuvo 
svetimos smulkios juokingos silpnybės, aš vis dėlto tvirtai 
tikėjau, kad Belersas sutvertas iš vienos medžiagos ir turi 
būti niekšas iki kaulų smegenų. Bodėdamasis jo profesija, 
galvojau, kad niekinsiu ir patį žmogų, bet, klausykit, jis 

man patiko. Aš pamačiau, kad tas vargšas žmogelis 
nepaprastai nervingas, perdėtai jautrus, savotiškai poetiškos 
prigimties. Jis absoliučiai neturėjo drąsos, jo įžūlumas kilo 
iš nusivylimo; skurdas vertė jį daryti niekšybes. Jis buvo 
vienas iš tokių, kurie gali įvykdyti žmogžudystę, kad tik 
nereiktų prisipažinti pavogus pašto ženklą. Aš neabejojau, 
kad besiartinantis susitikimas su Kartju slėgė jį kaip 
košmaras. Tos mintys atsispindėjo veide, ir aš pastebėdavau, 
kaip tokiais momentais jo veidas staiga persikreipdavo. 
Tačiau jam nė nedingtelėjo atsisakyti savo sumanymo. 
Skurdas persekiojo jį kiekviename žingsnyje, alkis, senas 
jo pažįstamas, griebė už gerklės. Kartais nebegalėdavau 
suprasti, ar bailus, bet herojiškas pasiryžimas įvykdyti 
niekšybę sukeldavo man žavėjimąsi, ar panieką. Aš labai 
tiksliai apibūdinau tą įspūdį, kuris man kilo po jo pirmo 
apsilankymo: tarsi ėriukas būtų norėjęs mane subadyti. 
Dabar, stebėdamas jį iš arčiau, aš galėjau jį pavadinti 
maištaujančia avimi. 

Reikia pasakyti, kad jo gyvenimas buvo nelengvas nuo 
pirmų dienų. Jis gimė Niujorko valstijoje, jo tėvas, fermeris, 
subankrutavo ir išvyko į vakarus. Palūkininkas, kuris 
sužlugdė tą nelaimingą šeimą, atrodo, paskui pajuto sąžinės 
priekaištus: pasisavinęs visą jų menką turtą, jis panoro 
išpirkti savo kaltę, paimdamas auklėti vieną jo vaiką. Jam 
buvo atiduotas Haris, penktas kūdikis šeimoje, silpnas ir 
ligotas. Berniūkštis padėdavo savo patronui kontoroje, šio 
to pramoko; jis ryte rijo knygas ir lankė krikščioniškojo 
jaunimo sąjungos susirinkimus. Žodžiu, jaunystėje Belersas 
buvo panašus į kokio nors didaktinio romano herojų. 

Lyg per nelaimę jis įsimylėjo savo šeimininko dukterį. 
Jis man rodė jos fotografiją. Sprendžiant iš nuotraukos, tai 
buvo aukšta, graži moteris, labai vulgari, šiurkšti, ne kažin 
kokio proto ir, kaip vėliau paaiškėjo, smarkiai ištvirkusi. 

Neturėdama ką veikti, ji koketavo su tuo užguitu, nedrąsiu 
jaunuoliu ir visaip jį išnaudojo, kol pagaliau jaunas 
provincijos vaikinas įsimylėjo iki ausų ir ėmė apie ją svajoti 
dieną ir naktį. Jis dirbo kaip jautis, norėdamas jai įtikti, ir 
net viršijo savo patroną sugebėjimu sukčiauti. Jis buvo 
pakeltas vyresniuoju klerku ir tą patį vakarą, padrąsintas 
jos laisvo elgesio, išdrįso pasipiršti, bet buvo smarkiai 
išjuoktas. Nepraėjus nė metams, jo patronas, jausdamas 
artinantis senatvę, priėmė jį savo kompanionu. Jis pasipiršo 
antrą kartą ir dabar gavo sutikimą. Po dvejų baisių vedybinio 
gyvenimo metų jo žmona pabėgo su kažkokiu plevėsa 
komivojažeriu, palikusi jam apmokėti visas jos skolas. Vėliau 
paaiškėjo, kad jos pabėgimo priežastis buvo anaiptol ne 
meilė komivojažeriui, o didelės skolos, kurias ji ilgą laiką 
slėpė, — mat, jų firma buvo bankroto išvakarėse. Belersas 
jai seniai buvo nusibodęs, ir ji nutarė pasinaudoti komivoja- 
žerio paslaugomis, kaip kad būtų pasinaudojusi vežiku. Šis 
smūgis sužlugdė Belersą. Mirus uošviui, firma laikėsi ant 
vieno jo pečių. Jis nebeturėjo jėgų toliau dirbti; žmonos 
skolos nuvarė jį į bankrotą. Nuo tada jis ėmė bastytis iš 
vieno miesto į kitą, kaskart smukdamas vis žemiau. Reikėjo 
atsižvelgti į tai, kad jis buvo išauklėtas tokioje aplinkoje, 
kur darbai, už kuriuos gresia kalėjimas, buvo laikomi visai 
garbingais. Išėjęs tokią mokyklą, jis pateko į didmiesčio 
gyvenimo sūkurius, ir nėra ko stebėtis, kad greitai nusmuko 
į dugną. 

— Arjūs ką nors žinote apie savo žmoną? — paklausiau. 

Jis sumišo. 

— Manau, kad jūs blogai apie mane pamanėte, — 
pagaliau tarė jis. 

— Jūs susitaikėte su ja? — paklausiau. 

— Ne, pone. Aš turiu tiek ambicijos, — atsakė jis ir 
pridūrė: — Tiesą sakant, ir ji niekada nepareiškė tokio noro. 

Atrodo, kad ji jaučia man gilią antipatiją, nors aš visada 
stengiausi jai būti geras vyras. 

— Vadinasi, nenutraukėte ryšių su ja? — pasiteiravau. 

— Manykite apie mane ką norite, pone Dodai, — atsakė 
Belersas, — bet gyvenimas toks sunkus (aš žinau tai iš savo 
patirties), o moteriai dvigubai sunkiau. Kai pagalvojau, 
kokioje baisioje padėtyje ji atsidūrė, — aišku, tai jos pačios 
kaltė, ir aš to neneigiu... 

— Žodžiu, jūs ją išlaikote? — paklausiau. 

— Neneigsiu to, aš darau, ką galiu, — sutiko jis. — Tai 
akmuo man ant kaklo. Tačiau tikiuosi, kad ji dėkinga man. 
Štai, įsitikinkite pats. 

Jis padavė man laišką, rašytą nelygiu braižu, neįgudusios 
rankos. Laiškas buvo parašytas ant gero rausvo popieriaus 
su monograma. Man jis pasirodė kvailas ir, nepaisant keleto 
pataikaujančių frazių, rodė autorės beširdiškumą ir gobšumą. 
Belerso žmona skundėsi sirgusi, kuo aš negalėjau patikėti; 
rašė, kad paskutinius pinigus sumokėjusi gydytojui ir už 
vaistus, nors aš drąsiai galėjau pasakyti, kad už puošnias 
sukneles, gėrimus ir rausvą laiškinį popierių, ir prašė dar 
atsiųsti, o aš iš visos širdies palinkėjau, kad ji to nesulauktų. 

— Man rodos, ji jaučia man nuoširdų dėkingumą, — 
pridūrė jis, su viltimi žvelgdamas man į veidą ir laukdamas 
patvirtinimo. 

— Taip, atrodo, — atsakiau. — Ar ji turi kokių nors 
teisių į jus? 

— Ne, pone, aš išsiskyriau su ja, — atsakė jis. — Tokiais 
atvejais aš esu labai ambicingas ir tuoj po to įvykio išsi- 
skyriau. 

— Kaip ji dabar gyvena? — pasiteiravau. 

— Aš nenoriu meluoti jums, pone Dodai. Tiesą sakant, 
aš nesistengiu sužinoti. Man labai daug teko iškentėti, — 
pridūrė jis atsidusdamas. 

Iš viso to aiškiai matyti, kad nejučiomis įsipainiojau į 
intymią draugystę su žmogumi, kurio planus ruošiausi 
sugriauti. Mane varžė gailestis, kurį jaučiau tam nelaimingam 
sutvėrimui, jo pagarba man ir džiaugsmas, kurį jam sukeldavo 
mūsų bendravimas. Sąžinė verčia mane pridurti, kad nemažą 
vaidmenį čia suvaidino ir mano įgimtas smalsumas pažinti 
įvairius gyvenimo reiškinius ir žmonių charakterius. 

Atvirai kalbant, mes ištisas valandas kasdieną praleis- 
davome drauge, ir didžioji mano kelionės dalis prabėgo 
priešakiniame denyje, o ne pirmos klasės salone. Tuo pačiu 
metu aš nė akimirkos negalėjau užmiršti, kad Belersas — 
niekingas apgavikas, besiruošiąs apipinti persekiojamą 
žmogų šantažo voratinklių. Mūsų kelionės pradžioje aš 
bandžiau save įtikinti, kad draugauju su tuo žmogumi, tik 
norėdamas padėti misteriui Kartju. Aš save įtikinėjau, bet 
niekada nebuvau toks naivus, kad pats savimi patikėčiau. 
Šiomis aplinkybėmis ypač aiškiai pasireiškė dvi svarbiausios 
mano charakterio savybės: bejėgiškumas ir palinkimas viską 
atidėlioti. Tolimesni mano poelgiai buvo tokie absurdiški, 
kad tenka rausti, juos prisiminus. 

Mes atvykome į Liverpulį niūrią, lietingą dieną. Įkyrus 
lietus plovė purvinas miesto gatves. Aš nebuvau numatęs 
jokio ypatingo plano, kaip praleisti laiką, man terūpėjo, 
kad nepaspruktų Belersas. Viskas baigėsi tuo, kad abu 
nuėjome į pirmą pasitaikiusią smuklę, o paskui pietavome 
ir slankiojome šlapiomis gatvėmis. Vakare sėdėjome teatre, 
žiūrėdami seną pjesę „Buvęs kalinys". Tai buvo pirmas 
Belerso lankymasis teatre, kuris iki šiol jam atrodė nuo- 
dėminga vieta, kaip ir visos pasilinksminimo įstaigos. Jo 
nuoširdus, entuziastingas ir naivus plepėjimas bei pastabos 
apie pjesės personažus labai mane pralinksmino. 

Pasakodamas apie malonumą, kurį man teikia pokalbiai 
su buvusiu advokatu, aš turbūt perdedu, norėdamas patei- 

sinti save. Man reikia kaip nors pasiteisinti, nes per visą 
dieną aš neužsiminiau apie Kartju. Prieš išsiskirdami, mes 
nutarėme rytojaus dieną drauge vykti į Česterį. 

Česteryje apžiūrėjome katedrą, apėjome senovinių sienų 
likučius, kalbėjomės apie Šekspyrą, ksilofonus ir vėl 
susitarėme susitikti rytojaus dieną. Aš dabar nebeprisimenu 
(ir džiaugiuosi tuo), kiek laiko tęsėsi mūsų kelionė. Mes 
pabuvojome Stardforde, Varvike, Koventryje, Glosteryje, 
Bristolyje, Bate, Velse. Visą laiką kalbėjomės istorinėmis 
temomis, susijusiomis su vietovėmis, kurias lankėme. Aš 
piešiau, o Belersas deklamavo eilėraščius ir užsirašinėjo 
įdomesnes epitafijas. Pašalinis stebėtojas neabejodamas būtų 
palaikęs mus eiliniais amerikiečiais turistais, kurių kelionės 
tikslas — pažinti kraštą. Kas būtų galėjęs įspėti, kad vienas 
iš mūsų — šmeižikas, nedrąsiai besiartinąs prie savo aukos, 
o antrasis — bejėgis seklys mėgėjas, laukiantis įvykių 
atomazgos? 

Neverta nė pasakoti, kad per visą tą laiką nesugalvojau, 
kaip pagelbėti ponui Kartju. Ir neįvyko nieko naujo, ne- 
skaitant dviejų smulkių epizodų, kurie man padėjo galutinai 
suprasti Belerso charakterį. Pirmasis iš jų įvyko Glosteryje. 
Aš pasiūliau nueiti į katedrą išklausyti pamaldų. Labai 
nustebau, paaiškėjus, kad šis sukčius išpažino kažkokį 
atskirą „izmą“, ir buvo labai karštas jo šalininkas. Palikęs 
mane, jis išslinko ieškoti savo tikėjimo brolių bažnyčios. 

Kai mes susitikome per pietus, aš pasijuokiau iš savo 
bendrakeleivio; jis paniuro. 

— Jums nėra reikalo slėpti savo nuomonės, pone Do- 
dai, — staiga prabilo jis. — Jūs nelabai teigiamai vertinate 
mano elgesį; manau, kad mane laikote veidmainiu. 

Jo netikėtas išpuolis privertė mane susigėsti. 

— Jūs žinote mano nuomonę apie jūsų profesiją, — 
sumišęs šiurkščiai atrėžiau. 


309 


— Atleiskite už įkyrumą, — tęsė toliau Belersas, — bet 
kodėl jūs, matydamas nedorą mano gyvenimą, nenorite, 
kad aš ieškočiau sielos išganymo? Matydamas, kad daug 
kur klystu, jūs norite, kad klysčiau visada. Neužmirškite, 
sere, kad bažnyčia — tai nusidėjėlių prieglobstis. 

— Turbūt jūs nuėjote ten paprašyti, kad Dievas palai- 
mintų jūsų kėslus? — piktai nusijuokiau. 

Jo veidu perbėgo mėšlungiškas virpulys, akys suliepsnojo. 

— Aš meldžiausi už puolusią moterį ir nelaimingą žmogų, 
kuris bando jai padėti, štai už ką aš meldžiausi, jei norite 
žinoti, — riktelėjo jis drebančiu balsu. 

Turiu pripažinti, kad aš nieko negalėjau jam atsakyti. 

Antrasis epizodas atsitiko Bristolyje, kur Belersas staiga 
dingo porai valandų. Po kiek laiko jis atsirado, visas 
išsibaltinęs į sienas, liežuvis jam pynėsi, kojos vos laikė 
menką jo kūną. Aš jau seniai įtarinėjau jį turint polinkį prie 
alkoholinių gėrimų. Man labai pagailo šito užguito žmogaus, 
kurio daliai teko ir šeimyninės nelaimės, ir nervų liga, ir 
atstumianti išvaizda, ir girtuokliavimo yda. 

Negaliu neigti, kad taip užsitęsusi mūsų kelionė buvo 
mūsų abiejų bailumo rezultatas. Kiekvienas iš mūsų bijojo 
paleisti iš akių antrąjį, kiekvienas bijojo atvirai pasikalbėti, 
be to, ir nežinojo, ką sakyti. Išskyrus tą mano karštosiomis 
mestą užuominą Glosteryje, mes nė vienu žodžiu ne- 
prasitarėme apie tai, kas labiausiai jaudind tiek vieną, 
tiek antrą. Mes rūpestingai vengėme netgi netyčia 
paminėti Kartju, Stolbridž Ie Kartju arba Stolbridž Mins- 
terio stoties pavadinimą (tai buvo pavadinimas tos 
geležinkelio stoties, kurioje reikėjo išlipti, norint pasiekti 
Stolbridž le Kartju). Mes bijojome ištarti net Dorsetšyro 
grafystės pavadinimą, nors visą laiką keliavome kaip tik 
į tą pusę, tarsi laivas pavėjui. Pagaliau pats neprisimenu, 
kaip atsitiko, bet vieną dieną išlipome iš pustuščio vietinio 

traukinio vagono ir atsidūrėme Stolbridž Minsterio stoties 
perone. 

Miestelis buvo senas; tankiai sustatyti namukai, apjuosti 
žaliais sodais, atrodė kaip nykštukai, palyginus su milžiniška 
katedra. Miestuką į dvi dalis skyrė centrinė gatvė, kuri 
abiejuose galuose rėmėsi į laukus, apaugusius nedideliais 
miškeliais. Šoninėmis gatvėmis į miestą lyg šliuzais tvino 
šviežias laukų ir žolės aromatas. Šio miestelio gyventojų 
daugumą sudarė bitės ir paukščiai. Kiekviename sodelyje 
stovėjo po keletą avilių, visų namų stogai buvo aplipę 
kregždžių lizdais, o apie bažnyčios bokštelius ištisą dieną 
sukosi pulkai įvairių sparnuočių. Miestelis buvo įkurtas 
romėnų laikais, ir tą popietę, stovėdamas prie žemo viešbučio 
langelio, aš nebūčiau nustebęs, jei staiga būčiau pamatęs 
gatve centurioną žygiuojantį su būriu išvargusių legionierių. 
Trumpai tariant, Stolbridž Minsteris buvo vienas iš tų mies- 
telių, kuriuos anglai, rodos, specialiai saugojo amerikiečių 
turistų labui ir malonumui, o pastarieji jį suranda, vedami 
kažkokio įgimto instinkto, panašaus į šuns uoslę. Deja, 
turistai, pasigėrėję tokiu miesteliu, apleidžia jį taip pat su 
dideliu džiaugsmu. 

Mano nuotaika tą popietę buvo visai kitokia. Veltui 
sugaišęs porą savaičių, aš nieko nepasiekiau, ir dabar, 
lemiamų įvykių išvakarėse, neturėjau nei veikimo plano, 
nei sąjungininko. Vaidindamas neprašyto gynėjo ir sek- 
lio — mėgėjo vaidmenį, aš švaisčiau pinigus ir vis toliau 
klimpau į nepatogią paslaptį. Visą laiką save įtikinėjau, kad 
mums reikia išsiaiškinti, kad seniai laikas nutraukti šitą 
negarbingą tylėjimą, kad toliau atidėlioti negalima. Man 
reikėjo tai padaryti tą pat akimirksnį, kai Belersas pasiūlė 
vykti į Stolbridž Minsterį, reikėjo tai padaryti traukinyje 
arba nors čia pat, smuklėje, vos nuvažiavus autobusui, kuris 
mus atgabeno. Su šia mintimi aš atsigręžiau į Belersą, bet 

jis taip susigūžė, kad žodžiai sustingo mano lūpose, ir vietoj 
to aš pasiūliau apžiūrėti katedrą. 

Mums atliekant šią pareigą, prapliupo tikras atogrąžų 
lietus. Viskas drebėjo nuo griaustinio, vandens nutekamieji 
vamzdžiai pavirto kriokliais. Mes grįžome į viešbutį, iki 
kauliukų brisdami užlietomis gatvėmis, ir iki vakaro pra- 
sėdėjome bendroje salėje, klausydamiesi monotoniško 
lietaus šniokštimo. Dvi valandas iš paskutiniųjų stengiausi 
palaikyti pokalbį įvairiausiomis temomis. Dvi valandas 
skatinau savo ryžtą pagaliau pradėti lemiamą pokalbį ir vis 
atidėliojau. Norėdamas pasidrąsinti, per pietus užsisakiau 
šampano, bet jis buvo toks netikęs, kad negalėjau iki dugno 
išgerti nė vieno stiklo. Belersas nebuvo išrankus skonio 
atžvilgiu ir pats vienas ištuštino visą butelį. Be abejonės, 
vynas mušė jam į galvą. Taip pat aišku, kad jis pastebėjo 
mano sumišimą bei nerimavimą ir suprato, jog artinasi krizė: 
tą vakarą aš turėjau arba dėtis su juo, arba atvirai pasiskelbti 
jo priešu. Kad ir kaip ten būtų, jis staiga dingo. Po pietų 
tariau sau, kad toliau atidėlioti pokalbio nebeįmanoma, ir 
užėjau valandėlei į savo kambarį pasiimti tabako (aš tikėjausi, 
kad rūkymas padės man susivaldyti, esant reikalui). Grįžęs 
neberadau Belerso. Kelneris man pasakė, kad jis kažkur 
išėjo iš viešbučio. 

Lietus vis pylė kaip iš kibiro, gatvės buvo tuščios. Naktis 
buvo tamsi ir be vėjo. Lietaus nuplautame gatvės grindinyje 
atsispindėjo siūbuojančios žibintų ugnys ir langų šviesos. 
Kitapus gatvės iš linksmos užeigos sklido arfos garsai, ir 
liūdnas balsas traukė jūreiviškas dainas. Kur tas niekšas 
galėjo dingti? Pasvarstęs aš nutariau, kad jis bus nuėjęs į 
šią smuklę. Stolbridž Minsteryje tą lietingą naktį nebuvo 
kur daugiau linksmintis. 

Aš dar kartą mintyse perkračiau visus argumentus, 
kuriais buvau numatęs remtis per mūsų pokalbį ir juos 

likęs vienas sau nuolat kartodavau. Kaip ir kitais kartais, 
jie man pasirodė mažai pagrįsti. Po to aš apžiūrėjau visas 
bendrosios salės įžymybes, skirtas svečiams, ir apie 
pusvalandį tyrinėjau graviūras, kabančias ant sienų. Mano 
dėmesį trumpam patraukė traukinių tvarkaraštis, ir 
sužinojęs, kurios valandos traukiniu ir per kiek laiko galima 
pasiekti Paryžių, aš atidėjau jį į šalį. Iliustruotas albumas 
su viešbučių reklamomis visai sugadino man nuotaiką, o 
pavartęs vietinį laikraštį, aš vos nepravirkau. Pagaliau savo 
paguodai aš užtikau „Viteikerio almanachą“, kuris per 
penkiolika minučių suteikė man daugiau žinių, negu jų 
galėjo prireikti kada nors gyvenime. 

Staiga aš vėl pajutau naują nerimą. O jeigu Belersas 
apgavo mane? Jeigu jis šiuo metu jau keliauja į Stolbridž le 
Kartju? Gal jis jau spėjo ten nuvažiuoti ir iškloti perbalusiam 
šeimininkui visus savo grasinimus ir pasiūlymus? Koks nors 
karštakošis būtų puolęs vytis, bet aš, šiaip ar taip, negaliu 
pavadinti savęs karštakošiu: aš atradau tris labai svarbias 
kliūtis. Pirmiausia, nežinojau, ar tikrai Belersas nuvažiavo į 
Stolbridž le Kartju. Antra, manęs visai neviliojo perspektyva 
tokiu vėlyvu metu leistis į kelią per liūtį. Trečia, nežinojau, 
kaip man pavyks pasimatyti su Kartju, jei ten nuvažiuosiu. 
„Trumpai tariant, situacija primena blogą farsą, — tariau aš 
sau. — Įkišai nosį, kur nereikia ir kur esi bejėgis. San 
Franciske galėtumei naudingiau praleisti laiką, Paryžiuje 
jaustumeisi daug laimingesnis. Jei Dievas tave nubaudė, 
atvedęs į Stolbridž Minsterį, tai protingiausias žingsnis, kurį 
tu gali padaryti šiuo momentu — gultis miego." 

Einant į savo kambarį, mane kaip žaibas nutrenkė nauja 
mintis. Aš supratau, ką man reikėjo iš karto padaryti: ponui 
Kartju parašyti laišką ir išpasakojus visus žinomus man faktus 
bei nusakius Belerso išvaizdą suteikti jam galimybę gintis, 
jeigu galima, arba bėgti, kol dar yra laiko. Dabar jau per 

vėlu. Tai buvo paskutinis smūgis mano savigarbai, ir aš 
kritau į lovą, nekęsdamas savęs. 

Nežinau, kuri tada buvo valanda, kai mane pažadino 
Belersas, su žvake rankoje įėjęs į mano kambarį. Turbūt jis 
prieš tai smarkiai gėrė, nes visas nuo galvos iki kojų buvo 
išsivoliojęs purve. Dabar jis atrodė visai blaivas ir apimtas 
didelio jaudinimosi, kurį vos įstengė valdyti. Jį krėtė dre- 
bulys, ir mūsų pokalbio metu iš akių jam porą kartų pasipylė 
ašaros. 

— Turiu atsiprašyti jūsų, pone, už tokį vėlyvą apsi- 
lankymą, — tarė jis. — Nesiteisinu, nes man nėra 
pasiteisinimo. Blogai pasielgiau ir esu už tai nubaustas. 
Kreipiuosi į jūsų gailestingumą, ir jeigu nesuteiksite man 
tos mažos pagalbos, prisiekiu, bijau, kad galiu išeiti iš proto. 

— Kas atsitiko? — paklausiau. 

— Mane apiplėšė, — atsakė jis. — Aš pats kaltas, man 
nereikėjo to daryti, ir štai esu nubaustas. 

— Bet dėl Dievo meilės, kas galėjo jus apiplėšti čia, 
tokioje vietoje? — sušukau. 

— Nežinau, — atsakė jis. — Aš nieko neprisimenu. Aš 
nugriuvau kažkur be sąmonės. Man labai gėda prisipažinti, 
bet galiu pasiteisinti nebent tuo, jog jūs pats iš dalies kaltas 
dėl šito — aš nesu pripratęs gerti stiprius vynus. 

— Kokia valiuta buvo jūsų pinigai? Gal pavyks juos 
susigrąžinti? — paklausiau. 

— Tai buvo angliški soverenai. Niujorke man pasisekė 
pelningai iškeisti pinigus, — atsakė jis ir staiga sudeja- 
vo: — Dieve mano, kiek prakaito išliejau, kol juos uždirbau! 

— Tada kiek blogiau, — tariau, — banknotus būtų 
lengviau susekti. Gal reikia pranešti policijai, bet abejoju, 
ar šiuo atveju ji galės padėti. 

— Aš visai nesitikiu, kad policija padėtų, — atsakė 
Belersas. — Visas savo viltis, pone Dodai, dedu į jus. Aš 

galėčiau jus paprašyti labai didelės paskolos pačiomis 
palankiausiomis sąlygomis, bet nutariau verčiau pasikliauti 
jūsų žmoniškumu. Mūsų pažintis prasidėjo labai neįprastomis 
aplinkybėmis, bet dabar jūs mane geriau pažįstate, ir mes 
tapome, drįstu pasakyti, beveik draugais. Pagautas 
nuoširdžios simpatijos, aš jums atvėriau savo širdį, pone 
Dodai, ko beveik niekada nesu daręs, ir aš tikiuosi... aš esu 
įsitikinęs... drįstu sakyti, kad aš neabejojau, jog klausėtės 
manęs su užuojauta. Tik šitas įsitikinimas paskatino mane 
ateiti pas jus tokią vėlyvą valandą. Tiktai įsivaizduokite mano 
padėtį — ar aš galėjau užmigti, ar galėjau bent pagalvoti 
apie miegą, apimtas tokio nusivylimo ir atgailos? Aš 
atsiminiau, kad greta yra draugas, išdrįsau taip jus pavadinti 
mintyse. Nieko daugiau nesugalvodamas, puoliau pas jus 
pagalbos, kaip kad skęstantis skuba įsitverti šiaudelio. Aš 
neperdedu, šie žodžiai per menki išreikšti mano jaudinimuisi. 
Pagalvokite, pone, kaip lengvai jūs galite sugrąžinti man 
viltį ir galbūt apsaugoti nuo dar didesnės nelaimės. Aš prašau 
nedidelės paskolos, kuri bus jums kuo sąžiningiausiai 
grąžinta. Man puikiausiai užteks penkių šimtų dolerių. — 
Jis įsmeigė į mane liepsnojančias akis. — Man užteks keturių 
šimtų. Pagaliau, pone Dodai, blogiausiu atveju aš išsiversiu 
su dviem šimtais. 

— O paskui grąžinsite man skolą iš Kartju kišenės? — 
paklausiau. — Labai jums dėkingas. Geriau aš padarysiu 
štai ką: aš palydėsiu jus iki laivo, sumokėsiu už bilietą iki 
San Francisko, ir dar penkiasdešimt dolerių bus įteikta, jums 
atvykus į Niujorką. 

Jis klausėsi mano žodžių kaip pakerėtas, su įtempta ir 
gudria veido išraiška. Aš puikiai mačiau, kad jis galvoja, 
kaip mane apgauti. 

— Ką aš veiksiu San Franciske? — paklausė jis. — Aš 
pašalintas iš advokatų luomo, neturiu jokio darbo, sveikata 

neleidžia man griebtis darbo firmoje, juk negaliu eiti su 
elgetos krepšiu. — Jis stabtelėjo ir po to pridūrė: — Jūs 
žinote, kad aš nesu vienas, man reikia galvoti dar apie vieną 
žmogų. 

— Aš parašysiu Pinkertonui, — tariau, — ir užtikrinu, 
kad jis padės jums susirasti kokį nors darbą, o iki tol tris 
mėnesius pirmąją ir penkioliktąją kiekvieno mėnesio dieną 
jis išmokės jums asmeniškai po dvidešimt penkis dolerius. 

— Pone Dodai, aš netikiu, kad siūlote rimtai, — atsakė 
Belersas. — Argi jūs pamiršote, su kuo mes turime reikalą? 
Ar nežinote, kad tie žmonės yra šios grafystės magnatai. 
Šiandien vakare aš girdėjau apie juos pasakojant viešbutyje. 
Vien tik nejudamas jų turtas vertas kelių milijonų dolerių, 
jų rūmai — viena iš grafystės įžymybių. O jūs norite papirkti 
mane keliais šimtais dolerių! 

— Aš visai neketinu jūsų papirkti, pone Belersai, — 
atkirtau, — aš duodu jums skolon. Nė piršto nepajudinčiau, 
kad padėčiau jums pasiekti savo šėtonišką tikslą. Tačiau 
taip pat nenoriu, kad numirtumėte badu. 

— Duokite man šimtą dolerių, ir daugiau man nieko 
nereikia, — sušuko jis. 

— Jūs girdėjote mano pasiūlymą, ir aš jo nekeisiu, — 
tariau. 

— Saugokitės! — riktelėjo Belersas. — Jūs darote 
kvailystę! Jūs visai be reikalo įsigysite priešą, įspėju, kad 
nieko gero iš to nebus! — Staiga jo tonas vėl pasikeitė: — 
Duokite septyniasdešimt dolerių... tik septyniasdešimt... 
pasigailėkite manęs, pone Dodai, parodykite paprastą 
žmogiškumą. Ištieskite man ranką, jūsų tokia gera širdis. 
Pagalvokite apie mano būklę, prisiminkite mano nelaimingą 
žmoną. 

— Jums reikėjo pagalvoti apie ją anksčiau, — atrė- 
žiau. — Aš viską pasakiau, ir leiskite man miegoti. 

— Nejau tai paskutinis jūsų žodis, pone? Prašau, 
apsvarstykite viską dar kartą, atsižvelkite į abi puses: mano 
skurdą ir pavojų jums. Saugokitės... maldauju jus... gerai 
pagalvokite, prieš duodamas paskutinį atsakymą! — Ši 
apgailėtina žmogysta čia meldė, čia grasino ir susijaudinusi 
grąžė rankas. 

— Tai mano paskutinis žodis, — tariau. 

Aš nusigandau, pamatęs, kaip mano žodžiai jį paveikė. 
Jį apėmė ūmus pyktis, veidas persikreipė iš įniršio, prie 
kurio dar prisidėjo eilinis mėšlungio priepuolis. 

— Tai paklausykite, ką aš jums pasakysiu, — prabilo 
jis, veltui stengdamasis nuslopinti kylantį siutulį. — Jeigu 
kada nors pamatysiu jus mirštant troškuliu, nepaduosiu jums 
nė lašelio vandens! Džiaugiuosi, matydamas jūsų kančias! 
Jūsų paskutinis žodis! Pasprink juo, šnipe, apsimetėli, 
veidmaini! Aš jūsų nekenčiu, nekenčiu ir niekinu ir spjaunu 
jums į veidą! Jo ir jūsų pėdsakai mano rankose, ir aš padėsiu 
savo galvą, bet jus sumedžiosiu! Jeigu turėčiau daugiau 
jėgų, čia pat, šiame kambaryje, užmuščiau jus... užmuščiau... 
sudraskyčiau! Aš galiu jus mirtinai sužeisti, galiu... 

Jis užspringo iš įtūžimo. Tuo tarpu į kambarį įbėgo 
triukšmo pažadintas viešbučio šeimininkas su tarnais. Aš 
atidaviau Belersą į jų rankas, paaiškindamas: 

— Nuveskite jį į jo kambarį, jis tiesiog girtas. 

Sakydamas tai, aš pats netikėjau savo žodžiais. Ilgą laiką 
stebėjęs pono Belerso charakterį, šiandien aš supratau naują 
dalyką — vargšelis buvo nesveiko proto! 

Dvidešimtas skyrius 


STOLBRIDŽ LE KARTJU 


Kitą rytą aš sužinojau, kad Belersas dingo iš viešbučio, 
palikęs neapmokėtą sąskaitą. Aš neklausinėjau, kur jis 
išvyko — tai žinojau per daug gerai, ir man nieko daugiau 
neliko, kaip jį pasekti. Apie dešimtą valandą ryto aš 
samdytu ekipažu išvažiavau į Stolbridž le Kartju. 

Greitai upės slėnis pasiliko užpakalyje, ir mes pakilome 
į kreidinės kalvos viršūnę, kur ganėsi bandos avių, o 
padangėje skardeno vyturiai. Tai buvo gražus, bet nelabai 
įdomus gamtovaizdis, ir netrukus vėl ėmiau galvoti apie 
audringus praėjusios nakties įvykius. Mano nuomonė apie 
Belersą smarkiai pasikeitė: aš supratau, kad šio žmogaus jo 
pavojingame kelyje nesustabdys nei baimė, nei protas. Jeigu 
anksčiau jį lyginau su šešku, tai dabar jis man atrodė panašus 
į pasiutusį šunį. Aš vaizdavausi, kad jis skuba į savo tikslą 
apsiputojusiomis lūpomis, pasiruošęs pulti kiekvieną kliūtį 
dantimis ir nagais. 

Bet štai kelias nusileido į Stolo upės slėnį tarp tvarkingai 
aptvertų laukų. Visą laiką mes važiavome didelių šakotų 
medžių pavėsyje. Vežėjas pasakė, kad jau pasiekėme Kartju 
valdas. Kiek toliau kairėje išaugo dantyta tvora, o dar toliau 
pasirodė rūmai. Jie stovėjo truputį dauboje, apsupti parko, 
kuriame mane nemaloniai nustebino neįžengiama laurų ir 
rododendrų krūmų tankynė. Nors vietos buvo žemos ir 
rūmus supo gausi lapija, jie buvo didingi kaip katedra. 
Sukant palei tvorą, aš pamačiau už rūmų ištisą miestelį 
ūkinių pastatų, kurie tęsėsi iki pat pievų. Kairėje žvilgėjo 
nedidelis dekoratyvinis ežerėlis, kuriame plaukiojo daug 
gulbių. Dešinėje it spalvotas vitražas žydėjo didžiulis 
gėlynas, išplanuotas kiek senoviškai, tačiau akį rėžiantis 

varsų gausumu. Rūmų fasade suskaičiau šešiasdešimt 
langų. Jis buvo papuoštas griežtu frontonu, o pirmąjį aukštą 
juosė aukšta tvora. Nuo masyvių dvigubų vartų į rūmus 
ėjo plati, žvyruota ir išklota samanomis alėja; lygiagrečiai 
buvo trys nedidelės alėjos pėstiesiems. 

Žvelgiant į šį pastatą, statytą ir puoštą daugybės kartų, 
kainavusį tonas aukso ir prižiūrimą didžiulės armijos uolių 
tarnų, nenoromis reikėjo stebėtis. Tiesa, pastarųjų niekur 
nebuvo matyti, bet kiekviename žingsnyje jautei rū- 
pestingų rankų priežiūrą. Visas dvaras savo pedantiškų 
tvarkingumu priminė kokio nors priemiesčio sodininko 
mėgėjo daržą, tačiau veltui žvalgiausi — niekur nebuvo 
matyti skubančio pavėlavusio sodininko, nebuvo girdėti 
jokių ūkio darbų garso. Tylą drumstė tik paukščių čiul- 
bėjimas ir tolimas bandos mykimas, atrodė, kad net mažas 
kaimelis prigludo prie pat parko ir iš baimės užgniaužė 
kvapą, tarsi būrys išdykusių vaikiščių, patekusių į ka- 
raliaus laukiamąjį. 

„Kartju herbas" — maža, bet labai jauki užeiga, — buvo 
tarsi šio didelio dvaro priešakinis postas. Ant sienos kabojo 
sunkūs graviruoti seniai jau mirusių Kartju šeimos portretai: 
Fildingas Kartju, vyriausiasis Londono teisėjas; uniformuotas 
generolas majoras Džonas Kartju, pagarsėjęs kažkokia karine 
operacija; garbingasis Beilis Kartju, parlamento narys nuo 
Stolbridžo apylinkės, pavaizduotas stačias prie stalo su 
kažkokiu dokumentu rankoje; Singltonas Kartju, eskvairas, 
nupieštas karvių bandos fone, — toks, be abejo, buvo 
pageidavimas jo nuomininkų, kurie ir padovanojo jam šį 
meno kūrinį, ir pagaliau jo šventenybė arkivyskupas Kartju, 
teologijos daktaras, teisių daktaras ir meno magistras, 
nerangiai ir nenuoširdžiai glostantis kūdikiui galvelę. Kiek 
atsimenu, jokių kitų paveikslų šioje garbingoje įstaigoje 
nebuvo. Aš nė kiek nenustebau, sužinojęs, kad užeigos 

savininkas — buvęs pilies ūkvedys, o jo žmona — buvusi 
miledi kambarinė. Užeigos baras buvo savotiška visų buvusių 
tarnų susitikimo vieta. 

Mane, amerikietį, slogiai nuteikė tos milžiniškos žemės 
valdos, priklausančios Kartju šeimai. Iš užrašų paveiksluose 
aš supratau, kad šios giminės istorija nepasižymėjo niekuo 
ypatingu, ir prie antipatijos, kurią jai brukau, prisidėjo 
nustebimas. „Vyriausiasis Londono teisėjas“ — be abejo, 
aukštas postas, bet pagalvojau, kad per daugelį kartų bent 
vienas kuris iš Kartju galėjo pasiekti daugiau. Kariškio 
karjera pasibaigė generolo majoro laipsniu, dvasininkas buvo 
ir liko eiliniu vyskupu; garbingasis Beilis prasiskverbė į 
Slaptąją tarybą, tačiau taip ir liko neaišku, kuo jis ten 
pasižymėjo. Didžiulės galimybės, ilgas laiko tarpas, ir tokie 
kuklūs pasiekimai! Negalėjau atsikratyti minties, kad ši 
giminė, deja, negali pasigirti nei protu, nei energija. 

Supratau, kad, atvykus į kaimelį, neaplankyti pilies būtų 
buvę palaikyta įžeidimu. Kiekvienas lankytojas turėjo 
neišvengiamai palesinti gulbes, pasigrožėti povais ir Rafaelio 
paveikslais (jie iš tiesų turėjo du Rafaelio paveikslus); paskui, 
rizikuodamas gyvybe, lankytojas privalėjo pasigrožėti banda 
veislinių galvijų, vadinamų „kartjučilingemais", ir aplankyti 
garsiojo arklių lenktynių prizininko Donibristlio tėvą. Aš 
nebuvau toks kvailas, kad nepasinaudočiau visu tuo, nes 
man buvo svarbu nusipelnyti vietinių gyventojų simpatiją; 
be to, dvi naujienos, kurias ką tik sužinojau, dar labiau 
įkaitino mano entuziazmą. Visų pirma paaiškėjo, kad ponas 
Norisas šiuo metu „keliauja“, antra, kad ką tik prieš mane 
buvo vienas lankytojas, kuris jau apžiūrėjo visas Kartju dvaro 
įžymybes. Nujausdamas, kas tas lankytojas, troškau 
išsiaiškinti, ką jam čia pavyko nuveikti ir išgirsti. Man 
pasisekė, — manęs lydėti pasisiūlė tas pats sodininko 
padėjėjas, kuris vedžiojo po dvarą ir pirmąjį lankytoją. 

— Taip, pone, — patvirtino jis, — tai tikrai buvo 
amerikietis. Ne kažin koks ponas, bet labai mandagus 
žmogus. 

Atrodė, kad to žmogaus mandagumas iš tiesų buvęs 
bekraštis: jis išliaupsino kartjučilingemus, ir tas žavėjimasis 
vis didėjo su kiekvienu žingsniu, kol pagaliau, pamatęs 
Donibristlio tėvą, jis vos nepuolė prieš jį ant kelių. 

— Jis prisipažino, pone, — toliau pasakojo patenkintas 
sodininko padėjėjas, — kad jam dažnai tekę skaityti apie 
angliškuosius dvarus, bet mūsiškis esąs pirmas, kurį jis 
pamatęs savo akimis. Pamačius didžiąją alėją, jam net kvapą 
užėmė: „Štai kur iš tikrųjų karališkos valdos!" Nenuostabu, 
kad jis taip čia viskuo domėjosi; atrodo, ponas Kartju 
Jungtinėse Valstijose jam daug padėjo. Matyt, jis dėkingos 
prigimties žmogus ir labai mėgsta gėles. 

Aš išklausiau visa tai labai nustebęs, — man šie žodžiai 
turėjo paslėptą prasmę. Neliko abejonių, kad tai buvo 
Belersas. Prieš porą valandų man atrodė, kad tai tikras 
pamišėlis, kuriam reikia užvilkti tramdomuosius marški- 
nius, — juk tas žmogus atsidūrė svetimoje šalyje be skatiko 
kišenėje, greičiausiai nuo vakar vakaro jis nieko nebuvo 
valgęs. Noriso išvykimas turėjo suduoti jam baisų smūgį 
bei galutinai įstumti į nusivylimą — ir štai aš girdžiu, kad 
tas žmogus ramiausiai vaikštinėjo po dvarą, atsargus, 
mandagus, tvarkingai apsirengęs, gėrėjosi vaizdais, uostė 
gėles ir žarstė įmantrias frazes. Mane nustebino ir išgąsdino 
to Žmogaus stiprybė. 
šiek tiek turėjau garbės pažinti poną Kartju. Kiek žinau, nė 
vienas iš jo pažįstamų amerikiečių niekada nebuvo lankęsis 
Anglijoje. Kas jis galėtų būti? Nejaugi... ne, tai neįmanoma, 
jam nebūtų užtekę akiplėšiškumo! Sakykite, ar jo pavardė 
ne Belersas? 

— Aš nenugirdau jo pavardės, pone. Ar jūs žinote ką 
nors blogo apie jį? — sušuko vadovas. 

— Kaip čia pasakius... — tariau. — Tačiau aš esu tikras, 
kad ponas Kartju jam nesant nebūtų patenkintas tuo apsi- 
lankymu. 

— Dieve mano! — sušuko sodininko padėjėjas. — O 
kaip maloniai jis kalbėjo! Aš pamaniau, kad greičiausiai jis 
mokytojas. Gal malonėsite, pone, nueiti tiesiai pas poną 
Denmeną? Aš pristačiau jį ponui Denmenui po to, kai mes 
apžiūrėjome dvarą. Ponas Denmenas — mūsų rūmų prie- 
vaizdas, pone, — pridūrė jis. 

Pasiūlymas man patiko, tuo labiau, kad šia dingstimi aš 
galėjau kuo greičiau pasitraukti nuo kartjučilingemų, nepa- 
kenkdamas savo orumui. Atsisakę nuo tolimesnio pasivaikš- 
čiojimo, mes tiesiai per pievelę, apsuptą žalia gyvatvore, 
patraukėme link rūmų. 

Staiga mano vadovas sustabdė mane. 

— Kilmingoji ledi Enė Kartju, — iškilmingai sušnibždėjo 
jis. 

Žvilgtelėjęs per petį, aš pamačiau seną ponią, kuri, 
pasiramsčiuodama lazdele, vikriai žingsniavo sodo takeliu. 
Jaunystėje ji turėjo būti gražuolė; net lengvas šlubčiojimas 
nė kiek nemažino rūstaus kilnumo įspūdžio. Kiekvienas jos 
veido bruožas dvelkė melancholija, o akys, įsmeigtos į priekį, 
tarsi regėjo artėjančią nelaimę. 

— Ji atrodo labai nuliūdusi, — pastebėjau, kai, jai 
praėjus, mes vėl pajudėjome. 

— Ji gedi, pone, — atsakė sodininko padėjėjas. — Ponas 
Kartju, — aš turiu galvoje senąjį poną, — mirė vos prieš 
metus; lordas Tilibodis, jos šviesybės brolis, pragyveno jį 
vos keliais mėnesiais; po to atsitiko ta nelaimė su jaunuoju 
ponu. Jis žuvo medžioklėje, pone, — tai buvo senosios ponios 
numylėtinis. Pono Noriso ji niekada taip nemylėjo. 

— Taip, aš girdėjau, — atsakiau, stengdamasis kuo 
įtikinamiau vaidinti šeimos draugo vaidmenį ir tuo pačiu 
paskatinti jį tolimesniam pasakojimui. — Tai labai liūdna 
istorija! O ar po tos permainos — vargšelio Kartju sugrįžimo 
ir viso kito, — nepasidarė geriau? 

— Anaiptol, pone, — sekė atsakymas. — Mums rodos, 
kad viskas pakrypo į dar blogesnę pusę, negu pirma. Ponia 
atrodė patenkinta pamačiusi poną Norisą. Ir, patikėkite, 
mes visi taip pat! Visi, kas tik pažįsta jaunąjį poną, negali 
jo nemylėti. Deja, tas neilgai truko. Tą pat vakarą jie iki pat 
išnaktų kalbėjosi ir, matyt, vėl susipyko, senoji ponia labai 
sunkiai tai išgyveno; namuose pasidarė dar blogiau, negu 
anais laikais. Kitą rytą ponas Norisas susidėjo savo daiktus 
ir išvyko. „Denmenai, — pasakė jis atsisveikindamas, — 
aš niekada čia nebegrįšiu", — ir paspaudė jam ranką. Ži- 
noma, aš to niekada nepasakočiau svetimam žmogui, po- 
ne, — pridūrė sodininko padėjėjas, staiga išsigandęs savo 
atvirumo. 

Jis iš tiesų labai daug papasakojo pats to nesuprasdamas. 
Tą audringą savo sugrįžimo vakarą Kartju pasipasakojo 
viską, kas jam nutiko, ir nuo tada senąją ponią ėmė kankinti 
ne vien tik jos sielvartas, netekus artimųjų: tarp visų kitų 
taip pat Midvėjaus salos ir „Skrajojantis debesis". 

Ponas Denmenas ramiai išklausė mane ir pranešė, kad 
Belersas jau išvykęs. 

— Išvyko? — sušukau. — Tai ko jam čia reikėjo? Dedu 
galvą, kad ne apžiūrėti dvaro. 

— Vargu bau, ar jį domino kas nors daugiau, — atsakė 
dvaro prievaizdas. 

— Esu įsitikinęs, kad jis turėjo kokį nors tikslą, — 
tariau, — ir greičiausiai jį pasiekė. Beje, kur šiuo metu 
ponas Kartju? Man labai gaila, kad čia jo neradau. 

— Jis šiuo metu keliauja, pone, — sausai atsakė 
prievaizdas. 

— Kaip puiku! Juk aš norėjau iškvosti jus, pone Den- 
menai. Dabar man ir neklausus aišku, kad tam akiplėšai 
nepažįstamajam jūs nieko nepasakojote. 

— Galite tuo neabejoti, pone, — atsakė prievaizdas. 

Paspaudžiau jam ranką, sekdamas ponu Norisu, tačiau, 
deja, be nuoširdaus entuziazmo. Aš nesugebėjau sužinoti, 
kur šiuo metu yra ponas Kartju; Belersui turbūt pasisekė 
tai padaryti, kitaip aš jį būčiau teberadęs dvare atakuojantį 
poną Denmeną. 

Man pavyko išsisukti nuo laukų ir bandų apžiūrėjimo, 
tačiau buvo neįmanoma išvažiuoti, neapžiūrėjus rūmų. 

Maloni senutė su sidabriniais garbiniais, sidabriniu 
balseliu ir ištisu lobynu visai man nereikalingų žinių aprodė 
paveikslų galeriją, koncertų salę, iškilmingą valgomąjį, 
didelę svetainę, indiškąjį kambarį, rūmų teatrą ir visus kitus 
šio įdomaus pastato kampelius. Liko neapžiūrėtas tik vienas 
kambarys, kuriame ilsėjosi ledi Enė. Sustojęs ties to kambario 
durimis, aš šyptelėjau pats sau — juk tik tas plonas medžio 
sluoksnis skyrė nuo manęs „Skrajojančio debesies" paslaptį. 

Visą tą laiką, kol klaidžiojau po kambarių labirintą, man 
vis neišėjo iš galvos Belersas. Aš neabejojau, kad jis vis 
dėlto gavo Kartju adresą, nors buvau tikras, kad tiesioginiais 
klausimais jis nieko sužinoti negalėjo. Vadinasi, jam padėjo 
kažkokia gudrybė arba laimingas atsitiktinumas. Jeigu man 
nepadės tokia pat gudrybė arba toks pat atsitiktinumas, tai 
aš nieko nepasieksiu, 0 tas šeškas suseks savo auką. Tuomet 
greitu laiku šie milžiniški ąžuolai bus iškirsti, Rafaelio 
paveikslai išparduoti varžytinėse, rūmuose apsigyvens koks 
nors praturtėjęs biržos makleris, ir visa ta garsi giminė, kurios 
vardas dabar tariamas su pagarba penkiose ar net šešiose 
grafystėse, išnyks iš žmonių atminties. Darėsi keista, pa- 

galvojus, kad tokie milžiniški rūmai, tokia sena giminė ir 
visas jos turtas gali pakibti ant plauko dėl kažkokio 
nuskurdusio advokatėlio gudrybių ir intrigų! Norint tai 
sukliudyti, reikėjo sužinoti adresą, nors ir tokiais pat keliais, 
kaip Belersas. „Atsitiktinumas ar gudrybė, gudrybė ar atsi- 
tiktinumas", — kartojau sau, leisdamasis žemyn plačia alėja 
ir kartkartėmis atsigręždamas į raudonų plytų fasadą ir saulės 
nutviekstus langus. Kaip pasinaudoti atsitiktinumu? Kaip 
sugalvoti kokią nors gudrybę? 

Kankinamas tokių minčių, aš pasiekiau kaimo užeigą. 
Sekdamas savo senu įpročiu visur ir visada būti mandagiam, 
aš pasistengiau suteikti savo veidui ramią išraišką ir mielai 
sutikau su užeigos šeimininko pasiūlymu papietauti drauge 
su jo šeima. Aš buvau vienintelis svečias užeigoje. Mes 
sėdome pietauti: ponas Higsas, buvęs rūmų prievaizdas, 
ponia Higs, buvusi kambarinė, ir mis Agnesa Higs, jų dukra, 
garbanota mergiūkštė, iš kurios nieko gero nesitikėjau, bet, 
kaip parodė tolimesni įvykiai, smarkiai klydau. Pietų metu 
pokalbis vis sukosi apie rūmus ir Kartju giminę. Mes spėjome 
sunaikinti rostbifus, Jorkšyro pudingą, saldų pyragą ir sūrį, 
o tai pačiai temai vis dar nebuvo galo. Aš sužinojau daugybę 
smulkmenų net apie keturias Kartju šeimos kartas, bet nė 
viena iš jų nesužadino mano smalsumo; ir tik kai ponas 
Henris žuvo medžioklėje, o man buvo smulkiai nupasakotos 
visos jo mirties aplinkybės ir laidotuvės, kuriose dalyvavo 
vos ne visi nuliūdusios grafystės gyventojai, pagaliau man 
pavyko išvesti į sceną ir seną savo bičiulį poną Norisą. 
Paminėjus šį vardą, senasis rūmų prievaizdas pasidarė labai 
diplomatiškas, o buvusioji kambarinė — švelni. Aš supratau, 
kad ponas Norisas, vienintelis iš tos pilkų asmenybių virtinės, 
sugebėjo atlikti bent ką nors, kas būtų verta dėmesio. Tačiau, 
deja, visi jo žygiai baigėsi liūdnai: savo palaidu gyvenimu 
jis suteikė daug skausmo artimiesiems. Jis visas atsigimė į 

garbingąjį Beilį, vieną iš didžiausių žvaigždžių šioje pilkoje 
giminėje, ir todėl nuo pat lopšio jam buvo pranašauta puiki 
ateitis. Tačiau dar nespėjus jam išsiristi iš vystyklų, paaiškėjo, 
kad vargu ar jis vertas nešioti Kartju vardą. Norisas turėjo 
neleistiną potraukį visokioms prasčiokiškoms pramogoms 
ir dar blogesnei draugijai; būdamas vienuolikos metų, jis 
dažnai su jaunesniuoju grumu draskydavo paukščių lizdus, 
o vos sulaukęs dvidešimties, nepaisydamas savo šeimos 
garbės, ėmė dažnai bastytis po apylinkes, tapydamas 
peizažus ir užmegzdamas visokias įtartinas pažintis pakelės 
smuklėse. Mano naujųjų pažįstamų žodžiais, ponui Norisui 
visai buvo svetimas išdidumo jausmas, jis negalvodamas 
sėsdavo prie vieno stalo su kuo papuolė — pastaroji pastaba 
buvo padaryta tokiu tonu, kuris sukėlė man nemalonų 
įtarimą, jog ir mano pažintis su ponu Norisu įvyko minėtosios 
jo silpnybės dėka. 

Deja, ponas Norisas ne tik buvo originalus, bet taip pat 
mėgo retkarčiais linksmai pagyventi. Bestudijuodamas 
universitete, jis pagarsėjo savo skolomis; negana to, pagaliau 
buvo iš ten pašalintas už kažkokią akiplėšišką išdaigą. 

— Jis visada mėgo krėsti visokius pokštus, — pastebėjo 
misis Higs. 

— Taip, galite tuo neabejoti, — patvirtino jos vyras. 

Tačiau didžiausi nemalonumai prasidėjo po to, kai jis 
stojo į diplomatinę tarnybą. 

— Rodos, lyg nuo grandinės būtų nutrūkęs, — pasakė 
buvęs rūmų prievaizdas ir mįslingai susiraukė. 

— Jo skolos išaugo milžiniškai, — pridūrė buvusioji 
kambarinė, — ir vis dėlto būtų sunku rasti antrą tokį malonų 
jaunuolį. 

— Kai ponas Kartju tai sužinojo, viskas apvirto aukštyn 
kojomis, — tęsė toliau ponas Higsas. — Atsimenu viską 
taip puikiai, tarsi tai būtų įvykę tik vakar. Kai jos šviesybė 

nuėjo gulti, šeimininkas paskambino. Aš įėjau į valgomąjį, 
galvodamas, kad laikas paduoti kavą, — matau, ponas Kartju 
stovi viduryje kambario. „Higsai, — pasakė jis, rodydamas 
lazda į poną Norisą (tuo metu jis sirgo podagra ir visą laiką 
ramstėsi lazda), tuoj pat įsakykite paruošti karietą šiam mano 
sūnui, kuris užtraukė negarbę mūsų šeimai.“ Ponas Norisas 
nieko neatsakė. Jis sėdėjo, nuleidęs galvą, tarsi būtų 
susidomėjęs lėkštelės piešiniu. O aš taip apstulbau, kad vos 
išsilaikiau ant kojų, — užbaigė ponas Higsas. 

— Ar jis padarė kokią nors ypatingą nedorybę? — 
paklausiau. 

— Ką jūs, pone Dodsli! — sušuko šeimininkė (taip ji 
savo nuožiūra perdirbo mano pavardę). — Jis kaip gyvas 
niekada nedorai nesielgė. Jį nubaudė neteisingai. Juk jis 
nebuvo tėvo numylėtinis. 

— Ponia Higs, ponia Higs! — priekaištingai šūktelėjo 
buvęs prievaizdas. 

— Nair kas čia blogo? — atkirto šeimininkė, krestelėjusi 
žilutėles garbanas. — Juk tai buvo puikiai žinoma visiems 
namiškiams. 

Klausydamasis šio pasakojimo, aš anaiptol neužmiršau 
mažosios mergiūkštės. Ji neatrodė ypatingai patraukliai, 
bet, laimė, jau buvo pasiekusi tą nelemtą amžių, kai pinigai 
jas žavi ne mažiau už lėles. Aš įmečiau šilingą į jos 
taupyklę ir padovanojau amerikietišką auksinį dolerį, 
atsitiktinai užsilikusį kišenėje. Taip aš tuoj pat nusipelniau 
jos prielankumo. Ji negaišdama išreiškė man savo sim- 
patijas ir užsitraukė tėvo nepasitenkinimą, ėmusi lyginti 
mane su savo dėde Viljamu, o tai anaiptol nebuvo pasta- 
rojo naudai. 

Tuoj po pietų panelė Agnesa užsikraustė man ant kelių 
su pašto ženklų albumu, dėdės Viljamo dovana. Turiu pri- 
sipažinti, kad aš tiesiog negaliu pakęsti senų pašto ženklų; 

tačiau, nutaręs, kad šią dieną man lemta gėrėtis įvairiau- 
siomis Kartju dvaro įžymybėmis, suvaldžiau žiovulį ir visą 
dėmesį paskyriau pašto ženklų albumui. Manau, kad tos 
kolekcijos pradininkas buvo pats dėdė Viljamas, o paskui, 
matyt, ji jam įkyrėjo. Labai nustebau, kad albumas buvo 
beveik pilnas. Ten buvo ir angliškų pašto ženklų, ir rusiškų 
ženklų su raudonomis širdimis, ir senų, išmurzintų „Tern ir 
Taksis", ir išėjusių iš apyvartos trikampių ženklų su gulbėmis, 
ir Gvianos pašto ženklų su burlaiviu. Aš spoksojau į juos 
stiklinėmis akimis, alpdamas iš nuobodulio; turbūt akimirksnį 
aš užsnūdau, nes albumas staiga išslydo man iš rankų ir 
pliumptelėjo ant grindų. Iš jo pasipylė daugybė mažų 
ženkliukų, matyt, skirtų keitimuisi. 

Ir štai čia visai netikėtai akis į akį susidūriau su tuo 
atsitiktinumu, kurio pagalbos taip ilgai ieškojau. Rinkdamas 
ženkliukus nuo žemės, atkreipiau dėmesį, kad tarp jų buvo 
ypatingai daug prancūziškų penkių sū vertės. Aš tuoj pat 
padariau išvadą, kad kažkas reguliariai rašo iš Prancūzijos 
į Stolbridž le Kartju. Galbūt Norisas? Vieno ženkliuko 
antspaude įžiūrėjau raidę 490, kitoje — „a“; toliau ant- 
spaudas buvo visiškai neišskaitomas. Jei prisiminsime, kad 
ketvirtis visų Prancūzijos miestų prasideda „Š" raide (Šato), 
bus suprantama, kad šis mano atradimas anaiptol neišaiškino 
paslapties. Aš skubiai kyštelėjau vieną ženkliuką į kišenę, 
ketindamas vėliau parodyti jį pašte ir tokiu būdu sužinoti 
miesto pavadinimą. Bet netikusi mergiūkštė tuoj pastebėjo 
mano nusikaltimą. 

— Tu bjaurus dėdulė, pavogei mano ženkliuką! — 
sušuko ji, ir, man nespėjus paneigti to kaltinimo, ištraukė 
iš mano kišenės nusikaltimo įrodymą. 

Aš patekau į baisiai nemalonią padėtį; ponia Higs, 
tikriausiai, vien iš pasigailėjimo pasiskubino ateiti man į 
pagalbą. Jeigu ponui Dodsliui taip labai patinka pašto 

ženklai, pasakė ji (greičiausiai ji pagalvojo, kad aš sergu 
kolekcionavimo manija), tai jam vertėtų pamatyti pono 
Denmeno albumą. Ponas Denmenas jau keturiasdešimt metų 
renka pašto ženklus; sakoma, kad jo kolekcija įvertinta 
milžiniška suma. 

— Agnesa, — tarė ji, — būk gera mergaitė, nubėk į 
rūmus ir pasakyk ponui Denmenui, kad pas mus yra svečias, 
didelis pašto ženklų žinovas, ir paprašyk, kad jis per ką 
nors atsiųstų savo albumą. 

— Ir tuos pašto ženklus, kurie skirti mainams, — 
sušukau, mielai prisiimdamas man primetamą vaidmenį. — 
Piniginėje aš turiu porą įdomių egzempliorių, galbūt galė- 
sime pasikeisti. 

Po pusvalandžio į svetainę įžengė pats ponas Denmenas, 
nešdamasis po pažastimi storiausią albumą. 

— Ak, pone, — sušuko jis, — vos išgirdęs, kad esate 
filatelistas, mečiau į šalį visus kitus reikalus. Aš net esu 
sukūręs tokią patarlę, pone Dodsi: renkantys pašto ženklus 
visada ras bendrą kalbą. Tai labai suartina žmones, pone. 

Nežinau, kiek ši patarlė teisinga, bet galiu jus užtikrinti, 
kad tas, kas apsimeta kolekcionieriumi, neturėdamas apie 
tai jokio supratimo, patenka į labai kvailą padėtį. 

— Aa! Antrojo leidimo, — retkarčiais įterpdavau savo 
pastabą, perskaitęs greta esantį užrašą. — Šita rausva... ne, 
aš norėjau pasakyti, rudoji — pati įdomiausia šiame pus- 
lapyje. Nors, sutinku su jumis, — skubėjau pridurti, — kad 
ana gelsvoji ant permatomo popieriaus yra ypatingai reta. 

Tikriausiai būčiau buvęs labai greit demaskuotas, jeigu 
nebūčiau ėmęs uoliai vaišinti pono Denmeno jo mėgstamų 
portveinu. Abejoju, ar toks puikus vynas galėjo pribręsti 
kaimo užeigos rūsyje; tikriausiai nakties priedangoje jis 
atkeliavo iš didžiųjų rūmų. Kiekvieną kartą, kai patekdavau 
į keblią padėtį, o ypač tada, kai buvo klausiama mano 

nuomonės, aš skubiai pripildavau pono Denmeno taurę. Kai 
pagaliau pradėjome žiūrinėti ženklus, skirtus keitimuisi, 
ponas Denmenas jau buvo pasiekęs tokią būseną, kurioje 
net pats aršiausias filatelistas darosi nebepavojingas. Aš jokiu 
būdu nedrįsčiau teigti, kad jis pasigėrė — tokiam žygiui, 
jam veikiausiai nebūtų užtekę energijos, — bet jo akys 
pasidarė stiklinės ir liežuvis malė be pertraukos, vis tiek, ar 
aš klausiausi jo, ar ne. 

Tarp pono Denmeno ženkliukų, skirtų mainams, kaip ir 
Agnesos albume aš pastebėjau daugybę paprastų 
prancūziškų po penkis sū. Nežymiai išdėstęs juos prieš save, 
aš vargais negalais sudėliojau atskiras raides ir pagaliau 
sustačiau pavadinimą man taip parūpusio miesto: Šaji an 
Bjer, miestukas prie pat Barbizono'. Aš tuoj pat suvokiau, 
kad tai buvo pati tinkamiausia vieta besislapstančiam 
žmogui, tokiam, kaip ponas Norisas, kuris mėgo bastytis, 
tapydamas peizažus, arba tokiam, kaip Godedalas, kuris 
paliko savo tapybos įrankius „Skrajojančiame debesyje“. 
Keista, kol su Belersu klajojau po Angliją, žmogus, kurį 
mes vaikėmės, visą tą laiką ramiai gyveno kaip tik ten, kur 
mane nepaliaujamai traukė mano paties pašaukimas. 

Nežinia, ar Belersas taip pat matė pono Denmeno albumą 
ir iš pašto ženklų įspėjo paslaptį, kaip kad atsitiko man, bet 
tai nebeturėjo reikšmės. Dabar šansai buvo vienodi; daugiau 
nebeturėjau ką veikti Stolbridž le Kartju viešbutyje. Tą pat 
akimirką mano domėjimasis pašto ženklais negrįžtamai 
išgaravo; nedelsdamas atsisveikinau su nustebusiu ponu 
Denmenu ir, įsakęs tuoj pat kinkyti arklį, įnikau studijuoti 
tarptautinių traukinių tvarkaraštį. 


"Barbizonas — kaimelis prie pat Paryžiaus, mėgstama prancūzų 
dailininkų vieta. 

Dvidešimt pirmas skyrius 


AKIS Į AKĮ 


Aš pasiekiau Barbizoną gražią rugsėjo popietę. Gatvės 
atrodė kaip išmirusios: daugumas menininkų piešė, kur 
nors radę gražią vietelę, o kiti vaikščiojo girioje ar prie 
upės. Aplinkui nesutikau nė gyvos dvasios, užeiga taip 
pat buvo tuščia. Tuo labiau maloniai nudžiugau, susidūręs 
svetainėje su vienu savo senu pažįstamu. Sprendžiant pagal 
miestietiškus rūbus, jis ruošėsi išvykti; čia pat ant grindų 
stovėjo jo lagaminas. 

— Alio, Stenisai, — sušukau, — jau tavęs tikrai 
nesitikėjau čia sutikti! 

— Dar kiek, ir nebūtume susitikę, — atsakė jis. — 
Mudu jau spėjome pasenti, ir Barbizone mudviem nebėra 
ko veikti. 

Abu susijaudinome, susitikę taip netikėtai praeities pasi- 
linksminimų vietoje; praėjo daug laiko, kai matėmės pasku- 
tinį kartą, ir abu tikriausiai buvome smarkiai pasikeitę. 

Jau savaitė kaip aš čia, bet lig tol nesutikau nė vienos 
giminingos sielos; niekas čia manęs nebeprisimena, nebent 
policininkas ir barmenas Saironas. 

— Nejaugi čia nėra nė vieno iš buvusios mūsų drau- 
gijos? — paklausiau. 

— Jaunimas, Dodai, jaunimas; klestinti, savimi paten- 
kinta jaunuomenė, — atsakė jis. — Bjauri publika! Net 
baisu pagalvoti, kad ir mes kažkada buvome tokie pat! 

— Gal mes nebuvome tokie blogi, — bandžiau pa- 
prieštarauti. 

— Ką gi, nenoriu tavęs nuliūdinti, — tarė jis. — Be to, 
abu buvome anglosaksai; šiuo metu čia yra tik viena 
pakenčiama asmenybė, taip pat anglas. 

Jo žodžiai tuojau pat man priminė, kokiu tikslu čia 
atvykau. Nudžiugintas mudviejų susitikimo, aš buvau viską 
užmiršęs. 

— Kas jis per vienas? — gyvai paklausiau. — Papa- 
sakok man apie jį. 

— Ar ta pakenčiama asmenybė? Labai malonus žmo- 
gus, — atsakė Stenisas, — nors labai užsidaręs, nuobodokas 
ir per daug mandagus, bet apskritai simpatiškas vyrukas. 
Be to, jis tikras anglas visa to žodžio prasme. Manau, kad 
jis per daug angliškas tavo amerikoniškam skoniui. Antra 
vertus, judu turėtumėte patikti vienas kitam. Jo nepaprasta 
pagarba Jungtinėms Valstijoms reiškiasi vienu iš kvailiausių 
(atleisk man!) būdų: jis užsisako ir įnikęs skaito daugybę 
Amerikos laikraščių. Matyt, jis yra toks naivus, kad tiki 
viskuo, kas ten rašoma. 

— Kokius laikraščius jis skaito? — sušukau nekantriai. 

— San Francisko laikraščius, — atsakė Stenisas. — Du- 
kart per savaitę jis gauna jų ištisą stirtą ir perskaito nuo 
pirmos iki paskutinės eilutės. Tai viena iš jo silpnybių. 
Antroji — ta, kad jis nežmoniškai turtingas. Jis išsinuomojo 
buvusią Mesono studiją, atsimeni, ten, gatvių sankryžoje, 
įsirengė ją, nesiskaitydamas su pinigais, ir gyvena ten, 
mėgaudamasis puikiais vynais ir meno kūriniais. Kai 
dabartinis jaunimas danginasi į Piratų urvą virti punšo — 
jie juk daro viską tą patį, ką kadaise darydavome mes (aš 
niekada anksčiau taip ryškiai nepastebėdavau, kad žmo- 
nėms taip būdingas pamėgdžiojimas), — taigi, kai visi 
vyksta į Piratų urvą, tasai Medenas velkasi tenai su visu 
krepšiu šampano butelių. Aš jį įspėjau, kad jis klysta ir 
kad punšas kur kas skaniau, bet jis sako, kad vaikinams 
tokia proga labai patinkanti, ir turbūt jo“ tiesa. Jis labai 
geras vyrukas, nors kiek melancholiškas ir be iniciatyvos. 
Tiesa, vos nepamiršau, kad jis turi dar trečią silpnybę — 

jis tapo. Jis niekada nesimokė tapybos ir, nors jau persirito 
per trisdešimt, vis tik bando piešti! 

— Ir kaip jam sekasi? — pasidomėjau. 

— Man rodos, visai neblogai, — atsakė Stenisas. — O 
tai ir yra blogiausia. Antai vienas iš jo paveikslų, spręsk 
pats. 

Aš atsigręžiau į šviesą. Kambarys man buvo gerai 
pažįstamas iš senų laikų: stalai, sustatyti graikiškos P 
raidės pavidalu, bufetas, išsiderinęs rojalis ir paveikslais 
nukabinėtos sienos. Daugelį jų aš prisiminiau iš anų laikų: 
„Romeo ir Džiuljeta", „Vaizdas į Antverpeną nuo upės“, 
laivai tarp užšalusių ledynų ir milžiniškas medžiotojas, 
pučiantis ragą. Tarp jų buvo keletas naujų, — po mūsų 
sekusių kartų duoklė, — kurie niekuo nesiskyrė nuo jau 
paminėtųjų. Stenisas atkreipė mano dėmesį į vieną 
paveikslą — tai buvo labai nevienodai meniniu atžvilgiu 
atliktas kūrinys, spalvos kai kur nuostabios, o kitose 
vietose vos grubiai nutepliota drobė. Tačiau mano dėmesį 
patraukė pavaizduotas peizažas, o ne paveikslo meninis 
lygis. 

Pirmame paveikslo plane buvo nupiešta siaura smėlėta 
pakrantė, nusėta sudužusių laivų likučiais; už jos driekėsi 
įvairiaspalvė lagūna, apsupta baltos putotų bangų juostos; 
toliau mėlynavo vandenyno platybė. Dangus buvo skaidrus, 
be debesėlio, ir man pasirodė, kad ausyse suskambo 
dūžtančių bangų gaudesys. Aš pažinau Midvėjaus salą — 
paveikslas vaizdavo kaip tik tą vietą, kur mudu su Neirsu 
išlipome pirmą kartą ir kur aš atsisveikinau su šia sala 
mūsų išplaukimo išvakarėse. Įdėmiai apžiūrinėjau 
paveikslą, ir staiga mano dėmesį patraukė kažkoks taškelis 
horizonto linijoje. Prisikišęs arčiau, aš suvokiau, kad Čia 
buvo pavaizduotas horizonte pasirodžiusio garlaivio 
dūmelis. 

— Taip, — tariau, atsisukdamas į Stenisą, — paveikslas 
tikrai įdomus. Kokia vieta čia pavaizduota? 

— Tai fantazijos vaisius, — atsakė jis. — Tas kaip tik 
man patinka. Dabartinių dailininkų vaizduotė nelabai kuo 
pralenkia vėžlį. 

— Sakai, jo pavardė Medenas? — toliau klausinėjau. 

— Medenas, — patvirtino Stenis. 

— Ar jis daug keliavęs? — pasiteiravau. 

— Nežinau. Nesu sutikęs labiau savyje užsidariusių 
žmonių. Dažniausiai jis sėdi tylėdamas, rūkydamas pypkę; 
mielai juokiasi iš kitų sąmojo, o kartais ir pats bando 
pajuokauti. Tačiau jis nėra ypatingai patrauklus, tiesiog 
džentelmenas, ir tiek. Ne, — pridūrė Stenisas, — nemanau, 
kad jis tau patiktų; juk tu mėgsti linksmą draugiją. Tau jis 
bus nuobodokas. 

— Ar tik jis nenešioja didelių gelsvų ūsų, styrančių į 
šalis tarsi iltys? — paklausiau, prisiminęs Godedalo foto- 
grafiją. 

— Žinoma, ne. Iš kur tau tai šovė į galvą? — nustebo 
Stenisas. 

— Gal pastebėjai, ar jis daug rašo laiškų? — kvočiau 
jį toliau. 

— Nežinau, — atsakė jis. — Bet kas tau pasidarė? 
Niekada negalvojau, kad tu toks smalsus. 

— Man rodos, kad aš jį pažįstu, — tariau. — Aš ieškau 
kaip tik to žmogaus. Manau, ar jis nebus seniai dingęs 
mano brolis. 

— Kad ir kaip ten būtų, aišku, kad judu ne dvyniai, — 
atšovė Stenis. 

Tuo metu prie užeigos sustojo karieta, ir mudu atsi- 
sveikinome. 

Iki pietų aš klaidžiojau laukais, instinktyviai vengdamas 
žmonių, nes man reikėjo išraizgyti mane apnikusių minčių 

ir jausmų painiavą. Netrukus turėjau sutikti tą Žmogų, 
kurio balsą kartą girdėjau telefono ragelyje, tą žmogų, 
kurio neįspėta paslaptis pastaruoju laikotarpiu man teikė 
tiek daug nerimo ir nusivylimų, kurį aš sapnuodavau 
naktimis tarsi įsimylėjęs; pagaliau jis buvo čia, greta, ir 
mudviejų susitikimas buvo neišvengiamas. Artinosi 
valanda, kai aš turėjau įspėti tos paslaptingai pasikeitusios 
įgulos mįslę. 

Saulė pakrypo į vakarus; artėjant lemtingai valandai, 
mano drąsa ėmė slūgti. Aš lėtai pasukau į užeigą. Svetainė 
buvo pilna pietaujančių;: jau žibėjo lempos. Kambarys 
klegėjo nuo daugybės balsų. Aš atsisėdau ir netrukus 
pastebėjau, kad prieš mane sėdi Medenas. Tai buvo aukštas, 
puikaus stoto vyriškis, jo tamsiuose plaukuose kelios 
sidabrinės gijos, 0 pro nuoširdžiai besišypsančias lūpas 
matėsi akinamai balti dantys. Rūbai, balsas, laikysena, — 
viskas buvo specifiškai angliška ir jį skyrė iš visos draugijos. 
Bet vis dėlto jis čia jautėsi kaip namie ir netgi su matomu 
pasitenkinimu mėgavosi savo populiarumu tarp šių triukš- 
mingų jaunuolių. Aš atkreipiau dėmesį į jo keistą švelnų 
juoką, persunktą kažkokio nervingumo net nuoširdžiai 
juokiantis ir kuris keistai nesiderino su jo stambia povyza 
ir ramiu vyrišku veidu. Tas juokas savotišku disonansu 
skambėjo tarp linksmai nusiteikusių pietaujančiųjų. Atrodė, 
kad šis žmogus juokauja su aplinkiniais ne todėl, kad jis 
gerai nusiteikęs, o greičiau nenorėdamas kliudyti kitiems 
linksmintis. 

Aš bijojau pakelti į jį akis, kad mano žvilgsnis neparodytų 
mane apėmusio jaudinimosi; tačiau man sekėsi — patarnau- 
tojas dar nespėjo nuimti sriubos nuo stalo, o mudu labai 
paprastai susipažinome. Aš paragavau gurkšnelį vietinio 
vyno, kurio skonį jau buvau pamiršęs, ir nejučiomis šūkte- 
lėjau angliškai: 

— Fe, kokia bjaurybė! 

— Šlykštynė, ar ne tiesa? — atsiliepė Medenas ang- 
liškai. — Leiskite pasiūlyti jums taurę iš mano butelio. 
Čia jis vadinamas „šambertenu“", bet tai toli gražu neatitinka 
teisybės, tačiau gerti jį įmanoma. Apie visus kitus gėrimus 
šioje užeigoje geriau ir nekalbėti. 

Aš mielai sutikau — džiaugiausi puikia proga sueiti su 
juo į pažintį. 

— Jūs — Medenas, tiesa? — paklausiau. — Man apie 
jus pasakojo mano bičiulis Stenisas. 

— Labai gaila, kad jis išvyko. Žinote, tarp šių jaunuolių 
aš jaučiuosi tikras senelis, — atsakė jis. 

— Mano pavardė Dodas, — prisistačiau. 

— Žinau, man sakė ponia Sairon, šeimininkė, — tarė 
jis. 

— Aš iš San Francisko, — tęsiau toliau. — Iš buvusios 
„Pinkertonas ir Dodas" firmos. 

— Iš Montano gatvės? 

— Neapsirikote, — patvirtinau. 

Abu vengėme pažvelgti vienas į kitą; aš pastebėjau, 
kad jo ranka nervingai ritinėja duonos rutuliukus. 

— Man patinka šis jūsų paveikslas, — tariau. — 
Pirmasis planas truputį per sunkus, bet lagūna nutapyta 
puikiai. 

— Jūs geriausiai galite spręsti, — atsakė jis. 

— Taip, — tęsiau, — aš turiu šiokią tokią patirtį, kad 
galėčiau spręsti apie šį paveikslą. 

Stojo ilga tyla. 

— Jūs, rodos, pažįstate tokį Belersą? — pagaliau 
pasiteiravo jis. 

— Štai kaip! — sušukau. — Vadinasi, jūs gavote 
daktaro Erkvarto laišką? 

— Šį rytą, — atsakė jis. 

— Na, Belersas ne taip svarbu, — tariau. — Tai ilga ir 
kvaila istorija. Manau, kad turime daug apie ką pasikalbėti, 
bet ar nebūtų geriau palaukus, kol liksime vieni? 

— Sutinku, — atsakė jis. — Žinoma, vargu ar kas nors 
iš šių jaunuolių supranta angliškai, bet manau, kad mums 
būtų daug patogiau pas mane. Į jūsų sveikatą, Dodai. 

Ir mes kaukštelėjome taurėmis. 

Šis pokalbis neatkreipė niekieno dėmesio triukšmingoje 
svetainėje, kurioje pietavo daugiau kaip trisdešimt jaunų 
dailininkų su išsipudravusiomis savo damomis. 

— Dar vienas klausimas, — tariau. — Ar jūs pažinote 
mane iš balso? 

— Iš balso? — nustebo jis. — Kaip tai? Juk aš niekada 
nebuvau jo girdėjęs... mes šiandien susitikome pirmą kartą. 

— Tr vis tik mudu esame vieną kartą kalbėję, — 
tariau. — Tada jūs neatsakėte į mano klausimą, į kurį 
po to dėl labai svarbių priežasčių ne kartą bandžiau rasti 
atsakymą pats. 

Jis staiga išbalo ir riktelėjo: 

— Dieve mano, vadinasi, tuomet jūs man skambinote? 

Aš linktelėjau. 

— Štai kaip! — nutęsė jis. — Vadinasi, per jus aš 
negalėjau užmigti tiek naktų! Tikrai reikia būti kilniašir- 
džiu, kad įstengtumei atleisti už visa tai! Tie tylūs žodžiai 
be paliovos aidėjo mano ausyse, lyg vėjo rauda kamine. 
Spėliojau, kas tai galėjo būti, ką visa tai galėtų reikšti... 
Daug dienų visa tai mane kamavo kur kas labiau, ne- 
gu... — jis staiga sutrikęs nutilo. — Sąžinė turėtų mane 
graužti visai dėl kitko, — pridūrė jis, lėtai gerdamas vyną. 

— Matyt, mudviem buvo lemta varyti vienas kitą iš 
proto mįslėmis, — tariau. — Man dažnai rodydavosi, kad 
nuo to man galva plyš. 

Kartju nusikvatojo savo keistu juoku. 

— Ir vis dėlto ne vien mudu bandėme įminti po mįs- 
lę, — tarė jis. — Kitiems buvo dar sunkiau susigaudyti, 
kur čia šuo pakastas. 

— Kas tie kiti? — paklausiau. 

— Laivų savininkai, — atsakė jis. 

— Iš tiesų! — sušukau. — Aš apie juos tai ir nepa- 
galvojau. Įdomu, ar jie iš viso ką nors suprato? 

— Nieko, — atsakė Kartju. — To, kas įvyko, iš viso 
negalima paaiškinti. Sindikatą sudarė keli smulkūs ver- 
telgos. Vienas iš jų dabar važinėja nuosava karieta; žmonės 
sako, kad jis apsukrus biznierius ir pranašauja jam didelę 
finansinę karjerą. Kitas už gautą pelną įsigijo puikią vilą. 
Bet visi jie jaučiasi baisiai nesmagiai ir vengia pažvelgti 
vienas kitam į akis. 

Po pietų jis pakvietė mane į buvusią Mesono studiją. Mane 
nustebino joje įvykusi permaina. Sienas puošė gobelenai, pora 
gerų graviūrų ir keletas puikių paveikslų — Ruso, Koro, 
Vistlerio, ir, anot šeimininko (aš juo patikėjau), Ticiano darbo. 
Kambaryje stovėjo patogios angliškos kėdės, keletas ame- 
rikietiškų supamų fotelių ir elegantiškas rašomasis stalas. 
Ant bufeto stovėjo paruošti gėrimai ir sifonas su gazuotu 
vandeniu, o kampe už užuolaidos pamačiau sudedamą lovą 
ir didžiulę vonią. Šitaip apstatytas kambarys Barbizone atrodė 
ne mažesnė prabanga, negu visi Montekristo urvo lobiai. 

— Čia mums niekas netrukdys, — tarė Kartju. — 
Atsisėskite patogiai ir išdėstykite man viską nuo pradžių. 

Aš papasakojau viską, pradėdamas nuo tos dienos, kai 
Džimas man parodė tą žinutę „Deili Oksidentel" ir 
baigdamas pašto ženklų albumu ir istorija su Šaji pašto 
antspaudu. Visa tai užtruko gana ilgai, ypač kad Kartju 
nuolat mane pertraukdavo, klausinėdamas mažiausių 
smulkmenų; kai aš baigiau, didžiulis laikrodis kambario 
kampe išmušė vidurnaktį. 

— Dabar mano eilė, — prabilo Kartju. — Aš turiu jums 
papasakoti savo nuotykius, kad ir kaip man būtų sunku. 
Tai labai bjauri istorija. Pats stebiuosi, kaip dar galiu 
miegoti. Kartą man jau teko viską papasakoti vienam 
žmogui, pone Dodai. 

— Tas žmogus — ledi Enė? — paklausiau. 

— Įspėjote, — atsakė jis. — Tiesą sakant, aš prisiekiau 
daugiau niekada apie tai nekalbėti. Tačiau jūs turite teisę 
reikalauti iš manęs atvirumo, žinau, kad brangiai už tai 
užmokėjote. Tikiuosi, kad labai nenusivilsite, sužinojęs 
viską. 

Šitaip jis pradėjo savo pasakojimą. Kai jis baigė, už 
langų jau aušo diena. Kaime giedojo gaidžiai, ir girdėjosi 
sunkūs į darbą einančių valstiečių žingsniai. 

Dvidešimt antras skyrius 
ŽMOGUS, GYVENANTIS IŠ PAŠALPOS 


Singltonas Kartju, Noriso tėvas, buvo stambaus stoto, 
silpnos valios, jausmingas kaip muzikantas, kvailas it avinas 
ir uolus tarsi dresiruotas šuo. Jis nepaprastai vertino savo 
padėtį: erdvūs rūmai, tylūs tarnai sudarydavo jam kažkokio 
religinio ritualo įspūdį, ir to ritualo centras, jo mirtingasis 
dievas, buvo jis pats, Singltonas Kartju. Kaip ir visi apy- 
kvailiai žmonės, jis negalėjo pakęsti kitų kvailumo, ir kaip 
visi tuštuoliai, labiausiai bijojo, kad kiti neįtartų jį turint 
tą silpnybę. Ir vienu, ir antru atžvilgiu Norisas vis jam 
užkliūdavo. Sūnus atrodė jam kvailas, be to, jis jautė, kad 
Norisas tą patį galvoja apie jį. Jų santykiai buvo labai 
paprasti: retai susitikdavo, už tai nuolat ginčydavosi. 
Motinai, — piktai, išdidžiai ir valdingai moteriai, spėjusiai 
nusivilti vyru ir vyresniuoju sūnumi, — Norisas neteikė 
jokio džiaugsmo. 

Tiesa, jaunuolis neturėjo kokių ypatingų didelių ydų; 
tiesiog jis augo užsidaręs, švelnus, niekada ir niekur per 
daug neparodantis iniciatyvos. Jam buvo svetimi garbė- 
troškos polėkiai; gyvenime jis tenkinosi stebėtojo vaid- 
meniu. Jis abejingai žiūrėjo į beprasmišką savo tėvo veiklą, 
matė, kad motina vaikėsi vien tik pasisekimo visuomenėje, 
o brolio gyvenimo tikslą sudarė tuščias laiko leidimas ir 
pramogos. Jaunasis skeptikas padarė išvadą, kad visi jo 
šeimos nariai eikvoja savo gyvenimą smulkmenoms, kurios 
jam neturi jokios reikšmės. Karjera, kuri aukštos kilmės 
dėka jam buvo lengvai pasiekiama, visai jo neviliojo. Norisą 
žavėjo gamta, jis mėgo vienumą, bet taip pat lengvai 
sueidavo į bičiulystę, nebūdamas per daug išrankus 
draugams. Jį traukė tapyba. Puikūs paveikslai, supę jį nuo 

pat vaikystės, paliko neišdildomą įspūdį visam gyvenimui. 
Sprendžiant iš surinktų paveikslų, Kartju šeima iš seno 
domėjosi menu, bet Norisas pirmasis iš visos giminės išdrįso 
paimti į rankas teptuką. Nuo mažens jis svajojo tapti 
menininku, ir ilgainiui tas troškimas vis stiprėjo; vis dėlto 
jis be didelio pasipriešinimo atsisakė tų svajonių. Kai atėjo 
metas stoti į Oksfordo universitetą, Norisas bandė atsi- 
sakyti, teisindamasis, kad mokslas jo netraukia, kad jis 
norėtų būti dailininkas. Ši žinia tėvą trenkė kaip perkūnas 
iš giedro dangaus, ir Norisas paskubėjo nusileisti. „Paga- 
liau, man tai nebuvo taip labai svarbu; tiesiog nenorėjau 
erzinti tėvo", — pasiteisino jis. 

Jis paklusniai įstojo į Oksfordą, ir greitai ten aplink jį 
susibūrė ratelis prisiekusių dykaduonių. Norisas buvo 
sąmojingas ir panorėjęs sugebėdavo patikti, net įgimta 
melancholija jam teikė tam tikro originalumo. Greitai jis 
susirado daug gerbėjų. Pirmakursiai pavydžiai žavėjosi jo 
aplaidumu ir visišku abejingumu, taip natūraliu Norisui; tai 
buvo savotiškas baironizmas. „Viskas niekai" — toks buvo 
jo devizas. Net įgimtas jo mandagumas nemažino profesorių 
akyse įžūlumo įspūdžio. Pagaliau už kažkokį lengvabūdišką 
nusikaltimą antraisiais mokslo metais jis buvo pašalintas iš 
universiteto. 

To dar nebuvo atsitikę Kartju šeimos istorijoje, ir Noriso 
tėvas nutarė šio įvykio taip lengvai nepraleisti. Jau seniai 
jis pranašavo antrajam sūnui liūdną ir gėdingą ateitį. Dažnai 
taip būna su šiuo nelemtu gimdytojų įpročiu: kiekvienas 
tėvas trokšta savo sūnui pasisekimo, tačiau kiekvienam 
pranašui malonu, kai jo pranašystės išsipildo. Taip dabar 
senasis Kartju guodėsi savo įžvalgumu. Nuolatos kartodamas 
seną priedainį: „Ar aš nesakiau?" jis nuėjo taip toli, kad 
ėmė pranašauti sūnui katorgą arba kartuves, o nedidelės 
studentiškos Noriso skolelės jo akyse išaugo į tokią sumą, 

tarsi jam būtų reikėję užstatyti visą savo turtą, norint jas 
padengti. 

— Man rodos, kad jūs neteisus, pone, — pagaliau 
neišlaikęs Norisas. — Aš gyvenau universitete pagal jūsų 
patarimus. Labai gaila, kad mane iš ten pašalino, ir jūs tikrai 
turite teisę barti mane už tai, bet visai be reikalo nuolat 
prikaišiojate man tas skolas. 

Neverta nė sakyti, kokį įspūdį padarė šie žodžiai Noriso 
tėvui, neapdovanotam per dideliu protu. Norisas palaukė, 
kol praeis pirmas nirtulio priepuolis, ir pareiškė: 

— Žinote ką, tėve? Toliau taip tęstis negali! Būtų kur 
kas geriau, jei man leistumėte studijuoti tapybą. Tai 
vienintelis užsiėmimas, kuris mane tikrai domina. Iš visų 
kitų mano užmojų vis vien nieko doro neišeis. 

— Vieną kartą jau užsitraukei gėdą, ir aš tikėjausi, 
kad tau užteks proto daugiau panašių kvailysčių nebe- 
kartoti! — ir tuo pokalbis pasibaigė. 

Nuo to laiko Norisas niekada apie tai nebeužsiminė, o 
netrukus tėvas jį išsiuntė į užsienį. Ten jis ėmė studijuoti 
svetimas kalbas, o tai vėl pareikalavo nemaža pinigo: 
atsirado naujų skolų, kurias senasis Kartju stenėdamas 
turėjo apmokėti. Noriso visa tai nė kiek nejaudino. Jis 
negalėjo užmiršti, kad pirmuoju atveju su juo buvo 
pasielgta neteisingai. Su piktu užsispyrimu, kuris taip 
nesiderino su nuolaidžiu jo charakteriu, Norisas visiškai 
nebesiskaitė su išlaidomis. Jis tiesiog švaistė pinigus, 
sąmoningai užmerkdamas akis, net kai jį apvaginėdavo 
tarnai; kada visiškai prieidavo liepto galą, apie tai 
pranešdavo tėvui su nuostabiu šaltakraujiškumu, kuris 
pastarajam sukeldavo pasiutimo priepuolį. Pagaliau tėvas 
išskyrė jam priklausančią dalį, įtaisė jį į diplomatinę 
tarnybą ir įspėjo, kad ateityje nesitikėtų jokios mate- 
rialinės pagalbos. 

Kai Norisui suėjo dvidešimt penkeri metai, jis jau buvo 
spėjęs išleisti visus jam priklausančius pinigus, iki kaklo 
įlindo į skolas ir, kaip dažnai atsitinka silpnavaliams ir 
melancholikams, užsikrėtė lošimo azartu. Vienas šio sporto 
veteranas (kuris vėliau pasikorė Monte Karle) pasiūlė jam 
lošimo pamoką, trukusią visą parą, kurios dėka Norisas 
liko plikas kaip tilvikas. Senis Singltonas dar kartą išgelbėjo 
šeimos garbę, sumokėjęs iš tikrųjų milžinišką sumą. Dabar 
Norisui tėvas pateikė labai sunkias sąlygas: pasiūlė išvykti 
į Naująjį Pietų Velsą“ ir paskyrė tris šimtus svarų per metus. 
Patikėtinis Sidnėjuje turėjo išmokėti minėtą sumą dalimis 
kas trys mėnesiai. Namo rašyti buvo griežtai uždrausta. Jei 
dėl kurios nors priežasties sutartą mokėjimo dieną Norisas 
neatvyktų pas patikėtinį, jis turėjo būti laikomas mirusiu, ir 
piniginė pašalpa ateityje nutraukiama. Tuo atveju, jei jis 
išdrįstų grįžti į Europą, tėvas sakė pagarsinsiąs per visus 
laikraščius, kad šeima jo išsižada. 

Turbūt daugiausia senąjį Kartju siutino nekintamas 
sūnaus mandagumas ir įsitikinimas savo teisumu, kuris jo 
nepalikdavo net didžiausių šeimyninių scenų metu. Jis buvo 
pasiruošęs iškęsti nemalonumus, ir kada jie prispausdavo, 
dvasinė jo pusiausvyra visiškai nesutrikdavo. Jis galėjo 
atsakyti senajam Singltonui, kad tokios pabaigos jis kaip 
tik ir tikėjosi. Ramiai išklausęs priekaištų, tarsi jie būtų skirti 
kam nors kitam, jis šaltai priėmė pinigus ir tiksliai įvykdė 
visus tėvo nurodymus: sėdo į laivą ir išplaukė į Sidnėjų. Yra 
žmonių, kurie ir pasiekę dvidešimt penkerius metus, vis 
tiek lieka vaikai. Toks buvo ir Norisas. Per porą savaičių jis 
išleido visus pinigus, skirtus trims mėnesiams, ir, lengva- 
būdiškai vildamasis lengvai gauti darbą šioje jaunoje šalyje, 
ėmė vaikščioti po įvairiausias kontoras ir įstaigas, siūlydamas 


*Austrijos sritis. 

savo paslaugas. Visur jam buvo atsakyta, pagaliau teko 
išsikraustyti iš nuomojamo buto. Taip, nors ir vilkėdamas 
elegantišką kostiumą, Norisas atsidūrė gatvėje lyg koks 
paskutinis valkata. 

Tada jis kreipėsi į advokatą, kuriam buvo pavesta išmokėti 
jam pinigus. 

— Prašau neužmiršti, pone Kartju, kad man brangi 
kiekviena minutė, — pasakė advokatas. — Nėra reikalo 
man pasakoti, kokioje padėtyje jūs atsidūrėte. Žmonės, 
gyvenantys iš pašalpos, man ne naujiena. Su jais aš elgiuosi 
pagal tam tikrą sistemą. Dabar aš jums duosiu vieną svarą. 
Kiekvieną dieną, kada jūs beužeitumėte, mano raštininkas 
išduos jums vieną svarą. Šeštadieniais jūs gausite po du 
šilingus, nes sekmadieniais mano kontora uždaryta. Aš jums 
siūlau tokias sąlygas: jūs netrukdysite manęs, o kreipsitės 
tik į raštininką, niekada neateisite girtas ir, gavęs pinigus, 
tuoj pat pasišalinsite, pasirašęs kvitą. Viso labo. 

— Turbūt man belieka jums padėkoti, — atsakė 
Kartju. — Mano padėtis yra tokia beviltiška, kad negaliu 
atsisakyti nors tokios elgetiškos pašalpos. 

— Elgetiškos? — šyptelėjo advokatas. — Mūsų mieste 
žmogus su šilingu kišenėje dar ne elgeta. Aš pažįstu dar 
vieną jaunuolį, kuris, gaudamas tokią pat pašalpą, geria 
neišsipagiriodamas jau šešti metai. 

Ir jis įniko raustis po savo popierius. 

Ši advokato šypsena visam gyvenimui įstrigo Norisui į 
atmintį. „Per tą kelių minučių pokalbį aš įgijau daugiau 
žinių, negu man suteikė visas tas auklėjimas, kurį kada 
nors esu gavęs, — prisipažino jis. — Tą akimirką aš supratau 
gyvenimą. Kad tokią pamoką būčiau gavęs anksčiau!" 

Per kitas dvi savaites Norisas kas rytą pasirodydavo 
advokato kontoroje, nesiskutęs ir sunykęs. Naktis jis 
praleisdavo parke ant suolelio, dieną voliodavosi ten pat 

ant žolės drauge su kitais benamiais Sidnėjaus valkatomis. 
Kas rytą iš negilaus maudulio jį prikeldavo pirmi aušros 
spinduliai. Jis pabusdavo ir stebėdavo brėkštančius rytus, 
tirpstančias sutemas ir snaudžiantį miestą bei ryto spindulių 
nurausvintas bures įlankoje. Jo nakvynės bendrai nero- 
dydavo jokių gyvybės žymių; jie gulėdavo, susirangę ant 
žolės ar suolų, apšepę vyriškiai ir nuo šalčio susigūžusios 
moterys, Mėgaudamiesi paskutinėmis miego akimirkomis. 
Kartju slankiodavo parko takais, stebėdamas miegančius 
žmones, keikdamas save už savo kvailumą ir tinginystę. 
Dienos metu parką užplūsdavo auklės su vaikais, 
išsipusčiusios panelės ir elegantiški jaunuoliai. Kartju ir kiti 
„atmatos“ (taip karčiai jis pats atsiliepė apie savo nelaimės 
bendrus) niūriai stebėdavo margą žmonių minią. Diena 
praeidavo, imdavo temti, parkas paskęsdavo šešėliuose, ir 
viskas prasidėdavo iš naujo — klientų ieškančios prostitutės, 
įkaušę vyrai, šiurpūs riksmai nakties tamsoje. „Jums sunkų 
patikėti, — pasakė Kartju, — bet aš tiek nusmukau, kad 
manęs absoliučiai niekas nebejaudino. Kartą mane iš miego 
prikėlė moters balsas, šaukiantis pagalbos, bet aš tik 
apsiverčiau ant kito šono. Taip, šis parkas — keista vieta; 
dieną jame vaikštinėja puošnios damos su vaikais, o naktimis 
siaučia plėšikai, nors čia pat spindi didmiesčio žiburiai ir 
gatvėmis rieda karietos, kuriomis svečiai važiuoja iš 
gubernatoriaus baliaus!" 

Vienintelė Noriso pramoga tuo metu buvo pažintys su 
tokiais pat benamiais ir pokalbiai su jais. Jam teko išklausyti 
daug niūrių ir keistų istorijų, sužinoti daugybę naujų dalykų, 
išgirsti ir pamatyti šiurpių vaizdų. Per vieną tokią atsitiktinę 
pažintį Norisas atsisveikino su miesto parku. 

Jau keletą dienų be paliovos lijo, ir kas naktį Norisas 
turėdavo mokėti po keturis pensus už lovą nakvynės 
namuose. Šios prabangos sąskaita jam teko sumažinti savo 

maisto normą. Vieną rytą, kai jis alkanas ir pašiurpęs 
sėdėjo parke ant suolelio, staiga netoliese pasigirdęs 
veriantis cypimas patraukė jo dėmesį. Už kelių žingsnių 
ant žolės būrys chuliganų kankino benamį šunelį. Noriso 
širdis, atbukusi žmonių sielvartams ir nelaimėms, pabudo 
šio nebylaus padaro kančių akivaizdoje. Jis šoko į valkatų 
būrį, keliais taikliais smūgiais išsvaidė juos į šalis, išplėšė 
iš jų šunį ir pasiruošė atremti puolimą. Šešetas valkatų, 
kurių žiaurumas sutapo su bailumu, apipylė jį keiksmų 
kruša, bet pulti neišdrįso ir pasišalino. Visą šį įvykį iš 
šalies stebėjo žmogus, sėdįs netoliese ant suolelio. Tai 
buvo bedarbis pardavėjas, linksmas raudonplaukis 
žmogus, pavarde Hemstedas. Jam nė į galvą neatėjo 
įsikišti pačiam, bet jis paskubėjo pasveikinti Kartju su 
pergale ir įspėjo, kad kitą kartą panašus nuotykis gali 
liūdnai baigtis. 

— Tai pavojingi žmonės, patikėkite manimi! Nejuo- 
kaukite su jais! — pastebėjo jis. 

— Ką gi, aš pats ne kažin kiek geresnis, — atsakė Kartju. 

Hemstedas nusijuokė ir pareiškė, kad jis sugebąs atskirti 
džentelmeną iš pirmo žvilgsnio. 

— Kas iš to, juk vis tiek aš bedarbis, — tarė Kartju, 
sėsdamas ant suolelio greta naujojo pažįstamo su tuo pačiu 
nerūpestingumu, kuris jį buvo apėmęs pastaruoju metu. 

— Aš taip pat be vietos, — atsakė Hemstedas. 

— Jūsų padėtis vis tiek geresnė, negu mano, — atšovė 
Kartju. — Visa mano nelaimė, kad aš niekada nesu dirbęs. 

— Vadinasi, jūs nemokate jokio amato? — paklausė 
Hemstedas. 

— Aš moku leisti pinigus, — atsakė Kartju, — be to, 
šiek tiek nusimanau apie arklius ir šį tą nutuokiu jūreivystės 
srityje. Bet aš nesu profsąjungos narys, šiaip gal mane būtų 
priėmęs koks nors laivas. 

— Kaip gaila! — su užuojauta atsiduso jo pašneko- 
vas. — O ar nebandėte stoti į raitąją policiją? 

— Bandžiau, bet nepavyko, jo — daktarai neleido dėl 
silpnos sveikatos. 

— Na, o kaip su geležinkelio darbais? — paklausė 
Hemstedas. 

— O kaip jums pačiam tas patinka? — savo ruožtu 
pasiteiravo Kartju. 

— Tai ne man, aš nepratęs dirbti juodo darbo, — išdidžiai 
atrėžė žmogelis. — Bet jei nesate labai išrankus, tai tikriausiai 
ten įsitaisytumėte. 

— Greičiau sakykite, kur reikia kreiptis! — sušuko pa- 
šokdamas Kartju. 

Liūtys užtruko, visoje šalyje patvino upės, geležinkelių 
kompanijoms skubiai reikėjo darbo rankų, ir kasdien 
pasirodydavo nauji skelbimai. Bet „bedarbiai“ mieliau 
gyveno iš labdarybės aukų, nors tuo metu net nekvalifikuoti 
žemkasiai galėjo lengvai gauti darbo. Tą patį vakarą, po 
varginančios kelionės traukiniu su netikėtu persėdimu (nes 
vienoje vietoje buvo paplautas pylimas), Norisas atsidūrė 
už Pietų Kliftono, ir pirmą kartą gyvenime pabandė užsidirbti 
duonos kąsnį fiziniu darbu. 

Liūtys tęsėsi porą savaičių. Didžiulė kalno dalis, paplauta 
vandens, nuslinko į jūrą — baisi molio, purvo ir su šaknimis 
išrautų medžių lavina. Griūtys nešė ištisus namus, triuškino 
juos lyg riešutus; iš kitų žmonės patys bėgo, bijodami 
pavojaus, ir namai stovėjo tušti, užrakintomis durimis ir 
atšalusiais židiniais. Žemkasių stovykloje kiaurą parą negeso 
laužai. Dieną naktį nuvargusiai pamainai buvo verdama 
karšta kava. Dieną naktį ruožo inžinierius tikrino postus, 
vyrišku žodžiu drąsindamas darbininkus. Dieną ir naktį 
kaleno telegrafas, nešdamas baisias naujienas ir berdamas 
neramius klausimus. Paplautu geležinkeliu retkarčiais pra- 


347 


važiuodavo traukiniai; jie šliauždavo iš lėto, garsiai sig- 
nalizuodami, sustodami pavojingiausiose vietose, tarsi gyvi 
padarai, nujaučią pavojų. Posto viršininkas skubiai apžvelg- 
davo pataisytą ruožą ir kimiu balsu duodavo įsakymą judėti. 
Visi darbininkai subėgdavo prie geležinkelio ir, sulaikę 
kvapą, stebėdavo, kaip traukinys ropoja per pavojingą vietą, 
arba šauksmais „valio!“ palydėdavo lietaus pilkumoje 
nykstantį sąstatą. 

Vienas toks paveikslas įstrigo Norisui visam gyvenimui. 
Jūroje šėlo audra. Penkiais šimtais pėdų žemiau bangos 
daužė pylimą. Visai netoli kranto patekęs į audrą laivas 
veltui šaukėsi pagalbos. Tokiame ore niekas nerizikavo jam 
padėti. Norisas stebėjo skęstantį laivą, bet tą akimirką jo 
nevilties šauksmą staiga nustelbė smarkus dundesys ir 
žvarbus švilpimas: iš tamsos išniro didžiulis, garo debesyje 
paskendęs garvežys. Išbalęs inžinierius davė mašinistui 
ženklą važiuoti. Garvežys artinosi vėžlio žingsniu, tačiau 
visas kalnas ėmė krūpčioti ir svirti jūros link. Žemkasiai 
instinktyviai įsikibo į krūmus ir medžius — tuščios pastangos, 
kaip ir tų audroje žūstančių jūreivių. Tačiau ir šį kartą 
pavojus praėjo, traukinys laimingai perėjo baisųjį ruožą. 
Norisas, atgavęs kvapą, prisiminė skęstantį laivą ir pažvelgė 
į jūrą. Laivo nebebuvo. 

Taip nepastebimai slinko laikas, dirbant šį sunkų ir 
pavojingą darbą. Kartju įkyrėjo nemigos naktys ir besaikis 
kavos gėrimas; jo nuolatos šlapios rankos buvo nutrintos 
iki kraujo. Tačiau niekada iki šiol jis nebuvo patyręs tokios 
dvasinės ramybės ir puikios savijautos. Tyras oras, fizinis 
darbas, būtinybė užsidirbti duonos kąsnį buvo geriausias 
vaistas nuo įgimto skeptiškumo, — kaip tik tai, ko jam 
trūko visą gyvenimą. Jis gerai žinojo artimiausią tikslą — 
traukinys turi laimingai pravažiuoti, ir įtemptai dirbant 
nebuvo kada savęs klausinėti, kam tai reikalinga. Kartju — 

dykaduonis, švaistūnas, silpnavalis diletantas — čia buvo 
giriamas ir nusipelnė visų pagarbos, net gavo paaukštinimą 
pareigose. Inžinierius visur juo pasitikėjo ir kitiems rodė pa- 
vyzdžiu. „Mano būryje dirba vienas naujas vaikinas, — kartą 
nugirdo Norisas jo žodžius, — puošeiva, bet jis vienas atstoja 
du." Noriso ausyse šie žodžiai nuskambėjo kaip muzika, ir 
nuo tada naujasis užsiėmimas virto jo garbės dalyku. 

Kai atėjo pašalpos mokėjimo diena, darbas degte degė. 
Norisas tuo metu buvo paskirtas ruožo viršininku — pagal 
jo duotą ženklą stodavo ar eidavo traukiniai pavojin- 
giausiomis vietomis netoli šiaurinio Kliftono. Ši atsakomybė 
kėlė jam ir baimę, ir didelį moralinį pasitenkinimą. Artėjo 
diena, kai Norisas turėjo prisistatyti advokatui Sidnėjuje ir 
gauti priklausančius pinigus. Jį apimdavo nerimas, pa- 
galvojus, kad dėl to reiks palikti darbą. Pagaliau jis 
apsisprendė: radęs laisvesnę valandėlę, užėjo į Kliftono 
viešbutį ir, paprašęs lapo švaraus popieriaus bei rašalo, 
parašė advokatui laišką, kuriame pranešė, kad šiuo metu 
turįs gerą darbą. Jis galįs netekti vietos, jei išvyks į Sidnėjų, 
todėl prašąs advokatą laikyti šį laišką įrodymu, kad jis 
tebegyvenąs Naujajame Pietų Velse ir palaikyti pinigus iki 
kitos mokėjimo dienos. 

Su pirmuoju paštu Norisas gavo atsakymą. Advokatas 
ne tik sutiko patenkinti jo prašymą, bet ir pareiškė nuoširdų 
džiaugsmą dėl tokios permainos Noriso gyvenime. „Nors 
jūsų prašymas nesuderinamas su man pateiktomis instruk- 
cijomis, — rašė jis, — aš savo atsakomybe pasielgsiu taip, 
kaip jūs norite. Prisipažinsiu, kad jūs mane maloniai 
nustebinote. Iš savo patirties žinau, kad labai maža jūsų 
padėties jaunuolių būtų taip pasielgę." 

Liūtys pasibaigė, ir laikini darbininkai buvo atleisti, bet 
Norisas, kuris labai patiko inžinieriui, buvo paliktas nuo- 
latiniu pilnateisiu darbininku. Jie gyveno palapinėse tarp 

miškais apaugusių uolų. Aplinkui nebuvo jokios gyvenvietės. 
Ramiais vakarais, kai žemkasiai susirinkdavo prie stovyklos 
laužų, tylą drumsdavo tik pralekiančių traukinių švilpukai 
arba laukinių žvėrių balsai girioje. 

Puikus oras, nesunkus ir vienodas darbas, ilgi pokalbiai 
vakarais prie liepsnojančio laužo, tylios bemiegės naktys 
mėnesienos nutviekstoje girioje, kai atgydavo prisiminimai 
apie buvusį nerūpestingą ir beprasmišką savo gyvenimą, 
pagaliau atsitiktinai į rankas patekęs laikraštis, kurį jis 
perskaitydavo nuo pradžios iki galo su didžiausiu 
malonumu — toks buvo dabartinis Noriso gyvenimas. 
Tačiau greitai vienodas ir ramus to gyvenimo tempas ėmė 
jam įkyrėti. Jis pasigedo to nuovargio ir pasiutusio 
skubėjimo, įtampos, liepsnojančių laužų, vidurnaktį 
paduodamos karštos kavos puodelio, pasiilgo tos 
šiurkščios, lietaus ir purvo kupinos pirmųjų darbo savaičių 
poezijos. Kažkoks vidinis balsas nedavė jam ramybės, ir 
pagaliau, įpusėjus lapkričiui, jis atsisakė vietos ir at- 
sisveikino su žemkasių palapinėmis Pilkojo Kalno papė- 
dėje. 

Su šiurkščiais darbo rūbais, užsimetęs ant pečių ryšulėlį, 
su skimbčiojančiais kišenėje uždirbtais pinigais Kartju antrą 
kartą įžengė į Sidnėjų. Jis iš lėto ėjo judriomis miesto 
gatvėmis, nudžiugęs ir sutrikęs, tarsi žmogus, išlipęs į krantą 
po ilgos kelionės jūra. Plaukianti žmonių minia prikaustė 
jo dėmesį, ir jis pamiršo viską — valgį, nakvynę, nešamas 
bendro srauto, kaip skiedrelė, plaukianti pasroviui. 
Nejučiomis jis atsidūrė pažįstamame parke, kur kiekvienas 
takelis jam priminė gėdą ir pažeminimus, kuriuos čia teko 
patirti. Su aštriu smalsumu jis stebėjo benamius, užėmusius 
jo vietą. Pagaliau ant vieno suolelio jis pamatė Hemstedą, 
vis tokį pat linksmą ir nerūpestingą, ir nuoširdžiai pasveikino 
jį, tarsi artimiausią bičiulį. 

— Jūs man davėte puikų patarimą, — tarė jam Kart- 
ju. — Padirbėjęs prie geležinkelio, aš tapau žmogumi. 
Tikiuosi, jums taip pat pasisekė ką nors susirasti? 

— Ką ten, — atsakė žmogelis. — Aš čia sėdžiu kasdien, 
skaitydamas vietinius laikraščius, bet šiuo metu prekyboje 
jaučiamas smarkus atoslūgis, ir jokios žmoniškesnės vie- 
tos neįmanoma rasti. — Ir jis parodė Norisui keletą cha- 
rakteristikų. — Aš bandžiau laikyti biliardinę, bet tai 
šuniškas darbas; reikia geležinės sveikatos dirbti iki vėly- 
vos nakties. O aš nenoriu būti turtuolių vergas, — išdidžiai 
pridūrė jis. 

Vadovaudamasis taisykle, kad žmogus, per daug išdidus 
vergauti, nepasibrangins priimti išmaldą, Kartju kyštelėjo 
jam pusę sovereno ir atsisveikino. Jis pasijuto labai išalkęs 
ir pasuko Teismo rūmų link. Šiame kvartale gatvėmis zujo 
advokatai ir teisininkai pudruotais perukais ir mantijomis 
ant pečių. Norisas sustojo, užsižiūrėjęs į juos, ir staiga išgirdo 
pažįstamą balsą: 

— Tegu mane trenkia perkūnas! Juk čia ponas Kartju! 

Apsisukęs Norisas akis į akį susidūrė su gražiu, įdegusiu, 
apystoriu jaunuoliu. Jis buvo nepaprastai prabangiai 
apsirengęs ir atlape įsisegęs puošnią gėlę. Tomas Hedenas 
(visa Sidnėjaus grietinėlė vadino jį tiesiog Tomiu) buvo 
turtingas įpėdinis, bet apdairus tėvas visą turtą buvo pavedęs 
tvarkyti keliems globėjams. Norisas susipažino su juo 
pirmomis dienomis, kai atvyko į Sidnėjų, ir dalyvavo atsi- 
sveikinimo vakarienėje, kurią Tomis iškėlė savo bičiuliams. 
Po vakarienės jis drauge su kitais nulydėjo Tomį į jo škuną, 
kur knibždėte knibždėjo tarakonai ir juodaodžiai jūreiviai. 
Tomis Hedenas vyko į šešių mėnesių kelionę po Ramiojo 
vandenyno salas. Mat, tėvo skirtų pinigų jam užtekdavo 
paūžti Sidnėjuje vos tris mėnesius, o likusią metų dalį jis 
būdavo priverstas leistis į tolimas keliones jūromis. Vos prieš 

savaitę Tomis buvo sugrįžęs į Sidnėjų iš eilinio reiso ir jau 
spėjo įsigyti šešis naujus kostiumus, kuriuos dabar skubėjo 
pademonstruoti. Šis atviraširdis puošeiva sutiko apsi- 
skarmalavusį Kartju išskėstomis rankomis, lyg kokį 
kunigaikštį. 

— Einam suvilgyti gerkles, — pasiūlė jis. 

— Aš kaip tik maniau papietauti, — atsakė Kartju. — 
Jau neatsimenu, kada padoriai valgiau. 

— Puikiausias planas! — sušuko Hedenas. — Aš 
pusryčiavau vos prieš pusvalandį, bet mes užsisakysime 
atskirą kabinetą, ir aš dar ko nors užvalgysiu. Gal bent kiek 
atsigausiu. Vakar smagiai išgėriau, be to, ir šį rytą sutikau 
nemaža pažįstamų. — Tomio terminologijoje „sutikau 
pažįstamą" ir „išgerti“ turėjo absoliučiai tą pačią reikšmę. 

Netrukus jie jau sėdėjo atskirame kabinete madingo 
restorano antrame aukšte, mėgaudamiesi geriausių Sidnėjaus 
virėjų patiekalais. Padėties bendrumas greitai abu suartino, 
ir jie atvirai išsišnekėjo. Kartju papasakojo apie savo 
nuotykius parke ir apie žemkasio darbą. Hedenas su humoru 
nupiešė gyvenimą koralų salose ir papasakojo, kaip prekiavo 
kopra Pietų jūrose. Kartju pasirodė, kad žemkasio darbas 
kur kas pelningesnis. Tačiau, antra vertus, Hedeno škunos 
krovinio didžiąją dalį sudarė alus ir cheresas, skirti jo 
asmeniniam naudojimuisi. 

— Turėjau ir šampano, — pridūrė Hedenas, — bet 
laikiau jį ligos atvejui. Vėliau, įsitikinęs, kad neketinu sirgti, 
kas sekmadienį liepdavau atkimšti po vieną butelį. Mie- 
godavau iki vėlyvo ryto, paskui užkąsdavau pusryčių su 
šampanu ir guldavausi į hamaką skaityti Helemo „Vidur- 
amžius". Ar skaitėte tą knygą? Aš visada imu į kelionę 
kokią nors rimtą knygą. Žinoma, per daug nesivaržiau su 
išlaidomis, bet viskas atsieitų dvigubai pigiau, jei turėčiau 
kompanioną. Tada būtų galima neblogai uždirbti. Aš ten 

tapau gerbiamas žmogus. Čiabuviai mane išrinko vadu, ir 
pasitarimų trobelėje man priklauso atskira vieta. Niekas 
neišdrįstų manęs nepaklausyti. Mano partija labai stipri. 
Tiesa, man tenka vaišinti savo šalininkus konservuota laši- 
ša, ir tai atsieina kiek per brangiai. Jie sudaro mano namiškių 
būrį, Helemas pavadintų juos mano vasalais. Žinoma, 
kiekviena proga aš stengiuosi pateikti jiems aštuonkojį. Tai 
jų mėgstamiausias patiekalas, nors aš pats negaliu 
aštuonkojų pakęsti. O jūs kaip? Taip pat su ryklio mėsa. Aš 
vis bandau juos įtikinti, kad, taip smarkiai atpigus koprai, 
jie turėtų lygiai su manimi dalintis nuostoliais. Laikau savo 
pareiga apšviesti juos ir darau, ką galėdamas, bet, deja, jie 
visiškai nesupranta politinės ekonomikos. 

Čia Kartju pasinaudojo proga ir įterpė klausimą, kuris 
jau seniai sukosi jam ant liežuvio: 

— Tiesa, kalbant apie politinę ekonomiką, aš norėjau 
paklausti štai ką: jūs minėjote, kad galėtumėte pasiekti 
dvigubai didesnio pelno, jei turėtumėte kompanioną. Kaip 
tai suprasti? 

— Aš tuojau įrodysiu jums skaičiais! — sušuko Hedenas, 
ir Čia pat ant restorano meniu viršelio ėmė rašyti pieštuku. 

Apskritai, tai buvo žmogus, kuriam kas valandą gimdavo 
naujos idėjos. Užtekdavo jam išgirsti apie kokią nors spe- 
kuliaciją, ir jo ranka pati primargindavo visą puslapį skaičių. 
Duomenis apskaičiavimams jis imdavo iš vaizduotės, pasi- 
kliaudamas vien savo atmintimi, kuri nebuvo labai tvirta. 
Tai buvo dar aršesnis biznierius už Pinkertoną. Ir jei Džimas 
buvo romantikas, tai Hedenas — fantastas. 

— Įsivaizduojate, kiek tai atsieis? — paklausė jis, susu- 
mavęs kažkokius rezultatus. 

— Neturiu supratimo, — atsakė Kartju. 

— Dešimt svarų užteks per akis, — atsakė projekto 
autorius. 

— Nesąmonė! — pasipriešino Kartju. — Mažiausiai 
penkiasdešimt svarų. 

— Ką tik sakėte, kad nieko nenutuokiate, o dabar ginči- 
jatės! — įsikarščiavo Tomis. — Kaip aš galiu apskaičiuoti, 
kai jūs kas minutę pats sau prieštaraujate? Pasistenkite 
susikaupti! 

Tačiau jis pakeitė numatytą sumą iki dvidešimties svarų; 
už poros minučių apskaičiavimai parodė, kad tuo atveju 
vietoj pelno gausis nuostolis; tada jis sumažino pirmykštę 
sumą iki penkių svarų, pareiškęs: 

— Sakiau, kad nesąmonė! Tokius dalykus reikia labai 
tiksliai apskaičiuoti, arba geriau visai neprasidėti. 

Kai kurie Hedeno pasiūlymai Norisui atrodė beprotiški, 
bet pamažu jis užsikrėtė azartu. Vaizduotėje jis išvydo puikų 
rūmą, kuriam, tiesa, trūko pamatų. Arba, geriau pasakius, 
abu fantazuotojai mintyse jau pasidalino dar nesumedžiotos 
meškos kailį. Kartju artimiausiomis dienomis turėjo gauti 
apie šimtą penkiasdešimt svarų; Hedenas turėjo penkis 
šimtus. Būtų visai neblogai, susiradus dar porą kompanionų, 
pasisamdyti kokią nors seną škuną ir pabandyti verstis 
prekyba Ramiojo vandenyno salose. Kartju buvo patyręs 
buriuotojas, Hedenas pasigyrė, kad „moka visai padoriai 
dirbti". Pelnas atrodė užtikrintas, nes ne veltui kasdien tiek 
daug škunų išplaukdavo į Pietų jūras. Jie turėjo savo nuosavą 
laivą, vadinasi, prekyba bus pelningesnė. 

— Kad ir kaip ten būtų, mes vis tiek nieko neprarasi- 
me! — šūktelėjo Hedenas. — Einam, jums pirmiausia būtina 
įsigyti porą kostiumų. Paskui pasisamdysime vežiką ir 
važiuosime į „Turtingąją nuotaką". 

— Man užteks kostiumo, kurį vilkiu, — tarė Norisas. 

— Nejaugi? — nusistebėjo Hedenas. — Ką gi, aš gėriuosi 
jumis. Jūs tikras išminčius. Tai primena Pitagoro pasekėjus, 
jei aš dar ką nors prisimenu iš filosofijos. 

— Man rodos, tai paprasčiausia ekonomija, — atsakė 
Kartju. — Jeigu mes nutarėme imtis biznio, man tenka 
taupyti kiekvieną skatiką. 

— Jūs dar abejojate? — sušuko nusivylęs Tomis, pa- 
kildamas iš užstalės. — Tik viena sąlyga, Kartju: visas sutartis 
sudarysime jūsų vardu. Matote, aš turiu kapitalą. O jums, 
bankroto atveju, vis tiek nėra ko prarasti. 

— Bet juk mes ką tik apskaičiavome, kad mūsų projektas 
visai nerizikingas, — nustebo Kartju. 

— Visai nerizikingų sandėrių nebūna, — atšovė gudrusis 
Tomis. 

Smuklė, pavadinta „Turtingosios nuotakos“ vardu, 
priklausė kapitonui Bostokui, kuris įsigijo ją už pinigus, 
sutaupytus per ilgą ir audringą gyvenimą Pietų jūrų salose. 
Nuo Tongo iki Admiraliteto salų jis pažinojo visus įta- 
kingiausius žmones ir galėjo laisvai meluoti bet kuriuo 
vietiniu dialektu. Jam teko prekiauti sandalmedžiu, kokoso 
aliejumi ir kopra. Vienu metu jis vertėsi darbininkų 
verbavimu salose, begėdiškai apgaudinėdamas ir plėšdamas 
čiabuvius. Patikimų bičiulių tarpe jis dažnai su pasimė- 
gavimu girdavosi savo praeities žygiais. 

Visa tai Tomis paskubomis papasakojo Norisui, kai jie 
vyko į „Turtingąją nuotaką". 

— Kuriems galams mes važiuojame pas tą sukčių? — 
nustebęs paklausė Kartju. 

— Nespręskite taip, nepažindamas jo, — atsakė To- 
mis. — Šis žmogus nusimano apie viską pasaulyje. 

Išlipdamas iš samdyto kebo prie „Turtingosios nuotakos" 
durų, Hedenas staiga įsižiūrėjo į vežėją. Tai buvo stambus 
raudonveidis mėlynakis žmogus, trumpomis rankomis ir 
kresno sudėjimo, kuris kažkuo priminė jūrininką. 

— Jūs man kažkur matytas, — tarė jis. — Gal anksčiau 
esu važiavęs jūsų kebu? 

— Daug kartų. pone Hedenai, — atsakė vežėjas. — 
Praėjusį kartą, kai grįžote iš salų, aš jus vežiau į arklių 
lenktynes. 

— Puiku! Palikite kebą ir eime išgerti, — pasiūlė Tomis 
ir žengė pro vartelius į sodą, supantį smuklę. 

Kapitonas Bostokas pats pasitiko svečius. Tai buvo lėtas, 
senyvas vyriškis bespalvėmis žuvies akimis. Jis nerūpestingai 
pasisveikino su Hedenu ir (kaip vėliau prisiminė Kartju su 
Tomiu) mirktelėjo vežėjui, kuris atsakė jam tuo pačiu. 

— Paduokite butelį alaus vežėjui ant ano stalo, — paliepė 
Tomis. — O ant šito neškite viską, pradedant degtine ir 
baigiant šampanu. Ir pats sėskitės su mumis. Leiskite jus 
supažindinti su mano bičiuliu ponu Kartju. Aš turiu į jus 
reikalą, Bili, norėčiau iš jūsų gauti draugišką patarimą. 
Ruošiuosi imtis prekybos Pietų jūrų salose. 

Be abejo, kapitonas buvo vaikščiojantis praktinių pa- 
tarimų sandėlis, bet, deja, negavaudavo progos pasireikšti. 
Vos spėjus jam atverti burną, Hedenas jį nutraukdavo per 
pusę žodžio su įvairiausiomis pastabomis ir prieštaravimais. 
Jis bombardavo kapitoną ilgiausiais klausimais, į kuriuos iš 
viso nebuvo įmanoma protingai atsakyti, 0 vos pastarajam 
tai pabandžius, tuoj pat jį nutraukdavo, išjuokdamas jo dar 
nepasakytus patarimus arba pradėdavo berti protestuo- 
jančias išvadas. 

— Atleiskite man, — tarė jis kartą, — bet nepamirškite, 
kad esu džentelmenas, ir ponas Kartju — taip pat džen- 
telmenas, ir mes visai neketiname eiti į kažkokius įtartinus 
sandėrius. Ar jūs nematote, su kuo kalbate? Kodėl negalime 
sugalvoti ko nors padoraus? Argi jūs nesugebate patarti, 
kokios rūšies prekyba mums vertėtų užsiimti? 

— Ne, nesugebu, — atšovė senis Bostokas, — nes jūs 
visai neduodate man išsižioti. Aš, pavyzdžiui, prekiavau 
džinu ir šautuvais. 

— Nešdinkitės po velnių su savo džinu ir šautuvais! — 
sušuko Hedenas. — Jūsų laikais gal tai ir buvo naudinga, 
bet dabar jūs pasenote ir aplinkybės jau seniai pasikeitė. 
Štai aš paaiškinsiu jums, kuo dabar pelninga verstis, Bili 
Bostokai, — ir jis be perstojo tarškėjo kokias dešimt 
minučių. 

Kartju negalėjo sulaikyti šypsenos. Pamatęs, kiek pasi- 
tikėjimo tevertas toks kompanionas kaip Hedenas, jis truputį 
atvėso ir ėmė kritiškai žiūrėti į tą viliojantį sumanymą. Iš 
kitos pusės, užsimezgęs pokalbis jį labai sudomino, tik 
anaiptol ne kapitoną Bostoką. 

— Labai jau daug jūs žinote! — pašaipiai pastebėjo 
pastarasis, kai Tomis akimirką nutilo, norėdamas atsikvėpti. 

— Daug daugiau už jus, jei tą turėjote galvoje, — atrėžė 
Tomis. — Argi gali būti kitaip? Juk jūs neturite jokio 
išsilavinimo, visą gyvenimą praleidote salose arba jūroje; 
tai ką jūs galite patarti tokiam žmogui, kaip aš? 

— Į jūsų sveikatą, Tomi! — pasiūlė tostą Bostokas. — 
Tikiuosi, kad Naujuosiuose Hibriduose iš jūsų išeis pir- 
marūšis patiekalas! 

— Pagaliau jūs prašnekote protingai! — sušuko Tomis, 
matyt, ne visai aiškiai supratęs jam skirtą komplimentą. — 
Dabar atidžiai išklausykite mane. Mūsų rankose pinigai ir 
iniciatyva. Be to, aš turiu nemažą patirtį, Mums tereikia 
pigaus, gero laivo, šaunaus kapitono ir kokios nors firmos 
rekomendacijos kreditui gauti. 

— Ką gi, — atsakė kapitonas Bostokas, — man teko 
matyti, kai tokius subjektus, kaip jūs, laukiniai kepė ir valgė; 
tiesa, po to spjaudėsi. Sako, kai kurie buvo labai kieti, o 
kiti visai neturėję jokio skonio, — pridūrė jis niūriai. 

— Ką jūs norite tuo pasakyti? — pašoko Tomis. 

— Tai reiškia, kad aš nenoriu su jumis prasidėti, — 
sušuko Bostokas. — Aš neatsakau už jūsų galvas. Bet, garbės 

žodis, man gaila to žmogėdros, kuris bandys jus suvalgyti. 
Aš jums rekomenduočiau geriau užsisakyti gražų, nebrangų 
karstą kurioje nors patikimoje laidotuvių kontoroje. Gal kuri 
nors firma suteiks jums kreditą karstui! Pažvelkite į savo 
bičiulį — jis turi galvą ant pečių; nejaugi jums neaišku, kad 
jis visą laiką juokiasi iš jūsų? 

Galbūt ponas Bostokas visa tai pasakė be ypatingo 
piktumo; galbūt visus šiuos patarimus jis laikė švelniu 
humoru. Tačiau Hedenas baisiai užsigavo. Jis pašoko, ir 
pasitarimas galėjo baigtis labai nemaloniai, bet staiga 
pasigirdo naujas balsas. 

Vežėjas viso šio pokalbio metu sėdėjo nusigręžęs nuo 
mūsų, rūkydamas molinę pypkę. Matyt, nė vienas žodis 
nepraėjo pro jo ausis, nes jis staiga įsiterpė su tokiu 
stulbinančiu pasiūlymu: 

— Atleiskite man, džentelmenai, už sutrukdymą, bet jei 
jūs nupirksite tokį laivą, kuris man patiks, tai aš padėsiu 
jums gauti kreditą. 

Stojo ilga tyla. 

— Kaip tai suprasti? — pagaliau atsipeikėjo Tomis. 

— Pasakyk jiems, Bili, kas aš toks, — pasiūlė vežėjas. 

— Ar nebijai, Džo? — paklausė ponas Bostokas. 

— Tai mano reikalas, — atkirto vežėjas. 

— Ponai, — tarė Bostokas atsistodamas, — leiskite 
pristatyti jums „Mielosios Greis" kapitoną Viksą. 

— Tai matot, kas aš toks, — patvirtino vežėjas. — Jums 
yra žinoma, kad aš turėjau šiokių tokių nemalonumų. 
Neneigiu, kad iš tikrųjų smogiau tam niekšui, bet kaip aš 
galiu įrodyti, kad buvau priverstas taip pasielgti? Aš 
pakeičiau pavardę ir tapau vežėju. Jau treji metai, kaip niekas 
nieko nesuuodžia. 

— Atsiprašau, — prabilo Kartju pirmą kartą, — aš čia 
esu naujokas. Kuo jūs buvote apkaltintas? 

— Žmogžudyste, — atsakė kapitonas Viksas. — 
Neginčiju, kad kirtau savo ranka. Būtų kvaila meluoti, kad 
nepabijojau teismo — priešingu atveju, aš nebūčiau tapęs 
vežėju. Tas tipas bandė sukelti maištą. Paklauskite Bilį, jis 
žino, kaip viskas buvo. 

Kartju giliai atsiduso; jis jautėsi vis giliau grimztąs į 
gyvenimo srautą. 

— Tai ką norėjote mums pasakyti? — pasiteiravo jis. 

— Aš norėjau pasiūlyti jums štai ką, — energingai 
prabilo kapitonas. — Girdėjau viską, ką kalbėjo ponas 
Hedenas, ir man tai labai patiko. Tikiuosi, kad mes rasime 
bendrą kalbą. Be to, jūs abu esate tikri džentelmenai, ir 
man tai patinka, — pridūrė kapitonas Viksas. — Man iki 
gyvo kaulo įgriso tos vežėčios, ir aš noriu pagaliau imtis 
tikro darbo. Dabar klausykite, ką aš siūlau: pirmiausia, aš 
turiu šiek tiek pinigų, kuriuos galėčiau paleisti į apyvartą, 
kokį šimtą svarų. Antra, firma, kurioje aš anksčiau dirbau, 
su malonumu suteiks man kreditą; aš niekada nepadariau 
jiems nuostolių, ir jie puikiai žino mano, kaip superkargo, 
vertę. Trečia, jums reikalingas kapitonas jūsų škunai. Štai 
aš jūsų paslaugoms. Jau dešimt metų vadovauju škunoms. 
Paklauskite Bilį, koks aš kapitonas. 

— Geresnio nerasite, — atsakė Bilis. 

— Jei abejojate, senoji mano firma gali duoti man puikią 
rekomendaciją. 

— Bet palaukite, — sušuko Hedenas, — kaip jūs 
galvojate susitvarkyti? Jums pasisekė pasislėpti, nes kas 
kreips dėmesį į miesto vežiką, bet jeigu jūs imsitės vadovauti 
škunai, tai jus tuoj pat sučiups! 

— Aš vengsiu pasirodyti iki paskutinės minutės, — 
atsakė Viksas, — be to, pasivadinsiu kitu vardu. 

— Bet kaip bus su laivo dokumentais? Ir kokia kita 
pavarde pasivadinsite? — paklausė sutrikęs Tomis. 

— Dabar dar ir pats nežinau, — šyptelėjo kapitonas. — 
Per daug galvos nesuksiu, pažiūrėsiu, kokia pavarde bus 
išrašytas mano naujas diplomas, tą ir pasiimsiu. O jeigu 
man nepavyktų nusipirkti naujo diplomo, kuo sunku pati- 
kėti, tai senasis Kerkapas paskolins man savąjį. 

— Jūs kalbate taip, lyg jau būtumėte nužiūrėjęs kokį 
nors laivą, — pastebėjo Kartju. 

— Taip ir yra, — atsakė kapitonas Viksas. — Gražuolę 
škuną „Svajonė“. Kaip gyvas nesu matęs tokių dailių linijų! 
O greitis — gali lenktyniauti su vėju! Negaliu pamiršti, 
kaip ji aplenkė mane ties Ketvirtadienio sala — ėjo du kartus 
greičiau už mano „Mieląją Greis", o ja aš taip didžiuodavausi. 
Vos plaukų nenusiroviau iš pasiutimo. Nuo tos dienos 
„Svajonė“ tapo mano svajone. Tuo metu ji priklausė Grantui 
Sendersonui, tokiam pašėlusiam turtuoliui; vėliau jis susirgo 
drugiu ir mirė. Kapitonas atvežė jo kūną į Sidnėjų ir po to 
atsisakė vietos. Paaiškėjo, kad Grantas Sendersonas paliko 
daugiau kaip dešimt testamentų, kiekvienas vis kito 
giminaičio naudai, ir nė pats velnias negalėjo išspręsti, kuris 
iš jų teisingas. Giminės padavė vienas kitą į teismą, 
pasisamdę ištisus pulkus advokatų. Bylinėjimuisi, atrodė, 
nebus galo, o „Svajonė“ visą laiką stovėdama puvo. Šiuo 
metu pagaliau byla pasibaigė, — matyt, teisėjai tiesiog burtų 
keliu išrinko vieną teisėtą įpėdinį, — ir „Svajonė“ paskirta 
parduoti iš varžytinių. Ją galima nupirkti visai nebrangiai, 
nes ji taip ilgai stovėdama uoste gerokai apgedo. 

— Kokia jos talpa? 

— Gana didelė. Kaip tik mums — maždaug du šimtai 
tonų, — atsakė kapitonas. — Mums trims bus nelengva 
joje tvarkytis; turbūt teks samdyti jūreivį, nors tai labai 
neapsimoka — salose čiabuviai dirba beveik veltui. Be to, 
reikės virėjo. Su pradedančiais jūreiviais aš susidorosiu, bet 
neduok Dieve atsidurti jūroje su neprityrusiu virėju! Aš žinau 

vieną tinkamą — anksčiau teko plaukioti su juo, jo vardas 
Amalu. Puikiai verda, be to, visada geriau samdyti čiabuvius: 
jie per daug nemaištauja, juos gali gainioti kaip tinkamas, 
nes jie patys neturi jokio supratimo apie savo teises. 

Nuo to momento, kai kapitonas Viksas įsiterpė į pokalbį, 
Kartju vėl atgavo viltį, kad jų planas nėra visai neįgyven- 
dinamas. Nesvarbu, kuo šis žmogus buvo apkaltintas 
praeityje, — jis atrodė geraširdis ir puikiai išmanantis savo 
amatą. Jeigu jis teigiamai atsiliepė apie jų sumanymą, siūlė 
savo pinigus ir patirtį bei žadėjo parūpinti kreditą, tai ir 
Kartju atmetė visas abejones. Hedenas jautėsi kaip sep- 
tintame danguje. Jis susitaikė su Bostoku prie šampano 
taurės, tostas sekė tostą; pagaliau buvo pasiūlyta ir nutarta 
nupirkus „Svajonę“ perkrikštyti ją į „Turtingąją nuotaką". 
Dar nespėjus sutemti, čia pat prie stalelio susikūrė nauja 
Salyno prekybos kompanija „Turtingoji nuotaka". 

Po trijų dienų Kartju su savo darbo kostiumu įžengė į 
Sidnėjaus advokato kontorą. Jis atsiėmė 150 svarų ir gana 
nedrąsiai paprašė advokato padaryti jam dar vieną nuolaidą. 

— Man pasitaikė proga gerai uždirbti, — tarė Kart- 
ju. — Rytoj vakare aš jau būsiu dalinis laivo savininkas. 

— Tai rizikinga nuosavybės rūšis, pone Kartju, — paste- 
bėjo advokatas. 

— Nelabai, jeigu savininkai patys plaukios juo ir ne- 
laimės atveju drauge eis į dugną, — atsakė Kartju. 

— Tiesa, čia galima neblogai uždirbti, — patvirtino 
advokatas. — Bet argi jūs jūreivis? Aš maniau, kad jūs buvote 
diplomatinėje tarnyboje. 

— Aš patyręs buriuotojas, — atsakė Norisas, — ir tikiuosi 
dar daugiau išmokti. Naujajame Pietų Velse nepragyvensi 
iš diplomatijos. Bet štai ko norėjau paprašyti: aš jokiu būdu 
negalėsiu prisistatyti jums kitą išmokėjimo dieną, nes mes 
išvyksime į šešių mėnesių reisą tarp salų. 

— Man labai gaila, pone Kartju, bet apie tai nėra ko ir 
kalbėti, — atsakė advokatas. 

— Aš maniau, kad mes galėsime susitarti tokiomis pat 
sąlygomis, kaip praeitą kartą, — įterpė Kartju. 

— Šiuo atveju sąlygos visiškai priešingos, — atsakė 
advokatas. — Tuomet aš žinojau, kad jūs tebegyvenate 
Naujajame Pietų Velse, nors tenkindamas jūsų prašymą vis 
tiek peržengiau man duotus įgaliojimus. Tačiau šį kartą jūs 
pats prisipažįstate, kad manote sulaužyti jums duotus 
nurodymus. Todėl įspėju: jeigu išvyksite ir aš oficialiai apie 
tai žinosiu (aš sutinku šį mudviejų pokalbį laikyti asmeniniu), 
tai man beliks vykdyti savo pareigą. Jūs privalote būti 
Sidnėjuje išmokėjimo dieną, arba jūsų pašalpa bus nutraukta. 

— Tai per daug žiauru ir, man rodos, gana kvaila, — 
atkirto Kartju. 

— Aš nieko negaliu pakeisti, man buvo duotos tokios 
instrukcijos. 

— Tr jūs taip suprantate tas instrukcijas, kad jų tiks- 
las — užkirsti man kelią į padorų gyvenimą, ar ne tiesa? — 
pasipiktino Kartju. 

— Kalbėkime atvirai, — tarė advokatas. — Man duotose 
instrukcijose nėra nė žodelio užsiminta, kokiu būdu jūs turite 
užsidirbti sau pragyvenimui. Aš turiu pagrindo spėti, kad 
mano klientams tas visai nerūpi. Taip pat aš spėju, kad 
jiems rūpi vien tiktai, kad jūs niekur neišvyktumėte iš ko- 
lonijos. Be to, aš įtariu dar vieną dalyką, pone Kartju. 

— Ką jūs turite galvoje? — paklausė Norisas. 

— Aš įtariu (o tam turiu nemaža svarių priežasčių), 
kad jūsų šeima visai netrokšta kada nors daugiau jus iš- 
vysti, — tarė advokatas. — Žinoma, galbūt aš klystu, bet 
man susidarė toks įspūdis. Kiek suprantu, už tai man ir 
mokama. Vadinasi, aš neturiu kitos išeities — privalau 
vykdyti savo pareigas. 

— Kam jus apgaudinėti? Jūs įspėjote, — atsakė Norisas, 
visas nurausdamas. — Mano namiškiai nenori manęs matyti. 
Bet aš neketinu plaukti į Angliją, aš juk vykstu į Koralų 
salas. Ką tai gali turėti bendro su jų pageidavimu? 

— Taip, bet aš juk negaliu žinoti, kur jūs išvykstate, — 
prabilo advokatas, nepakeldamas akių ir pradurdamas 
pieštuku skylę sugeriamajame popieriuje. 

— Atleiskite, aš jums ką tik pranešiau, — tarė Norisas. 

— Neužsigaukite, pone Kartju, bet aš neturiu pagrindo 
tikėti šiuo jūsų pareiškimu, — lėtai tarė advokatas. 

— Aš nepratęs, kad mano žodžiais būtų abejojama! — 
sušuko įpykęs Norisas. 

— Nešaukite, pone Kartju, savo kontoroje aš niekam 
neleidžiu kelti balso, — tarė advokatas. — Jeigu jūs pats 
palietėte šį klausimą, tai pagalvokite, ką aš žinau apie jus. 
Jūsų šeima išsižadėjo jūsų ir moka nemažus pinigus, kad 
tik daugiau netektų su jumis susitikti. Nežinau, ką jūs ten 
pridarėte. Tai nejaugi jums neaišku, koks kvailys aš turėčiau 
būti, kad rizikuočiau savo reputacija ir pasikliaučiau džentel- 
meno žodžiu, apie kurį man težinoma tiek, kiek apie jus? 
Suprantu, kad šis pokalbis jums labai nemalonus, tai kam jį 
tęsti? Parašykite į namus, paprašykite, kad pakeistų man 
duotas instrukcijas, ir aš mielai elgsiuosi taip, kaip jūs 
panorėsite. Kitaip nieko nebus. 

— Man labai praverstų tie trys šimtai svarų į metus, — 
tarė Norisas, — bet bijau, kad jie man gali per brangiai 
atsieiti. Gaila, tačiau daugiau su jumis nebesusitiksime. 

— Darykite, kaip jums atrodo geriau, — atsakė advo- 
katas. — Bet jei čia nepasirodysite kito mokėjimo dieną, tai 
piniginė pašalpa jums bus nutraukta. Noriu jus įspėti iš 
visos širdies — atminkite, kad po pusės metų jūs vėl ateisite 
pas mane be skatiko, o aš turėsiu jums parodyti duris. 

— Viso labo, — atšovė Norisas. 


363 


— Ir jums taip pat, pone Kartju, — atsakė advokatas ir 
liepė raštininkui išlydėti svečią. 

Štai kodėl taip atsitiko, kad iki pat išplaukimo dienos 
Norisas daugiau nebepasimatė su advokatu. Škunai 
išplaukus į atvirą jūrą, kai viskas laive pagaliau aprimo ir 
žemė dingo iš akių, Hedenas priėjo prie jo su laikraščiu 
rankoje, kurį prieš tai vartė kambuzo šešėlyje. 

„Ponas Norisas Kartju prašomas skubiai užeiti į pono N. 
kontorą Sidnėjuje, kur jo laukia svarbios naujienos", — 
perskaitė Norisas. 

— Jos galės palaukti manęs kokius šešis mėnesius, — 
nerūpestingai mostelėjo Norisas, nors, tiesą sakant, jam labai 
knietėjo sužinoti teisybę. 

Dvidešimt trečias skyrius 


„TURTINGOSIOS NUOTAKOS" PLAUKIOJIMAS 


Lapkričio 26-sios rytą „Turtingoji nuotaka" išplaukė iš 
Sidnėjaus uosto. Pagal dokumentus laivas priklausė Norisui 
Kartju, kuris laive ėjo kapitono padėjėjo pareigas; kapitono 
dokumentai buvo pasirašyti Viljamo Kerkapo pavarde. 
Likusią įgulos dalį sudarė havajietis virėjas Džozefas Amalu 
ir du jūreiviai: Tomis Hedenas ir Ričardas Hemstedas 
(pastarąjį jie paėmė į laivą daugiausia dėl linksmo jo būdo, 
be to, jis šiek tiek išmanė staliaus amatą). „Turtingoji 
nuotaka" plaukė į Pietų jūrų salas, numačiusi pirmąjį 
sustojimą Butaritario saloje (Gilberto salynas). Uoste susidarė 
įspūdis, kad šios išvykos tikslas buvo pramoginė kelionė 
jūromis. Koks nors velionio Granto Sendersono bičiulis gal 
ir būtų pažinęs „Svajonę“, pakrikštytą nauju vardu, o „Loido" 
agentas (jeigu jis būtų buvęs pakviestas patikrinimui) būtų 
padaręs nemaža kritinių pastabų. 

“ Per tuos trejus metus, kuriuos prastovėjo uoste, „Svajonė“ 
gerokai papuvo; dėl to ir buvo taip pigiai parduota. Trims 
nuotykių ieškotojams trūko pinigų net būtiniausiam re- 
montui. Tiesa, dalis supuvusio takelažo buvo pakeista nauju, 
o likusi dalis gerokai aplopyta; panaudojus visas Granto 
Sendersono senų skudurų atsargas, jiems vargais negalais 
pavyko sulipdyti bures. Senieji stiebai dar šiaip taip laikėsi; 
tuo, be abejo, stebėjosi net patys keliautojai. 

— Man trūksta drąsos išbandyti jų stiprumą, — ne kartą 
sakydavo kapitonas Viksas, akimis matuodamas jų aukštį 
arba ranka glostydamas paviršių. „Supuvęs, kaip mūsų 
fokstiebis" virto mėgstamu įgulos priežodžiu. 

Vėlesni įvykiai įrodė, kad škuna buvo kur kas geriau 
išsilaikiusi, negu atrodė iš pirmo žvilgsnio, bet tuo metu 

niekas to nežinojo, taip pat nė vienas iš įgulos narių, išskyrus 
kapitoną, nenumanė, kokie dideli pavojai jiems grėsė. 
Kapitonas, be abejo, visa tai suprato ir nesistengė slėpti 
savo nuomonės. Nors ir būdamas labai drąsus ir nepratęs 
nusileisti pavojams, jis vis dėlto užsispyrė, kad būtų įsigytas 
velbotas. 

— Kaip sau norite, — pareiškė jis, — arba nauji stiebai 
ir takelažas, arba velbotas. Kitaip aš atsisakau plaukti į jūrą. 

Kompanionai noromis nenoromis turėjo sutikti, nors per 
tai nedidelis jų kapitalas iš karto sumažėjo trisdešimt šešiais 
svarais. 

Visas ketvertas dirbo neatsikvėpdamas ištisas šešias 
savaites; apie kapitoną Viksą nieko nebuvo girdėti, tačiau 
jiems visą laiką padėjo paslaptingas penktasis įgulos narys, 
vyriškis su tankia ruda barzda, kurią jis retkarčiais nusi- 
imdavo, atsidūręs triume. Balsu ir elgsena jis nuostabiai 
priminė kapitoną Viksą. Kapitonas Kerkapas pasirodė laive 
tik paskutinę akimirką prieš pakeliant inkarą. Tai buvo vėjo 
nugairintas senas jūrų vilkas su žila besiplaikstančia barzda. 
Škunai plaukiant iš uosto, visi smalsuoliai prieplaukoje 
negalėjo atsigėrėti vėjo draikoma sidabrine barzda, bet kai 
„Turtingoji nuotaka" aplenkė švyturį, jis nusileido apačion 
ir po kelių akimirkų vėl atsirado denyje švariai nusiskutęs. 
Štai kiek gudrybių reikėjo sugalvoti, kad senas, supuvęs 
laivas galėtų išplaukti į jūrą, vadovaujamas kapitono, kurio 
ieškojo visa Sidnėjaus policija! Vargu, ar visa tai būtų taip 
lengvai pasisekę, jei ne Hedeno populiarumas: į visą šią 
kelionę buvo žiūrima pro pirštus, kaip į eilinį ekscentrišką 
Tomio kaprizą. Be to, „Svajonė“ kažkada buvo jachta, ir 
visi tebežiūrėjo į ją kaip į pramoginį laivą, pasiruošusį 
išplaukti į rizikingą išvyką. 

Keistai atrodė toji škuna: aukšti jos stiebai buvo apkarstyti 
lopytomis burėmis, raudonmedžiu išmušta kajutė paversta 

sandėliu. Šioje keistoje škunoje viešpatavo ne mažiau keista 
tvarka: tik vienas Amalu gyveno kubrike, visi kiti įsitaisė 
kajutėse, miegojo ant šilku aptrauktų sofų ir Granto 
Sendersono parketu klotame rūkomajame sėsdavo pietų, 
pagamintų iš sūdytos kiaulienos ir pašvinkusių bulvių. 
Hemstedas kai kada imdavo niurzgėti, o Tomis neat- 
sispirdavo pagundai, atidarydamas konservų dėžutę arba 
pasimėgaudamas savo buteliu chereso. Tačiau Hemstedas 
niurzgėdavo daugiausia iš įpratimo, o Tomis teišdrįsdavo 
laužyti režimą vos porai minučių; bendrai visa įgula buvo 
nusiteikusi drąsiai pakelti bet kuriuos sunkumus. Juk, 
išskyrus bulves ir svogūnus, „Turtingoje nuotakoje“ beveik 
nebuvo jokių maisto atsargų. Dviejų tūkstančių svarų vertės 
krovinys, įsigytas kreditan, buvo vienintelė jų viltis ir 
pralobimo laidas. Tuo atveju, kai jie leisdavo sau kokią nors 
prabangą, išskyrus jau minėtąjį meniu, jie tikra ta žodžio 
prasme valgė būsimąjį savo pelną. 

Škunoje visi jautėsi vienas kitam lygūs, tačiau disciplina 
nuo to nė kiek nenukentėjo. Viksas buvo vienintelis tikras 
jūreivis šioje įguloje, todėl jo autoriteto niekas neginčijo. 
Be to, jis buvo tokio linksmo ir sugyvenamo būdo, kad 
niekam nė į galvą neateidavo jam prieštarauti. Kartju 
stengėsi, kiek galėdamas — jam patiko naujosios pareigos, 
be to, jis labai pamėgo kapitoną. Amalu buvo darbštus ir 
paslaugus jaunuolis, ir net Hemstedas su Hedenu užsikrėtė 
darbo entuziazmu. Tomio žinioje buvo sandėlis ir prekės, 
jis nuolat rausėsi ir kraustė kažką nuo vienos lentynos ant 
kitos; greitu laiku niekas nebūtų pasakęs, kad ši murzina 
būtybė yra garsus Sidnėjaus dabita. Baigęs darbą, jis 
užsiversdavo ant galvos kibirą vandens, persirengdavo ir 
patogiai įsitaisydavo denyje su Sidnėjaus laikraščių pundu 
arba Boklio „Civilizacijos istorijos“ tomeliu, specialiai 
pasirinktu šiai kelionei. Tomiui įsigilinus į „Civilizacijos 

istoriją“ bičiulių veiduose nušvisdavo ironiška šypsena, nes 
ši mokslo knyga Tomį veikdavo kaip geriausi migdomieji 
vaistai. Pabudęs Tomis neišvengiamai pajusdavo troškulį ir 
turėdavo išsitraukti butelį chereso. Ryšys tarp vieno ir antro 
buvo toks akivaizdus, kad pagaliau į įgulos žargoną įėjo du 
taiklūs posakiai: „stiklelis Boklio" ir „butelis civilizacijos“, 
kuriais draugai su malonumu erzindavo Tomį. 

Hemstedas buvo užsiėmęs svarbiausiu einamuoju re- 
montu, ir darbo jam netrūko. Škunoje nebuvo sveikos vietos: 
laivas pro visur leido vandenį, durų rankenos palikdavo 
rankoje, apmušalai buvo atšokę nuo sienų, pompa visai 
nesiurbė vandens, o sugedusi vonia vos nepaskandino viso 
laivo. Viksas tvirtino, kad vinys seniai sutrūnijo, ir visas 
laivas laikosi nesubyrėjęs tik rūdžių dėka. „Nejuokink 
manęs, Tomi, — sakydavo jis, — kad nuo mano juoko 
neišgriūtų stiebas." Kai Hemstedas imdavo kaukšėti savo 
įrankiais, kažką taisydamas ir lopydamas, Viksas nepra- 
leisdavo progos nepajuokavęs: „Geriau eitum jūreivio 
pareigas arba susirastum kokį nors naudingesnį darbą. 
Taisyti laivą iš paviršiaus, kai jis visas supuvęs, man atrodo 
didžiausia kvailystė." Tos nuolatinės pastabos labai guo- 
džiamai veikė naujai iškeptus jūrininkus, ir jie ramiai dirbo 
savo darbą tokiomis aplinkybėmis, kurios būtų sukėlusios 
nerimą pačiam admirolui Nelsonui“. 

Nuo pat išplaukimo dienos laikėsi puikus oras, pūtė 
vienodas palankus vėjas. Laivas skriejo kaip su sparnais. 
„Mūsų „Turtingoji nuotaka" visai senutėlė, net baisu 
pagalvoti, kiek ji turi silpnų vietų, — dažnai kalbėdavo 
kapitonas, žymėdamas žemėlapyje nueitą kelią, — bet ji 
drąsiai aplenktų bet kurią škuną šioje Ramiojo vandenyno 
dalyje." 


'Nelsonas — garsus anglų karo laivyno vadas (1758-1805). 

Darbo laive buvo nedaug — jie plaudavo denį, paeiliui 
budėdavo prie vairaračio, atlikdavo kitus smulkius darbus 
ir po porą valandų eidavo sargybą naktimis ant denio. 
Vakarais, ypač jei dienos metu Tomis pastudijuodavo vieną 
kitą butelį savo „civilizacijos“, kajutėje skambėdavo dainos 
ir muzika. Amalu švelniai niūniuodavo lengvas havajietiškas 
melodijas, o Hemstedas jam akompanuodavo bandža, 
pritardamas savo virpančiu tenoriuku. Šis mažas žmogelis 
mokėjo nepaprastai jausmingai dainuoti. Visi sa malonumu 
klausydavosi jo australietiškų dainų. Dainose apie namų 
židinį ir tėviškę Hemstedas išliedavo visą savo benamės, 
vienišos sielos ilgesį. „Turtingojoje nuotakoje" viešpatavusi 
rami, draugiška nuotaika buvo ypatingai palanki širdžiai 
atverti. 

Gal dėl to, kad žinau, kokia buvo tos išvykos pabaiga, 
pagalvojus apie šią kelionę, mane apima gailesčio ir 
paslaptingumo kupina nuotaika. Škunoje, pastatytoje 
turtingo niekšo užgaidoms tenkinti, buvusi prabanga keistai 
derinosi su nauja jos paskirtimi; vėjo nešama ji lengvai skriejo 
vandenyno platybėmis, nušviesta vienas po kito sekančių 
saulėtekių ir saulėlydžių gaisų; keista jos įgula laiką leido 
juokaudama ir krėsdama nerūpestingus pokštus; visame laive 
nebuvo nė vienos žmoniškos knygos, išskyrus Boklio 
„Civilizacijos istoriją", ir nė vieno žmogaus, įstengiančio ją 
paskaityti ir suprasti. Vien tik Kartju retkarčiais laisvalaikiu 
išsitraukdavo savo piešimo reikmenis ir imdavo tapyti. Tuo 
tarpu ši nieko nenujaučianti žmonių saujelė visu greičiu 
lėkė tiesiai į pražūtį. 

Praėjus dvidešimt aštuonioms dienoms po to, kai jie 
paliko Sidnėjų, „Turtingoji nuotaka" Kalėdų išvakarėse 
pasiekė Butaritario salą, ir jie visą naktį kreisavo ties įėjimu 
į lagūną, stebėdami žvejų laužus pakrantėje ir tamsius palmių 
siluetus dangaus fone. Išaušus jie buvo bekelią signalą, 

prašydami locmano; bet, matyt, žvejai naktį pastebėjo škunos 
žiburius ir spėjo pranešti į uostą, nes prie „Turtingosios 
nuotakos" jau artinosi valtis. Ji skriejo smarkiai pasvirdama 
ant šono ir, rodės, jog tuoj pat ims ir apsivers. Priartėjusi 
prie škunos, ji padarė šaunų posūkį ir sustojo prie pat borto. 
Į denį pakilo liesas sunykęs žmogus su pižama. 

— Labas rytas, kapitone, — pasisveikino jis. — Spren- 
džiant iš jūsų žiburių pamaniau, kad tai šarvuotis iš Fidži 
salos. Ką gi, džentelmenai, leiskite jums palinkėti linksmų 
Kalėdų ir laimingų Naujųjų Metų! — pridūrė jis ir taip 
pašlijo į šoną, jog vos spėjo susigriebti už bortų, kad 
nepargriūtų. 

— Koks gi jūs locmanas! — sušuko kapitonas Viksas, 
matuodamas nepažįstamąjį nepalankiu žvilgsniu. — Nepa- 
tikėsiu, kad jūs nors vieną laivą kada nors būtumėte įvedęs 
į lagūną! 

— Ovis dėlto įvedžiau! — atšovė locmanas. — Aš esu 
kapitonas Dobsas, štai kas aš toks! Jeigu imu vadovauti 
laivui, jūs ramiai galite eiti į savo kajutę skustis. 

— Viešpatie, pasigailėk! Bet juk jūs visiškai girtas! — 
pasipiktino Viksas. 

— Girtas? — nustebo Dobsas. — Matyt, jūs nedaug ką 
matėte savo gyvenime, jei mane vadinate girtu. Aš vos tik 
pradėjau. Jei dabar būtų vakaras, tai nesiginčyčiau. Vakarais 
aš tikrai būnu pilnas kaip statinė, bet dabar nerasite už 
mane blaivesnio žmogaus visame šiame vandenyne. 

— Nieko nebus! — pareiškė Viksas. — Už jokius turtus 
aš negaliu jums patikėti savo škunos. 

— Kaip norite, — atsakė Dobsas. — Galite likti čia ir 
plūduriuoti nors iki pasaulio pabaigos. Arba pabandykite 
įvesti savo škuną pats, kaip „Leslės“ kapitonas; anas 
pagailėjo sumokėti man dvidešimt dolerių, o prarado prekių 
už dvidešimt tūkstančių ir dar škuną pridėjo. Perpjovė dugną 

į povandeninį rifą, ir laivas nuskendo per keturias minutes. 
Dabar jis guli dvidešimties sieksnių gylyje su visu savo 
kroviniu. 

— Su kokiu kroviniu? — susidomėjo Viksas. — Ir kas 
per laivas buvo ta „Leslė“ ? 

— Škuna, priklausiusi „Kouenui ir Ko" iš Frisko, — 


paaiškino locmanas. — Čia jos labai laukė. Pas mus 
pakraunamas barkasas iš Hamburgo, antai matote, jo 
stiebai, ir dar du laivai laukiami iš Vokietijos, — vienas 


turi atplaukti už mėnesio, o kitas už trijų. „Koueno ir Ko“ 
agentas ponas Toplesas iš susinervinimo susirgo geltlige. 
Ir visai suprantama: kopros nėra, o jam reikia jos užpirkti 
du tūkstančius tonų. Jeigu turite kopros, galite pasinaudoti 
proga. Toplesas duos gerą kainą ir sumokės grynais. Jis 
mielai paklos didžiausius pinigus, nes kopra jam būtinai 
reikalinga. Tai mat kaip atsitinka, kai atsisakoma locmano 
paslaugų. 

— Būkite malonus, palaukite valandėlę, kapitone Dobsai, 
man reikia pasitarti su savo padėjėju, — tarė kapitonas, ir 
jo akys sublizgėjo. 

— Su malonumu, — atsakė locmanas, — bet jums derėtų 
pavaišinti mane nors vienu stikleliu nuotaikai pakelti. Reikia 
būti vaišingesniems, jei nenorite gadinti savo škunos 
reputacijos. 

— Apie tai pasikalbėsime uoste, — atsakė Viksas, 
nusitempė Kartju į šoną ir sušnibždėjo: — Čia kvepia di- 
deliu pelnu. 

— Ką jūs vadinate geru pelnu? — pasidomėjo Kartu. 

— Aš negaliu jums pasakyti tikslios sumos, — tiesiog 
nedrįstu! Mes galime praplaukioti dvidešimt metų, kol 
pasitaikys antra tokia proga, — atsakė kapitonas. — O 
kas bus, jei staiga atvyks koks kitas laivas? Visaip gali 
atsitikti. Vienintelė kliūtis — tas Dobsas. Jis girtas kaip 

kiaulė! Vargu, ar galime juo pasitikėti, o mūsų škuna, be 
to, neapdrausta. 

— O jeigu jūs užliptumėte drauge su juo į stiebą, ir 
tegu jis rodo, kur plaukti? — pasiūlė Kartju. — Jeigu jis 
per daug nenuklys nuo žemėlapio ir nenudribs į jūrą, gal ir 
verta surizikuoti. 

— Na, rizikos vis tiek neišvengsime, — atsakė ka- 
pitonas. — Stokite pats prie vairaračio ir žiūrėkite, 
įsmeigęs akis. Jeigu išgirsite du skirtingus įsakymus, 
vykdykite manąjį. Kokas tegu stebi nuo fokstiebio, o du 
likusiuosius pasiųsime užimti vietų ant groto. Ir įspėkite, 
kad nežiopsotų. 

Jis pasišaukė locmaną ir drauge su juo užsiropštė ant 
rėjos. Greitai iš ten pasigirdo ilgai laukta komanda. Be 
ketvirčio devintą Kalėdų rytą „Turtingoji nuotaka" išmetė 
inkarą Butaritario uoste. 

Tokiu būdu, pirmojo reiso sėkmė viršijo visus lūkesčius. 
Škuna su dviejų tūkstančių svarų vertės kroviniu atvyko 
kaip tik ten, kur šis krovinys buvo labiausiai reikalingas. 
Kapitonas Viksas (arba, teisingiau, kapitonas Kerkapas pagal 
dokumentus) įrodė, kad moka pasinaudoti proga ir išspausti 
iš jos viską, kas įmanoma. Kitas dvi dienas jis praleido su 
Toplesu viešbučio verandoje, vesdamas derybas, ir visą tą 
laiką jo kompanionai stebėjo kovos lauką iš gretimo baro. Į 
antros dienos pabaigą priešas pagaliau pasidavė. Pavakare 
Viksas įvirto į „San Susi" (taip vadinosi baras) pajuodusiu 
veidu ir paraudusiomis akimis, kuriose tačiau blykčiojo 
pergalės žiburėliai. 

— Einam, bičiuliai, — pakvietė jis, ir kai visa draugė 
pasislėpė palmių giraitėje, tęsė užkimusiu balsu: — Aš 
paėmiau visus dvidešimt keturis! (Matyt, kapitonas turėjo 
galvoje savo mėgstamą žaidimą kribedžą.) 

— Kaip tai suprasti? — paklausė Tomis. 

— Aš pardaviau mūsų krovinį, — atsakė Viksas, — tiesą 
sakant, pardaviau tik jo dalį, nes mums liko visi mėsos 
konservai, miltai ir biskvitai. Po velnių, tų atsargų mums 
užteks dar keturiems mėnesiams! Mums velniškai pasisekė! 

— Oho! — šūktelėjo Hemstedas. 

— Bet už kiek jūs pardavėte? — vos ištarė Kartju, 
nejučiomis užsikrėtęs kapitono jaudinimusi. 

— Leiskite man papasakoti viską iš eilės, — tarė Viksas, 
atsisegdamas marškinių apykaklę. — Aš turiu išsikalbėti 
palaipsniui, nes jei pasakysiu viską iš karto, mane gali trenkti 
apopleksija! Iš pradžių aš mulkinau jį, meluodamas, kad 
kopra reikalinga man pačiam, ir, žinoma, jam tas labai 
nepatiko. Vos tik jis pabandydavo man prieštarauti, aš 
užsimindavau apie koprą, ir jam tekdavo trauktis. Tik 
paklausykite, kuo mes baigėme! Tai štai: mums šis reisas, 
įskaitant du tūkstančius kredito, kainavo iš viso du tūks- 
tančius septynis šimtus su viršum; visa tai jau padengta. 
Per trisdešimties dienų kelionę mums grįžo pinigai už škuną 
ir krovinį. Ar jums teko kada nors matyti panašų sandėrį? 
Ir tai dar ne viskas! Neskaitant šios sumos, mes dar turime 
pasidalinti tūkstantį tris šimtus svarų gryno pelno. Aš išlupau 
iš jo keturis tūkstančius! — sušuko Viksas verksmingu balsu. 

Keletą akimirkų visi be žado spoksojo į kapitoną, apimti 
nustebimo ir abejonių. Pirmasis atsigavo Tomis. 

— Klausykite, — prabilo jis aiškiu, ryžtingu balsu, — 
tuoj pat grįžkime į barą. Aš privalau nusigerti! 

— Vaikinai, aš negaliu eiti su jumis, — energingai 
užprotestavo kapitonas. — Aš bijau išgerti bent lašelį. Šiuo 
momentu nuo vieno stiklo alaus mane tikrai ištiktų smūgis. 
Pasisekimas pribaigė mane, ir aš vos laikausi ant kojų. 

— Tada sušukime kapitonui triskart „valio“, — pasiūlė 
Tomis. 

Viksas sustabdė juos virpančia ranka. 

— Nereikia, vaikinai, — paprašė jis. — Pasigailėkite 
Topleso: jeigu aš taip atrodau, tai įsivaizduokite, kokia jo 
savijauta! Jeigu jis išgirs jūsų šauksmus, ko gero, dar numirs. 

Reikia pasakyti, kad Toplesas vyriškai pakėlė savo 
pralaimėjimą. Už tai nuskendusios „Leslės“ jūreiviai nebuvo 
tokie santūrūs: praeidami pro šalį, jie savo jausmus reikšdavo 
niūriais žvilgsniais ir grubiais keiksmais. Kartą jie net 
užkabino kapitoną Viksą; „Turtingosios nuotakos" įgula 
stojo už savo kapitoną, ir vos neprasidėjo peštynės. Tą kartą 
viskas laimingai pasibaigė, bet antipatija tarp abiejų įgulų 
dar labiau sustiprėjo. 

Visos šios nemalonios smulkmenos negalėjo nustelbti 
džiaugsmo, apėmusio kompanionus dėl sėkmingo sandėrio. 
Penkias dienas škuna suposi lagūnoje, kol Topleso jūreiviai 
nešė lauk prekes ir krovė balastą. Visi, išskyrus kapitoną ir 
Tomį, buvo laisvi nuo bet kokių pareigų, ir laikas slinko 
kaip malonus sapnas. Vakarais iki vėlyvos nakties visi 
kalbėdavosi, negalėdami atsistebėti savo nepaprasta sėkme, 
o dienomis bastėsi po salą, tarsi turistai gėrėdamiesi vaizdais. 

Pirmąją Naujųjų Metų dieną „Turtingoji nuotaka" antrą 
kartą pakėlė inkarą ir pasuko San Francisko kryptimi, lydima 
vis tokio pat palankaus vėjo ir geros sėkmės. Škunos greitis 
viršijo visas kapitono viltis, o įgulos džiaugsmas padidėjo 
dar ir dėl to, kad sumažėjo kiekvienam tenkanti darbo dalis, 
įgulai pasipildžius vienu nauju nariu. Tai buvo „Leslės" 
bocmanas. Jis susipyko su savo kapitonu, be to, savo visą 
algą jau buvo spėjęs praleisti Butaritario salos baruose. Sala 
jam be galo atsibodo, ir, nors jo buvę draugai griežtai atsisakė 
kelti koją į „Turtingąją nuotaką", jis pasiūlė kapitonui Viksui 
savo paslaugas. Bocmanas buvo kilęs iš Airijos, airio ir škoto 
mišinys, grubus, triukšmingas žmogus, gana sąmojingas ir 
labai temperamentingas, be to, puikus jūreivis. Tačiau jo 
nuotaika labai skyrėsi nuo laive viešpatavusios atmosferos. 

Tuo nereikėjo stebėtis: vietoj netikėto pelno, tekusio naujųjų 
jo draugų daliai, jis prarado vietą, maistas „Turtingojoje 
nuotakoje“ jam visai nepatiko, be to, pačios škunos būklė 
kėlė siaubą. Pirmąją dieną, išplaukus į atvirą jūrą, užsitrenkė 
vienerios durys, Mekas (kaip čia visi jį vadino) įrėmė pečius, 
ir durys nulėkė nuo vyrių. 

— Dieve! — nustebo jis. — Juk šis laivas visai supuvęs! 

— Nieko nepadarysi, taip jau yra, vaikine, — atsakė 
kapitonas Viksas. 

Kitą dieną kapitonas rado naująjį jūreivį denyje, užvertusį 
galvą į stiebus. 

— Nepatariu taip ilgai žiūrėti į šiuos stiebus, — pastebėjo 
kapitonas, — kad, ko gero, negautumėte per galvą ir 
neiškristumėte į jūrą. 

Mekas sutrikęs atsigręžė į kapitoną. 

— Man rodos, anoje vietoje fokstiebis kiaurai perpuvęs; 
aš jį perlaužčiau, gerai sudavęs kumščiu. 

— Galbūt užtektų stuktelėti vien galva, kaip jūs mano- 
te? — atsiliepė kapitonas. — Be to, ar verta graužtis dėl 
daiktų, kurių vis tiek neįmanoma pataisyti? 

— Ir koks kipšas mane čia atnešė? — susimąstė Mekas. 

— Ką gi, aš niekada neminėjau, kad škuna sveikutė- 
lė, — atsakė kapitonas, — aš tik sakiau, kad ji galėtų 
pralenkti bet kurį laivą. Be to, nežinia, ar tikrai taip jau 
viskas ir supuvę, tikiuosi, kad ne. Žinai ką, verčiau mesk 
lagą, tai pataisys tau nuotaiką. 

— Taip, jūs esate kapitonas, kokių reta! — pastebėjo 
Mekas. 

Nuo tos dienos Mekas daugiau nebeužsiminė apie škunos 
būklę, išskyrus tuos atvejus, kai Tomis ištraukdavo į dienos 
šviesą savo chereso atsargas. 

— Už prekybą! — pakeldavo tostą Mekas. 

— Kodėl jūs nuolat ją minite? — paklausė kartą Tomis. 

— Mano dėdė vertėsi šiuo bizniu, — atsakė Mekas, ir 
jo veide pasirodė ironiška šypsena. 

Jis dažnai užsimindavo apie savo karštą būdą. „Aš baisus 
karštakošis“, — sakydavo jis su tam tikru pasididžiavimu. 
Tačiau laivo įgula tik vieną kartą tuo įsitikino. Vieną dieną 
jis staiga puolė Hemstedą, kumščio smūgiu partiesė jį ant 
denio, paskui pastatė ant kojų ir antrą kartą smogė jam iš 
visų jėgų, niekam nespėjus nė piršto pajudinti. 

— Stok! — suriaumojo Viksas pašokdamas. — Aš 
nepakęsiu peštynių laive! 

Mekas mandagiai kreipėsi į kapitoną. 

— Aš tik norėjau pamokyti jį gero elgesio, — paaiškino 
jis. — Jis mane pavadino airiu. 

— Nejaugi? — tarė Viksas. — Tada visai kas kita! O 
kas tau užėjo, kvaily? Per silpnas esi, kad užgauliotumei 
žmogų. 

— Aš jo neužgauliojau, — atsikirto Hemstedas, 
šluostydamasis nuo veido kraują. — Tik pasakiau, kad jis 
airis. 

— Na, gana apie tai! — nutraukė Viksas. 

— Bet juk jūs iš tikrųjų airis, ar ne tiesa? — kiek vėliau 
Kartju paklausė Meką. 

— Nairkasišto? — atkirto Mekas. — Tai dar nereiškia, 
kad kiekviena Sidnėjaus žiurkė gali mane taip vadinti! Ir 
joks kitas gyvas padaras! — pridūrė jis paniuręs. — Štai 
jūs, pavyzdžiui, esate geltonsnapis dabita, ar ne tiesa? 
Pabandyčiau aš taip jus pavadinti! „Aš tau parodysiu"! — 
užriktumėte ir šoktumėte ant manęs. 

Sausio dvidešimt aštuntąją, škunai pasiekus 27*20' šiaurės 
platumos ir 1779 vakarų ilgumos, staiga iš vakarų papūtė 
smarkus vėjas su lietaus gūsiais. Kapitonas, norėdamas 
pasiekti kuo didesnį greitį, iškėlė visas bures. Tomis budėjo 
prie vairaračio, ir, kadangi iki pamainos tebuvo likę vos 

pusvalandis (buvo pusė aštuntos ryto), kapitonas nutarė jo 
nekeisti. 

Vėjo gūsiai buvo stiprūs, bet perdaug trumpi, kad juos 
būtų buvę galima pavadinti vėtra. Laivui negrėsė joks 
pavojus, ir net įtartinieji stiebai nekėlė nerimo. Visa įgula, 
apsivilkusi lietpalčiais, stumdėsi denyje, laukdama pus- 
ryčių. Iš kambuzo kilo dūmelis, laive skaniai kvepėjo 
verdama kava; visi buvo puikiausiai nusiteikę, nes škuna 
lėkė tiesiai į rytus devynių mazgų per valandą greičiu. 
Staiga supuvusi fokstiebio burė plyšo iš karto skersai ir 
išilgai, tarsi kas nors milžinišku kardu būtų išrėžęs joje 
kryžių. Jūreiviai puolė prie vantų, stengdamiesi pačiupti 
vėjo blaškomas bures; šiame sąmyšyje Tomis Hedenas 
staiga visai neteko galvos. Vėliau daug kartų jis bandė 
paaiškinti, kaip viskas įvyko, bet visi tie aiškinimai buvo 
be galo prieštaringi vienas kitam ir mažai panašūs į tiesą. 
Aišku tik tiek — po akimirkos vėjas bloškė giką nuo vieno 
borto prie kito, ir, nutraukęs vantus, jis perlaužė grotstiebį 
maždaug per tris pėdas nuo denio ir nusviedė į jūrą. 
Papuvęs fokstiebis kokią minutę didvyriškai laikėsi vėjo 
spaudžiamas, po to triokštelėjo ir taip pat nulėkė į vandenį. 
Kai vėliau įgula nuvalė denį, iš viso puošnaus takelažo, 
kurio dėka škuna taip smagiai skriejo bangomis, tebuvo 
likusios dvi apgailėtinos nuolaužos. 

Stiebų netekimas šioje nuošalioje ir tuščioje vandenyno 
dalyje buvo baisiausia nelaimė, kokia tik gali ištikti laivą. 
Geriau jau laivas apsiverstų ir nugrimztų tiesiai į dugną, 
bent greičiau ateitų galas. Kas gali būti baisiau už 
begalinius mėnesius, kai prie bejėgės medžio skeveldros 
prikaustyti žmonės veltui žvalgosi į tuščią horizontą, o 
mirtis kas valandą artinasi negirdimais žingsniais. 
Vienintelė viltis išsigelbėti — valtys, bet kokia tai ne- 
patikima viltis! 

„Turtingoji nuotaka" liko be stiebų ir burių maždaug 
per tūkstantį mylių nuo artimiausio kranto — Havajų salų. 
Drąsuolių, pasiryžusių pasiekti ją valtimi, laukė visokios 
nelaimės, mirties baimė, o gal ir beprotybės tamsa... 

Nuliūdusi įgula susirinko pusryčių, bet kapitonas 
padrąsino juos šypsena. 

— Na, vyručiai, — tarė jis, gurkštelėjęs stiprios kavos, — 
su „Turtingąja nuotaka" baigta, nėra abejonių. Gerai nors 
tiek, kad mes ją deramai išnaudojome, kol ji šiaip taip laikėsi; 
ir ji neblogai mums apsimokėjo. Dabar, jeigu panorėsime 
toliau verstis prekyba, galėsime įsigyti puikų laivuką. Be to, 
mes turime gerą, stiprų velbotą, ir jūs visi gerai žinote, kam 
turite būti už jį dėkingi. Reikia išgelbėti šešis žmones ir maišą 
pinigų; belieka nuspręsti, kur mums plaukti. 

— Iki artimiausių Havajų salų, man rodos, bus ne mažiau 
kaip du tūkstančiai mylių, — pastebėjo Mekas. 

— Ne, ne tiek daug, — užginčijo kapitonas, — nors... 
ne mažiau kaip tūkstantis su viršum. 

— Aš sykį kalbėjau su žmogumi, kuris valtimi nuplaukė 
tūkstantį du šimtus mylių, — to jam užteko. Jis išlipo 
Markizo salose ir nuo to laiko kojos nebekėlė į jokį laivą. 
Sako, kad verčiau paleistų sau kulką į kaktą. 

— Taip, taip... — atsiliepė Viksas. — Aš girdėjau, kad 
vieno laivo įgula nuplaukė velbotu iki Havajų salų maždaug 
iš tos pat vietos, kur mes dabar esame, o gal net ir iš toliau. 
Sako, jie visai pamišo pamatę žemę. Krantą supo 
povandeniniai rifai ir tokia baisi bangų mūša, kad jokia valtis 
negalėjo priplaukti prie sausumos. Čiabuviai šaukė jiems iš 
savo laivelių, kad kelio nėra, tačiau jie visai nekreipė į tai 
dėmesio. Jie tematė tik krantą ir nieko daugiau negalvojo. 
Pasuko tiesiai į rifus ir sudužo; visi prigėrė, tik vienas žmogus 
išsigelbėjo. Ne, kelionė per vandenyną valtimi — labai 
rizikingas dalykas, — rimtai užbaigė kapitonas. 

Niūrus tonas keistai nesiderino su visada žvalia kapitono 
nuotaika. 

— Atrodo, kapitone, kad jūs turite kažkokį planą, — 
tarė Kartju. — Dėstykite jį. 

— Tas tiesa, — sutiko Viksas. — Pažiūrėkite, čia visur 
gausu smulkių koralinių salelių, kurios išsimėčiusios lyg 
šlakeliai žemėlapyje. Aš peržiūrėjau jūrų žinyną ir ten radau, 
kad viena iš jų — Midvėjaus sala, dar kitaip vadinama 
Bruksu, — tėra nuo mūsų per keturiasdešimt mylių. 
Pasirodo, ten yra Ramiojo vandenyno pašto kompanijos 


stotis, kur laikomos kuro atsargos, — paprastai užbaigė 
kapitonas. 

— Nieko ten nėra, — atkirto Mekas, — aš tarnavau 
pašto garlaiviuose ir žinau. 

— Gerai, imk štai šitą „Vadovą“, — atsakė Viksas, — 


perskaityk, ką rašo Hoitas. Skaityk garsiai, kad ir kiti girdėtų. 

Kaip skaitytojui jau žinoma, Hoito pateiktas neteisingas 
aprašymas skambėjo labai įtikinamai, juo suabejoti buvo 
sunku. Širdyje atbudo viltis; mintyse jie išvydo jaukią salelę, 
prieplaukoje anglies sandėlius ir virš balto salos prižiūrėtojo 
namelio plevėsuojančią Amerikos vėliavą. Ten jie ramiai 
praleis porą savaičių, kol juos paims koks nors pašto laivas. 
Laimingai išvengę baisios pražūties, pilnomis pinigų 
kišenėmis jie smagiai leis laiką, gerdami šampaną ir 
aptarnaujami paslaugių tarnų būrio. Taip liūdnai prasidėję 
pusryčiai užsibaigė beveik linksmai, ir visi nedelsdami šoko 
ruošti velbotą. 

Skrysčius audra išplėšė drauge su stiebais, todėl nuleisti 
velbotą buvo nelengvas darbas. Pirmiausia į jį buvo 
perkraustytas būtiniausias krovinys, tarp jų ir pinigai, sudėti 
į metalinę skrynelę, pritvirtintą prie užpakalinės sėdynės. 
Tai buvo atsargumo priemonė tam atvejui, jei velbotas 
apsiverstų. Po to jūreiviai nulaužė dalį falšborto, pritvirtino 

velbotą prie stiebo likučių ir laimingai jį nuleido ant vandens. 
Nors nuo patikimo prieglobsčio juos teskyrė keturiasdešimt 
mylių kelionė, kuriai nereikėjo didelių maisto atsargų, 
vandens ir valgio jie pasiėmė kiek galėdami daugiau. Amalu 
ir Mekas, seni jūros vilkai, išsinešė ir savo skryneles, kuriose 
tilpo visas jų turtas. Dviejose kitose skrynelėse buvo 
antklodės ir šilti rūbai visai įgulai. Visiems plojant, Hedenas 
nuleido į velbotą paskutinę dėžę chereso; kapitonas pasiėmė 
laivo dokumentus, prietaisus ir chronometrą; Hemstedas 
taip pat nepamiršo savo bandžos ir saujelės įvairiaspalvių 
Butaritario salos kriauklių. 

Trečią valandą dienos jie paliko „Turtingąją nuotaką" ir 
griebėsi irklų, nes tebepūtė smarkus vakarų vėjas. 

— Rodos, mes tave išdarinėjome kaip reikiant! — šiais 
žodžiais kapitonas atsisveikino su škuna, greitai nykstančia 
jūros mėlynėje. 

Vakarop prapliupo smarkus lietus; įgula pavakarieniavo 
ir neramiai miegojo, plakama vandens čiurkšlių. Sausio 
dvidešimt devintosios rytas išaušo rūškanas ir apsiniaukęs; 
rytmečio prieblandoje vienišas velbotas vandenyno platybėje 
atrodė kaip muselė, susiliejęs dangus ir vanduo pažadino 
jūreivių širdyse baimę. Saulei patekėjus, papūtė stiprus ir 
vienodas pasatas. Jūreiviai iškėlė burę ir apie ketvirtą valandą 
po pietų prisiartino prie išorinės rifų sienos, juosiančios 
Midvėjaus salą. Kapitonas stovėjo laivo priekyje, įsitvėręs į 
stiebą, ir žvelgė į salą pro žiūronus. 

— Na, kur ta jūsų stotis? — šūktelėjo Mekas. 

— Kažkodėl jos nematau, — atsiliepė kapitonas. 

— Ir nepamatysite! — atšovė Mekas. Jo balse nuskam- 
bėjo ir pasididžiavimas, kad jo tiesa, ir nusivylimas. 

Greitai niekam nebeliko abejonių: lagūnoje nebuvo nei 
švyturių, nei signalinių žibintų, nei anglies sandėlių, nei 

Mažojo velboto įgula perkirto lagūną ir išlipo nedidelėje 
nykioje salelėje, kur nesimatė jokių žmogaus pėdsakų, vien 
tik vandens išmestos į krantą paskendusių laivų nuolaužos. 
Vienintelis garsas, trikdęs salos tylą, buvo monotoniška 
bangų mūša. Jūros paukščiai, kurie čia suko savo lizdus, 
tuo metų laiku laisvai skraidė virš vandenyno; tik plunksnos 
ir kiaušinių lukštai rodė, kad tam tikru laikotarpiu sala 
tapdavo jų namais. Ir dėl šios nykios negyvenamos salos jie 
visą parą prakaitavo, palinkę ant irklų, kas valanda toldami 
nuo vienintelės tikros galimybės išsigelbėti! Škuna, nors 
maža ir bejėgė, vis dėlto buvo žmogaus rankų kūrinys, 
kažkokia namų dalelė, tuo tarpu jie iškeitė ją į laukinę 
bevaisę salą, kur jų tikriausiai laukė lėta bado mirtis. Iki 
vėlyvo vakaro jie nejudėdami tysojo smėlyje, nesikalbėdami, 
užmiršę valgį, — prakeikta knyga melagingais savo 
nurodymais išplėšė juos iš gyvenimo. Po pirmosios ka- 
tastrofos visi buvo taip gerai nusiteikę, kad jos kaltininkas, 
Hemstedas, neišgirdo nė vieno priekaišto. Antrąjį smūgį 
buvo sunkiau pakelti, ir daug niūrių, įsiutusių žvilgsnių krypo 
į kapitono pusę. 

Ir vis dėlto tas pats kapitonas juos pažadino iš apatijos. 
Nenoromis paklusdami jo komandai, vyrai ištraukė 
velbotą ant kranto; po to visas būrelis užkopė į salos 
viršūnę, iš kur matėsi visas horizontas. Rytuose jau 
juodavo nakties sutemos, o vakarinėje dangaus pusėje 
raudonavo paskutiniai saulėlydžio atspindžiai. Čia jie 
įsirengė stovyklą, iš irklų, burių ir stiebo liekanų pasistatė 
palapinę. Amalu, nelaukdamas įsakymo, iš įpratimo 
griebėsi savo darbo: jis užkūrė laužą ir ėmė virti vakarienę. 
Naktis atėjo besikuičiant apie laužą, virš galvų suspindo 
žvaigždės ir sidabrinis jauno mėnulio pjautuvas. Aplinkui 
alsavo mieguista jūra, laužo liepsnos atspindžiai mirgėjo 
žmonių veiduose. Tomis ištraukė savo chereso atsargas, 

ir stiklelis keliavo iš rankų į rankas, bet pokalbis nesi- 
mezgė. 

— Vadinasi, mums vis tiek teks kapstytis iki Havajų, — 
staiga prabilo Mekas. 

— Man jau gana, — atsiliepė Tomis. — Geriau jau 
pasilikime čia. 

— Žinote, ką aš jums pasakysiu, — tarė Mekas, — kai 
tarnavau pašto laive, mes vieną kartą buvome užsukę į šią 
salą. Ji yra pakeliui, plaukiant iš Kinijos į Honolulu. 

— Nejaugi tai tiesa? — sušuko Kartju. — Tada klausimas 
išspręstas. Liekame čia ir deginame laužus, kol mus pastebės. 
Kuro mums užteks, nuolaužų čia pakanka. 

— Šioje prakeiktoje saloje nieko daugiau ir nėra, kaip 
tik nuolaužos, — atsiliepė airis. 


— Bet reikės sukurti ugnį kaip reikiant, — pasakė 
Hemstedas. — Tokio laužo, kaip šis, iš toliau niekas nė 
nepastebės. 


— Argi? — nesutiko Kartju. — Tik apsidairykite aplink. 

Jie apsižvalgė ir nuščiuvo: juos supo nakties tamsa ir 

nuoga, spindinti jūros begalybė; virš galvų šaltai mirkčiojo 

žvaigždės. Žmones apėmė baisus vienišumo jausmas, ir jiems 

pasirodė, kad jų laužas nuo šio kalno viršūnės turi būti 
matomas nuo Kinijos iki Kalifornijos. 

— Kaip baisu! — sušnibždėjo Hemstedas. 

— Baisu! — šūktelėjo Mekas ir staiga nutilo. 

— Vis tiek geriau, negu plaukimas velbotu, — tarė He- 
denas. — Man bloga darosi, jį prisiminus. 

— Oaš negaliu ramiai pagalvoti apie pinigus! — sušuko 
kapitonas. — Tik pamanykite, kokį turtą mes turime — 
keturis tūkstančius dolerių, — ir įsigijome jį be didelio vargo! 
Dabar mums iš jo tiek naudos, kaip iš pernykščio sniego! 

— Žinote ką? — prabilo Tomis. — Aš patarčiau nepalikti 
jų velbote, — man nepatinka, kad jie taip toli nuo mūsų. 

— Įdomu, kas juos gali paimti? — piktai nusikvatojo 
Mekas. 

Bet likusieji buvo kitokios nuomonės. Negaišdami jie 
nusileido prie velboto ir greitai grįžo, nešdami brangiąją 
skrynelę, pakišę po ja du irklus. Jie padėjo ją prie pat laužo. 

— Štai ji, mano gražuolė! — sušuko Viksas, meilingai 
pakreipęs galvą į šoną. — Ji šildo geriau už didžiausią 
laužą. Pažiūrėkite! Štai čia mes turime du tūkstančius svarų 
banknotais, kurie ne taip džiugina akį, bet už tai likusie- 
ji — keturiasdešimt svarų gryno aukso ir penkis kartus 
tiek sidabro! Man rodos, to pakanka, kad greitai pas mus 
atplauktų visas laivynas! Gal manote, kad visas šis auksas 
nepaveiks laivų kompasų? Arba sargybinis jo neužuos? 

Mekas, kuriam nepriklausė nei skrynelėje saugomi 
banknotai, nei auksas, nei sidabras, nekantriai išklausė šios 
tirados ir prapliupo karčiu, piktu juoku. 

— Palaukite, nesidžiaukite! — grubiai pasakė jis. — 
Dar spėsite tuos banknotus sukūrenti, kol jus pastebės koks 
nors laivas! 

Su šiais žodžiais jis pasitraukė nuo laužo ir nusigręžęs 
ėmė stebėti vandenyną. Linksmumo kibirkštėlė, įžiebta 
sotaus maisto ir padrąsinančių kapitono žodžių, tuoj pat 
užgeso. Vėl įsigalėjo slogi tyla. Hemstedas, kaip visada 
vakarais, užgavo bandžos stygas ir ėmė tyliai niūniuoti. Jo 
repertuaras nebuvo įvairus: „Tėviške, mieloji tėviškė" vėl 
nuskambėjo prie laužo. Bet nespėjo pirmasis posmas apmirti 
jo lūpose, kai staiga instrumentas buvo išplėštas iš jo rankų 
ir nusviestas į ugnį. Hemstedas aiktelėjo ir apsigręžęs pamatė 
pykčio iškreiptą Meko veidą. 

— Šito jau per daug! — sušuko kapitonas, pašokdamas 
ant kojų. 

— Aš juk jus įspėjau, kad esu karštakošis, — pasakė 
Mekas atsiprašomu tonu, kuris visai nesiderino su jo cha- 

rakteriu. — Kodėl jis į tai visai neatsižvelgia? Mums jau ir 
taip nelengva... 

Ir visa įgula didžiai nustebo, kai šis stambus vyriškis 
nebesusivaldė ir ėmė kūkčioti. 

— Aš pats savimi bjauriuosi, — tarė jis pro ašaras, iš 
susijaudinimo kalbėdamas su labai ryškia airiška tarse- 
na. — Atsiprašau už tą pasikarščiavimą, o ypatingai tavęs, 
Hemstedai. Štai mano ranka, jei panorėsi ją paspausti. 

Po šios audringos ir sentimentalios scenos visi pasijuto 
labai nemaloniai. Tiesa, visi buvo patenkinti, kad nutilo ta 
širdį draskanti daina, o Meko atsiprašymas pakėlė jį draugų 
akyse, bet nesantaikos akordas skaudžiai nuskambėjo 
kiekvieno sieloje. Šis trumpalaikis pykčio protrūkis 
akivaizdžiai privertė visus pagalvoti, kas jų laukia ateityje 
šioje laukinėje, negyvenamoje saloje. 

Vyrai susitarė paeiliui budėti prie laužo, kad nepra- 
žiopsotų pro šalį plaukiančio laivo; Tomis, kuriam blykste- 
lėjo kažkokia mintis, pasisiūlė budėti pirmas. Jo draugai 
sulindo į palapinę ir greitai nugrimzdo į gilų miegą, kuris 
visur ir visada aplanko žmones, tramdydamas jų nerimą ir 
trumpindamas lėtai slenkantį laiką. Kai tik visi sumigo ir 
penkių stiprių vyrų knarkimas ėmė pritarti bangų ūžesiui, 
Tomis tylomis pasišalino iš savo posto, nešdamas 
paslapčiomis dėžę chereso butelių. Radęs tinkamą vietą, jis 
nuskandino ją sieksnio gylyje. Tačiau pavojingam Meko 
elgesio nepastovumui ne cheresas turėjo įtakos; tiesiog jo 
charakteris buvo labai savotiškas, ir niekas negalėjo iš anksto 
pasakyti, gerą ar blogą žingsnį žengs šis airis. 

Apie antrą valandą nakties iš giedro, žvaigždėto dangaus 
prapliupo liūtis, — ben užsimiegojęs sargybinis nepastebėjo 
danguje nė vieno debesėlio. Lietus lijo be sustojimo ištisas 
tris dienas. Salelė permirko kaip kempinė, jos gyvento- 
jai — taip pat; per pilką lietaus uždangą horizontas pasislėpė, 


384 


buvo sunku įžiūrėti net salą juosiančius rifus. Vandens srovės 
užgesino laužą; veltui išbraukę dvi dėžutes degtukų, jie 
nutarė nebedegti laužo ir palaukti geresnio oro. Vargšai 
tremtiniai tenkinosi šaltais konservais ir pasenusia duona. 
Vasario antrąją auštant vėjas išgainiojo debesis; nušvito 
karšta saulė, ir greitai saujelė permirkusių žmonių jau sėdėjo 
prie laužo ir godžiai gėrė karštą kavą. Po to ėmė slinkti 
dienos, visiškai panašios viena į kitą. Be pertraukos liepsnojo 
laužas, — juo privalėjo rūpintis budintis, o likusieji padėdavo 
jam paeiliui po porą valandų per dieną. Du kartus per dieną 
visi maudėsi lagūnoje — tai buvo vienintelis ir didžiausias 
malonumas. Dažnai jie žuvaudavo lagūnoje ir pagaudavo 
nemažai žuvies. Visą likusį laiką jie voliojosi smėlyje, 
klaidžiojo po salą, pasakojo įvairiausias istorijas ir ginčijosi. 

Pirmomis dienomis jie stengėsi įspėti pašto laivų grafiką, 
bet greitai šis užsiėmimas visiems ėmė veikti nervus. Geriau 
apie tai negalvoti. Visa įgula nutarė atsisakyti rizikingos 
kelionės velbotu ir laukti saloje išsigelbėjimo arba lėtos bado 
mirties, tačiau nė vienas iš nukentėjusiųjų nedrįso net pats 
sau apie tai pagalvoti, o tuo labiau vengė išsakyti savo 
mintis draugams. Tuo tarpu nebylus siaubas kaip replėmis 
gniaužė jiems širdis; kiekvieną laisvą valandą, kiekvieną 
tylos minutę jis lyg kirminas graužė žmones ir kreipdavo jų 
akis į horizontą. Tokiais momentais, norėdami išsiblaškyti, 
jie bandydavo užmegzti pokalbį apie panašius dalykus. Ir 
apie ką daugiau jie galėjo kalbėti šioje nykioje saloje, jei 
ne apie savo turtą? 

Skrynelė su pinigais buvo vienintelis nuobodaus gy- 
venimo saloje paįvairinimas. Joje saugomi banknotai ir 
auksas traukė visų mintis kaip magnetas. Be to, dar reikėjo 
išspręsti svarbų klausimą, kokia dalis tų pinigų priklausė 
kiekvienam iš jų, o tai buvo geriausias būdas paįvairinti 
vienodai slenkantį laiką. Du tūkstančius svarų reikėjo grąžinti 

Sidnėjaus firmai; kiti du tūkstančiai buvo grynas pelnas, 
kurį reikėjo atitinkamai paskirstyti šešiems žmonėms. 
Kompanionai susitarė, kad šitie pinigai turi būti padalinti 
pagal įdėtą kapitalą, priskaitant kiekvienam priklausančią 
algą. Kiekvienas svaras, paleistas į apyvartą, skaitėsi 
„pajumi“. Tokiu būdu, Tomiui priklausė penki šimtai dešimt 
pajų, Kartju — šimtas septyniasdešimt, Viksui — šimtas 
keturiasdešimt, Hemstedui ir Amalu — po dešimt. Iš viso 
susidarė aštuoni šimtai keturiasdešimt pajų. Beliko 
apskaičiuoti vieno pajaus vertę. Ilgą laiką niekas neįstengė 
nutraukti Tomio Hedeno apskaičiavimų srauto, kuriuose iš 
viso nebuvo jokio tikslumo. Po to visi įniko skaičiuoti, 
kiekvienas įveldamas savo klaidų; po ilgų ginčų, nuvargę 
nuo begalybės skaičių, visi vienu balsu priėjo išvadą, kad 
pajaus vertė yra du svarai septyni šilingai ir septyni su puse 
penso. Skaičiavimas aiškiai buvo netikslus, nes, taip įvertinus 
pajų, bendra suma susidarė ne du tūkstančiai svarų, o 
tūkstantis devyni šimtai devyniasdešimt šeši svarai šeši 
šilingai. Tokiu būdu liko nepadalinti trys svarai ir keturiolika 
šilingų. Tiksliau apskaičiuoti jie nebeįstengė ir nutarė 
pasitenkinti gautais skaičiais. 

Viksas įdėjo į biznį šimtą svarų, be to, jam priklausė 
alga už du mėnesius, taigi jo daliai teko trys šimtai trisdešimt 
trys svarai trys šilingai ir šeši su trimis ketvirtadaliais penso. 
Kartju, įdėjusiam šimtą penkiasdešimt svarų, teko keturi 
šimtai vieno svaro aštuoniolikos šilingų ir šešių su puse 
penso vertės laimikis; Tomio penki šimtai svarų išaugo į 
tūkstančio dviejų šimtų trylikos svarų dvylikos šilingų ir 
devynių su trim ketvirčiais penso sumą. Amalu ir Hemstedas, 
kuriems priklausė tik algos, kiekvienas gavo po dvidešimt 
du svarus šešiolika šilingų ir pusę penso. 

Po ilgų kalbų jiems kilo nenugalimas noras atidaryti 
skrynelę; aukso spindesys pavergė juos. Kiekvienas panoro, 

jog jo dalis būtų tuoj pat atskirta, kad jis galėtų savo 
rankomis žarstyti jam priklausančias monetas, čiupinėti jas 
ir prireikus ginti nuo užpuoliko. Bet, pradėjus dalybas, 
paaiškėjo, kad jie beveik neturi smulkių pinigų. Pagaliau 
buvo nuspręsta padalinti tik svarus, o šilingus ir pensus 
laikyti bendroje kasoje. Kartu su nepadalintais trimis svarais 
keturiolika šilingų, kasoje susidarė septynių svarų vieno 
šilingo suma. 

— Aš siūlau padaryti taip, — pasiūlė Viksas, — Kartju, 
Tomis ir aš pasiimsime po vieną svarą, Hemstedas su Amalu 
teima po du, 0 iš likusio šilingo sulošime „raštą erelį"! 

— Neverta, — atsakė Kartju, — mudviem su Tomiu ir 
taip jau kišenės plyšta nuo pinigų. Geriau mes paimsime 
po pusę svaro, o likusius pasidalinkite jūs trys. 

— Ką čia taip ilgai dalintis? — įsikišo Mekas. — Aš 
turiu kortas. Geriau suloškime kribedžio partiją iš to likučio. 

Žmonėms, leipstantiems iš nuobodulio, toks pasiūlymas 
labai patiko. Mekui, kaip kortų savininkui, buvo leista taip 
pat dalyvauti lošime. Po penkių kribedžo partijų visa suma 
atiteko Mekui. Tik tada lošėjai pastebėjo, kad seniai praėjęs 
pietų metas ir artinasi naktis. Paskubomis papietavę, vyrai 
vėl puolė prie kortų. Taip lošimas, prasidėjęs vasario 
devintąją, tęsėsi iki dešimtos dienos vakaro. Per tą laiką jie 
temiegojo porą valandų ir beveik nevalgė. Vienu metu Tomis 
kažkur ilgam išnyko, ir paskui atsirado visas peršlapęs, 
nešinas chereso dėže. 

Atėjo naktis, lošėjai pasislinko arčiau laužo. Buvo 
maždaug antra valanda; lošėjai visi nuščiuvę laukė Tomio 
ėjimo, kuris delsė, neapsispręsdamas, kokią kortą mesti. 
Kartju pasinaudojo atokvėpio valandėle ir apsižvalgė. Jis 
porą minučių grožėjosi mėnesienoje spindinčia jūra, paskui, 
atsisukęs į laužą, pamatė žarstomo aukso blizgesį ir savo 
bičiulių azarto apimtus veidus. Kartju širdį taip pat gniaužė 

pažįstamas jaudulys: ausyse jam skambėjo muzika, mėne- 
sienoje mirguliuojantis vandens paviršius priminė kitą jū- 
rą, ir lempomis apšviestas kazino pastatas suspindo jo 
vaizduotėje. „Dieve mano! Nejaugi mane vėl apniko ta 
baisi aistra?" — išsigandęs pagalvojo Kartju. Jis apžvelgė 
iš smėlio sukastą lošimo stalą. Stambias sumas išlošė tik 
juodu su Meku; žibėjo auksinių ir sidabrinių monetų 
krūvelės; Amalu ir Hemstedas taip pat šiek tiek laimėjo, 
už tai Tomis neteko didesnės savo kapitalo dalies, o 
kapitonui tebuvo likę ne daugiau kaip penkiasdešimt svarų. 

— Gal baikime? — pasiūlė Kartju. 

— Duokite jam stiklą Boklio, — šūktelėjo kažkuris. 

Buvo ištuštintas dar vienas butelis chereso, ir žaidimas 
įnirtingai tęsėsi. Norisui per daug sekėsi, kad būtų galėjęs 
atsakyti lošimo arba dar kartą pasiūlyti jį nutraukti. Jis 
pabandė tyčia pralošti, bet, priešingai, laimėjo dar daugiau. 
Išaušus vasario vienuoliktajai, Norisas pajuto, kad daugiau 
taip tęsti nebegali. Atėjo eilė jam laikyti banką. Ėjo stambios 
sumos, ir kapitonas pastatė savo paskutinius dvylika svarų 
ir porą dolerių. Kartju žvilgtelėjo į savo kortas ir pamatė, 
kad jam laimėjimas užtikrintas. 

— Žinote ką, vyručiai, — staiga tarė jis, — šis lošimas 
geruoju nesibaigs, man jau gana! — Su šiais žodžiais jis 
atvertė savo kortas, po to drykstelėjo jas per pusę ir pakilo 
nuo žemės. Visa kompanija apstulbusi spoksojo į jį. Bet čia 
Mekas mandagiai jam pritarė: 

— Iš tiesų, laikas baigti, — sutiko jis. — Juk mes tik 
pajuokavome, vyručiai. Štai mano laimikis! Aš grąžinu jį 
atgal! — Ir jis išbėrė visus pinigus į šalia stovinčią skrynelę. 

Kartju žengė prie jo ir karštai paspaudė jam ranką. 

— Aš niekada to nepamiršiu, — pasakė jis. 

— O ką jūs darysite su havajiečiu ir Hemstedu? — 
pasiteiravo Mekas pusbalsiu. — Juk jie taip pat išlošė. 

— Tikrai! — garsiai atsakė Kartju. — Amalu ir 
Hemstedai, suskaitykite, kiek išlošėte, mudu su Tomiu 
sumokėsime iš savo dalies. 

Visi su tuo sutiko. Amalu ir Hemstedas džiaugėsi, gavę 
savo laimikį, nesvarbu, iš kieno kišenės, o Tomis, kuris šiaip 
būtų pralošęs penkis šimtus svarų, taip pat buvo patenkintas 
pasiūlytu kompromisu. 

— O kaipgi Mekas? Argi jis nieko negaus? — paklausė 
Hemstedas. 

— Žinai ką, vyruk! — atkirto Mekas. — Tikiu, kad tu 
taip sakai iš geros širdies, bet verčiau užsičiauptumei, nes 
aš ne toks žmogus. Jeigu manyčiau, kad tuos pinigus išlošiau 
teisėtai, tai jokia jėga neįstengtų jų iš manęs atimti. Bet 
mes lošėme juokais, — bent aš taip galvojau, o dovanų 
kaip gyvas iš nieko neimsiu. Įsidėk tą gerai sau į galvą. 

— Mekai, jūs esate kilnus žmogus, — pasakė Kartu, 
padėdamas airiui sukrauti pinigus į skrynelę. 

— Ką jūs išsigalvojate, pone, aš tiesiog prasigėręs 
jūreivis, — atsakė Mekas. 

Visą šį laiką kapitonas sėdėjo smėlyje, užsidengęs veidą 
rankomis; pagaliau jis pakilo svirduliuodamas tarsi girtuoklis 
po lėbavimų nakties. Staiga jo veidas pasikeitė, ir jis riktelėjo 
per visą salą: 

— Burė! 

Visi atsisuko į jo šauksmą. Nutviekstas ryškių auštančio 
ryto spindulių, tiesiai prie Midvėjaus salos artinosi brigas 
„Skrajojantis debesis" iš Hulio. 

Dvidešimt ketvirtas skyrius 
SUNKIOS SĄLYGOS 


Brigas, kurį pamatė „Turtingosios nuotakos" įgula, buvo 
paprastas krovinių laivas, vežiojęs prekes iš vieno uosto į 
kitą pagai atskirus užsakymus. Prieš dvejus metus jis išplaukė 
iš Londono, aplenkė Gerosios Vilties iškyšulį, pabuvojo prie 
Indijos krantų ir Malajų salyno. Šiuo metu jis plaukė į San 
Franciską, tikėdamasis grįžti pro Horno iškyšulį. 

Laivo kapitonas Džeikobas Trentas prieš penkerius metus 
buvo išėjęs į atsargą ir gyveno mažoje trobelėje, versdamasis 
iš kopūstų auginimo ir iš lupikiškų palūkanų. Nusigyvenu- 
siems jūreiviams jis duodavo skolon cukrų ir audeklus, o 
šeštadieniais barškėdavo savo bričkele nuo vieno skolininko 
iki kito, spausdamas iš jų paskutinius skatikus. Tokia veikla 
labai tiko šiam žmogeliui su žiurkės siela, bet kartą, 
pralaimėjęs stambią bylą, jis nutarė mesti tokį rizikingą 
pasipelnymo būdą. Teisėjas, tyrinėjęs bylą uoliau, negu buvo 
galima tikėtis, išaiškino kai kuriuos ne visai švarius Trento 
darbelius. Tą pat savaitę kapitonas likvidavo savo biznį, 
pardavė namą ir bričkelę su arkliu ir vėl leidosi į jūrą. Taip 
jis tapo „Skrajojančio debesies" kapitonu, tuo labai 
nudžiugindamas savo samdytojus. Bet seni geri laikai jam 
neišdilo iš atminties. Jis dažnai sakydavo, kad dabar nors ir 
tarnaująs paprastu jūreiviu, kažkada jis buvęs žymus 
finansininkas. 

Jo vyresnysis padėjėjas Elijas Godedalas buvo tvirtas 
aukštas vikingas, labai pareigingas, sentimentalus ir didelis 
muzikos mėgėjas. Jis nuolatos niūniuodavo liūdnas švediškas 
melodijas. Šis žmogus kažkada nepagailėjo devynių dolerių, 
kad tik išgirstų garsiąją dainininkę Pati, pabėgo iš laivo ir 
atsisakė dviejų mėnesių algos, norėdamas pasiklausyti 

Nilsono. Bet kuriuo momentu jis buvo pasiryžęs nueiti 
pėsčias dešimt mylių pasiklausyti gero koncerto arba 
pažiūrėti naujos pjesės. Laive jis saugojo tris brangenybes: 
kanarėlę, koncertiną ir pilną rinkinį Šekspyro raštų. Kaip ir 
visi skandinavai, jis buvo labai draugiškas ir visur susirasdavo 
bičiulių. Tai buvo drąsus, bebaimis žmogus, neturtingas kaip 
bažnyčios pelė ir be jokių ateities perspektyvų. 

Antrasis padėjėjas buvo Holdorsenas, kuris paprastai 
pietaudavo kartu su visa įgula. 

Iš likusių įgulos narių skyrėsi Braunas, kilęs nuo Klaido. 
Tai buvo mažas, tamsiaplaukis, smulkaus sudėjimo jūreivis, 
nepaprastai tylaus ir švelnaus būdo. Jis bastėsi po svetimus 
miestus ir jūras, visiškai sugniuždytas vienos ydos. 
„Gėrimas — mano nelaimė, pone, — nedrąsiai prisipažino 
jis Kartju vieno jų pokalbio metu, — man tikrai turėtų 
būti gėda, nes mano tėvai tokie padorūs žmonės!" Laiškas, 
kuris, jei skaitytojas prisimena, taip sujaudino Neirsą, buvo 
adresuotas tam pačiam Braunui. 

Štai kokia įgula plaukė laivu, kurio pasirodymas taip 
nudžiugino salos tremtinius. Nemigos ir lošimo aistros 
nukamuoti žmonės neišlaikė naujo sukrėtimo ir iš džiaugsmo 
visai neteko savitvardos. Drebančiomis rankomis, degan- 
čiomis akimis, juokdamiesi ir klegėdami kaip vaikai, jie 
paskubomis rinkosi daiktus. Kažkuris pradėjo švilpauti 
linksmą maršą, ir visi sutartinai pagavo melodiją. Bet Viksas 
truputį atšaldė jų entuziazmą. 

— Vyručiai, ramiau! — įspėjo jis. — Mes įžengsime į 
laivą, apie kurį nieko nežinome; atminkite, kad mes turime 
daug aukso, ir to nenuslėpsime, nes skrynelė per daug sunki. 
O jeigu čia kokie piratai? Mano patarimas toks — pa- 
tikrinkime savo pistoletus. 

Visa įgula, išskyrus Hemstedą, turėjo ginklus. Jie pasku- 
bomis užtaisė juos ir įsidėjo į kišenes. Greitai daiktai buvo 

surinkti. Negaišdami laiko, jie įstūmė velbotą į vandenį ir 
nuplaukė pasitikti brigo, kuris buvo prie įplaukimo į lagūną. 

Pūtė smarkus vėjas, ir jūra už rifų smarkiai bangavo. 
Vandens purslai tiško irkluotojams į veidus. Jįę išvydo 
anglišką vėliavą, plevėsuojančią ant brigo, ir įgulą, 
susigrūdusią prie borto. Pro kambuzo duris žvelgė kinas 
virėjas, o kapitonas su tropiniu šalmu ant galvos ir binokliu 
rankoje stovėjo ant juto. Su kiekvienu irklų mostelėjimu 
nukentėjusieji artinosi į saugų prieglobstį, į savo pirmykštį 
gyvenimą, ir iš džiaugsmo jiems svaigo galvos. Viksas 
pirmasis nutvėrė galą išmestos virvės ir, daugybės draugiškų 
rankų padedamas, persirito per bortą. 

— Jūs kapitonas, pone, jei neklystu? — kreipėsi jis į 
padžiūvusį senyvą žmogų su tropiniu šalmu. 

— Kapitonas Trentas, pone, — atsakė šis 

— O aš esu kapitonas Kerkapas. Štai mano įgula. Mūsų 
škuna, „Turtingoji nuotaka" iš Sidnėjaus, sausio dvidešimt 
aštuntąją atviroje jūroje pateko į audrą ir prarado visus 
stiebus. 

— Dabar jums nebėra ko bijoti, — atsakė Trentas. — 
Jūsų laimė, kad pamačiau signalą. Nė pats nežinojau, kad 
taip arti ta bjauri sala, juk čia kažkur yra stiprios povande- 
ninės srovės. Kai šį rytą pakilau į denį, pamaniau, kad už 
horizonto dega laivas. 

Velbote buvo susitarta, kad Viksas pirmas įlips į brigą, o 
kiti pasiliks laivelyje saugoti brangiosios skrynelės. Dabar 
šeimininkai jiems nuleido lyną, prie kurio jie pririšo savo 
krovinį, ir davė ženklą kelti. Netikėtai skrynelė pasirodė 
labai sunki, ir vienas jūreivis neįstengė jos įtraukti; du kiti 
puolė jam padėti. Tatai atkreipė Trento dėmesį. 

— Sustabdyti kėlimą! — šaižiai šūktelėjo jis ir kreipėsi 
į Viksą: — Kas ten? Neprisimenu, kad būčiau kada matęs 
tokią sunkią skrynią. 

— Ten pinigai, — atsakė Viksas. 

— Kas? — sušuko Trentas. 

— Pinigai, auksinės monetos, kurias mums pavyko 
išgelbėti iš savo škunos, — paaiškino Viksas. 

Trentas įdėmiai pažvelgė į jį, paskui atsisuko į savo 
padėjėją: 

— Pone Godedalai, nuleiskite tą skrynią atgal, — 
sukomandavo jis, — kol kas nekelkite velboto į brigą, o tik 
pritvirtinkite jį. 

— Klausau, pone, — atsiliepė Godedalas. 

— Kas atsitiko? — susirūpino Viksas. 

— Nieko ypatingo, — atsakė Trentas, — bet jūs priva- 
lote man pritarti, kad ne kasdien sutiksi viduryje vandenyno 
valtį, vežančią pusę tonos aukso ir iki dantų ginkluotą 
įgulą, — pridūrė jis, rodydamas į išsipūtusią Vikso kiše- 
nę. — Jūsų velbotas niekur nedings, kol nusileisite su 
manimi į kajutę ir viską man paaiškinsite. 

— Tik tiek? — paklausė Viksas. — Mano žurnalas ir 
dokumentai tvarkingi, nieko įtartino ten nerasite, — ir, 
šūktelėjęs savo draugams, kad jie kantriai lauktų, Viksas 
nusekė paskui kapitoną Trentą. 

— Čionai, kapitone Kerkapai, — pakvietė Trentas. — 
Neužsigaukite dėl per didelio mano atsargumo, įžeisti 
jūsų aš nenorėjau. Noriu tik įsitikinti, kad jūs tikrai esate 
tas, kas sakotės esąs. Tai mano pareiga, pone, ir jūs pats 
taip pasielgtumėte, manimi dėtas. Aš ne visada buvau 
kapitonas — kažkada buvau finansininkas, o šis darbas 
išmoko žmogų atsargumo. 

Sausu, oficialiu gestu kapitonas Trentas pastatė ant stalo 
butelį džino; jie išgėrė į vienas kito sveikatą. Po to Viksas 
išsitraukė dokumentus ir papasakojo visą istoriją apie 
Toplesą ir paskendusią koprą. Trentas klausėsi susidomėjęs, 
ir jo akyse suspindo pritarimo ugnelės. Visos jo abejonės 

išsisklaidė. Viksui baigus, Trentas giliai susimąstė ir ilgai 
taip sėdėjo, barškindamas pirštais į stalą. 

— Kas dar neaišku? — pagaliau paklausė Viksas. 

— Ar ši lagūna tinka nuleisti inkarui? — staiga paklausė 
Trentas, tarsi Viksas savo klausimu būtų jame palietęs 
kažkokią slaptą spyruoklę. 

— Puikiausiai, — atsakė Viksas. — Tiesa, yra pora 
seklumų, bet jos nepavojingos. 

— Aš galvojau įplaukti į ją, — pasakė Trentas. — 
Honkonge man įrengė naują takelažą, dabar reiktų jį įveržti, 
kitaip bijau dėl stiebų. Mes susitvarkytume per vieną dieną. 
Tikiuosi, kad jūs mums taip pat padėsite? 

— Ką ir bekalbėti, — atsiliepė Viksas. 

— Vadinasi, nuspręsta, — užbaigė Trentas. — Sugaišę 
valandas, sutaupysime dienas. 

Jie sugrįžo į denį. Viksas pranešė savo įgulai apie 
kapitono Trento sumanymą. Brigas iškėlė forbramselį ir 
grakščiai įplaukė į lagūną, tempdamas buksyru velbotą. 
Netrukus jis jau stovėjo nuleidęs inkarą prie pat Midl Brukso 
salos. „Turtingosios nuotakos" įgula užlipo į brigo denį ir 
buvo pavaišinta skaniais pusryčiais. Po to jie persinešė savo 
daiktus iš velboto ir sukrovė juos škafute. Tada jūreiviai 
griebėsi darbo — tvirtinti takelažą. Darbas užtruko visą dieną, 
ir abi įgulos nėrėsi iš kailio, lenktyniaudamos tarpusavyje. 
Pietavo denyje. Karininkai valgė užpakalinėje denio dalyje, 
o jūreiviai — priekinėje. Trentas, atrodė, buvo puikiausiai 
nusiteikęs; jis paliepė išduoti visiems jūreiviams po porciją 
grogo, o karininkus pavaišino vynu. Pietų metu jis supa- 
žindino svečius su savo finansine veikla Kardife. Trentas 
keturiasdešimt metų išplaukiojo jūromis, penkis kartus 
gelbėjosi iš sudužusio laivo, sykį devynis mėnesius praleido 
kažkokio malajiečių radžos nelaisvėje, ne kartą dalyvavo 
susirėmimuose su pakrančių piratais, bet vienintelis dalykas, 

kurį jis nuolat minėjo ir kuriuo didžiavosi bei stengėsi 
sudominti savo klausytojus, buvo lupikautojo karjera pajūrio 
miestelio lūšnose. 

Popietė buvo labai sunki „Turtingosios nuotakos“ įgulai. 
Išvarginti nemigos ir jaudinimosi, jie paskutines valandas 
dirbo tik įtemptų nervų dėka. Kai pagaliau Trentas pripažino, 
kad takelažas sutvarkytas, jie nekantriai ėmė laukti 
komandos išplaukti į jūrą. Bet Trentas neskubėjo. Jis 
vaikštinėjo po denį, paskendęs savo mintyse, ir pagaliau 
pasivadino Viksą. 

— Jūs su savo bičiuliais esate lyg kokia prekybinė 
kompanija, ar ne, kapitone Kerkapai? — pasiteiravo jis. 

— Taip, mūsų įgulos nariai turi savo pajus, — atsakė šis. 

— Tuomet leiskite man visus jus pakviesti į savo kajutę 
išgerti arbatos, — pasiūlė Trentas. 

Viksas nustebo, bet nieko nepasakė. Po kelių minučių 
visi šeši „Turtingosios nuotakos" jūreiviai su Trentu ir 
Godedalu sėdėjo prie padengto stalo su arbata, uogiene, 
paskrudinta duona, sardinėmis ir konservuotais liežuviais. 
Vaišės buvo ne kažin kokios, neabejoju, kad Neirsas būtų 
kandžiai atsiliepęs apie jas, bet išbadėjusiai „Turtingosios 
nuotakos" įgulai atrodė didžiausi skanėstai. Godedalas vai- 
šino ir triūsė tarsi rūpestinga šeimininkė, vėliau jie prisiminė 
(tada neatkreipė į tai dėmesio), kad Trentas visą laiką sėdėjo, 
paskendęs savo mintyse. Atrodė, kad tarpais jis visai užmirš- 
davo savo svečius. Tada pašaukė kiną virėją ir liepė viską 
nuimti nuo stalo. Kai virėjas viską sutvarkė ir pasišalino, 
Trentas prabilo: 

— Taigi, džentelmenai, kiek aš suprantu, jūsų įgula 
sudaro prekybinę kompaniją. Dėl to aš jus visus ir pasi- 
kviečiau. Norėčiau išsiaiškinti vieną klausimą. Jūs 
susipažinote su mano brigu, matėte, kad laivas puikus ir 
maistas pirmarūšis — net jūreiviams. 

Pasigirdo pritarimo garsai, ir vėl visi nuščiuvo, apimti 
smalsumo, kas seks po tokios įžangos. 

— Taigi, — tęsė Trentas, voliodamas duonos rutuliukus 
ir įsmeigęs atkaklų žvilgsnį į stalą, — aš mielu noru 
nugabensiu jus į San Franciską; jūreiviai turi ištiesti vienas 
kitam pagalbos ranką, tai mano šūkis. Bet taip jau yra šiame 
pasaulyje, kad, norėdami to daikto ar kito, turime už jį 
mokėti. — Čia Trentas nusijuokė trumpu, sausu juoku. — 
Aš nenoriu dėl savo gailestingumo patirti nuostolių. 

— Mes visai neketiname daryti jums nuostolių, kapi- 
tone, — įsiterpė Viksas. 

— Mes pasiruošę sumokėti, kiek reikės, — pridūrė 
Kartju. 

Čia Godedalas, sėdėjęs šalia, bakstelėjo jam alkūne, ir 
Tuo trumpu žvilgsniu Godedalas be žodžių nusakė Trento 
charakterį. 

— „Kiek reikės"... — pakartojo brigo kapitonas. — Aš 
šito laukiau. „Kiek reikės"... gali būti suprantama gana 
įvairiai. Šiame laive tą klausimą sprendžiu aš. Jei jūs ėmėte 
avansą, teks mokėti jums... — jis greitai pasitaisė: — jei 
norite, kad nugabenčiau jus į Friską, jums teks sumokėti 
mano nustatytą kainą. Taipsu daromi visi sandėriai. Jūs man 
nereikalingi; aš reikalingas jums. 

— O kokia jūsų kaina? 

Kapitonas teberitinėjo duonos rutuliukus. 

— Kai jūs prirėmėte prie sienos tą agentą Gilberto salose, 
jūs tiesiog pasinaudojote patogia proga. Dabar atėjo mano 
eilė. Laimė nusigręžė nuo jūsų. Ar jūs tada pasigailėjote 
ano pirklio? — staiga piktai riktelėjo jis. — Nors aš jūsų 
nekaltinu: biznyje ir meilėje nėra nieko negalimo! — Pridūrė 
jis ir vėl nusijuokė trumpu, šaižiu juoku. 

— Taigi, pone?.. — niūriai paklausė Kartiju. 

— Nepamirškite, kad aš brigo šeimininkas! — rūsčiu 
balsu tarė Trentas. 

— Mes tuo neabejojame, — pastebėjo Mekas. 

— Sakau, kad brigas mano! — suriaumojo Trentas, tarsi 
stengdamasis įerzinti pats save. — Jeigu aš būčiau toks, 
kaip jūs, tai galėčiau palikti jus be skatiko. Bet du tūkstančiai 
svarų iš keturių priklauso ne jums, o aš esu garbingas 
žmogus. Sumokėkite jums priklausančius du tūkstančius, 
ir aš, nugabenęs jus į Friską, išmokėsiu kiekvienam po 
penkiolika svarų, o kapitonui dvidešimt penkis. 

Godedalas žemai nuleido galvą, tarsi apimtas nepake- 
liamos gėdos. 

— Jūs juokaujate! — sušuko Viksas, ir jo veidas nuraudo. 

— Juokauju? — pakartojo Trentas. — Ne, tai jūs patys 
juokaujate. Niekas jūsų neverčia priimti mano pasiūlymo. 
Brigas priklauso man, bet Brukso sala — ne, ir jūs galite 
gyventi joje iki gilios senatvės. Man vis tiek. 

— Bet juk tas jūsų prakeiktas brigas nėra vertas dviejų 
tūkstančių! — riktelėjo Viksas. 

— Aš savo sąlygas pasakiau! — atkirto Trentas. 

— Nejaugi jums užteks drąsos palikti mus šioje saloje 
laukti bado mirties? — sušuko Tomis. 

Kapitonas Trentas nusijuokė trečią kartą. 

— Bado mirties? — pakartojo jis. — Tai priklausys nuo 
jūsų noro. Aš galiu mielai parduoti jums tiek produktų, 
kiek tik panorėsite, tik, aišku, už gerą kainą. 

— Atleiskite, pone, — įsiterpė Mekas, — mano padėtis 
skiriasi nuo mano draugų. Aš dirbau tik už kelią ir neturiu 
jokios dalies iš tų dviejų tūkstančių. Neturiu kišenėje nė 
penso, todėl norėčiau išgirsti, ką man daryti? 

— Aš esu geros širdies žmogus, — atsakė Trentas. — 
Koks man skirtumas? Paimsiu jus drauge su visais, tik, 
žinoma, neišmokėsiu jums penkiolikos svarų. 

Kapitono įžūlumas visiems užėmė žadą. Godedalas pakėlė 
galvą ir griežtai pažvelgė savo viršininkui į akis. Mekas 
nebeištvėrė. 

— Ir jūs dar vadinate save jūrininku! — sušuko jis. — 
Kad jus žemė prarytų! 

— Dar vienas žodis, ir aš įsakysiu jus surišti! — riktelėjo 
Trentas, apsidžiaugęs, kad nors vienas jam pasipriešino ir 
nebereikės dėtis mandagiam. 

— Taip aš jau ir pasiduosiu! — atšovė Mekas. — O mes 
dar padėjome taisyti tą prakeiktą takelažą! Na, palauk, senas 
jauti, aš tuoj pamokysiu tave mandagumo! 

Pastarąjį grasinimą jis ištarė visai nepakeldamas balso, 
ir nė vienas iš pokalbio dalyvių, jų tarpe ir Trentas, nesitikėjo, 
kad įvyks tai, kas įvyko. Airis staiga ištraukė ranką iš po 
stalo, ir joje sublizgo atlenktas peilis; Trentas pasisuko, 
ketindamas šokti iš užstalės, bet tą akimirką peilis švystelėjo 
ore ir pataikė jam tiesiai į miego arteriją. Jis griuvo ant 
stalo, ir kraujas tamsiai nudažė staltiesę. 

Antpuolis buvo toks netikėtas ir jo pasekmės tokios 
baisios, kad visi tarsi suakmenėjo ir be žado spoksojo į 
nejudantį kapitono kūną ir tekantį kraują. Godedalas 
akimoju pašoko, pagriebė taburetę, ant kurios sėdėjo, ir 
aukštai ja užsimojo, griausmingai riaumodamas. „Turtin- 
gosios nuotakos" įgula nė neketino gintis, jie net nesitvėrė 
ginklų. Visi instinktyviai pasitraukė atbuli nuo įšėlusio švedo. 
Pirmas smūgis krito ant Meko, ir šis nuvirto su sulaužyta 
ranka. Antruoju smūgiu švedas sutriuškino galvą Hemstedui. 
Po to jis atsigręžė į likusius, mosuodamas taburete ir įsiutęs 
kaip sužeistas dramblys. Apakęs iš pykčio, nebesuvokdamas, 
ką darąs, jis vėl puolė daužyti bejausmį Hemstedą, kol 
pagaliau taburetė sutrupėjo jo rankose. Šitoks beprasmiškas 
žiaurumas pažadino Norisą iš apstulbimo, ir jis pats nepajuto, 
kaip išsitraukė pistoletą. Pasigirdo spengus trenksmas, po 

to šiurpus riksmas, milžinas stabtelėjo, susvirduliavo ir visu 
ūgiu krito ant savo aukos. 

Stojo akimirkos tyla, po to denyje sudundėjo bėgančio 
žmogaus žingsniai, ir duryse pasirodė antrasis kapitono 
padėjėjas Holdorsenas. Kartju iššovė dar sykį, ir tas susmuko. 

— Už ginklų! — suriko Kartju ir puolė į denį. 

Viksas, Tomis ir Amalu nubildėjo paskui jį. Peršokę per 
išsikėtojusį Holdorseno lavoną, jie skubiai užkopė trapu 
aukštyn ir atsidūrė denyje, nušviestame kruvinai raudono 
saulėlydžio. Jėgos buvo lygios, bet „Skrajojančio debesies" 
įgula nė negalvojo stoti į kovą. Braunas pirmasis murktelėjo 
žemyn į triumą. Kinui kulka pataikė į šoną, kiti bandė 
gelbėtis, lipdami į stiebus. 

Viksą ir Kartju apėmė aklas žudymo įniršis. Jie pastatė 
Tomį ir Amalu saugoti stiebų, o patys atidarė šovinių dėžę, 
stovėjusią denyje, ir užsitaisė pistoletus. Nelaimingieji balsiai 
maldavo pasigailėjimo. Bet jų likimo valanda jau išmušė, 
beliko taurę išgerti iki dugno. Sutemose sunku buvo įžiūrėti 
iš siaubo pamišusius žmones, įsikibusius į stiebus ir bures, 
kur jie bandė ieškoti išsigelbėjimo, bet pagaliau viskas buvo 
baigta. Hardį iš Londono kulka pribaigė ant stiebo, ir jo 
lavonas pakibo virš denio, įsipainiojęs virvėse. Volenas, 
antrasis jūreivis, buvo sužeistas į smakrą ir baisiai rėkė, kol 
antras, taiklesnis šūvis nutildė jį amžiams. 

Bet tai dar buvo ne viskas, baisiausia liko prieš akis. 
Braunas pasislėpė prekiniame triume. Tomis staiga prapliupo 
isterišku verksmu ir ėmė maldauti pasigailėti to vargšo 
jūreivio. 

— Vienas žmogus nepakenks mums, — kūkčiojo jis, — 
aš nebegaliu daugiau žudyti. Juk aš kalbėjausi su juo per 
pietus. Jis visai neblogas vyrukas. Palikime jį. Niekam 
neužteks drąsos nusileisti ten ir pribaigti jį, tai būtų per 
daug žiauru! 

Nelaimingasis, be abejo, girdėjo šį maldavimą. 

— Jeigu gyvą paliksime bent vieną, mūsų visų laukia 
kartuvės, — prabilo Viksas. — Braunui nėra kito kelio. 

Viksas buvo mirtinai išbalęs ir visas drebėjo. Vos ištaręs 
šiuos žodžius, jis palinko prie borto, ir jį ėmė tampyti 
konvulsijos. 

— Vėliau mums nebeužteks drąsos tai įvykdyti, — tarė 
Kartju. — Dabar arba niekuomet! — ir jis žengė trapo link. 

— Ne, ne, ne! — beviltiškai suriko Tomis, griebdamas 
jį už rūbų. 

Bet Kartju nubloškė jį į šalį ir nusileido laiptais žemyn. 
Gėda ir pasišlykštėjimas graužė jam širdį. Ant grindų dejavo 
kinas; aplink buvo pragariška tamsa. 

— Braunai! — šūktelėjo Kartju. — Braunai, kur jūs? 

Tyloje Kartju girdėjo tik savo širdies plakimą. Tada jis 
apgraibomis žengė į priekį ir užkliuvo už virvių ritinių. 

— Braunai! — pašaukė jis dar kartą. 

— Aš čia, pone, — pasigirdo virpantis balsas, ir Braunas 
ėmė maldauti pasigailėjimo. Kartju nervai buvo įtempti iki 
kraštutinumo, o čia dar tas nelaimingasis ir jo vaikiškas 
verkšlenimas! Kartju du kartus pakėlė pistoletą ir paspaudė 
gaiduką (ar bent jam taip rodėsi), bet šūvio nebuvo. Tada 
jis apsisuko ir kaip pamišęs išbėgo lauk. 

Viksas pakėlė į jį staiga susenusį veidą su nebyliu 
klausimu. Kartju papurtė galvą. Tada Viksas pakilo ir kaip 
koks automatas, nelyginant pasmerktasis prie ešafoto, žengė 
į triumą. Braunas palaikė jį grįžtančiu Kartju ir išlindo iš 
savo slėptuvės, maldaudamas pasigailėti. Viksas iššovė porą 
kartų į tą pusę, ir maldavimas staiga nutrūko, pasibaigęs 
trumpa dejone. Pasidarė tylu, ir Viksas skubiai pakilo į denį. 

Kiti trys sėdėjo prie kapitono tiltelio, ir Viksas prisidėjo 
prie jų, netardamas nė žodžio. Taip sėdėjo keturi jūrininkai, 
susiglaudę tamsoje, drebėdami tarsi vaikai. Vis labiau temo; 

tylą trikdė tik bangų mūšos gaudesys ir kartais iš Tomio 
krūtinės ištrūkstantis kūkčiojimas. 

— Dieve, o jei staiga pasirodys kitas laivas! — staiga 
sušuko Kartju. 

Viksas krūptelėjo, pažvelgė aukštyn ir sudrebėjo, pamatęs 
virvėse įsipainiojusį lavoną. 

— Jeigu aš pabandysiu lipti į stiebą, nukrisiu, — 
paprastai pasakė jis. — Nebeturiu daugiau jėgų. 

Amalu pasisiūlė užlipti į grotą; jis apžvelgė horizontą ir 
pranešė, kad jūroje nieko nematyti. 

— Vis tiek mums negalima miegoti... — prabilo Viksas. 

— Miegoti!.. — kaip aidas pakartojo Kartju. Jo mintyse 
atgijo paveikslas iš „Makbeto". 

— Negalima taip sėdėti sudėjus rankas, reikia sutvarkyti 
laivą, — tarė Viksas. — Aš negaliu pajudėti, kol neišgersiu 
stiklą džino. Džinas kapitono kajutėje, kas gali jį atnešti? 

— Aš, — atsiliepė Kartju, — tik duokite degtukų. 

Amalu atkišo jam dėžutę; Kartju apgraibomis nusileido į 
ir sutiko į save įsmeigtą žvilgsnį. 

— Na? — ištarė Mekas, atgavęs sąmonę po smūgio. 

— Viskas baigta, nė vieno neliko gyvo, — atsakė Kartju. 

— Viešpatie! — sušnibždėjo airis ir vėl neteko sąmonės. 

Kartju surado džiną ir atgabeno jį į denį. Visi išgėrė po 
stiklinę ir ėmė valyti laivą. Atėjo naktis, mėnulis dar nebuvo 
patekėjęs, todėl ant stiebo pakabino žibintą, kad jis 
pašviestų Amalu, kuris plovė denį. Kito žibinto šviesoje 
Viksas, Kartju ir Hedenas rinko lavonus ir metė juos į 
jūrą. Holdorseno, Hemstedo, Trento ir Godedalo kūnus 
paslėpė bangos, po jų sekė Volenas. Viksas, pasistiprinęs 
keliais gurkšniais džino, su kabliu nukabino Hardžio 
lavoną. Pagaliau atitempė kiną; jis dar buvo gyvas ir kažką 
kliedėjo nesuprantama kalba. Susibėgusios bangos nutildė 

jį amžinai. Susidoroję su Braunu, jie pajuto, kad paskutinės 
jėgos paliko juos. 

Visą tą laiką jie be pertraukos gėrė neatskiestą džiną — 
trys atkimšti buteliai stovėjo įvairiose denio vietose. 
Praeidamas pro šalį, kiekvienas išgerdavo po gurkšnį. 
Pagaliau Tomis nugriuvo prie grotstiebio, Viksas sukniubo 
netoli borto kaip negyvas; Amalu dingo kažkur nepastebėtas. 
Kartju dar laikėsi ant kojų. Jis stovėjo prie borto su žibintu 
rankoje, kuris, jam svirduliuojant, ritmiškai lingavo. Jis buvo 
visiškai girtas; galvoje ūžė, ir dienos baisenybių prisiminimai 
tai sušvisdavo, tai gesdavo, kaip ir žibinto liepsna. Staiga 
jam dingtelėjo nauja mintis. 

— Reikia baigti, — sumurmėjo jis ir klupdamas nusileido 
į kajutę. 

Jis stabtelėjo nustebęs toje vietoje, kur pirma gulėjo 
Holdorseno lavonas, ir įsispoksojo į tuščias grindis. Paskui 
atsiminė, ir girta šypsena iškreipė jo veidą. Kapitono kajutėje 
jis surado paskutinę dėžę su džino buteliais, įsidėjo į ją 
žibintą ir žengė pro duris lauk. Jo žvilgsnis užkliudė Meką, 
kuris buvo vėl atsigavęs, ir gulėjo ant grindų degančiomis 
akimis, nuo karščio liepsnojančiu veidu. Kartju atsiminė, 
kad niekas jam nesuteikė pagalbos; sužeistasis buvo paliktas 
ant grindų ir turėjo taip praleisti naktį, jei nenumirs. Bet 
buvo jau per vėlu: laive nebeliko nė vieno protaujančio 
žmogaus. Kartju abejojo, ar jam užteks jėgų užlipti į denį. 
Metęs pilną gailesčio žvilgsnį į sužeistąjį, Kartju svirdu- 
liuodamas užkopė trapu į denį, nustūmė dėžę su džinu į 
jūrą ir pats susmuko be sąmonės. 

Dvidešimt penktas skyrius 


PRASTI POPIERIAI 


Vos rytuose pradėjo brėkšti, Kartju pabudo ir atsisėdo. 
Valandėlę jis žiūrėjo į ryškėjantį krantą, stiebus ir 
supliuškusias bures, tarsi žmogus, pabudęs ne savo lovoje, 
stebisi kaip vaikas, kur jis dabar esąs. Jis galvojo, ko taip 
kankinasi, ko neteko, kas atsitiko, už ką priderėtų keršy- 
ti — tačiau viską buvo užmiršęs. Ir tada lyg upė, pralaužusi 
užtvanką, jį užplūdo visi vakardienos įvykiai: jam galva 
plyšo nuo kalbų ir vaizdų, kurių daugiau niekada negalės 
pamiršti. Jis pašoko, pastovėjo, pridėjęs ranką prie kaktos, 
paskui ėmė greitai žingsniuoti iš vieno galo į kitą, 
grąžydamas rankas ir be perstojo kartodamas „Dieve... 
Dieve... Dieve...", tačiau tai buvo ne Dievo šauksmas, o tik 
aimanos prasiveržimas. 

Nežinia, kiek praėjo laiko, gal valandėlė, o gal tik 
akimirka, kai jis atsitokėjęs pamatė, kad kapitonas tarsi 
nuo karštligės aptemusiomis akimis ir sielvartu išvagota 
kakta atsisėdęs stebi jį nuo laivagalio. 

Vienas Kainas pamatė priešais save kitą. Jų žvilgsniai 
susitiko, ir abu nuleido akis. Kartju pasišalino savo 
bendrininkui iš akių ir stovėjo, atsirėmęs į bortą. 

Po valandos prašvito, ir pakilusi saulė išsklaidė debesis. 
Tą valandą visiškoje tyloje laivas kentėjo neapsakomą 
agoniją. Su šleikščiu įkyrumu Kartju ausyse skambėjo 
padriki Brauno maldavimai, jūrininkų šauksmai takelaže. 

Jis savęs nei teisino, nei smerkė, tik kankinosi, nieko 
nesvarstydamas. 

Skaidriame vandenyje, į kurį jis buvo įsispoksojęs, 
vaizdai keitėsi ir vėl kartojosi: nesutvardomo įtūžio 
pagautas Godedalas, raudona lyg kraujas vakarė žara, 

mirštamai išsigandęs, kažką murmantis kinas, kai jie jį 
metė į jūrą, ir mėšlungiški traukuliai atgailaujančio 
kapitono veide išsipagiriojus. Laikas slinko, saulė kopė 
vis aukščiau, o audra Kartju širdyje nė kiek nemažėjo. 

Tada po ilgos kankinamos tylos silpniausias iš šių 
pasmerktųjų suteikė palengvėjimo ir paguodos visiems. 
Vargšas Amalu, kaip ir kiti, pabudęs pajuto kūno ir sielos 
skausmą, tačiau šio paprasto sutvėrimo nuolankumas buvo 
stipresnis už jį patį, ir išsigandęs, kad taip pavėlavo, jis 
nuėjo tiesiai į kambuzą, užkūrė ugnį ir ėmė virti pusryčius. 
Indų skimbčiojimas, ugnies traškėjimas ir tiesiai į viršų 
kyląs dūmelis visus paveikė raminamai. Pasmerktieji vėl 
pajuto po kojomis žemę, jiems grįžo sveika nuovoka, jie 
pasijuto esantys tarp pažįstamų kasdieniškų daiktų. 
Kapitonas pasėmė kibirą vandens ir ėmė praustis. Tomis 
atsisėdo, valandėlę žiūrėjo į kapitoną ir neskubėdamas 
pasekė jo pavyzdžiu. Kartju, prisiminęs vakarykštį vaizdą, 
nuskubėjo į kajutę. 

Mekas nemiegojo, jis, matyt, per visą naktį nebuvo 
sumerkęs akių. Virš jo galvos narvelyje skardžiai čiulbėjo 
kanarėlė. 

— Kaip jūs laikotės? — paklausė Kartju. 

— Man ranka sulaužyta, — atsakė Mekas, — bet tai 
į denį. 

— Geriau likite čia, — pasakė Kartju. — Viršuje 
neįmanomai karšta, nėra jokio vėjo. Aš išplausiu šitą, — ir 
jis nutilo, nesumetęs, kaip pavadinti kajutės purvą. 

— Aš jums būčiau labai dėkingas, — atsakė airis. 

Jis kalbėjo silpnu, maloniu balsu, kaip sergantis vaikas 
su motina. Jo smarkumas buvo dingęs, o kai Kartju, atsinešęs 
kibirą, šluotą ir kempinę, ėmė valyti mūšio lauką, Mekas 
čia žiūrėjo į jį, čia užsimerkęs dūsavo, tarsi tuoj būtų nualpęs. 

— Jūs man už viską atleiskite, — tuoj vėl prašneko 
jis. — Man didžiausia gėda, kad, pats užviręs košę, nieko 
jums negalėjau padėti. Pone, jūs išgelbėjot man gyvybę — 
esat puikus šaulys. 

— Dėl Dievo meilės, nekalbėkite apie tai! — suriko 
Kartju. — Apie tai neįmanoma kalbėti, jūs dar nežinot, 
kaip buvo. Čia, kajutėse, jie tik gynėsi, o ant denio — o 
Viešpatie! — Kartju, prispaudęs kruviną kempinę prie 
veido, tvardėsi, kad nepultų į isteriką. 

— Raminkitės, pone Kartju, dabar jau nieko nebepa- 
darysi, — tarė Mekas, — ir dėkokite Dievui, kad esate 
sveikas, o ne bejėgis šitokiu metu. 

Jie abu daugiau nepratarė nė žodžio ir, kai varpo dūžis 
pakvietė pusryčių, kajutė jau buvo švarutėlė. Tomis per 
tą laiką irgi nesnaudė: jis prisitraukė prie borto velbotą 
ir į jį nuleido nedidelę statinaitę sūdytos mėsos, kurią 
buvo radęs prie kambuzo; buvo aišku, kad jo galvoje tik 
viena mintis — bėgti. 

— Mes galim prisikrauti pilną laivą atsargų, — tarė 
jis. — Ko gi mes čia delsiam? Reikia tuoj pat plaukti į 
Havajus. Aš jau ėmiau ruoštis. 

— Meko ranka sulaužyta, — pasakė Kartju. — Kaip 
jis ištvers tokią kelionę? 

— Ranka sulaužyta? — pakartojo kapitonas. — Ir 
daugiau nieko? Po pusryčių aš ją sutvarstysiu. Maniau, 
kad jo, kaip ir kitų, nebėra gyvųjų tarpe. Tas pasiutėlis 
vakar kirto kaip... — prisiminus kautynes, jo balsas 
nutrūko, ir kalba nutilo. 

Po pusryčių visi trys baltieji nuėjo į kajutę. 

— Aš tau sutvarstysiu ranką, — tarė kapitonas. 

— Atsiprašau, kapitone, — atsakė Mekas, — bet jums 
pirmiausia reikėtų išvesti laivą į jūrą. O tada bus galima 
pasirūpinti mano ranka. 

— O kokio galo mums taip skubėti? — pasakė Viksas. 

— Kai prie mūsų priplauks dar vienas laivas, pažiū- 
rėsim, ką tada pasakysit, — atkirto Mekas. 

— Ne, nieko panašaus negali būti, — tarė Kartju. 

— Neapgaudinėkite savęs, — spyrėsi Mekas. — Jei 
lauktumėte laivo, tai ir šešerius metus nesulauktumėte, o 
kai nereikia, paminėsite mano žodį, tuoj pasirodys visa 
flotilė. 

— Ir aš taip sakau! — sušuko Tomis. — Čia tai protinga 
šneka. Paruoškime velbotą ir plaukime. 

— O ką kapitonas Viksas mano apie velbotą? 


— Nieko nemanau, — tarė Viksas. — Turime puikų 
brigą, tai kam dar tas velbotas? 
— Atleiskite! — neiškentė Tomis, — bet tai vaikiška 


kalba. Niekas neginčija, kad jūs turite brigą, bet kokia iš 
to nauda? Jūs niekur neišdrįsite su juo rodytis. Į kokį uostą 
jūs plauksite? 

— Į kokį tik panorėsiu, brolau, — atsakė kapitonas. — 
Šis brigas vis vien nuskęs jūroje, ir netgi galiu pasakyti 
kur — maždaug keturiasdešimt mylių nuo Havajų salų 
pagal vėjo kryptį. Mes velbote palauksime, kol vandenyje 
pasiners jo stiebai, o tada nieko nebeliks iš „Skrajojančio 
debesies", ir mes nebūsime matę tokio laivo; „Turtingosios 
nuotakos" įgula krantą pasieks velbotu ir pirma pasi- 
taikiusia proga išplauks į Sidnėjų. 

— Šventi žodžiai, brangusis kapitone! — sušuko Me- 
kas. — Prote šviesiausias, nežiūrėkite dabar mano rankos, 
o greičiau plaukime iš čia. 

— Man tai rūpi nė kiek ne mažiau, kaip tau, Mekai, — 
pasakė Viksas. — Bet dabar nėra jokio vėjo, tad greičiau 
sutvarstykim ranką, ir baigta šneka. 

Kapitonas sudėjo Meko ranką tarp šinų ir ją suveržė. 
Brauno kūnas, šaltas ir sustingęs, buvo atneštas iš laivo 

priekio ir išmestas į vandenį, laivas paskubom apkuoptas. 
Šie darbai baigėsi dar prieš vidurdienį, ir buvo jau po trijų, 
kai suraibuliavo lagūnos vanduo, pralėkė sausas škvalas 
ir po to papūtė vienodas brizas. 

Iki tol visa įgula nerimo savo kailyje, o kapitoną graužė 
didelis rūpestis, nors to ir neparodė. Jis buvo vėtytas ir 
mėtytas jūreivis, ir jam bet kuri škuna būtų sušokusi džigą. 
Kapitonas jausdavo škuną lyg raitelis savo žirgą, 0 ta savo 
ruožtu pripažindavo šeimininką ir jo klausydavo kaip 
šunelis; tačiau jo jūreivystės žinios buvo vienpusiškos ir 
ribotos. Škunoje jis buvo Rembrantas“ ar bent jau Vistleris““, 
o ant brigo denio jis buvo tik tepliorius. Tą rytą jis nuolat 
apgalvodavo nusibrėžtą planą, pagal kurį turėjo išvesti 
brigą į atvirą jūrą, tačiau be jokio pasitikėjimo savimi. Tai 
buvo tik spėliojimas, ir viską galėjo lemti atsitiktinu- 
mas — gal laivas paklus jam, o gal ir ne. Jeigu jis 
nesuvaldys brigo, tada niekas nebepadėtų, ir didelis, visų 
nebūtų buvę taip nuvargę ir jeigu jis nebūtų bijojęs užkrėsti 
juos savo nuogąstavimais, būtų pabandęs išvesti brigą 
buksyru. Tačiau jį sulaikė rimtos priežastys, ir daugiau 
nebuvo ką daryti, kaip griebtis visų atsargumo priemonių. 
Todėl jis pasišaukė Kartju į vaivagalį, su didele kantrybe 
jam paaiškino, ką reikia daryti, ir drauge apžiūrėjo visas 
bures ir stiebus. 

— Turbūt atsiminsiu, — pasakė Kartju. — Nors viskas 
labai painu. 

— Šlykščiausias takelažas! — suriko kapitonas, — 
Prikabinėta nosinaičių, o denyje daugiau nėra nė vieno 
jūreivio. O kad čia būtų paprasta brigantina! Dar gerai, 


'Rembrantas (1606-1669) — garsus olandų dailininkas. 
"Vistleris (1834-1903) — įžymus anglų dailininkas. 


407 


kad praėjimas nesunkus ir neteks manevruoti. Pradžioje 
plauksime fordevindu, o kai sala liks už mūsų pavėjinėje 
pusėje, tada pakeisime kryptį ir kairiuoju halsu išplauksim 
į atvirą jūrą. Supratot? 

— Taip, supratau, — gana liūdnai atsakė Kartju, ir 
abu nemokšos tylėdami ilgai apžiūrinėjo sudėtingą įrenginį 
aukščiau savo galvų. 

Artėjo laikas įgyvendinti kapitono nubrėžtą planą. Burės 
buvo nuleistos, ir visa įgula pasiruošė traukti inkarą. 
Velbotas buvo paliktas bangų valiai, bramseliai pakelti ir 
kontrabizanė pasukta į dešinįjį bortą. 

— Kelkit inkarą, pone Kartju. 

— Inkaras pakeltas, pone. 

— Pastatykit kliverį! 

Viskas buvo įvykdyta, o brigas nesijudino, tarsi pakerėtas. 
Viksas, įpratęs manevruoti škunoje su groto pagalba, visas 
viltis dėjo į kontrabizanę. Iš pradžių jis liepė pasukti ją 
priešais vėją, paskum pavėjui, bet iš to nieko neišėjo. 

— Suimkit šitą velniavą gitovais, — užriaumojo jis, 
visas išraudęs. — Jokios naudos iš jos. 

Vargšą sutrikusį kapitoną tas galutinai pribaigė. Vos 
kontrabizanė buvo suimta gitovais, brigas pradėjo plaukti 
prieš vėją. Kapitonui pasirodė, kad gamtos dėsniai nustojo 
galioję, o aplinkui vyksta kažkokie pantomimos triukai. 
Jis nebesusigaudė, kur čia priežastis, kur pasekmė ir ko 
tikėtis iš paprasčiausio manevro. Jis buvo labiausiai 
susirūpinęs, kaip savo neprityrusiai įgula įlieti energijos. 
Jo veidas buvo įkaitęs lyg žibintas, tačiau įsakinėjo su 
aplombu; iš tiesų, dabar, kai brigas ėmė plaukti reikiama 
kryptimi, jam pasirodė, kad visi sunkumai jau įveikti. 

Buvo pastatyti marseliai, taip pat fokas, grotas ir kriuisas; 
brigas tarsi atgijo ir vis didino greitį. Pamažu priešais juos 
atsivėrė praėjimas, ir tarp dviejų putotų bangų sumėlynavo 

vandenyno platybės. Kontrabizanė vėl buvo pasukta į 
laivagalį, ir laivas, visas pasviręs priešais vėją, artinosi prie 
tos vietos, iš kur galėjo padaryti overštago posūkį ir 
nelaviruodamas išplaukti iš lagūnos. 

Apsvaigęs nuo pasisekimo, Viksas pats stojo prie vairo. 
Brigas plaukė, visai pasviręs ant šono, ir kapitonas ėmė 
įsakinėti: 

— Pasiruošt! Vairą kairėn! Grotą prieš vėją! — Ir po 
to buvo pasakyti lemtingi jo žodžiai: — Visi prie foko! 
Brasuoti rėją! 

Reikia didelės patirties ir sugebėjimo, kad overštagu 
pasuktum laivą su tiesiu takelažu. Žmogus, įpratęs vairuoti 
škuną, tokiais atvejais pasiskubina. Taip ir atsitiko. 
Įsakymas buvo duotas per anksti, marseliai pakrypo prie 
stengų, ir brigas neteko greičio. Jei dabar jie būtų pasukę 
vairą dešinėn, dar būtų galėję sėkmingai baigti manevrą, 
bet Viksui nė į galvą tai neatėjo, nes škunai toks posūkis 
būtų buvęs pražūtingas. Užtat jis pabandė dreifuoti, bet 
kadangi neužteko vietos, maždaug be dvidešimt penkios 
„Skrajojantis debesis" tvirtai užplaukė ant seklumos. 

Viksas neišmanė apie laivus su tiesiais takelažais, ir tai 
jis įrodė savo veiksmais, bet buvo geras jūrininkas ir 
apsigimęs kapitonas kebliais atvejais, kai nereikia didelio 
proto, o pakanka įžvalgios akies ir narsios širdies. Dar kiti 
nespėjo susigaudyti, kas atsitiko, o jis jau davinėjo naujus 
įsakymus: burės buvo sutrauktos gitovais, ir jūrininkai 
matavo gylį aplink brigą. 

— Viskas bus gerai, — tarė jis ir liepė nuleisti valtį. 

— Palaukit! — sušuko Tomis. — Ar norite mus įtikinti, 
kad nutrauktume brigą nuo seklumos? 

— Aišku, — atsakė Viksas. 

— Prie tokios kvailystės aš neprisidėsiu, — atrėžė 
Tomis. — Aš vos bepastoviu. 

Jis nuėjo, paniuręs atsisėdo ant liuko dangčio ir dar 
pridūrė: 

— Kaip užplaukėt ant seklumos, taip dabar ir nu- 
plaukite. 

Kartju ir Viksas žvilgtelėjo vienas į kitą. 

— Argi nematote, kad mes galutinai nusivarę, — pasakė 
Kartju. 

— Prasideda potvynis! — sušuko kapitonas. — Negi 
jūs norite jį pražiopsot? 

— Et, niekis! Tarsi rytoj nebebūtų potvynių, — atkirto 
Tomis. 

— Žinote, ką aš pasakysiu, — tarė Kartju, — vėjas rimsta, 
ir tuoj nusileis saulė. Mes per savo nutrūktgalviškumą tamsoj 
galim tik daugiau bėdos prisidaryti. 

— Kas teisybė, tas teisybė, — tarė Viksas ir valandėlę 
stovėjo susimąstęs. — Tik aš vieno dalyko nesuprantu, — 
prašneko jis susijaudinęs, — kas jūs per žmonės? Aš čia 
nepasiliksiu. Prakeikta saulė jau leidžiasi, ir čia nė už kažin 
ką nepasiliksiu. 

Visi pasižiūrėjo į jį išsigandę ir nustebę. Jie pamatė, 
kad šį praktinės veiklos žmogų apėmė baimė, kad susvyravo 
pagrindinis jų ramstis, ir jie sutriko. Staiga į jų pokalbį 
įsiterpė Mekas, kaip tik laukęs šitokios progos. Brigui 
užplaukus ant seklumos, jis nepastebėtas išlindo į denį ir 
dabar prašneko: 

— Kapitone Viksai, tai aš jums užtraukiau šitą nelai- 
mę. Aš labai gailiuosi ir prašau jūsų visų atleidimo. Jei 
kuris nors ištars: „Aš jam atleidžiu", man pasidarys daug 
lengviau. 

Priblokštas Viksas įsistebeilijo į Meką ir, atgavęs savi- 
tvardą, pasakė: 

— Mes čia visi vienodi, tai kuris išdrįs mesti akmenį į 
kitą? Aš, žinoma, atleidžiu, bet kas tau iš to. 

Kiti irgi kalbėjo panašiai. 

— Dėkoju jums, jūs esate tikri džentelmenai, — tarė 
Mekas. — Dar vienas dalykas mane slegia. Man rodos, 
mes visi esame protestantai. 

Paaiškėjo, kad jie visi buvo protestantai, tačiau pro- 
testantų religijai iš to turbūt buvo maža džiaugsmo. 

— Taip ir turėtų būti, — tęsė Mekas. — Kodėl mums 
nesukalbėjus „Tėve mūsų"? Tai nepadarys jokios žalos. 

Jis šnekėjo tokiu pačiu tyliu maldaujamu lyg vaiko balsu, 
kaip ir rytą, visi pritarė jo pasiūlymui ir, nesakę nė žodžio, 
suklaupė maldai. 

— Jei norite, klaupkitės, o aš pastovėsiu, — ir jis už- 
simerkė. 

Ūžiant bangoms ir klykiant jūros paukščiams jie pasi- 
meldė ir pakilo tarsi nusimetę naštą. Iki tol kiekvienas 
atskirai kankinosi nuo kaltinančių prisiminimų, o kai 
užsimindavo apie tai tik įsikarščiavę, tuojau nutildavo. Dabar 
visi drauge pripažino savo kaltę, ir atrodė, kad blogiausia 
jau praėjo. Ir ne vien dėl to. Malda „Atleisk mums mūsų 
kaltes", tokia priderama po to, kai jie dovanojo savo nelaimių 
kaltininkui, nuskambėjo tarsi atleidimas. 

Saulei nusileidus jie ant denio išgėrė arbatos ir penkiese 
iš sudužusio laivo — dar kartą iš sudužusio — nuėjo 
miegoti. 

Diena išaušo karšta ir tyki. Jie taip kietai miegojo, kad 
net nepailsėjo, pabudo neramūs ir atsisėdę dairėsi nema- 
tančiomis akimis. Tik Viksas, žinodamas, kad jų laukia 
sunki diena, buvo budresnis. Jis priėjo prie pompos, 
pasižiūrėjo kartą, paskui kitą, kiek yra vandens, ir valandėlę 
stovėjo niūrus; visiems buvo aišku, kad jis nepatenkintas. 
Tada nusipurtė, visai nusirengė, ir, atsistojęs ant falšborto, 
pasitampė, sudėjo rankas, pasiruošęs šokti į vandenį. Užuot 
panėręs, jis tarsi sustingo, įbedęs akis į horizontą. 

— Paduokit binoklį, — pasakė jis. 

Per akimirksnį visi susikorė į stiebą, vedami nuogo 
kapitono su binokliu. Šiaurės pusėje horizonte tiesiai į ramų 
dangų tarsi šauktukas kilo stulpelis dūmų. 

— Kaip jums atrodo, kas ten? — paklausė jie Vikso. 

— Dar sunku spręsti, — atsakė kapitonas. — Iš dūmų 
atrodo, kad jis plaukia tiesiai čionai. 

— Koks ten galėtų būti laivas? 

— Gal pašto laivas, — atsakė Viksas, — 0 gal kreiseris, 
ieškantis sudužusių laivų. Dabar ne laikas spoksoti. Vyrai, 
ant denio! 

Jis pirmas atsidūrė ant denio, nuleido vėliavą, o tada 
vėl pakėlė, apvertęs ją aukštielninką. 

— Dabar klausykitės, — pasakė jis, traukdamas kel- 
nes, — ir įsidėmėkit. Jeigu ten kreiseris, tai jis veltui negaiš. 
Tie laivai, kurie neturi ką veikti, o tik pinigus gauna, baisiai 
skuba. Mums tai būtų geriausia išeitis: išplauksime su jais, 
ojie neturės kada apžiūrinėti arba klausinėti. Aš — kapitonas 
Trentas; Kartju, jūs esate Godedalas, Tomi, tu — Hardis; 
Mekas — Braunas; Amalu... Palaukit, juk jis neapsišauks 
kinu. Gerai, sakysim, kad Vingas pabėgo, o Amalu plaukė 
zuikiu. Aš jį paskyriau koku, tik nesutvarkiau dokumentų. 
Aišku? Pasakykit savo pavardes. 

Išbalusi įgula rimtai pakartojo pavardes. 

— O kaip vadinosi kiti du? — paklausė kapitonas. — 
Tas, kurį Kartju nušovė kajutėje, o antrajam išmušiau nasrus. 

— Holdorsenas ir Volenas, — atsakė kažkas. 

— Na, jie nuskendo, — tęsė Viksas, — nuskendo, 
leisdami iš brigo valtį. Vakar mes patekom į škvalą ir 
užplaukėm ant seklumos. — Jis pribėgo prie kompaso ir, 
žvilgtelėjęs į jį, kalbėjo toliau. — Škvalas užėjo iš šiaurės 
vakarų, buvo labai stiprus, ir Holdorsenas su Volenuų 
išsivertė per bortą. Supratot? Įsikalkit sau į galvas. 

Jis jau buvo apsivilkęs švarką ir kalbėjo su karštligišku 
nekantrumu ir vaidingai, tarsi įpykęs. 

— Tačiau ar tai nerizikinga? — paklausė Tomis. 

— Nerizikinga? — sustaugė kapitonas. — Avine, juk 
mums jau kilpa ant kaklo. Jeigu anas laivas plaukia į Kiniją 
(nors vargu), mes žuvę, vos tik išlipsim į krantą. O jei ne, 
vadinasi, jis plaukia iš Kinijos, ar ne taip? Jeigu bent vienas 
žmogus iš to laivo savo akimis yra matęs kapitoną Trentą 
ar bent kurį jų įgulos narį, per porą valandų mus sukaustys 
grandinėmis. Aišku, tai rizikinga, bet mums tai vienintelis 
kelias išvengti kartuvių. 

Nuo tokio įtikinamo vaizdo visiems plaukai pasišiaušė. 

— O ar nebūtų geriau pasilikti brige? — paklausė 
Kartju. — Jie padėtų mums nuplaukti nuo seklumos. 

— Visą dieną aš su jumis turėsiu praplepėti! — sušuko 
Viksas. — Žinokit, kai šįryt patikrinau triumą, jame buvo 
dvi pėdos vandens, o vakar — aštuoni coliai. Dėl ko taip 
yra, pats nežinau, gal nieko, o gal mes prakiurdėm dugną. 
Tokiu atveju valtimi mums tektų nuplaukti kokį tūkstantį 
mylių. Jums tai patiktų? 

— O gal nieko neatsitiko? Blogiausiu atveju jų dailidės 
padėtų mums laivą pataisyti, — ginčijosi Kartju. 

— Viešpatie Dieve! — sušuko kapitonas. — Juk laivas 
įsmigo pirmagaliu, ir dailidė pirmiausia eis į laivo priekį. 
Ir negi jūs manot, kad jis nepamatys kraujo? Plepate lyg 
parlamento nariai, nors esate gauja žudikų, kuriems kilpa 
užnerta ant kaklo. Ar dar koks bukagalvis turi klausimų? 
Ne? ačiū Dievui bent už tai. Dabar, jūreiviai, klausykit: aš 
einu žemyn, o jūs liksite ant denio. Nuo valties nuimkit 
apdangalą ir atidarykite skrynią su pinigais. Mes esame 
penkiese, todėl paimkite penkias skrynutes, padalinkite 
pinigus į penkias lygias dalis ir supilkite juos ant dugno. 
Tik nežiopsokite. Pinigus pridenkite paklodėmis, burėmis 

ar šiaip kokia medžiaga, kad jie nežvangėtų. Penkios 
skrynutės bus sunkokos, bet nieko nepadarysi. Jūs, Kartju... 
kad tave kur galas... jūs, pone Godedalai, eikite su manim. 
Mūsų laukia kiti darbai. 

Jis dar kartą žvilgtelėjo į dūmų stulpelį ir nuskubėjo 
žemyn drauge su Kartju. 

Laivo dienoraščius jie rado bendrojoje kajutėje už 
kanarėlės narvelio. Jų buvo du — vieną rašė Godedalas, 
kitą — Trentas. Viksas pažvelgė į vieną, paskui į antrą ir 
atkišo lūpą. 

— Ar mokate nukopijuoti rašyseną? 

— Ne, — atsakė Kartju. 

— Lyg tyčia, ir aš nemoku, — pasakė kapitonas. — 
Tačiau ne tai blogiausia: Godedalo dienoraštis užpildytas 
iki šios dienos, matyt, jis rašė prieš vakarienę. Pats 
pasižiūrėkite: „Pastebėti dūmai. Kapitonas Kerkapas ir penki 
jūreiviai iš „Turtingosios nuotakos" įgulos..." Ak, štai kas 
mus išgelbės, — pridūrė jis, imdamas antrąjį dienoraštį. — 
Trentas jau dvi savaitės neėmė jo į rankas. Mes sunaikinsim 
jūsų dienoraštį, pone Godedalai, ir sutvarkysime senąjį, tai 
yra mano. Dėl tam tikrų priežasčių rašysiu ne aš, o jūs. Štai 
sėskite ir rašykite, ką jums padiktuosiu. 

"-O kaip paaiškinsim, kad nėra mano dienoraščio? — 
paklausė Kartju. 

— Jūs nevedėt jokio dienoraščio. Baisus nepareigin- 
gumas. Už tai dar atsiimsime. 

— Tačiau rašysena bus nebe ta, — toliau kalbėjo Kart- 
ju. — Jūs pradėjot, o kodėl liovėtės, ir ėmiau rašyti aš? 
Vis vien jums teks pasirašyti. 

— Ak, po nelaimingo atsitikimo aš nebegalėjau rašy- 
ti, — atsakė Viksas. 

— Nelaimingo atsitiktinumo? — pakartojo Kartju. — 
Labai neįtikėtina. Koks nelaimingas atsitikimas? 

Viksas ištiesė ant stalo ranką ir peiliu persmeigė delną. 

— Štai koks nelaimingas atsitikimas. Iš visokių painiavų 
galima išsikrapštyti, jei tik turi galvą ant pečių. — Jis ėmė 
rišti ranką nosinaite, vis žvilgčiodamas į Godedaio dieno- 
raštį — Ne kas! — tarė jis. — Mums iš šito dienoraščio 
jokios naudos — iš jo nieko nesuprasi. Visų pirma, kapitonas 
Trentas, matyt, vedė laivą kaip jam į galvą atėjo, nes jie 
nutolo nuo jūrų kelio maždaug tūkstantį mylių, be to, 
pasirodo, kad jie buvo priartėję prie šios salos šeštą ir, 
praplaukioję penkias dienas aplink ją, vėl prie jos prisiartino, 
tik išaušus vienuoliktai dienai. 

— Godedalas sakė, kad jiems velniškai nesisekė, — 
tarė Kartju. 

— Aš tik tiek galiu pasakyti, kad visa tai nepanašu į 
tikrovę, — atsakė Viksas. 

— Ką gi, taip jau viskas buvo, — nenusileido Kartju. 

— Tegul sau būna, mums nuo to ne geriau, jei tai 
nepanašu į teisybę, — sušuko kapitonas, parodydamas 
netikėtus meno kritikos sugebėjimus. — Šekit, apriškite 
man ranką. Kraujuoju kaip skerdiena. 

Kol Kartju nosinaite rišo ranką, jo pacientas, prasižiojęs, 
apsitraukusiom akim apie kažką rimtai susimąstė. Vos 
tvarstis buvo užrištas, jis pašoko: 

— Jau sugalvojau, — suriko jis ir pasileido į denį. — 
Klausykit, vyrai, — šaukė jis, — mes priplaukėm prie šios 
salos ne vienuoliktos, o šeštos dienos vakare, ir per štilį čia 
užtrukome. Kai tik baigsit krapštytis su skrynutėmis, — 
pridūrė jis, — ištempkite kelias statines sūdytos mėsos ir 
vandens. Taip viskas įtikinamiau atrodys. Tarsi mes jau 
ruošėme kelionei valtį. 

Jis tuoj pat sugrįžo į kajutę ir padiktavo Kartju, ką rašyti 
į dienoraštį. Po to jis sunaikino be pėdsakų Godedalo 
dienoraštį ir ėmė ieškoti laivo dokumentų. Iš visų tą rytą 

patirtų skausmingų valandėlių šita buvo karčiausia. Jie abu 
puolė ir šen, ir ten keikdamiesi, atsitrenkdami vienas į kitą, 
išprakaitavę ir stingdami iš siaubo. Jiems nuo denio šaukė, 
jog tai iš tiesų kreiseris, kad jis visai Čia pat ir jau leidžia 
valtį, o dokumentų kaip nebuvo, taip nebuvo. Neaišku, kaip 
jie nepamatė geležinės dėžutės su pinigais ir dokumentais, 
bet jie tikrai ją pražiopsojo. Galų gale šiuos svarbius 
dokumentus rado Trento išeiginės eilutės kišenėje, ten jie 
liko nuo to karto, kai Trentas buvo išėjęs į krantą. 

Viksas pirmą kartą tą rytą nusišypsojo ir pasakė: 

— Vos spėjom. Duokit juos man, o kitus pats pasiimkit, 
kad nesumaišyčiau. 

— Kokie čia dokumentai? — pasiteiravo Kartju. 

— Kapitono Kerkapo ir „Turtingosios nuotakos" 
dokumentai, — atsakė Viksas. — Ką gali žinoti, gal dar 
mums jų prireiks. 

— Valtis jau išplaukė į lagūną, pone, — suriko Mekas, 
kuris ėjo sargybą, kol kiti dirbo. 

— Mums laikas lipti į denį, pone Godedalai, — pasakė 
Viksas. 

Jiems beeinant iš kajutės, pragydo kanarėlė. 

— Viešpatie! — sušnibždėjo Kartju. — Negi mes 
numarinsim badu šį nelaimingą paukštelį? Jis yra vargšo 
Godedalo. 

— Pasiimkite, — atsakė kapitonas. 

Jie išlipo į denį. 

Netoli rifo buvo priplaukęs didžiulis modernus karo 
laivas, kurio sraigtas retkarčiais sukeldavo vandenyje baltas 
putas, o daugiairklė valtis su priekyje įtaisyta vėliava yrėsi 
praėjimu. 

— Štai dar kas, — tarė Viksas apsižiūrėjęs. — Mekai, 
ar esi buvęs Kinijos uostuose? Puiku, tu galėsi šnekėti, o 
jūsų visų, kol buvome Honkonge, aš neišleidau į krantą, 

tikėdamasis, kad pabėgsite. Bet jūs mane apstatėte ir likote 
brige. Taip jums bus lengviau meluoti. 

Valtis jau buvo čia pat. Jaunas vairininkas buvo vie- 
nintelis karininkas ir, matyt, ne koks, nes jūrininkai 
irdamiesi be perstojo šnekėjo. 

— Ačiū Dievui, kad jie pasiuntė tokį geltonsnapį! — 
sušuko Viksas. — Ei Hardi, eik į priekį. Nepakęsiu, kad 
kajutėje man painiotųsi po kojomis jūreiviai. 

Šis priekaištas visus paveikė kaip šaltas dušas. 

Valtis priplaukė prie brigo, ir jaunas karininkas užlipo 
į denį, kur jį pagarbiai sutiko Viksas. 

— Jūs esat laivo kapitonas? — paklausė karininkas. 

— Taip, pone, — pasakė Viksas. — Aš esu Trentas, o 
šis brigas — „Skrajojantis debesis" iš Hulio. 

— Jūs, atrodo, turit nemalonumų, — tarė karininkas. 

— Jei eitumėt kartu, viską pasakyčiau, — tarė Viksas. 

— Jus krečia drebulys, — sušuko karininkas. 

— Tr jus krėstų, jei būtumėt šitiek patyręs, — atsakė 
kapitonas ir pradėjo pasakoti apie sugedusį vandenį, 
užtrukusį štilį, škvalą ir paskendusius jūrininkus. Jis kalbėjo 
sklandžiai, su įkarščiu, tarsi pasmerktas mirti, maldaudamas 
pasigailėjimo. Man teko girdėti šią istoriją iš tų pačių lūpų 
San Francisko bare. Ir net tada ji man pasirodė įtartina, 
tačiau karininkas buvo ne iš apdairiųjų. 

— Mūsų kapitonas labai skuba, tačiau man buvo 
nurody:a kuo galint jums padėti, o prireikus iškviesti dar 
vieną valtį. Kuo galėčiau jums pasitarnauti? 

— O mes jūsų neužgaišinsim, — atsakė Viksas sma- 
giai. -- Mes jau susiruošę, — ir skrynutės, ir chrono- 
metras, ir dokumentai sutvarkyti. 

— Ar jūs norite palikti brigą? — pasiteiravo karinin- 
kas. — Man ro“ L būtų nesunku nuplaukti nuo 
seklur,:2+ „ais padėtume. 

— Nuplaukti nuo seklumos tai galėtume, tik kažin ar 
verta. Jo priekis kiauras, — atsakė Viksas. 

Karininkui net ausys paraudo. Jis pats gerai žinojo, kiek 
menkai tenutuokia apie laivus, suprato, kad yra pagautas 
ir bijojo vėl prasitarti. Jam visai nė į galvą neatėjo, kad 
kapitonas jam akis dumia. Jei kapitonas nori mesti brigą, 
vadinasi, taip reikia. 

— Gerai, — pasakė jis, — liepkite savo įgulai krauti 
daiktus į valtį. 
— Pone Godedalai, tegu jūrininkai krauna daiktus į valtį! 

Keturi „Turtingosios nuotakos" jūreiviai, lyg ant žarijų 
sėdėdami, laukė šios akimirkos. Šie trokštami žodžiai jiems 
apšvietė pasaulį kaip saulė vidurnaktį. Hedenas graudžiai 
pravirko, ir ašaros jam riedėjo, kai traukė lyną. Darbas 
degte degė, ir netrukus skrynios, žmonės ir ryšuliai jau 
buvo valtyje; ji buvo atrišta, greit nuplaukė nuo „Skra- 
jojančio debesies" ir yrėsi prie išėjimo iš lagūnos. 

Kol kas viskas klostėsi gerai. Niekas nepastebėjo, kad 
brigas sveikutėlis, jie sėkmingai pabėgo nuo jo, ir dabar 
vis platesni ir platesni vandenys skyrė juos nuo nelemtų 
nusikaltimo įrodymų. Kita vertus, jie kas akimirką vis artėjo 
prie karo laivo, kuris galėjo būti jiems kalėjimas ar budelio 
vežimas, gabenantis į kartuves. Jie net nežinojo, iš kur 
atplaukė ir kur plaukia šis kreiseris. Abejonės tarsi kalnas 
prispaudė jiems širdis. 

Pirmasis prakalbo Viksas. Kartju rodėsi, kad girdi 
kažkokius tolimus balsus, nors kiekvienas žodis kaip akmuo 
smigo jam į širdį. 

— Kuo vardu jūsų laivas? — pasiteiravo Viksas. 
— „Audra“, argi nežinote, — atsakė karininkas. 

„Argi nežinote? Ką tai galėtų reikšti? Gal nieko, o gal 
jau laivai buvo anksčiau susitikę?" Viksas, sukaupęs visą 
drąsą, paklausė: 

— O kur jis plaukia? 
— Mes turėjom apžiūrėti šias nelemtas salas, — atsakė 


karininkas, — ir tada plauksime į San Franciską. 

— Tai jūs, kaip ir mes, plaukiate iš Kinijos, — netilo 
Viksas. 

— Iš Honkongo, — tarė kapitonas ir nusispjovė per 
petį. 


Iš Honkongo. Vadinasi, viskas baigta. Vos jie pakils į 
kreiserį, juos sučiups, apžiūrės brigą, aptiks kraujo pėdsakus, 
galbūt nusiaubs lagūną, ir rasti lavonai įrodys jų kaltę. Kartju 
nesulaikomai panoro šokti nuo suolo, surikti ir nerti į 
vandenį. Atrodė beprasmiška toliau apsimetinėti, atidėlioti 
tai, kas neišvengiama, keletą valandėlių užtęsti slogią 
nežinią, — nuo gėdos ir mirties vis vien nepabėgsi. Tačiau 
ištvermingasis Viksas varė savo. Jo veidas buvo perkreiptas, 
balsas nepažįstamas. Atrodė, kad net paikiausias jūrininkas 
ir karininkas galėjo suprasti, jog čia melagio kalba. Tačiau 
Viksas atkakliai klausinėjo, norėdamas išbristi iš nežinios. 

— Gražus miestas, tas Honkongas, ar ne? — paklausė jis. 

— Aš gerai nemačiau, — atsakė karininkas. — Mes 
ten išbuvome tik pusantros dienos, nuėjome pasiteirauti 
nurodymų, ir mus tiesiog nukreipė čion. Dar man neteko 
matyti tokio nelemto kreiserio. — Ir jis apgailestaudamas 
papasakojo „Audros“ nesėkmes. 

Tačiau Kartju ir Viksas daugiau jo nesiklausė; jie 
sustingę giliai kvėpavo, o galvose be paliovos bėgo mintys: 
jie mąstė apie praėjusį pavojų, mėgavosi atėjusiu pa- 
lengvėjimu ir karštligiškai svarstė, kokios jų galimybės 
pabėgti. Kelionė karo laivu jiems bus nepavojinga. Kelios 
rizikingos dienos San Franciske pareikalaus didelės 
energijos ir proto įtampos, bet po to šis baisus įvykis nueis 
užmarštin. Viksas vėl bus Kerkapas, Godedalas atvirs į 
Kartju, jie vėl taps žmonėmis, kurių niekuo negalėsi įtarti, 

žmonėmis, kurie niekada negirdėjo apie „Skrajojantį 
debesį" ir nė regėti neregėjo Midvėjaus salų. 

Su tokiomis mintimis jie priplaukė prie „Audros“. Nuo 
borto į juos žvelgė jūrininkų galvos ir žiojėjo patrankų 
vamzdžiai. Jie užlipo į denį lyg sapnuodami, stiklinėmis 
akimis žvelgė į aukštus stiebus, baltutėles bures, aplink 
susispietusius jūrininkus ir aklai atsakinėjo į jų klausimus. 

Tada kažkieno ranka paplekšnojo Kartju per petį. 

— O, čia Norisas! Drauguži, kaip tu čia pakliuvai? 
Tavęs visas pasaulis ieško. Ar nežinai, kad tapai turto 
paveldėtoju? 

Kartju atsigręžė, pamatė seną mokslo draugą Sibraitą 
ir griuvo be sąmonės. 

Jis buvo nuneštas į Sibraito kajutę, ir gydytojas jį ten 
slaugė, kol atsipeikėjo. Kartju atsimerkė, atidžiai pasižiūrėjo 
nepažįstamam į veidą ir oriai, karštai prašneko. 

— Braunas turi eiti tuo pačiu keliu. Dabar arba nieka- 
dos. — Ir po valandėlės, kai atgavo sąmonę, paklausė: — 
Ką aš pasakiau? Kur aš? Kas jūs toks? 

— Aš — „Audros“ gydytojas, — atsakė šis. — Jūs 
esate leitenanto Sibraito kajutėje ir galite išmesti iš galvos 
visus rūpesčius. Jūsų vargai baigti, pone Kartju. 

— Kodėl jūs mane taip vadinate? — paklausė jis. — 


A, prisimenu, Sibraitas pažino mane! Ak! — sudejavo jis 
ir nusipurtė. — Atsiųskite čia Viksą, man būtinai reikia 
tuojau pamatyti Viksą, — sušuko jis ir, netekdamas 


sąmonės, su įtūžiu griebė gydytojui už rankos. 

— Gerai, — tarė gydytojas. — Susitarkime taip — jūs 
nurysite šiuos vaistus, o aš pakviesiu Viksą. 

Jis davė vargšui Kartju migdomųjų vaistų, ir tas 
bematant užmigo, ir tik todėl turbūt neišėjo iš proto. 

Po to gydytojas apžiūrėjo Meką. Nutaikęs progą, kol 
tvarstė jam ranką, gydytojas privertė jį pasakyti visas 

išgelbėtos savo įgulos pavardes. Tada atėjo eilė kapitonui, 
o jis, be abejo, buvo jau ne tas, kokį iki šiol matėme. 
Staiga visai dingus pavojui, po gerų pietų ir gero stiklo 
grogo, jis prarado budrumą ir energiją. 

— Kada jūs susižeidėte? — paklausė gydytojas, 
apžiūrėdamas jam žaizdą. 

— Daugiau kaip prieš savaitę, — atsakė Viksas, 
galvodamas vien apie dienoraštį. 


— Aha! — sušuko gydytojas ir pasižiūrėjo kapitonui 
tiesiai į akis. 
— Jau nelabai prisimenu, — sumikčiojo Viksas. 


Po tokio aiškaus melo gydytojo įtarimai dar padidėjo. 

— Beje, kuris iš jūsų Viksas? — paklausė jis ramiai. 

— Kas gi čia? — burbtelėjo Viksas, išbalęs kaip popierius. 

— Aš klausiu, kuris iš jūsų Viksas, — atsakė gydyto- 
jas. — Tai visai paprastas klausimas. 

Viksas, nė žodžio nesakydamas, įbedė akis į gydytoją. 

— O kuris tada Braunas? — nenusileido gydytojas. 

— Apie ką jūs kalbate? Ką turite galvoje? — sušuko 
Viksas, truktelėdamas pusiau sutvarstytą ranką, kad net 
kraujas ištiško gydytojui į veidą. 

Tačiau tas nė nenusišluostė, o žiūrėjo į savo auką, 
užduodamas naują klausimą: 

— Kodėl Braunas turi eiti tuo pačiu keliu? 

Visas virpėdamas, Viksas atsisėdo. 

— Kartju jums išplepėjo, — tarė jis. 

— Ne, — atsakė gydytojas. — Bet jūs ir Kartju man 
pakišote mintį, kad kažką slepiate. 

— Duokit man dar grogo, — tarė Viksas, — ir geriau 
aš pats viską papasakosiu, nes mes visai nesam tokie kalti, 
kaip jūs galite pamanyti. 

Po kelių stikliukų stipraus grogo buvo pirmą kartą 
papasakota „Skrajojančio debesies" tragedija. 

Tik laimingo atsitiktinumo dėka gydytojas ją išgirdo 
pirmasis. Jis suprato, kokioje padėtyje atsidūrė šie ne- 
laimingieji, pasigailėjo jų ir kuo galėdamas jiems padėjo. 
Viksas ir Kartju (kai tik atsigavo) kartu su gydytoju 
sugalvojo planą, ką jie turės daryti San Franciske. Jis išdavė 
„Godedalui" pažymėjimą, kad tas negali vaikščioti, ir 
nakties tamsoje padėjo jam nusigauti į krantą. Jis 
pasistengė, kad Vikso žaizda negytų, paėmė visus jų pini- 
gus jau pirmąją dieną ir pakeitė juos auksiniais. Būdamas 
laive įtakingas, gydytojas įkalbėjo jaunus karininkus 
nerašyti į dokumentus Kartju vardo, bet ir padarė dar 
svarbesnę paslaugą. San Franciske jis turėjo draugą 
milijonierių. Gydytojas jam asmeniškai pristatė Kartju, kaip 
jaunuolį, ką tik paveldėjusį didelį turtą ir norintį tyliai 
sumokėti skolas palūkininkams. Milijonierius sutiko padėti 
jaunuoliui, ir Belersas per varžytines už jo pinigus stengėsi 
nupirkti sudužusį laivą. Pabandykite atspėti, kas tas 
milijonierius — ogi Duglas Longherstas. 

Jei „Turtingosios nuotakos" įgula būtų galėjusi dingti 
svetimomis pavardėmis, jai nelabai būtų rūpėję, kad bus 
atskleistos kokios nors nusikaltimo žymės sudužusiame 
laive. Vieno jų nario atpažinimas viską apvertė aukštyn 
kojom. Mažiausias triukšmas galėjo atkreipti dėmesį į 
Norisą. Kiltų klausimas, kokiu būdu, atplaukęs škuna iš 
Sidnėjaus, jis taip greitai atsidūrė brige, plaukiančiame iš 
Honkongo. Po vieno klausimo sektų kitas, ir nebūtų apeiti 
kiti įgulos nariai. Todėl savaime suprantama, kad jiems 
kilo mintis užkirsti pavojui kelią ir, Kartju šitaip pralobus, 
kito vardu nupirkti brigą. Jie stengėsi įgyvendinti šį 
sumanymą, negailėdami jėgų ir su dideliu atsargumu. 
Kartju svetima pavarde nusisamdė kambarį, visai atsitiktinai 
kreipėsi į Belersą ir pavedė jam nupirkti užplaukusį ant 
seklumos laivą. 

— Kokia galutinė suma? — paklausė advokatas. 

— Man svarbu jį nupirkti, — atsakė Kartju, — bet 
kokia kaina. 

— „Bet kokia kaina" man nieko nesako, — tarė 
Belersas. — Pasakykit sumą. 

— Jei jūs taip norite, tarkim, kad tai penkiasdešimt 
tūkstančių dolerių, — atsakė Kartju. 

Per tą laiką kapitonas vaikščiojo po miestą, užėjo į 
pasiuntinybę, buvo kryžmiškai apklausinėtas „Loido" agentų, 
nusikankino, pasakodamas, kaip pametė sąskaitas, pasirašė 
ant dokumentų kairiąja ranka ir kiekvienam sutiktam San 
Franciske škiperiui pasakojo šią melagingą istoriją. Ir visą 
laiką jis bijojo sutikti kokį seną pažįstamą, galėjusį jį 
pavadinti Viksu, ar naują priešą, galėjusį paneigti, kad jis 
ne Trentas. Taip ir buvo, tik Viksas per savo sumanumą dar 
sustiprino šia proga savo padėtį. Konsulate (labiausiai tam 
nepalankioje vietoje) staiga kažkoks savimi pasitikintis balsas 
pasiteiravo kapitono Trento. Jis atsigręžė nutirpusia širdimi. 

— Jūs ne kapitonas Trentas, — pasakė nepažįstamasis, 
traukdamasis atatupstas. — Ką tai reiškia? Girdėjau, kad 
jūs kapitonas Trentas, kapitonas Džeikobas Trentas, kurį 
aš nuo mažumės pažįstu. 

— O, jūs turbūt galvojate apie mano dėdę, kuris turėjo 
banką Kardife. — Iš nevilties Viksas kalbėjo labai oriai. 

— Aš net nežinojau, kad jis turi sūnėną, — tarė ne- 
pažįstamasis. 

— Dabar pats matote, kad turi! — atsakė Viksas. 

— Kaip sveikas jūsų dėdė? — paklausė anas. 

— Kaip ridikas, — atsakė Viksas, ir laimė, kad tą 
akimirką jį pakvietė klerkas. 

Daugiau nebuvo jokių staigmenų iki varžytinių ryto, 
kai jis buvo išgąsdintas pasikalbėjimo su Džimu. Jis 
susirūpinęs nuėjo į pirklių biržą težinodamas, kad čia bus 

Kartju atstovas, bet nei kas jis toks, nei kokius nurodymus 
turi, Viksas nežinojo. Manau, kad Viksas yra labai stiprios 
sveikatos. Nors iš pažiūros jis buvo linkęs į apopleksiją, 
tačiau ji jam nepavojinga, nes per šias varžytines kelis 
kartus jį galėjo ištikti smūgis, ypač tada, kai senas brigas 
su ne kažkokios vertės kroviniu buvo parduotas visai 
pašaliniam žmogui už penkiasdešimt tūkstančių dolerių. 

Viksas su Kartju buvo sutarę nesusitikinėti ir nieku gyvu 
pas jį nesilankyti, kad nebūtų atsektas ryšys tarp įgulos ir 
apsišaukėlio pirkėjo. Tačiau po varžytinių jam išgaravo 
visas atsargumas, jis čiupo vežiką ir visu greičiu lėkė į 
Misijos gatvę. 

Tarpduryje jis susidūrė su Kartju. 

— Greičiau eime iš čia, — pasakė Kartju ir, kai jau 
tolokai buvo nuėję, pridūrė: — Viskas baigta! 

— Tai jau girdėjot apie varžytines? — paklausė Viksas. 

— Varžytines! — sušuko Kartju. — Sakau, kad jau 
pamiršau jas. 

Jis papasakojo apie pokalbį telefonu ir iš proto varantį 
klausimą: „Kodėl jūs norite pirkti „Skrajojantį debesį" ? 

Šis įvykis, sekęs įkandin baisiausiai neįtikėtinų var- 
žytinių, būtų galėjęs sudrumsti protą Emanueliui Kantui. 
Atrodė, kad visas pasaulis stojo prieš juos, ir net akmenys 
ir vaikai gatvėse žinojo jų paslaptį. Jie tik galvojo, kaip 
pabėgti. „Turtingosios nuotakos" pinigus jie susikrovė į 
slaptas kišenes, išsiuntė savo skrynutes netikru adresu į 
Britų Kolumbiją ir tą pačią pavakarę išvažiavo iš San 
Francisko į Los Andželą. 

Kitą dieną Kartju išplaukė į Angliją, o kiti trys pasuko 
į Meksiką. 

EPILOGAS 


SKIRIU VILIUI LU 


Brangusis Lu! 

Neseniai Manihiki turėjau laimės sutikti Dodą. Mes dvi 
valandas prasėdėjom nedidelėje kaip žaisliukas bažnyčioje, 
kurioje, europiečių pavyzdžiu, yra eilės suolų, ir, sekant, 
man rodos, Naująja Jeruzale, ji papuošta perlamutrine 
mozaika. Čiabuviai, be abejonės, gražiausi mūsų planetos 
gyventojai, susispietę aplink mus, šypsojosi ir plekšnojo 
mums per pečius. Aš klausinėjau, o Dodas man atsakinėjo. 

Visų pirma paklausiau, kas įvyko po tos nakties 
Barbizone, kai Kartju papasakojo jam savo istoriją, ir koks 
buvo Belerso likimas. Pasirodo, kad Dodas pasakė naujajam 
savo draugui viską, ką žinojo apie šį persekiotoją, ir Kartju 
į visa tai pažiūrėjo kuo šalčiausiai. 

— Jis vargšas, o aš turtingas, — tarė jis. — Aš galiu 
šypsotis iš jo pastangų. Išvažiuosiu kur nors kitur, kur jam 
bus per brangu manę pasiekti, ir tiek. Gal geriausiai būtų 
į Persiją. Tai labai įdomi šalis, važiuokim drauge. 

Kitą popietę jie išvažiavo į Konstantinopolį, o iš ten — 
į Teheraną. Apie Belersą iš laikraščių žinoma tik tiek, kad 
jis šiaip ne taip sugrįžo į San Franciską ir ten mirė 
ligoninėje. 

— Štai dar kas man įdomu, — pasakiau. — Jūs turtingas 
ir su milijonieriumi išvykote į Persiją. Kokiu būdu pakliuvote 
į Pietų jūras kaip prekybinės škunos superkargas? 

Nusišypsojęs jis pasakė, kad aš dar nesu girdėjęs apie 
paskutinį Džimo bankrotą. 

— Aš vėl likau be skatiko kišenėje, — tarė jis. — Tada 
Kartju pastatė šią škuną ir paskyrė mane superkargu. Jachta 

jo, o prekiauju aš. Kadangi beveik visas išlaidas tesudaro 
jachtos įgulos išlaikymas, aš turiu nemažą pelną. O Džimas 
vėl klesti — jis vakaruose sėkmingai prekiauja vaisiais, javais 
ir žemės sklypais. Dabar jis turi neįveikiamą kompanio- 
ną — patį Neirsą. Jo gera galva, ir jis prilaikys Džimo 
polėkius. Pajūryje jie greta nusipirko vilas, ir aš pas juos 
svečiavausi, kai paskutinį kartą buvau San Franciske. Džimas 
yra laikraščio savininkas — man rodos, jis jau galvoja apie 
senatoriaus postą — ir nori, kad aš mesčiau škuną ir 
redaguočiau jo laikraštį. Jis turi daug pasiūlymų, kaip 
pakeisti valstijos konstituciją, ir Meimė karštai jam pritaria. 

— O kaip einasi kitiems „Turtingosios nuotakos" 
jūreiviams? — paklausiau. 

— Atrodo, kad jie gerokai paūžė Meksikos sostinėje, — 
atsakė Dodas, — 0 tada Hedenas su airiu išplaukė į 
Venesuelą ieškoti aukso, o Viksas vienas išvažiavo į 
Valparaisą. Čilės laivyne ir dabar tarnauja kažkoks Kerkapas; 
Balmakedos karo dienomis pats mačiau jo pavardę 
laikraščiuose. Hedenui greit įgriso aukso ieškojimas, ir jį 
neseniai buvau sutikęs Sidnėjuje. Jis man sakė, kad Mekas 
žuvo per aukso ešelono užpuolimą. Jų dabar liko trys, 
neskaitant Amalu. Tas grįžo į Havajų salas, šeimininkauja 
savo žemėje Maui saloje ir prižiūri Godedalo kanarėlę. 
Girdėjau, kad jis laiko sugniaužęs savo dolerius, nes jie 
kanakui — didžiausias turtas. O jam jų teko nemažai — 
juk jis gavo ne tik Hemstedo dalį; Kartju padalino savo 
pinigus lygiai visiems, įskaitant ir Meką. 

— Tai kiek jis gavo iš viso? — neiškenčiau nepaklausęs, 
nes begaliniai skaičiavimai jo pasakojime blaškė mano 
dėmesį. 

— Šimtą dvidešimt aštuonis svarus, devyniolika šilingų, 
vienuolika su puse penso, — atsakė Dodas nesutrikdamas, — 
čia neįskaitau tos sumos, kurią jis išlošė Midvėjaus saloje. 

Paskui turėjome patenkinti susižavėjusių čiabuvių 
prašymą ir nuėjome į pastoriaus namus išgerti kokoso 
riešutų pieno. Mano laivas turėjo išplaukti tą patį vakarą, 
nes Dodas mus aplenkė ir supirko visas salos kriaukles. 
Nors jis mane įkalbinėjo mesti škuną ir plaukti su juo į 
Oklendą, kur turėjo paimti Kartju, aš ryžtingai atsisakiau. 

Mat po to, kai aš su Hevensu ir Dodu ėmiau leisti 
pastarojo pasakojimą, visiškai nenoriu bendrauti su Kartju. 
Žinoma, būdamas šių dienų žmogus, manau, jog visai kilnų 
atskleisti asmeninį Žmogaus gyvenimą, kiek nors gaunant 
už eilutę. Tiems, apie kuriuos bus kalbama, tai patinka, 
kaipgi kitaip. Tačiau kažkoks slaptas balsas man sako, 
kad jiems ne visas pasakojimas patiks, o vietomis jie gal 
net supyks. Juk Kartju daviau gero šaulio vardą, tai verčiau 
kelerius metus nekelsiu kojos iš Samoa. 

Mes su Dodu sutarėme skirtis, su jo riešutmedžių 
išdailinta valtimi nuplaukiau į škuną, ir jis man visą kelią 
pasakojo apie savo kelionę į Butaritarį. Ten jį buvo 
pasiuntęs Kartju pasižiūrėti, kaip einasi Toplesui, ir, jeigu 
jis reikalingas pagalbos, padėti jam. Tačiau Toplesas tiesiog 
klestėjo, ir, būdamas labai malonus Dodui, apmovė jį. 

— Kartju bus patenkintas, — pridūrė Dodas, — nes, 
plaukiodami „Turtingąja nuotaka", jie kuo šlykščiausiai 
apiplėšė Toplesą. Dabar jų sąskaitos išlygintos. 

Štai turbūt ir visos naujienos, kurias išgirdau iš savo 
draugo Dodo. Tikiuosi, jog nepraleidau nė vieno klausimo, 
į kurį jums būtų įdomu išgirsti atsakymą. 

Tačiau vieną klausimą, man rodos, jūs nekantraujate 
man pateikti: kaip jūsų vardas nei iš šio, nei iš to pasirodė 
mūsų pasakojimo pabaigoje. Jei net ir nebūtumėte gimęs 
Arkadijoje, jūsų širdį vis vien trauktų ta šalis su antikinėmis 
fleitomis, narcizais ir platanais, bėgančiomis nimfomis ir 
grakščiu, santūriu, jaudinančiu antikiniu menu. Kodėl mes 

nutarėme jums paskirti šią modernią knygą apie bar- 
bariškus papročius ir pašlijusią moralę, kur visi vaikosi 
pinigų ir kone kiekviename puslapyje žvanga doleriai? 
Juk šio pasakojimo dvasia nerami ir nenustygstanti, 
skaitytojas turi skubėti iš vienos vietos į kitą, iš vienos 
jūros į kitą, ir ši knyga yra greičiau panorama, negu 
romanas, o jos pabaiga aplaistyta krauju kaip epo. 

Tačiau jūs domitės visokiomis meno, net vulgaraus 
problemomis, todėl gal jums bus įdomu sužinoti, kaip 
užsimezgė ir buvo kuriama knyga „Laivo sudužimas". Kartą 
ant „Ekvatoriaus“ škunos denio, netoli Džonstono salų (jei 
kas nors žino, kur jos), mėnesienos naktį, kai gyventi — 
vienas džiaugsmas, šios knygos autoriai girdėjo keletą 
smagių pasakojimų apie sudužusių laivų pardavimą. Ši tema 
juos sudomino ir jie, paėję į šalį, apsvarstė jos galimybes. 

— Kaip viskas susipainiotų, — pasakė vienas, — jei 
tokiame laive būtų ne ta įgula. Tik kaip ji galėtų ten pa- 
tekti? 

— Jau sugalvojau! — sušuko antras. — Štai kaip. 

Mat, neseniai ne per toliausiai nuo tos vietos, kur mes 
tada plaukiojom, vienas anglų škiperis buvo iškėlęs 
sudužusio laivo įgulai beveik tokias pat sąlygas, kaip ir 
kapitonas Trentas. 

Dar prieš einant miegoti siužetas jau buvo suregztas. 
Tik dabar visai nežinojome, kokį pavidalą jam suteiksime. 
Mus jau seniai viliojo ir baidė labai modernūs policiniai 
romanai, paslaptingi pasakojimai, prasidedą nuo kur norite, 
tik ne nuo pradžios, ir besibaigią bet kur, tik ne gale. Mus 
viliojo šio žanro galimybė suintriguoti skaitytoją ir tie 
sunkumai, kuriuos reikia įveikti, norint pasiekti šitokio tikslo. 
Tačiau mus baidė neišvengiami tokio pobūdžio knygos 
trūkumai: apgaulė ir stiliaus lėkštumas. Tada skaitytojas 
stengiasi vien atskleisti paslaptį, nemato gyvenimo tikrovės, 

ji jam atrodo negyvas ir gana sudėtingas mechanizmas. Ir 
nors nuo tokios knygos negali atsitraukti, ji tėra tiek 
reikšminga, kiek šachmatų lošimas, o ne kaip meno kūrinys. 
Mums atrodė, kad taip yra dėl to, jog per staigiai vystomas 
siužetas. Jei įvykius atskleistume pamažu, papasakoję kai 
kurių herojų gyvenimą iki tol, ir pradėtume knygą kaip 
papročių romaną, gal šis trūkumas sumažėtų, ir paslaptis 
pasidarytų gyvenimiška. Mūsų amžiaus dvasia, jo veržlumas, 
rasių ir klasių maišymasis besivaikant pinigo, įnirtinga, 
nelabai romantiška kova už būvį, keičiant gyvenimo vietas 
ir profesijas, ir du smulkiai aprašyti tipai — amerikietis 
biznierius ir Amerikos prekybos laivyno jūrininkas — būtų 
šio nelabai brangaus audeklo ataudai. Štai kaip atsirado ir 
Dodo tėvas, ir Pinkertonas, ir Neirsas, ir savaitgalio piknikai, 
ir darbas Naujojo Pietų Velso geležinkelyje; tenka pripažinti, 
kad knyga buvo jau įpusėta, kai pamačiau Kartju draugus, 
per lietų dirbančius pavojingame Pietų Kliftono geležinkelio 
ruože ir išgirdau iš inžinieriaus apie „jaunąjį dabitą". 

Kai mes, sugaišę tiek laiko, sugalvojom šitokį būdą 
atskleisti paslaptingam siužetui, mums toptelėjo, kad jis 
buvo atrastas anksčiau už mus. Juk šitokį metodą vartojo 
Čarlzas Dikensas, rašydamas paskutiniąsias knygas, nors 
jo pasiekti rezultatai per daug ryškiai skiriasi nuo mūsiškių. 

Matau, kad jūs išpūtėte akis. Šitiek teorinių postrin- 
gavimų dėl puspensio vertės kriminalinio romano, be to, 
dar neaišku, kaip bus atsakyta į jūsų klausimą. 

Ką gi, kai kam iš mūsų patinka teorija. Po šitokio didelio 
tomo praktikos kelis puslapius galima paskirti ir jai. 

Štai atsakymas. Mes nusprendėme, kad būtų parankiau, 
jei mūsų herojus, kurio vardu čia pasakojama, skirtųsi nuo 
kitų veikėjų ir tik prispaustas vargo kaltų pinigus. Štai 
kodėl Laudonas Dodas tapo dailės studentu, ir mūsų 
pasakojimas, apskriejęs visą žemės rutulį, sustojo Paryžiuje 

ir apsilankė Barbizone. Štai kodėl, brangusis Lu, jums buvo 
paskirtas šis epilogas. 

Juk niekas daugiau, išskyrus jus, nemokės įvertinti ir 
nesupras, kas yra tarp eilučių, nebent tik mūsų draugas. 
Juk jūs perprasite kiekvieną kaukę: sutartis dėl skulptūros 
jums primins seną istoriją, ir pasakojimas apie Rusiljono 
vyną jums jau bus girdėtas. Tegu nuvytę lapai Liuksem- 
burgo sode, aidai iš Leveniu ir Rasino gatvių ir drauge 
praleistos dienos jums būna nueito kelio gairės. Ir jei jūsų 
niekas nesudomins šioje knygoje, jums vis vien bus malonu 
valandėlę pakvėpuoti jaunystės oru. 

